
श्रीसीतारामाभ्यां नमः 
| प्रथम संस्करणका निवेदन | 


गीताप्रेससे श्रीरामचरितमानसका एक सटीक एवं सचित्र संस्करण कुछ अन्य उपयोगी | 
सामग्रीके साथ 'कल्याण' के विशेषाङ्कके रूपमें तेरहवें वर्षके प्रारम्भमें निकल चुका 
है। उसमें बहुत-सी त्रुटियाँ होनेपर भी मानसप्रेमी जनताने उसका कितना आदर किया, 
यह सब लोगोंको विदित ही है। मानसाड निकालते समय यह विचार था और उसे 
सम्पादकीय निवेदनमें व्यक्त भी कर दिया गया था कि इसके बाद जल्दी ही मानसका 
एक मूल संस्करण मोटे अक्षरोंमें अलग निकाला जाय; जिसमें पाठभेद आदि दिये जायें 
तथा आवश्यक टिप्पणियाँ भी रहें और उसके बाद उसीके आधारपर मूल तथा सटीक, 
छोटे-बड़े कई संस्करण निकाले जायें, परंतु इच्छा रहनेपर भी कई कारणोंसे वह संस्करण 
जल्दी नहीं निकल सका। पहले तो यह आशा थी कि भगवानको कृपासे सम्भवतः 
कहींसे गोस्वामीजीके हाथकी लिखी हुई कोई पूरी प्रामाणिक प्रति मिल जाय; जिससे 
शुद्ध-से-शुद्ध पाठ मानसप्रेमियोंके पास पहुँचाया जा सके; परंतु जब यह आशा जल्दी 
पूरी होती नहीं देखी गयी तो मानसाङ्कके पाठको ही एक बार फिरसे देखकर तथा 
मानसके कतिपय मर्मज्ञोंका परामर्श लेकर उसीमें आवश्यकतानुसार यत्र-तत्र कुछ संशोधन 
करके छपनेको दे दिया गया। 

यद्यपि कागज, स्याही आदिके दाम अत्यधिक बढ़ जानेसे इस समय यह संस्करण 
निकालना बहुत कठिन था, किंतु फिर भी लोगोंके लगातार आग्रहके कारण किसी 
प्रकार इसे छापकर तैयार किया गया है, जो मानसप्रेमी पाठकोंके सम्मुख प्रस्तुत है। 

पूज्य गोस्वामीजीके हाथकी लिखी हुई कोई पूरी प्रामाणिक प्रति प्रयास करनेपर 
भी न मिल सकनेके कारण शुद्ध पाठका दावा तो हमलोग कर ही नहीं सकते; इसके 
अतिरिक्त अपनी समझसे पूरी सावधानी बरती जानेपर भी इसमें प्रूफ आदिकी भूलें रह 
गयी हों तो कोई आश्चर्य नहीं है। आशा है, कृपालु पाठक हमारी कठिनाइयोंको समझकर 
इसके लिये हमें क्षमा करेंगे। 

पाठके सम्बन्धमें हमें पूज्यपाद परमहंस श्रीअवधबिहारीदासजी महाराज ( नागाबाबा ), 
पूज्य पं० श्रीविजयानन्दजी त्रिपाठी तथा पूज्य पं० श्रीजयरामदासजी 'दीन' रामायणीसे 
बहुमूल्य परामर्श प्राप्त हुए। इसके लिये हम उनके हृदयसे कृतज्ञ हैं। पाठके निर्णसमें 
हमें 'मानसपीयूष' से तथा उसके सम्पादक महात्मा श्रीअंजनीनन्दनशरण शीतलासहायजीसे 
भी काफी सहायता मिली है, जिसके लिये हम उनके भी विशेष कृतज्ञ हैं। 

अन्तमें हम सब लोगोंसे अपनी त्रुटियोंके लिये क्षमा माँगते हैं और भगवानकी 
वस्तु भगवानको ही समर्पित करते हैं। 

[ नृसिंहजयन्ती, सं० १९९९ वि० ] -- प्रकाशक 


~~~ «सकर? 








॥ ३% श्रीपरमात्मने नमः ॥ 


र भगवान्‌ श्रीजानकोनाथको 


NE ~ ॥ EX} हि 


३० जय जानकिनाथा, हो प्रभु जय श्री रघुनाथा। 
दोऊ कर जोड़े विनवौं, प्रभु मेरी सुनो बाता॥ ३% 
तुम रघुनाथ हमारे, प्राण पिता माता। 
तुम हो सजन संँगाती, भक्ति मुक्ति दाता॥ ३% 
चौरासी प्रभु फन्द छुड़ावो, मेटो यम त्रासा। 
निश दिन प्रभु मोहि राखो, अपने संग साथा॥ ३% 


सीताराम लक्ष्मण भरत शत्रुहन, संग चारों भेया। 
जगमग ज्योति विराजत, शोभा अति लहिया॥ ३% 
हनुमत नाद बजावत, नेवर ठुमकाता। 
कंचन थाल आरती, करत कौशल्या माता॥ ३% 
किरिट मुकुट कर धनुष विराजत, शोभा अति भारी। 
मनीराम दरशन कर, 
तुलसिदास दरशन कर, पल-पल बलिहारी ॥ ३% 
जय जानकिनाथा, हो प्रभु जय श्री रघुनाथा। 
हो प्रभु जय सीता माता, हो प्रभु जय लक्ष्मण भ्राता॥ ३% 
हो प्रभु जय चारों भ्राता, हो प्रभु जय हनुमत दासा, 
दोऊ कर जोड़े विनवौं, प्रभु मेरी सुनो बाता॥ ३% 

॥ श्रीहरि; ॥ 


[पारायण-विधि | 


श्रीरामचरितमानसका विधिपूर्वक पाठ करनेवाले महानुभावोंको 
पाठारम्भके पूर्व श्रीतुलसीदासजी, श्रीवाल्मीकिजी, श्रीशिवजी तथा श्रीहनुमानूजीका 
आवाहन, पूजन करनेके पश्चात्‌ तीनों भाइयोंसहित श्रीसीतारामजीका आवाहन, 
षोडशोपचार पूजन और ध्यान करना चाहिये। तदनन्तर पाठका आरम्भ 
करना चाहिये। सबके आवाहन, पूजन और ध्यानके मन्त्र क्रमशः नीचे 
लिखे जाते हैं- 
अथ आवाहनमन्त्रः 


तुलसीक नमस्तुभ्यमिहागच्छ शुचिक्रत। नेऋत्य उपविश्येदं पूजनं 
प्रतिगृह्णताम्‌ ३% तुलसीदासाय नमः॥ १ ॥ श्रीवाल्मीक नमस्तुभ्यमिहागच्छ 
शुभप्रद। उत्तरपूर्वयोर्मध्ये तिष्ठ गृह्णीष्व मेऽर्चनम्‌॥ ३ वाल्मीकाय नमः॥ २॥ 
गौरीपते नमस्तुभ्यमिहागच्छ महेश्वर। पूर्वदक्षिणयोर्मध्ये तिष्ठ पूजां गृहाण 
मे॥ ३» गौरीपतये नमः॥ ३॥ श्रीलक्ष्मण नमस्तुभ्यमिहागच्छ सहप्रियः। 
याम्यभागे समातिष्ठ पूजनं संगृहाण मे॥ ३% श्रीसपत्रीकाय लक्ष्मणाय 
नमः॥ ४॥ श्रीशत्रुघ्च नमस्तुभ्यमिहागच्छ सहप्रियः। पीठस्य पश्चिमे भागे 
पूजनं स्वीकुरुष्व मे॥ ३ श्रीसपत्रीकाय शत्रु्राय नमः॥ ५॥ श्रीभरत 
नमस्तुभ्यमिहागच्छ सहप्रियः। पीठकस्योत्तरे भागे तिष्ठ पूजां गृहाण मे॥ 
३% श्रीसपल्लीकाय भरताय नमः ॥ ६ ॥ श्रीहनुमन्नमस्तुभ्यमिहागच्छ कृपानिधे। 
पूर्वभागे समातिष्ठ पूजनं स्वीकुरु प्रभो॥ ३ हनुमते नमः॥ ७॥ 

अथ प्रधानपूजा च कर्तव्या विधिपूर्वकम्‌। 

पुष्पाञ्जलिं गृहीत्वा तु ध्यानं कुर्यात्परस्य च॥८॥ 


रक्ताम्भोजदलाभिरामनयनं पीताम्बरालङ्कृतं 
श्यामाङ्गै द्विभुजं प्रसन्नवदनं श्रीसीतया शोभितम्‌। 
कारुण्यामृतसागरं प्रियगणैरश्चात्रादिभिर्भावितं 


बन्दे विष्णुशिवादिसेव्यमनिशं भक्तेष्टसिद्धिप्रदम्‌॥ ९॥ 








[७1 


आगच्छ जानकीनाथ जानक्या सह राघव। 
गृहाण मम पूजां च वायुपुत्रादिभियुतः॥ १०॥ 
इत्यावाहनम 
सुवर्णरचितं राम दिव्यास्तरणशोभितम्‌। 
आसनं हि मया दत्तं गृहाण मणिचित्रितम्‌॥ ११॥ 
इति षोडशोपचारे: पूजयेत्‌ 
ॐ अस्य श्रीमन्मानसरामायणश्रीरामचरितस्य श्रीशिवकाक- 
भुशुणिडयाज्ञवल्क्यगोस्वामितुलसीदासा ऋषयः श्रीसीतारामो देवता श्रीरामनाम 
बीजं भवरोगहरी भक्तिः शक्तिः मम नियन्त्रिताशेषविश्नतया 
श्रीसीतारामप्रीतिपूर्वकसकलमनोरथसिद्धयर्थं पाठे विनियोगः । 
अश आचमनम्‌ 
श्रीसीतारामाभ्यां नमः। श्रीरामचन्द्राय नमः । 
श्रीरामभद्राय नमः । इति मन्त्रत्रितयेन आचमनं कुर्यात्‌ । 
श्रीयुगलबीजमन्त्रेण प्राणायामं कुर्यात्‌॥ 
अशथ व्करन्यास्तः 
जग मंगल गुन ग्राम राम के। दानि मुकुति धन धरम धाम के॥ 
अद्भुछाभ्यां नमः । 
राम राम कहि जे जमुहाहीँ। तिन्हहि न पापपुंज समुहाहीं॥ 
तर्जनीभ्यां नाम: । 
राम सकल नामन्ह ते अधिका। होउ नाथ अघ खग गन बधिका॥ 
मध्यमाभ्यां नम: । 
उमा दारु जोषित की नाई।सबहि नचावत रामु गोसाई॥ 
उअनासिक्काभ्याँ नम: । 
सनमुख होइ जीव मोहि जबहीं। जन्म कोटि अघ नासहिँ तबहीं॥ 
क्निष्ठ्िकाभ्यां नमः । 
मामभिरक्षय रघुकुलनायक। धृत बर चाप रुचिर कर सायक॥ 


क्ररतत्लवक्तरपृष्ठाभ्याँ नम्मः । 
इति करन्यासः 


SS na 

अश हृदयादिन्यासः 
जग मंगल गुन ग्राम राम के। दानि मुकुति धन धरम धाम के॥ 
हृदयाय नमः । 
राम राम कहि जे जमुहाहीं। तिन्हहि न पापपुंज समुहाहीं॥ 
शिरसे स्वाहा । 
राम सकल नामन्ह ते अधिका । होउ नाथ अघ खग गन बधिका॥ 
शिसर्त्रायै ाषट। 
उमा दारु जोषित की नाई ।सबहि नचावत रामु गोसाई॥ 
वककवच्चाय हुस | 
सनमुख होइ जीव मोहि जबहीं । जन्म कोटि अघ नासहिं तबहीं॥ 
लेत्राभ्यां लौषट। 
मामभिरक्षय रघुकुलनायक । धृत बर चाप रुचिर कर सायक॥ 


अस्त्राय प्फट ॥ 
इति हृदयादिन्यास: 


~~ nm 


अथ ध्यानम्‌ 


मामवलोकय पंकजलोचन । कृपा बिलोकनि सोच बिमोचन॥ 
नील तामरस स्याम काम अरि । हृदय कंज मकरंद मधुप हरि॥ 
जातुधान बरूथ बल भंजन । मुनि सज्जन रंजन अघ गंजन॥ 
भूसुर ससि नव बूंद बलाहक । असरन सरन दीन जन गाहक॥ 
भुजबल बिपुल भार महि खंडित । खर दूषन विराध बध पंडित॥ 
रावनारि सुखरूप भूपबर । जय दसरथ कुल कुमुद सुधाकर॥ 
सुजस पुरान बिदित निगमागम । गावत सुर मुनि संत समागम॥ 
कारुनीक व्यलीक मद खंडन । सब बिधि कुसल कोसला मंडन॥ 
कलि मल मथन नाम ममताहन । तुलसिदास प्रभु पाहि प्रनत जन॥ 


इति ध्यानमा 


~~~ ८. #० 

श्रीरामशलाका-प्रश्नावली 


मानसानुरागी महानुभावोंको श्रीरामशलाका प्रश्नावलीका विशेष परिचय 
देनेको कोई आवश्यकता नहीं प्रतीत होती। उसकी महत्ता एवं उपयोगितासे 
प्रायः सभी मानसप्रेमी परिचित होंगे। अत: नीचे उसका स्वरूपमात्र अंकित 
करके उससे प्रश्नोत्तर निकालनेकी विधि तथा उसके उत्तर-फलोंका उल्लेख 
कर दिया जाता है। श्रीरामशलाका-प्रश्नावलीका स्वरूप इस प्रकार है-- 


सु | प्र [उ |बि |हो | मु | ग | ब |सु | नु |बि | घ |धि | इ | द 
रु |फ |सि |सि |रहिं [बस | हि | मं |ल | न |ल | य | न |अं 
सो |ग |सु |कु | म |स | ग | त |न | इ |ल | धा | बे |नो 
त्य | र |न |कु |जो | म |रि | र | र |अ |की |हो | सं | रा | य 
[थ |सी |जे | इ | ग |म*|सं |क | रे |हो | स | स |नि 
त | र |स | हुँ | ह | ब | ब |प |चि |स | हिं | स | तु 
7 [र | र | म | मि |मी |म्हा | जा हू |हीं | 1 

पू| द 

[प | स 

[म | त 

रे [से ह [का फ [खा [जू |ई [र [र 
को |जो |गो | न | मु |जि | यँ | ने |मनि| क |ज 
स [भि [स |रि [ग | द |नमु [ख |म खिजि 
ख | नु | न |को |मि |निज| क | ग | धु | ध | सु |का | स | र 
गु [ब [म [अ [रि [नि [म [ल [1 [न | ती [न [क| 
ना |पु |व [अ | 7 |र |ल | 1 |ए्‌ |तु | र |न |नु|वै|थ| 
सु |म्ह | रा | र |स |स | र |त |न |ख | 1 | ज | 7 
7 | |ला |धी | 7 |री | 1 | हू |हीं [खा | जू | ई | रा | रे 
इस रामशलाका-प्रश्‍नावलीके द्वारा जिस किसीको जब कभी अपने अभीष्ट 
प्रश्नका उत्तर प्राप्त करनेको इच्छा हो तो सर्वप्रथम उस व्यक्तिको भगवान्‌ 
श्रीरामचन्द्रजीका ध्यान करना चाहिये। तदनन्तर श्रद्धा-विश्वासपूर्वक मनसे 
अभीष्ट प्रश्नका चिन्तन करते हुए प्रश्‍नावलीके मनचाहे कोष्ठकमें अँगुली या 
कोई शलाका रख देना चाहिये और उस कोष्ठकमें जो अक्षर हो उसे अलग 
किसी कोरे कागज या स्लेटपर लिख लेना चाहिये। प्रश्‍नावलीके कोष्ठकपर 
भी ऐसा कोई निशान लगा देना चाहिये जिससे न तो प्रश्नावली गन्दी हो 
और न प्रश्नोत्तर प्राप्त होनेतक वह कोष्ठक भूल जाय। अब जिस कोष्ठकका 
अक्षर लिख लिया गया है उससे आगे बढ़ना चाहिये तथा उसके नवें कोष्ठकमें 
जो अक्षर पड़े उसे भी लिख लेना चाहिये। इस प्रकार प्रति नवें अक्षरके 

नवें अक्षरको क्रमसे लिखते जाना चाहिये और तबतक लिखते जाना चाहिये, 
जबतक उसी पहले कोष्ठकके अक्षरतक अंगुली अथवा शलाका न पहुँच 
जाय। पहले कोष्ठकका अक्षर जिस कोष्ठकके अक्षरसे नवाँ पड़ेगा, वहाँतक 
पहुँचते-पहुँचते एक चौपाई पूरी हो जायगी, जो प्रश्नकत्तकि अभीष्ट प्रश्नका 
उत्तर होगी। यहाँ इस बातका ध्यान रखना चाहिये कि किसी-किसी कोष्ठकमें 
केवल 'आ' की मात्रा ( 1) और किसी-किसी कोष्ठकमें दो-दो अक्षर 
हैं। अतः गिनते समय न तो मात्रावाले कोष्ठकको छोड़ देना चाहिये और 
न दो अक्षरोंवाले कोष्ठकको दो बार गिनना चाहिये। जहाँ मात्राका कोष्ठक 
आवे वहाँ पूर्वलिखित अक्षरके आगे मात्रा लिख लेना चाहिये और जहाँ 
दो अक्षरोंवाला कोष्ठक आवे वहाँ दोनों अक्षर एक साथ लिख लेना चाहिये। 

अब उदाहरणके तौरपर इस रामशलाका-प्रश्‍नावलीसे किसी प्रश्‍नके उत्तरमें 
एक चौपाई निकाल दी जाती है। पाठक ध्यानसे देखें। किसीने भगवान्‌ 
श्रीरामचन्द्रजीका ध्यान और अपने प्रश्नका चिन्तन करते हुए यदि प्रश्‍नावलीके * 
इस चिहसे संयुक्त 'म' वाले कोष्ठकमें अंगुली या शलाका रखा और वह 
ऊपर बताये क्रमके अनुसार अक्षरोंको गिन-गिनकर लिखता गया तो उत्तरस्वरूप 
यह चौपाई बन जायगी 


हो इ हि सो इ जो रा म* र चि रा खा। 
को क रि त क॑ ब ढ़ा वै सा खा॥ 
यह चौपाई बालकाण्डान्तर्गत शिव और पार्वतीके संवादमें है। प्रश्‍नकर्त्ताको 
इस उत्तरस्वरूप चौपाईसे यह आशय निकालना चाहिये कि कार्य होनेमें सन्देह 
है, अतः उसे भगवान्‌पर छोड़ देना श्रेयस्कर है। 
इस चौपाईके अतिरिक्त श्रीरामशलाका-प्रश्‍नावलीसे आठ चौपाइयाँ और 
बनती हैं, उन सबका स्थान और फलसहित उल्लेख नीचे किया जाता है। कुल 
नौ चौपाइयाँ हैं- 
१-सुनु सिय सत्य असीस हमारी। पूजिहि मन कामना तुम्हारी॥ 
स्थान-यह चौपाई बालकाण्डमें श्रीसीताजीके गौरीपूजनके प्रसंगमें है। 
गौरीजीने श्रीसीताजीको आशीर्वाद दिया है। 








[१२ ] 


'फल- प्रश्नकर्ताका प्रश्न उत्तम है, कार्य सिद्ध होगा। 
२-प्रबिसि नगर कीजे सब काजा। हृदयँ राखि कोसलपुर राजा॥ 
स्थान--्यह चौपाई सुन्दरकाण्डमें हनुमानूजीके लङ्कामें प्रवेश करनेके 
समयकी है। 
फल--भगवान्‌का स्मरण करके कार्यारम्भ करो, सफलता मिलेगी । 
३-उघरहिं अंत न होइ निबाहू। कालनेमि जिमि रावन राहू॥ 
स्थान--्यह चौपाई बालकाण्डके आरम्भमें सत्संग-वर्णनके प्रसंगमें है। 
फल--इस कार्यमें भलाई नहीं है । कार्यकी सफलतामें सन्देह है। 
४-बिधि बस सुजन कुसंगत परहीं। फनि मनि सम निज गुन अनुसरहीं॥ 
स्थान-यह चौपाई भी बालकाण्डके आरम्भमें ही सत्संग-वर्णनके 
प्रसंगकी है। 
फल--खोटे मनुष्योंका संग छोड़ दो। कार्य पूर्ण होनेमें सन्देह है। 
५-मुद मंगलमय संत समाजू। जो जग जंगम तीरथराजू॥ 
स्थान-यह चौपाई बालकाण्डमें संत-समाजरूपी तीर्थके वर्णनमें है। 
फल--प्रश्‍न उत्तम है। कार्य सिद्ध होगा। 
६-गरल सुधा रिपु करहि मिताई। गोपद सिंधु अनल सितलाई॥ 
स्थान--यह चौपाई श्रीहनुमानूजीके लङ्कामें प्रवेश करनेके समयकी है। 
फल--प्रश्न बहुत श्रेष्ठ है। कार्य सफल होगा। 
७-बरुन कुबेर सुरेस समीरा। रन सन्मुख धरि काहु न धीरा॥ 
स्थान--यह चौपाई लङ्काकाण्डमें रावणको मृत्युके पश्चात्‌ मन्दोदरीके 
विलापके प्रसंगमें है। 
फल--कार्य पूर्ण होनेमें सन्देह है। 
८-सुफल मनोरथ होहुँ तुम्हारे। रामु लखनु सुनि भए सुखारे॥ 
स्थान--यह चौपाई बालकाण्डमें पुष्पवाटिकासे पुष्प लानेपर विश्वामित्रजीका 
आशीर्वाद है। 
फल--प्रश्‍न बहुत उत्तम है। कार्य सिद्ध होगा। 
इस प्रकार रामशलाका-प्रश्‍नावलीसे कुल नौ चौपाइयाँ बनती हैं, जिनमें 
सभी प्रकारके प्रश्नोंके उत्तराशय सन्निहित हैं। 

॥ श्रीहरि; ॥ 


गोस्वामी तुलसीदासजीकी संक्षिप्त जीवनी 


प्रयागके पास चित्रकूट जिलेमें राजापुर नामक एक ग्राम है, वहाँ आत्माराम 
दूबे नामके एक प्रतिष्ठित सरयूपारीण ब्राह्मण रहते थे। उनकी धर्मपत्नीका नाम हुलसी 
था। संवत्‌ १५५४ की श्रावण शुक्ला सप्तमीके दिन अभुक्त मूल नक्षत्रमें इन्हीं भाग्यवान्‌ 
दम्पतिके यहाँ बारह महीनेतक गर्भमें रहनेके पश्चात्‌ गोस्वामी तुलसीदासजीका जन्म 
हुआ। जन्मते समय बालक तुलसीदास रोये नहीं, किन्तु उनके मुखसे 'राम' का 
शब्द निकला। उनके मुखमें बत्तीसों दाँत मौजूद थे। उनका डील-डौल पाँच वर्षके 
बालकका-सा था। इस प्रकारके अद्भुत बालकको देखकर पिता अमङ्गलको शङ्कासे 
भयभीत हो गये और उसके सम्बन्धमें कई प्रकारकी कल्पनाएँ करने लगे। माता 
हुलसीको यह देखकर बड़ी चिन्ता हुई। उन्होंने बालकके अनिष्टकी आशङ्कासे 
दशमीको रातको नवजात शिशुको अपनी दासीके साथ उसके ससुराल भेज दिया 
और दूसरे दिन स्वयं इस असार संसारसे चल बसीं। दासीने, जिसका नाम चुनियाँ 
था, बड़े प्रेमसे बालकका पालन-पोषण किया। जब तुलसीदास लगभग साढ़े पाँच 
वर्षके हुए, चुनियाँका भी देहान्त हो गया, अब तो बालक अनाथ हो गया। वह 
द्वार-द्वार भटकने लगा। इसपर जगज्जननी पार्वतीको उस होनहार बालकपर दया 
आयी। वे ब्राह्मणीका वेष धारणकर प्रतिदिन उसके पास जातीं और उसे अपने 
हाथों भोजन करा जातीं। 

इधर भगवान्‌ शंकरजीकी प्रेरणासे रामशैलपर रहनेवाले श्रीअनन्तानन्दजीके प्रिय 
शिष्य श्रीनरहर्यानन्दजीने इस बालकको ढूँढ॒ निकाला और उसका नाम रामबोला 
रखा। उसे वे अयोध्या ले गये और वहाँ संवत्‌ १५६१ माघ शुक्ला पञ्चमी शुक्रवारको 
उसका यज्ञोपवीत-संस्कार कराया। बिना सिखाये ही बालक रामबोलाने गायत्री- 
मन्त्रका उच्चारण किया, जिसे देखकर सब लोग चकित हो गये। इसके बाद नरहरि 
स्वामीने वैष्णवोंके पाँच संस्कार करके रामबोलाको राममन्त्रकी दीक्षा दी और 
अयोध्याहीमें रहकर उन्हें विद्याध्ययन कराने लगे। बालक रामबोलाको बुद्धि बड़ी 
प्रखर थी। एक बार गुरुमुखसे जो सुन लेते थे, उन्हें बह कण्ठस्थ हो जाता था। 
वहाँसे कुछ दिन बाद गुरु-शिष्य दोनों शूकरक्षेत्र (सोरों) पहुँचे। वहाँ श्रीनरहरिजीने 
तुलसीदासको रामचरित सुनाया। कुछ दिन बाद वे काशी चले आये। काशीमें 
शेषसनातनजीके पास रहकर तुलसीदासने पन्द्रह वर्षतक वेद-वेदाङ्गका अध्ययन 

किया। इधर उनकी लोकवासना कुछ जाग्रत्‌ हो उठी और अपने विद्यागुरुसे आज्ञा 
लेकर वे अपनी जन्मभूमिको लौट आये। वहाँ आकर उन्होंने देखा कि उनका 
परिवार सब नष्ट हो चुका है। उन्होंने विधिपूर्वक अपने पिता आदिका श्राद्ध किया 
और वहीं रहकर लोगोंको भगवान्‌ रामको कथा सुनाने लगे। 

संवत्‌ १५८३ ज्येष्ठ शुक्ला १३ गुरुवारको भारद्वाजगोत्रको एक सुन्दरी कन्याके 
साथ उनका विवाह हुआ और वे सुखपूर्वक अपनी नवविवाहिता वधूके साथ रहने 
लगे। एक बार उनको स्त्री भाईके साथ अपने मायके चली गयी। पीछे-पीछे 
तुलसीदासजी भी वहाँ जा पहुँचे। उनकी पल्नीने इसपर उन्हें बहुत धिक्कारा और 
कहा कि “मेरे इस हाड़-मांसके शरीरमें जितनी तुम्हारी आसक्ति है, उससे आधी 
भी यदि भगवानमें होती तो तुम्हारा बेड़ा पार हो गया होता।' 

तुलसीदासजीको ये शब्द लग गये। वे एक क्षण भी नहीं रुके, तुरंत वहाँसे 
चल दिये। 

वहाँसे चलकर तुलसीदासजी प्रयाग आये। वहाँ उन्होंने गृहस्थवेशका परित्याग 
कर साधुवेश ग्रहण किया। फिर तीर्थाटन करते हुए काशी पहुँचे। मानसरोवरके 
पास उन्हें काकभुशुण्डिजीके दर्शन हुए। 

काशीमें तुलसीदासजी रामकथा कहने लगे। वहाँ उन्हें एक दिन एक प्रेत मिला, 
जिसने उन्हें हनुमानूजीका पता बतलाया। हनुमानूजीसे मिलकर तुलसीदासजीने उनसे 
श्रीरघुनाथजीका दर्शन करानेको प्रार्थना की। हनुमानूजीने कहा--' तुम्हें चित्रकूटमें 
श्रीरघुनाथजीके दर्शन होंगे।' इसपर तुलसीदासजी चित्रकूटको ओर चल पड़े। 

चित्रकूट पहुँचकर रामघाटपर उन्होंने अपना आसन जमाया। एक दिन वे प्रदक्षिणा 
करने निकले थे। मार्गमें उन्हें श्रीरामके दर्शन हुए। उन्होंने देखा कि दो बड़े ही 
सुन्दर राजकुमार घोडाँपर सवार होकर धनुष-बाण लिये जा रहे हैं। तुलसीदासजी 
उन्हें देखकर मुग्ध हो गये, परंतु उन्हें पहचान न सके। पीछेसे हनुमान्‌जीने आकर 
उन्हें सारा भेद बताया तो वे बड़ा पश्चात्ताप करने लगे। हनुमानूजीने उन्हें सान्त्वना 
दी और कहा प्रातःकाल फिर दर्शन होंगे। 

संवत्‌ १६०७ की मौनी अमावास्या बुधवारके दिन उनके सामने भगवान्‌ श्रीराम 
पुनः प्रकट हुए। उन्होंने बालकरूपमें तुलसीदासजीसे कहा- बाबा! हमें चन्दन दो। 
हनुमान्‌जीने सोचा, वे इस बार भी धोखा न खा जाये, इसलिये उन्होंने तोतेका 
रूप धारण करके यह दोहा कहा 

चित्रकूट के घाट पर भइ संतन की भीर। 
तुलसिदास चंदन घिसें तिलक देत रघुबीर॥ 

तुलसीदासजी उस अद्भुत छबिको निहारकर शरीरकौ सुधि भूल गये। भगवानूने 
अपने हाथसे चन्दन लेकर अपने तथा तुलसीदासजीके मस्तकपर लगाया और अन्तर्धान 
हो गये। 

संवत्‌ १६२८में ये हनुमानूजीकी आज्ञासे अयोध्याकी ओर चल पड़े। उन दिनों 
प्रयागमें माघमेला था। वहाँ कुछ दिन वे ठहर गये। पर्वके छः दिन बाद एक 
वटवृक्षके नीचे उन्हें भरद्वाज और याज्ञवल्क्य मुनिके दर्शन हुए। वहाँ उस समय 
वही कथा हो रही थी, जो उन्होंने सूकरक्षेत्रमें अपने गुरुसे सुनी थी। वहाँसे ये 
काशी चले आये और वहाँ प्रह्मदघाटपर एक ब्राह्मणके घर निवास किया। वहाँ 
उनके अंदर कवित्वशक्तिका स्फुरण हुआ और वे संस्कृतमें पद्य-रचना करने लगे। 
परंतु दिनमें वे जितने पद्य रचते, रात्रिमें वे सब लुप्त हो जाते। यह घटना रोज 
घटती । आठवें दिन तुलसीदासजीको स्वप्न हुआ। भगवान्‌ शंकरने उन्हें आदेश दिया 
कि तुम अपनी भाषामें काव्य-रचना करो। तुलसीदासजीको नींद उचट गयी। वे 
उठकर बैठ गये। उसी समय भगवान्‌ शिव और पार्वती उनके सामने प्रकट हुए। 
तुलसीदासजीने उन्हें साष्टांग प्रणाम किया। शिवजीने कहा-- तुम अयोध्यामें जाकर 
रहो और हिन्दीमें काव्य-रचना करो। मेरे आशीर्वादसे तुम्हारी कविता सामवेदके 
समान फलवती होगी।' इतना कहकर श्रीगौरीशंकर अन्तर्धान हो गये। तुलसीदासजी 
उनको आज्ञा शिरोधार्य कर काशीसे अयोध्या चले आये। 

संवत्‌ १६३१का प्रारम्भ हुआ। उस साल रामनवमीके दिन प्रायः वैसा ही योग 
था जैसा त्रेतायुगमें रामजन्मके दिन था। उस दिन प्रातःकाल श्रीतुलसीदासजीने 
श्रीरामचरितमानसको रचना प्रारम्भ को। दो वर्ष, सात महीने, छब्बीस दिनमें ग्रन्थको 
समाप्ति हुई। संवत्‌ १६३३के मार्गशीर्ष शुक्लपक्षमें रामविवाहके दिन सातो काण्ड 
पूर्ण हो गये। 

इसके बाद भगवान्‌की आज्ञासे तुलसीदासजी काशी चले आये। वहाँ उन्होंने 
भगवान्‌ विश्वनाथ और माता अन्नपूर्णाको श्रीरामचरितमानस सुनाया। रातको पुस्तक 
श्रीविश्वनाथजीके मन्दिरमें रख दी गयी। सबेरै जब पट खोला गया तो उसपर लिखा 
हुआ पाया गया 'सत्यं शिवं सुन्दरम्‌।' और नीचे भगवान्‌ शंकरको सही थी। 
उस समय उपस्थित लोगोंने “सत्यं शिवं सुन्दरम्‌' को आवाज भी कानोंसे सुनी। 

इधर पण्डितोंने जब यह बात सुनी तो उनके मनमें ईर्ष्या उत्पन्न हुई। वे दल 
बाँधकर तुलसीदासजीकी निन्दा करने लगे और उस पुस्तकको भी नष्ट कर देनेका 
प्रयत्न करने लगे। उन्होंने पुस्तक चुरानेके लिये दो चोर भेजे। चोरोंने जाकर देखा 
कि तुलसीदासजीकी कुटीके आसपास दो वीर धनुष-बाण लिये पहरा दे रहे हैं। 

वे बड़े ही सुन्दर श्याम और गौर वर्णके थे। उनके दर्शनसे चोरोंकी बुद्धि शुद्ध 
हो गयी। उन्होंने उसी समयसे चोरी करना छोड़ दिया और भजनमें लग गये। 
तुलसीदासजीने अपने लिये भगवानूको कष्ट हुआ जान कुटीका सारा सामान लुटा 
दिया, पुस्तक अपने मित्र टोडरमलके यहाँ रख दी। इसके बाद उन्होंने एक दूसरी 
प्रति लिखी। उसीके आधारपर दूसरी प्रतिलिपियाँ तैयार की जाने लगीं। पुस्तकका 
प्रचार दिनोंदिन बढ़ने लगा। 

इधर पण्डितोंने और कोई उपाय न देख श्रीमधुसूदन सरस्वतीजीको उस पुस्तकको 
देखनेकी प्रेरणा की। श्रीमधुसूदन सरस्वतीजीने उसे देखकर बड़ी प्रसन्नता प्रकट 
को और उसपर यह सम्मति लिख दी 

आनन्दकानने ह्यस्मिञ्जङ्कमस्तुलसीतरुः । 
कवितामञ्जरी भाति रामश्चमरभूषिता॥ 

“इस काशीरूपी आनन्दवनमें तुलसीदास चलता-फिरता तुलसीका पौधा है। 
उसकी कवितारूपी मञ्जरी बड़ी ही सुन्दर है, जिसपर श्रीरामरूपी भॅवरा सदा 
मँडराया करता है।' 

पण्डितोंको इसपर भी संतोष नहीं हुआ। तब पुस्तकको परीक्षाका एक उपाय 
और सोचा गया। भगवान्‌ विश्वनाथके सामने सबसे ऊपर वेद, उनके नीचे शास्त्र, 
शास्त्रोंके नीचे पुराण और सबके नीचे श्रीरामचरितमानस रख दिया गया। मन्दिर 
बंद कर दिया गया। प्रातःकाल जब मन्दिर खोला गया तो लोगोंने देखा कि 
श्रीरामचरितमानस वेदोंके ऊपर रखा हुआ है। अब तो पण्डित लोग बड़े लज्जित 
हुए। उन्होंने तुलसीदासजीसे क्षमा माँगी और भक्तिसे उनका चरणोदक लिया। 

तुलसीदासजी अब असीघाटपर रहने लगे। रातको एक दिन कलियुग मूर्तरूप 
धारणकर उनके पास आया और उन्हें त्रास देने लगा। गोस्वामीजीने हनुमानूजीका 
ध्यान किया। हनुमानूजीने उन्हें विनयके पद रचनेको कहा; इसपर गोस्वामीजीने 
विनय-पत्रिका लिखी और भगवानूके चरणोंमें उसे समर्पित कर दी। श्रीरामने उसपर 
अपने हस्ताक्षर कर दिये और तुलसीदासजीको निर्भय कर दिया। 

संवत्‌ १६८० श्रावण कृष्ण तृतीया शनिवारको असीघाटपर गोस्वामीजीने राम- 
राम कहते हुए अपना शरीर परित्याग किया। 


~~~ ma 








गोस्वामी श्रीतुलसीदासजी महाराज Gosvami Tulasidasa 





हनुमान्‌जीको प्रार्थना Hanuman Requesting 

एकु मैं मंद मोहबस कुटिल हृदय अग्यान। 
पुनि प्रभु मोहि बिसारेड दीनबंधु भगवान॥ 

॥ श्रीगणेशाय नम: ॥ 


श्रीजानकीवल्लभो विजयते 
श्रीरामचरितमानस 


PSIG) SS 


(बालकाण्ड _> बालकाण्ड ) 


श्लोक 


वर्णानामर्थसंघानां रसानां छन्दसामपि। 
मङ्गलानां च कर्त्तारौ वन्दे वाणीविनायकौ ॥ १ ॥ 
भवानीशङ्करौ वन्दे श्रद्धाविश्वासरूपिणौ। 
याभ्यां विना न पश्यन्ति सिद्धाः स्वान्तःस्थमीश्वरम्‌॥ २॥ 
वन्दे बोधमयं नित्यं गुरुं शङ्कररूपिणम्‌। 
समाश्रितो हि वक्रोऽपि चन्द्रः सर्वत्र वन्द्यते॥ ३॥ 
सीतारामगुणग्रामपुण्यारण्यविहारिणौ | 
वन्दे विशुद्धविज्ञानौ कवीश्वरकपीश्वरो॥ ४॥ 
उद्भवस्थितिसंहारकारिणीं क्लेशहारिणीम्‌। 
सर्वश्रेयस्करीं सीतां नतोऽहं रामवल्लभाम्‌॥ ५॥ 
यन्मायावशवत्ति विश्वमखिलं ब्रह्मादिदेवासुरा 
यत्सत्त्वादमुषैव भाति सकलं रज्जौ यथाहे'र्भ्रमः। 
यत्पादप्लबमेकमेव हि भवाम्भोधेस्तितीर्षावतां 
वन्देऽहं तमशेषकारणपरं रामाख्यमीशं हरिम्‌॥ ६॥ 

नानापुराणनिगमागमसम्मतं यद्‌ 
रामायणे निगदितं क्वचिदन्यतोऽपि। 
स्वान्तःसुखाय तुलसी रघुनाथगाथा- 
भाषानिबन्धमतिमञ्जुलमातनोति ॥ ७॥ 


सो०-जो सुमिरत सिधि होइ गन नायक करिबर बदन। 
करउ अनुग्रह सोइ बुद्धि रासि सुभ गुन सदन॥१॥ 
मूक होइ बाचाल पंगु चढ़इ गिरिंबर गहन। 
जासु कुपाँ सो दयाल द्रबउ सकल कलि मल दहन॥२॥ 
नील सरोरुह स्याम तरुन अरुन बारिज नयन। 
करउ सो मम उर धाम सदा छीरसागर सयन॥३॥ 
कुंद इंदु सम देह उमा रमन करुना अयन। 
जाहि दीन पर नेह करउ कृपा मर्दन मयन॥४॥ 
बंद गुरु पद कंज कृपा सिंधु नररूप हरि। 
महामोह तम पुंज जासु बचन रबि कर निकर॥५॥ 
बंद गुरु पद पदुम परागा। सुरुचि सुबास सरस अनुरागा॥ 
अमिअ मूरिमय चूरन चारू । समन सकल भव रुज परिवारू॥ 
सुकृति संभु तन बिमल बिभूती । मंजुल मंगल मोद प्रसूती॥ 
जन मन मंजु मुकुर मल हरनी । किए तिलक गुन गन बस करनी ॥ 
श्रीगुर पद नख मनि गन जोती । सुमिरत दिब्य दृष्टि हियँ होती॥ 
दलन मोह तम सो सप्रकासू । बड़े भाग उर आवइ जासू॥ 
उघरहिं बिमल बिलोचन ही के । मिटहिं दोष दुख भव रजनी के ॥ 
सूझहिं राम चरित मनि मानिक । गुपुत प्रगट जहे जो जेहि खानिक॥ 
दो०-जथा सुअंजन अंजि दूग साधक सिद्ध सुजान। 
कौतुक देखत सैल बन भूतल भूरि निधान॥१॥ 
गुरु पद रज मृदु मंजुल अंजन । नयन अमिअ दूग दोष बिभंजन॥ 
तेहि करि बिमल बिबेक बिलोचन। बरनउँ राम चरित भव मोचन॥ 

बंदउँ प्रथम महीसुर चरना । मोह जनित संसय सब हरना॥ 
सुजन समाज सकल गुन खानी । करउँ प्रनाम सप्रेम सुबानी॥ 
साधु चरित सुभ चरित कपासू । निरस बिसद गुनमय फल जासू॥ 
जो सहि दुख परछिद्र दुरावा | बंदनीय जेहि जग जस पावा॥ 
मुद मंगलमय संत समाजू। जो जग जंगम तीरथराजू॥ 
राम भक्ति जहँँ सुरसरि धारा । सरसइ ब्रह्म बिचार प्रचारा॥ 
बिधि निषेधमय कलिमल हरनी । करम कथा रबिनंदनि बरनी॥ 
हरि हर कथा बिराजति बेनी । सुनत सकल मुद मंगल देनी॥ 
बटु बिस्वास अचल निज धरमा । तीरथराज समाज सुकरमा॥ 
सबहि सुलभ सब दिन सब देसा । सेवत सादर समन कलेसा॥ 
अकथ अलौकिक तीरथराऊ। देइ सद्य फल प्रगट प्रभाऊ॥ 
दो०-सुनि समुझहिँ जन मुदित मन मज्जहिं अति अनुराग। 
लहहिं चारि फल अछत तनु साधु समाज प्रयाग॥२॥ 
मज्जन फल पेखिअ ततकाला । काक होहि पिक बकउ मराला॥ 
सुनि आचरज करै जनि कोई । सतसंगति महिमा नहिं गोई॥ 
बालमीक नारद घटजोनी । निज निज मुखनि कही निज होनी॥ 
जलचर थलचर नभचर नाना । जे जड़ चेतन जीव जहाना॥ 
मति कीरति गति भूति भलाई । जब जेहि जतन जहाँ जेहिं पाई॥ 
सो जानब सतसंग प्रभाऊ। लोकहुँ बेद न आन उपाऊ॥ 
बिनु सतसंग बिबेक न होई। राम कृपा बिनु सुलभ न सोई॥ 
सतसंगत मुद मंगल मूला । सोइ फल सिधि सब साधन फूला॥ 
सठ सुधरहिं सतसंगति पाई । पारस परस कुधात सुहाई॥ 
बिधि बस सुजन कुसंगत परहीं । फनि मनि सम निज गुन अनुसरहीं॥ 
बिधि हरि हर कबि कोबिद बानी । कहत साधु महिमा सकुचानी॥ 
सो मो सन कहि जात न कैसें । साक बनिक मनि गुन गन जैसें॥ 

दो०--बंद संत समान चित हित अनहित नहिं कोइ। 
अंजलि गत सुभ सुमन जिमि सम सुगंध कर दोइ॥ ३ (क) ॥ 
संत सरल चित जगत हित जानि सुभाउ सनेह। 
बालबिनय सुनि करि कृपा राम चरन रति देहु॥३ (ख) ॥ 
बहुरि बंदि खल गन सतिभाएँ । जे बिनु काज दाहिनेहु बाएँ॥ 
पर हित हानि लाभ जिन्ह केरें । उजरें हरष विषाद बसेरें॥ 
हरि हर जस राकेस राहु से पर अकाज भट सहसबाहु से॥ 
जे पर दोष लखहिँ सहसाखी । पर हित घृत जिन्ह के मन मारी ॥ 
तेज कृसानु रोष महिषेसा । अघ अवगुन धन धनी धनेसा॥ 
उदय केत सम हित सबही के । कुंभकरन सम सोवत नीके॥ 
पर अकाजु लगि तनु परिहरहीं । जिमि हिम उपल कृषी दलि गरहीं॥ 
बंद खल जस सेष सरोषा । सहस बदन बरनइ पर दोषा॥ 
पुनि प्रनवउँ पृथुराज समाना । पर अघ सुनइ सहस दस काना॥ 
बहुरि सक्र सम बिनवउँ तेही । संतत सुरानीक हित जेही॥ 
बचन बञ्च जेहि सदा पिआरा । सहस नयन पर दोष निहारा॥ 
दो०-उदासीन अरि मीत हित सुनत जरहिं खल रीति। 
जानि पानि जुग जोरि जन बनिनती करइ सप्रीति॥४॥ 
में आपनी दिसि कीन्ह निहोरा । तिन्ह निज ओर न लाउन भोरा॥ 
बायस पलिअहिँ अति अनुरागा । होहिँ निरामिष कबहुँ कि कागा॥ 
बंद संत असज्जन चरना । दुखप्रद उभय बीच कछु बरना॥ 
बिछरत एक प्रान हरि लेहीं। मिलत एक दुख दारुन देहीं॥ 
उपजहिं एक संग जग माहीं । जलज जॉक जिमि गुन बिलगाहीं॥ 
सुधा सुरा सम साधु असाधू। जनक एक जग जलधि अगाधू॥ 
भल अनभल निज निज करतूती । लहत सुजस अपलोक बिभूती॥ 

सुधा सुधाकर सुरसरि साधू । गरल अनल कलिमल सरि ब्याधू॥ 
गुन अवगुन जानत सब कोई । जो जेहि भाव नीक तेहि सोई॥ 
दो०-भलो भलाइहि पै लहइ लहइ निचाइहि नौचु। 
सुधा सराहिअ अमरताँ गरल सराहिअ मीचु॥५॥ 
खल अघ अगुन साधु गुन गाहा । उभय अपार उदधि अवगाहा॥ 
तेहि तें कछु गुन दोष बखाने । संग्रह त्याग न बिनु पहिचाने॥ 
भलेउ पोच सब बिधि उपजाए । गनि गुन दोष बेद बिलगाए॥ 
कहहिं बेद इतिहास पुराना । बिधि प्रपंचु गुन अवगुन साना॥ 
दुख सुख पाप पुन्य दिन राती । साधु असाधु सुजाति कुजाती॥ 
दानव देव ऊँच अरु नीचू। अमिअ सुजीवनु माहुरु मीचू॥ 
माया ब्रा जीव जगदीसा। लच्छि अलच्छि रंक अवनीसा॥ 
कासी मग सुरसरि क्रमनासा । मरु मारव महिदेव गवासा॥ 
सरग नरक अनुराग बिरागा । निगमागम गुन दोष विभागा॥ 


दो०-जड़ चेतन गुन दोषमय बिस्व कीन्ह करतार। 
संत हंस गुन गहहिं पय परिहरि बारि बिकार॥६॥ 


अस बिबेक जब देइ बिधाता । तब तजि दोष गुनहिं मनु राता॥ 
काल सुभाउ करम बरिआई । भलेउ प्रकृति बस चुकइ भलाई॥ 
सो सुधारि हरिजन जिमि लेहीं । दलि दुख दोष बिमल जसु देहीं॥ 
खलडउ करहि भल पाइ सुसंगू । मिटइ न मलिन सुभाउ अभंगू॥ 
लखि सुबेष जग बंचक जेऊ। बेष प्रताप पूजिअहिं तेऊ॥ 
उघरहिं अंत न होइ निबाहू । कालनेमि जिमि रावन राहू॥ 
किएहुँ कुबेषु साधु सनमानू । जिमि जग जामवंत हनुमान्‌॥ 
हानि कुसंग सुसंगति लाहू। लोकहुँ बेद बिदित सब काहू॥ 
गगन चढ़इ रज पवन प्रसंगा । कीचहिं मिलइ नीच जल संगा॥ 
साधु असाधु सदन सुक सारी । सुमिरहिं राम देहिं गनि गारीं॥ 

धूम कुसंगति कारिख होई । लिखिअ पुरान मंजु मसि सोई॥ 
सोइ जल अनल अनिल संघाता । होइ जलद जग जीवन दाता॥ 
दो०--ग्रह भेषज जल पवन पट पाइ कुजोग सुजोग। 

होहिं कुबस्तु सुबस्तु जग लखहिं सुलच्छन लोग॥ ७ (क) ॥ 

सम प्रकास तम पाख दुहुँ नाम भेद बिधि कीन्ह। 

ससि सोषक पोषक समुझि जग जस अपजस दीन्ह॥ ७ (ख) ॥ 

जड़ चेतन जग जीव जत सकल राममय जानि। 

बंद सब के पद कमल सदा जोरि जुग पानि॥७ (ग) ॥ 

देव दनुज नर नाग खग प्रेत पितर गंधर्ब। 

बंद किंनर रजनिचर कृपा करहु अब सर्ब॥७ (घ)॥ 
आकर चारि लाख चौरासी । जाति जीव जल थल नभ बासी॥ 
सीय राममय सब जग जानी । करउँ प्रनाम जोरि जुग पानी॥ 
जानि कृपाकर किंकर मोहू । सब मिलि करहु छाडि छल छोहू॥ 
निज बुधि बल भरोस मोहि नाहीं । ताते बिनय करउँ सब पाहीं॥ 
करन चहउँ रघुपति गुन गाहा । लघु मति मोरि चरित अवगाहा॥ 
सूझ न एकउ अंग उपाऊ। मन मति रंक मनोरथ राऊ॥ 
मति अति नीच ऊँचि रुचि आछी । चहिअ अमिअ जग जुरइ न छाछी॥ 
छमिहहिं सज्जन मोरि ढिठाई । सुनिहहिँ बालबचन मन लाई॥ 
जौं बालक कह तोतरि बाता । सुनहि मुदित मन पितु अरु माता ॥ 
हॅसिहहिं कूर कुटिल कुबिचारी । जे पर दूषन भूषनधारी॥ 
निज कबित्त केहि लाग न नीका । सरस होउ अथवा अति फोका ॥ 
जे पर भनिति सुनत हरषाहीं । ते बर पुरुष बहुत जग नाहीं॥ 
जग बहु नर सर सरि सम भाई । जे निज बाढि बढ्हि जल पाई॥ 
सज्जन सकृत सिंधु सम कोई । देखि पूर बिधु बाढ़इ जोई॥ 

दो०-भाग छोट अभिलाषु बड़ करठ एक बिस्वास। 

पैहहिं सुख सुनि सुजन सब खल करिहहिं उपहास॥ ८॥ 
खल परिहास होइ हित मोरा । काक कहहिं कलकंठ कठोरा॥ 
हंसहिं बक दादुर चातकही । हँसहिं मलिन खल बिमल बतकही॥ 
कबित रसिक न राम पद नेहू। तिन्ह कहँ सुखद हास रस एहू॥ 
भाषा भनिति भोरि मति मोरी । हँसिबे जोग हँसें नहिं खोरी॥ 
प्रभु पद प्रीति न सामुझि नीकी । तिन्हहि कथा सुनि लागिहि फीकी ॥ 
हरि हर पद रति मति न कुतरकी । तिन्ह कहुँ मधुर कथा रघुबर को॥ 
राम भगति भूषित जियें जानी । सुनिहहिं सुजन सराहि सुबानी॥ 
कबि न होउ नहिं बचन प्रबीनू । सकल कला सब विद्या हीनू॥ 
आखर अरथ अलंकृति नाना । छंद प्रबंध अनेक बिधाना॥ 
भाव भेद रस भेद अपारा । कबित दोष गुन बिबिध प्रकारा॥ 
कबित बिबेक एक नहिं मोरें । सत्य कहउं लिखि कागद कोरें॥ 
दो०-- भनिति मोरि सब गुन रहित बिस्व निदित गुन एक। 

सो बिचारि सुनिहहिं सुमति जिन्ह के बिमल बिबेक ॥ ९॥ 


एहि महँ रघुपति नाम उदारा । अति पावन पुरान श्रुति सारा॥ 
मंगल भवन अमंगल हारी । उमा सहित जेहि जपत पुरारी॥ 
भनिति बिचित्र सुकबि कृत जोऊ । राम नाम बिनु सोह न सोऊ॥ 
बिधुबदनी सब भाँति संँवारी । सोह न बसन बिना बर नारी॥ 
सब गुन रहित कुकबि कृत बानी । राम नाम जस अंकित जानी॥ 
सादर कहहिं सुनहि बुध ताही । मधुकर सरिस संत गुनग्राही॥ 
जदपि कबित रस एकउ नाहीं । राम प्रताप प्रगट एहि माहीं॥ 
सोइ भरोस मोरें मन आवा। केहि न सुसंग बड़प्पनु पावा॥ 
धूमउ तजइ सहज करुआई । अगरु प्रसंग सुगंध बसाई॥ 
. भनिति भदेस बस्तु भलि बरनी । राम कथा जग मंगल करनी॥ 

छं०-मंगल करनि कलिमल हरनि तुलसी कथा रघुनाथ को। 
गति कूर कबिता सरित को ज्यों सरित पावन पाथ को॥ 
प्रभु सुजस संगति भनिति भलि होइहि सुजन मन भावनी। 
भव अंग भूति मसान को सुमिरत सुहावनि पावनी॥ 


दो०-- प्रिय लागिहि अति सबहि मम भनिति राम जस संग। 
दारु बिचारु कि करइ कोउ बंदिअ मलय प्रसंग॥ १० (क) ॥ 
स्याम सुरभि पय बिसद अति गुनद करहिं सब पान। 
गिरा ग्राम्य सिय राम जस गावहिं सुनहिं सुजान॥ १० (ख) ॥ 


मनि मानिक मुकुता छबि जैसी । अहि गिरि गज सिर सोह न तैसी॥ _ 
नृप किरीट तरुनी तनु पाई । लहहिं सकल सोभा अधिकाई॥ 
तैसेहि सुकबि कबित बुध कहहीं । उपजहिं अनत अनत छबि लहहीं॥ 
भगति हेतु बिधि भवन रिहाई । सुमिरत सारद आवति धाई॥ 
राम चरित सर बिनु अन्हवाएँ। सो श्रम जाइ न कोटि उपाएँ॥ 
कबि कोबिद अस हृदये बिचारी । गावहिं हरि जस कलि मल हारी ॥ 
कीन्हें प्राकृत जन गुन गाना । सिर धुनि गिरा लगत पछिताना॥ 
हृदय सिंधु मति सीप समाना । स्वाति सारदा कहहिं सुजाना॥ 
जौँ बरषइ बर बारि विचारू । होहि कबित मुकुतामनि चारू॥ 
दो०-जुगुति बेधि पुनि पोहिअहिं रामचरित बर ताग। 
पहिरहिँ सज्जन बिमल उर सोभा अति अनुराग॥११॥ 
जे जनमे कलिकाल कराला । करतब बायस बेष मराला॥ 
चलत कुपंथ बेद मग छांड़े। कपट कलेवर कलि मल भाँड़े। 
बंचक भगत कहाइ राम के । किंकर कंचन कोह काम के॥ 
तिन्ह महेँ प्रथम रेख जग मोरी । धींग धरमध्वज धंधक धोरी॥ 
जौं अपने अवगुन सब कहऊँ । बाढ़इ कथा पार नहिं लहऊँ॥ 
ताते मैं अति अलप बखाने । थोरे महुँ जानिहहिं सयाने॥ 

समुझि बिबिधि बिधि बिनती मोरी । कोउ न कथा सुनि देइहि खोरी ॥ 
एतेहु पर करिहहिं जे असंका । मोहि ते अधिक ते जड़ मति रंका॥ 
कबि न होउँ नहिं चतुर कहावउँ । मति अनुरूप राम गुन गावउँ॥ 
कहूँ रघुपति के चरित अपारा । कहें मति मोरि निरत संसारा॥ 
जेहि मारुत गिरि मेरु उड़ाहीं । कहहु तूल केहि लेखे माहीं॥ 
समुझत अमित राम प्रभुताई । करत कथा मन अति कदराई॥ 
दो०-सारद सेस महेस बिधि आगम निगम पुरान। 

नेति नेति कहि जासु गुन करहिं निरंतर गान॥१२॥ 
सब जानत प्रभु प्रभुता सोई । तदपि कहें बिनु रहा न कोई॥ 
तहाँ बेद अस कारन राखा । भजन प्रभाउ भाँति बहु भाषा॥ 
एक अनीह अरूप अनामा । अज सच्चिदानंद पर धामा॥ 
ब्यापक बिस्वरूप भगवाना । तेहि धरि देह चरित कृत नाना॥ 
सो केवल भगतन हित लागी । परम कृपाल प्रनत अनुरागी॥ 
जेहि जन पर ममता अति छोहू । जेहि करुना करि कीन्ह न कोहू॥ 
गई बहोर गरीब नेवाजू । सरल सबल साहिब रघुराजू॥ 
बुध बरनहिं हरि जस अस जानी। करहिं पुनीत सुफल निज बानी॥ 
तेहि बल मैं रघुपति गुन गाथा । कहिहउँ नाइ राम पद माथा॥ 
मुनिन्ह प्रथम हरि कीरति गाई । तेहिं मग चलत सुगम मोहि भाई॥ 
दो०- अति अपार जे सरित बर जौँ नृप सेतु कराहिं। 

चढि पिपीलिकउ परम लघु बिनु श्रम पारहि जाहिं॥ १३॥ 
एहि प्रकार बल मनहि देखाई । करिहउँ रघुपति कथा सुहाई॥ 
ब्यास आदि कबि पुंगव नाना । जिन्ह सादर हरि सुजस बखाना॥ 
चरन कमल बंदर तिन्ह केरे । पुरवहुँ सकल मनोरथ मेरे॥ 
कलि के कबिन्ह करउँ परनामा । जिन्ह बरने रघुपति गुन ग्रामा॥ 

जे प्राकृत कबि परम सयाने । भाषाँ जिन्ह हरि चरित बखाने॥ 
भए जे अहहिं जे होइहहिं आगें । प्रनवउँ सबहि कपट सब त्यागें॥ 
होहु प्रसन्न देहु बरदानू । साधु समाज भनिति सनमानू॥ 
जो प्रबंध बुध नहिं आदरहीं । सो श्रम बादि बाल कबि करहीं॥ 
कीरति भनिति भूति भलि सोई । सुरसरि सम सब कहँ हित होई॥ 
राम  सुकीरति भनिति भदेसा । असमंजस अस मोहि अंँदेसा॥ 
तुम्हरी कृपाँ सुलभ सोउ मोरे । सिअनि सुहावनि टाट पटोरे॥ 


दो०- सरल कबित कोरति बिमल सोइ आदरहिं सुजान। 

सहज बयर बनिसराइ रिपु जो सुनि करहिं बखान॥ १४ (क) ॥ 

सो न होइ बिनु बिमल मति मोहि मति बल अति थोर। 

करहु कृपा हरि जस कहउँ पुनि पुनि करडे निहोर॥ १४ (ख) ॥ 

कबि कोब्रिद रघुबर चरित मानस मंजु मराल। 

बालबिनय सुनि सुरुचि लखि मो पर होहु कृपाल॥ १४ (ग) ॥ 
सो०-बंदउे मुनि पद कंजु रामायन जेहिं निरमयड। 

सखर सुकोमल मंजु दोष रहित दूषन सहित॥ १४ (घ) ॥ 

बंद चारिउ बेद भव बारिधि बोहित सरिस। 

जिन्हहि न सपनेहुँ खेद बरनत रघुबर बिसद जसु॥ १४ (ङ) ॥ 

बंदउँ बिधि पद रेनु भव सागर जेहिं कीन्ह जहेँ। 

संत सुधा ससि धेनु प्रगटे खल बिष बारुनी॥ १४ (च) ॥ 
दो०-- बिबुध बिप्र बुध ग्रह चरन बंदि कहउँ कर जोरि। 

होइ प्रसन्न पुरवहु सकल मंजु मनोरथ मोरि॥ १४ (छ) ॥ 
पुनि बंदउँ सारद सुरसरिता । जुगल पुनीत मनोहर चरिता॥ 
मज्जन पान पाप हर एका । कहत सुनत एक हर अबिबेका॥ 
गुर पितु मातु महेस भवानी । प्रनवउँ दीनबंधु दिन दानी॥ 
सेवक स्वामि सखा सिय पी के । हित निरुपधि सब बिधि तुलसी के ॥ 

कलि बिलोकि जग हित हर गिरिजा । साबर मंत्र जाल जिन्ह सिरिजा॥ 
अनमिल आखर अरथ न जापू । प्रगट प्रभाउ महेस प्रतापू॥ 
सो उमेस मोहि पर अनुकूला । करिहिं कथा मुद मंगल मूला॥ 
सुमिरि सिवा सिव पाइ पसाऊ । बरनउँ रामचरित चित चाऊ॥ 
भनिति मोरि सिव कृपाँ बिभाती । ससि समाज मिलि मनहुँ सुराती॥ 
जे एहि कथहि सनेह समेता । कहिहहिं सुनिहहिं समुझि सचेता॥ 
होइहहिं राम चरन अनुरागी । कलि मल रहित सुमंगल भागी॥ 
दो०-सपनेहुँ साचेहुँ मोहि पर जौ हर गौरि पसाउ। 

तौ फुर होउ जो कहेउँ सब भाषा भनिति प्रभाउ॥ १५॥ 
बंद अवध पुरी अति पावनि । सरजू सरि कलि कलुष नसावनि॥ 
प्रनवउँ पुर नर नारि बहोरी । ममता जिन्ह पर प्रभुहि न थोरी॥ 
सिय निंदक अघ ओघ नसाए । लोक बिसोक बनाइ बसाए॥ 
बंदउँ कौसल्या दिसि प्राची । कीरति जासु सकल जग माची॥ 
प्रगटेउ जहेँ रघुपति ससि चारू । बिस्व सुखद खल कमल तुसारू॥ 
दसरथ राउ सहित सब रानी। सुकृत सुमंगल मूरति मानी॥ 
करउँ प्रनाम करम मन बानी । करहु कृपा सुत सेवक जानी॥ 
जिन्हहि बिरचि बड़ भयउ निधाता । महिमा अवधि राम पितु माता॥ 
सो०-बंदउे अवध भुआल सत्य प्रेम जेहि राम पद। 

बिछुरत दीनदयाल प्रिय तनु तृन इव परिहरेउ॥ १६॥ 
प्रनवउँ परिजन सहित बिदेहू। जाहि राम पद गूढ़ सनेहू॥ 
जोग भोग महेँ राखेउ गोई । राम बिलोकत प्रगटेउ सोई॥ 
प्रनवउँ प्रथम भरत के चरना । जासु नेम ब्रत जाइ न बरना॥ 
राम चरन पंकज मन जासू । लुबुध मधुप इव तजइ न पासू॥ 
बंद लछिमन पद जल जाता । सीतल सुभग भगत सुख दाता॥ 
रघुपति कीरति बिमल पताका । दंड समान भयउ जस जाका॥ 

सेष सहस्त्रसीस जग कारन । जो अवतरेउ भूमि भय टारन॥ 
सदा सो सानुकूल रह मो पर। कृपासिंधु सौमित्रि गुनाकर॥ 
रिपुसूदन पद कमल नमामी । सूर सुसील भरत अनुगामी॥ 
महाबीर बिनवउँ हनुमाना । राम जासु जस आप बखाना॥ 


सो०--प्रनवउँ पवनकुमार खल बन पावक ग्यान घन। 
जासु हृदय आगार बसहिं राम सर चाप धर॥१७॥ 


कपिपति रीछ निसाचर राजा । अंगदादि जे कोस समाजा॥ 
बंदउं सब के चरन सुहाए। अधम सरीर राम जिन्ह पाए॥ 
रघुपति चरन उपासक जेते । खग मृग सुर नर असुर समेते॥ 
बंदउँ पद सरोज सब केरे । जे बिनु काम राम के चेरे॥ 
सुक सनकादि भगत मुनि नारद । जे मुनिबर बिग्यान बिसारद॥ 
प्रनवउँ सबहि धरनि धरि सीसा । करहु कृपा जन जानि मुनीसा॥ 
जनकसुता जग जननि जानको । अतिसय प्रिय करुनानिधान की ॥ 
ताके जुग पद कमल मनावउे । जासु कृपा निरमल मति पावउँ॥ 
पुनि मन बचन कर्म रघुनायक । चरन कमल बंदउं सब लायक ॥ 
राजिवनयन धरें धनु सायक । भगत बिपति भंजन सुखदायक ॥ 


दो०-गिरा अरथ जल बीचि सम कहिअत भिन्न न भिन्न। 
बंदउँ सीता राम पद जिन्हहि परम प्रिय खिन्न॥ १८ ॥ 


बंदे नाम राम रघुबर को । हेतु कुसानु भानु हिमकर को॥ 
बिधि हरि हरमय बेद प्रान सो । अगुन अनूपम गुन निधान सो॥ 
महामंत्र जोइ जपत महेसू । कासी मुकुति हेतु उपदेसू॥ 
महिमा जासु जान गनराऊ। प्रथम पूजिअत नाम प्रभाऊ॥ 
जान आदिकबि नाम प्रतापू । भयउ सुद्ध करि उलटा जापू॥ 
सहस नाम सम सुनि सिव बानी । जपि जेई पिय संग भवानी॥ 
हरषे हेतु हेरि हर ही को । किय भूषन तिय भूषन ती को॥ 
नाम प्रभाउ जान सिव नीको । कालकूट फलु दीन्ह अमी को॥ 

दो०--बरषा रितु रघुपति भगति तुलसी सालि सुदास। 
राम नाम बर बरन जुग सावन भादव मास॥ १९॥ 


आखर मधुर मनोहर दोऊ । बरन बिलोचन जन जिय जोऊ॥ 
सुमिरत सुलभ सुखद सब काहू । लोक लाहु परलोक निबाहू॥ 
कहत सुनत सुमिरत सुठि नीके । राम लखन सम प्रिय तुलसी के ॥ 
बरनत बरन प्रीति बिलगाती । ब्रह्म जीव सम सहज सँघाती॥ 
नर नारायन सरिस सुश्राता । जग पालक बिसेषि जन त्राता॥ 
भगति सुतिय कल करन बिभूषन । जग हित हेतु बिमल बिधु पूषन॥ 
स्वाद तोष सम सुगति सुधा के । कमठ सेष सम धर बसुधा के॥ 
जन मन मंजु कंज मधुकर से । जीह जसोमति हरि हलधर से॥ 
दो०-एकु छत्रु एकु मुकुटमनि सब बरननि पर जोउ। 
तुलसी रघुबर नाम के बरन बिराजत दोउ॥२०॥ 
समुझत सरिस नाम अरु नामी । प्रीति परसपर प्रभु अनुगामी॥ 
नाम रूप दुइ ईस उपाधी । अकथ अनादि सुसामुझि साधी॥ 
को बड़ छोट कहत अपराधू। सुनि गुन भेटु समुझिहहिं साधू॥ 
देखिअहिं रूप नाम आधीना। रूप ग्यान नहिं नाम बिहीना॥ 
रूप बिसेष नाम बिनु जानें करतल गत न परहिँ पहिचानें॥ 
सुमिरिअ नाम रूप बिनु देखेँ । आवत हृदय सनेह बिसेर्ष॥ 
नाम रूप गति अकथ कहानी । समुझत सुखद न परति बखानी ॥ 
अगुन सगुन बिच नाम सुसाखी । उभय प्रबोधक चतुर दुभाषी॥ 
दो०-राम नाम मनिदीप धरु जीह देहरी द्वार। 
तुलसी भीतर बाहेरहँ जौ चाहसि उजिआर॥२१॥ 
नाम जीहुँ जपि जागहिं जोगी । निरति बिरंचि प्रपंच बियोगी॥ 
ब्रह्मसुखहि अनुभवहिं अनूपा । अकथ अनामय नाम न रूपा॥ 
जाना चहहिं गूढ़ गति जेऊ। नाम जीहँ जपि जानहिं तेऊ॥ 

साधक नाम जपहिं लय लाएँ । होहिं सिद्ध अनिमादिक पाएँ॥ 
जपहिँ नामु जन आरत भारी । मिटहिं कुसंकट होहि सुखारी॥ 
राम भगत जग चारि प्रकारा । सुकृती चारिउ अनघ उदारा॥ 
चहू चतुर कहुँ नाम अधारा। ग्यानी प्रभुहि बिसेषि पिआरा॥ 
चहुँ जुग चहुँ श्रुति नाम प्रभाऊ । कलि बिसेषि नहिं आन उपाऊ॥ 


दो०-सकल कामना हीन जे राम भगति रस लीन। 

नाम सुप्रेम पियूष हृद तिन्हहुँ किए मन मीन॥२२॥ 
अगुन सगुन दुइ ब्रह्मा सरूपा । अकथ अगाध अनादि अनूपा॥ 
मोरें मत बड़ नामु दुहू तें। किए जेहि जुग निज बस निज बूतें॥ 
प्रौढ़ि सुजन जनि जानहिं जन की । कहउँ प्रतीति प्रीति रुचि मन की ॥ 
एकु दारुगत देखिअ एकू । पावक सम जुग ब्रह्म बिबेकू॥ 
उभय अगम जुग सुगम नाम तें । कहेउँ नामु बड़ ब्रह्म राम तें॥ 
ब्यापकु एकु ब्रा अबिनासी । सत चेतन घन आनंद रासी॥ 
अस प्रभु हृदये अछत अविकारी । सकल जीव जग दीन दुखारी॥ 
नाम निरूपन नाम जतन तें। सोउ प्रगटत जिमि मोल रतन तें॥ 
दो०-निरगुन तें एहि भाँति बड़ नाम प्रभाउ अपार। 

कहउँ नामु बड़ राम तें निज बिचार अनुसार॥२३॥ 
राम भगत हित नर तनु धारी । सहि संकट किए साधु सुखारी॥ 
नामु सप्रेम जपत अनयासा । भगत होहि मुद मंगल बासा॥ 
राम एक तापस तिय तारी । नाम कोटि खल कुमति सुधारी॥ 
रिषि हित राम सुकेतुसुता की । सहित सेन सुत कीन्हि बिबाकी ॥ 
सहित दोष दुख दास दुरासा । दलइ नामु जिमि रबि निसि नासा॥ 
भंजेउ राम आपु भव चापू । भव भय भंजन नाम प्रतापू॥ 
दंडक बनु प्रभु कीन्ह सुहावन । जन मन अमित नाम किए पावन॥ 
निसिचर निकर दले रघुनंदन । नामु सकल कलि कलुष निकंदन॥ 

दो०--सबरी गीध सुसेवकनि सुगति दीन्हि रघुनाथ। 

नाम उधारे अमित खल बेद बिदित गुन गाथ॥ २४॥ 
राम सुकंठ बिभीषन दोङ । राखे सरन जान सबु कोऊ॥ 
नाम गरीब अनेक नेवाजे । लोक बेद बर बिरिद बिराजे॥ 
राम भालु कपि कटकु बटोरा । सेतु हेतु श्रमु कीन्ह न थोरा॥ 
नामु लेत भवसिंधु सुखाहीं । करहु बिचारु सुजन मन माहीं॥ 
राम सकुल रन रावनु मारा । सीय सहित निज पुर पगु धारा ॥ 
राजा रामु अवध रजधानी । गावत गुन सुर मुनि बर बानी॥ 
सेवक सुमिरत नामु सप्रीती । बिनु श्रम प्रबल मोह दलु जीती॥ 
फिरत सनेहँ मगन सुख अपनें । नाम प्रसाद सोच नहिं सपर्ने॥ 


दो०-ब्रह्म राम तें नामु बड़ बर दायक बर दानि। 
रामचरित सत कोटि महँ लिय महेस जियँ जानि॥२५॥ 


मासपारायण, पहला विश्राम 


नाम प्रसाद संभु अबिनासी । साजु अमंगल मंगल रासी॥ 
सुक सनकादि सिद्ध मुनि जोगी । नाम प्रसाद ब्रहासुख भोगी॥ 
नारद जानेउ नाम प्रतापू । जग प्रिय हरि हरि हर प्रिय आपू॥ 
नामु जपत प्रभु कीन्ह प्रसादू । भगत सिरोमनि भे प्रहलादू॥ 
ध्रुव सगलानि जपेउ हरि नाउँ । पायउ अचल अनूपम ठाऊँ॥ 
सुमिरि पवनसुत पावन नामू । अपने बस करि राखे रामू॥ 
अपतु अजामिलु गजु गनिकाऊ । भए मुकुत हरि नाम प्रभाऊ॥ 
कहौं कहाँ लगि नाम बड़ाई । रामु न सकहिं नाम गुन गाई॥ 
दो०-नामु राम को कलपतरु कलि कल्यान निवासु। 

जो सुमिरत भयो भाँग तें तुलसी तुलसीदासु॥ २६॥ 
चहुँ जुग तीनि काल तिहुँ लोका । भए नाम जपि जीव ब्रिसोका॥ 
बेद पुरान संत मत एहू। सकल सुकृत फल राम सनेहू॥ 

ध्यानु प्रथम जुग मख बिधि दूजें । द्वापर परितोषत प्रभु पूजें॥ 
कलि केवल मल मूल मलीना । पाप पयोनिधि जन मन मीना॥ 
नाम कामतरु काल कराला । सुमिरत समन सकल जग जाला॥ 
राम नाम कलि अभिमत दाता । हित परलोक लोक पितु माता॥ 
नहिं कलि करम न भगति बिबेकू । राम नाम अवलंबन एकू॥ 
कालनेमि कलि कपट निधानू । नाम सुमति समरथ हनुमानू॥ 


दो०-राम नाम नरकेसरी कनककसिपु कलिकाल। 
जापक जन प्रहलाद जिमि पालिहि दलि सुरसाल॥ २७॥ 


भाय कुभायें अनख आलसहुँ। नाम जपत मंगल दिसि दसहुँ॥ 
सुमिरि सो नाम राम गुन गाथा । करउँ नाइ रघुनाथहि माथा॥ 
मोरि सुधारिहि सो सब भाँती। जासु कृपा नहिं कृपाँ अघाती॥ 
राम सुस्वामि कुसेवकु मोसो । निज दिसि देखि दयानिधि पोसो॥ 
लोकहुँ बेद सुसाहिब रीती । बिनय सुनत पहिचानत प्रीती॥ 
गनी गरीब ग्राम नर नागर। पंडित मूढ़ मलीन उजागर॥ 
सुकबि कुकबि निज मति अनुहारी । नृपहि सराहत सब नर नारी॥ 





साधु सुजान सुसील नृपाला । ईस अंस भव परम कुपाला॥ 
सुनि सनमानहिं सबहि सुबानी । भनिति भगति नति गति पहिचानी॥ 
यह प्राकृत महिपाल सुभाऊ। जान सिरोमनि कोसलराऊ॥ 
रीझत राम सनेह निसोतें। को जग मंद मलिनमति मोतें॥ 
दो०- सठ सेवक की प्रीति रुचि रखिहहिं राम कृपालु। 

उपल किए जलजान जेहिं सचिव सुमति कपि भालु॥ २८ (क) ॥ 

हौँ कहावत सबु कहत राम सहत उपहास। 

साहिब सीतानाथ सो सेवक तुलसीदास॥ २८(ख)॥ 
अति बडि मोरि ढिठाई खोरी । सुनि अघ नरकहुँ नाक सकोरी॥ 


i । । आओ सहम मोहि अपडर अपने । सो सुधि राम कीन्हि नहिं सपनें॥ 

सुनि अवलोकि सुचित चख चाही । भगति मोरि मति स्वामि सराही ॥ 
कहत नसाइ होइ हियँ नीकी । रीझत राम जानि जन जी की॥ 
रहति न प्रभु चित चूक किए की । करत सुरति सय बार हिए को॥ 
जेहिं अघ बधेउ ब्याध जिमि बाली । फिरि सुकंठ सोइ कोन्हि कुचाली॥ 
सोइ करतूति बिभीषन केरी । सपनेहुँ सो न राम हिय हेरी॥ 
ते भरतहि भेंटत सनमाने। राजसभा रघुबीर बखाने॥ 


दो०-- प्रभु तरु तर कपि डार पर ते किए आपु समान। 
तुलसी कहूँ न राम से साहिब सीलनिधान॥ २९ (क) ॥ 
राम निकाई रावरी है सबही को नीक। 
जौं यह साँची है सदा तौ नीको तुलसीक॥ २९ (ख)॥ 
एहि बिधि निज गुन दोष कहि सबहि बहुरि सिरु नाइ। 
बरनउँ रघुबर बिसद जसु सुनि कलि कलुष नसाइ॥ २९ (ग) ॥ 


जागबलिक जो कथा सुहाई । भरद्वाज मुनिबरहि सुनाई॥ 
कहिहउँ सोइ संबाद बखानी । सुनहुँ सकल सज्जन सुखु मानी॥ 
संभु कीन्ह यह चरित सुहावा । बहुरि कृपा करि उमहि सुनावा॥ 
सोइ सिव कागभुसुंडिहि दीन्हा । राम भगत अधिकारी चीन्हा॥ 
तेहि सन जागबलिक पुनि पावा । तिन्ह पुनि भरद्वाज प्रति गावा॥ 
ते श्रोता बकता समसीला । सबँदरसी जानहिं हरिलीला॥ 
जानहिं तीनि काल निज ग्याना । करतल गत आमलक समाना॥ 
औरउ जे हरिभगत सुजाना । कहहिं सुनहि समुझहिँ बिधि नाना॥ 
दो०-- मैं पुनि निज गुर सन सुनी कथा सो सूकरखेत। 

समुझी नहिं तसि बालपन तब अति रहेउँ अचेत॥ ३० (क) ॥ 

श्रोता बकता ग्याननिधि कथा राम कै गूढ़। 

किमि समुझौं मैं जीव जड़ कलि मल ग्रसित बिमूढ़॥ ३० (ख) ॥ 

तदपि कही गुर बारहिं बारा। समुझि परी कछ मति अनुसारा॥ 
भाषाबद्ध करबि मैं सोई । मोरें मन प्रबोध जेहिं होई॥ 
जस कछु बुधि बिबेक बल मेरें । तस कहिहउँ हियँ हरि के प्रेरें॥ 
निज संदेह मोह भ्रम हरनी । करउँ कथा भव सरिता तरनी॥ 
बुध बिश्राम सकल जन रंजनि। रामकथा कलि कलुष बिभंजनि॥ 
रामकथा कलि पंनग भरनी । पुनि बिबेक पावक कहुँ अरनी॥ 
रामकथा कलि कामद गाई । सुजन सजीवनि मूरि सुहाई॥ 
सोइ बसुधातल सुधा तरंगिनि । भय भ॑ंजनि भ्रम भेक भुअंगिनि॥ 
असुर सेन सम नरक निकंदिनि । साधु बिबुध कुल हित गिरिनंदिनि॥ 
संत समाज पयोधि रमा सी । बिस्व भार भर अचल छमा सी॥ 
जम गन मुहे मसि जग जमुना सी । जीवन मुकुति हेतु जनु कासी॥ 
रामहि प्रिय पावनि तुलसी सी । तुलसिदास हित हियं हुलसी सी॥ 
सिवप्रिय मेकल सैल सुता सी । सकल सिद्द्रि सुख संपति रासी॥ 
सदगुन सुरगन अंब अदिति सी । रघुबर भगति प्रेम परमिति सी॥ 


दो०-रामकथा मंदाकिनी चित्रकूट चित चारु। 
तुलसी सुभग सनेह बन सिय रघुबीर निहारु॥३१॥ 


रामचरित चिंतामनि चारू । संत सुमति तिय सुभग सिंगारू॥ 
जग मंगल गुनग्राम राम के । दानि मुकुति धन धरम धाम के॥ 
सदगुर ग्यान बिराग जोग के । विबुध बैद भव भीम रोग के॥ 
जननि जनक सिय राम प्रेम के । बीज सकल ब्रत धरम नेम के॥ 
समन पाप संताप सोक के । प्रिय पालक परलोक लोक के॥ 
सचिव सुभट भूपति बिचार के । कुंभज लोभ उदधि अपार के॥ 
काम कोह कलिमल करिंगन के । केहरि सावक जन मन बन के॥ 
अतिथि पूज्य प्रियतम पुरारि के । कामद घन दारिद दवारि के॥ 
मंत्र महामनि बिषय ब्याल के । मेटत कठिन कुअंक भाल के॥ 

हरन मोह तम दिनकर कर से । सेवक सालि पाल जलधर से॥ 
अभिमत दानि देवतरु बर से । सेवत सुलभ सुखद हरि हर से॥ 
सुकबि सरद नभ मन उडगन से । रामभगत जन जीवन धन से॥ 
सकल सुकृत फल भूरि भोग से । जग हित निरुपधि साधु लोग से॥ 
सेवक मन मानस मराल से । पावन गंग तरंग माल से॥ 


दो०-- कुपथ कुतरक कुचालि कलि कपट दंभ पाषंड। 
दहन राम गुन ग्राम जिमि इंधन अनल प्रचंड॥ ३२ (क) ॥ 
रामचरित राकेस कर सरिस सुखद सब काहु। 
सज्जन कुमुद चकोर चित हित बिसेषि बड़ लाहु॥ ३२ (ख) ॥ 


कीन्हि प्रस्त जेहि भांति भवानी । जेहि बिधि संकर कहा बखानी॥ 
सो सब हेतु कहब मैं गाई। कथा प्रबंध बिचित्र बनाई॥ 
जेहिं यह कथा सुनी नहिं होई । जनि आचरजु करै सुनि सोई॥ 
कथा अलौकिक सुनहिं जे ग्यानी । नहिं आचरजु करहिं अस जानी॥ 
रामकथा के मिति जग नाहीं । असि प्रतीति तिन्ह के मन माहीं॥ 
नाना भाति राम अवतारा । रामायन सत कोटि अपारा॥ 
कलपभेद हरिचरित सुहाए । भांति अनेक मुनीसन्ह गाए॥ 
करिअ न संसय अस उर आनी । सुनिअ कथा सादर रति मानी॥ 
दो०-राम अनंत अनंत गुन अमित कथा बिस्तार। 

सुनि आचरजु न मानिहहिँ जिन्ह कै बिमल बिचार॥ ३३॥ 
एहि बिधि सब संसय करि दूरी । सिर धरि गुर पद पंकज धूरी॥ 
पुनि सबही बिनवउँ कर जोरी । करत कथा जेहिं लाग न खोरी॥ 
सादर सिवहि नाइ अब माथा । बरनउँ बिसद राम गुन गाथा॥ 
संबत सोरह सै एकतीसा । करउँ कथा हरिं पद धरि सौसा॥ 
नौमी भौम बार मधुमासा । अवधपुरीं यह चरित प्रकासा॥ 
जेहि दिन राम जनम श्रुति गावहिं । तीरथ सकल तहाँ चलि आवहिं । 

असुर नाग खग नर मुनि देवा । आइ करहिं रघुनायक सेवा॥ 
जन्म महोत्सव रचहिं सुजाना । करहि राम कल कीरति गाना॥ 
दो०-मज्जहिं सज्जन बृंद बहु पावन सरजू नीर। 

जपहिं राम धरि ध्यान उर सुंदर स्याम सरीर॥ ३४॥ 
दरस परस मज्जन अरु पाना । हरइ पाप कह बेद पुराना॥ 
नदी पुनीत अमित महिमा अति । कहि न सकइ सारदा बिमल मति॥ 
राम धामदा पुरी सुहावनि। लोक समस्त बिदित अति पावनि॥ 
चारि खानि जग जीव अपारा । अवध तें तनु नहिं संसारा॥ 
सब बिधि पुरी मनोहर जानी । सकल सिद्धिप्रद मंगल खानी॥ 
बिमल कथा कर कोन्ह अरंभा । सुनत नसाहिं काम मद दंभा॥ 
रामचरितमानस एहि नामा । सुनत श्रवन पाइअ बिश्रामा॥ 
मन करि बिषय अनल बन जरई । होइ सुखी जौ एहिं सर परई॥ 
रामचरितमानस मुनि भावन । बिरचेउ संभु सुहावन पावन॥ 
त्रिबिध दोष दुख दारिद दावन । कलि कुचालि कुलि कलुष नसावन॥ 
रचि महेस निज मानस राखा । पाइ सुसमउ सिवा सन भाषा॥ 
तातें रामचरितमानस बर । धरेउ नाम हियें हेरि हरषि हर॥ 
कहउँ कथा सोइ सुखद सुहाई । सादर सुनहु सुजन मन लाई॥ 
दो०-जस मानस जेहि बिधि भयउ जग प्रचार जेहि हेतु। 

अब सोइ कहउें प्रसंग सब सुमिरि उमा बृषकेतु॥ ३५॥ 
संभु प्रसाद सुमति हियँ हुलसी । रामचरितमानस कबि तुलसी॥ 
करइ मनोहर मति अनुहारी । सुजन सुचित सुनि लेहु सुधारी॥ 
सुमति भूमि थल हृदय अगाधू। बेद पुरान उदधि घन साधू॥ 
बरषहिं राम सुजस बर बारी | मधुर मनोहर मंगलकारी॥ 
लीला सगुन जो कहहिं बखानी । सोइ स्वच्छता करइ मल हानी॥ 
प्रेम भगति जो बरनि न जाई। सोइ मधुरता सुसीतलताई॥ 

सो जल सुकृत सालि हित होई। राम भगत जन जीवन सोई॥ 
मेधा महि गत सो जल पावन । सकिलि श्रवन मग चलेउ सुहावन॥ 
भरेउ सुमानस सुथल थिराना । सुखद सीत रुचि चारु चिराना॥ 


दो०-सुठि सुंदर संबाद बर बिरचे बुद्धि बिचारि। 
तेइ एहि पावन सुभग सर घाट मनोहर चारि॥ ३६॥ 


सप्त प्रबंध सुभग सोपाना । ग्यान नयन निरखत मन माना॥ 
रघुपति महिमा अगुन अबाधा । बरनब सोइ बर बारि अगाधा॥ 
राम सीय जस सलिल सुधासम । उपमा बीचि बिलास मनोरम॥ 
पुरइनि सघन चारु चौपाई । जुगुति मंजु मनि सीप सुहाई॥ 
छंद सोरठा सुंदर दोहा। सोइ बहुरंग कमल कुल सोहा॥ 
अरथ अनूप सुभाव सुभासा । सोइ पराग मकरंद सुबासा॥ 
सुकृत पुंज मंजुल अलि माला । ग्यान बिराग बिचार मराला॥ 
धुनि अवरेब कबित गुन जाती । मीन मनोहर ते बहुभांती॥ 
अरथ धरम कामादिक चारी । कहब ग्यान बिग्यान विचारी ॥ 
नव रस जप तप जोग बिरागा । ते सब जलचर चारु तड़ागा॥ 
सुकृती साधु नाम गुन गाना। ते बिचित्र जलबिहग समाना॥ 
संतसभा चहु दिसि अर्वँराई । श्रद्धा रितु बसंत सम गाई॥ 
भगति निरूपन बिबिध निधाना । छमा दया दम लता बिताना॥ 
सम जम नियम फूल फल ग्याना । हरि पद रति रस बेद बखाना॥ 
औरउ कथा अनेक प्रसंगा। तेइ सुक पिक बहुबरन बिहंगा॥ 
दो०-पुलक बाटिका बाग बन सुख सुबिहंग बिहारु। 

माली सुमन सनेह जल सींचत लोचन चारु॥३७॥ 
जे गावहिं यह चरित सँभारे । तेइ एहि ताल चतुर रखवारे॥ 
सदा सुनहि सादर नर नारी । तेइ सुरबर मानस अधिकारी॥ 
अति खल जे बिषई बग कागा । एहि सर निकट न जाहि अभागा॥ 

संबुक भेक सेवार समाना । इहाँ न बिषय कथा रस नाना॥ 
तेहि कारन आवत हिये हारे । कामी काक बलाक बिचारे॥ 
आवत एहिं सर अति कठिनाई । राम कृपा बिनु आइ न जाई॥ 
कठिन कुसंग कुपंथ कराला । तिन्ह के बचन बाघ हरि ब्याला ॥ 
गृह कारज नाना जंजाला । ते अति दुर्गम सैल बिसाला॥ 
बन बहु बिषम मोह मद माना । नदीं कुतर्क भयंकर नाना॥ 


दो०-जे श्रद्धा संबल रहित नहिं संतन्ह कर साथ। 
तिन्ह कहुँ मानस अगम अति जिन्हहि न प्रिय रघुनाथ॥ ३८ ॥ 


जौं करि कष्ट जाइ पुनि कोई । जातहिं नीद जुड़ाई होई॥ 
जड़ता जाड़ बिषम उर लागा । गएहुँ न मज्जन पाव अभागा॥ 
करि न जाइ सर मज्जन पाना । फिरि आवइ समेत अभिमाना॥ 
जौ बहोरि कोउ पूछन आवा । सर निंदा करि ताहि बुझावा॥ 
सकल बिघ्न ब्यापहिं नहिं तेही । राम सुकृपाँ बिलोकहिं जेही॥ 
सोइ सादर सर मज्जनु करइ । महा घोर त्रयताप न जरई॥ 
ते नर यह सर तजहिँ न काऊ । जिन्ह कॅ राम चरन भल भाऊ॥ 
जो नहाइ चह एहिं सर भाई । सो सतसंग करउ मन लाई॥ 
अस मानस मानस चख चाही । भइ कबि बुद्धि बिमल अवगाही॥ 
भयउ हृदये आनंद उछाहू। उमगेउ प्रेम प्रमोद प्रबाहू॥ 
चली सुभग कबिता सरिता सो । राम बिमल जस जल भरिता सो॥ 
सरजू नाम सुमंगल मूला । लोक बेद मत मंजुल कूला॥ 
नदी पुनीत सुमानस नंदिनि । कलिमल तून तरु मूल निकंदिनि॥ 
दो०-श्रोता त्रिबिध समाज पुर ग्राम नगर दुहुँ कूल। 
संतसभा अनुपम अवध सकल सुमंगल मूल॥३९॥ 
रामभगति सुरसरितहि जाई । मिली सुकीरति सरजु सुहाई॥ 
सानुज राम समर जसु पावन । मिलेउ महानदु सोन सुहावन॥ 

जुग बिच भगति देवधुनि धारा । सोहति सहित सुबिरति बिचारा॥ 
त्रिबिध ताप त्रासक तिमुहानी । राम सरूप सिंधु समुहानी॥ 
मानस मूल मिली सुरसरिही । सुनत सुजन मन पावन करिही॥ 
बिच बिच कथा बिचित्र बिभागा । जनु सरि तीर तीर बन बागा॥ 
उमा महेस बिबाह बराती । ते जलचर अगनित बहुभाँती॥ 
रघुबर जनम अनंद बधाई । भव तरंग मनोहरताई॥ 
दो०--बालचरित चहु बंधु के बनज बिपुल बहुरंग। 

नुप रानी परिजन सुकृत मधुकर बारि बिहंग॥ ४०॥ 
सीय स्वयंबर कथा सुहाई । सरित सुहावनि सो छबि छाई॥ 
नदी नाव पटु प्रस्त अनेका । केवट कुसल उतर सब्रिबेका॥ 
सुनि अनुकथन परस्पर होई । पथिक समाज सोह सरि सोई॥ 
घोर धार भृगुनाथ रिसानी। घाट सुबद्ध राम बर बानी॥ 
सानुज राम बिबाह उछाहू। सो सुभ उमग सुखद सब काहू॥ 
कहत सुनत हरषहिं पुलकाहीं । ते सुकृती मन मुदित नहाहीं॥ 
राम तिलक हित मंगल साजा । परब जोग जनु जुरे समाजा॥ 
काई कुमति केकई केरी । परी जासु फल बिपति घनेरी॥ 
दो०- समन अमित उतपात सब भरत चरित जपजाग। 

कलि अघ खल अवगुन कथन ते जलमल बग काग॥ ४१ ॥ 
कीरति सरित छहूँ रितु रूरी। समय सुहावनि पावनि भूरी॥ 
हिम हिमसैलसुता सिव ब्याहू । सिसिर सुखद प्रभु जनम उछाहू॥ 
बरनब राम विबाह समाजू । सो मुद मंगलमय रितुराजू॥ 
ग्रीषम दुसह राम बनगवनू । पंथकथा खर आतप पवनू॥ 
बरघा घोर निसाचर रारी। सुरकुल सालि सुमंगलकारी॥ 
राम राज सुख बिनय बड़ाई । बिसद सुखद सोइ सरद सुहाई॥ 
सती सिरोमनि सिय गुन गाथा । सोइ गुन अमल अनूपम पाथा॥ 
भरत सुभाउ सुसीतलताई । सदा एकरस बरनि न जाई॥ 

दो०-अवलोकनि बोलनि मिलनि प्रीति परसपर हास। 

भायप भलि चहु बंधु को जल माधुरी सुबास॥४२॥ 
आरति बिनय दीनता मोरी । लघुता ललित सुबारि न थोरी॥ 
अदभुत सलिल सुनत गुनकारी । आस पिआस मनोमल हारी॥ 
राम सुप्रेमहि पोषत पानी । हरत सकल कलि कलुष गलानी॥ 
भव श्रम सोषक तोषक तोषा । समन दुरित दुख दारिद दोषा॥ 
काम कोह मद मोह नसावन । बिमल बिबेक बिराग बढ़ावन॥ 
सादर मज्जन पान किए तें । मिटहिं पाप परिताप हिए तें॥ 
जिन्ह एहिं बारि न मानस धोए । ते कायर कलिकाल बिगोए॥ 
तृषित निरखि रबि कर भव बारी । फिरिहहिं मृग जिमि जीव दुखारी ॥ 
दो०- मति अनुहारि सुबारि गुन गन गनि मन अन्हवाइ। 

सुमिरि भवानी संकरहि कह कबि कथा सुहाइ॥ ४३ (क) ॥ 

अब रघुपति पद पंकरुह हियें धरि पाइ प्रसाद। 

कहउँ जुगल मुनिबर्य कर मिलन सुभग संबाद॥ ४३ (ख) ॥ 


भरद्वाज मुनि बसहिं प्रयागा । तिन्हहि राम पद अति अनुरागा॥ 
तापस सम दम दया निधाना | परमारथ पथ परम सुजाना॥ 
माघ मकरगत रबि जब होई । तीरथपतिहिं आव सब कोई॥ 
देव दनुज किंनर नर श्रेनीं। सादर मज्जहिं सकल त्रिबेनीं॥ 
पूजहिं माधव पद जलजाता । परसि अखय बटु हरषहिं गाता॥ 
भरद्वाज आश्रम अति पावन । परम रम्य मुनिबर मन भावन॥ 
तहा होइ मुनि रिषय समाजा । जाहिं जे मज्जन तीरथ राजा॥ 
मज्जहिं प्रात समेत उछाहा। कहहिं परसपर हरि गुन गाहा॥ 


दो०-ब्रह्म निरूपन धरम बिधि बरनहिं तत्त्व बिभाग। 
कहहिं भगति भगवंत कै संजुत ग्यान बिराग॥४४॥ 

एहि प्रकार भरि माघ नहाहीं । पुनि सब निज निज आश्रम जाहीं॥ 
प्रति संबत अति होइ अनंदा । मकर मज्जि गवनहिं मुनिबंदा॥ 
एक बार भरि मकर नहाए । सब मुनीस आश्रमन्ह सिधाए॥ 
जागबलिक मुनि परम बिबेकी । भरद्वाज राखे पद टेको॥ 
सादर चरन सरोज पखारे। अति पुनीत आसन बैठारे॥ 
करिं पूजा मुनि सुजसु बखानी । बोले अति पुनीत मृदु बानी॥ 
नाथ एक संसउ बड़ मोरें। करगत बेदतत्त्व सबु तोरें॥ 
कहत सो मोहि लागत भय लाजा । जौं न कहउँ बड़ होइ अकाजा॥ 
दो०-संत कहहिं असि नीति प्रभु श्रुति पुरान मुनि गाव। 

होइ न बिमल बिबेक उर गुर सन किए दुराव॥ ४५॥ 
अस बिचारि प्रगटउँ निज मोहू । हरहु नाथ करि जन पर छोहू॥ 
राम नाम कर अमित प्रभावा । संत पुरान उपनिषद गावा॥ 
संतत जपत संभु अबिनासी । सिव भगवान ग्यान गुन रासी॥ 
आकर चारि जीव जग अहहीं । कासी मरत परम पद लहहीं॥ 
सोपि राम महिमा मुनिराया । सिव उपदेसु करत करि दाया॥ 
रामु कवन प्रभु पूछउँ तोही । कहिअ बुझाइ कृपानिधि मोही॥ 
एक राम अवधेस कुमारा । तिन्ह कर चरित बिदित संसारा॥ 
नारि बिरह दुखु लहेउ अपारा । भयउ रोषु रन रावनु मारा॥ 
दो०--प्रभु सोइ राम कि अपर कोउ जाहि जपत त्रिपुरारि। 

सत्यधाम सर्बग्य तुम्ह कहहु बिबेकु बिचारि॥४६॥ 
जैसें मिटै मोर भ्रम भारी । कहहु सो कथा नाथ बिस्तारी॥ 
जागबलिक बोले मुसुकाई । तुम्हहि बिदित रघुपति प्रभुताई ॥ 
रामभगत तुम्ह मन क्रम बानी । चतुराई तुम्हारि में जानी॥ 
चाहहु सुने राम गुन गूढ़ा कीन्हिहु प्रस्त मनहुँ अति मूढ़ा॥ 

तात सुनहु सादर मनु लाई । कहउँ राम कै कथा सुहाई॥ 
महामोहु महिषेसु बिसाला । रामकथा कालिका कराला॥ 
रामकथा ससि किरन समाना । संत चकोर करहि जेहि पाना॥ 
ऐसेइ संसय कीन्ह भवानी । महादेव तब कहा बखानी॥ 
दो०-कहडेँ सो मति अनुहारि अब उमा संभु संबाद। 
भयउ समय जेहि हेतु जेहि सुनु मुनि मिटिहि बिषाद॥ ४७॥ 
एक बार त्रेता जुग माहीं । संभु गए कुंभज रिषि पाहीं॥ 
संग सती जगजननि भवानी । पूजे रिषि अखिलेस्वर जानी॥ 
रामकथा मुनिबर्ज बखानी । सुनी महेस परम सुखु मानी॥ 
रिषि पूछी हरिभगति सुहाई । कही संभु अधिकारी पाई॥ 
कहत सुनत रघुपति गुन गाथा । कछु दिन तहाँ रहे गिरिनाथा॥ 
मुनि सन बिदा मागि त्रिपुरारी । चले भवन सँग दच्छकुमारी॥ 
तेहि अवसर भंजन महिभारा । हरि रघुबंस लीन्ह अवतारा॥ 
पिता बचन तजि राजु उदासी । दंडक बन विचरत अबिनासी॥ 


दो०-- हृदय बिचारत जात हर केहि बिधि दरसनु होइ। 

गुप्त रूप अवतरेउ प्रभु गए जान सबु कोइ॥ ४८ (क) ॥ 
सो०-संकर उर अति छोभु सती न जानहिं मरमु सोइ। 

तुलसी दरसन लोभु मन डरु लोचन लालची॥ ४८ (ख) ॥ 
रावन मरन मनुज कर जाचा । प्रभु बिधि बचनु कीन्ह चह साचा॥ 
जौं नहिं जाउँ रहइ पछितावा । करत बिचारु न बनत बनावा॥ 
एहि बिधि भए सोचबस ईसा । तेही समय जाइ दससीसा॥ 
लीन्ह नीच मारीचहि संगा । भयउ तुरत सोइ कपट कुरंगा॥ 
करि छलु मूढ़ हरी बैदेही । प्रभु प्रभाउ तस बिदित न तेही॥ 
मृग बधि बंधु सहित हरि आए । आश्रमु देखि नयन जल छाए॥ 

बिरह बिकल नर इव रघुराई । खोजत बिपिन फिरत दोउ भाई॥ 
कबहूँ जोग बियोग न जाकें । देखा प्रगट बिरह दुखु तार्के ॥ 
दो०-- अति बिचित्र रघुपति चरित जानहिं परम सुजान। 

जे मतिमंद बिमोह बस हृदये धरहिं कछु आन॥४९॥ 
संभु समय तेहि रामहि देखा । उपजा हियँ अति हरषु बिसेषा॥ 
भरि लोचन छबिसिंधु निहारी । कुसमय जानि न कीन्हि चिन्हारी॥ 
जय सच्चिदानंद जग पावन । अस कहि चलेउ मनोज नसावन॥ 
चले जात सिव सती समेता । पुनि पुनि पुलकत कृपानिकेता॥ 
सतीं सो दसा संभु कै देखी उर उपजा संदेहु बिसेषी॥ 
संकरु जगतबंद्या जगदीसा । सुर नर मुनि सब नावत सीसा॥ 
तिन्ह नृपसुतहि कीन्ह परनामा । कहि सच्चिदानंद परधामा॥ 
भए मगन छबि तासु बिलोकी । अजहुँ प्रीति उर रहति न रोकी॥ 


दो०-- ब्रह्म जो ब्यापक निरज अज अकल अनीह अभेद। 
सो कि देह धरि होइ नर जाहि न जानत बेद॥५०॥ 


बिष्नु जो सुर हित नरतनु धारी । सोउ सर्बग्य जथा त्रिपुरारी॥ 
खोजइ सो कि अग्य इव नारी । ग्यानधाम श्रीपति असुरारी॥ 
संभुगिरा पुनि मृषा न होई। सिव सर्बग्य जान सबु कोई॥ 
अस संसय मन भयउ अपारा । होइ न हृदये प्रबोध प्रचारा॥ 
जद्यपि प्रगट न कहेउ भवानी । हर अंतरजामी सब जानी॥ 
सुनहि सती तव नारि सुभाऊ । संसय अस न धरिअ उर काऊ॥ 
जासु कथा कुंभज रिषि गाई । भगति जासु मैं मुनिहि सुनाई॥ 
सोइ मम ङइष्टदेब रघुबीरा । सेवत जाहि सदा मुनि धीरा॥ 
छं०— मुनि धीर जोगी सिद्ध संतत बिमल मन जेहि ध्यावहीं। 

कहि नेति निगम पुरान आगम जासु कीरति गावहीं॥ 

सोइ रामु ब्यापक ब्रह्म भुवन निकाय पति माया धनी। 
अवतरेउ अपने भगत हित निजतंत्र नित रघुकुलमनी॥ 


सो०-लाग न उर उपदेसु जदपि कहेउ सिर्व बार बहु! 
बोले बिहसि महेसु हरिमाया बलु जानि जिरये॥५१॥ 


जौ तुम्हें मन अति संदेहू। तौ किन जाइ परीछा लेहू॥ 
तब लगि बैठ अहउं बटछाहीं । जब लगि तुम्ह ऐहहु मोहि पाहां॥ 
जैसें जाइ मोह भ्रम भारी । करेहु सो जतनु बिबेक बिचारी॥ 
चली सती सिव आयसु पाई । करहि बिचारु करौं का भाई॥ 
इहाँ संभु अस मन अनुमाना । दच्छसुता कहुँ नहिं कल्याना॥ 
मोरेहु कहें न संसय जाहीं। बिधि बिपरीत भलाई नाहीं॥ 
होइहि सोइ जो राम रचि राखा । को करि तर्क बढ़ावै साखा॥ 
अस कहि लगे जपन हरिनामा । गई सती जहे प्रभु सुखधामा॥ 


दो०-पुनि पुनि हृदय बिचारु करि धरि सीता कर रूप। 

आगें होइ चलि पंथ तेहिं जेहिं आवत नरभूप॥५२॥ 
लछिमन दीख उमाकृत बेषा । चकित भए भ्रम हृदयँ बिसेषा॥ 
कहि न सकत कछु अति गंभीरा । प्रभु प्रभाउ जानत मतिधीरा॥ 
सती कपटु जानेउ सुरस्वामी । सबदरसी सब अंतरजामी॥ 
सुमिरत जाहि मिटइ आअग्याना । सोइ सरबग्य रामु भगवाना॥ 
सती कीन्ह चह तहँहुँ दुराऊ। देखहु नारि सुभाव प्रभाऊ॥ 
निज माया बलु हृदये बखानी । बोले बिहसि रामु मृदु बानी॥ 
जोरि पानि प्रभु कीन्ह प्रनाम्‌ । पिता समेत लीन्ह निज नाम्‌॥ 
कहेउ बहोरि कहां बृषकेतू । बिपिन अकेलि फिरहु केहि हेतू॥ 
दो०-राम बचन मृदु गूढ़ सुनि उपजा अति संकोचु। 

सती सभीत महेस पहिं चलीं हृदय बड़ सोचु॥५३॥ 

मैं संकर कर कहा न माना । निज अग्यानु राम पर आना॥ 
जाइ उतरु अब देहउँ काहा । उर उपजा अति दारुन दाहा॥ 
जाना राम सतीं दुखु पावा । निज प्रभाउ कछु प्रगटि जनावा॥ 
सतीं दीख कौतुकु मग जाता । आगें रामु सहित श्री भ्राता॥ 
फिरि चितवा पाछें प्रभु देखा । सहित बंधु सिय सुंदर बेषा॥ 
जहँ चितवहिं तहँ प्रभु आसीना । सेवहिं सिद्ध मुनीस प्रबीना॥ 
देखे सिव बिधि बिष्नु अनेका । अमित प्रभाउ एक तें एका॥ 
बंदत चरन करत प्रभु सेवा । बिबिध बेष देखे सब देवा॥ 
दो०-सती बिधात्री इंदिरा देखीं अमित अनूप। 

जेहिं जेहिं बेष अजादि सुर तेहि तेहि तन अनुरूप ॥ ५४॥ 
देखे जहेँ तहे रघुपति जेते। सक्तिन्ह सहित सकल सुर तेते॥ 
जीव चराचर जो संसारा। देखे सकल अनेक प्रकारा॥ 
पूजहिं प्रभुहि देव बहु बेषा । राम रूप दूसर नहिं देखा॥ 
अवलोके रघुपति बहुतेरे । सीता सहित न बेष घनेरे॥ 
सोइ रघुबर सोइ लछिमनु सीता । देखि सती अति भई सभीता॥ 
हृदय कंप तन सुधि कछु नाहीं । नयन मूदि बैठी मग माहीं॥ 
बहुरि बिलोकेउ नयन उघारी । कछु न दीख तहे दच्छकुमारी॥ 
पुनि पुनि नाइ राम पद सीसा । चलीं तहाँ जहे रहे गिरीसा॥ 
दो०-गई समीप महेस तब हँसि पूछी कुसलात। 

लीन्हि परीछा कवन बिधि कहहु सत्य सब बात॥५५॥ 

मासपारायण, दूसरा विश्राम 

सतीं समुझि रघुबीर प्रभाऊ । भय बस सिव सन कीन्ह दुराऊ॥ 
कछु न परीछा लीन्हि गोसाई । कीन्ह प्रनामु तुम्हारिहि नाई॥ 
जो तुम्ह कहा सो मृषा न होई । मोरें मन प्रतीति अति सोई॥ 
तब संकर देखेउ धरि ध्याना । सतीं जो कीन्ह चरित सबु जाना ॥ 

बहुरि राममायहि सिरु नावा । प्रेरि सतिहि जेहिं झूँठ कहावा॥ 
हरि इच्छा भावी बलवाना । हदये बिचारत संभु सुजाना॥ 
सतीं कीन्ह सीता कर वेषा । सिव उर भयउ विषाद बिसेषा॥ 
जौं अब करउँ सती सन प्रीती । मिटइ़ भगति पथु होइ अनीती॥ 
दो०-परम पुनीत न जाइ तजि किए प्रेम बड़ पापु। 

प्रगाटि न कहत महेसु कछु हृदये अधिक संतापु॥ ५६॥ 
तब संकर प्रभु पद सिरु नावा । सुमिरत रामु हृदये अस आवा॥ 
एहिं तन सतिहि भेट मोहि नाहीं । सिव संकल्पु कोन्ह मन माहीं॥ 
अस विचारि संकरु मतिधीरा । चले भवन सुमिरत रघुबीरा॥ 
चलत गगन भे गिरा सुहाई । जय महेस भलि भगति दृढाई॥ 
अस पन तुम्ह बिनु करइ को आना । रामभगत समरथ भगवाना॥ 
सुनि नभगिरा सती उर सोचा । पूछा सिवहि समेत सकोचा॥ 
कीन्ह कवन पन कहहु कृपाला । सत्यधाम प्रभु दीनदयाला॥ 
जदपि सतीं पूछा बहु भाती । तदपि न कहेउ त्रिपुर आराती॥ 
दो०- सतीं हृदय अनुमान किय सबु जानेउ सर्बग्य। 

कोन्ह कपटु मैं संभु सन नारि सहज जड अग्य॥ ५७ (क) ॥ 
सो०- जलु पय सरिस निकाइ देखहु प्रीति कि रीति भलि। 

बिलग होइ रसु जाइ कपट खटाई परत पुनि॥ ५७ (ख) ॥ 
हृदये सोचु समुझत निज करनी । चिंता अमित जाइ नहिं बरनी॥ 
कृपासिंधु सिव परम अगाधा । प्रगट न कहेउ मोर अपराधा॥ 
संकर रुख अवलोकि भवानी । प्रभु मोहि तजेउ हृदय अकुलानी ॥ 
निज अघ समुझि न कछु कहि जाई। तपइ अवाँ इव उर अधिकाई॥ 
सतिहि ससोच जानि बृषकेतू । कहीं कथा सुंदर सुख हेतू॥ 
बरनत पंथ बिबिध इतिहासा । बिस्वनाथ पहुँचे कैलासा॥ 
तहेँ पुनि संभु समुझि पन आपन । बैठे बट तर करि कमलासन॥ 
संकर सहज सरूपु सम्हारा । लागि समाधि अखंड अपारा॥ 

दो०--सती बसहिँ कैलास तब अधिक सोचु मन माहिँ। 

मरमु न कोऊ जान कछु जुग सम दिवस सिराहिं॥ ५८॥ 
नित नव सोचु सती उर भारा । कब जैहउँ दुख सागर पारा॥ 
मैं जो कीन्ह रघुपति अपमाना । पुनि पतिबचनु मृषा करि जाना॥ 
सो फलु मोहि बिधाताँ दीन्हा । जो कछु उचित रहा सोइ कोन्हा ॥ 
अब बिधि अस बूझिअ नहिं तोही । संकर बिमुख जिआवसि मोही॥ 
कहि न जाइ कछु हृदय गलानी । मन महुँ रामहि सुमिर सयानी॥ 
जौं प्रभु दीनदयालु कहावा । आरति हरन बेद जसु गावा॥ 
तौ मैं बिनय करउँ कर जोरी । छूटउ बेगि देह यह मोरी॥ 
जौं मोरे सिव चरन सनेहू। मन क्रम बचन सत्य ब्रतु एहू॥ 


दो०-तौ सबदरसी सुनिअ प्रभु करउ सो बेगि उपाइ। 
होइ मरनु जेहिं बिनहिं श्रम दुसह बिपत्ति बिहाइ॥ ५९॥ 


एहि बिधि दुखित प्रजेसकुमारी । अकथनीय दारुन दुखु भारी॥ 
बीतें संबत सहस सतासी । तजी समाधि संभु अबिनासी॥ 
राम नाम सिव सुमिरन लागे । जानेउ सतीं जगतपति जागे॥ 
जाइ संभु पद बंदनु कीन्हा । सनमुख संकर आसनु दीन्हा॥ 
लगे कहन हरि कथा रसाला । दच्छ प्रजेस भए तेहि काला॥ 
देखा बिधि बिचारि सब लायक । दच्छहि कीन्ह प्रजापति नायक॥ 
बड़ अधिकार दच्छ जब पावा । अति अभिमानु हृदये तब आवा॥ 
नहिं कोउ अस जनमा जग माहीं । प्रभुता पाइ जाहि मद नाहीं॥ 
दो०-दच्छ लिए मुनि बोलि सब करन लगे बड़ जाग। 

नेवते सादर सकल सुर जे पावत मख भाग॥६०॥ 
किंनर नाग सिद्ध गंधर्बा। बधुन्ह समेत चले सुर सर्बा॥ 
बिष्नु बिरंचि महेसु बिहाई । चले सकल सुर जान बनाई॥ 

सतीं बिलोके ब्योम विमाना । जात चले सुंदर बिधि नाना॥ 
सुर सुंदरी करहिं कल गाना । सुनत श्रवन छूटहिं मुनि ध्याना॥ 
पूछेउ तब सिर्वे कहेउ बखानी । पिता जग्य सुनि कछु हरषानी॥ 
जौ महेसु मोहि आयसु देहीं । कछु दिन जाइ रहौं मिस एहीं॥ 
पति परित्याग हृदये दुखु भारी । कहइ न निज अपराध बिचारी॥ 
बोली सती मनोहर बानी । भय संकोच प्रेम रस सानी॥ 
दो०-पिता भवन उत्सव परम जौँ प्रभु आयसु होइ। 

तौ मैं जाउँ कुपायतन सादर देखन सोइ॥६१॥ 
कहेहु नीक मोरेहुँ मन भावा । यह अनुचित नहिं नेवत पठावा॥ 
दच्छ सकल निज सुता बोलाई । हमरे बयर तुम्हउ बिसराई॥ 
ब्रह्मसभा हम सन दुखु माना । तेहि तें अजहुँ करहि अपमाना॥ 
जौँ बिनु बोले जाहु भवानी । रहइ न सीलु सनेहु न कानी॥ 
जदपि मित्र प्रभु पितु गुर गेहा । जाइअ बिनु बोलेहुँ न संदेहा॥ 
तदपि बिरोध मान जहँ कोई । तहाँ गएँ कल्यानु न होई॥ 
भाति अनेक संभु समुझावा । भावी बस न ग्यानु उर आवा॥ 
कह प्रभु जाहु जो बिनहिं बोलाएँ । नहिं भलि बात हमारे भाएं॥ 


दो०-कहि देखा हर जतन बहु रहइ न दच्छकुमारि। 
दिए मुख्य गन संग तब बिदा कीन्ह त्रिपुरारि॥६२॥ 


पिता भवन जब गई भवानी । दच्छ त्रास काहुँ न सनमानी॥ 
सादर भलेहिं मिली एक माता । भगिनीं मिलीं बहुत मुसुकाता॥ 
दच्छ न कछु पूछी कुसलाता । सतिहि ब्रिलोकि जरे सब गाता॥ 
सतीं जाइ देखेउ तब जागा । कतहु न दीख संभु कर भागा॥ 
तब चित चढ़ेउ जो संकर कहेऊ । प्रभु अपमानु समुझि उर दहेऊ॥ 
पाछिल दुखु न हृदये अस व्यापा । जस यह भयउ महा परितापा॥ 
जद्यपि जग दारुन दुख नाना । सब तें कठिन जाति अवमाना॥ 
समुझि सो सतिहि भयउ अति क्रोधा । बहु बिधि जननीं कीन्ह प्रबोधा॥ 

दो०--सिव अपमानु न जाइ सहि हृदय न होइ प्रबोध। 

सकल सभहि हठि हटकि तब बोलीं बचन सक्रोध॥ ६३॥ 
सुनहु सभासद सकल मुनिंदा । कही सुनी जिन्ह संकर निंदा॥ 
सो फलु तुरत लहब सब काहूँ। भली भाँति पछिताब पिताहूँ॥ 
संत संभु श्रीपति अपबादा । सुनिअ जहाँ तहँ असि मरजादा॥ 
काटिअ तासु जीभ जो बसाई । श्रवन मूदि न त चलिअ पराई॥ 
जगदातमा महेसु पुरारी । जगत जनक सब के हितकारी॥ 
पिता मंदमति निंदत तेही । दच्छ सुक्र संभव यह देही॥ 
तजिहउँ तुरत देह तेहि हेतू। उर धरि चंद्रमौलि बृषकेतू॥ 
अस कहि जोग अगिनि तनु जारा । भयउ सकल मख हाहाकारा॥ 
दो०-सती मरनु सुनि संभु गन लगे करन मख खीस। 

जग्य बिधंस बिलोकि भृगु रच्छा कीन्हि मुनीस॥ ६४॥ 
समाचार सब संकर पाए। बीरभद्रु करि कोप पठाए॥ 
जग्य बिधंस जाइ तिन्ह कीन्हा । सकल सुरन्ह बिधिवत फलु दीन्हा॥ 
भे जगनिदित दच्छ गति सोई । जसि कछु संभु बिमुख कै होई॥ 
यह इतिहास सकल जग जानी । ताते मैं संछेप बखानी॥ 
सतीं मरत हरि सन बरु मागा । जनम जनम सिव पद अनुरागा॥ 
तेहि कारन हिमगिरि गृह जाई । जनमीं पारबती तनु पाई॥ 
जब तें उमा सैल गृह जाई । सकल सिद्धि संपति तहँ छाई॥ 
जहे तहे मुनिन्ह सुआश्रम कीन्हे । उचित बास हिम भूधर दीन्हे॥ 
दो०-- सदा सुमन फल सहित सब द्रुम नव नाना जाति। 

प्रगटीं सुंदर सैल पर मनि आकर बहु भाँति॥६५॥ 
सरिता सब पुनीत जलु बहहीं । खग मृग मधुप सुखी सब रहहीं॥ 
सहज बयरु सब जीवन्ह त्यागा । गिरि पर सकल करहिं अनुरागा॥ 

सोह सैल गिरिजा गृह आएँ । जिमि जनु रामभगति के पाएँ॥ 
नित नूतन मंगल गृह तास्‌ । ब्रह्मादिक गावहिं जसु जासू॥ 
नारद समाचार सब पाए । कौतुकहीं गिरि गेह सिधाए॥ 
सैलराज बड़ आदर कीन्हा । पद पखारि बर आसनु दीन्हा॥ 
नारि सहित मुनि पद सिरु नावा । चरन सलिल सबु भवनु सिंचावा॥ 
निज सौभाग्य बहुत गिरि बरना । सुता बोलि मेली मुनि चरना॥ 
दो०-त्रिकालग्य सर्बग्य तुम्ह गति सर्बत्र तुम्हारि। 

कहहु सुता के दोष गुन मुनिबर हृदयँ बिचारि॥ ६६॥ 
कह मुनि बिहसि गूढ़ मृदु बानी । सुता तुम्हारि सकल गुन खानी॥ 
सुंदर सहज सुसील सयानी । नाम उमा अंबिका भवानी॥ 
सब लच्छन संपन्न कुमारी होइहि संतत पियहि पिआरी॥ 
सदा अचल एहि कर अहिवाता । एहि तें जसु पेहहिं पितु माता॥ 
होइहि पूज्य सकल जग माहीं । एहि सेवत कछु दुर्लभ नाहीं॥ 
एहि कर नामु सुमिरि संसारा । त्रिय चढिहहिँ पतिब्रत असिधारा॥ 
सैल सुलच्छन सुता तुम्हारी । सुनहु जे अब अवगुन दुइ चारी ॥ 
अगुन अमान मातु पितु हीना । उदासीन सब संसय छीना॥ 
दो०-जोगी जटिल अकाम मन नगन अमंगल बेष। 

अस स्वामी एहि कहाँ मिलिहि परी हस्त असि रेख॥ ६७॥ 
सुनि मुनि गिरा सत्य जिये जानी । दुख दंपतिहि उमा हरषानी॥ 
नारदहँ यह भेटु न जाना | दसा एक समुझब बिलगाना॥ 
सकल सखीं गिरिजा गिरि मैना । पुलक सरीर भरे जल नेना॥ 
होइ न मृषा देवरिषि भाषा । उमा सो बचनु हदये धरि राखा॥ 
उपजेउ सिव पद कमल सनेहू । मिलन कठिन मन भा संदेह्‌॥ 
जानि कुअवसरु प्रीति दुराई । सखी उछँग बैठी पुनि जाई॥ 
झूठि न होइ देवरिषि बानी । सोचहिं दंपति सखीं सयानी॥ 
उर धरि धीर कहइ गिरिराऊ । कहहु नाथ का करिअ उपाऊ॥ 

दो०-कह मुनीस हिमवंत सुनु जो बिधि लिखा लिलार। 

देव दनुज नर नाग मुनि कोउ न मेटनिहार॥६८॥ 
तदपि एक मैं कहउँ उपाई । होइ करै जौं देउ सहाई॥ 
जस बरु मैं बरनेउँ तुम्ह पाहीं । मिलिहि उमहि तस संसय नाहीं॥ 
जे जे बर के दोष बखाने। ते सब सिव पहि में अनुमाने॥ 
जौं बिबाहु संकर सन होई । दोषउ गुन सम कह सबु कोई॥ 
जौं अहि सेज सयन हरि करहीं । बुध कछु तिन्ह कर दोषु न धरहीं॥ 
भानु कृसानु सर्ब रस खाहीं । तिन्ह कहें मंद कहत कोउ नाहीं॥ 
सुभ अरु असुभ सलिल सब बहई । सुरसरि कोउ अपुनीत न कहई॥ 
समरथ कहुँ नहिं दोषु गोसाई । रबि पावक सुरसरि की नाई॥ 


दो०-जौं अस हिसिषा करहि नर जड़ बिबेक अभिमान। 
परहिं कलप भरि नरक महँ जीव कि ईस समान॥६९॥ 


सुरसरि जल कृत बारुनि जाना । कबहुँ न संत करहि तेहि पाना॥ 
सुरसरि मिलें सो पावन जैसें। ईस अनीसहि अंतरु तेसें॥ 
संभु सहज समरथ भगवाना । एहि बिबाहँ सब निधि कल्याना॥ 
दुराराध्य पै अहहिं महेसू। आसुतोष पुनि किए कलेसू॥ 
जौ तपु करै कुमारि तुम्हारी भाविउ मेटि सकहिँ त्रिपुरारी॥ 
जद्दापि बर अनेक जग माहीं । एहि कहेँ सिव तजि दूसर नाहीं॥ 
बर दायक प्रनतारति भंजन । कृपासिंधु सेवक मन रंजन॥ 
इच्छित फल बिनु सिव अवराधें । लहिअ न कोटि जोग जप साधें॥ 
दो०- अस कहि नारद सुमिरि हरि गिरिजहि दीन्हि असीस। 
होइहि यह कल्यान अब संसय तजहु गिरीस॥७०॥ 


कहि अस ब्रह्मभवन मुनि गयऊ । आगिल चरित सुनहु जस भयऊ॥ 
पतिहि एकांत पाइ कह मैना । नाथ न मैं समुझे मुनि बेना॥ 
जौं घरु बरु कुलु होइ अनूपा । करिअ बिबाहु सुता अनुरूपा॥ 

न त कन्या बरु रहउ कुआरी । कंत उमा मम प्रानपिआरी॥ 
जां न मिलिहि बरु गिरिजहि जोगू । गिरि जड़ सहज कहिहि सबु लोगू॥ 
सोइ विचारि पति करेहु बिबाहू । जेहि न बहोरि होइ उर दाहू॥ 
अस कहि परी चरन धरि सीसा । बोले सहित सनेह गिरीसा॥ 
बरु पावक प्रगटै ससि माहीं । नारद बचनु अन्यथा नाहाीं॥ 
दो०-प्रिया सोचु परिहरहु सबु सुमिरहु श्रीभगवान। 

पारबतिहि निरमयउ जेहिं सोइ करिहि कल्यान॥७१॥ 
अब जों तुम्हहि सुता पर नेहू तौ अस जाइ सिखावनु देहू॥ 
करै सो तपु जेहिं मिलहि महेसू । आन उपाये न मिटिहि कलेसू॥ 
नारद बचन सगर्भ सहेतू। सुंदर सब गुन निधि बृषकेतू॥ 
अस बिचारि तुम्ह तजहु असंका । सबहि भाँति संकरु अकलंका॥ 
सुनि पति बचन हरषि मन माहीं । गई तुरत उठि गिरिजा पाहीं॥ 
उमहि बिलोकि नयन भरे बारी । सहित सनेह गोद बैठारी॥ 
बारहिं बार लेति उर लाई । गदगद कंठ न कछु कहि जाई॥ 
जगत मातु सर्बग्य भवानी । मातु सुखद बोलीं मृदु बानी॥ 
दो०-सुनहि मातु मैं दीख अस सपन सुनावउँ तोहि। 

सुंदर गौर सुबिप्रबर अस उपदेसेउ मोहि॥७२॥ 


करहि जाइ तपु सैलकुमारी । नारद कहा सो सत्य बिचारी॥ 
मातु पितहि पुनि यह मत भावा । तपु सुखप्रद दुख दोष नसावा॥ 
तपबल रचइ प्रपंचु विधाता । तपबल बिष्नु सकल जग त्राता॥ 
तपबल संभु करहि संघारा । तपबल सेषु धरइ महिभारा॥ 
तप अधार सब सृष्टि भवानी । करहि जाइ तपु अस जिय जानी॥ 
सुनत बचन बिसमित महतारी । सपन सुनायउ गिरिहि हॅकारी॥ 
मातु पितहि बहुविधि समुझाई । चलीं उमा तप हित हरषाई॥ 
प्रिय परिवार पिता अरु माता । भए निकल मुख आव न बाता॥ 

दो०--बेदसिरा मुनि आइ तब सबहि कहा समुझाइ। 
पारबती महिमा सुनत रहे प्रबोधहि पाइ॥७३॥ 


उर धरि उमा प्रानपति चरना । जाइ बिपिन लागीं तपु करना॥ 
अति सुकुमार न तनु तप जोगू । पति पद सुमिरि तजेउ सबु भोगू॥ 
नित नव चरन उपज अनुरागा । बिसरी देह तपहिँ मनु लागा॥ 
संबत सहस मूल फल खाए । सागु खाइ सत बरष गवाँए॥ 
कछु दिन भोजनु बारि बतासा । किए कठिन कछु दिन उपबासा॥ 
बेल पाती महि परइ सुखाई । तीनि सहस संबत सोइ खाई॥ 
पुनि परिहरे सुखानेउ परना । उमहि नामु तब भयउ अपरना॥ 
देखि उमहि तप खीन सरीरा। ब्रहागिरा भै गगन गभीरा॥ 


दो०- भयउ मनोरथ सुफल तव सुनु गिरिराजकुमारि। 
परिंहरु दुसह कलेस सब अब मिलिहहिं त्रिपुरारि॥ ७४॥ 


अस तपु कहुँ न कीन्ह भवानी । भए अनेक धीर मुनि ग्यानी॥ 
अब उर धरहु ब्रह्म बर बानी । सत्य सदा संतत सुचि जानी॥ 
आवै पिता बोलावन जबहीं । हठ परिहरि घर जाएहु तबहीं॥ 
मिलहिं तुम्हहि जब सप्त रिषीसा । जानेहु तब प्रमान बागीसा॥ 
सुनत गिरा बिधि गगन बखानी । पुलक गात गिरिजा हरषानी॥ 
उमा चरित सुंदर में गावा। सुनहु संभु कर चरित सुहावा॥ 
जब तें सतीं जाइ तनु त्यागा । तब तें सिव मन भयउ बिरागा॥ 
जपहिं सदा रघुनायक नामा । जहे तहँ सुनहिं राम गुन ग्रामा॥ 
दो०—चिदानंद सुखधाम सिव बिगत मोह मद काम।. 
बिचरहिं महि धरि हृद्यं हरि सकल लोक अभिराम ॥ ७५ ॥ 
कतहु मुनिन्ह उपदेसहिं ग्याना । कतहुँ राम गुन करहि बखाना॥ 
जदपि अकाम तदपि भगवाना । भगत बिरह दुख दुखित सुजाना॥ 

एहि बिधि गयउ कालु बहु बीती । नित नै होइ राम पद प्रीती॥ 
नेमु प्रेमु संकर कर देखा । अविचल हृदये भगति कै रेखा॥ 
प्रगटे रामु कृतग्य कृपाला । रूप सील निधि तेज बिसाला॥ 
बहु प्रकार संकरहि सराहा । तुम्ह बिनु अस ब्रतु को निरबाहा॥ 
बहुबिधि राम सिवहि समुझावा । पारबती कर जन्मु सुनावा॥ 
अति पुनीत गिरिजा कै करनी । बिस्तर सहित कृपानिधि बरनी॥ 
दो०-- अब बिनती मम सुनहु सिव जौं मो पर निज नेहु। 

जाइ बिबाहह सैलजहि यह मोहि मागें देहु॥७६॥ 
कह सिव जदपि उचित अस नाहीं । नाथ बचन पुनि मेटि न जाहीं॥ 
सिर धरि आयसु करिअ तुम्हारा । परम धरमु यह नाथ हमारा॥ 
मातु पिता गुर प्रभु कै बानी । बिनहिं बिचार करिअ सुभ जानी॥ 
तुम्ह सब भाँति परम हितकारी । अग्या सिर पर नाथ तुम्हारी॥ 
प्रभु तोषेउ सुनि संकर बचना । भक्ति बिबेक धर्म जुत रचना॥ 
कह प्रभु हर तुम्हार पन रहेऊ। अब उर राखेहु जो हम कहेऊ॥ 
अंतरधान भए अस भाषी । संकर सोइ मूरति उर राखी॥ 
तबहिं सप्तरिषि सिव पहिं आए । बोले प्रभु अति बचन सुहाए॥ 


दो०-पारबती पहिं जाइ तुम्ह प्रेम परिच्छा लेहु। 
गिरिहि प्रेरि पठएहु भवन दूरि करेहु संदेहु॥७७॥ 
रिषिन्ह गौरि देखी तहे कैसी । मूरतिमंत तपस्या जैसी॥ 
बोले मुनि सुनु सैलकुमारी । करहु कवन कारन तपु भारी॥ 
केहि अवराधहु का तुम्ह चहहू । हम सन सत्य मरमु किन कहहू॥ 
कहत बचन मनु अति सकुचाई । हॅसिहहु सुनि हमारि जड़ताई॥ 
मनु हठ परा न सुनइ सिखावा । चहत बारि पर भीति उठावा॥ 
नारद कहा सत्य सोइ जाना । बिनु पंखन्ह हम चहहिँ उड़ाना॥ 
देखहु मुनि अबिबेकु हमारा । चाहिअ सदा सिवहि भरतारा॥ 

दो०-सुनत बचन बिहसे रिषय गिरिसंभव तव देह। 
नारद कर उपदेसु सुनि कहहु बसेउ किसु गेह॥७८॥ 


दच्छसुतन्ह उपदेसेन्हि जाई । तिन्ह फिरि भवनु न देखा आई॥ 
चित्रकेतु कर घरु उन घाला । कनककसिपु कर पुनि अस हाला॥ 
नारद सिख जे सुनहि नर नारी । अवसि होहि तजि भवनु भिखारी॥ 
मन कपटी तन सज्जन चोीन्हा । आपु सरिस सबही चह कोन्हा॥ 
तेहि कॅ बचन मानि बिस्वासा । तुम्ह चाहहु पति सहज उदासा॥ 
निर्गुन निलज कुबेष कपाली । अकुल अगेह दिगंबर ब्याली॥ 
कहहु कवन सुखु अस बरु पाएँ । भल भूलिहु ठग के बौराएं॥ 
पंच कहें सिव सती बिबाही । पुनि अवडेरि मराएन्हि ताही॥ 
दो०- अब सुख सोवत सोचु नहिं भीख मागि भव खाहिं। 

सहज एकाकिन्ह के भवन कबहुँ कि नारि खटाहिं॥ ७९॥ 
अजहूँ मानहु कहा हमारा । हम तुम्ह कहुँ बरु नीक बिचारा॥ 
अति सुंदर सुचि सुखद सुसीला । गावहिं बेद जासु जस लीला॥ 
दूषन रहित सकल गुन रासी। श्रीपति पुर बैकुंठ निवासी॥ 
अस बरु तुम्हहि मिलाउन आनी । सुनत निहसि कह बचन भवानी ॥ 
सत्य कहेहु गिरिभव तनु एहा। हठ न छुट छूटे बरु देहा॥ 
कनकउ पुनि पषान तें होई। जारेहुँ सहजु न परिहर सोई॥ 
नारद बचन न में परिहरऊं । बसउ भवनु उजरउ नहिं डरऊँ॥ 
गुर के बचन प्रतीति न जेही । सपनेहुँ सुगम न सुख सिधि तेही॥ 
दो०-- महादेव अवगुन भवन बिष्नु सकल गुन धाम। 

जेहि कर मनु रम जाहि सन तेहि तेही सन काम॥८०॥ 
जौ तुम्ह मिलतेहु प्रथम मुनीसा । सुनतिउँ सिख तुम्हारि धरि सीसा॥ 
अब में जन्मु संभु हित हारा । को गुन दूषन करै बिचारा॥ 
जौं तुम्हरे हठ हृदये बिसेषी । रहि न जाइ बिनु किए बरेषी॥ 

तौ कौतुकिअन्ह आलसु नाहीं । बर कन्या अनेक जग माहीं॥ 
जन्म कोटि लगि रगर हमारी । बरउे संभु न त रहउँ कुआरी॥ 
तजउँ न नारद कर उपदेसू। आपु कहहिं सत बार महेस्‌॥ 
मैं पा परउँ कहइ जगदंबा । तुम्ह गृह गवनहु भयउ बिलंबा॥ 
देखि प्रमु बोले मुनि ग्यानी । जय जय जगदंबिके भवानी॥ 
दो०—तुम्ह माया भगवान सिव सकल जगत पितु मातु। 

नाइ चरन सिर मुनि चले पुनि पुनि हरषत गातु॥८१॥ 


जाइ मुनिन्ह हिमवंतु पठाए । करि बिनती गिरजहिं गृह ल्याए॥ 
बहुरि सप्तरिषि सिव पहिं जाई । कथा उमा कै सकल सुनाई॥ 
भए मगन सिव सुनत सनेहा । हरषि सप्तरिषि गवने गेहा॥ 
मनु थिर करि तब संभु सुजाना । लगे करन रघुनायक ध्याना॥ 
तारकु असुर भयउ तेहि काला । भुज प्रताप बल तेज बिसाला॥ 
तेहि सब लोक लोकपति जीते । भए देव सुख संपति रीते॥ 
अजर अमर सो जीति न जाई। हारे सुर करि बिबिध लराई॥ 
तब बिरंचि सन जाइ पुकारे । देखे बिधि सब देव दुखारे॥ 
दो०-सब सन कहा बुझाइ बिधि दनुज निधन तब होइ। 

संभु सुक्र संभूत सुत एहि जीतइ रन सोइ॥८२॥ 
मोर कहा सुनि करहु उपाई। होइहि ईस्वर करिहि सहाई॥ 
सतीं जो तजी दच्छ मख देहा । जनमी जाइ हिमाचल गेहा॥ 
तेहिं तपु कीन्ह संभु पति लागी । सिव समाधि बैठे सबु त्यागी॥ 
जदपि अहइ असमंजस भारी । तदपि बात एक सुनहु हमारी॥ 
पठवहु कामु जाइ सिव पाहीं । करै छोभु संकर मन माहीं॥ 
तब हम जाइ सिवहि सिर नाई । करवाउब बिबाह बरिआई॥ 
एहि बिधि भलेहिं देवहित होई । मत अति नीक कहइ सबु कोई॥ 
अस्तुति सुरन्ह कीन्हि अति हेतू । प्रगटेउ बिषमबान झषकेत्‌॥ 

दो०--सुरन्ह कही निज बिपति सब सुनि मन कीन्ह बिचार। 
संभु बिरोध न कुसल मोहि बिहसि कहेउ अस मार॥८३॥ 


तदपि करब मैं काजु तुम्हारा । श्रुति कह परम धरम उपकारा॥ 
पर हित लागि तजइ जो देही । संतत संत प्रसंसहि तेही॥ 
अस कहि चलेउ सबहि सिरु नाई । सुमन धनुष कर सहित सहाई॥ 
चलत मार अस हदय बिचारा । सिव बिरोध ध्रुव मरनु हमारा॥ 
तब आपन प्रभाउ विस्तारा । निज बस कीन्ह सकल संसारा॥ 
कोपेउ जबहिं बारिचरकेतू । छन महुँ मिटे सकल श्रुति सेतू॥ 
ब्रह्मचर्ज ब्रत संजम नाना । धीरज धरम ग्यान बरिग्याना॥ 
सदाचार जप जोग विरागा । सभय बिबेक कटकु सबु भागा॥ 
छं०-- भागेउ बिबेकु सहाय सहित सो सुभट संजुग महि मुरे। 

सदग्रंथ पर्बत कंदरन्हि महँ जाइ तेहि अवसर दुरे। 

होनिहार का करतार को रखवार जग खरभरु परा। 

दुइ माथ केहि रतिनाथ जेहि कहुँ कोपि कर धनु सरु धरा॥ 


दो०-जे सजीव जग अचर चर नारि पुरुष अस नाम। 
ते निज निज मरजाद तजि भए सकल बस काम॥८४॥ 


सब के हृदये मदन अभिलाषा । लता निहारि नवहिँ तरु साखा॥ 
नदीं उमगि अंबुधि कहुँ धाईं । संगम करहि तलाव तलाई॥ 
जहँ असि दसा जड़न्ह कै बरनी । को कहि सकइ सचेतन करनी ॥ 
पसु पच्छी नभ जल थल चारी । भए काम बस समय बिसारी॥ 
मदन अंध व्याकुल सब लोका । निसि दिनु नहिंअवलोकहिं कोका॥ 
देब दनुज नर किंनर व्याला | प्रेत पिसाच भूत बेताला॥ 
इन्ह कै दसा न कहेउँ बखानी । सदा काम के चेरे जानी॥ 
सिद्ध बिरक्त महामुनि जोगी । तेपि कामबस भए बियोगी॥ 

छं०- भए कामबस जोगीस तापस पार्वेरन्हि की को कहै। 


देखहिं चराचर नारिमय जे ब्रह्ममय देखत रहे॥ 

अबला बिलोकहिं पुरुषमय जगु पुरुष सब अबलामयं। 

दुइ दंड भरि ब्रह्मांड भीतर कामकृत कौतुक अयं॥ 
सो०-धरी न काहेँ धीर सब के मन मनसिज हरे। 

जे राखे रघुबीर ते उबरे तेहि काल महुँ॥८५॥ 


उभय घरी अस कौतुक भयऊ । जौ लगि कामु संभु पहिं गयऊ॥ 
सिवहि बिलोकि ससंकेउ मारू । भयउ जथाथिति सबु संसारू॥ 
भए तुरत सब जीव सुखारे । जिमि मद उतरि गएँ मतवारे॥ 
रुद्रहि देखि मदन भय माना । दुराधष दुर्गम भगवाना॥ 
फिरत लाज कछु करि नहिं जाई । मरनु ठानि मन रचेसि उपाई॥ 
प्रगटेसि तुरत रुचिर रितुराजा । कुसुमित नव तरु राजि बिराजा॥ 
बन उपबन वापिका तड़ागा । परम सुभग सब दिसा निभागा॥ 
जहँ तहे जनु उमगत अनुरागा । देखि मुएहुँ मन मनसिज जागा॥ 
छं०- जागइ मनोभव मुएहुँ मन बन सुभगता न परै कही। 
सीतल सुगंध सुमंद मारुत मदन अनल सखा सही॥ 
बिकसे सरन्हि बहु कंज गुंजत पुंज मंजुल मधुकरा। 
कलहंस पिक सुक सरस रव करि गान नाचहिं अपछरा॥ 
दो०-सकल कला करि कोटि निधि हारेउ सेन समेत। 
चली न अचल समाधि सिव कोपेउ हृदयनिकेत॥ ८६॥ 


देखि रसाल विटप बर साखा । तेहि पर चढ़ेउ मदनु मन माखा॥ 
सुमन चाप निज सर संधाने । अति रिस ताकि श्रवन लगि ताने॥ 
छाड़े बिषम बिसिख उर लागे । छूटि समाधि संभु तब जागे॥ 
भयउ ईस मन छोभु बिसेषी । नयन उघारि सकल दिसि देखी ॥ 
सौरभ पल्लव मदनु बिलोका । भयउ कोपु कंपेउ त्रैलोका॥ 

तब सिबँ तीसर नयन उघारा । चितवत कामु भयउ जरि छारा॥ 
हाहाकार भयउ जग भारी। डरपे सुर भए असुर सुखारी॥ 
समुझि कामसुख सोचहिं भोगी । भए अकंटक साधक जोगी॥ 
छं०- जोगी अकंटक भए पति गति सुनत रति मुरुछित भई। 

रोदति बदति बहु भाँति करुना करति संकर पहिँ गई॥ 

अति प्रेम करि बिनती बिबिध बिधि जोरि कर सन्मुख रही। 

प्रभु आसुतोष कृपाल सिव अबला निरखि बोले सही॥ 
दो०-- अब तें रति तव नाथ कर होइहि नामु अनंगु। 

बिनु बपु ब्यापिहि सबहि पुनि सुनु निज मिलन प्रसंगु॥ ८७॥ 
जब जदुबंस कृष्न अवतारा । होइहि हरन महा महिभारा॥ 
कृष्न तनय होइहि पति तोरा । बचनु अन्यथा होइ न मोरा॥ 
रति गवनी सुनि संकर बानी । कथा अपर अब कहउँ बखानी॥ 
देवन्ह समाचार सब पाए ब्रह्मादिक बैकुंठ सिधाए॥ 
सब सुर बिष्नु बिरंचि समेता । गए जहाँ सिव कृपानिकेता॥ 
पृथक पृथक तिन्ह कोन्हि प्रसंसा । भए प्रसन्न चंद्र अवतंसा॥ 
बोले कृपासिंधु बृषकेतू । कहहु अमर आए केहि हेतू॥ 
कह बिधि तुम्ह प्रभु अंतरजामी । तदपि भगति बस बिनवउँ स्वामी ॥ 
दो०-सकल सुरन्ह के हृदये अस संकर परम उछाहु। 

निज नयनन्हि देखा चहहिँ नाथ तुम्हार बिबाहु॥ ८८॥ 
यह उत्सव देखिअ भरि लोचन । सोइ कछु करहु मदन मद मोचन॥ 
कामु जारि रति कहुँ बरु दीन्हा । कृपासिंधु यह अति भल कीन्हा॥ 
सासति करि पुनि करहि पसाऊ । नाथ प्रभुन्ह कर सहज सुभाऊ॥ 
पारबती तपु कोन्ह अपारा । करहु तासु अब अंगीकारा॥ 
सुनि बिधि बिनय समुझि प्रभु बानी । एऐसेइ होउ कहा सुखु मानी॥ 

तब देवन्ह दुंदुभी बजाईं। बरषि सुमन जय जय सुर साईं॥ 
अवसरु जानि सप्तरिषि आए । तुरतहिं बिधि गिरिभवन पठाए॥ 
प्रथम गए जहे रहीं भवानी । बोले मधुर बचन छल सानी॥ 


दो०-कहा हमार न सुनेह तब नारद कें उपदेस। 
अब भा झूठ तुम्हार पन जारेउ कामु महेस॥८९॥ 


मासपारायण, तीसरा विश्राम 


सुनि बोलीं मुसुकाइ भवानी । उचित कहेहु मुनिबर बिग्यानी॥ 
तुम्हें जान कामु अब जारा । अब लगि संभु रहे सबिकारा॥ 
हमरे जान सदा सिव जोगी । अज अनवद्य अकाम अभोगी॥ 
जौं में सिव सेये अस जानी । प्रीति समेत कर्म मन बानी॥ 
तौ हमार पन सुनहु मुनीसा । करिहहिं सत्य कृपानिधि ईसा॥ 
तुम्ह जो कहा हर जारेउ मारा । सोइ अति बड़ अबिबेकु तुम्हारा॥ 
तात अनल कर सहज सुभाऊ । हिम तेहि निकट जाइ नहिं काऊ॥ 
गएँ समीप सो अवसि नसाई। असि मन्मथ महेस की नाई॥ 


दो०-हियँ हरषे मुनि बचन सुनि देखि प्रीति बिस्वास। 
चले भवानिहि नाइ सिर गए हिमाचल पास॥९०॥ 


सबु प्रसंगु गिरिपतिहि सुनावा । मदन दहन सुनि अति दुखु पावा॥ 
बहुरि कहेउ रति कर बरदाना । सुनि हिमवंत बहुत सुखु माना॥ 
हृदय विचारि संभु प्रभुताई । सादर मुनिबर लिए बोलाई॥ 
सुदिनु सुनखतु सुघरी सोचाई । बेगि बेदबिधि लगन धराई॥ 
पत्री सप्तरिषिन्ह सोइ दीन्ही । गहि पद बिनय हिमाचल कीन्ही ॥ 
जाइ निधिहि तिन्ह दीन्हि सो पाती । बाचत प्रीति न हृदय समाती॥ 
लगन बाचि अज सबहि सुनाई । हरषे मुनि सब सुर समुदाई॥ 
सुमन बृष्टि नभ बाजन बाजे । मंगल कलस दसहुँ दिसि साजे॥ 








कै बालकाण्ड * ६१ 


दो०--लगे सँवारन सकल सुर बाहन बिबिध बिमान। 

होहिं सगुन मंगल सुभद करहिं अपछरा गान॥९१॥ 
सिवहि संभु गन करहि सिंगारा । जटा मुकुट अहि मौरु सँवारा॥ 
कुंडल कंकन पहिरे व्याला । तन विभूति पट केहरि छाला॥ 
ससि ललाट सुंदर सिर गंगा । नयन तीनि उपबीत भुजंगा॥ 
गरल कंठ उर नर सिर माला । असिव बेष सिवधाम कृपाला॥ 
कर त्रिसूल अरु डमरु बिराजा । चले बसहँ चढ़ि बाजहिं बाजा॥ 
देखि सिवहि सुरत्रिय मुसुकाहीं । बर लायक दुलहिनि जग नाहीं॥ 
बिष्नु बिरंचि आदि सुरब्राता। चढ़ि चढि बाहन चले बराता॥ 
सुर समाज सब भाति अनूपा । नहिं बरात दूलह अनुरूपा॥ 


दो०--बिष्नु कहा अस बिहसि तब बोलि सकल दिसिराज। 
बिलग बिलग होइ चलहु सब निज निज सहित समाज॥ ९२॥ 


बर अनुहारि बरात न भाई। हँसी करैहहु पर पुर जाई॥ 
बिष्नु बचन सुनि सुर मुसुकाने । निज निज सेन सहित बिलगाने॥ 
मनही मन महेसु मुसुकाहीं । हरि के बिंग्य बचन नहिं जाहीं॥ 
अति प्रिय बचन सुनत प्रिय केरे । भृंगिहि प्रेरि सकल गन टेरे॥ 
सिव अनुसासन सुनि सब आए । प्रभु पद जलज सीस तिन्ह नाए॥ 
नाना बाहन नाना बेषा । बिहसे सिव समाज निज देखा॥ 
कोउ मुख हीन बिपुल मुख काहू । बिनु पद कर कोउ बहु पद बाहू॥ 
बिपुल नयन कोउ नयन निहीना । रिष्टपुष्ट कोउ अति तनखीना॥ 
छं०- तन खीन कोउ अति पीन पावन कोउ अपावन गति धरें। 

भूषन कराल कपाल कर सब सद्य सोनित तन भरें॥ 

खर स्वान सुअर सृकाल मुख गन बेष अगनित को गनै। 

बहु जिनस प्रेत पिसाच जोगि जमात बरनत नहिं बनै॥ 

सो०-नाचहिं गावहिं गीत परम तरंगी भूत सब। 
देखत अति बिपरीत बोलहिं बचन बिचित्र बिधि॥९३॥ 


जस दूलहु तसि बनी बराता। कोतुक बिबिध होहिं मग जाता॥ 
इहाँ हिमाचल रचेउ बिताना । अति बिचित्र नहिं जाइ बखाना॥ 
सैल सकल जहे लगि जग माहीं । लघु बिसाल नहिं बरनि सिराहीं॥ 
बन सागर सब नदीं तलावा । हिमगिरि सब कहुँ नेवत पठावा॥ 
कामरूप सुंदर तन धारी । सहित समाज सहित बर नारी॥ 
गए सकल तुहिनाचल गेहा। गावहिं मंगल सहित सनेहा॥ 
प्रथमहिं गिरि बहु गृह सँवराए । जथाजोगु तहँ तहँ सब छाए॥ 
पुर सोभा अवलोकि सुहाई । लागइ लघु बिरंचि निपुनाई॥ 
छं०-लघु लाग बिधि को निपुनता अवलोकि पुर सोभा सही। 
बन बाग कूप तड़ाग सरिता सुभग सब सक को कही॥ 
मंगल बिपुल तोरन पताका केतु गृह गृह सोहहीं। 
बनिता पुरुष सुंदर चतुर छबि देखि मुनि मन मोहहीं॥ 
दो०- जगदंबा जहे अवतरी सो पुरु बरनि कि जाइ। 
रिद्धि सिद्धि संपत्ति सुख नित नूतन अधिकाइ॥९४॥ 
नगर निकट बरात सुनि आई । पुर खरभरु सोभा अधिकाई॥ 
करि बनाव सजि बाहन नाना । चले लेन सादर अगवाना॥ 
हियं हरषे सुर सेन निहारी । हरिहि देखि अति भए सुखारी॥ 
सिव समाज जब देखन लागे । बिडरि चले बाहन सब भागे॥ 
धरि धीरजु तहँ रहे सयाने। बालक सब लै जीव पराने॥ 
गएँ भवन पूछहिं पितु माता । कहहिं बचन भय कंपित गाता॥ 
कहिअ काह कहि जाइ न बाता । जम कर धार किधौं बरिआता॥ 
बरु बौराह बसहँ असवारा । ब्याल कपाल बिभूषन छारा॥ 

छं०- तन छार ब्याल कपाल भूषन नगन जटिल भयंकरा। 
सँग भूत प्रेत पिसाच जोगिनि बिकट मुख रजनीचरा॥ 
जो जिअत रहिहि बरात देखत पुन्य बड़ तेहि कर सही। 
देखिहि सो उमा बिबाहु घर घर बात असि लरिंकन्ह कही ॥ 
दो०-समुझि महेस समाज सब जननि जनक मुसुकाहिं। 
बाल बुझाए बिबिध बिधि निडर होह डरु नाहिं॥ ९५॥ 
लै अगवान बरातहि आए । दिए सबहि जनवास सुहाए॥ 
मैनाँ सुभ आरती संँवारी। संग सुमंगल गावहिं नारी॥ 
कंचन थार सोह बर पानी । परिछन चली हरहि हरषानी॥ 
बिकट बेष रुद्रहि जब देखा । अबलन्ह उर भय भयउ बिसेषा॥ 
भागि भवन पेठीं अति त्रासा । गए महेसु जहाँ जनवासा॥ 
मैना हृदये भयउ दुखु भारी। लीन्ही बोलि गिरीसकुमारी॥ 
अधिक सनेहँ गोद बैठारी । स्याम सरोज नयन भरे बारी॥ 
जेहिं बिधि तुम्हहि रूपु अस दीन्हा । तेहिं जड़ बरु बाउर कस कीन्हा॥ 
छं०- कस कोन्ह बरु बौराह बिधि जेहिं तुम्हहि सुंदरता दई। 
जो फलु चहिअ सुरतरुहिं सो बरबस बबूरहिं लागई॥ 
तुम्ह सहित गिरि तें गिरौं पावक जरौं जलनिधि महुँ परौं। 
घरु जाउ अपजसु होउ जग जीवत बिबाहु न हौं करौं॥ 
दो०- भई निकल अबला सकल दुखित देखि गिरिनारि। 
करि बिलापु रोदति बदति सुता सनेहु सँभारि॥९६॥ 


नारद कर में काह बिगारा । भवनु मोर जिन्ह बसत उजारा॥ 
अस उपदेसु उमहि जिन्ह दीन्हा । बौरे बरहि लागि तपु कीन्हा॥ 
साचेहुँ उन्ह कें मोह न माया । उदासीन धनु धामु न जाया॥ 
पर घर घालक लाज न भीरा । बॉझ कि जान प्रसव कै पीरा॥ 
जननिहि बिकल बिलोकि भवानी । बोली जुत बिबेक मृदु बानी॥ 

अस बिचारि सोचहि मति माता। सो न टरइ जो रचइ बिधाता॥ 
करम लिखा जौं बाउर नाहू। तौ कत दोसु लगाइअ काहू॥ 
तुम्ह सन मिटहिं कि बिधि केअंका। मातु व्यर्थ जनि लेहु कलंका॥ 
छं०-जनि लेहु मातु कलंकु करुना परिहरह अवसर नहीं। 
दुखु सुखु जो लिखा लिलार हमरें जाब जहाँ पाउब तहीं॥ 
सुनि उमा बचन बिनीत कोमल सकल अबला सोचहीं। 
बहु भाँति बिधिहि लगाइ दूषन नयन बारि बिमोचहीं॥ 


दो०-तेहि अवसर नारद सहित अरु रिषि सप्त समेत। 
समाचार सुनि तुहिनगिरि गवने तुरत निकेत॥ ९७॥ 


तब नारद सबही समुझावा । पूरुर कथाप्रसंगु सुनावा॥ 
मयना सत्य सुनहु मम बानी । जगदंबा तव सुता भवानी॥ 
अजा अनादि सक्ति अबिनासिनि । सदा संभु अरधंग निवासिनि॥ 
जग संभव पालन लय कारिनि । निज इच्छा लीला बपु धारिनि॥ 
जनमीं प्रथम दच्छ गृह जाई। नामु सती सुंदर तनु पाई॥ 
तहँहुँ सती संकरहि बिबाहीं । कथा प्रसिद्ध सकल जग माहीं॥ 
एक बार आवत सिव संगा। देखेउ रघुकुल कमल पतंगा॥ 
भयउ मोहु सिव कहा न कोन्हा । भ्रम बस बेषु सीय कर लीन्हा॥ 
छं०-सिय बेषु सतीं जो कोन्ह तेहिं अपराध संकर परिहरीं। 
हर बिरहँ जाइ बहोरि पितु कें जग्य जोगानल जरीं॥ 
अब जनमि तुम्हरे भवन निज पति लागि दारुन तपु किया। 
अस जानि संसय तजहु गिरिजा सर्बदा संकरप्रिया॥ 
दो०-सुनि नारद के बचन तब सब कर मिटा बिषाद। 
छन महेँ ब्यापेड सकल पुर घर घर यह संबाद॥ ९८॥ 


तब मयना हिमवंतु अनंदे। पुनि पुनि पारबती पद बंदे॥ 
नारि पुरुष सिसु जुबा सयाने । नगर लोग सब अति हरषाने॥ 

लगे होन पुर मंगल गाना । सजे सबहिं हाटक घट नाना॥ 
भांति अनेक भई जेवनारा । सूपसास्त्र जस कछु ब्यवहारा॥ 
सो जेवनार कि जाइ बखानी । बसहिं भवन जेहि मातु भवानी॥ 
सादर बोले सकल बराती । बिष्नु बिरंचि देव सब जाती॥ 
बिबिधि पाति बैठी जेवनारा । लागे परुसन निपुन सुआरा॥ 
नारिबंद सुर जेबँत जानी । लगीं देन गारीं मृदु बानी॥ 
छं०-गारीं मधुर स्वर देहिं सुंदरि बिंग्य बचन सुनावहीं। 
भोजनु करहिं सुर अति बिलंबु बिनोदु सुनि सचु पावहीं॥ 
जेवत जो बढ्यो अनंदु सो मुख कोटि न परै कह्यो। 
अचवाँइ दीन्हें पान गवने बास जहँ जाको रह्यो॥ 
दो०-बहुरि मुनिन्ह हिमवंत कहुँ लगन सुनाई आइ। 
समय बिलोकि बिबाह कर पठए देव बोलाइ॥९९॥ 
बोलि सकल सुर सादर लीनऱ्हे। सबहि जथोचित आसन दीन्हे॥ 
बेदी बेद बिधान सवारी । सुभग सुमंगल गावहिं नारी॥ 
सिंघासनु अति दिब्य सुहावा । जाइ न बरनि बिरंचि बनावा॥ 
बैठे सिव बिप्रन्ह सिरु नाई । हृदये सुमिरि निज प्रभु रघुराई॥ 
बहुरि मुनीसन्ह उमा बोलाई । करि सिंगारु सखीं लै आई॥ 
देखत रूपु सकल सुर मोहे । बरनै छबि अस जग कबि को है॥ 
जगदंब्रिका जानि भव भामा । सुरन्ह मनहिं मन कीन्ह प्रनामा॥ 
सुंदरता मरजाद भवानी । जाइ न कोटिह बदन बखानी॥ 
छं०-- कोटिहुँ बदन नहिं बनै बरनत जग जननि सोभा महा। 
सकुचहिं कहत श्रुति सेष सारद मंदमति तुलसी कहा॥ 
छबिखानि मातु भवानि गवनीं मध्य मंडप सिव जहाँ। 
अवलोकि सकहिं न सकुच पति पद कमल मनु मधुकरु तहाँ॥ 

दो०-- मुनि अनुसासन गनपतिहि पूजेउ संभु भवानि। 

कोउ सुनि संसय करै जनि सुर अनादि जिये जानि॥ १००॥ 
जसि बिबाह कै बिधि श्रुति गाई । महामुनिन्ह सो सब करवाई॥ 
गहि गिरीस कुस कन्या पानी । भवहि समरपीं जानि भवानी॥ 
पानिग्रहन जब कीन्ह महेसा । हियँ हरषे तब सकल सुरेसा॥ 
बेदमंत्र मुनिबर उच्चरहीं । जय जय जय संकर सुर करहीं॥ 
बाजहिँ बाजन बिबिध बिधाना । सुमनबृष्टि नभ भे बिधि नाना॥ 
हर गिरिजा कर भयउ निबाहू । सकल भुवन भरि रहा उछाहू॥ 
दासीं दास तुरग रथ नागा । धेनु बसन मनि बस्तु बिभागा॥ 
अन्न कनकभाजन भरि जाना । दाइज दीन्ह न जाइ बखाना॥ 
छं०-दाइज दियो बहु भाँति पुनि कर जोरि हिमभूधर कह्यो। 

का देउँ पूरनकाम संकर चरन पंकज गहि रह्यो॥ 

सिँ कृपासागर ससुर कर संतोषु सब भाँतिहिं कियो। 

पुनि गहे पद पाथोज मयनोँ प्रेम परिपूरन हियो॥ 
दो०-नाथ उमा मम प्रान सम गृहकिंकरी करेहु। 

छमेहु सकल अपराध अब होइ प्रसन्न बरु देहु॥१०१॥ 
बहु बिधि संभु सासु समुझाई । गवनी भवन चरन सिरु नाई॥ 
जननीं उमा बोलि तब लीन्ही । लै उछंग सुंदर सिख दीन्ही॥ 
करेहु सदा संकर पद पूजा । नारिधरमु पति देउ न दूजा॥ 
बचन कहत भरे लोचन बारी । बहुरि लाइ उर लीन्हि कुमारी ॥ 
कत बिधि सृजीं नारि जग माहीं । पराधीन सपनेहुँ सुखु नाहीं॥ 
भे अति प्रेम निकल महतारी । धीरजु कीन्ह कुसमय बिचारी ॥ 
पुनि पुनि मिलति परति गहि चरना । परम प्रेमु कछु जाइ न बरना॥ 
सब नारिन्ह मिलि भेटि भवानी । जाइ जननि उर पुनि लपटानी॥ 

छं०-जननिहि बहुरि मिलि चली उचित असीस सब काहूँ दई। 
फिरि फिरि बिलोकति मातु तन तब सखीं लै सिव पहिं गई॥ 
जाचक सकल संतोषि संकरु उमा सहित भवन चले। 
सब अमर हरषे सुमन बरषि निसान नभ बाजे भले॥ 
दो०-चले संग हिमवंतु तब पहुंचावन अति हेतु। 
बिबिध भाँति परितोषु करि बिदा कीन्ह बृषकेतु॥१०२॥ 
तुरत भवन आए गिरिराई । सकल सैल सर लिए बोलाई॥ 
आदर दान बिनय बहुमाना । सब कर बिदा कोन्ह हिमवाना॥ 
जबहिं संभु कैलासहिं आए । सुर सब निज निज लोक सिधाए॥ 
जगत मातु पितु संभु भवानी । तेहि सिंगारु न कहउँ बखानी॥ 
करहिं बिबिध बिधि भोग बिलासा । गनन्ह समेत बसहिं कैलासा॥ 
हर गिरिजा बिहार नित नयऊ । एहि बिधि बिपुल काल चलि गयऊ॥ 
तब जनमेउ घटबदन कुमारा । तारकु असुरु समर जेहि मारा॥ 
आगम निगम प्रसिद्ध पुराना । षन्मुख जन्मु सकल जग जाना॥ 
छ० जगु जान षन्मुख जन्मु कर्म प्रतापु पुरुषारथु महा। 
तेहि हेतु मैं बृषकेतु सुत कर चरित संछेपहिं कहा॥ 
यह उमा संभु बिबाहु जे नर नारि कहहिं जे गावहीं। 
कल्यान काज बिबाह मंगल सर्बदा सुखु पावहीं॥ 


दो०-चरित सिंधु गिरिजा रमन बेद न पावहिं पारु। 

बरनै तुलसीदासु किमि अति मतिमंद गवाँरु॥ १०३॥ 
संभु चरित सुनि सरस सुहावा । भरद्वाज मुनि अति सुखु पावा॥ 
बहु लालसा कथा पर बाढी । नयनन्हि नीरु रोमावलि ठाढ़ी॥ 
प्रेम बिबस मुख आव न बानी । दसा देखि हरषे मुनि ग्यानी॥ 
अहो धन्य तव जन्मु मुनीसा । तुम्हि प्रान सम प्रिय गौरीसा॥ 
सिव पद कमल जिन्हहि रति नाहीं । रामहि ते सपनेहुँ न सोहाहीं॥ 

बिनु छल बिस्वनाथ पद नेहू । राम भगत कर लच्छन एहू॥ 
सिव सम को रघुपति ब्रतधारी । बिनु अघ तजी सती असि नारी ॥ 
पनु करि रघुपति भगति देखाई । को सिव सम रामहि प्रिय भाई॥ 


दो०-प्रथमहिं मैं कहि सिव चरित बूझा मरमु तुम्हार। 

सुचि सेवक तुम्ह राम के रहित समस्त बिकार॥ १०४॥ 
मैं जाना तुम्हार गुन सीला । कहउँ सुनहु अब रघुपति लीला॥ 
सुनु मुनि आजु समागम तोरें । कहि न जाइ जस सुखु मन मोरें॥ 
राम चरित अति अमित मुनीसा । कहि न सकहिं सत कोटि अहीसा॥ 
तदपि जथाश्रुत कहउँ बखानी । सुमिरि गिरापति प्रभु धनुपानी॥ 
सारद दारुनारि सम स्वामी । रामु सूत्रधर अंतरजामी॥ 
जेहि पर कृपा करहि जनु जानी । कबि उर अजिर नचावरहि बानी ॥ 
प्रनवउँ सोइ कृपाल रघुनाथा । बरनउँ बिसद तासु गुन गाथा॥ 
परम रम्य गिरिबरु कैलासू । सदा जहाँ सिव उमा निवासू॥ 
दो०—सिद्ध तपोधन जोगिजन सुर किंनर मुनिबुंद। 

बसहिं तहाँ सुकृती सकल सेवहिं सिव सुखकंद॥ १०५॥ 
हरि हर बिमुख धर्म रति नाहीं । ते नर तहे सपनेहुँ नहिं जाहीं॥ 
तेहि गिरि पर बट बिटप बिसाला । नित नूतन सुंदर सब काला॥ 
त्रिबिध समीर सुसीतलि छाया । सिव बिश्राम बिटप श्रुति गाया॥ 
एक बार तेहि तर प्रभु गयऊ । तरु बिलोकि उर अति सुखु भयऊ॥ 
निज कर डासि नागरिपु छाला । बैठे सहजहिं संभु कृपाला॥ 
कुंद इंदु दर गौर सरीरा। भुज प्रलंब परिधन मुनिचीरा॥ 
तरुन अरुन अंबुज सम चरना । नख दुति भगत हृदय तम हरना॥ 
भुजग भूति भूषन त्रिपुरारी । आननु सरद चंद छबि हारी॥ 
दो०--जटा मुकुट सुरसरित सिर लोचन नलिन बिसाल। 

नीलकंठ लावन्यनिधि सोह बालबिधु भाल॥ १०६॥ 

बैठे सोह कामरिपु कैसें। धरें सरीरु सांतरसु जैसें॥ 
पारबती भल अवसरु जानी । गईं संभु पहिं मातु भवानी॥ 
जानि प्रिया आदरु अति कीन्हा । बाम भाग आसनु हर दौन्हा॥ 
बैठी सिव समीप हरषाई। पूरुब जन्म कथा चित आई॥ 
पति हियँ हेतु अधिक अनुमानी । बिहसि उमा बोलीं प्रिय बानी॥ 
कथा जो सकल लोक हितकारी । सोइ पूछन चह सैलकुमारी॥ 
बिस्वनाथ मम नाथ पुरारी । त्रिभुवन महिमा बिदित तुम्हारी ॥ 
चर अरु अचर नाग नर देवा । सकल करहिं पद पंकज सेवा॥ 
दो०-- प्रभु समरथ सर्बग्य सिव सकल कला गुन धाम। 

जोग ग्यान बैराग्य निधि प्रनत कलपतरु नाम॥ १०७॥ 


जौं मो पर प्रसन्न सुखरासी । जानिअ सत्य मोहि निज दासी॥ 
तौ प्रभु हरहु मोर अग्याना। कहि रघुनाथ कथा बिधि नाना॥ 
जासु भवनु सुरतरु तर होई । सहि कि दरिद्र जनित दुखु सोई॥ 
ससिभूषन अस हदये बिचारी । हरहु नाथ मम मति भ्रम भारी॥ 
प्रभु जे मुनि परमारथबादी। कहहिँ राम कहुँ ब्रह्म अनादी॥ 
सेस सारदा बेद पुराना । सकल करहिं रघुपति गुन गाना॥ 
तुम्ह पुनि राम राम दिन राती । सादर जपहु अनँग आराती॥ 
रामु सो अवध नृपति सुत सोई । की अज अगुन अलखगति कोई॥ 
दो०--जौं नृप तनय त ब्रह्म किमि नारि बिरहँ मति भोरि। 

देखि चरित महिमा सुनत भ्रमति बुद्धि अति मोरि॥ १०८॥ 


जौं अनीह ब्यापक बिभु कोऊ । कहहु बुझाइ नाथ मोहि सोऊ॥ 
अग्य जानि रिस उर जनि धरहू। जेहि बिधि मोह मिटै सोइ करहू॥ 
मैं बन दीखि राम प्रभुताई । अति भय निकल न तुम्हहिं सुनाई॥ 
तदपि मलिन मन बोधु न आवा । सो फलु भली भाति हम पावा॥ 
अजहू कछु संसउ मन मोरें। करहु कृपा बिनवउँ कर जोरें॥ 

प्रभु तब मोहि बहु भाँति प्रबोधा । नाथ सो समुझि करहु जनि क्रोधा ॥ 
तब कर अस विमोह अब नाहीं । रामकथा पर रुचि मन माहीं॥ 
कहहु पुनीत राम गुन गाथा । भुजगराज भूषन सुरनाथा॥ 
दो०-बंदडँ पद धरि धरनि सिरु बिनय करडे कर जोरि। 

बरनहु रघुबर निसद जसु श्रुति सिद्धांत निचोरि॥ १०९ ॥ 
जदपि जोषिता नहिं अधिकारी । दासी मन क्रम बचन तुम्हारी॥ 
गूढ़ड तत्त्व न साधु दुरावहिं । आरत अधिकारी जहेँ पावहिं॥ 
अति आरति पूछउँ सुरराया । रघुपति कथा कहहु करि दाया॥ 
प्रथम सो कारन कहहु बिचारी । निर्गुन ब्रह्म सगुन बपु धारी॥ 
पुनि प्रभु कहहु राम अवतारा । बालचरित पुनि कहहु उदारा॥ 
कहहु जथा जानको बिबाहीं । राज तजा सो दूषन काहीं॥ 
बन बसि कीन्हे चरित अपारा । कहहु नाथ जिमि रावन मारा॥ 
राज बैठि कीन्हीं बहु लीला । सकल कहहु संकर सुखसीला॥ 
दो०-बहुरि कहहु करुनायतन कीन्ह जो अचरज राम। 

प्रजा सहित रघुबंसमनि किमि गवने निज धाम॥११०॥ 


पुनि प्रभु कहहु सो तत्त्व बखानी । जेहिं बिग्यान मगन मुनि ग्यानी॥ 
भगति ग्यान बिग्यान बिरागा । पुनि सब बरनहु सहित बिभागा॥ 
औरउ राम रहस्य अनेका । कहहु नाथ अति बिमल बिबेका॥ 
जो प्रभु मैं पूछा नहिं होई । सोउ दयाल राखहु जनि गोई॥ 
तुम्ह त्रिभुवन गुर बेद बखाना । आन जीव पावर का जाना॥ 
प्रत्र उमा कै सहज सुहाई । छल बिहीन सुनि सिव मन भाई॥ 
हर हियँ रामचरित सब आए । प्रेम पुलक लोचन जल छाए॥ 
श्रीरघुनाथ रूप उर आवा । परमानंद अमित सुख पावा॥ 
दो०-मगन ध्यान रस दंड जुग पुनि मन बाहेर कीन्ह। 
रघुपति चरिंत महेस तब हरषित बरनै लीन्ह॥ १११॥ 

झूठेउ सत्य जाहि बिनु जानें । जिमि भुजंग बिनु रजु पहिचानें॥ 
जेहि जानें जग जाइ हेराई । जागें जथा सपन भ्रम जाई॥ 
बंदउँ बालरूप सोइ रामू । सब सिधि सुलभ जपत जिसु नामू॥ 
मंगल भवन अमंगल हारी । द्रवउ सो दसरथ अजिर बिहारी ॥ 
करि प्रनाम रामहि त्रिपुरारी । हरषि सुधा सम गिरा उचारी॥ 
धन्य धन्य गिरिराजकुमारी । तुम्ह समान नहिं कोउ उपकारी॥ 
पूँछेहू रघुपति कथा प्रसंगा । सकल लोक जग पावनि गंगा॥ 
तुम्ह रघुबीर चरन अनुरागी । कीन्हिहु प्रस्त जगत हित लागी॥ 
दो०-राम कृपा तें पारबति सपनेहुँ तव मन माहिं। 

सोक मोह संदेह भ्रम मम बिचार कछु नाहिं॥११२॥ 


तदपि असंका कीन्हिहु सोई । कहत सुनत सब कर हित होई॥ 
जिन्ह हरिकथा सुनी नहिं काना । श्रवन रंध अहिभवन समाना॥ 
नयनन्हि संत दरस नहिं देखा । लोचन मोरपंख कर लेखा॥ 
ते सिर कटु तुंबरि समतूला | जे न नमत हरि गुर पद मूला॥ 
जिन्ह हरिभगति हृदये नहिं आनी । जीवत सव समान तेइ प्रानी॥ 
जो नहिं करइ राम गुन गाना । जीह सो दादुर जीह समाना॥ 
कुलिस कठोर निठुर सोइ छाती । सुनि हरिचरित न जो हरषाती॥ 
गिरिजा सुनहु राम कै लीला । सुर हित दनुज बिमोहनसीला॥ 
दो०-रामकथा सुरधेनु सम सेवत सब सुख दानि। 
सतसमाज सुरलोक सब को न सुनै अस जानि॥११३॥ 
रामकथा सुंदर कर तारी । संसय विहग उड़ावनिहारी॥ 
रामकथा कलि बिटप कुठारी । सादर सुनु गिरिराजकुमारी॥ 
राम नाम गुन चरित सुहाए । जनम करम अगनित श्रुति गाए ॥ 
जथा अनंत राम भगवाना । तथा कथा कीरति गुन नाना॥ 
तदपि जथा श्रुत जसि मति मोरी । कहिहउँ देखि प्रीति अति तोरी॥ 

उमा प्रस्त तव सहज सुहाई । सुखद संतसंमत मोहि भाई॥ 
एक बात नहिं मोहि सोहानी । जदपि मोह बस कहेहु भवानी॥ 
तुम्ह जो कहा राम कोउ आना । जेहि श्रुति गाव धरहिं मुनि ध्याना॥ 
दो०- कहहिं सुनहिं अस अधम नर ग्रसे जे मोह पिसाच। 

पाषंडी हरि पद बिमुख जानहिं झूठ न साच॥११४॥ 
अग्य अकोबिद अंध अभागी । काई बिषय मुकुर मन लागी॥ 
लंपट कपटी कुटिल बिसेषी । सपनेहुँ संतसभा नहिं देखी॥ 
कहहिं ते बेद असंमत बानी । जिन्ह कॅ सूझ लाभु नहिं हानी॥ 
मुकुर मलिन अरु नयन बिहीना । राम रूप देखहिँ किमि दीना॥ 
जिन्ह कें अगुन न सगुन बिबेका । जल्पहिं कल्पित बचन अनेका ॥ 
हरिमाया बस जगत भ्रमाहीं । तिन्हहि कहत कछु अघटित नाहीं॥ 
बातुल भूत बिबस मतवारे। ते नहिं बोलहि बचन बिचारे॥ 
जिन्ह कृत महामोह मद पाना । तिन्ह कर कहा करिअ नहिं काना॥ 
सो०- अस निज हृदय बिचारि तजु संसय भजु राम पद। 

सुनु गिरिराज कुमारि भ्रम तम रबि कर बचन मम॥ ११५॥ 
सगुनहि अगुनहि नहिं कछु भेदा । गावहिं मुनि पुरान बुध बेदा॥ 
अगुन अरूप अलख अज जोई । भगत प्रेम बस सगुन सो होई॥ 
जो गुन रहित सगुन सोइ कैसें । जलु हिम उपल बिलग नहिं जैसें॥ 
जासु नाम भ्रम तिमिर पतंगा । तेहि किमि कहिअ बिमोह प्रसंगा ॥ 
राम सच्चिदानंद दिनेसा। नहिं तहँ मोह निसा लवलेसा॥ 
सहज प्रकासरूप भगवाना । नहिं तहेँ पुनि बिग्यान निहाना॥ 
हरष ब्रिषाद ग्यान अग्याना । जीव धर्म अहमिति अभिमाना॥ 
राम ब्रह्म ब्यापक जग जाना । परमानंद परेस पुराना॥ 
दो०-पुरुष प्रसिद्ध प्रकास निधि प्रगट परावर नाथ। 

रघुकुलमनि मम स्वामि सोइ कहि सिँ नायड माथ॥ ११६॥ 

निज भ्रम नहिं समुझहिं अग्यानी । प्रभु पर मोह धरहिं जड़ प्रानी॥ 
जथा गगन घन पटल निहारी । झाँपेउ भानु कहहिं कुबिचारी॥ 
चितव जो लोचन अंगुलि लाएँ । प्रगट जुगल ससि तेहि के भाएँ॥ 
उमा राम बिषइक अस मोहा । नभ तम धूम धूरि जिमि सोहा॥ 
बिषय करन सुर जीव समेता । सकल एक तें एक सचेता॥ 
सब कर परम प्रकासक जोई । राम अनादि अवधपति सोई॥ 
जगत प्रकास्य प्रकासक रामू । मायाधीस ग्यान गुन धामू॥ 
जासु सत्यता तें जड़ माया । भास सत्य इव मोह सहाया॥ 
दो०-रजत सीप महुँ भास जिमि जथा भानु कर बारि। 

जदपि मृषा तिहुँ काल सोइ भ्रम न सकइ कोउ टारि॥ ११७॥ 
एहि बिधि जग हरि आश्रित रहई । जदपि असत्य देत दुख अहई॥ 
जौं सपने सिर काटै कोई । बिनु जागें न दूरि दुख होई॥ 
जासु कृपा अस भ्रम मिटि जाई । गिरिजा सोइ कृपाल रघुराई॥ 
आदि अंत कोउ जासु न पावा । मति अनुमानि निगम अस गावा॥ 
बिनु पद चलइ सुनइ बिनु काना । कर बिनु करम करइ बिधि नाना॥ 
आनन रहित सकल रस भोगी । बिनु बानी बकता बड़ जोगी॥ 
तन बिनु परस नयन बिनु देखा । ग्रहइ घान बिनु बास असेषा॥ 
असि सब भाति अलौकिक करनी । महिमा जासु जाइ नहिं बरनी॥ 
दो०-जेहि इमि गावहिं बेद बुध जाहि धरहिं मुनि ध्यान। 

सोइ दसरथ सुत भगत हित कोसलपति भगवान॥ ११८॥ 
कासी मरत जंतु अवलोकी । जासु नाम बल करउँ बिसोकी॥ 
सोइ प्रभु मोर चराचर स्वामी । रघुबर सब उर अंतरजामी॥ 
बिबसहुँ जासु नाम नर कहहीं । जनम अनेक रचित अघ दहहीं॥ 
सादर सुमिरन जे नर करहीं। भव बारिधि गोपद इव तरहीं॥ 
राम सो परमातमा भवानी । तहे भ्रम अति अबिहित तव बानी ॥ 
अस संसय आनत उर माहीं । ग्यान बिराग सकल गुन जाहीँ॥ 

सुनि सिव के भ्रम भंजन बचना । मिटि गै सब कुतरक कै रचना॥ 
भइ रघुपति पद प्रीति प्रतीती । दारुन असंभावना बीती॥ 
दो०-पुनि पुनि प्रभु पद कमल गहि जोरि पंकरुह पानि। 

बोलीं गिरिजा बचन बर मनहुँ प्रेम रस सानि॥११९॥ 
ससि कर सम सुनि गिरा तुम्हारी । मिटा मोह सरदातप भारी॥ 
तुम्ह कृपाल सबु संसउ हरेऊ । राम स्वरूप जानि मोहि परेऊ॥ 
नाथ कृपो अब गयउ बिषादा । सुखी भयउँ प्रभु चरन प्रसादा॥ 
अब मोहि आपनि किंकरि जानी । जदपि सहज जड़ नारि अयानी॥ 
प्रथम जो में पूछा सोइ कहहू। जौँ मो पर प्रसन्न प्रभु अहहू॥ 
राम ब्रह्म चिनमय अबिनासी । सर्ब रहित सब उर पुर बासी॥ 
नाथ धरेउ नरतनु केहि हेतू । मोहि समुझाइ कहहु बषकेतू॥ 
उमा बचन सुनि परम बिनीता । रामकथा पर प्रीति पुनीता॥ 
दो०- हियँ हरषे कामारि तब संकर सहज सुजान। 

बहु बिधि उमहि प्रसंसि पुनि बोले कृपानिधान॥१२०(क) ॥ 

नवाह्ूपारायण, पहला विश्राम 
मासपारायण, चौथा विश्राम 

सो०-सुनु सुभ कथा भवानि रामचरितमानस बिमल। 

कहा भुसुंडि बखानि सुना निहग नायक गरुड़ ॥१२०(ख) ॥ 

सो संबाद उदार जेहि बिधि भा आगें कहब। 

सुनहु राम अवतार चरिंत परम सुंदर अनघ॥ १२०(ग)॥ 

हरि गुन नाम अपार कथा रूप अगनित अमित। 

मैं निज मति अनुसार कहउँ उमा सादर सुनहु॥ १२०(घ)॥ 
सुनु गिरिजा हरिचरित सुहाए । बिपुल बिसद निगमागम गाए॥ 
हरि अवतार हेतु जेहि होई । इदमित्थं कहि जाइ न सोई॥ 


हित सातामा ` न साहारा 

राम अतर्क्य बुद्धि मन बानी । मत हमार अस सुनहि सयानी॥ 
तदपि संत मुनि बेद पुराना । जस कछु कहहिं स्वमति अनुमाना॥ 
तस मैं सुमुखि सुनावउँ तोही । समुझि परइ जस कारन मोही॥ 
जब जब होइ धरम कै हानी । बाढ़हिं असुर अधम अभिमानी ॥ 
करहिं अनीति जाइ नहिं बरनी । सीदहिं बिप्र धेनु सुर धरनी॥ 
तब तब प्रभु धरि बिबिध सरीरा । हरहिं कृपानिधि सज्जन पीरा॥ 
दो०--असुर मारि थापहिं सुरन्ह राखहिँ निज श्रुति सेतु। 

जग बिस्तारहिं बिसद जस राम जन्म कर हेतु॥ १२१॥ 
सोइ जस गाइ भगत भव तरहीं । कृपासिंधु जन हित तनु धरहीं॥ 
राम जनम के हेतु अनेका । परम बिचित्र एक तें एका॥ 
जनम एक दुइ कहउँ बखानी । सावधान सुनु सुमति भवानी॥ 
द्वारपाल हरि के प्रिय दोऊ। जय अरु बिजय जान सब कोऊ॥ 
बिप्र श्राप तँ दूनउ भाई। तामस असुर देह तिन्ह पाई॥ 
कनककसिपु अरु हाटकलोचन । जगत बिदित सुरपति मद मोचन॥ 
बिजई समर बीर बिख्याता। धरि बराह बपु एक निपाता॥ 
होइ नरहरि दूसर पुनि मारा । जन प्रहलाद सुजस बिस्तारा॥ 
दो०-भए निसाचर जाइ तेइ महाबीर बलवान। 

कुंभकरन रावन सुभट सुर निजई जग जान॥१२२॥ 
मुकुत न भए हते भगवाना । तीनि जनम द्विज बचन प्रवाना॥ 
एक बार तिन्ह के हित लागी । धरेउ सरीर भगत अनुरागी॥ 
कस्यप अदिति तहाँ पितु माता । दसरथ कौसल्या बिख्याता॥ 
एक कलप एहि बिधि अवतारा । चरित पवित्र किए संसारा॥ 
एक कलप सुर देखि दुखारे। समर जलंधर सन सब हारे॥ 
संभु कीन्ह संग्राम अपारा । दनुज महाबल मरइ न मारा॥ 
परम सती असुराधिप नारी । तेहि बल ताहि न जितहिँ पुरारी॥ 

दो०-छल करि टारेउ तासु ब्रत प्रभु सुर कारज कीन्ह। 
जब तेहिं जानेउ मरम तब श्राप कोप करि दीन्ह॥ १२३॥ 


तासु श्राप हरि दीन्ह प्रमाना । कोतुकनिधि कृपाल भगवाना॥ 
तहां जलंधर रावन भयऊ । रन हति राम परम पद दयऊ॥ 
एक जनम कर कारन एहा। जेहि लगि राम धरी नरदेहा॥ 
प्रति अवतार कथा प्रभु केरी । सुनु मुनि बरनी कबिन्ह घनेरी॥ 
नारद श्राप दीन एक बारा । कलप एक तेहि लगि अवतारा॥ 
गिरिजा चकित भई सुनि बानी । नारद बिष्नुभगत पुनि ग्यानी॥ 
कारन कवन श्राप मुनि दीन्हा । का अपराध रमापति कोन्हा॥ 
यह प्रसंग मोहि कहहु पुरारी । मुनि मन मोह आचरज भारी॥ 


दो०-बोले बिहसि महेस तब ग्यानी मूढ़ न कोइ। 

जेहि जस रघुपति करहिं जब सो तस तेहि छन होइ॥ १२४ (क) ॥ 
सो०--कहउँ राम गुन गाथ भरद्वाज सादर सुनहु। 

भव भंजन रघुनाथ भजु तुलसी तजि मान मद॥ १२४ (ख) ॥ 
हिमगिरि गुहा एक अति पावनि । बह समीप सुरसरी सुहावनि॥ 
आश्रम परम पुनीत सुहावा । देखि देवरिषि मन अति भावा॥ 
निरखि सैल सरि बिपिन बिभागा । भयउ रमापति पद अनुरागा॥ 
सुमिरत हरिहि श्राप गति बाधी । सहज बिमल मन लागि समाधी ॥ 
मुनि गति देखि सुरेस डेराना । कामहि बोलि कीन्ह सनमाना॥ 
सहित सहाय जाहु मम हेतू । चलेउ हरषि हियँ जलचरकेतू॥ 
सुनासीर मन महँ असि त्रासा । चहत देवरिषि मम पुर बासा॥ 
जे कामी लोलुप जग माहीं । कुटिल काक इव सबहि डेराहीं॥ 
दो०-सूख हाड लै भाग सठ स्वान निरखि मृगराज। 

छीनि लेइ जनि जान जड़ तिमि सुरपतिहि न लाज॥ १२५॥ 

तेहि आश्रमहिं मदन जब गयऊ । निज मायाँ बसंत निरमयऊ॥ 
कुसुमित बिबिध बिटप बहुरंगा । कृजहिँ कोकिल गुंजहिं भृंगा॥ 
चली सुहावनि त्रिबिध बयारी | काम कृसानु बढ़ावनिहारी॥ 
रंभादिक सुर नारि नबीना । सकल असमसर कला प्रबीना॥ 
करहिं गान बहु तान तरंगा । बहुबिधि क्रौड़हिं पानि पतंगा॥ 
देखि सहाय मदन हरषाना । कीन्हेसि पुनि प्रपंच बिधि नाना ॥ 
काम कला कछु मुनिहि न ब्यापी । निज भये डरेउ मनोभव पापी ॥ 
सीम कि चापि सकइ कोउ तासू । बड़ रखवार रमापति जासू॥ 


दो०-सहित सहाय सभीत अति मानि हारि मन मैन। 
गहेसि जाइ मुनि चरन तब कहि सुठि आरत बैन॥ १२६॥ 


भयउ न नारद मन कछु रोषा । कहि प्रिय बचन काम परितोषा॥ 
नाइ चरन सिरु आयसु पाई । गयउ मदन तब सहित सहाई॥ 
मुनि सुसीलता आपनि करनी । सुरपति सभा जाइ सब बरनी॥ 
सुनि सब कें मन अचरजु आवा । मुनिहि प्रसंसि हरिहि सिरु नावा॥ 
तब नारद गवने सिव पाहीं । जिता काम अहमिति मन माहीं॥ 
मार चरित संकरहि सुनाए । अतिप्रिय जानि महेस सिखाए॥ 
बार बार बिनवउँ मुनि तोही । जिमि यह कथा सुनायहु मोही॥ 
तिमि जनि हरिहि सुनावहु कबहुँ । चलेहुँ प्रसंग दुराएहु तबहूँ॥ 
दो०—संभु दीन्ह उपदेस हित नहिं नारदहि सोहान। 

भरद्वाज कौतुक सुनहु हरि इच्छा बलवान॥१२७॥ 
राम कोन्ह चाहहिं सोइ होई । करै अन्यथा अस नहिं कोई॥ 
संभु बचन मुनि मन नहिं भाए । तब बिरंचि के लोक सिधाए॥ 
एक बार करतल बर बीना । गावत हरि गुन गान प्रबीना॥ 
छीरसिंधु गवने मुनिनाथा । जहँ बस श्रीनिवास श्रुतिमाथा॥ 
हरषि मिले उठि रमानिकेता । बैठे आसन रिषिहि समेता॥ 
बोले बिहसि चराचर राया । बहुते दिनन कोन्हि मुनि दाया॥ 

काम चरित नारद सब भाषे । जद्यपि प्रथम बरजि सिकेँ राखे॥ 
अति प्रचंड रघुपति कै माया । जेहि न मोह अस को जग जाया॥ 


दो०-रूख बदन करि बचन मृदु बोले श्रीभगवान। 
तुम्हरे सुमिरन तें मिटहिं मोह मार मद मान॥१२८॥ 


सुनु मुनि मोह होइ मन तार्के । ग्यान बिराग हृदय नहिं जार्के॥ 
ब्रह्मचरज ब्रत रत मतिधीरा। तुम्हहि कि करइ मनोभव पीरा॥ 
नारद कहेउ सहित अभिमाना । कृपा तुम्हारि सकल भगवाना॥ 
करुनानिधि मन दीख बिचारी । उर अंकुरेउ गरब तरु भारी॥ 
बेगि सो मैं डारिहउँ उखारी। पन हमार सेवक हितकारी॥ 
मुनि कर हित मम कोतुक होई । अवसि उपाय करबि मैं सोई॥ 
तब नारद हरि पद सिर नाई । चले हृदये अहमिति अधिकाई॥ 
श्रीपति निज माया तब प्रेरी सुनहु कठिन करनी तेहि केरी॥ 
दो०-बिरचेउ मग महँ नगर तेहिं सत जोजन बिस्तार। 

श्रीनिवासपुर तं अधिक रचना बिबिध प्रकार॥१२९॥ 
बसहिं नगर सुंदर नर नारी । जनु बहु मनसिज रति तनुधारी॥ 
तेहिं पुर बसइ सीलनिधि राजा । अगनित हय गय सेन समाजा॥ 
सत सुरेस सम विभव विलासा । रूप तेज बल नीति निवासा॥ 
बिस्वमोहनी तासु कुमारी । श्री बिमोह जिसु रूपु निहारी॥ 
सोइ हरिमाया सब गुन खानी । सोभा तासु कि जाइ बखानी॥ 
करइ स्वयंबर सो नृपबाला । आए तहँ अगनित महिपाला॥ 
मुनि कौतुकी नगर तेहि गयऊ। पुरबासिन्ह सब पूछत भयऊ॥ 
सुनि सब चरित भूपगृहँ आए । करि पूजा नृप मुनि बैठाए॥ 
दो०-आनि देखाई नारदहि भूपति राजकुमारि। 

कहहु नाथ गुन दोष सब एहि के हृदये बिचारि॥ १३०॥ 

देखि रूप मुनि बिरति बिसारी । बड़ी बार लगि रहे निहारी॥ 
लच्छन तासु बिलोकि भुलाने । हृदय हरष नहिं प्रगट बखाने॥ 
जो एहि बरइ अमर सोइ होई । समरभूमि तेहि जीत न कोई॥ 
सेबहिं सकल चराचर ताही । बरइ सीलनिधि कन्या जाही॥ 
लच्छन सब बिचारि उर राखे । कछुक बनाइ भूप सन भाषे॥ 
सुता सुलच्छन कहि नृप पाहीं । नारद चले सोच मन माहीं॥ 
करौं जाइ सोइ जतन बिचारी । जेहि प्रकार मोहि बरै कुमारी॥ 
जप तप कछु न होइ तेहि काला । हे निधि मिलइ कवन बिधि बाला॥ 


दो०-एहि अवसर चाहिअ परम सोभा रूप बिसाल। 
जो बिलोकि रीझै कुअँरि तब मेले जयमाल॥१३१॥ 


हरि सन मागौं सुंदरताई। होइहि जात गहरु अति भाई॥ 
मोरे हित हरि सम नहिं कोऊ । एहि अवसर सहाय सोइ होऊ॥ 
बहुबिधि बिनय कोन्हि तेहि काला । प्रगटेउ प्रभु कौतुकी कृपाला॥ 
प्रभु बिलोकि मुनि नयन जुड़ाने । होइहि काजु हिएँ हरषाने॥ 
अति आरति कहि कथा सुनाई । करहु कृपा करि होहु सहाई॥ 
आपन रूप देहु प्रभु मोही । आन भाँति नहिं पावौं ओही॥ 
जेहि बिधि नाथ होइ हित मोरा । करहु सो बेगि दास मैं तोरा॥ 
निज माया बल देखि बिसाला । हियं हॅसि बोले दीनदयाला॥ 
दो०-जेहि बिधि होइहि परम हित नारद सुनहु तुम्हार। 

सोइ हम करब न आन कछु बचन न मृषा हमार॥ १३२॥ 


कुपथ माग रूज व्याकुल रोगी । बैद न देइ सुनहु मुनि जोगी॥ 
एहि बिधि हित तुम्हार में ठयऊ । कहि अस अंतरहित प्रभु भयऊ॥ 
माया बिबस भए मुनि मूढ़ा। समुझी नहिं हरि गिरा निगुढ़ा॥ 
गवने तुरत तहाँ रिषिराई । जहाँ स्वयंबर भूमि बनाई॥ 
निज निज आसन बैठे राजा । बहु बनाव करि सहित समाजा॥ 
मुनि मन हरष रूप अति मोरें । मोहि तजि आनहि बरिहि न भोरें॥ 

मुनि हित कारन कृपानिधाना । दीन्ह कुरूप न जाइ बखाना॥ 
सो चरित्र लखि काहुँ न पावा । नारद जानि सबहिं सिर नावा॥ 
दो०-रहे तहाँ दुइ रुद्र गन ते जानहिं सब भेउ। 

बिप्रबेष देखत फिरहिं परम कौतुकी तेउ॥१३३॥ 
जेहिं समाज बैठे मुनि जाई । हदये रूप अहमिति अधिकाई॥ 
तहँ बैठे महेस गन दोऊ । बिप्रबेष गति लखइ न कोऊ॥ 
करहिं कूटि नारदहि सुनाई । नीकि दीन्हि हरि सुंदरताई॥ 
रीझिहि राजकुअँरि छबि देखी । इन्हहि बरिहि हरि जानि बिसेषी॥ 
मुनिहि मोह मन हाथ पराएँ । हँसहिँ संभु गन अति सचु पाएँ॥ 
जदपि सुनहि मुनि अटपटि बानी । समुझि न परइ बुद्धि भ्रम सानी॥ 
काहुँ न लखा सो चरित बिसेषा । सो सरूप नृपकन्याँ देखा॥ 
मर्कट बदन भयंकर देही। देखत हृदये क्रोध भा तेही॥ 
दो०-सखीं संग लै कुरि तब चलि जनु राजमराल। 

देखत फिरइ महीप सब कर सरोज जयमाल॥ १३४॥ 
जेहि दिसि बैठे नारद फूली । सो दिसि तेहिं न बिलोकी भूली॥ 
पुनि पुनि मुनि उकसहिं अकुलाहीं । देखि दसा हर गन मुसुकाहीं॥ 
धरि नृपतनु तहँ गयउ कृपाला । कुअँरि हरषि मेलेउ जयमाला॥ 
दुलहिनि लै गे लच्छिनिवासा । नूपसमाज सब भयउ निरासा॥ 
मुनि अति बिकल मोहेँ मति नाठी । मनि गिरि गई छूटि जनु गाँठी॥ 
तब हर गन बोले मुसुकाई । निज मुख मुकुर बिलोकहु जाई॥ 
अस कहि दोउ भागे भये भारी । बदन दीख मुनि बारि निहारी॥ 
बेषु बिलोकि क्रोध अति बाढ़ा। तिन्हहि सराप दीन्ह अति गाढ़ा॥ 
दो०-होहु निसाचर जाइ तुम्ह कपटी पापी दोउ। 

हँसेहु हमहि सो लेहु फल बहुरि हॅसेह मुनि कोउ॥ १३५॥ 

पुनि जल दीख रूप निज पावा । तदपि हदये संतोष न आवा॥ 
फरकत अधर कोप मन माहीं । सपदि चले कमलापति पाहीं॥ 
देहउँ श्राप कि मरिहउँ जाई । जगत मोरि उपहास कराई॥ 
बीचहिं पंथ मिले दनुजारी। संग रमा सोइ राजकुमारी॥ 
बोले मधुर बचन सुरसाई । मुनि कहँँ चले बिकल को नाई॥ 
सुनत बचन उपजा अति क्रोधा । माया बस न रहा मन बोधा॥ 
पर संपदा सकहु नहिं देखी । तुम्हें इरिषा कपट बिसेषी॥ 
मथत सिंधु रूद्रहि बौरायहु। सुरन्ह प्रेरि बिष पान करायहु॥ 
दो०-असुर सुरा बिष संकरहि आपु रमा मनि चारु। 

स्वाथ साधक कुटिल तुम्ह सदा कपट ब्यवहारु॥ १३६॥ 
परम स्वतंत्र न सिर पर कोई । भावइ मनहि करहु तुम्ह सोई॥ 
भलेहि मंद मंदेहि भल करह्‌ । बिसमय हरष न हिय कछु धरहू॥ 
डहकि डहकि परिचेहु सब काहू । अति असंक मन सदा उछाहू॥ 
करम सुभासुभ तुम्हहि न बाधा । अब लगि तुम्हहि न काहुँ साधा॥ 
भले भवन अब बायन दीन्हा । पावहुगे फल आपन कीन्हा॥ 
बंचेहु मोहि जवनि धरि देहा। सोइ तनु धरहु श्राप मम एहा॥ 
कपि आकृति तुम्ह कोन्हि हमारी । करिहहिं कोस सहाय तुम्हारी॥ 
मम अपकार कीन्ह तुम्ह भारी । नारि बिरहेँ तुम्ह होब दुखारी॥ 
दो०-- श्राप सीस धरि हरषि हियँ प्रभु बहु बिनती कोन्हि। 

निज माया कै प्रबलता करषि कृपानिधि लीन्हि॥ १३७॥ 
जब हरि माया दूरि निवारी । नहिं तहे रमा न राजकुमारी॥ 
तब मुनि अति सभीत हरि चरना । गहे पाहि प्रनतारति हरना॥ 
मृषा होउ मम श्राप कृपाला । मम इच्छा कह दीनदयाला॥ 
मैं दुर्बचन कहे बहुतेरे कह मुनि पाप मिटिहिं किमि मेरे॥ 
जपहु जाइ संकर सत नामा । होइहि हृद्ये तुरत बिश्रामा॥ 

कोउ नहिं सिव समान प्रिय मोरें । असि परतीति तजहु जनि भीोरें॥ 
जेहि पर कृपा न करहिं पुरारी । सो न पाव मुनि भगति हमारी॥ 
अस उर धरि महि बिचरहु जाई । अब न तुम्हहि माया निअराई॥ 
दो०-बहुनिधि मुनिहि प्रबोधि प्रभु तब भए अंतरधान। 

सत्यलोक नारद चले करत राम गुन गान॥१३८॥ 
हर गन मुनिहि जात पथ देखी । बिगत मोह मन हरष बिसेषी॥ 
अति सभीत नारद पहि आए । गहि पद आरत बचन सुनाए॥ 
हर गन हम न विप्र मुनिराया । बड़ अपराध कीन्ह फल पाया॥ 
श्राप अनुग्रह करहु कृपाला । बोले नारद दीनदयाला॥ 
निसिचर जाइ होहु तुम्ह दोऊ। बैभव बिपुल तेज बल होऊ॥ 
भुजबल बिस्व जितब तुम्ह जहिआ । धरिहहिं बिष्नु मनुज तनु तहिआ॥ 
समर मरन हरि हाथ तुम्हारा होइहहु मुकुत न पुनि संसारा॥ 
चले जुगल मुनि पद सिर नाई । भए निसाचर कालहि पाई॥ 
दो०-एक कलप एहि हेतु प्रभु लीन्ह मनुज अवतार। 

सुर रंजन सज्जन सुखद हरि भंजन भुनि भार॥१३९॥ 
एहि बिधि जनम करम हरि केरे । सुंदर सुखद बिचित्र घनेरे॥ 
कलप कलप प्रति प्रभु अवतरहीं । चारु चरित नानाबिधि करहीं॥ 
तब तब कथा मुनीसन्ह गाई । परम पुनीत प्रबंध बनाई॥ 
बिबिध प्रसंग अनूप बखाने । करहि न सुनि आचरजु सयाने॥ 
हरि अनंत हरि कथा अनंता । कहहिं सुनर्हि बहुबिधि सब संता॥ 
रामचंद्र के चरित सुहाए । कलप कोटि लगि जाहि न गाए॥ 
यह प्रसंग मैं कहा भवानी । हरिमाया मोहहिँ मुनि ग्यानी॥ 
प्रभु कौतुकी प्रनत हितकारी । सेवत सुलभ सकल दुखहारी॥ 
सो०-सुर नर मुनि कोउ नाहिं जेहि न मोह माया प्रबल। 

अस बिचारि मन माहिं भजिअ महामाया पतिहि॥ १४०॥ 

अपर हेतु सुनु सैलकुमारी । कहउँ बिचित्र कथा बिस्तारी॥ 
जेहि कारन अज अगुन अरूपा । ब्रह्म भयउ कोसलपुर भूपा॥ 
जो प्रभु बिपिन फिरत तुम्ह देखा । बंधु समेत धरें मुनिबेषा॥ 
जासु चरित अवलोकि भवानी । सती सरीर रहिहु बौरानी॥ 
अजहुँ न छाया मिटति तुम्हारी । तासु चरित सुनु भ्रम रुज हारी॥ 
लीला कीन्हि जो तेहि अवतारा । सो सब कहिहउँ मति अनुसारा॥ 
भरद्वाज सुनि संकर बानी । सकुचि सप्रेम उमा मुसुकानी॥ 
लगे बहुरि बरनै बृषकेतू। सो अवतार भयउ जेहि हेतू॥ 
दो०-सो मैं तुम्ह सन कहउँ सबु सुनु मुनीस मन लाइ। 

राम कथा कलि मल हरनि मंगल करनि सुहाइ॥ १४१॥ 
स्वायंभू मनु अरु सतरूपा। जिन्ह तें भे नरसृष्टि अनूपा॥ 
दंपति धरम आचरन नीका । अजहुँ गाव श्रुति जिन्ह कै लीका॥ 
नृप उत्तानपाद सुत तास्‌ । ध्रुव हरिभगत भयउ सुत जासू॥ 
लघु सुत नाम प्रियत्रत ताही । बेद पुरान प्रसंसहिं जाही॥ 
देवहति पुनि तासु कुमारी । जो मुनि कर्दम कै प्रिय नारी॥ 
आदिदेव प्रभु दीनदयाला । जठर धरेउ जेहिं कपिल कृपाला॥ 
सांख्य सास्त्र जिन्ह प्रगट बखाना । तत्त्व बिचार निपुन भगवाना॥ 
तेहि मनु राज कोन्ह बहु काला । प्रभु आयसु सब बिधि प्रतिपाला॥ 


सो०-होइ न बिषय बिराग भवन बसत भा चौथपन। 

हृदयँ बहुत दुख लाग जनम गयउ हरिभगति बिनु॥ १४२॥ 
बरबस राज सुतहि तब दीन्हा । नारि समेत गवन बन कोन्हा॥ 
तीरथ बर नेमिष विख्याता । अति पुनीत साधक सिधि दाता॥ 
बसहिं तहाँ मुनि सिद्ध समाजा । तहे हिसँ हरषि चलेउ मनु राजा॥ 
पंथ जात सोहहिं मतिधीरा । ग्यान भगति जनु धरें सरीरा॥ 
पहुँचे जाइ धेनुमति तीरा । हरषि नहाने निरमल नीरा॥ 

आए मिलन सिद्ध मुनि ग्यानी । धरम धुरंधर नृपरिषि जानी॥ 
जह जहे तीरथ रहे सुहाए मुनिन्ह सकल सादर करवाए॥ 
कृस सरीर मुनिपट परिधाना । सत समाज नित सुनहि पुराना॥ 
दो०-द्वादस अच्छर मंत्र पुनि जपहिं सहित अनुराग। 

बासुदेव पद पंकरुह दंपति मन अति लाग॥१४३॥ 
करहिं अहार साक फल कदा । सुमिरहिं ब्रह्म सच्चिदानंदा॥ 
पुनि हरि हेतु करन तप लागे । बारि अधार मूल फल त्यागे॥ 
उर अभिलाष निरंतर होई । देखिअ नयन परम प्रभु सोई॥ 
अगुन अखंड अनंत अनादी । जेहि चिंतहिं परमारथबादी॥ 
नेति नेति जेहि बेद निरूपा। निजानंद निरुपाधि अनूपा॥ 
संभु बिरंचि बिष्नु भगवाना । उपजहिं जासु अंस तें नाना॥ 
ऐसेउ प्रभु सेवक बस अहई । भगत हेतु लीलातनु गहई॥ 
जौ यह बचन सत्य श्रुति भाषा । तौ हमार पूजिहि अभिलाषा॥ 
दो०-एहि बिधि बीते बरष षट सहस बारि आहार। 

संबत सप्त सहस्र पुनि रहे समीर अधार॥ १४४॥ 
बरष सहस दस त्यागेउ सोऊ। ठाढ़े रहे एक पद दोऊ॥ 
बिधि हरि हर तप देखि अपारा । मनु समीप आए बहु बारा॥ 
मागहु बर बहु भाँति लोभाए । परम धीर नहिं चलहिँ चलाए॥ 
अस्थिमात्र होइ रहे सरीरा । तदपि मनाग मनहिं नहिँ पीरा॥ 
प्रभु सर्बग्य दास निज जानी । गति अनन्य तापस नृप रानी॥ 
मागु मागु बरु भे नभ बानी । परम गभीर कृपामृत सानी॥ 
मृतक जिआवनि गिरा सुहाई । श्रवन रंध्र होइ उर जब आई॥ 
हृष्ट पुष्ट तन भए सुहाए। मानहुँ अबहिं भवन ते आए॥ 
दो०-श्रवन सुधा सम बचन सुनि पुलक प्रफुल्लित गात। 

बोले मनु करि दंडवत प्रेम न हृदये समात॥ १४५॥ 

सुनु सेवक सुरतरु सुरधेनू । बिधि हरि हर बंदित पद रेनू॥ 
सेवत सुलभ सकल सुखदायक । प्रनतपाल सचराचर नायक॥ 
जौं अनाथ हित हम पर नेहू। तौ प्रसन्न होइ यह बर देहू॥ 
जो सरूप बस सिव मन माहीं । जेहिं कारन मुनि जतन कराहीं॥ 
जो भुसुंडि मन मानस हंसा । सगुन अगुन जेहि निगम प्रसंसा॥ 
देखहिँ हम सो रूप भरि लोचन । कृपा करहु प्रनतारति मोचन॥ 
दंपति बचन परम प्रिय लागे । मृदुल बिनीत प्रेम रस पागे॥ 
भगत बछल प्रभु कृपानिधाना । बिस्वबास प्रगटे भगवाना॥ 


दो०-नील सरोरुह नील मनि नील नीरधर स्याम। 
लाजहिं तन सोभा निरखि कोटि कोटि सत काम॥ १४६॥ 


सरद मयंक बदन छबि सींवा । चारु कपोल चिबुक दर ग्रीवा॥ 
अधर अरुन रद सुंदर नासा । बिधु कर निकर बिनिंदक हासा॥ 
नव अंबुज अंबक छबि नीकी । चितवनि ललित भावँती जी की॥ 
भृकुटि मनोज चाप छबि हारी । तिलक ललाट पटल दुतिकारी॥ 
कुंडल मकर मुकुट सिर भ्राजा । कुटिल केस जनु मधुप समाजा॥ 
उर श्रीबत्स रुचिर बनमाला । पदिक हार भूषन मनि जाला॥ 
केहरि कंधर चारु जनेऊ। बाहु बिभूषन सुंदर तेऊ॥ 
करि कर सरिस सुभग भुजदंडा । कटि निषंग कर सर कोदंडा॥ 
दो०--तडित बिनिंदक पीत पट उदर रेख बर तीनि। 

नाभि मनोहर लेति जनु जमुन भवँर छबि छीनि॥ १४७॥ 
पद राजीव बरनि नहिं जाहीं। मुनि मन मधुप बसहिं जेन्ह माहीं॥ 
बाम भाग सोभति अनुकूला । आदिसक्ति छबिनिधि जगमूला॥ 
जासु अंस उपजहिं गुनखानी । अगनित लच्छि उमा ब्रह्मानी॥ 
भृकुटि बिलास जासु जग होई । राम बाम दिसि सीता सोई॥ 
छब्रिसमुद्र हरि रूप बिलोकी । एकटक रहे नयन पट रोको॥ 

चितवरहि सादर रूप अनूपा । तृप्ति न मानहिं मनु सतरूपा॥ 
हरष बिबस तन दसा भुलानी । परे दंड इव गहि पद पानी॥ 
सिर परसे प्रभु निज कर कंजा । तुरत उठाए करुनापुंजा॥ 


दो०-बोले कुपानिधान पुनि अति प्रसन्न मोहि जानि। 
मागहु बर जोइ भाव मन महादानि अनुमानि॥ १४८॥ 


सुनि प्रभु बचन जोरि जुग पानी । धरि धीरजु बोली मृदु बानी॥ 
नाथ देखि पद कमल तुम्हारे। अब पूरे सब काम हमारे॥ 
एक लालसा बडि उर माहीं । सुगम अगम कहि जाति सो नाहीं॥ 
तुम्हहि देत अति सुगम गोसाई । अगम लाग मोहि निज कृपनाई॥ 
जथा दरिद्र बिबुधतरु पाई । बहु संपति मागत सकुचाई॥ 
तासु प्रभाउ जान नहिं सोई । तथा हृदये मम संसय होई॥ 
सो तुम्ह जानहु अंतरजामी। पुरवहु मोर मनोरथ स्वामी॥ 
सकुच बिहाइ मागु नृप मोही। मोरें नहिं अदेय कछु तोही॥ 
दो०-दानि सिरोमनि कृपानिधि नाथ कहउँ सतिभाउ। 
चाहउँ तुम्हहि समान सुत प्रभु सन कवन दुराउ॥ १४९॥ 


देखि प्रीति सुनि बचन अमोले । एवमस्तु करुनानिधि बोले॥ 
आपु सरिस खोजौं कहँ जाई । नृप तव तनय होब मैं आई॥ 
सतरूपहि बिलोकि कर जोरें। देबि मागु बरु जो रुचि तोरें॥ 
जो बरु नाथ चतुर नृप मागा । सोइ कुपाल मोहि अति प्रिय लागा॥ 
प्रभु परंतु सुठि होति ढिठाई । जदपि भगत हित तुम्हहि सोहाई॥ 
तुम्ह ब्रह्मादि जनक जग स्वामी । ब्रा सकल उर अंतरजामी॥ 
अस समुझत मन संसय होई । कहा जो प्रभु प्रवान पुनि सोई॥ 
जे निज भगत नाथ तव अहहीं । जो सुख पावहि जो गति लहहीं॥ 
दो०- सोइ सुख सोइ गति सोइ भगति सोइ निज चरन सनेहु। 

सोइ बिबेक सोइ रहनि प्रभु हमहि कृपा करि देहु॥ १५०॥ 

सुनि मृदु गूढ़ रुचिर बर रचना । कृपासिंधु बोले मृदु बचना॥ 
जो कछु रुचि तुम्हरे मन माहीं । मैं सो दीन्ह सब संसय नाहीं॥ 
मातु बिबेक अलौकिक तोरें । कबहुँ न मिटिहि अनुग्रह मोरें॥ 
बंदि चरन मनु कहेउ बहोरी । अवर एक बिनती प्रभु मोरी॥ 
सुत बिषइक तव पद रति होङ । मोहि बड़ मूढ्‌ कहै किन कोऊ॥ 
मनि बिनु फनि जिमि जल बिनु मीना । मम जीवन तिमि तुम्हहि अधीना॥ 
अस बरु मागि चरन गहि रहेऊ । एवमस्तु करुनानिधि कहेऊ॥ 
अब तुम्ह मम अनुसासन मानी । बसहु जाइ सुरपति रजधानी॥ 
सो०-- तहँ करि भोग बिसाल तात गएँ कछु काल पुनि। 
होइहहु अवध भुआल तब मैं होब तुम्हार सुत॥ १५१ ॥ 
इच्छामय नरबेष सँवारेँ । होइहउँ प्रगट निकेत तुम्हारेँ॥ 
अंसन्ह सहित देह धरि ताता । करिहउँ चरित भगत सुखदाता॥ 
जे सुनि सादर नर बड़भागी । भव तरिहहिँ ममता मद त्यागी ॥ 
आदिसक्ति जेहि जग उपजाया । सोउ अवतरिहि मोरि यह माया॥ 
पुरउब में अभिलाष तुम्हारा । सत्य सत्य पन सत्य हमारा॥ 
पुनि पुनि अस कहि कृपानिधाना । अंतरधान भए भगवाना॥ 
दंपति उर धरि भगत कृपाला । तेहि आश्रम निवसे कछु काला॥ 
समय पाइ तनु तजि अनयासा । जाइ कीन्ह अमरावति बासा॥ 
दो०-यह इतिहास पुनीत अति उमहि कही बृषकेतु। 
भरद्वाज सुनु अपर पुनि राम जनम कर हेतु॥१५२॥ 
मासपारायण, पाँचवाँ विश्राम 


सुनु मुनि कथा पुनीत पुरानी । जो गिरिजा प्रति संभु बखानी॥ 
बिस्व बिदित एक कैकय देसू । सत्यकेतु तहँ बसइ नरेसू॥ 
धरम धुरंधर नीति निधाना । तेज प्रताप सील बलवाना॥ 
तेहि कॅ भए जुगल सुत बीरा । सब गुन धाम महा रनधीरा॥ 
राज धनी जो जेठ सुत आही । नाम प्रतापभानु अस ताही॥ 

अपर सुतहि अरिमर्दन नामा । भुजबल अतुल अचल संग्रामा॥ 
भाइहि भाइहि परम समीती । सकल दोष छल बरजित प्रीती॥ 
जेठे सुतहि राज नृप दीन्हा । हरि हित आपु गवन बन कीन्हा ॥ 
दो०-जब प्रतापरबि भयउ नृप फिरी दोहाई देस। 

प्रजा पाल अति बेदबिधि कतहुँ नहीं अघ लेस॥ १५३॥ 
नृप हितकारक सचिव सयाना । नाम धरमरुचि सुक्र समाना॥ 
सचिव सयान बंधु बलबीरा । आपु प्रतापपुंज रनधीरा॥ 
सेन संग चतुरंग अपारा । अमित सुभट सब समर जुझारा॥ 
सेन बिलोकि राउ हरषाना । अरु बाजे गहगहे निसाना॥ 
बिजय हेतु कटकई बनाई । सुदिन साधि नृप चलेउ बजाई॥ 
जहँ तहँ परीं अनेक लराई। जीते सकल भूप बरिआई॥ 
सप्त दीप भुजबल बस कोन्हे। लै लै दंड छाडि नृप दीन्हे॥ 
सकल अवनि मंडल तेहि काला । एक प्रतापभानु महिपाला॥ 


दो०-स्वबस बिस्व करि बाहुबल निज पुर कीन्ह प्रबेसु। 
अरथ धरम कामादि सुख सेवइ समय नरेसु॥ १५४॥ 


भूप प्रतापभानु बल पाई । कामधेनु भे भूमि सुहाई॥ 
सब दुख बरजित प्रजा सुखारी । धरमसील सुंदर नर नारी॥ 
सचिव धरमरुचि हरि पद प्रीती । नृप हित हेतु सिखव नित नीती॥ 
गुर सुर संत पितर महिदेवा । करइ सदा नृप सब कै सेवा॥ 
भूप धरम जे बेद बखाने। सकल करइ सादर सुख माने॥ 
दिन प्रति देइ बिबिध बिधि दाना । सुनइ सास्त्र बर बेद पुराना॥ 
नाना बापी कूप तड़ागा। सुमन बाटिका सुंदर बागा॥ 
बिप्रभवन सुरभवन सुहाए । सब तीरथन्ह बिचित्र बनाए॥ 
दो०जह लगि कहे पुरान श्रुति एक एक सब जाग। 

बार सहस्र सहस्र नृप किए सहित अनुराग॥ १५५॥ 

हृदये न कछु फल अनुसंधाना । भूप बिबेकी परम सुजाना॥ 
करइ जे धरम करम मन बानी । बासुदेव अर्पित नृप ग्यानी॥ 
चढ़ि बर बाजि बार एक राजा । मृगया कर सब साजि समाजा॥ 
बिंध्याचल गभीर बन गयऊ। मृग पुनीत बहु मारत भयऊ॥ 
फिरत बिपिन नृप दीख बराहू । जनु बन दुरेउ ससिहि ग्रसि राहू॥ 
बड़ बिधु नहिं समात मुख माहीं । मनहुँ क्रोध बस उगिलत नाहीं॥ 
कोल कराल दसन छबि गाई । तनु बिसाल पीवर अधिकाई॥ 
घुरुघुरात हय आरौ पाएँ । चकित बिलोकत कान उठाएँ॥ 


दो०-नील महीधर सिखर सम देखि बिसाल बराहु। 
चपरि चलेउ हय सुटुकि नृप हाँकि न होइ निबाहु॥ १५६॥ 


आवत देखि अधिक रव बाजी । चलेउ बराह मरुत गति भाजी॥ 
तुरत कीन्ह नृप सर संधाना । महि मिलि गयउ बिलोकत बाना॥ 
तकि तकि तीर महीस चलावा । करि छल सुअर सरीर बचावा॥ 
प्रगटत दुरत जाइ मृग भागा । रिस बस भूप चलेउ सँग लागा॥ 
गयउ दूरि घन गहन बराहू। जहे नाहिन गज बाजि निबाहू॥ 
अति अकेल बन बिपुल कलेसू । तदपि न मृग मग तजइ नरेसू॥ 
कोल बिलोकि भूप बड़ धीरा । भागि पैठ गिरिगुहाँ गभीरा॥ 
अगम देखि नृप अति पछिताई । फिरेउ महाबन परेउ भुलाई॥ 
दो०-खेद खिन्न छुद्धित तृषित राजा बाजि समेत। 

खोजत ब्याकुल सरित सर जल बिनु भयउ अचेत॥ १५७॥ 
फिरत बिपिन आश्रम एक देखा । तहँ बस नृपति कपट मुनिबेषा॥ 
जासु देस नृप लीन्ह छड़ाई । समर सेन तजि गयउ पराई॥ 
समय प्रतापभानु कर जानी । आपन अति असमय अनुमानी॥ 
गयउ न गृह मन बहुत गलानी । मिला न राजहि नृप अभिमानी॥ 
रिस उर मारि रंक जिमि राजा । निपिन बसइ तापस कें साजा॥ 

तासु समीप गवन नुप कोन्हा । यह प्रतापरबि तेहिं तब चीन्हा॥ 
राउ तृषित नहिँ सो पहिचाना । देखि सुबेष महामुनि जाना॥ 
उतरि तुरग तें कीन्ह प्रनामा । परम चतुर न कहेउ निज नामा॥ 


दो०-- भूपति तृषित बिलोकि तेहिँ सरबरु दीन्ह देखाइ। 
मज्जन पान समेत हय कीन्ह नृपति हरषाइ॥ १५८ ॥ 


गै श्रम सकल सुखी नृप भयऊ । निज आश्रम तापस ले गयऊ॥ 
आसन दीन्ह अस्त रबि जानी । पुनि तापस बोलेउ मृदु बानी॥ 
को तुम्ह कस बन फिरहु अकेलें । सुंदर जुबा जीव परहेलें॥ 
चक्रबति के लच्छन ताोरें। देखत दया लागि अति मोरें॥ 
नाम प्रतापभानु अवनीसा । तासु सचिव में सुनहु मुनीसा॥ 
फिरत अहेरें परेउँ भुलाई । बड़े भाग देखेउे पद आई॥ 
हम कहे दुर्लभ दरस तुम्हारा । जानत हौं कछु भल होनिहारा॥ 
कह मुनि तात भयउ अँधिआरा । जोजन सत्तरि नगरु तुम्हारा॥ 
दो०-निसा घोर गंभीर बन पंथ न सुनहु सुजान। 

बसहु आजु अस जानि तुम्ह जाएहु होत बिहान॥ १५९ (क) ॥ 

तुलसी जसि भवतब्यता तैसी मिलइ सहाइ। 

आपुनु आवइ ताहि पहिं ताहि तहाँ लै जाइ॥ १५९ (ख) ॥ 
भलेहिं नाथ आयसु धरि सीसा । बाधि तुरग तरु बैठ महीसा॥ 
नुप बहु भाँति प्रसंसेउ ताही । चरन बंदि निज भाग्य सराही॥ 
पुनि बोलेउ मृदु गिरा सुहाई । जानि पिता प्रभु करउँ ढिठाई॥ 
मोहि मुनीस सुत सेवक जानी । नाथ नाम निज कहहु बखानी॥ 
तेहि न जान नृप नृपहि सो जाना । भूप सुहृद सो कपट सयाना॥ 
बैरी पुनि छत्री पुनि राजा छल बल कोन्ह चहइ निज काजा॥ 
समुझि राजसुख दुखित अराती । अवा अनल इव सुलगइ छाती॥ 
सरल बचन नृप के सुनि काना । बयर सँभारि हदये हरषाना॥ 

दो०---कपट बोरि बानी मृदुल बोलेउ जुगुति समेत। 
नाम हमार भिखारि अब निर्धन रहित निकेत॥ १६०॥ 


कह नृप जे बिग्यान निधाना । तुम्ह सारिखे गलित अभिमाना॥ 
सदा रहहिं अपनपौ दुराएं । सब बिधि कुसल कुबेष बनाएँ॥ 
तेहि तें कहहिं संत श्रुति टेरें। परम अकिंचन प्रिय हरि केरें॥ 
तुम्ह सम अधन भिखारि अगेहा । होत बिरंचि सिवहि संदेहा॥ 
जोसि सोसि तव चरन नमामी । मो पर कृपा करिअ अब स्वामी ॥ 
सहज प्रीति भूपति कै देखी। आपु बिषय बिस्वास बिसेषी॥ 
सब प्रकार राजहि अपनाई । बोलेउ अधिक सनेह जनाई॥ 
सुनु सतिभाउ कहउँ महिपाला । इहाँ बसत बीते बहु काला॥ 
दो०- अब लगि मोहि न मिलेउ कोउ मैं न जनावउँ काहु। 

लोकमान्यता अनल सम कर तप कानन दाहु॥ १६१ (क) ॥ 
सो०-तुलसी देखि सुबेषु भूलहिं मूढ़ न चतुर नर। 

सुंदर केकिहि पेखु बचन सुधा सम असन अहि॥ १६१ (ख) ॥ 
ताते गुपुत रहउँ जग माहीं । हरि तजि किमपि प्रयोजन नाहीं॥ 
प्रभु जानत सब बिनहिं जनाएँ | कहहु कवनि सिधि लोक रिझाएं॥ 
तुम्ह सुचि सुमति परम प्रिय मोरें । प्रीति प्रतीति मोहि पर तोरें॥ 
अब जां तात दुरावउं तोही। दारुन दोष घटइ अति मोही॥ 
जिमि जिमि तापसु कथइ उदासा । तिमि तिमि नृपहि उपज निस्वासा॥ 
देखा स्वबस कर्म मन बानी । तब बोला तापस बगध्यानी॥ 
नाम हमार एकतनु भाई । सुनि नुप बोलेउ पुनि सिरु नाई॥ 
कहहु नाम कर अरथ बखानी । मोहि सेवक अति आपन जानी॥ 
दो०- आदिसृष्टि उपजी जबहिं तब उतपति भै मोरि। 

नाम एकतनु हेतु तेहि देह न धरी बहोरि॥१६२॥ 

जनि आचरजु करहु मन माहीं । सुत तप तें दुर्लभ कछु नाहीं॥ 
तपबल तें जग सृजइ विधाता । तपबल बिष्नु भए परित्राता॥ 
तपबल संभु करहि संघारा। तप तें अगम न कछु संसारा॥ 
भयउ नृपहि सुनि अति अनुरागा । कथा पुरातन कहै सो लागा॥ 
करम धरम इतिहास अनेका । करइ निरूपन निरति बिबेका॥ 
उदभव पालन प्रलय कहानी । कहेसि अमित आचरज बखानी ॥ 
सुनि महीप तापस बस भयऊ । आपन नाम कहन तब लयऊ॥ 
कह तापस नृप जानउँ तोही । कीन्हेहु कपट लाग भल मोही॥ 
सो०-सुनु महीस असि नीति जहँ तहँ नाम न कहहिं नृप। 

मोहि तोहि पर अति प्रीति सोइ चतुरता बिचारि तव॥ १६३॥ 


नाम तुम्हार प्रताप दिनेसा। सत्यकेतु तव पिता नरेसा॥ 
गुर प्रसाद सब जानिअ राजा । कहिअ न आपन जानि अकाजा॥ 
देखि तात तव सहज सुधाई। प्रीति प्रतीति नीति निपुनाई॥ 
उपजि परी ममता मन मोरें। कहउँ कथा निज पूछे तोरें॥ 
अब प्रसन्न में संसय नाहीं मागु जो भूप भाव मन माहीं॥ 
सुनि सुबचन भूपति हरषाना । गहि पद बिनय कोन्हि बिधि नाना॥ 
कृपासिंधु मुनि दरसन ताोरें। चारि पदारथ करतल मोरें॥ 
प्रभुहि तथापि प्रसन्न बिलोकी । मागि अगम बर होउँ असोको॥ 
दो०-जरा मरन दुख रहित तनु समर जितै जनि कोउ। 
एकछत्र रिपुहीन महि राज कलप सत होउ॥ १६४॥ 


कह तापस नृप ऐसेइ होऊ । कारन एक कठिन सुनु सोऊ॥ 
कालउ तुअ पद नाइहि सीसा । एक बिप्रकुल छाडि महीसा॥ 
तपबल बिप्र सदा बरिआरा। तिन्ह के कोप न कोउ रखवारा॥ 
जौ बिप्रन्ह बस करहु नरेसा। तौ तुअ बस बिधि बिष्नु महेसा॥ 
चल न ब्रहाकुल सन बरिआई । सत्य कहउँ दोउ भुजा उठाई॥ 

बिप्र श्राप बिनु सुनु महिपाला । तोर नास नहिं कवनेहुँ काला॥ 
हरषेउ राउ बचन सुनि तासू। नाथ न होइ मोर अब नासू॥ 
तव प्रसाद प्रभु कृपानिधाना । मो कहुँ सर्ब काल कल्याना॥ 
दो०-एवमस्तु कहि कपट मुनि बोला कुटिल बहोरि। 
मिलब हमार भुलाब निज कहहु त हमहि न खोरि॥ १६५॥ 


ताते में तोहि बरजउँ राजा | कहें कथा तव परम अकाजा॥ 
छठें श्रवन यह परत कहानी । नास तुम्हार सत्य मम बानी॥ 
यह प्रगटे अथवा द्विजश्रापा। नास तोर सुनु भानुप्रतापा॥ 
आन उपार्ये निधन तव नाहीं । जौं हरि हर कोपहिं मन माहीं॥ 
सत्य नाथ पद गहि नृप भाषा । द्विज गुर कोप कहहु को राखा॥ 
राखइ गुर जौं कोप विधाता । गुर बिरोध नहिं कोउ जग त्राता॥ 
जौं न चलब हम कहे तुम्हारें । होउ नास नहिं सोच हमारें॥ 
एकहि डर डरपत मन मोरा । प्रभु महिदेव श्राप अति घोरा॥ 
दो०-होहिं बिप्र बस कवन बिधि कहहु कृपा करि सोउ। 

तुम्ह तजि दीनदयाल निज हितू न देखउँ कोउ॥ १६६॥ 


सुनु नृप बिबिध जतन जग माहीं । कष्टसाध्य पुनि होहिं कि नाहीं॥ 
अहइ एक अति सुगम उपाई। तहाँ परंतु एक कठिनाई॥ 
मम आधीन जुगुति नृप सोई । मोर जाब तव नगर न होई॥ 
आजु लगें अरु जब तें भयऊँ । काहू के गृह ग्राम न गयऊँ॥ 
जौं न जाउँ तव होइ अकाजू । बना आइ असमंजस आजू॥ 
सुनि महीस बोलेउ मृदु बानी । नाथ निगम असि नीति बखानी॥ 
बड़े सनेह लघुन्ह पर करही । गिरि निज सिरनि सदा तुन धरहीं॥ 
जलधि अगाध मौलि बह फेनू । संतत धरनि धरत सिर रेन्‌॥ 
दो०-अस कहि गहे नरेस पद स्वामी होहु कृपाल। 

मोहि लागि दुख सहिअ प्रभु सज्जन दीनदयाल॥ १६७॥ 

जानि नृपहि आपन आधीना । बोला तापस कपट प्रबीना॥ 
सत्य कहउँ भूपति सुनु तोही । जग नाहिन दुर्लभ कछु मोही॥ 
अवसि काज मैं करिहउँ तोरा । मन तन बचन भगत तें मोरा॥ 
जोग जुगुति तप मंत्र प्रभाऊ । फलइ तबर्हि जब करिअ दुराऊ॥ 
जौं नरेस में करौं रसोई। तुम्ह परुसहु मोहि जान न कोई॥ 
अन्न सो जोइ जोइ भोजन करई । सोइ सोइ तव आयसु अनुसरई॥ 
पुनि तिन्ह के गृह जेवॅई जोऊ। तव बस होइ भूप सुनु सोऊ॥ 
जाइ उपाय रचहु नृप एहू। संबत भरि संकलप करेह्‌॥ 
दो०-नित नूतन द्विज सहस सत बरेह सहित परिवार। 

मैं तुम्हरे संकलप लगि दिनहिं करबि जेवनार॥ १६८॥ 


एहि बिधि भूप कष्ट अति थोरें । होइहहिं सकल बिप्र बस तोरें॥ 
करिहहिं विप्र होम मख सेवा । तेहिँ प्रसंग सहजेहिं बस देवा॥ 
और एक तोहि कहउँ लखाऊ। मैं एर्हि बेष न आउब काऊ॥ 
तुम्हे उपरोहित कहुँ राया । हरि आनब मैं करि निज माया॥ 
तपबल तेहि करि आपु समाना । रखिहउँ इहाँ बरष परवाना॥ 
मैं धरि तासु बेषु सुनु राजा । सब बिधि तोर सँवारब काजा॥ 
गै निसि बहुत सयन अब कोजे । मोहि तोहि भूप भेंट दिन तीजे॥ 
मैं तपबल तोहि तुरग समेता । पहुँचैहउँ सोवतहि निकेता॥ 
दो०-मैं आउन सोइ बेषु धरि पहिचानेहु तब मोहि। 

जब एकांत बोलाइ सब कथा सुनावौं तोहि॥१६९॥ 
सयन कीन्ह नृप आयसु मानी । आसन जाइ बैठ छलग्यानी॥ 
भ्रमित भूप निद्रा अति आई । सो किमि सोव सोच अधिकाई॥ 
कालकेतु निसिचर तहे आवा । जेहिं सूकर होइ नृपहि भुलावा॥ 
परम मित्र तापस नृप केरा । जानइ सो अति कपट घनेरा॥ 
तेहि के सत सुत अरु दस भाई । खल अति अजय देव दुखदाई॥ 

प्रथमहिं भूप समर सब मारे । विप्र संत सुर देखि दुखारे॥ 
तेहि खल पाछिल बयरु सँभारा । तापस नुप मिलि मंत्र बिचारा॥ 
जेहिं रिपु छय सोइ रचेन्हि उपाऊ । भावी बस न जान कछु राऊ॥ 
दो०-रिपु तेजसी अकेल अपि लघु करि गनिअ न ताहु। 

अजहुँ देत दुख रबि ससिहि सिर अवसेषित राहु॥ १७०॥ 
तापस नृप निज सखहि निहारी । हरषि मिलेउ उठि भयउ सुखारी॥ 
मित्रहि कहि सब कथा सुनाई । जातुधान बोला सुख पाई॥ 
अब साधेउँ रिपु सुनहु नरेसा । जां तुम्ह कीन्ह मोर उपदेसा॥ 
परिहरि सोच रहहु तुम्ह सोई । बिनु औषध बिआधि बिधि खोई॥ 
कुल समेत रिपु मूल बहाई । चौर्थे दिवस मिलब मैं आई॥ 
तापस नृपहि बहुत परितोषी । चला महाकपटी अतिरोषी॥ 
भानुप्रतापहि बाजि समेता । पहुंचाएसि छन माझ निकेता॥ 
नूपहि नारि पहि सयन कराई । हय गृहे बाँधेसि बाजि बनाई॥ 
दो०_राजा के उपरोहितहि हरि लै गयउ बहोरि। 

लै राखेसि गिरि खोह महुँ मायाँ करि मति भोरि॥ १७१॥ 


आपु बिरचि उपरोहित रूपा । परेउ जाइ तेहि सेज अनूपा॥ 
जागेउ नृप अनभएँ बिहाना । देखि भवन अति अचरजु माना॥ 
मुनि महिमा मन महुँ अनुमानी । उठेउ गवेहिं जेहिं जान न रानी॥ 
कानन गयउ बाजि चढि तेही । पुर नर नारि न जानेउ केहीं॥ 
गएँ जाम जुग भूपति आवा। घर घर उत्सव बाज बधावा॥ 
उपरोहितहि देख जब राजा । चकित बिलोक सुमिरि सोइ काजा॥ 
जुग सम नृपहि गए दिन तीनी । कपटी मुनि पद रह मति लीनी॥ 
समय जानि उपरोहित आवा । नृपहि मते सब कहि समुझावा॥ 
दो०-नृप हरषेउ पहिचानि गुरु भ्रम बस रहा न चेत। 

बरे तुरत सत सहस बर बिप्र कुटुंब समेत॥१७२॥ 

उपरोहित जेवनार बनाई । छरस चारि बिधि जसि श्रुति गाई॥ 
मायामय तेहि कोन्हि रसोई । बिजन बहु गनि सकइ न कोई॥ 
बिबिध मृगन्ह कर आमिष राँधा । तेहि महुँ बिप्र माँसु खल साँधा॥ 
भोजन कहुँ सब विप्र बोलाए । पद पखारि सादर बैठाए॥ 
परुसन जबहिं लाग महिपाला । भे अकासबानी तेहि काला॥ 
बिप्रबृंद उठि उठि गृह जाहू। है बडि हानि अन्न जनि खाहू॥ 
भयउ रसोई भूसुर माँसू । सब द्विज उठे मानि बिस्वासू॥ 
भूप बिकल मति मोहँ भुलानी । भावी बस न आव मुख बानी॥ 


दो०-बोले बिप्र सकोप तब नहिं कछु कीन्ह बिचार। 

जाइ निसाचर होहु नृप मूढ़ सहित परिवार॥ १७३ ॥ 
छत्रबंधु तैं बिप्र बोलाई । घालै लिए सहित समुदाई॥ 
ईस्वर राखा धरम हमारा । जैहसि तैं समेत परिवारा॥ 
संबत मध्य नास तव होऊ । जलदाता न रहिहि कुल कोऊ॥ 
नृप सुनि श्राप बिकल अति त्रासा । भे बहोरि बर गिरा अकासा॥ 
बिप्रहु श्राप बिचारि न दीन्हा । नहिं अपराध भूप कछु कोन्हा॥ 
चकित बिप्र सब सुनि नभबानी । भूप गयउ जहे भोजन खानी॥ 
तहँ न असन नहिं विप्र सुआरा । फिरेउ राउ मन सोच अपारा॥ 
सब प्रसंग महिसुरन्ह सुनाई । त्रसित परेड अवनीं अकुलाई॥ 
दो०-भूपति भावी मिटइ नहिं जदपि न दूषन तोर। 

किए अन्यथा होइ नहिं बिप्रश्राप अति घोर॥१७४॥ 
अस कहि सब महिदेव सिधाए । समाचार पुरलोगन्ह पाए॥ 
सोचहिं दूषन देवहि देहीं । बिरचत हंस काग किय जेहीं॥ 
उपरोहितहि भवन पहुँचाई । असुर तापसहि खबरि जनाई॥ 
तेहि खल जहेँ तहेँ पत्र पठाए । सजि सजि सेन भूप सब धाए॥ 
घेरेन्हि नगर निसान बजाई । बिबिध भाँति नित होइ लराई॥ 

'जूझे सकल सुभट करि करनी । बंधु समेत परेउ नृप धरनी॥ 
सत्यकेतु कुल कोउ नहि बाँचा । बिप्रश्राप किमि होइ असाँचा॥ 
रिपु जिति सब नृप नगर बसाई । निज पुर गवने जय जसु पाई॥ 


दो०-- भरद्वाज सुनु जाहि जब होइ निधाता बाम। 
धूरि मेरुसम जनक जम ताहि ब्यालसम दाम॥१७५॥ 


काल पाइ मुनि सुनु सोइ राजा । भयउ निसाचर सहित समाजा॥ 
दस सिर ताहि बीस भुजदंडा। रावन नाम बीर बरिबंडा॥ 
भूप अनुज अरिमर्दन नामा । भयउ सो कुंभकरन बलधामा ॥ 
सचिव जो रहा धरमरुचि जासू । भयउ बिमात्र बंधु लघु तासू॥ 
नाम बिभीषन जेहि जग जाना । बिष्नुभगत विग्यान निधाना॥ 
रहे जे सुत सेवक नृप केरे । भए निसाचर घोर घनेरे॥ 
कामरूप खल जिनस अनेका । कुटिल भयंकर बिगत बिबेका॥ 
कृपा रहित हिंसक सब पापी । बरनि न जाहिं बिस्व परितापी॥ 
दो०-उपजे जदपि पुलस्त्यकुल पावन अमल अनूप। 

तदपि महीसुर श्राप बस भए सकल अघरूप॥ १७६॥ 
कोन्ह बिबिध तप तीनिहुँ भाई । परम उग्र नहिं बरनि सो जाई॥ 
गयउ निकट तप देखि बिधाता । मागहु बर प्रसन्न में ताता॥ 
करि बिनती पद गहि दससीसा । बोलेउ बचन सुनहु जगदीसा॥ 
हम काहू के मरहिं न मारें। बानर मनुज जाति दुइ बारें॥ 
एवमस्तु तुम्ह बड़ तप कीन्हा । मैं ब्रह्मं मिलि तेहि बर दीन्हा॥ 
पुनि प्रभु कुभकरन पहि गयऊ । तेहि बिलोकि मन बिसमय भयऊ॥ 
जौं एहिं खल नित करब अहारू । होइहि सब उजारि संसारू॥ 
सारद प्रेरि तासु मति फेरी । मागेसि नीद मास षट केरी॥ 
दो०-गए बिभीषन पास पुनि कहेउ पुत्र बर मागु। 

तेहिं मागेठ भगवंत पद कमल अमल अनुरागु॥ १७७॥ 

तिन्हहि देइ बर ब्रह्म सिधाए । हरषित ते अपने गृह आए॥ 
मय तनुजा मंदोदरि नामा | परम सुंदरी नारि ललामा॥ 
सोइ मये दीन्हि रावनहि आनी । होइहि जातुधानपति जानी॥ 
हरषित भयउ नारि भलि पाई । पुनि दोउ बंधु बिआहेसि जाई॥ 
गिरि त्रिकूट एक सिंधु मझारी । बिधि निर्मित दुर्गम अति भारी॥ 
सोइ मय दानवे बहुरि सँवारा । कनक रचित मनिभवन अपारा॥ 
भोगावति जसि अहिकुल बासा । अमरावति जसि सक्रनिवासा॥ 
तिन्ह तें अधिक रम्य अति बंका । जग विख्यात नाम तेहि लंका॥ 
दो०-खाई सिंधु गभीर अति चारिहुँ दिसि फिरि आव। 

कनक कोट मनि खचित दृढ़ बरनि न जाइ बनाव ॥ १७८ (क) ॥ 

हरि प्रेरित जेहिं कलप जोइ जातुधानपति होइ। 

सूर प्रतापी अतुलबल दल समेत बस सोइ॥ १७८ (ख) ॥ 
रहे तहाॉँ निसिचर भट भारे।ते सब सुरन्ह समर संघारे॥ 
अब तहँ रहहिं सक्र के प््रेरे। रच्छक कोटि जच्छपति केरे॥ 
दसमुख कतहुँ खबरि असि पाई । सेन साजि गढ़ घेरेसि जाई॥ 
देखि बिकट भट बडि कटकाई । जच्छ जीव लै गए पराई॥ 
फिरि सब नगर दसानन देखा । गयउ सोच सुख भयउ बिसेषा॥ 
सुंदर सहज अगम अनुमानी । कीन्हि तहाँ रावन रजधानी॥ 
जेहि जस जोग बाँटि गृह दीन्हे। सुखी सकल रजनीचर कीन्हे॥ 
एक बार कुबेर पर धावा। पुष्पक जान जीति लै आवा॥ 
दो०-कौतुकहीं कैलास पुनि लीन्हेसि जाइ उठाइ। 

मनहुँ तौलि निज बाहुबल चला बहुत सुख पाइ॥ १७९॥ 
सुख संपति सुत सेन सहाई । जय प्रताप बल बुद्धि बड़ाई॥ 
नित नूतन सब बाढ़त जाई । जिमि प्रतिलाभ लोभ अधिकाई॥ 
अतिबल कुंभकरन अस श्राता । जेहि कहुँनहिं प्रतिभट जग जाता॥ 








* बालकाण्ड * ९९ 


करइ पान सोवइ घट मासा । जागत होइ तिहुँ पुर त्रासा॥ 
जौं दिन प्रति अहार कर सोई । बिस्व बेगि सब चौपट होई॥ 
समर धीर नहिँ जाइ बखाना । तेहि सम अमित बीर बलवाना॥ 
बारिदनाद जेठ सुत तासू । भट महुँ प्रथम लीक जग जासू॥ 
जेहि न होइ रन सनमुख कोई । सुरपुर निहि परावन होई॥ 
दो०-कुमुख अकंपन कुलिसरद धूमकेतु अतिकाय। 

एक एक जग जीति सक ऐसे सुभट निकाय॥ १८०॥ 
कामरूप जानहिं सब माया । सपनेहुँ जिन्ह कें धरम न दाया॥ 
दसमुख बैठ सभा एक बारा । देखि अमित आपन परिवारा॥ 
सुत समूह जन परिजन नाती । गने को पार निसाचर जाती॥ 
सेन बिलोकि सहज अभिमानी । बोला बचन क्रोध मद सानी॥ 
सुनहु सकल रजनीचर जूथा । हमरे बैरी विबुध बरूथा॥ 
ते सनमुख नहिं करहिं लराई । देखि सबल रिपु जाहिं पराई॥ 
तेन्ह कर मरन एक बिधि होई । कहउँ बुझाइ सुनहु अब सोई॥ 
द्विजभोजन मख होम सराधा । सब के जाइ करहु तुम्ह बाधा॥ 
दो०-छुधा छीन बलहीन सुर सहजेहिं मिलिहहिं आइ। 

तब मारिहउँ कि छाडिहउँ भली भाँति अपनाइ॥ १८१॥ 
मेघनाद कहुँ पुनि हँकरावा । दीन्हीं सिख बलु बयरु बढ़ावा॥ 
जे सुर समर धीर बलवाना। जिन्ह के लरिबे कर अभिमाना ॥ 
तिन्हहि जीति रन आनेसु बाँधी । उठि सुत पितु अनुसासन काँधी ॥ 
एहि बिधि सबही अग्या दीन्ही । आपुनु चलेउ गदा कर लीन्ही॥ 
चलत दसानन डोलति अवनी । गर्जत गर्भ स्त्रवहिं सुर रवनी॥ 
रावन आवत सुनेउ सकोहा। देवन्ह तके मेरु गिरि खोहा॥ 
दिगपालन्ह के लोक सुहाए। सूने सकल दसानन पाए॥ 
पुनि पुनि सिंघनाद करि भारी । देइ देवतन्ह गारि पचारी॥ 
रन मद मत्त फिरइ जग धावा । प्रतिभट खोजत कतहु न पावा॥ 

रबि ससि पवन बरुन धनधारी । अगिनि काल जम सब अधिकारी॥ 
किंनर सिद्ध मनुज सुर नागा । हठि सबही के पंथहिं लागा॥ 
ब्रह्मसृष्टि जहे लगि तनुधारी । दसमुख बसबर्ती नर नारी॥ 
आयसु करहि सकल भयभीता । नवहिं आइ नित चरन बिनीता॥ 


दो०-- भुजबल बिस्व बस्य करि राखेसि कोउ न सुतंत्र। 

मंडलीक मनि रावन राज करइ निज मंत्र॥ १८२ (क) ॥ 

देव जच्छ गंधर्ब नर किंनर नाग कुमारि। 

जीति बरीं निज बाहु बल बहु सुंदर बर नारि॥ १८२ (ख) ॥ 
इंद्रजीत सन जो कछु कहेऊ। सो सब जनु पहिलेहिं करि रहेऊ॥ 
प्रथमहिं जिन्ह कहुँ आयसु दीन्हा । तिन्ह कर चरित सुनहु जो कीन्हा॥ 
देखत भीमरूप सब पापी । निसिचर निकर देव परितापी॥ 
करहिं उपद्रव असुर निकाया । नाना रूप धरहि करि माया॥ 
जेहि बिधि होइ धर्म निर्मूला । सो सब करहिं बेद प्रतिकूला॥ 
जेहि जेहि देस धेनु द्विज पावहि । नगर गाउँ पुर आगि लगावहिं॥ 
सुभ आचरन कतहु नहिं होई । देव बिप्र गुरु मान न कोई॥ 
नहिं हरिभगति जग्य तप ग्याना । सपनेहुँ सुनिअ न बेद पुराना॥ 
छं०- जप जोग बिरागा तप मख भागा श्रवन सुनइ दससीसा। 

आपुनु उठि धावइ रहै न पावइ धरि सब घालइ खीसा॥ 

अस भ्रष्ट अचारा भा संसारा धर्म सुनिअ नहिं काना। 

तेहि बहुबिधि त्रासइ देस निकासइ जो कह बेद पुराना॥ 
सो०-बरनि न जाइ अनीति घोर निसाचर जो करहिं। 

हिंसा पर अति प्रीति तिन्ह के पापहि कवनि मिति॥ १८३॥ 

मासपारायण, छठा विश्राम 

बाढे खल बहु चोर जुआरा | जे लंपट परधन परदारा॥ 
मानहिँ मातु पिता नहिं देवा। साधुन्ह सन करवावरहि सेवा॥ 

जिन्ह के यह आचरन भवानी । ते जानेहु निसिचर सब प्रानी॥ 
अतिसय देखि धर्म के ग्लानी । परम सभीत धरा अकुलानी॥ 
गिरि सरि सिंधु भार नहिं मोही । जस मोहि गरुअ एक परद्रोही॥ 
सकल धर्म देखइ बिपरीता । कहि न सकइ रावन भय भीता॥ 
धेनु रूप धरि हदै बिचारी। गई तहाँ जहँ सुर मुनि झारी॥ 
निज संताप सुनाएसि रोई । काहू तें कछु काज न होई॥ 
छं०--सुर मुनि गंधर्बा मिलि करिं सर्बा गे बिरंचि के लोका। 

सँग गोतनुधारी भूमि बिचारी परम बिकल भय सोका॥ 

ब्रह्मों सब जाना मन अनुमाना मोर कछू न बसाई। 

जा करि तैं दासी सो अबिनासी हमरेउ तोर सहाई॥ 


सो०- धरनि धरहि मन धीर कह बिरंचि हरिपद सुमिरु। 
जानत जन को पीर प्रभु भंजिहि दारुन बिपति॥ १८४॥ 


बैठे सुर सब करहि बिचारा । कहे पाइअ प्रभु करिअ पुकारा॥ 
पुर बैकुंठ जान कह कोई । कोउ कह पयनिधि बस प्रभु सोई॥ 
जाके हदय भगति जसि प्रीती । प्रभु तहे प्रगट सदा तेहि रीती॥ 
तेहिं समाज गिरिजा मैं रहेऊँ । अवसर पाइ बचन एक कहेऊं॥ 
हरि ब्यापक सर्बत्र समाना । प्रेम तें प्रगट होहिं में जाना॥ 
देस काल दिसि बिदिसिहु माहीं । कहहु सो कहाँ जहाँ प्रभु नाहीं॥ 
अग जगमय सब रहित बिरागी । प्रेम तें प्रभु प्रगटइ जिमि आगी॥ 
मोर बचन सब के मन माना । साधु साधु करि ब्रह्म बखाना॥ 


दो०-सुनि बिरंचि मन हरष तन पुलकि नयन बह नीर। 
अस्तुति करत जोरि कर सावधान मतिधीर॥ १८५॥ 

छं०-जय जय सुरनायक जन सुखदायक प्रनतपाल भगवंता। 
गो द्विज हितकारी जय असुरारी सिंधुसुता प्रिय कंता॥ 

पालन सुर धरनी अद्भुत करनी मरम न जानइ कोई। 

जो सहज कृपाला दीनदयाला करउ अनुग्रह सोई॥ 

जय जय अबिनासी सब घट बासी ब्यापक परमानंदा। 

अबिगत गोतीतं चरित पुनीतं मायारहित मुकुंदा॥ 

जेहि लागि बिरागी अति अनुरागी बिगत मोह मुनिबुंदा। 

निसि बासर ध्यावहिं गुन गन गावहिं जयति सच्चिदानंदा॥ 

जेहिं सृष्टि उपाई त्रिबिध बनाई संग सहाय न दूजा। 

सो करउ अघारी चिंत हमारी जानिअ भगति न पूजा॥ 

जो भव भय भंजन मुनि मन रंजन गंजन बिपति नरूथा। 

मन बच क्रम बानी छाडि सयानी सरन सकल सुरजूथा॥ 

सारद श्रुति सेषा रिषय असेषा जा कहुँ कोउ नहिं जाना। 

जेहि दीन पिआरे बेद पुकारे द्रबउ सो श्रीभगवाना॥ 

भव बारिंधि मंदर सब निधि सुंदर गुनमंदिर सुखपुंजा। 

मुनि सिद्ध सकल सुर परम भयातुर नमत नाथ पद कंजा॥ 
दो०-जानि सभय सुर भूमि सुनि बचन समेत सनेह। 

गगनगिरा गंभीर भइ हरनि सोक संदेह॥ १८६॥ 
जनि डरपहु मुनि सिद्ध सुरेसा । तुम्हहि लागि धरिहउँ नर बेसा॥ 
अंसन्ह सहित मनुज अवतारा । लेहे दिनकर बंस उदारा॥ 
कस्यप अदिति महातप कीन्हा । तिन्ह कहुँ मैं पूरब बर दीन्हा॥ 
ते दसरथ कौसल्या रूपा । कोसलपुरीं प्रगट नर भूपा॥ 
तिन्ह के गृह अवतरिहउँ जाई । रघुकुल तिलक सो चारिउ भाई॥ 
नारद बचन सत्य सब करिहउँ । परम सक्ति समेत अवतरिहउं॥ 
हरिहउँ सकल भूमि गरुआई । निर्भय होहु देव समुदाई॥ 
गगन ब्रह्माबानी सुनि काना । तुरत फिरे सुर हृदय जुड़ाना॥ 
तब ब्रह्मां धरनिहि समुझावा । अभय भई भरोस जिये आवा॥ 

दो०--निज लोकहि बिरंचि गे देवन्ह इहइ सिखाइ। 
बानर तनु धरि धरि महि हरि पद सेवहु जाइ॥ १८७॥ 


गए देव सब निज निज धामा । भूमि सहित मन कहूँ बिश्रामा ॥ 
जो कछु आयसु ब्रह्माँ दीन्हा । हरषे देव बिलंब न कोन्हा॥ 
बनचर देह धरी छिति माहीं । अतुलित बल प्रताप तिन्ह पाहीं॥ 
गिरि तरु नख आयुध सब बीरा । हरि मारग चितवहिं मतिधीरा॥ 
गिरि कानन जहे तहे भरि पूरी । रहे निज निज अनीक रचि रूरी॥ 
यह सब रुचिर चरित मैं भाषा । अब सो सुनहु जो बीचहिं राखा॥ 
अवधपुरीं रघुकुलमनि राऊ। बेद बिदित तेहि दसरथ नाउँ॥ 
धरम धुरंधर गुननिधि ग्यानी । हृदये भगति मति सारेॅंगपानी॥ 
दो०-कौसल्यादि नारि प्रिय सब आचरन पुनीत। 

पति अनुकूल प्रेम दृढ़ हरि पद कमल बिनीत॥ १८८॥ 


एक बार भूपति मन माहीं । भे गलानि मोरें सुत नाहीं ॥ 
गुर गह गयउ तुरत महिपाला । चरन लागि करि बिनय बिसाला॥ 
निज दुख सुख सब गुरहि सुनायउ । कहि बसिष्ठ बहुबिधि समुझायउ॥ 
धरहु धीर होइहहिँ सुत चारी। त्रिभुवन विदित भगत भय हारी॥ 
संगी रिषिहि बसिष्ठ बोलावा । पुत्रकाम सुभ जग्य करावा॥ 
भगति सहित मुनि आहुति दीन्हं । प्रगटे अगिनि चरू कर लीऱ्हें॥ 
जो बसिष्ठ कछु हृदये बिचारा । सकल काजु भा सिद्ध तुम्हारा॥ 
यह हबि बाँटि देहु नृप जाई । जथा जोग जेहि भाग बनाई॥ 
दो०-तब अदस्य भए पावक सकल सभहि समुझाइ। 
परमानंद मगन नृप हरष न हृदये समाइ॥ १८९॥ 
तबहिं राये प्रिय नारि बोलाई । कौसल्यादि तहाँ चलि आई॥ 
अर्ध भाग कोसल्यहि दीन्हा । उभय भाग आधे कर कीऱ्हा॥ 
कैकेई कहँ नृप सो दयऊ। रह्यो सो उभय भाग पुनि भयऊ॥ 

कौसल्या कैकेई हाथ धरि। दीन्ह सुमित्रहि मन प्रसन्न करि॥ 
एहि बिधि गर्भसहित सब नारी । भई हदयँ हरषित सुख भारी॥ 
जा दिन तें हरि गर्भहिं आए । सकल लोक सुख संपति छाए॥ 
मंदिर महँ सब राजहिं रानी । सोभा सील तेज की खानीं॥ 
सुख जुत कछुक काल चलि गयऊ । जेहि प्रभु प्रगट सो अवसर भयऊ॥ 
दो०-जोग लगन ग्रह बार तिथि सकल भए आनुकूल। 
चर अरु अचर हर्षजुत राम जनम सुखमूल॥ १९०॥ 
नौमी तिथि मधु मास पुनीता । सुकल पच्छ अभिजित हरिप्रीता॥ 
मध्यदिवस अति सीत न घामा । पावन काल लोक बिश्रामा ॥ 
सीतल मंद सुरभि बह बाऊ। हरषित सुर संतन मन चाऊ ॥ 
बन कुसुमित गिरिगन मनिआरा । स्त्रवहिं सकल सरिताऽमृतधारा॥ 
सो अवसर बिरंचि जब जाना । चले सकल सुर साजि बिमाना॥ 
गगन बिमल संकुल सुर जूथा। गावहिं गुन गंधर्ब बरूथा॥ 
बरषहिं सुमन सुअंजुलि साजी । गहगहि गगन दुंदुभी बाजी॥ 
अस्तुति करहि नाग मुनि देवा । बहुबिधि लावहिं निज निज सेवा॥ 
दो०-सुर समूह बिनती करि पहुँचे निज निज धाम। 
जगनिवास प्रभु प्रगटे अखिल लोक बिश्राम ॥१९१॥ 
छं०- भए प्रगट कृपाला दीनदयाला कौसल्या हितकारी । 
हरषित महतारी मुनि मन हारी अद्भुत रूप बिचारी॥ 
लोचन अभिरामा तनु घनस्यामा निज आयुध भुज चारी। 
भूषन बनमाला नयन बिसाला सोभासिंधु खरारी॥ 
कह दुइ कर जोरी अस्तुति तोरी केहि निधि करों अनंता । 
माया गुन ग्यानातीत अमाना बेद पुरान भनंता॥ 
करुना सुख सागर सब गुन आगर जेहि गावहिं श्रुति संता । 
सो मम हित लागी जन अनुरागी भयउ प्रगट श्रीकंता॥ 

ब्रह्मांड निकाया निर्मित माया रोम रोम प्रति बेद कहै। 
मम उर सो बासी यह उपहासी सुनत धीर मति थिर न रहै ॥ 
उपजा जब ग्याना प्रभु मुसुकाना चरित बहुत बिधि कीन्ह चहै। 
कहि कथा सुहाई मातु बुझाई जेहि प्रकार सुत प्रेम लहै॥ 
माता पुनि बोली सो मति डोली तजहु तात यह रूपा। 
कीजै सिसुलीला अति प्रियसीला यह सुख परम अनूपा॥ 
सुनि बचन सुजाना रोदन ठाना होइ बालक सुरभूपा। 
यह चरित जे गावहिं हरिपद पावहिं ते न परहिं भवकूपा॥ 
दो०-बिप्र धेनु सुर संत हित लीन्ह मनुज अवतार। 
निज इच्छा निर्मित तनु माया गुन गो पार॥१९२॥ 
सुनि सिसु रुदन परम प्रिय बानी । संभ्रम चलि आई सब रानी॥ 
हरषित जहँ तहँ धाई दासी । आनंद मगन सकल पुरबासी॥ 
दसरथ पुत्रजन्म सुनि काना। मानहुँ ब्रह्मानंद समाना। 
परम प्रेम मन पुलक सरीरा । चाहत उठन करत मति धीरा॥ 
जाकर नाम सुनत सुभ होई । मोरें गृह आवा प्रभु सोई॥ 
परमानंद पूरि मन राजा । कहा बोलाइ बजावहु बाजा॥ 
गुर बसिष्ठ कहँ गयउ हँकारा । आए द्विजन सहित नृपद्ठारा॥ 
अनुपम बालक देखेन्हि जाई । रूप रासि गुन कहि न सिराई॥ 
दो०-नंदीमुख सराध करि जातकरम सब कोन्ह। 
हाटक धेनु बसन मनि नृप बिप्रन्ह कहाँ दीन्ह॥ १९३॥ 
ध्वज पताक तोरन पुर छावा । कहि न जाइ जेहि भाँति बनावा॥ 
सुमनबृष्टि अकास तें होई । ब्रह्मानंद मगन सब लोई॥ 
बृंद बंद मिलि चलीं लोगाई । सहज सिंगार किए उठि धाई॥ 
कनक कलस मंगल भरि थारा । गावत पैठहिं भूप दुआरा॥ 
करि आरति नेवछावरि करहीं । बार बार सिसु चरनन्हि परहीं॥ 

मागध सूत बंदिगन गायक । पावन गुन गावहिं रघुनायक ॥ 
सर्बस दान दीन्ह सब काहू। जेहिं पावा राखा नहिं ताहू॥ 
मृगमद चंदन कुंकुम कीचा । मची सकल बीथिन्ह बिच बीचा ॥ 
दो०--गृह गृह बाज बधाव सुभ प्रगटे सुषमा कंद। 

हरषवंत सब जहे तहे नगर नारि नर बंद॥ १९४॥ 
कैकयसुता सुमित्रा दोङ । सुंदर सुत जनमत भें ओऊ॥ 
वह सुख संपति समय समाजा । कहि न सकइ सारद अहिराजा॥ 
अवधपुरी सोहइ एहि भाँती । प्रभुहि मिलन आई जनु राती॥ 
देखि भानु जनु मन सकुचानी । तदपि बनी संध्या अनुमानी॥ 
अगर धूप बहु जनु अंधिआरी । उड़इ अबीर मनहुँ अरुनारी॥ 
मंदिर मनि समूह जनु तारा । नृप गृह कलस सो इंदु उदारा॥ 
भवन बेदधुनि अति मृटु बानी । जनु खग मुखर समये जनु सानी ॥ 
कौतुक देखि पतंग भुलाना । एक मास तेइ जात न जाना॥ 
दो०-मास दिवस कर दिवस भा मरम न जानइ कोइ। 

रथ समेत रबि थाकेउ निसा कवन बिधि होइ॥ १९५॥ 


यह रहस्य काहूँ नहिं जाना । दिनमनि चले करत गुनगाना॥ 
देखि महोत्सव सुर मुनि नागा । चले भवन बरनत निज भागा॥ 
औरउ एक कहउँ निज चोरी । सुनु गिरिजा अति दृढ़ मति तोरी॥ 
काकभुसुंडि संग हम दोऊ। मनुजरूप जानइ नहिं कोऊ॥ 
परमानंद प्रेम सुख फूले । बीथिन्ह फिरहिं मगन मन भूले ॥ 
यह सुभ चरित जान पे सोई । कृपा राम कै जापर होई॥ 
तेहि अवसर जो जेहि बिधि आवा । दीन्ह भूप जो जेहि मन भावा ॥ 
गज रथ तुरग हेम गो हीरा। दीन्हे नृप नानाबिधि चीरा॥ 
दो०-मन संतोषे सबन्हि के जहाँ तहँ देहिं असीस। 
सकल तनय चिर जीवहँ तुलसिदास के ईस॥१९६॥ 

कछुक दिवस बीते एहि भाँती । जात न जानिअ दिन अरु राती॥ 
नामकरन कर अवसरु जानी । भूप बोलि पठए मुनि ग्यानी॥ 
करि पूजा भूपति अस भाषा । धरिअ नाम जो मुनि गुनि राखा॥ 
इन्ह के नाम अनेक अनूपा। में नृप कहब स्वमति अनुरूपा॥ 
जो आनंद सिंधु सुखरासी । सीकर तें त्रैलोक सुपासी॥ 
सो सुखधाम राम अस नामा । अखिल लोक दायक बिश्रामा॥ 
बिस्व भरन पोषन कर जोई । ताकर नाम भरत अस होई॥ 
जाके सुमिरन तें रिपु नासा | नाम सत्रुहन बेद प्रकासा॥ 


दो०-लच्छन धाम राम प्रिय सकल जगत आधार। 
गुरु बसिष्ट तेहि राखा लछिमन नाम उदार॥१९७॥ 


धरे नाम गुर हदये बिचारी । बेद तत्व नृप तव सुत चारी॥ 
मुनि धन जन सरबस सिव प्राना । बाल केलि रस तेहिं सुख माना॥ 
बारेहि ते निज हित पति जानी । लछिमन राम चरन रति मानी॥ 
भरत सत्रुन दूनउ भाई । प्रभु सेवक जसि प्रीति बड़ाई॥ 
स्याम गौर सुंदर दोउ जोरी। निरखहिँ छबि जननीं तुन तोरी॥ 
चारिउ सील रूप गुन धामा । तदपि अधिक सुखसागर रामा॥ 
हृदय अनुग्रह इंदु प्रकासा । सूचत किरन मनोहर हासा॥ 
कबहुँ उछंग कबहुँ बर पलना । मातु दुलारइ कहि प्रिय ललना॥ 
दो०-ब्यापक ब्रह्म निरंजन निर्गुन बिगत बिनोद। 

सो अज प्रेम भगति बस कोसल्या कें गोद॥१९८॥ 
काम कोटि छबि स्याम सरीरा । नील कंज बारिद गंभीरा॥ 
अरुन चरन पंकज नख जोती । कमल दलन्हि बैठे जनु मोती॥ 
रेख कुलिस ध्वज अंकुस सोहे। नूपुर धुनि सुनि मुनि मन मोहे॥ 
कटि किंकिनी उदर त्रय रेखा । नाभि गभीर जान जेहिं देखा॥ 
भुज बिसाल भूषन जुत भूरी । हियं हरि नख अति सोभा रूरी॥ 

उर मनिहार पदिक की सोभा । बिप्र चरन देखत मन लोभा॥ 
कंबु कंठ अति चिबुक सुहाई । आनन अमित मदन छबि छाई॥ 
दुइ दुइ दसन अधर अरुनारे । नासा तिलक को बरनै पारे॥ 
सुंदर श्रवन सुचारु कपोला । अति प्रिय मधुर तोतरे बोला॥ 
चिक्कन कच कुंचित गभुआरे । बहु प्रकार रचि मातु सँवारे ॥ 
पीत झगुलिआ तनु पहिराई । जानु पानि बिचरनि मोहि भाई॥ 
रूप सकहिं नहिं कहि श्रुति सेषा । सो जानइ सपनेहुँ जेहि देखा॥ 
दो०-सुख संदोह मोहपर ग्यान गिरा गोतीत। 

दंपति परम प्रेम बस कर सिसुचरित पुनीत॥ १९९॥ 
एहि बिधि राम जगत पितु माता । कोसलपुर बासिन्ह सुखदाता॥ 
जिन्ह रघुनाथ चरन रति मानी । तिन्ह की यह गति प्रगट भवानी ॥ 
रघुपति बिमुख जतन कर कोरी । कवन सकइ भव बंधन छोरी॥ 
जीव चराचर बस कै राखे। सो माया प्रभु सों भय भाखे॥ 
भृकुटि बिलास नचावइ ताही । अस प्रभु छाडि भजिअ कहु काही॥ 
मन क्रम बचन छाडि चतुराई । भजत कृपा करिहहिं रघुराई॥ 
एहि बिधि सिसुबिनोद प्रभु कीन्हा । सकल नगरबासिन्ह सुख दीन्हा॥ 
लै उछंग कबहुँक हलरावै । कबहुँ पालने घालि झुलावै॥ 
दो०-प्रेम मगन कौसल्या निसि दिन जात न जान। 

सुत सनेह बस माता बालचरित कर गान॥२००॥ 
एक बार जननीं अन्हवाए। करि सिंगार पलनाँ पौढ़ाए॥ 
निज कुल इष्टदेव भगवाना । पूजा हेतु कीन्ह अस्त्राना॥ 
करि पूजा नैबेद्य चढ़ावा। आपु गई जहँ पाक बनावा॥ 
बहुरि मातु तहवाँ चलि आई । भोजन करत देख सुत जाई॥ 
गै जननी सिसु पहिं भयभीता । देखा बाल तहाँ पुनि सूता॥ 
बहुरि आइ देखा सुत सोई। हदये कंप मन धीर न होई॥ 

इहा उहाँ दुइ बालक देखा । मतिभ्रम मोर कि आन बिसेषा॥ 
देखि राम जननी अकुलानी । प्रभु हसि दीन्ह मधुर मुसुकानी॥ 
दो०-देखरावा मातहि निज अद्भुत रूप अखंड। 

रोम रोम प्रति लागे कोटि कोटि ब्रह्मंड॥२०१॥ 


अगनित रबि ससि सिव चतुरानन । बहु गिरि सरित सिंधु महि कानन॥ 
काल कर्म गुन ग्यान सुभाऊ । सोउ देखा जो सुना न काऊ॥ 
देखी माया सब निधि गाढ़ी। अति सभीत जोरें कर ठाढ़ी॥ 
देखा जीव नचावइ जाही। देखी भगति जो छोरइ ताही॥ 
तन पुलकित मुख बचन न आवा । नयन मूदि चरननि सिरु नावा॥ 
बिसमयवंत देखि महतारी । भए बहुरि सिसुरूप खरारी॥ 
अस्तुति करि न जाइ भय माना । जगत पिता मैं सुत करि जाना॥ 
हरि जननी बहुबिधि समुझाई । यह जनि कतहु कहसि सुनु माई॥ 


दो०-बार बार कौसल्या बिनय करइ कर जोरि। 
अब जनि कबहुँ ब्यापै प्रभु मोहि माया तोरि॥२०२॥ 


बालचरित हरि बहुबिधि कीन्हा । अति अनंद दासन्ह कहें दीन्हा॥ 
कछुक काल बीतें सब भाई । बड़े भए परिजन सुखदाई॥ 
चूड़ाकरन कीन्ह गुरु जाई । बिप्रन्ह पुनि दछिना बहु पाई॥ 
परम मनोहर चरित अपारा । करत फिरत चारिउ सुकुमारा॥ 
मन क्रम बचन अगोचर जोई । दसरथ अजिर बिचर प्रभु सोई॥ 
भोजन करत बोल जब राजा । नहिं आवत तजि बाल समाजा॥ 
कौसल्या जब बोलन जाई । ठुमुकु ठुमुकु प्रभु चलहिँ पराई॥ 
निगम नेति सिव अंत न पावा । ताहि धरै जननी हठि धावा॥ 
धूसर धूरि भरें तनु आए। भूपति बिहसि गोद बैठाए॥ 
दो०- भोजन करत चपल चित इत उत अवसरु पाइ। 

भाजि चले किलकत मुख दधि ओदन लपटाइ॥ २०३॥ 

बालचरित अति सरल सुहाए। सारद सेष संभु श्रुति गाए॥ 
जिन्ह कर मन इन्ह सन नहिं राता । ते जन बंचित किए बिधाता॥ 
भए कुमार जबहिं सब भ्राता । दीन्ह जनेऊ गुरु पितु माता॥ 
गुरगृहे गए पढ्न रघुराई । अलप काल बिद्या सब आई॥ 
जाको सहज स्वास श्रुति चारी । सो हरि पढ़ यह कौतुक भारी॥ 
बिद्या बिनय निपुन गुन सीला । खेलहिं खेल सकल नृप लीला॥ 
करतल बान धनुष अति सोहा । देखत रूप चराचर मोहा॥ 
जिन्ह बीथिन्ह बिहरहिं सब भाई । थकित होहि सब लोग लुगाई ॥ 


दो०-कोसलपुर बासी नर नारि बृद्ध अरु बाल। 

प्रानहु ते प्रिय लागत सब कहूँ राम कृपाल॥ २०४ ॥ 
बंधु सखा सँग लेहिं बोलाई । बन मुगया नित खेलहिं जाई॥ 
पावन मृग मारहिं जिये जानी । दिन प्रति नृपहि देखावहिं आनी॥ 
जे मृग राम बान के मारे । ते तनु तजि सुरलोक सिधारे॥ 
अनुज सखा सँग भोजन करहीं । मातु पिता अग्या अनुसरहीं॥ 
जेहि बिधि सुखी होहिं पुर लोगा । करहिं कृपानिधि सोइ संजोगा॥ 
बेद पुरान सुनहि मन लाई । आपु कहहिं अनुजन्ह समुझाई॥ 
प्रातककाल उठि कै रघुनाथा । मातु पिता गुरु नावहिं माथा॥ 
आयसु मागि करहि पुर काजा । देखि चरित हरषइ़ मन राजा॥ 
दो०-ब्यापक अकल अनीह अज निर्गुन नाम न रूप। 

भगत हेतु नाना बिधि करत चरित्र अनूप॥२०५॥ 
यह सब चरित कहा में गाई । आगिलि कथा सुनहु मन लाई॥ 
बिस्वामित्र महामुनि ग्यानी । बसहिं बिपिन सुभ आश्रम जानी ॥ 
जहे जप जग्य जोग मुनि करहीं । अति मारीच सुबाहुहि डरहीं॥ 
देखत जग्य निसाचर धावहिं । करहिं उपद्रव मुनि दुख पावहिं॥ 
गाधितनय मन चिंता ब्यापी । हरि बिनु मरहिं न निसिचर पापी ॥ 

तब मुनिबर मन कीन्ह बिचारा । प्रभु अवतरेउ हरन महि भारा॥ 
एहूँ मिस देखौं पद जाई। करि बिनती आनौं दोउ भाई॥ 
ग्यान बिराग सकल गुन अयना । सो प्रभु में देखब भरि नयना॥ 
दो०-बहुबिधि करत मनोरथ जात लागि नहिं बार। 

करि मज्जन सरऊ जल गए भूप दरबार॥ २०६॥ 


मुनि आगमन सुना जब राजा । मिलन गयउ लै बिप्र समाजा॥ 
करि दंडवत मुनिहि सनमानी । निज आसन बैठारेन्हि आनी॥ 
चरन पखारि कीन्हि अति पूजा । मो सम आजु धन्य नहिं दूजा॥ 
बिबिध भाँति भोजन करवावा । मुनिबर हृदये हरष अति पावा॥ 
पुनि चरननि मेले सुत चारी । राम देखि मुनि देह बिसारी॥ 
भए मगन देखत मुख सोभा । जनु चकोर पूरन ससि लोभा॥ 
तब मन हरषि बचन कह राऊ । मुनि अस कृपा न कीन्हिहु काऊ॥ 
केहि कारन आगमन तुम्हारा । कहहु सो करत न लावउँ बारा॥ 
असुर समूह सतावहिं मोही । मैं जाचन आयउँ नृप तोही॥ 
अनुज समेत देहु रघुनाथा । निसिचर बध मैं होब सनाथा॥ 
दो०-देहु भूप मन हरषित तजहु मोह अग्यान। 

धर्म सुजस प्रभु तुम्ह कौं इन्ह कहँ अति कल्यान॥ २०७॥ 
सुनि राजा अति अप्रिय बानी । हृदय कंप मुख दुति कुमुलानी॥ 
चौर्थंपन पायउँ सुत चारी । बिप्र बचन नहिं कहेहु बिचारी॥ 
मागहु भूमि धेनु धन कोसा । सर्बस देउ आजु सहरोसा॥ 
देह प्रान तें प्रिय कछु नाहीं । सोउ मुनि देउ निमिष एक माहीं॥ 
सब सुत प्रिय मोहि प्रान कि नाई । राम देत नहिं बनइ गोसाई॥ 
कहुँ निसिचर अति घोर कठोरा । कहूँ सुंदर सुत परम किसोरा॥ 
सुनि नृप गिरा प्रेम रस सानी । हदये हरष माना मुनि ग्यानी॥ 
तब बसिष्ट बहुबिधि समुझावा । नृप संदेह नास कहे पावा॥ 

अति आदर दोउ तनय बोलाए । हृदयँ लाइ बहु भाँति सिखाए॥ 
मेरे प्रान नाथ सुत दोऊ। तुम्ह मुनि पिता आन नहिं कोऊ॥ 
दो०-सौपे भूप रिषिहि सुत बहुबिधि देइ असीस। 

जननी भवन गए प्रभु चले नाइ पद सीस॥ २०८ (क) ॥ 
सो०—पुरुषसिंह दोउ बीर हरषि चले मुनि भय हरन। 

कुपासिंधु मतिधीर अखिल बिस्व कारन करन॥ २०८ (ख) ॥ 
अरुन नयन उर बाहु बिसाला । नील जलज तनु स्याम तमाला॥ 
कटि पट पीत कसें बर भाथा । रुचिर चाप सायक दुहुँ हाथा॥ 
स्याम गौर सुंदर दोउ भाई । बिस्वामित्र महानिधि पाई॥ 
प्रभु ब्रहान्यदेव में जाना। मोहि निति पिता तजेउ भगवाना॥ 
` चले जात मुनि दीन्हि देखाई । सुनि ताड़का क्रोध करि धाई॥ 
एकहि बान प्रान हरि लीन्हा । दीन जानि तेहि निज पद दीन्हा॥ 
तब रिषि निज नाथहि जिये चीन्ही । बिद्यानिधि कहुँ बिद्या दीन्ही॥ 
जाते लाग न छुधा पिपासा । अतुलित बल तनु तेज प्रकासा॥ 
दो०- आयुध सर्ब समर्पि कै प्रभु निज आश्रम आनि। 

कंद मूल फल भोजन दीन्ह भगति हित जानि॥२०९॥ 
प्रात कहा मुनि सन रघुराई । निर्भय जग्य करहु तुम्ह जाई॥ 
होम करन लागे मुनि झारी । आपु रहे मख कीं रखवारी॥ 
सुनि मारीच निसाचर क्रोही। लै सहाय धावा मुनिद्रोही॥ 
बिनु फर बान राम तेहि मारा । सत जोजन गा सागर पारा॥ 
पावक सर सुबाहु पुनि मारा | अनुज निसाचर कटकु संँघारा॥ 
मारि असुर द्विज निर्भयकारी । अस्तुति करहिं देव मुनि झारी॥ 
तहँ पुनि कछुक दिवस रघुराया । रहे कीन्हि बिप्रन्ह पर दाया॥ 
भगति हेतु बहु कथा पुराना । कहे बिप्र जद्यपि प्रभु जाना॥ 
तब मुनि सादर कहा बुझाई । चरित एक प्रभु देखिअ जाई॥ 

धनुषजग्य सुनि रघुकुल नाथा । हरषि चले मुनिबर के साथा॥ 
आश्रम एक दीख मग माहीं । खग मृग जीव जंतु तहे नाहीं॥ 
पूछा मुनिहि सिला प्रभु देखी । सकल कथा मुनि कहा बिसेषी॥ 
दो०-गौतम नारि श्राप बस उपल देह धरि धीर। 

चरन कमल रज चाहति कृपा करहु रघुबीर॥२१०॥ 


छं०- परसत पद पावन सोक नसावन प्रगट भई तपपुंज सही। 
देखत रघुनायक जन सुखदायक सनमुख होइ कर जोरि रही ॥ 
अति प्रेम अधीरा पुलक सरीरा मुख नहिं आवइ बचन कही । 
अतिसय बड्भागी चरनन्हि लागी जुगल नयन जलधार बही॥ 
धीरजु मन कीन्हा प्रभु कहुँ चीन्हा रघुपति कृपाँ भगति पाई । 
अति निर्मल बानी अस्तुति ठानी ग्यानगम्य जय रघुराई॥ 
में नारि अपावन प्रभु जग पावन रावन रिपु जन सुखदाई। 
राजीव बिलोचन भव भय मोचन पाहि पाहि सरनहिं आई॥ 
मुनि आप जो दीन्हा अति भल कीन्हा परम अनुग्रह मैं माना। 
देखे भरि लोचन हरि भव मोचन इहइ लाभ संकर जाना॥ 
बिनती प्रभु मोरी मैं मति भोरी नाथ न मागउँ बर आना। 
पद कमल परागा रस अनुरागा मम मन मधुप करै पाना॥ 
जेहिं पद सुरसरिता परम पुनीता प्रगट भई सिव सीस धरी। 
सोई पद पंकज जेहि पूजत अज मम सिर धरेउ कुपाल हरी॥ 
एहि भाँति सिधारी गौतम नारी बार बार हरि चरन परी। 
जो अति मन भावा सो बरु पावा गै पति लोक अनंद भरी॥ 


दो०- अस प्रभु दीनबंधु हरि कारन रहित दयाल। 
तुलसिदास सठ तेहि भजु छाडि कपट जंजाल॥२११॥ 


मासपारायण, सातवाँ विश्राम 

चले राम लछिमन मुनि संगा । गए जहाँ जग पावनि गंगा॥ 
गाधिसूनु सब कथा सुनाई । जेहि प्रकार सुरसरि महि आई॥ 
तब प्रभु रिषिन्ह समेत नहाए । बिबिध दान महिदेवन्हि पाए॥ 
हरषि चले मुनि बृंद सहाया । बेगि बिदेह नगर निअराया॥ 
पुर रम्यता राम जब देखी । हरषे अनुज समेत बिसेषी॥ 
बापीं कूप सरित सर नाना । सलिल सुधासम मनि सोपाना॥ 
गुंजत मंजु मत्त रस भूंगा कूजत कल बहुबरन बिहंगा॥ 
बरन बरन बिकसे बनजाता। त्रिबिध समीर सदा सुखदाता॥ 


दो०-सुमन बाटिका बाग बन बिपुल बिहंग निवास। 
फूलत फलत सुपल्लवत सोहत पुर चहँ पास॥२१२॥ 
बनइ न बरनत नगर निकाई । जहाँ जाइ मन तहेई लोभाई॥ 
चारु बजारु बिचित्र अँबारी । मनिमय बिधि जनु स्वकर सँवारी॥ 
धनिक बनिक बर धनद समाना । बैठे सकल बस्तु लै नाना॥ 
चौहट सुंदर गली सुहाई । संतत रहहिं सुगंध सिंचाई॥ 
मंगलमय मंदिर सब केरें। चित्रित जनु रतिनाथ चितेरें॥ 
पुर नर नारि सुभग सुचि संता । धरमसील ग्यानी गुनवंता॥ 
अति अनूप जहे जनक निवासू । बिथकहिं बिबुध बिलोकि बिलासू॥ 
होत चकित चित कोट बिलोको । सकल भुवन सोभा जनु रोकी ॥ 


दो०-धवल धाम मनि पुरट पट सुघटित नाना भाँति। 

सिय निवास सुंदर सदन सोभा किमि कहि जाति॥२१३॥ 
सुभग द्वार सब कुलिस कपाटा । भूप भीर नट मागध भाटा॥ 
बनी बिसाल बाजि गज साला । हय गय रथ संकुल सब काला॥ 
सूर सचिव सेनप बहुतेरे। नृपगृह सरिस सदन सब केरे॥ 
पुर बाहेर सर सरित समीपा । उतरे जहे तहँ बिपुल महीपा॥ 
देखि अनूप एक अँवराई । सब सुपास सब भाँति सुहाई॥ 


* बालकाण्ड * ११५ 


कौसिक कहेउ मोर मनु माना । इहा रहिअ रघुबीर सुजाना॥ 
भलेहिं नाथ कहि कृपानिकेता । उतरे तहे मुनिबंद समेता॥ 
बिस्वामित्र महामुनि आए । समाचार मिथिलापति पाए॥ 
दो०-संग सचिव सुचि भूरि भट भूसुर बर गुर ग्याति। 

चले मिलन मुनिनायकहि मुदित राउ एहि भाँति॥ २१४॥ 
कीन्ह प्रनामु चरन धरि माथा । दीन्हि असीस मुदित मुनिनाथा॥ 
बिप्रबंद सब सादर बंदे । जानि भाग्य बड़ राउ अनंदे॥ 
कुसल प्रस्न कहि बारहिं बारा । बिस्वामित्र नृपहि बैठारा॥ 
तेहि अवसर आए दोउ भाई। गए रहे देखन फुलवाई॥ 
स्याम गौर मृटु बयस किसोरा । लोचन सुखद बिस्व चित चोरा॥ 
उठे सकल जब रघुपति आए । बिस्वामित्र निकट बैठाए॥ 
भए सब सुखी देखि दोउ भ्राता । बारि बिलोचन पुलकित गाता॥ 
मूरति मधुर मनोहर देखी । भयउ निदेहु बिदेहु बिसेषी॥ 
दो०-- प्रेम मगन मनु जानि नृपु करि बिबेकु धरि धीर। 

बोलेउ मुनि पद नाइ सिरु गदगद गिरा गभीर॥ २१५ ॥ 
कहहु नाथ सुंदर दोउ बालक । मुनिकुल तिलक कि नृपकुल पालक ॥ 
ब्रह्म जो निगम नेति कहि गावा । उभय बेष धरि की सोइ आवा॥ 
सहज बिरागरूप मनु मोरा । थकित होत जिमि चंद चकोरा॥ 
ताते प्रभु पूछउँ सतिभाऊ । कहहु नाथ जनि करहु दुराऊ॥ 
इन्हहि बिलोकत अति अनुरागा । बरबस ब्रह्वासुखहि मन त्यागा॥ 
कह मुनि बिहसि कहेहु नृप नीका । बचन तुम्हार न होइ अलीका॥ 
ए प्रिय सबहि जहाँ लगि प्रानी । मन मुसुकाहिं रामु सुनि बानी॥ 
रघुकुल मनि दसरथ के जाए । मम हित लागि नरेस पठाए॥ 
दो०-रामु लखनु दोउ बंधुबर रूप सील बल धाम। 

मख राखेउ सबु साखि जगु जिते असुर संग्राम॥२१६॥ 

मुनि तव चरन देखि कह राऊ । कहि न सकउँ निज पुन्य प्रभाऊ॥ 
सुंदर स्याम गौर दोउ भ्राता | आनेदहू के आनंद दाता॥ 
इन्ह कै प्रीति परसपर पावनि । कहि न जाइ मन भाव सुहावनि॥ 
सुनहु नाथ कह मुदित बिदेहू। ब्रह्म जीव इव सहज सनेहू॥ 
पुनि पुनि प्रभुहि चितव नरनाहू । पुलक गात उर अधिक उछाहू॥ 
मुनिहि प्रसंसि नाइ पद सीसू । चलेउ लवाइ नगर अवनीसू॥ 
सुंदर सदनु सुखद सब काला । तहाँ बासु लै दीन्ह भुआला॥ 
करि पूजा सब बिधि सेवकाई । गयउ राउ गृह बिदा कराई॥ 
दो०-रिषय संग रघुबंस मनि करि भोजनु बिश्रामु। 

बैठे प्रभु भ्राता सहित दिवसु रहा भरि जामु॥२१७॥ 
लखन हृदये लालसा बिसेषी । जाइ जनकपुर आइअ देखी॥ 
प्रभु भय बहुरि मुनिहि सकुचाहीं । प्रगट न कहहिं मनहिं मुसुकाहीं॥ 
राम अनुज मन की गति जानी । भगत बछलता हिय हुलसानी॥ 
परम बिनीत सकुचि मुसुकाई । बोले गुर अनुसासन पाई॥ 
नाथ लखनु पुरु देखन चहहीं । प्रभु सकोच डर प्रगट न कहहीं॥ 
जौ राउर आयसु में पावौं । नगर देखाइ तुरत लै आवौं॥ 
सुनि मुनीसु कह बचन सप्रीती । कस न राम तुम्ह राखहु नीती॥ 
धरम सेतु पालक तुम्ह ताता । प्रेम बिबस सेवक सुखदाता॥ 
दो०—जाइ देखि आवहु नगरु सुख निधान दोउ भाइ। 

करहु सुफल सब के नयन सुंदर बदन देखाइ॥ २१८॥ 
मुनि पद कमल बंदि दोउ भ्राता । चले लोक लोचन सुख दाता॥ 
बालक बूंद देखि अति सोभा । लगे संग लोचन मनु लोभा॥ 
पीत बसन परिकर कटि भाथा । चारु चाप सर सोहत हाथा॥ 
तन अनुहरत सुचंदन खोरी । स्यामल गौर मनोहर जोरी॥ 
केहरि कंधर बाहु बिसाला । उर अति रुचिर नागमनि माला॥ 

सुभग सोन सरसीरुह लोचन । बदन मयंक तापत्रय मोचन॥ 
कानन्हि कनक फूल छबि देहीं । चितवत चितहि चोरि जनु लेहीं॥ 
चितवनि चारु भृकुटि बर बाँकी । तिलक रेख सोभा जनु चाँकी॥ 
दो०-रुचिर चौतनीं सुभग सिर मेचक कुंचित केस। 

नख सिख सुंदर बंधु दोउ सोभा सकल सुदेस॥ २१९॥ 
देखन नगरु भूपसुत आए । समाचार पुरबासिन्ह पाए॥ 
धाए धाम काम सब त्यागी । मनहुँ रंक निधि लूटन लागी॥ 
निरखि सहज सुंदर दोउ भाई । होहि सुखी लोचन फल पाई॥ 
जुबतीं भवन झरोखन्हि लागीं । निरखहिं राम रूप अनुरागीं॥ 
कहहिं परसपर बचन सप्रीती । सखि इन्ह कोटि काम छबि जीती॥ 
सुर नर असुर नाग मुनि माहीं । सोभा असि कहुँ सुनिअति नाहीं॥ 
बिष्नु चारि भुज बिधि मुख चारी । बिकट बेष मुख पंच पुरारी॥ 
अपर देउ अस कोउ न आही । यह छबि सखी पटतरिअ जाही॥ 
दो०-बय किसोर सुषमा सदन स्याम गौर सुख धाम। 

अंग अंग पर वारिअहिं कोटि कोटि सत काम॥२२०॥ 
कहहु सखी अस को तनु धारी । जो न मोह यह रूप निहारी॥ 
कोउ सप्रेम बोली मृदु बानी । जो मैं सुना सो सुनहु सयानी॥ 
ए दोऊ दसरथ के ढोटा। बाल मरालन्हि के कल जोटा॥ 
मुनि कौसिक मख के रखवारे । जिन्ह रन अजिर निसाचर मारे॥ 
स्याम गात कल कंज बिलोचन । जो मारीच सुभुज मदु मोचन॥ 
कौसल्या सुत सो सुख खानी । नामु रामु धनु सायक पानी॥ 
गौर किसोर बेषु बर काछें। कर सर चाप राम के पाछें॥ 
लछिमनु नामु राम लघु भ्राता । सुनु सखि तासु सुमित्रा माता॥ 
` दो०-बिप्रकाजु करि बंधु दोउ मग मुनिबधू उधारि। 
आए देखन चापमख सुनि हरषीं सब नारि॥२२१॥ 

देखि राम छबि कोउ एक कहई । जोगु जानकिहि यह बरु अहई॥ 
जौ सखि इन्हहि देख नरनाहू । पन परिहरि हठि करइ बिबाहू॥ 
कोउ कह ए भूपति पहिचाने । मुनि समेत सादर सनमाने॥ 
सखि परंतु पनु राउ न तजई । बिधि बस हठि अबिबेकहि भजई॥ 
कोउ कह जौ भल अहइ निधाता । सब कहेँ सुनिअ उचित फल दाता ॥ 
तौ जानकिहि मिलिहि बरु एहू । नाहिन आलि इहाँ संदेह्‌॥ 
जौं बिधि बस अस बने सँजोगू । तौ कृतकृत्य होइ सब लोगू॥ 
सखि हमरे आरति अति ततें। कबहुँक ए आवहिं एहि नातें॥ 
दो०-नाहिं त हम कहुँ सुनहु सखि इन्ह कर दरसनु दूरि। 

यह संघटु तब होइ जब पुन्य पुराकृत भूरि॥२२२॥ 
बोली अपर कहेहु सखि नीका । एहिंबिआह अति हित सबही का॥ 
कोउ कह संकर चाप कठोरा । ए स्यामल मृदु गात किसोरा॥ 
सबु असमंजस अहइ सयानी । यह सुनि अपर कहइ मृदु बानी॥ 
सखि इन्ह कहँ कोउ कोउ अस कहहीं । बड़ प्रभाउ देखत लघु अहहीं॥ 
परसि जासु पद पंकज धूरी। तरी अहल्या कृत अघ भूरी॥ 
सो कि रहिहि बिनु सिवधनु तोरें । यह प्रतीति परिहरिअ न भीोरें॥ 
जेहि बिरंचि रचि सीय सवारी । तेहिं स्यामल बरु रचेउ बिचारी॥ 
तासु बचन सुनि सब हरषानीं । ऐसेइ होउ कहहिं मृदु बानीं॥ 
दो०--हियँ हरषहिं बरषहिं सुमन सुमुखि सुलोचनि ब॒ंद। 

जाहि जहाँ जहँँ बंधु दोउ तहँ तहँ परमानंद॥२२३॥ 
पुर पूरब दिसि गे दोउ भाई । जहे धनुमख हित भूमि बनाई॥ 
अति बिस्तार चारु गच ढारी । बिमल बेदिका रुचिर संँवारी॥ 
चहुँ दिसि कंचन मंच बिसाला । रचे जहाँ बैठहिं महिपाला॥ 
तेहि पाछें समीप चहुँ पासा । अपर मंच मंडली बिलासा॥ 
कछुक ऊँचि सब भाति सुहाई । बैठहिं नगर लोग जहेँ जाई॥ 

तिन्ह के निकट बिसाल सुहाए । धवल धाम बहुबरन बनाए॥ 
जहँ बैठें देखहिं सब नारी । जथाजोगु निज कुल अनुहारी॥ 
पुर बालक कहि कहि मृदु बचना । सादर प्रभुहि देखावहिं रचना॥ 
दो०--सब सिसु एहि मिस प्रेमबस परसि मनोहर गात। 

तन पुलकहिं अति हरषु हियँ देखि देखि दोउ भ्रात॥ २२४॥ 
सिसु सब राम प्रेमबस जाने । प्रीति समेत निकेत बखाने॥ 
निज निज रुचि सब लेहिं बोलाई । सहित सनेह जाहिं दोउ भाई॥ 
राम देखावहिं अनुजहि रचना । कहि मृदु मधुर मनोहर बचना॥ 
लव निमेष महुँ भुवन निकाया । रचइ जासु अनुसासन माया॥ 
भगति हेतु सोइ दीनदयाला । चितवत चकित धनुष मखसाला॥ 
कौतुक देखि चले गुरु पाहीं । जानि बिलंबु त्रास मन माहीं॥ 
जासु त्रास डर कहूँ डर होई । भजन प्रभाउ देखावत सोई॥ 
कहि बातें मृदु मधुर सुहाई । किए बिदा बालक बरिआई॥ 
दो०-सभय सप्रेम बिनीत अति सकुच सहित दोउ भाइ। 

गुर पद पंकज नाइ सिर बैठे आयसु पाइ॥२२५॥ 


निसि प्रबेस मुनि आयसु दीन्हा । सबही संध्याबंदनु कोन्हा॥ 
कहत कथा इतिहास पुरानी । रुचिर रजनि जुग जाम सिरानी॥ 
मुनिबर सयन कीन्हि तब जाई । लगे चरन चापन दोउ भाई॥ 
जिन्ह के चरन सरोरुह लागी । करत बिबिध जप जोग बिरागी॥ 
तेइ दोउ बंधु प्रेम जनु जीते गुर पद कमल पलोटत प्रीते॥ 
बार बार मुनि अग्या दीन्ही । रघुबर जाइ सयन तब कोन्ही॥ 
चापत चरन लखनु उर लाएँ। सभय सप्रेम परम सचु पाएं॥ 
पुनि पुनि प्रभु कह सोवहु ताता । पौढ़े धरि उर पद जलजाता॥ 
दो०-उठे लखनु निसि बिगत सुनि अरुनसिखा धुनि कान। 

गुर तें पहिलेहिं जगतपति जागे रामु सुजान॥२२६॥ 

सकल सौच करि जाइ नहाए । नित्य निबाहि मुनिहि सिर नाए॥ 
समय जानि गुर आयसु पाई । लेन प्रसून चले दोउ भाई॥ 
भूप बागु बर देखेउ जाई । जहँ बसंत रितु रही लोभाई॥ 
लागे बिटप मनोहर नाना । बरन बरन बर बेलि बिताना॥ 
नव पलव फल सुमन सुहाए । निज संपति सुर रूख लजाए॥ 
चातक कोकिल कौर चकोरा । कृजत बिहग नटत कल मोरा॥ 
मध्य बाग सरु सोह सुहावा । मनि सोपान बिचित्र बनावा॥ 
बिमल सलिलु सरसिज बहुरंगा । जलखग कूजत गुंजत भृंगा॥ 
दो०-बागु तडागु बिलोकि प्रभु हरषे बंधु समेत। 

परम रम्य आरामु यहु जो रामहि सुख देत॥२२७॥ 
चहुँ दिसि चितइ पूँछि मालीगन । लगे लेन दल फूल मुदित मन॥ 
तेहि अवसर सीता तहे आई । गिरिजा पूजन जननि पठाई॥ 
संग सखीं सब सुभग सयानीं । गावहिं गीत मनोहर बानीं॥ 
सर समीप गिरिजा गृह सोहा । बरनि न जाइ देखि मनु मोहा॥ 
मज्जनु करि सर सखिन्ह समेता । गई मुदित मन गौरि निकेता॥ 
पूजा कोन्हि अधिक अनुरागा । निज अनुरूप सुभग बरु मागा॥ 
एक सखी सिय संगु बिहाई । गई रही देखन फुलवाई॥ 
तेहि दोउ बंधु बिलोके जाइ । प्रेम बिबस सीता पहिं आई॥ 
दो०-तासु दसा देखी सखिन्ह पुलक गात जलु नैन। 

कहु कारनु निज हरष कर पूछहिं सब मृदु बैन॥२२८॥ 
देखन बागु कुअँर दुइ आए । बय किसोर सब भाति सुहाए॥ 
स्याम गौर किमि कहौं बखानी । गिरा अनयन नयन बिनु बानी॥ 
सुनि हरषीं सब सखीं सयानी । सिय हियॅँ अति उतकंठा जानी॥ 
एक कहइ नृपसुत तेइ आली । सुने जे मुनि सँग आए काली॥ 
जिन्ह निज रूप मोहनी डारी । कीन्हे स्वबस नगर नर नारी॥ 

बरनत छबि जहेँ तहँ सब लोगू । अवसि देखिअहिं देखन जोगू॥ 
तासु बचन अति सियहि सोहाने । दरस लागि लोचन अकुलाने॥ 
चली अग्र करि प्रिय सखि सोई । प्रीति पुरातन लखइ न कोई॥ 


दो०-सुमिरि सीय नारद बचन उपजी प्रीति पुनीत। 

चकित बिलोकति सकल दिसि जनु सिसु मृगी सभीत॥ २२९॥ 
कंकन किंकिनि नूपुर धुनि सुनि । कहत लखन सन रामु हदये गुनि॥ 
मानहुँ मदन दुंदुभी दीन्ही । मनसा बिस्व बिजय कहूँ कीन्ही॥ 
अस कहि फिरि चितए तेहि ओरा । सिय मुख ससि भए नयन चकोरा ॥ 
भए बिलोचन चारु अचंचल । मनहुँ सकुचि निमि तजे दिगंचल॥ 
देखि सीय सोभा सुखु पावा । हृदये सराहत बचनु न आवा॥ 
जनु बिरंचि सब निज निपुनाई । बिरचि बिस्व कहें प्रगटि देखाई ॥ 
सुंदरता कहुँ सुंदर करई । छबिगृहँ दीपसिखा जनु बरई॥ 
सब उपमा कबि रहे जुठारी। केहि पटतरौं निदेहकुमारी॥ 
दो०-सिय सोभा हियँँ बरनि प्रभु आपनि दसा बिचारि। 

बोले सुचि मन अनुज सन बचन समय अनुहारि॥ २३०॥ 


तात जनकतनया यह सोई । धनुषजग्य जेहि कारन होई॥ 
पूजन गौरि सखीं ले आईं | करत प्रकासु फिरइ फुलवाई॥ 
जासु बिलोकि अलौकिक सोभा । सहज पुनीत मोर मनु छोभा॥ 
सो सबु कारन जान विधाता । फरकहिं सुभद अंग सुनु भ्राता॥ 
रघुबंसिन्ह कर सहज सुभाऊ । मनु कुपंथ पगु धरइ न काऊ॥ 
मोहि अतिसय प्रतीति मन केरी । जेहि सपनेहुँ परनारि न हेरी॥ 
जिन्ह कै लहहिँ न रिपु रन पीठी । नहिं पावहि परतिय मनु डीठी॥ 
मंगन लहहिं न जिन्ह के नाहीं । ते नरबर थोरे जग माहों॥ 
दो०-करत बतकही अनुज सन मन सिय रूप लोभान। 

मुख सरोज मकरंद छबि करइ मधुप इव पान॥२३१॥ 

चितवति चकित चहूँ दिसि सीता। कहे गए नुप किसोर मनु चिंता॥ 
जहँ बिलोक मृग सावक नैनी । जनु तहँ बरिस कमल सित श्रेनी॥ 
लता ओट तब सखिन्ह लखाए । स्यामल गौर किसोर सुहाए॥ 
देखि रूप लोचन ललचाने । हरषे जनु निज निधि पहिचाने॥ 
थके | रघुपति छबि देखें । पलकन्हिहँ परिहरीं निमेषें॥ 
अधिक सनेहँ देह भे भोरी । सरद ससिहि जनु चितव चकोरी॥ 
लोचन मग रामहि उर आनी। दीन्हे पलक कपाट सयानी॥ 
जब सिय सखिन्ह प्रेममस जानी । कहि न सकहिं कछु मन सकुचानी॥ 


दो०-लताभवन तें प्रगट भे तेहि अवसर दोउ भाइ। 
निकसे जनु जुग बिमल बिधु जलद पटल बिलगाइ॥ २३२॥ 


सोभा सीव सुभग दोउ बीरा । नील पीत जलजाभ सरीरा॥ 
मोरपंख सिर सोहत नीके । गुच्छबीच बिच कुसुम कली के ॥ 
भाल तिलक श्रमनिंदु सुहाए । श्रवन सुभग भूषन छबि छाए॥ 
बिकट भृकुटि कच घूघरवारे। नव सरोज लोचन रतनारे॥ 
चारु चिबुक नासिका कपोला । हास बिलास लेत मनु मोला॥ 
मुखछबि कहि न जाइ मोहि पाहीं । जो बिलोकि बहु काम लजाहीं॥ 
उर मनि माल कंबु कल गीवा । काम कलभ कर भुज बलसींवा॥ 
सुमन समेत बाम कर दोना । सार्वे कुअर सखी सुठि लोना॥ 
दो०-केहरि कटि पट पीत धर सुषमा सील निधान। 

देखि भानुकुलभूषनहि बिसरा सखिन्ह अपान॥२३३॥ 
धरि धीरजु एक आलि सयानी । सीता सन बोली गहि पानी॥ 
बहुरि गौरि कर ध्यान करेहू। भूपकिसोर देखि किन लेहू॥ 
सकुचि सीय तब नयन उघारे । सनमुख दोउ रघुसिंघ निहारे॥ 
नख सिख देखि राम कै सोभा । सुमिरि पिता पनु मनु अति छोभा॥ 
परबस सखिन्ह लखी जब सीता । भयउ गहरु सब कहहिं सभीता॥ 

पुनि आउब एहि बेरिओ काली । अस कहि मन बिहसी एक आली॥ 
गूढ़ गिरा सुनि सिय सकुचानी । भयउ बिलंबु मातु भय मानी॥ 
धरि बडि धीर रामु उर आने । फिरी अपनपउ पितुबस जाने॥ 
दो०-देखन मिस मृग बिहग तरु फिरइ बहोरि बहोरि। 
निरखि निरखि रघुबीर छबि बाढ़इ प्रीति न थोरि॥२३४॥ 
जानि कठिन सिवचाप बिसूरति । चली राखि उर स्यामल मूरति॥ 
प्रभु जब जात जानको जानी । सुख सनेह सोभा गुन खानी॥ 
परम प्रेममय मृटु मसि कीन्ही । चारु चित्त भीतीं लिखि लीन्ही॥ 
गई भवानी भवन बहोरी । बंदि चरन बोली कर जोरी॥ 
जय जय गिरिबरराज किसोरी । जय महेस मुख चंद चकोरी॥ 
जय गजबदन षडानन माता । जगत जननि दामिनि दुति गाता॥ 
नहिं तव आदि मध्य अवसाना । अमित प्रभाउ बेदु नहिं जाना॥ 
भव भव विभव पराभव कारिनि । बिस्व बिमोहनि स्वबस बिहारिनि॥ 


दो०- पतिदेवता सुतीय महु मातु प्रथम तव रेख। 
महिमा अमित न सकहिं कहि सहस सारदा सेष॥ २३५॥ 


सेवत तोहि सुलभ फल चारी । बरदायनी पुरारि पिआरी॥ 
देबि पूजि पद कमल तुम्हारे सुर नर मुनि सब होहि सुखारे॥ 
मोर मनोरथु जानहु नीके । बसहु सदा उर पुर सबही कें॥ 
कीन्हेउं प्रगट न कारन तेहीं। अस कहि चरन गहे बैदेहीं॥ 
बिनय प्रेम बस भई भवानी । खसी माल मूरति मुसुकानी॥ 
सादर सिये प्रसादु सिर धरेऊ। बोली गौरि हरषु हियँ भरेऊ॥ 
सुनु सिय सत्य असीस हमारी । पूजिहि मन कामना तुम्हारी॥ 
नारद बचन सदा सुचि साचा । सो बरु मिलिहि जाहि मनु राचा॥ 
छं०-- मनु जाहिं राचेउ मिलिहि सो बरु सहज सुंदर साँवरो। 

करुना निधान सुजान सीलु सनेहु जानत रावरो॥ 

एहि भाँति गौरि असीस सुनि सिय सहित हियँँ हरषीं अली। 


तुलसी भवानिहि पूजि पुनि पुनि मुदित मन मंदिर चली॥ 
सो०-जानि गौरि अनुकूल सिय हिय हरषु न जाइ कहि। 
मंजुल मंगल मूल बाम अंग फरकन लगे॥२३६॥ 


हृदये सराहत सीय लोनाई। गुर समीप गवने दोउ भाई॥ 
राम कहा सबु कोसिक पाहीं । सरल सुभाउ छुअत छल नाहीं॥ 
सुमन पाइ मुनि पूजा कोन्ही । पुनि असीस दुहु भाइन्ह दीन्ही ॥ 
सुफल मनोरथ होहु तुम्हारे रामु लखनु सुनि भए सुखारे॥ 
करि भोजनु मुनिबर बिग्यानी । लगे कहन कछु कथा पुरानी॥ 
बिगत दिवसु गुरु आयसु पाई । संध्या करन चले दोउ भाई॥ 
प्राची दिसि ससि उयउ सुहावा । सिय मुख सरिस देखि सुखु पावा॥ 
बहुरि बिचारु कोन्ह मन माहीं । सीय बदन सम हिमकर नाहीं॥ 
दो०-जनमु सिंधु पुनि बंधु बिषु दिन मलीन सकलंक। 

सिय मुख समता पाव किमि चंदु बापुरो रंक॥२३७॥ 
घटइ बढ़इई बिरहिनि दुखदाई । ग्रसइ राहु निज संधिहिं पाई॥ 
कोक सोकप्रद पंकज द्रोही । अवगुन बहुत चंद्रमा तोही॥ 
बैदेही मुख पटतर दीन्हे। होइ दोषु बड़ अनुचित कोन्हे॥ 
सिय मुख छबि बिधु ब्याजबखानी । गुर पहिं चले निसा बड़ि जानी॥ 
करि मुनि चरन सरोज प्रनामा । आयसु पाइ कीन्ह बिश्रामा॥ 
बिगत निसा रघुनायक जागे । बंधु बिलोकि कहन अस लागे॥ 
उयउ अरुन अवलोकहु ताता । पंकज कोक लोक सुखदाता॥ 
बोले लखनु जोरि जुग पानी । प्रभु प्रभाउ सूचक मृदु बानी॥ 
दो०- अरुनोदयँ सकुचे कुमुद उडगन जोति मलीन। 

जिमि तुम्हार आगमन सुनि भए नृपति बलहीन॥ २३८॥ 

नुप सब नखत करहि उजिआरी । टारि न सकहिँ चाप तम भारी॥ 
कमल कोक मधुकर खग नाना । हरषे सकल निसा अवसाना॥ 
ऐसेहिं प्रभु सब भगत तुम्हारे । होइहहिं टूटे धनुष सुखारे॥ 
उयउ भानु बिनु श्रम तम नासा । दुरे नखत जग तेजु प्रकासा॥ 
रबि निज उदय ब्याज रघुराया । प्रभु प्रतापु सब नृपन्ह दिखाया॥ 
तव भुज बल महिमा उदघाटी । प्रगटी धनु बिघटन परिपाटी॥ 
बंधु बचन सुनि प्रभु मुसुकाने । होइ सुचि सहज पुनीत नहाने॥ 
नित्यक्रिया करि गुरु पहि आए । चरन सरोज सुभग सिर नाए॥ 
सतानंदु तब जनक बोलाए । कोसिक मुनि पहिं तुरत पठाए॥ 
जनक बिनय तिन्ह आइ सुनाई । हरषे बोलि लिए दोउ भाई॥ 

दो०-सतानंद पद बंदि प्रभु बैठे गुर पहिं जाइ। 

चलहु तात मुनि कहेउ तब पठवा जनक बोलाइ॥ २३९॥ 
मासपारायण, आठवा विश्राम | 
नवाह्ूपारायण, दूसरा विश्राम 

सीय स्वयंबरु देखिअ जाई । ईसु काहि धौं देइ बड़ाई॥ 
लखन कहा जस भाजनु सोई । नाथ कृपा तव जापर होई॥ 
हरषे मुनि सब सुनि बर बानी । दीन्हि असीस सबहिं सुखु मानी॥ 
पुनि मुनिबृंद समेत कृपाला । देखन चले धनुषमख साला॥ 
रंगभूमि आए दोउ भाई । असि सुधि सब पुरबासिन्ह पाई ॥ 
चले सकल गृह काज विसारी । बाल जुबान जरठ नर नारी॥ 
देखी जनक भीर भै भारी । सुचि सेवक सब लिए हँकारी॥ 
तुरत सकल लोगन्ह पहि जाहू । आसन उचित देहु सब काहू॥ 

दो०-कहि मृदु बचन बिनीत तिन्ह बैठारे नर नारि। 
उत्तम मध्यम नीच लघु निज निज थल अनुहारि॥ २४०॥ 
राजकुअर तेहि अवसर आए। मनहुँ मनोहरता तन छाए॥ 
गुन सागर नागर बर बीरा। सुंदर स्यामल गौर सरीरा॥ 

राज समाज बिराजत रूरे। उडगन महेँ जनु जुग बिधु पूरे॥ 
जिन्ह कें रही भावना जैसी । प्रभु मूरति तिन्ह देखी तैसी॥ 
देखहिं रूप महा रनधीरा । मनहुँ बीर रसु धरें सरीरा॥ 
डरे कुटिल नृप प्रभुहि निहारी । मनहुँ भयानक मूरति भारी॥ 
रहे असुर छल छोनिप बेषा। तिन्ह प्रभु प्रगट कालसम देखा॥ 
पुरबासिन्ह देखे दोउ भाई। नर भूषन लोचन सुखदाई॥ 
दो०--नारि बिलोकहिं हरषि हियँ निज निज रुचि अनुरूप। 

जनु सोहत सिंगार धरि मूरति परम अनूप॥२४१॥ 
बिदुषन्ह प्रभु बिराटमय दीसा । बहु मुख कर पग लोचन सीसा॥ 
जनक जाति अवलोकहिं कैसें । सजन सगे प्रिय लागहिं जैसें॥ 
सहित बिदेह बिलोकहिं रानी । सिसु सम प्रीति न जाति बखानी ॥ 
जोगिन्ह परम तत््वमय भासा । सांत सुद्ध सम सहज प्रकासा॥ 
हरिभगतन्ह देखे दोउ भ्राता । इष्टदेव इव सब सुख दाता॥ 
रामहि चितव भायें जेहि सीया । सो सनेहु सुखु नहिं कथनीया॥ 
उर अनुभवति न कहि सक सोऊ । कवन प्रकार कहै कबि कोऊ॥ 
एहि बिधि रहा जाहि जस भाऊ। तेहिं तस देखेउ कोसलराऊ॥ 
दो०-राजत राज समाज महँ कोसलराज किसोर। 

सुंदर स्यामल गौर तन बिस्व बनिलोचन चोर॥ २४२॥ 
सहज मनोहर मूरति दोऊ। कोटि काम उपमा लघु सोऊ॥ 
सरद चंद निंदक मुख नीके । नीरज नयन भावते जी के॥ 
चितवनि चारु मार मनु हरनी । भावति हृदय जाति नहिं बरनी॥ 
कल कपोल श्रुति कुंडल लोला । चिबुक अधर सुंदर मृटु बोला॥ 
कुमुदबंधु कर निंदक हासा । भृकुटी बिकट मनोहर नासा॥ 
भाल बिसाल तिलक झलकाहीं । कच बिलोकि अलि अवलि लजाहीं॥ 
पीत चौतनीं सिरन्हि सुहाई । कुसुम कलीं बिच बीच बनाई॥ 
रेखेँ रुचिर कंबु कल गीवां । जनु त्रिभुवन सुषमा की सीवाँ॥ _ 

दो०--कुंजर मनि कंठा कलित उरन्हि तुलसिका माल। 
बृषभ कंध केहरि ठवनि बल निधि बाहु बिसाल॥ २४३ ॥ 


कटि तूनीर पीत पट बाँधें । कर सर धनुष बाम बर काँथें॥ 
पीत जग्य उपबीत सुहाए। नख सिख मंजु महाछबि छाए॥ 
देखि लोग सब भए सुखारे। एकटक लोचन चलत न तारे॥ 
हरषे जनकु देखि दोउ भाई । मुनि पद कमल गहे तब जाई॥ 
करि बिनती निज कथा सुनाई । रंग अवनि सब मुनिहि देखाई॥ 
जहँ जहेँ जाहि कुअँर बर दोऊ । तहे तहँ चकित चितव सबु कोऊ॥ 
निज निज रुख रामहि सबु देखा । कोउ न जान कछु मरमु निसेषा॥ 
भलि रचना मुनि नृप सन कहेऊ । राजाँ मुदित महासुख लहेऊ॥ 
दो०-सब मंचन्ह तें मंचु एक सुंदर बिसद बिसाल। 

मुनि समेत दोउ बंधु तहे बैठारे महिपाल॥ २४४॥ 
प्रभुहि देखि सब नृप हिय हारे जनु राकेस उदय भएँ तारे॥ 
असि प्रतीति सब के मन माहीं । राम चाप तोरब सक नाहीं॥ 
बिनु भ॑जेहुँ भव धनुषु बिसाला । मेलिहि सीय राम उर माला॥ 
अस बिचारि गवनहु घर भाई । जसु प्रतापु बलु तेजु गर्वाँई ॥ 
बिहसे अपर भूप सुनि बानी । जे अबिबेक अंध अभिमानी॥ 
तोरेहुँ धनुषु ब्याहु अवगाहा । बिनु तोरें को कुरि बिआहा॥ 
एक बार कालउ किन होऊ । सिय हित समर जितब हम सोऊ॥ 
यह सुनि अवर महिप मुसुकाने । धरमसील हरिभगत सयाने॥ 
सो०-सीय बिआहबि राम गरब दूरि करि नृपन्ह के। 

जीति को सक संग्राम दसरथ के रन बाँकुरे॥ २४५॥ 
ब्यर्थ मरहु जनि गाल बजाई । मन मोदकन्हि कि भूख बुताई॥ 
सिख हमारि सुनि परम पुनीता । जगदंबा जानहु जियँ सीता॥ 
जगत पिता रघुपतिहि बिचारी । भरि लोचन छबि लेहु निहारी॥ 

सुंदर सुखद सकल गुन रासी । ए दोउ बंधु संभु उर बासी॥ 
सुधा समुद्र समीप बिहाई । मृगजलु निरखि मरहु कत धाई॥ 
करहु जाइ जा कहुँ जोइ भावा । हम तौ आजु जनम फलु पावा॥ 
अस कहि भले भूप अनुरागे । रूप अनूप विलोकन लागे॥ 
देखहिं सुर नभ चढ़े बिमाना । बरषहिं सुमन करहिं कल गाना॥ 
दो०-जानि सुअवसरु सीय तब पठई जनक बोलाइ। 

चतुर सखीं सुंदर सकल सादर चली लवाइ॥ २४६॥ 
सिय सोभा नहिं जाइ बखानी । जगदंबिका रूप गुन खानी॥ 
उपमा सकल मोहि लघु लागीं । प्राकृत नारि अंग अनुरागीं॥ 
सिय बरनिअ तेइ उपमा देई । कुकबि कहाइ अजसु को लेई॥ 
जौं पटतरिअ तीय सम सीया । जग असि जुबति कहाँ कमनीया॥ 
गिरा मुखर तन अरध भवानी । रति अति दुखित अतनु पति जानी॥ 
बिष बारुनी बंधु प्रिय जेही । कहिअ रमासम किमि बैदेही॥ 
जौं छबि सुधा पयोनिधि होई । परम रूपमय कच्छपु सोई॥ 
सोभा रजु मंदरु सिंगारू। मथै पानि पंकज निज मारू॥ 
दो०-एहि बिधि उपजै लच्छि जब सुंदरता सुख मूल। 

तदपि सकोच समेत कबि कहहिं सीय समतूल॥ २४७॥ 
चलीं संग लै सखीं सयानी । गावत गीत मनोहर बानी॥ 
सोह नवल तनु सुंदर सारी । जगत जननि अतुलित छनि भारी॥ 
भूषन सकल सुदेस सुहाए । अंग अंग रचि सखिन्ह बनाए॥ 
रंगभूमि जब सिय पगु धारी । देखि रूप मोहे नर नारी॥ 
हरषि सुरन्ह दुंदुभी बजाई । बरषि प्रसून अपछरा गाई॥ 
पानि सरोज सोह जयमाला । अवचट चितए सकल भुआला॥ 
सीय चकित चित रामहि चाहा । भए मोहबस सब नरनाहा॥ 
मुनि समीप देखे दोउ भाई । लगे ललकि लोचन निधि पाई॥ 

दो०-गुरजन लाज समाजु बड़ देखि सीय सकुचानि। 

लागि बिलोकन सखिन्ह तन रघुबीरहि उर आनि॥२४८॥ 
राम रूपु अरु सिय छबि देखें । नर नारिन्ह परिहरीं निमेषें॥ 
सोचहिं सकल कहत सकुचाहीं । बिधि सन बिनय करहिं मन माहीं॥ 
हरु बिधि बेगि जनक जड़ताई । मति हमारि असि देहि सुहाई॥ 
बिनु बिचार पनु तजि नरनाहू। सीय राम कर करै बिबाहू॥ 
जगु भल कहिहि भाव सब काहू । हठ कीन्हें अंतहुँ उर दाहू॥ 
एहिं लालसाँ मगन सब लोगू । बरु साँवरो जानकी जोगू॥ 
तब बंदीजन जनक बोलाए । निरिदावली कहत चलि आए॥ 
कह नृपु जाइ कहहु पन मोरा । चले भाट हिय हरषु न थोरा॥ 


दो०-बोले बंदी बचन बर सुनहु सकल महिपाल। 
पन बिदेह कर कहहिं हम भुजा उठाइ बिसाल॥ २४९॥ 


नृप भुजबलु विधु सिवधनु राहू । गरुअ कठोर बिदित सब काहू॥ 
रावनु बानु महाभट भारे। देखि सरासन गर्वेहिं सिधारे॥ 
सोइ पुरारि कोदंडु कठोरा । राज समाज आजु जोइ तोरा॥ 
त्रिभुवन जय समेत वैदेही । बिनहिँ बिचार बरइ हठि तेही॥ 
सुनि पन सकल भूप अभिलाषे । भटमानी अतिसय मन माखे॥ 
परिकर बाँधि उठे अकुलाई। चले इष्टदेवन्ह सिर नाई॥ 
तमकि ताकि तकि सिवधनु धरहीं । उठइ न कोटि भाँति बलु करहीं॥ 
जिन्ह के कछु बिचारु मन माहीं । चाप समीप महीप न जाहीं॥ 
दो०-तमकि धरहिं धनु मूढ़ नृप उठइ न चलहिं लजाइ। 

मनहुँ पाइ भट बाहुबलु अधिकु अधिकु गरुआइ॥ २५०॥ 
भूप सहस दस एकहि बारा । लगे उठावन टरइ न टारा॥ 
डगइ न संभु सरासनु कैसें। कामी बचन सती मनु जैसें॥ 
सब नृप भए जोगु उपहासी। जैसें बिनु बिराग संन्यासी॥ 

कोरति बिजय बीरता भारी । चले चाप कर बरबस हारी॥ 
श्रीहत भए हारि हियँ राजा । बैठे निज निज जाइ समाजा॥ 
नृपन्ह बिलोकि जनकु अकुलाने । बोले बचन रोष जनु साने॥ 
दीप दीप के भूषति नाना । आए सुनि हम जो पनु ठाना॥ 
देव दनुज धरि मनुज सरीरा । बिपुल बीर आए रनधीरा॥ 
दो०--कुअँरि मनोहर बिजय बडि कीरति अति कमनीय। 

पावनिहार बिरंचि जनु रचेउ न धनु दमनीय॥२५१॥ 
कहहु काहि यहु लाभु न भावा । काहुँ न संकर चाप चढ़ावा॥ 
रहउ चढ़ाउब तोरब भाई । तिलु भरि भूमि न सके छड़ाई॥ 
अब जनि कोउ माखै भट मानी । बीर बिहीन मही मैं जानी॥ 
तजहु आस निज निज गृह जाहू । लिखा न बिधि बैदेहि बिबाहू॥ 
सुकृतु जाइ जौं पनु परिहरऊँ । कुअँरि कुआरि रहउ का करऊँ॥ 
जौ जनतेउँ बिनु भट भुबि भाई । तौ पनु करि होतेउँ न हँसाई॥ 
जनक बचन सुनि सब नर नारी । देखि जानकिहि भए दुखारी॥ 
माखे लखनु कुटिल भइ भौहें । रदपट फरकत नयन रिसौहिं॥ 
दो०-कहि न सकत रघुबीर डर लगे बचन जनु बान। 

नाइ राम पद कमल सिरु बोले गिरा प्रमान॥२५२॥ 
रघुबंसिन्ह महेँ जहे कोउ होई । तेहि समाज अस कहइ न कोई॥ 
कही जनक जसि अनुचित बानी । बिद्यमान रघुकुलमनि जानी॥ 
सुनहु भानुकुल पंकज भानू । कहउँ सुभाउ न कछु अभिमानू॥ 
जौं तुम्हारि अनुसासन पावों । कंदुक इव ब्रह्मांड उठावौं॥ 
काचे घट जिमि डारौं फोरी । सकउँ मेरु मूलक जिमि तोरी॥ 
तव प्रताप महिमा भगवाना । को बापुरो पिनाक पुराना॥ 
नाथ जानि अस आयसु होऊ । कौतुकु करौं बिलोकिअ सोऊ॥ 
कमल नाल जिमि चाप चढ़ावौं । जोजन सत प्रमान लै धावों॥ 

दो०—तोरौं छत्रक दंड जिमि तव प्रताप बल नाथ। 

जौं न करौं प्रभु पद सपथ कर न धरों धनु भाथ॥ २५३॥ 
लखन सकोप बचन जे बोले । डगमगानि महि दिग्गज डोले॥ 
सकल लोग सब भूप डेराने । सिय हियें हरषु जनकु सकुचाने॥ 
गुर रघुपति सब मुनि मन माहीं । मुदित भए पुनि पुनि पुलकाहीं॥ 
सयनहिं रघुपति लखनु नेवारे । प्रेम समेत निकट बैठारे॥ 
बिस्वामित्र समय सुभ जानी । बोले अति सनेहमय बानी॥ 
उठहु राम भंजहु भवचापा । मेटहु तात जनक परितापा॥ 
सुनि गुरु बचन चरन सिरु नावा । हरषु बिषादु न कछु उर आवा॥ 
ठाढ़े भए उठि सहज सुभाएँ। ठवनि जुबा मृगराजु लजाएं॥ 
दो०-उदित उदय गिरि मंच पर रघुबर बालपतंग। 

बिकसे संत सरोज सब हरषे लोचन भृंग॥ २५४॥ 


नुपन्ह केरि आसा निसि नासी । बचन नखत अवली न प्रकासी॥ 
मानी महिप कुमुद सकुचाने। कपटी भूप उलूक लुकाने॥ 
भए बिसोक कोक मुनि देवा । बरिसहिं सुमन जनावहिं सेवा॥ 
गुर पद बंदि सहित अनुरागा । राम मुनिन्ह सन आयसु मागा॥ 
सहजहिं चले सकल जग स्वामी । मत्त मंजु बर कुंजर गामी॥ 
चलत राम सब पुर नर नारी । पुलक पूरि तन भए सुखारी॥ 
बंदि पितर सुर सुकृत संँभारे । जौँ कछु पुन्य प्रभाउ हमारे॥ 
तौ सिबधनु मृनाल की नाई। तोरहुँ रामु गनेस गोसाई॥ 
दो०-रामहि प्रेम समेत लखि सखिन्ह समीप बोलाइ। 

सीता मातु सनेह बस बचन कहइ बिलखाइ॥ २५५॥ 
सखि सब कौतुकु देखनिहारे । जेउ कहावत हितू हमारे॥ 
कोउ न बुझाइ कहइ गुर पाहीं । ए बालक असि हठ भलि नाहीं॥ 
रावन बान छुआ नहिं चापा । हारे सकल भूप करि दापा॥ 

सो धनु राजकुअँर कर देहीं। बाल मराल कि मंदर लेहीं॥ 
भूप सयानप सकल सिरानी । सखि बिधि गति कछु जाति न जानी ॥ 
बोली चतुर सखी मृदु बानी । तेजवंत लघु गनिअ न रानी॥ 
कहँ कुंभज कहूँ सिंधु अपारा । सोषेउ सुजसु सकल संसारा॥ 
रबि मंडल देखत लघु लागा । उदये तासु तिभुवन तम भागा॥ 
दो०-मंत्र परम लघु जासु बस बिधि हरि हर सुर सर्ब। 
महामत्त गजराज कहुँ बस कर अंकुस खर्ब॥२५६॥ 
काम कुसुम धनु सायक लीन्हे। सकल भुवन अपने बस कोन्हे॥ 
देबि तजिअ संसउ अस जानी । भंजब धनुषु राम सुनु रानी॥ 
सखी बचन सुनि भे परतीती । मिटा बिषादु बढ़ी अति प्रीती॥ 
तब रामहि बिलोकि बैदेही । सभय हृदये बिनवति जेहि तेही॥ 
मनहीं मन मनाव अकुलानी । होहु प्रसन्न महेस भवानी॥ 
करहु सफल आपनि सेवकाई । करि हितु हरहु चाप गरुआई॥ 
गननायक बर दायक देवा । आजु लगें कोन्हिउँ तुअ सेवा॥ 
बार बार विनती सुनि मोरी । करहु चाप गुरुता अति थोरी॥ 


दो०-देखि देखि रघुबीर तन सुर मनाव धरि धीर। 
भरे बिलोचन प्रेम जल पुलकावली सरीर॥ २५७॥ 


नीर्के निरखि नयन भरि सोभा । पितु पनु सुमिरि बहुरि मनु छोभा॥ 
अहह तात दारुनि हठ ठानी । समुझत नहिं कछु लाभु न हानी॥ 
सचिव सभय सिख देइ न कोई । बुध समाज बड़ अनुचित होई॥ 
कहँ धनु कुलिसहु चाहि कठोरा । कहूँ स्यामल मृदुगात किसोरा॥ 
बिधि केहि भाँति धरौं उर धीरा । सिरस सुमन कन बेधिअ हीरा॥ 
सकल सभा कै मति भे भोरी। अब मोहि संभुचाप गति तोरी॥ 
निज जड़ता लोगन्ह पर डारी । होहि हरुअ रघुपतिहि निहारी॥ 
अति परिताप सीय मन माहीं । लव निमेष जुग सय सम जाहीं॥ 

दो०--प्रभुहि चितइ पुनि चितव महि राजत लोचन लोल। 

खेलत मनसिज मीन जुग जनु बिधु मंडल डोल॥ २५८॥ 
गिरा अलिनि मुख पंकज रोको । प्रगट न लाज निसा अवलोको॥ 
लोचन जलु रह लोचन कोना । जैसे परम कुपन कर सोना॥ 
सकुची ब्याकुलता बडि जानी । धरि धीरजु प्रतीति उर आनी॥ 
तन मन बचन मोर पनु साचा । रघुपति पद सरोज चितु राचा॥ 
तौ भगवानु सकल उर बासी । करिहि मोहि रघुबर कै दासी॥ 
जेहि कें जेहि पर सत्य सनेहू । सो तेहि मिलइ न कछु संदेहू॥ 
प्रभु तन चितइ प्रेम तन ठाना । कृपानिधान राम सबु जाना॥ 
सियहि बिलोकि तकेउ धनु कैसे । चितव गरुरु लघु ब्यालहि जैसें॥ 


दो०-लखन लखेउ रघुबंसमनि ताकेउ हर कोदंडु। 
पुलकि गात बोले बचन चरन चापि ब्रह्मांडु॥ २५९॥ 


दिसिकुंजरहु कमठ अहि कोला । धरहु धरनि धरि धीर न डोला॥ 
रामु चहहिं संकर धनु तोरा होहु सजग सुनि आयसु मोरा॥ 
चाप समीप रामु जब आए। नर नारिन्ह सुर सुकृत मनाए॥ 
सब कर संसउ अरु अग्यानू । मंद महीपन्ह कर अभिमानू॥ 
भृगुपति केरि गरब गरुआई। सुर मुनिबरन्ह केरि कदराई॥ 
सिय कर सोचु जनक पछितावा । रानिन्ह कर दारुन दुख दावा॥ 
संभुचाप बड़ बोहितु पाई | चढ़े जाइ सब संगु बनाई॥ 
राम बाहुबल सिंधु अपारू । चहत पारु नहिं कोउ कड़हारू॥ 
दो०-राम बिलोके लोग सब चित्र लिखे से देखि। 

चितई सीय कृपायतन जानी निकल बिसेषि॥ २६० ॥ 
देखी बिपुल बिकल बैदेही । निमिष बिहात कलप सम तेही॥ 
तृषित बारि बिनु जो तनु त्यागा । मु करइ का सुधा तड़ागा॥ 

का बरषा सब कृषी सुखाने । समय चुर्के पुनि का पछितानें॥ 
अस जिये जानि जानकी देखी । प्रभु पुलके लखि प्रीति बिसेषी ॥ 
गुरहि प्रनामु मनहिं मन कीन्हा । अति लाघवाँ उठाइ धनु लीन्हा॥ 
दमकेउ दामिनि जिमि जब लयऊ । पुनि नभ धनु मंडलसम भयऊ॥ 
लेत  चढ़ावत खैँचत गाढ़ें । काहुँ न लखा देख सबु ठढ़ें॥ 
तेहि छन राम मध्य धनु तोरा । भरे भुवन धुनि घोर कठोरा॥ 


छं०-भरे भुवन घोर कठोर रव रबि बाजि तजि मारगु चले। 

चिक्करहिं दिग्गज डोल महि अहि कोल कूरुम कलमले॥ 

सुर असुर मुनि कर कान दीन्‍न्हँ सकल निकल बिचारहीं। 

कोदंड खंडेउ राम तुलसी जयति बचन उचारहीं॥ 
सो०-संकर चापु जहाजु सागरु रघुबर बाहुबलु। 

बूड़ सो सकल समाजु चढ़ा जो प्रथमहिं मोह बस॥ २६१॥ 
प्रभु दोउ चापखंड महि डारे | देखि लोग सब भए सुखारे॥ 
कौसिकरूप पयोनिधि पावन । प्रेम बारि अवगाहु सुहावन॥ 
रामरूप राकेसु निहारी । बढ़त बीचि पुलकावलि भारी॥ 
बाजे नभ गहगहे निसाना । देवबधू नाचहिं करि गाना॥ 
ब्रह्मादिक सुर सिद्ध मुनीसा । प्रभुहि प्रसंसहिं देहिं असीसा॥ 
बरिसहिं सुमन रंग बहु माला । गावहिं किंनर गीत रसाला॥ 
रही भुवन भरि जय जय बानी । धनुष भंग धुनि जात न जानी॥ 
मुदित कहहिं जहे तहे नर नारी । भंजेउ राम संभुधनु भारी॥ 
दो०-बंदी मागध सूतगन बिरुद बदहिं मतिधीर। 

करहिं निछावरि लोग सब हय गय धन मनि चीर॥ २६२॥ 
झॉझि मृदंग संख सहनाई। भेरि ढोल दुंदुभी सुहाई॥ 
बाजहिं बहु बाजने सुहाए। जहे तहे जुबतिन्ह मंगल गाए॥ 
सखिन्ह सहित हरषी अति रानी । सूखत धान परा जनु पानी॥ 

जनक लहेउ सुखु सोचु बिहाई । पेरत थर्के थाह जनु पाई॥ 
श्रीहत भए भूप धनु टूटे । जैसें दिवस दीप छबि छूटे॥ 
सीय सुखहि बरनिअ केहि भाँती । जनु चातकी पाइ जलु स्वाती॥ 
रामहि लखनु बिलोकत कैसें । ससिहि चकोर किसोरकु जैसें॥ 
सतानंद तब आयसु दीन्हा । सीता गमनु राम पहिं कीन्हा॥ 
दो०-संग सखी सुंदर चतुर गावहिं मंगलचार। 

गवनी बाल मराल गति सुषमा अंग अपार॥२६३॥ 
सखिन्ह मध्य सिय सोहति कैसे । छबिगन मध्य महाछबि जैसे॥ 
कर सरोज जयमाल सुहाई । बिस्व बिजय सोभा जेहिं छाई॥ 
तन सकोचु मन परम उछाहू। गूढ़ प्रेमु लखि परइ न काहू॥ 
जाइ समीप राम छबि देखी । रहि जनु कुअँरि चित्र अवरेखी॥ 
चतुर सखीं लखि कहा बुझाई । पहिरावहु जयमाल सुहाई॥ 
सुनत जुगल कर माल उठाई । प्रेम बिबस पहिराइ न जाई॥ 
सोहत जनु जुग जलज सनाला । ससिहि सभीत देत जयमाला॥ 
गावहिं छबि अवलोकि सहेली । सिये जयमाल राम उर मेली॥ 
सो०-रघुबर उर जयमाल देखि देव बरिसहिं सुमन। 

सकुचे सकल भुआल जनु बिलोकि रबि कुमुदगन॥ २६४॥ 
पुर अरु ब्योम बाजने बाजे । खल भए मलिन साधु सब राजे॥ 
सुर किंनर नर नाग मुनीसा । जय जय जय कहि देहिं असीसा ॥ 
नाचहिं गावहिं बिबुध बधूटीं । बार बार कुसुमांजलि छूटीं॥ 
जहे तहे बिप्र बेदधुनि करहीं। बंदी बिरिदावलि उच्चरहीं॥ 
महि पाताल नाक जसु ब्यापा । राम बरी सिय भंजेउ चापा॥ 
करहिं आरती पुर नर नारी। देहि निछावरि बित्त बिसारी॥ 
सोहति सीय राम कै जोरी । छबि सिंगारु मनहुँ एक ठेरी॥ 
सखीं कहहिं प्रभुपद गहु सीता । करति न चरन परस अति भीता॥ 

दो०-- गौतम तिय गति सुरति करि नहिं परसति पग पानि। 
मन बिहसे रघुबंसमनि प्रीति अलौकिक जानि॥ २६५॥ 


तब सिय देखि भूप अभिलाषे । कूर कपूत मूढ़ मन माखे॥ 
उठि उठि पहिरि सनाह अभागे । जहेँ तहँ गाल बजावन लागे॥ 
लेहु छड़ाइ सीय कह कोऊ। धरि बॉधहु नृप बालक दोऊ॥ 
तोरे धनुषु चाड़ नहिं सरई । जीवत हमहि कुअँरि को बरई॥ 
जौं बिदेहु कछु करे सहाई । जीतहु समर सहित दोउ भाई॥ 
साधु भूप बोले सुनि बानी । राजसमाजहि लाज लजानी॥ 
बलु प्रतापु बीरता बड़ाई । नाक पिनाकहि संग सिधाई॥ 
सोइ सूरता कि अब कहुँ पाई । असि बुधि तौ बिधि मुहँ मसि लाई ॥ 


दो०-देखह रामहि नयन भरि तजि इरिंषा मदु कोहु। 
लखन रोषु पावकु प्रबल जानि सलभ जनि होहु॥ २६६॥ 


बैनतेय बलि जिमि चह कागू । जिमि ससु चहै नाग अरि भागू॥ 
जिमि चह कुसल अकारन कोही । सब संपदा चहै सिवद्रोही॥ 
लोभी लोलुप कल कीरति चहई । अकलंकता कि कामी लहई॥ 
हरि पद बिमुख परम गति चाहा । तस तुम्हार लालचु नरनाहा॥ 
कोलाहलु सुनि सीय सकानी । सखीं लवाइ गई जहे रानी॥ 
रामु सुभायँ चले गुरु पाहीं । सिय सनेहु बरनत मन माहीं॥ 
रानिन्ह सहित सोचबस सीया । अब धौं बिधिहि काह करनीया॥ 
भूप बचन सुनि इत उत तकहीं । लखनु राम डर बोलि न सकहीं॥ 
दो०- अरुन नयन भृकुटी कुटिल चितवत नृपन्ह सकोप। 

मनहुँ मत्त गजगन निरखि सिंघकिसोरहि चोप॥ २६७॥ 
खरभरु देखि निकल पुर नारीं । सब मिलि देहि महीपन्ह गारीं॥ 
तेहि अवसर सुनि सिवधनु भंगा । आयउ भृगुकुल कमल पतंगा॥ 

देखि महीप सकल सकुचाने । बाज झपट जनु लवा लुकाने॥ 
गौरि सरीर भूति भल भ्राजा । भाल बिसाल त्रिपुंड बिराजा॥ 
सीस जटा ससिबदनु सुहावा । रिसबस कछुक अरुन होइ आवा॥ 
भृकुटी कुटिल नयन रिस राते । सहजहुँ चितवत मनहुँ रिसाते॥ 
बृषभ कंध उर बाहु बिसाला । चारु जनेउ माल मृगछाला॥ 
कटि मुनिबसन तून दुइ बाँधें । धनु सर कर कुठारु कल काँथें॥ 


दो०-सांत बेषु करनी कठिन बरनि न जाइ सरूप। 

धरि मुनितनु जनु बीर रसु आयउ जहाँ सब भूप॥ २६८॥ 
देखत भृगुपति बेषु कराला । उठे सकल भय बिकल भुआला॥ 
पितु समेत कहि कहि निज नामा । लगे करन सब दंड प्रनामा॥ 
जेहि सुभायँ चितवहिं हितु जानी । सो जानइ जनु आइ खुटानी॥ 
जनक बहोरि आइ सिरु नावा । सीय बोलाइ प्रनामु करावा॥ 
आसिष दीन्हि सखीं हरषानीं । निज समाज लै गई सयानीं॥ 
बिस्वामित्रु मिले पुनि आई। पद सरोज मेले दोउ भाई॥ 
रामु लखनु दसरथ के ढोटा। दीन्हि असीस देखि भल जोटा॥ 
रामहि चितइ रहे थकि लोचन । रूप अपार मार मद मोचन॥ 


दो०-बहुरि बिलोकि बिदेह सन कहहु काह अति भीर। 
पूँछत जानि अजान जिमि ब्यापेड कोपु सरीर॥२६९॥ 


समाचार कहि जनक सुनाए । जेहि कारन महीप सब आए॥ 
सुनत बचन फिरि अनत निहारे । देखे चापखंड महि डारे॥ 
अति रिस बोले बचन कठोरा । कहु जड़ जनक धनुष कै तोरा॥ 
बेगि देखाउ मूढ़ न त आजू । उलटउँ महि जहँ लहि तव राजू॥ 
अति डरु उतरु देत नृपु नाहीं । कुटिल भूप हरषे मन माहीं॥ 
सुर मुनि नाग नगर नर नारी । सोचहिं सकल त्रास उर भारी॥ 
मन पछिताति सीय महतारी । बिधि अब सँवरी बात निगारी॥ 
भृगुपति कर सुभाउ सुनि सीता । अरध निमेष कलप सम बीता॥ 

दो०-सभय बिलोके लोग सब जानि जानकी भीरु। 
हृदय न हरषु बिषादु कछु बोले श्रीरघुबीरु॥२७०॥ 
मासपारायण, नवाँ विश्राम 


नाथ संभुधनु भ॑ंजनिहारा । होइहि केउ एक दास तुम्हारा॥ 
आयसु काह कहिअ किन मोही । सुनि रिसाइ बोले मुनि कोही॥ 
सेवकु सो जो करै सेवकाई। अरि करनी करि करिअ लराई॥ 
सुनहु राम जेहि सिवधनु तोरा । सहसबाहु सम सो रिपु मोरा॥ 
सो बनिलगाउ निहाइ समाजा । न त मारे जैहहिं सब राजा॥ 
सुनि मुनि बचन लखन मुसुकाने । बोले परसुधरहि अपमाने॥ 
बहु धनुहीं तोरी लरिकाई । कबहुँ न असि रिस कीन्हि गोसाई 
एहि धनु पर ममता केहि हेतू । सुनि रिसाइ कह भृगुकुलकेतू॥ 
दो०-रे नृप बालक काल बस बोलत तोहि न सँभार। 

धनुही सम तिपुरारि धनु बिदित सकल संसार॥ २७१॥ 


लखन कहा हँसि हमरें जाना । सुनहु देव सब धनुष समाना॥ 
का छति लाभु जून धनु ताोरें। देखा राम नयन के भोरें॥ 
छुअत टूट रघुपतिहु न दोसू । मुनि बिनु काज करिअ कत रोसू॥ 
बोले चितइ परसु को ओरा। रे सठ सुनेहि सुभाउ न मोरा॥ 
बालकु बोलि बधउँ नहिं तोही । केवल मुनि जड़ जानहि मोही॥ 
बाल ब्रह्मचारी अति कोही । बिस्व बिदित छत्रियकुल द्रोही ॥ 
भुजबल भूमि भूप बिनु कोन्ही । बिपुल बार महिदेवन्ह दीन्ही॥ 
सहसबाहु भुज छेदनिहारा । परसु बिलोकु महीपकुमारा॥ 
दो०-मातु पितहि जनि सोचबस करसि महीसकिसोर। 
गर्भन्ह के आर्भक दलन परसु मोर अति घोर॥२७२॥ 
बिहसि लखनु बोले मृदु बानी । अहो मुनीसु महा भटमानी॥ 
पुनि पुनि मोहि देखाव कुठारू । चहत उड़ावन फूकि पहारू॥ 

इहा कुम्हडबतिया कोउ नाहीं । जे तरजनी देखि मरि जाहीं॥ 
देखि कुठारु सरासन बाना। मैं कछु कहा सहित अभिमाना ॥ 
भृगुसुत समुझि जनेउ बिलोकी । जो कछु कहहु सहउँ रिस रोकी॥ 
सुर महिसुर हरिजन अरु गाई । हमरें कुल इन्ह पर न सुराई॥ 
बधें पापु अपकीरति हारें। मारतहूँ पा परिअ तुम्हारें॥ 
कोटि कुलिस सम बचनु तुम्हारा । व्यर्थं धरहु धनु बान कुठारा॥ 
दो०-जो बिलोकि अनुचित कहेउँ छमहु महामुनि धीर। 

सुनि सरोष भृगुबंसमनि बोले गिरा गभीर॥२७३॥ 
कौसिक सुनहु मंद यहु बालकु । कुटिल कालबस निज कुल घालकु॥ 
भानु बंस राकेस कलंकू । निपट निरंकुस अबुध असंकू॥ 
काल कवलु होइहि छन माहीं । कहउँ पुकारि खोरि मोहि नाहीं॥ 
तुम्ह हटकहु जौं चहहु उबारा । कहि प्रतापु बलु रोषु हमारा॥ 
लखन कहेउ मुनि सुजसु तुम्हारा तुम्हहि अछत को बरने पारा॥ 
अपने मुँह तुम्ह आपनि करनी । बार अनेक भाति बहु बरनी॥ 
नहिं संतोषु त पुनि कछु कहहू । जनि रिस रोकि दुसह दुख सहहू॥ 
बीरब्रती तुम्ह धीर अछोभा। गारी देत न पावहु सोभा॥ 
दो०-सूर समर करनी करहिं कहि न जनावहिं आपु। 

बिद्यमान रन पाइ रिपु कायर कथहिं प्रतापु॥ २७४॥ 
तुम्ह तौ कालु हाँक जनु लावा । बार बार मोहि लागि बोलावा॥ 
सुनत लखन के बचन कठोरा । परसु सुधारि धरेउ कर घोरा॥ 
अब जनि देइ दोसु मोहि लोगू । कटुबादी बालकु बधजोगू॥ 
बाल बिलोकि बहुत मैं बाँचा । अब यहु मरनिहार भा साँचा॥ 
कौसिक कहा छमिअ अपराधू । बाल दोष गुन गनहिं न साधू॥ 
खर कुठार मैं अकरुन कोही । आगे अपराधी गुरुद्रोही॥ 
उतर देत छोड्उँ बिनु मारें । केवल कौसिक सील तुम्हारें॥ 
न त एहि काटि कुठार कठोरें। गुरहि उरिन होतेउँ श्रम थोरें॥ 

दो०--गाधिसूनु कह हृदय हँसे मुनिहि हरिअरइ सूझ। 

अयमय खाँड न ऊखमय अजहुँ न बूझ अबूझ॥ २७५॥ 
कहेउ लखन मुनि सीलु तुम्हारा । को नहिं जान बिदित संसारा॥ 
माता पितहि उरिन भए नीकें । गुर रिनु रहा सोचु बड़ जी कें॥ 
सो जनु हमरेहि माथे काढ़ा। दिन चलि गए ब्याज बड़ बाढ़ा॥ 
अब आनिअ ब्यवहरिआ बोली । तुरत देउ मैं थैली खोली॥ 
सुनि कटु बचन कुठार सुधारा । हाय हाय सब सभा पुकारा॥ 
भृगुबर परसु देखावहु मोही । बिप्र बिचारि बचउँ नृपद्रोही॥ 
मिले न कबहुँ सुभट रन गाढ़े। द्विज देवता घरहि के बाढ़े॥ 
अनुचित कहि सब लोग पुकारे । रघुपति सयनहिं लखनु नेवारे ॥ 
दो०-लखन उतर आहुति सरिस भृगुबर कोपु कृसानु। 

बढ़त देखि जल सम बचन बोले रघुकुलभानु॥ २७६ ॥ 
नाथ करहु बालक पर छोहू। सूध दूधमुख करिअ न कोहू॥ 
जौं पै प्रभु प्रभाउ कछु जाना । तौ कि बराबरि करत अयाना॥ 
जौं लरिका कछु अचगरि करहीं । गुर पितु मातु मोद मन भरहीं॥ 
करिअ कृपा सिसु सेवक जानी । तुम्ह सम सील धीर मुनि ग्यानी ॥ 
राम बचन सुनि कछुक जुड़ाने । कहि कछु लखनु बहुरि मुसुकाने॥ 
हॅसत देखि नख सिख रिस ब्यापी । राम तोर भ्राता बड़ पापी॥ 
गौर सरीर स्याम मन माहीं । कालकूटमुख पयमुख नाहीं॥ 
सहज टेढ़ अनुहरइ न तोही। नीचु मीचु सम देख न मोही॥ 
दो०-लखन कहेउ हँसे सुनहु मुनि क्रोधु पाप कर मूल। 

जेहि बस जन अनुचित करहिं चरहिं बिस्व प्रतिकूल॥ २७७॥ 
में तुम्हार अनुचर मुनिराया । परिहरि कोपु करिअ अब दाया॥ 
टूट चाप नहिं जुरिहि रिसाने । बैठिअ होइहिं पाय पिराने॥ 

जौं अति प्रिय तौ करिअ उपाई । जोरिअ कोउ बड़ गुनी बोलाई ॥ 
बोलत लखनहिं जनकु डेराहीं । मष्ट करहु अनुचित भल नाहीं॥ 
थर थर काँपहिं पुर नर नारी । छोट कुमार खोट बड़ भारी॥ 
भृगुपति सुनि सुनि निरभय बानी । रिस तन जरइ होइ बल हानी॥ 
बोले रामहि देइ निहोरा । बचउँ बिचारि बंधु लघु तोरा॥ 
मनु मलीन तनु सुंदर कैसें । बिष रस भरा कनक घटु जेसें॥ 


दो०-सुनि लछिमन बिहसे बहुरि नयन तरेरे राम। 
गुर समीप गवने सकुचि परिहरि बानी बाम॥ २७८॥ 


अति बिनीत मृदु सीतल बानी । बोले रामु जोरि जुग पानी॥ 
सुनहु नाथ तुम्ह सहज सुजाना । बालक बचनु करिअ नहिं काना॥ 
बररै बालकु एकु सुभाऊ। इन्हहि न संत बिदूषहिं काऊ॥ 
तेहि नाहीं कछु काज बिगारा । अपराधी मैं नाथ तुम्हारा॥ 
कृपा कोपु बधु बॅधब गोसाई । मो पर करिअ दास की नाई॥ 
कहिअ बेगि जेहि बिधि रिस जाई । मुनिनायक सोइ करों उपाई॥ 
कह मुनि राम जाइ रिस कैसें । अजहुँ अनुज तव चितव अनैसे॥ 
एहि कॅ कंठ कुठारु न दीन्हा । तौ में काह कोपु करि कीन्हा॥ 
दो०-गर्भ स्रवहिँ अवनिप रवनि सुनि कुठार गति घोर। 

परसु अछत देखउँ जिअत बैरी भूपकिसोर॥ २७९॥ 
बहइ न हाथु दहइ रिस छाती । भा कुठारु कुंठित नृपघाती॥ 
भयउ बाम बिधि फिरेउ सुभाऊ । मोरे हदये कृपा कसि काऊ॥ 
आजु दया दुखु दुसह सहावा । सुनि सौमित्रि बिहसि सिरु नावा॥ 
बाउ कृपा मूरति अनुकूला । बोलत बचन झरत जनु फूला॥ 
जौं पै कृपा जरिहिँ मुनि गाता । क्रोध भएँ तनु राख बिधाता॥ 
देखु जनक हठि बालकु एहू । कीन्ह चहत जड़ जमपुर गेहू॥ 
बेगि करहु किन आँखिन्ह ओटा । देखत छोट खोट नृपु ढोटा॥ 
बिहसे लखनु कहा मन माहीं । मूदे आखि कतहुँ कोउ नाहीं॥ 

दो०-परसुरामु तब राम प्रति बोले उर अति क्रोधु। 

संभु सरासनु तोरि सठ करसि हमार प्रबोधु॥२८०॥ 
बंधु कहइ कटु संमत तोरें तू छल बिनय करसि कर जोरें॥ 
करु परितोषु मोर संग्रामा । नाहि त छाड़ कहाउब रामा॥ 
छलु तजि करहि समरु सिवद्रोही । बंधु सहित न त मारउँ तोही॥ 
भृगुपति बकहिं कुठार उठाएँ । मन मुसुकाहिं रामु सिर नाएँ॥ 
गुनह लखन कर हम पर रोषू । कतहु सुधाइहु ते बड़ दोषू॥ 
टेढ् जानि सब बंदइ काहू । वक्र चंद्रमहि ग्रसइ न राहू॥ 
राम कहेउ रिस तजिअ मुनीसा । कर कुठारु आगें यह सीसा॥ 
जेहिं रिस जाइ करिअ सोइ स्वामी । मोहि जानिअ आपन अनुगामी ॥ 


दो०-प्रभुहि सेवकहि समरु कस तजहु बिप्रबर रोसु। 

बेषु बिलोकें कहेसि कछु बालकहू नहिं दोसु॥२८१॥ 
देखि कुठार बान धनु धारी । भे लरिकहि रिस बीरु बिचारी॥ 
नामु जान पै तुम्हहि न चीन्हा । बंस सुभाये उतरु तेहिं दीन्हा॥ 
जौं तुम्ह औतेहु मुनि की नाई । पद रज सिर सिसु धरत गोसाई॥ 
छमहु चूक अनजानत केरी । चहिअ बिप्र उर कृपा घनेरी॥ 
हमहि तुम्हहि सरिबरि कसि नाथा । कहहु न कहाँ चरन कहे माथा॥ 
राम मात्र लघु नाम हमारा । परसु सहित बड़ नाम तोहारा॥ 
देव एकु गुनु धनुष हमारें। नव गुन परम पुनीत तुम्हारें॥ 
सब प्रकार हम तुम्ह सन हारे । छमहु विप्र अपराध हमारे॥ 
दो०-बार बार मुनि बिप्रबर कहा राम सन राम। 

बोले भृगुपति सरुष हसि तहँ बंधु सम बाम॥२८२॥ 
निपटहिं द्विज करि जानहि मोही । मैं जस विप्र सुनावउँ तोही॥ 
चाप स्त्रुवा सर आहुति जानू । कोपु मोर अति घोर कृसान्‌॥ 

समिधि सेन चतुरंग सुहाई । महा महीप भए पसु आई॥ 
में एहिं परसु काटि बलि दीन्हे । समर जग्य जप कोटिन्ह कोन्हे॥ 
मोर प्रभाउ बिदित नहिं तोरें। बोलसि निदरि बिप्र के भोरें॥ 
भंजेउ चापु दापु बड़ बाढ़ा। अहमिति मनहुँ जीति जगु ठाढ़ा॥ 
राम कहा मुनि कहहु बिचारी । रिस अति बडि लघु चूक हमारी ॥ 
छुअतर्हि टूट पिनाक पुराना । में केहि हेतु करौं अभिमाना॥ 
दो०-जौं हम निदरहिं बिप्र बदि सत्य सुनहु भृगुनाथ। 

तौ अस को जग सुभटु जेहि भय बस नावहिं माथ॥ २८३॥ 
देव दनुज भूपति भट नाना । समबल अधिक होउ बलवाना॥ 
जौं रन हमहि पचारै कोऊ । लरहिं सुखेन कालु किन होऊ॥ 
छत्रिय तनु धरि समर सकाना । कुल कलंकु तेहि पावर आना॥ 
कहउँ सुभाउ न कुलहि प्रसंसी । कालहु डरहिं न रन रघुबंसी॥ 
बिप्रबंस कै असि प्रभुताई । अभय होइ जो तुम्हहि डेराई॥ 
सुनि मृदु गूढ़ बचन रघुपति के । उघरे पटल परसुधर मति के॥ 
राम रमापति कर धनु लेहू। खैँचहु मिटै मोर संदेह्‌॥ 
देत चापु आपुर्हि चलि गयऊ । परसुराम मन बिसमय भयऊ॥ 


दो०-जाना राम प्रभाउ तब पुलक प्रफुल्लित गात। 

जोरि पानि बोले बचन हृदये न प्रेमु अमात॥२८४॥ 
जय रघुबंस बनज बन भानू । गहन दनुज कुल दहन कृसान्‌॥ 
जय सुर बिप्र धेनु हितकारी । जय मद मोह कोह भ्रम हारी॥ 
बिनय सील करुना गुन सागर । जयति बचन रचना अति नागर॥ 
सेवक सुखद सुभग सब अंगा । जय सरीर छबि कोटि अनंगा॥ 
करौं काह मुख एक प्रसंसा । जय महेस मन मानस हंसा॥ 
अनुचित बहुत कहेउँ अग्याता । छमहु छमामंदिर दोउ भ्राता॥ 
कहि जय जय जय रघुकुलकेतू । भृगुपति गए बनहि तप हेतू॥ 
अपभरये कुटिल महीप डेराने। जहँँ तहँ कायर गर्वैहि पराने॥ 

दो०-देवन्ह दीन्हीं दुंदुभी प्रभु पर बरषहिं फूल। 

हरषे पुर नर नारि सब मिटी मोहमय सूल॥ २८५॥ 
अति गहगहे बाजने बाजे । सबहिं मनोहर मंगल साजे॥ 
जूथ जूथ मिलि सुमुखि सुनयनीं । करहि गान कल कोकिलबयनीं॥ 
सुखु बिदेह कर बरनि न जाई । जन्मदरिद्र मनहुँ निधि पाई॥ 
बिगत त्रास भइ सीय सुखारी । जनु बिधु उदयँ चकोरकुमारी॥ 
जनक कीन्ह कौसिकहि प्रनामा । प्रभु प्रसाद धनु भंजेउ रामा॥ 
मोहि कृतकृत्य कीन्ह दुहुँ भाई । अब जो उचित सो कहिअ गोसाई॥ 
कह मुनि सुनु नरनाथ प्रबीना । रहा बिबाहु चाप आधीना॥ 
दूटतहीं धनु भयउ बिबाहू । सुर नर नाग बिदित सब काहू॥ 
दो०-तदपि जाइ तुम्ह करहु अब जथा बंस ब्यबहारु। 

बूझि निप्र कुलबृद्ध गुर बेद बिदित आचारु॥२८६॥ 
दूत अवधपुर पठवहु जाई । आनहिं नप दसरथहि बोलाई॥ 
मुदित राउ कहि भलेहिं कृपाला । पठए दूत बोलि तेहि काला॥ 
बहुरि महाजन सकल बोलाए । आइ सबन्हि सादर सिर नाए॥ 
हाट बाट मंदिर सुरबासा। नगरु संँवारहु चारिहु पासा॥ 
हरषि चले निज निज गृह आए । पुनि परिचारक बोलि पठाए॥ 
रचहु बिचित्र बितान बनाई । सिर धरि बचन चले सचु पाई॥ 
पठए बोलि गुनी तिन्ह नाना । जे बितान बिधि कुसल सुजाना॥ 
बिधिहि बंदि तिन्ह कीन्ह अरंभा । बिरचे कनक कदलि के खंभा॥ 


दो०-- हरित मनिन्ह के पत्र फल पदुमराग के फूल। 
रचना देखि बिचित्र अति मनु बिरंचि कर भूल॥२८७॥ 


बेनु हरित मनिमय सब कीन्हे । सरल सपरब परहिं नहिं चीन्हे॥ 
कनक कलित अहिबेलि बनाई । लखि नहिं परइ सपरन सुहाई॥ 

तेहि के रचि पचि बंध बनाए । बिच बिच मुकुता दाम सुहाए॥ 
मानिक मरकत कुलिस पिरोजा । चीरि कोरि पचि रचे सरोजा॥ 
किए भृंग बहुरंग बनिहंगा। गुंजहिं कूजहिं पवन प्रसंगा॥ 
सुर प्रतिमा खंभन गढ़ि काढी । मंगल द्रब्य लिएँ सब ठाढ़ीं॥ 
चौकें भाँति अनेक पुराई। सिंधुर मनिमय सहज सुहाई॥ 
दो०-सौरभ पल्लव सुभग सुठि किए नीलमनि कोरि। 

हेम बौर मरकत घवरि लसत पाटमय डोरि॥२८८॥ 
रचे रुचिर बर बंदनिवारे। मनहुँ मनोभव फंद संवारे॥ 
मंगल कलस अनेक बनाए । ध्वज पताक पट चमर सुहाए॥ 
दीप मनोहर मनिमय नाना । जाइ न बरनि बिचित्र बिताना॥ 
जेहि मंडप दुलहिनि वैदेही । सो बरने असि मति कबि केही॥ 
दूलहु रामु रूप गुन सागर । सो बितानु तिहुँ लोक उजागर॥ 
जनक भवन कै सोभा जैसी । गृह गृह प्रति पुर देखिअ तेसी॥ 
जेहिं तेरहुति तेहि समय निहारी । तेहि लघु लगहिं भुवन दस चारी॥ 
जो संपदा नीच गृह सोहा। सो बिलोकि सुरनायक मोहा॥ 
दो०-बसइ नगर जेहिं लच्छि करि कपट नारि बर बेषु। 

तेहि पुर कै सोभा कहत सकुचहिं सारद सेषु॥२८९॥ 
पहुँचे दूत राम पुर पावन । हरषे नगर बिलोकि सुहावन॥ 
भूप द्वार तिन्ह खबरि जनाई । दसरथ नृप सुनि लिए बोलाई॥ 
करि प्रनामु तिन्ह पाती दीन्ही । मुदित महीप आपु उठि लीन्ही॥ 
बारि विलोचन बाँचत पाती । पुलक गात आई भरि छाती॥ 
रामु लखनु उर कर बर चीठी । रहि गए कहत न खाटी मीठी॥ 
पुनि धरि धीर पत्रिका बाँची | हरषी सभा बात सुनि साँची॥ 
खेलत रहे तहो सुधि पाई । आए भरतु सहित हित भाई॥ 


Dd अति सनेहँ सकुचाई । तात कहाँ तें पाती आई॥ 

दो०--कुसल प्रानप्रिय बंधु दोउ अहहिं कहहु केहिं देस। 

सुनि सनेह साने बचन बाची बहुरि नरेस॥२९०॥ 
सुनि पाती पुलके दोउ भ्राता । अधिक सनेहु समात न गाता॥ 
प्रीति पुनीत भरत कै देखी । सकल सभां सुखु लहेउ बिसेषी ॥ 
तब नृप दूत निकट बैठारे । मधुर मनोहर बचन उचारे॥ 
भेआ कहहु कुसल दोउ बारे | तुम्ह नीके निज नयन निहारे॥ 
स्यामल गौर धरें धनु भाथा । बय किसोर कौसिक मुनि साथा॥ 
पहिचानहु तुम्ह कहहु सुभाऊ । प्रेम बिबस पुनि पुनि कह राऊ॥ 
जा दिन तें मुनि गए लवाई । तब तें आजु साचि सुधि पाई॥ 
कहहु बिदेह कवन बिधि जाने । सुनि प्रिय बचन दूत मुसुकाने॥ 
दो०-सुनहु महीपति मुकुट मनि तुम्ह सम धन्य न कोउ। 

रामु लखनु जिन्ह के तनय बिस्व निभूषन दोउ॥२९१॥ 


पूछन जोगु न तनय तुम्हारे पुरुषसिंघ तिहु पुर उजिआरे॥ 
जिन्ह के जस प्रताप कें आगे । ससि मलीन रबि सीतल लागे॥ 
तिन्ह कहँ कहिअ नाथ किमि चीन्हे । देखिअ रबि कि दीप कर लीन्हे॥ 
सीय स्वयंबर भूप अनेका । समिटे सुभट एक तें एका॥ 
संभु सरासनु काहुँ न टारा। हारे सकल बीर बरिआरा॥ 
तीनि लोक महेँ जे भटमानी । सभ कै सकति संभु धनु भानी॥ 
सकइ उठाइ सरासुर मेरू । सोउ हिय हारि गयउ करि फेरू॥ 
जेहि कौतुक सिवसैलु उठावा । सोउ तेहि सभा पराभउ पावा॥ 
दो०-तहाँ राम रघुबंसमनि सुनि महा महिपाल। 

भंजेउ चाप प्रयास बिनु जिमि गज पंकज नाल॥२९२॥ 
सुनि सरोष भृगुनायकु आए । बहुत भाँति तिन्ह आखि देखाए॥ 
देखि राम बलु निज धनु दीन्हा । करि बहु बिनय गवनु बन कीन्हा ॥ 
राजन रामु अतुलबल जसें । तेज निधान लखनु पुनि तेसें॥ 

कंपहिं भूप बिलोकत जाके । जिमि गज हरि किसोर के ताके ॥ 
देव देखि तव बालक दोऊ। अब न आँखि तर आवत कोऊ॥ 
दूत बचन रचना प्रिय लागी । प्रेम प्रताप बीर रस पागी॥ 
सभा समेत राउ अनुरागे। दूतन्ह देन निछावरि लागे॥ 
कहि अनीति ते मूदहिं काना । धरमु बिचारि सबहिं सुखु माना॥ 
दो०-तब उठि भूप बसिष्ट कहुँ दीन्हि पत्रिका जाइ। 

कथा सुनाई गुरहि सब सादर दूत बोलाइ॥२९३॥ 
सुनि बोले गुर अति सुखु पाई । पुन्य पुरुष कहुँ महि सुख छाई॥ 
जिमि सरिता सागर महेँ जाहीं । जद्यपि ताहि कामना नाहीं॥ 
तिमि सुख संपति बिनहिँ बोलाएँ । धरमसील पहिँ जाहिं सुभाएं॥ 
तुम्ह गुर विप्र धेनु सुर सेबी तसि पुनीत कौसल्या देबी॥ 
सुकृती तुम्ह समान जग माहीं । भयउ न है कोउ होनेउ नाहीं॥ 
तुम्ह ते अधिक पुन्य बड़ कार्के । राजन राम सरिस सुत जार्के॥ 
बीर बिनीत धरम ब्रत धारी । गुन सागर बर बालक चारी॥ 
तुम्ह कहुँ सर्ब काल कल्याना । सजहु बरात बजाइ निसाना॥ 
दो०-चलहु बेगि सुनि गुर बचन भलेहिं नाथ सिरु नाइ। 

भूपति गवने भवन तब दूतन्ह बासु देवाइ॥ २९४॥ 
राजा सबु रनिवास बोलाई । जनक पत्रिका बाचि सुनाई॥ 
सुनि संदेसु सकल हरषानीं । अपर कथा सब भूप बखानीं॥ 
प्रेम प्रफुल्लित राजहिँ रानी । मनहुँसिखिनि सुनि बारिद बानी॥ 
मुदित असीस देहि गुर नारीं। अति आनंद मगन महतारीं॥ 
लेहिं परस्पर अति प्रिय पाती । हृदये लगाइ जुड़ावहिं छाती॥ 
राम लखन कै कीरति करनी । बारहिं बार भूपबर बरनी॥ 
मुनि प्रसादु कहि द्वार सिधाए। रानिन्ह तब महिदेव बोलाए॥ 
दिए दान आनंद समेता । चले बिप्रबर आसिष देता॥ 

सो०-जाचक लिए हॅकारि दीन्हि निछावरि कोटि बिधि। 
चिरु जीवहुँ सुत चारि चक्रबर्ति दसरत्थ के॥२९५॥ 


कहत चले पहिरें पट नाना । हरषि हने गहगहे निसाना॥ 
समाचार सब लोगन्ह पाए । लागे घर घर होन बधाए॥ 
भुवन चारिदस भरा उछाहू । जनकसुता रघुबीर बिआहू॥ 
सुनि सुभ कथा लोग अनुरागे। मग गृह गलीं सवारन लागे॥ 
जद्यपि अवध सदैव सुहावनि। राम पुरी मंगलमय पावनि॥ 
तदपि प्रीति कै प्रीति सुहाई । मंगल रचना रची बनाई॥ 
ध्वज पताक पट चामर चारू । छावा परम बिचित्र बजारू॥ 
कनक कलस तोरन मनि जाला । हरद दूब दधि अच्छत माला॥ 
दो०- मंगलमय निज निज भवन लोगन्ह रचे बनाइ। 

बीथीं सींचीं चतुरसम चौके चारु पुराइ॥२९६॥ 
जहे तहँ जूथ जूथ मिलि भामिनि । सजि नव सप्त सकल दुति दामिनि॥ 
बिधुबदनीं मृग सावक लोचनि । निज सरूप रति मानु बिमोचनि॥ 
गावरहि मंगल मंजुल बानी । सुनि कल रव कलकंठि लजानीं॥ 
भूप भवन किमि जाइ बखाना । बिस्व बिमोहन रचेउ बिताना॥ 
मंगल द्रब्य मनोहर नाना । राजत बाजत बिपुल निसाना॥ 
कतहुँ बिरिद बंदी उच्चरहीं। कतहुँ बेद धुनि भूसुर करहीं॥ 
गावहिं सुंदरि मंगल गीता।लै लै नामु रामु अरु सीता॥ 
बहुत उछाहु भवनु अति थोरा। मानहुँ उमगि चला चहु ओरा॥ 
दो०-सोभा दसरथ भवन कइ को कबि बरनै पार। 

जहाँ सकल सुर सीस मनि राम लीन्ह अवतार॥ २९७॥ 
भूप भरत पुनि लिए बोलाई । हय गय स्यंदन साजहु जाई॥ 
चलहु बेगि रघुबीर बराता । सुनत पुलक पूरे दोउ भ्राता॥ 
भरत सकल साहनी बोलाए । आयसु दीन्ह मुदित उठि धाए॥ 

रचि रुचि जीन तुरग तिन्ह साजे । बरन बरन बर बाजि बिराजे॥ 
सुभग सकल सुठि चंचल करनी । अय इव जरत धरत पग धरनी॥ 
नाना जाति न जाहि बखाने। निदरि पवनु जनु चहत उड़ाने॥ 
तिन्ह सब छयल भए असवारा । भरत सरिस बय राजकुमारा॥ 
सब सुंदर सब भूषनधारी । कर सर चाप तून कटि भारी॥ 
दो०-छरे छबीले छयल सब सूर सुजान नबीन। 

जुग पदचर असवार प्रति जे असिकला प्रबीन॥ २९८ ॥ 
बाँधे बिरद बीर रन गाढ़े। निकसि भए पुर बाहेर ठाढ़े॥ 
फेरहिं चतुर तुरग गति नाना । हरषहिं सुनि सुनि पनव निसाना॥ 
रथ सारथिन्ह बिचित्र बनाए । ध्वज पताक मनि भूषन लाए॥ 
चवर चारु किंकिनि धुनि करहीं । भानु जान सोभा अपहरहीं॥ 
साबॅँकरन अगनित हय होते। ते तिन्ह रथन्ह सारथिन्ह जोते॥ 
सुंदर सकल अलंकृत सोहे जिन्हहि बिलोकत मुनि मन मोहे॥ 
जे जल चलहिँ थलहि की नाई । टाप न बूड़ बेग अधिकाईं॥ 
अस्त्र सस्त्र सबु साजु बनाई । रथी सारथिन्ह लिए बोलाई॥ 
दो०-चढ़ि चढ़ि रथ बाहेर नगर लागी जुरन बरात। 

होत सगुन सुंदर सबहि जो जेहि कारज जात॥२९९॥ 
कलित करिबरन्हि परीं अँबारीं । कहि न जाहि जेहि भाँति संँवारीं॥ 
चले मत्त गज घंट बिराजी। मनहुँ सुभग सावन घन राजी॥ 
बाहन अपर अनेक विधाना । सिबिका सुभग सुखासन जाना॥ 
तिन्ह चढ़ि चले बिप्रबर बंदा । जनु तनु धरें सकल श्रुति छंदा॥ 
मागध सूत बंदि गुनगायक । चले जान चढ़ि जो जेहि लायक॥ 
बेसर ऊँट बृषभ बहु जाती । चले बस्तु भरि अगनित भाँती॥ 
कोटिन्ह काँवरि चले कहारा । बिबिध बस्तु को बरनै पारा॥ 
चले सकल सेवक समुदाई । निज निज साजु समाजु बनाई॥ 

दो०--सब कें उर निर्भर हरषु पूरित पुलक सरीर। 

कबहिं देखिबे नयन भरि रामु लखनु दोउ बीर॥ ३००॥ 
गरजहिं गज घंटा धुनि घोरा । रथ रव बाजि हिंस चहु ओरा॥ 
निदरि घनहि घुर्म्मरहिं निसाना । निज पराइ कछु सुनिअ न काना॥ 
महा भीर भूपति के द्वारें। रज होइ जाइ पघान पबारें॥ 
चढ़ी अटारिन्ह देखहिं नारीं । लिएँ आरती मंगल थारीं॥ 
गावहिं गीत मनोहर नाना । अति आनंदु न जाइ बखाना॥ 
तब सुमंत्र दुइ स्यंदन साजी । जोते रबि हय निंदक बाजी॥ 
दोउ रथ रुचिर भूप पहि आने । नहिं सारद पहिं जाहि बखाने॥ 
राज समाजु एक रथ साजा । दूसर तेज पुंज अति भ्राजा॥ 
दो०-तेहिं रथ रुचिर बसिष्ठ कहुँ हरषि चढाइ नरेसु। 

आपु चढ़ेउ स्यंदन सुमिरि हर गुर गौरि गनेसु॥ ३०१॥ 
सहित बसिष्ठ सोह नृप कैसें। सुर गुर संग पुरंदर जैसें॥ 
करि कुल रीति बेद बिधि राऊ। देखि सबहि सब भाँति बनाऊ॥ 
सुमिरि रामु गुर आयसु पाई । चले महीपति संख बजाई॥ 
हरषे बिबुध बिलोकि बराता । बरषहिं सुमन सुमंगल दाता॥ 
भयउ कोलाहल हय गय गाजे । व्योम बरात बाजने बाजे॥ 
सुर नर नारि सुमंगल गाई । सरस राग बाजहिं सहनाई॥ 
घंट घंटि धुनि बरनि न जाही । सरव करहि पाइक पफहराहीं॥ 
करहि बिदूषक कौतुक नाना । हास कुसल कल गान सुजाना॥ 
दो०-तुरग नचावहिं कुर बर अकनि मृदंग निसान। 

नागर नट चितवहिं चकित डगहिं न ताल बॅधान॥ ३०२॥ 
बनइ न बरनत बनी बराता। होहि सगुन सुंदर सुभदाता॥ 
चारा चाषु बाम दिसि लेई। मनहुँ सकल मंगल कहि देई॥ 
दाहिन काग सुखेत सुहावा । नकुल दरसु सब काहूँ पावा॥ 

सानुकूल बह त्रिबिध बयारी । सघट सबाल आव बर नारी॥ 
लोवा फिरि फिरि दरसु देखावा । सुरभी सनमुख सिसुहि पिआवा॥ 
मृगमाला फिरि दाहिनि आई । मंगल गन जनु दीन्हि देखाई॥ 
छेमकरी कह छेम बिसेषी । स्यामा बाम सुतरु पर देखी॥ 
सनमुख आयउ दधि अरु मीना । कर पुस्तक दुइ विप्र प्रबीना॥ 


दो०-मंगलमय कल्यानमय अभिमत फल दातार। 

जनु सब साचे होन हित भए सगुन एक बार॥३०३॥ 
मंगल सगुन सुगम सब ताके । सगुन ब्रह्म सुंदर सुत जार्के॥ 
राम सरिस बरु दुलहिनि सीता । समधी दसरथु जनकु पुनीता॥ 
सुनि अस ब्याहु सगुन सब नाचे । अब कीन्हे बिरंचि हम सांचे॥ 
एहि बिधि कीन्ह बरात पयाना । हय गय गाजहिं हने निसाना॥ 
आवत जानि भानुकुल केतू । सरितन्हि जनक बँधाए सेतू॥ 
बीच बीच बर बास बनाए। सुरपुर सरिस संपदा छाए॥ 
असन सयन बर बसन सुहाए । पावर्हि सब निज निज मन भाए॥ 
नित नूतन सुख लखि अनुकूले । सकल बरातिन्ह मंदिर भूले॥ 


दो०- आवत जानि बरात बर सुनि गहगहे निसान। 
सजि गज रथ पदचर तुरग लेन चले अगवान॥ ३०४॥ 


मासपारायण, दसवाँ विश्राम 


कनक कलस भरि कोपर थारा । भाजन ललित अनेक प्रकारा॥ 
भरे सुधा सम सब पकवाने। नाना भाँति न जाहि बखाने॥ 
फल अनेक बर बस्तु सुहाई । हरषि भेंट हित भूप पठाईं॥ 
भूषन बसन महामनि नाना । खग मृग हय गय बहुबिधि जाना॥ 
मंगल सगुन सुगंध सुहाए। बहुत भांति महिपाल पठाए॥ 
दधि चिउरा उपहार अपारा । भरि भरि काँवरि चले कहारा॥ 
अगवानन्ह जब दीखि बराता । उर आनंदु पुलक भर गाता॥ 
देखि बनाव सहित अगवाना । मुदित बरातिन्ह हने निसाना॥ 

दो०-हरषि परसपर मिलन हित कछुक चले बगमेल। 

जनु आनंद समुद्र दुइ मिलत बिहा सुबेल॥ ३०५॥ 
बरषि सुमन सुर सुंदरि गावहिं । मुदित देव दुंदुभी बजावहिं॥ 
बस्तु सकल राखी नुप आगे । बिनय कोल्हि तिन्ह अति अनुरागें॥ 
प्रेम समेत राये सबु लीन्हा । भै बकसीस जाचकर्हि दीन्हा ॥ 
करि पूजा मान्यता बड़ाई । जनवासे कहुँ चले लवाई॥ 
बसन बिचित्र पाँवड़े परहीं । देखि धनदु धन मदु परिहरहीं॥ 
अति सुंदर दीन्हेड जनवासा । जहँ सब कहुँ सब भाँति सुपासा॥ 
जानी सिये बरात पुर आई । कछु निज महिमा प्रगटि जनाई॥ 
हृदयँ सुमिरि सब सिद्धि बोलाई । भूप पहुनई करन पठाई॥ 
दो०-सिधि सब सिय आयसु अकनि गई जहाँ जनवास। 

लिएँ संपदा सकल सुख सुरपुर भोग बिलास॥३०६॥ 
निज निज बास बिलोकि बराती । सुरसुख सकल सुलभ सब भाँती॥ 
बिभव भेद कछु कोउ न जाना । सकल जनक कर करहिं बखाना॥ 
सिय महिमा रघुनायक जानी । हरषे हृदये हेतु पहिचानी॥ 
पितु आगमनु सुनत दोउ भाई । हृद्ये न अति आनंदु अमाई॥ 
सकुचन्ह कहि न सकत गुरु पाहीं । पितु दरसन लालचु मन माहीं॥ 
बिस्वामित्र बिनय बडि देखी । उपजा उर संतोषु बिसेषी॥ 
हरषि बंधु दोउ हदये लगाए । पुलक अंग अंबक जल छाए॥ 
चले जहाँ दसरथु जनवासे। मनहुँ सरोबर तकेउ पिआसे॥ 
दो०—भूप बिलोके जबहिं मुनि आवत सुतन्ह समेत। 

उठे हरषि सुखसिंधु महँ चले थाह सी लेत॥३०७॥ 
मुनिहि दंडवत कीन्ह महीसा । बार बार पद रज धरि सीसा॥ 
कौसिक राउ लिए उर लाई । कहि असीस पूछी कुसलाई॥ 
पुनि दंडवत करत दोउ भाई । देखि नृपति उर सुखु न समाई॥ 

सुत हियँ लाइ दुसह दुख मेटे । मृतक सरीर प्रान जनु भेंटे॥ 
पुनि बसिष्ठ पद सिर तिन्ह नाए। प्रेम मुदित मुनिबर उर लाए॥ 
बिप्र बूंद बंदे दुहुँ भाई । मनभावती असीसें पाई॥ 
भरत सहानुज कीन्ह प्रनामा । लिए उठाइ लाइ उर रामा॥ 
हरषे लखन देखि दोउ भ्राता । मिले प्रेम परिपूरित गाता॥ 
दो०-पुरजन परिजन जातिजन जाचक मंत्री मीत। 

मिले जथाबिधि सबहि प्रभु परम कृपाल बिनीत॥ ३०८ ॥ 
रामहि देखि बरात जुड़ानी। प्रीति कि रीति न जाति बखानी॥ 
नुप समीप सोहहिं सुत चारी । जनु धन धरमादिक तनुधारी॥ 
सुतन्ह समेत दसरथहि देखी । मुदित नगर नर नारि बिसेषी॥ 
सुमन बरिसि सुर हनहिँ निसाना । नाकनटीं नाचहिं करि गाना॥ 
सतानंद अरु बिप्र सचिव गन । मागध सूत बिदुष बंदीजन॥ 
सहित बरात राउ सनमाना । आयसु मागि फिरे अगवाना॥ 
प्रथम बरात लगन तें आई | तातें पुर प्रमोद अधिकाई॥ 
ब्रह्मानंदु लोग सब लहहीं । बढ्हुँ दिवस निसि बिधि सन कहहीं॥ 
दो०-रामु सीय सोभा अवधि सुकृत अवधि दोउ राज। 

जहँ तहँ पुरजन कहहिं अस मिलि नर नारि समाज॥ ३०९॥ 
जनक सुकृत मूरति बैदेही । दसरथ सुकृत रामु धरें देही॥ 
इन्ह सम काहुँ न सिव अवराधे । काहुँ न इन्ह समान फल लाधे॥ 
इन्ह सम कोउ न भयउ जग माहीं । है नहिं कतहूँ होनेउ नाहीं॥ 
हम सब सकल सुकृत कै रासी । भए जग जनमि जनकपुर बासी॥ 
जिन्ह जानकी राम छबि देखी । को सुकृती हम सरिस बिसेषी॥ 
पुनि देखब रघुबीर बिआहू । लेब भली बिधि लोचन लाहू॥ 
कहहिं परसपर कोकिलबयनीं । एहि बिआहेँ बड़ लाभु सुनयनीं॥ 
बड़ भाग बिधि बात बनाई । नयन अतिथि होइहहिं दोउ भाई॥ 

दो०-बारहिं बार सनेह बस जनक बोलाउब सीय। 
लेन आइहहिं बंधु दोउ कोटि काम कमनीय॥३१०॥ 


बिबिध भाँति होइहि पहुनाई । प्रिय न काहि अस सासुर माई॥ 
तब तब राम लखनहि निहारी । होइहहिं सब पुर लोग सुखारी ॥ 
सखि जस राम लखन कर जोटा । तैसेइ भूप संग दुइ ढोटा॥ 
स्याम गौर सब अंग सुहाए। ते सब कहहिं देखि जे आए॥ 
कहा एक मैं आजु निहारे | जनु बिरंचि निज हाथ संँवारे॥ 
भरतु रामही को अनुहारी । सहसा लखि न सकहिँ नर नारी॥ 
लखनु सत्रुसूदनु एकरूपा । नख सिख ते सब अंग अनूपा॥ 
मन भावहिं मुख बरनि न जाहीं । उपमा कहुँ त्रिभुवन कोउ नाहीं॥ 


छं०-उपमा न कोउ कह दास तुलसी कतहुँ कबि कोबिद कहैं। 
बल बिनय बिद्या सील सोभा सिंधु इन्ह से एइ अहें॥ 
पुर नारि सकल पसारि अंचल बिधिहि बचन सुनावहीं। 
ब्याहिअहुँ चारिउ भाइ एहिं पुर हम सुमंगल गावहीं॥ 
सो०- कहहिं परस्पर नारि बारि बिलोचन पुलक तन। 
सखि सबु करब पुरारि पुन्य पयोनिधि भूप दोउ॥३११॥ 
एहि बिधि सकल मनोरथ करहीं । आनंद उमगि उमगि उर भरहीं॥ 
जे नृप सीय स्वयंबर आए | देखि बंधु सब तिन्ह सुख पाए॥ 
कहत राम जसु बिसद बिसाला । निज निज भवन गए महिपाला॥ 
गए बीति कछु दिन एहि भाँती । प्रमुदित पुरजन सकल बराती॥ 
मंगल मूल लगन दिनु आवा । हिम रितु अगहनु मासु सुहावा॥ 
ग्रह तिथि नखतु जोगु बर बारू । लगन सोधि बिधि कोन्ह बिचारू॥ 
पठै दीन्हि नारद सन सोई । गनी जनक के गनकन्ह जोई॥ 
सुनी सकल लोगन्ह यह बाता । कहहिं जोतिषी आहिं बिधाता॥ 


* बालकाण्ड * १५५ 


दो०-- धेनुधूरि बेला बिमल सकल सुमंगल मूल। 

बिप्रन्ह कहेउ बिदेह सन जानि सगुन अनुकूल॥३१२॥ 
उपरोहितहि कहेउ नरनाहा । अब बिलंब कर कारनु काहा॥ 
सतानंद तब सचिव बोलाए । मंगल सकल साजि सब ल्याए॥ 
संख निसान पनव बहु बाजे । मंगल कलस सगुन सुभ साजे॥ 
सुभग सुआसिनि गावहिं गीता । करहि बेद धुनि बिप्र पुनीता॥ 
लेन चले सादर एहि भाती । गए जहाँ जनवास बराती॥ 
कोसलपति कर देखि समाजू । अति लघु लाग तिन्हहि सुरराजू॥ 
भयउ समउ अब धारिअ पाऊ। यह सुनि परा निसानहिं घाऊ॥ 
गुरहि पूछि करि कुल बिधि राजा । चले संग मुनि साधु समाजा॥ 


दो०-- भाग्य निभव अवधेस कर देखि देव ब्रह्मादि। 
लगे सराहन सहस मुख जानि जनम निज बादि॥३१३॥ 


सुरन्ह सुमंगल अवसरु जाना । बरषहिं सुमन बजाइ निसाना॥ 
सिव ब्रह्मादिक बिबुध बरूथा । चढ़े बिमानन्हि नाना जूथा॥ 
प्रेम पुलक तन हृदये उछाहू । चले बिलोकन राम बिआहू॥ 
देखि जनकपुरु सुर अनुरागे । निज निज लोक सबहिं लघु लागे॥ 
चितवहिँ चकित बिचित्र बिताना । रचना सकल अलौकिक नाना॥ 
नगर नारि नर रूप निधाना । सुधर सुधरम सुसील सुजाना॥ 
तिन्हहि देखि सब सुर सुरनारी । भए नखत जनु बिधु उजिआरीं ॥ 
बिधिहि भयउ आचरजु बिसेषी । निज करनी कछु कतहुँ न देखी ॥ 
दो०-सिरवे समुझाए देव सब जनि आचरज भुलाहु। 

हृदये बिचारहु धीर धरि सिय रघुबीर बिआहु॥३१४॥ 
जिन्ह कर नामु लेत जग माहीं । सकल अमंगल मूल नसाहीं॥ 
करतल होहि पदारथ चारी । तेइ सिय रामु कहेउ कामारी॥ 
एहि बिधि संभु सुरन्ह समुझावा । पुनि आगें बर बसह चलावा॥ 

देवन्ह देखे दसरथु जाता । महामोद मन पुलकित गाता॥ 
साधु समाज संग महिदेवा । जनु तनु धरें करहिं सुख सेवा॥ 
सोहत साथ सुभग सुत चारी । जनु अपबरग सकल तनुधारी॥ 
मरकत कनक बरन बर जोरी । देखि सुरन्ह भे प्रीति न थोरी॥ 
पुनि रामहि बिलोकि हिय हरषे । नृपहि सराहि सुमन तिन्ह बरषे॥ 
दो०-राम रूपु नख सिख सुभग बारहिं बार निहारि। 

पुलक गात लोचन सजल उमा समेत पुरारि॥३१५॥ 


केकि कंठ दुति स्यामल अंगा । तड़ित बिनिंदक बसन सुरंगा॥ 
ब्याह बिभूषन बिबिध बनाए । मंगल सब सब भाँति सुहाए॥ 
सरद बिमल बिधु बदनु सुहावन । नयन नवल राजीव लजावन॥ 
सकल अलौकिक सुंदरताई । कहि न जाइ मनहीं मन भाई॥ 
बंधु मनोहर सोहहिं संगा। जात नचावत चपल तुरंगा॥ 
राजकुअँर बर बाजि देखावहिं । बंस प्रसंसक बिरिद सुनावहिं॥ 
जेहि तुरंग पर रामु बिराजे । गति बिलोकि खगनायकु लाजे॥ 
कहि न जाइ सब भातिसुहावा । बाजि बेषु जनु काम बनावा॥ 


छं०-जनु बाजि बेषु बनाइ मनसिजु राम हित अति सोहई। 
आपनें बय बल रूप गुन गति सकल भुवन बनिमोहई॥ 
जगमगत जीनु जराव जोति सुमोति मनि मानिक लगे। 
किकिनि ललाम लगामु ललित बिलोकि सुर नर मुनि ठगे॥ 


दो०-- प्रभु मनसहिं लयलीन मनु चलत बाजि छबि पाव। 
भूषित उड़गन तड़ित घनु जनु बर बरहि नचाव॥३१६॥ 


जेहिं बर बाजि रामु असवारा । तेहि सारदउ न बरनै पारा॥ 
संकरू राम रूप अनुरागे । नयन पंचदस अति प्रिय लागे॥ 
हरि हित सहित रामु जब जोहे । रमा समेत रमापति मोहे॥ 
निरखि राम छवि विधि हरषाने । आठइ नयन जानि पछिताने॥ 

सुर सेनप उर बहुत उछाहू। बिधि ते डेवढ़ लोचन लाहू॥ 
रामहि चितव सुरेस सुजाना । गौतम श्रापु परम हित माना॥ 
देव सकल सुरपतिहि सिहाहीं । आजु पुरंदर सम कोउ नाहीं॥ 
मुदित देवगन रामहि देखी । नृपसमाज दुहुँ हरषु बिसेषी॥ 
छ०- अति हरषु राजसमाज दुह दिसि दुंदुभीं बाजहिं घनी। 
बरषहिं सुमन सुर हरषि कहि जय जयति जय रघुकुलमनी॥ 
एहि भाँति जानि बरात आवत बाजने बहु बाजहीं। 
रानी सुआसिनि बोलि परिंछनि हेतु मंगल साजहीं॥ 
दो०-सजि आरती अनेक बिधि मंगल सकल सँवारि। 
चलीं मुदित परिछनि करन गजगामिनि बर नारि॥३१७॥ 
बिधुबदनीं सब सब मृगलोचनि । सब निज तन छबि रति मदु मोचनि॥ 
पहिरें बरन बरन बर चीरा। सकल बिभूषन सर्जे सरीरा॥ 
सकल सुमंगल अंग बनाएँ । करहिं गान कलकंठि लजाएँ॥ 
कंकन किंकिनि नूपुर बाजहिँ । चालि बिलोकि काम गज लाजहिं॥ 
बाजहिँ बाजने बिबिध प्रकारा । नभ अरु नगर सुमंगलचारा॥ 
सची सारदा रमा भवानी । जे सुरतिय सुचि सहज सयानी॥ 
कपट नारि बर बेष बनाई । मिलीं सकल रनिवासहिं जाई॥ 
करहिं गान कल मंगल बानी । हरष बिबस सब काहु न जानीं॥ 
छं०- को जान केहि आनंद बस सब ब्रह्मु बर परिछन चली। 
कल गान मधुर निसान बरषहिं सुमन सुर सोभा भली॥ 
आनंदकंदु बिलोकि दूलहु सकल हियं हरषित भई। 
अंभोज अंबक अंबु उमगि सुअंग पुलकावलि छई॥ 
दो०--जो सुखु भा सिय मातु मन देखि राम बर बेषु। 
सो न सकहिं कहि कलप सत सहस सारदा सेषु॥ ३१८॥ 





४... |; 

नयन नीरु हटि मंगल जानी । परिछनि करहि मुदित मन रानी॥ 
बेद निहित अरु कुल आचारू । कीन्ह भली बिधि सब ब्यवहारू॥ 
पंच सबद धुनि मंगल गाना । पट पाँवड़े परहिं बिधि नाना॥ 
करि आरती अरघु तिन्ह दीन्हा । राम गमनु मंडप तब कोन्हा॥ 
दसरथु सहित समाज विराजे । बिभव बिलोकि लोकपति लाजे॥ 
समये समये सुर बरषहिं फूला । सांति पढ़हिं महिसुर अनुकूला ॥ 
नभ अरु नगर कोलाहल होई । आपनि पर कछु सुनइ न कोई॥ 
एहि बिधि रामु मंडपहिं आए । अरघु देइ आसन बैठाए॥ 
छं०-बेठारि आसन आरती करि निरखि बरु सुखु पावहीं। 

मनि बसन भूषन भूरि वारहिं नारि मंगल गावहीं॥ 

ब्रह्मादि सुरबर विप्र बेष बनाइ कौतुक देखहीं। 

अवलोकि रघुकुल कमल रबि छबि सुफल जीवन लेखहीं॥ 


दो०-नाऊ बारी भाट नट राम निछावरि पाइ। 
मुदित असीसहिं नाइ सिर हरषु न हृदय समाइ॥ ३१९॥ 


मिले जनकु दसरथु अति प्रीती । करि बैदिक लौकिक सब रीतीं॥ 
मिलत महा दोउ राज बिराजे । उपमा खोजि खोजि कबि लाजे॥ 
लही न कतहु हारि हियँ मानी । इन्ह सम एइ उपमा उर आनी॥ 
सामध देखि देव अनुरागे । सुमन बरषि जसु गावन लागे॥ 
जगु बिरंचि उपजावा जब तें। देखे सुने ब्याह बहु तब तें॥ 
सकल भाँति सम साजु समाजू । सम समधी देखे हम आजू॥ 
देव गिरा सुनि सुंदर साँची । प्रीति अलौकिक दुहु दिसि माची॥ 
देत पावडे अरघु सुहाए। सादर जनकु मंडपहिं ल्याए॥ 
छं०-मंडपु बिलोकि बिचित्र रचना रुचिरताँ मुनि मन हरे। 

निज पानि जनक सुजान सब कहूँ आनि सिंघासन धरे॥ 

कुल इष्ट सरिस बसिष्ट पूजे बिनय करि आसिष लही। 

कौसिकहि पूजत परम प्रीति कि रीति तौ न परै कही॥ 

दो०-बामदेव आदिक रिषय पूजे मुदित महीस। 

दिए दिब्य आसन सबहि सब सन लही असीस॥३२०॥ 
बहुरि कोन्हि कोसलपति पूजा । जानि ईस सम भाउ न दूजा॥ 
कोन्हि जोरि कर बिनय बड़ाई । कहि निज भाग्य बिभव बहुताई॥ 
पूजे भूपति सकल बराती। समधी सम सादर सब भाँती॥ 
आसन उचित दिए सब काहू । कहां काह मुख एक उछाह्‌॥ 
सकल बरात जनक सनमानी । दान मान बिनती बर बानी॥ 
बिधि हरि हरु दिसिपति दिनराऊ । जे जानहिं रघुबीर प्रभाऊ॥ 
कपट विप्र बर बेष बनाएँ । कौतुक देखहिं अति सचु पाएँ॥ 
पूजे जनक देव सम जानें दिए सुआसन बिनु पहिचानें॥ 
छं०- पहिचान को केहि जान सनहि अपान सुधि भोरी भई। 

आनंद कंदु बिलोकि दूलहु उभय दिसि आनँदमई॥ 

सुर लखे राम सुजान पूजे मानसिक आसन दए। 

अवलोकि सीलु सुभाउ प्रभु को निबुध मन प्रमुदित भए॥ 
दो०-रामचंद्र मुख चंद्र छबि लोचन चारु चकोर। 

करत पान सादर सकल प्रेमु प्रमोदु न थोर॥३२१॥ 
समउ बिलोकि बसिष्ठ बोलाए | सादर सतानंदु सुनि आए॥ 
बेगि कुअँरि अब आनहु जाई । चले मुदित मुनि आयसु पाई॥ 
रानी सुनि उपरोहित बानी । प्रमुदित सखिन्ह समेत सयानी॥ 
बिप्र बधू कुलबृद्ध बोलाई । करि कुलरीति सुमंगल गाइ॥ 
नारि बेष जे सुर बर बामा। सकल सुभाये सुंदरी स्यामा॥ 
तिन्हहि देखि सुखु पावहि नारीं । बिनु पहिचानि प्रानहु ते प्यारीं॥ 
बार बार सनमानहिं रानी। उमा रमा सारद सम जानी॥ 
सीय संवारि समाजु बनाई । मुदित मंडपहिं चलीं लवाई॥ 

छं०-चलि ल्याइ सीतहि सखीं सादर सजि सुमंगल भामिनीं। 

नवसप्त साजें सुंदरीं सब मत्त कुंजर गामिनीं॥ 

कल गान सुनि मुनि ध्यान त्यागहिं काम कोकिल लाजहीं। 

मंजीर नूपुर कलित कंकन ताल गति बर बाजहीं॥ 
दो०-सोहति बनिता बृंद महुँ सहज सुहावनि सीय। 

छबि ललना गन मध्य जनु सुषमा तिय कमनीय॥३२२॥ 
सिय सुंदरता बरनि न जाई। लघु मति बहुत मनोहरताई॥ 
आवत दीखि बरातिन्ह सीता । रूप रासि सब भाँति पुनीता॥ 
सबहि मनहिं मन किए प्रनामा । देखि राम भए पूरनकामा॥ 
हरषे दसरथ सुतन्ह समेता । कहि न जाइ उर आनेदु जेता॥ 
सुर प्रनामु करि बरिसहिं फूला । मुनि असीस धुनि मंगल मूला॥ 
गान निसान कोलाहलु भारी । प्रेम प्रमोद मगन नर नारी॥ 
एहि बिधि सीय मंडपहिं आई । प्रमुदित सांति पढ़हिं मुनिराई॥ 
तेहि अवसर कर बिधि ब्यवहारू । दुहुँ कुलगुर सब कीन्ह अचारू॥ 
छं०-आचारु करि गुर गौरि गनपति मुदित बिप्र पुजावहीं। 

सुर प्रगटि पूजा लेहिं देहिं असीस अति सुखु पावहीं॥ 

मधुपर्क मंगल द्रब्य जो जेहि समय मुनि मन महुँ चैं । 

भरे कनक कोपर कलस सो तब लिएहिं परिचारक रहैँ ॥ 

कुल रीति प्रीति समेत रबि कहि देत सबु सादर कियो। 

एहि भाँति देव पुजाइ सीतहि सुभग सिंघासनु दियो॥ 

सिय राम अवलोकनि परसपर प्रेमु काहँ न लखि परै। 

मन बुद्धि बर बानी अगोचर प्रगट कबि कैसें करै॥ 
दो०-- होम समय तनु धरि अनलु अति सुख आहति लेहिं। 

बिप्र बेष धरि बेद सब कहि बिबाह बिधि देहिं॥३२३॥ 

जनक पाटमहिषी जग जानी । सीय मातु किमि जाइ बखानी॥ 
सुजसु सुकृत सुख सुंदरताई । सब समेटि बिधि रची बनाई॥ 
समउ जानि मुनिबरन्ह बोलाई । सुनत सुआसिनि सादर ल्याई ॥ 
जनक बाम दिसि सोह सुनयना । हिमगिरि संग बनी जनु मयना॥ 
कनक कलस मनि कोपर सूरे । सुचि सुगंध मंगल जल पूरे॥ 
निज कर मुदित राये अरु रानी । धरे राम के आगें आनी॥ 
पढ़हिं बेद मुनि मंगल बानी । गगन सुमन झरि अवसरु जानी॥ 
बरु बिलोकि दंपति अनुरागे । पाय पुनीत पखारन लागे॥ 


छं०-लागे पखारन पाय पंकज प्रेम तन पुलकावली। 
नभ नगर गान निसान जय धुनि उमगि जनु चहुँ दिसि चली॥ 
जे पद सरोज मनोज अरि उर सर सदैव बिराजहीं। 
जे सकृत सुमिरत बिमलता मन सकल कलि मल भाजहीं॥ 
जे परसि मुनिबनिता लही गति रही जो पातकमई। 
मकरंदु जिन्ह को संभु सिर सुचिता अवधि सुर बरनई॥ 
करि मधुप मन मुनि जोगिजन जे सेइ अभिमत गति लहैं। 
ते पद पखारत भाग्यभाजनु जनकु जय जय सब कहैं॥ 
बर कुररि करतल जोरि साखोचारु दोउ कुलगुर करैं। 
भयो पानिगहनु बिलोकि बिधि सुर मनुज मुनि आनँद भरै ॥ 
सुखमूल दूलहु देखि दंपति पुलक तन हुलस्यो हियो। 
करि लोक बेद बिधानु कन्यादानु नृपभूषन कियो॥ 
हिमवंत जिमि गिरिजा महेसहि हरिहि श्री सागर दई। 
तिमि जनक रामहि सिय समरपी बिस्व कल कीरति नई॥ 
क्यों करै बिनय बिदेहु कियो बनिदेहु मूरति सावँरीं। 
करि होमु बिधिवत गाँठि जोरी होन लागीं भाबँरीं॥ 

दो०-जय धुनि बंदी बेद धुनि मंगल गान निसान। 
सुनि हरषहिं बरषहिं बिबुध सुरतरु सुमन सुजान॥३२४॥ 

कुअँरु कुअँरि कल भावेँरि देहीं । नयन लाभु सब सादर लेहीं॥ 
जाइ न बरनि मनोहर जोरी । जो उपमा कछु कहौं सो थोरी॥ 
राम सीय सुंदर प्रतिछाहीं । जगमगात मनि खभन माहीं॥ 
मनहुँ मदन रति धरि बहु रूपा देखत राम बिआहु अनूपा॥ 
दरस लालसा सकुच न थोरी। प्रगटत दुरत बहोरि बहोरी॥ 
भए मगन सब देखनिहारे। जनक समान अपान बिसारे॥ 
प्रमुदित मुनिन्ह भावरीं फेरीं। नेगसहित सब रीति निबेरीं॥ 
राम सीय सिर सेँदुर देहीं । सोभा कहि न जाति बिधि केहीं॥ 
अरुन पराग जलजु भरि नीके । ससिहि भूष अहि लोभ अमी कें ॥ 
बहुरि बसिष्ठ दीन्हि अनुसासन । बरु दुलहिनि बैठे एक आसन॥ 


छं०-- बैठे बरासन रामु जानकि मुदित मन दसरथु भए। 
तनु पुलक पुनि पुनि देखि अपने सुकृत सुरतरु फल नए॥ 
भरि भुवन रहा उछाहु राम बिबाह भा सबहीं कहा। 
केहि भाँति बरनि सिरात रसना एक यहु मंगलु महा॥ 
तब जनक पाइ बसिष्ठ आयसु ब्याह साज सँवारि कै। 
मांडवी श्रुतकीरति उरमिला कुरि लई हॅकारि कै॥ 
कुसकेतु कन्या प्रथम जो गुन सील सुख सोभामइ। 
सब रीति प्रीति समेत करि सो ब्याहि नृप भरतहि दई॥ 
जानको लघु भगिनी सकल सुंदरि सिरोमनि जानि के। 
सो तनय दीन्ही ब्याहि लखनहि सकल बिधि सनमानि कै ॥ 
जेहि नामु श्रुतकोरति सुलोचनि सुमुखि सब गुन आगरी। 
सो दई रिपुसूदनहि भूपति रूप सील उजागरी॥ 
अनुरूप बर दुलहिनि परस्पर लखि सकुच हियँ हरषहीं । 
सब मुदित सुंदरता सराहहिं सुमन सुर गन बरषहीं॥ 


* बालकाण्ड * १६३ 


सुंदरीं सुंदर बरन्ह सह सब एक मंडप राजहीं। 

जनु जीव उर चारिउ अवस्था बिभुन सहित बिराजहीं॥ 
दो०--मुदित अवधपति सकल सुत बधुन्ह समेत निहारि। 

जनु पाए महिपाल मनि क्रियन्ह सहित फल चारि॥ ३२५॥ 
जसि रघुबीर ब्याह बिधि बरनी । सकल कुआऔर व्याहे तेहि करनी ॥ 
कहि न जाइ कछु दाइज भूरी । रहा कनक मनि मंडपु पूरी॥ 
कंबल बसन बिचित्र पटोरे । भांति भाँति बहु मोल न थोरे॥ 
गज रथ तुरग दास अरु दासी । धेनु अलंकृत कामदुहा सी॥ 
बस्तु अनेक करिअ किमि लेखा । कहि न जाइ जानहिं जिन्ह देखा॥ 
लोकपाल अवलोकि सिहाने । लीन्ह अवधपति सबु सुखु माने॥ 
दीन्ह जाचकन्हि जो जेहि भावा । उबरा सो जनवासेहिं आवा॥ 
तब कर जोरि जनकु मृदु बानी । बोले सब बरात सनमानी॥ 


छं०-सनमानि सकल बरात आदर दान बिनय बड़ाइ कै। 
प्रमुदित महामुनि बृंद बंदे पूजि प्रेम लडाइ के॥ 
सिरु नाइ देव मनाइ सब सन कहत कर संपुट किए। 
सुर साधु चाहत भाउ सिंधु कि तोष जल अंजलि दिएं॥ 
कर जोरि जनकु बहोरि बंधु समेत कोसलराय सों। 
बोले मनोहर बयन सानि सनेह सील सुभाय सों॥ 
संबंध राजन रावरें हम बड़े अब सब निधि भए। 
एहि राज साज समेत सेवक जानिबे बिनु गथ लए॥ 
ए दारिका परिचारिका करि पालिबीं करुना नई। 
अपराधु छमिबो बोलि पठए बहुत हौं ढीट्यो कई॥ 
पुति भानुकुलभूषन सकल सनमान निधि समधी किए। 
कहि जाति नहिं बिनती परस्पर प्रेम परिपूरन हिए॥ 

बृंदारका गन सुमन बरिसहिं राउ जनवासेहि चले। 
दुंदुभी जय धुनि बेद धुनि नभ नगर कौतूहल भले॥ 
तब सखीं मंगल गान करत मुनीस आयसु पाइ कै। 
दूलह दुलहिनिन्ह सहित सुंदरि चलीं कोहबर ल्याइ कै॥ 
दो०-पुनि पुनि रामहि चितव सिय सकुचति मनु सकुचै न। 
हरत मनोहर मीन छबि प्रेम पिआसे नैन॥३२६॥ 
मासपारायण, ग्यारहवा विश्राम 


स्याम सरीरु सुभाये सुहावन । सोभा कोटि मनोज लजावन॥ 
जावक जुत पद कमल सुहाए । मुनि मन मधुप रहत जिन्ह छाए॥ 
पीत पुनीत मनोहर धोती । हरति बाल रबि दामिनि जोती॥ 
कल किंकिनि कटि सूत्र मनोहर । बाहु बिसाल बिभूषन सुंदर॥ 
पीत जनेउ महाछबि देई। कर मुद्रिका चोरि चितु लेई॥ 
सोहत ब्याह साज सब साजे। उर आयत उरभूषन राजे॥ 
पिअर उपरना काखासोती । दुह आचरन्हि लगे मनि मोती॥ 
नयन कमल कल कुंडल काना । बदनु सकल सौंदर्ज निधाना॥ 
सुंदर भृकुटि मनोहर नासा । भाल तिलकु रुचिरता निवासा॥ 
सोहत मौरु मनोहर माथे । मंगलमय मुकुता मनि गाथे॥ 
छं०-गाथे महामनि मौर मंजुल अंग सब चित चोरहीं। 
पुर नारि सुर सुंदरीं बरहि बिलोकि सब तिन तोरहीं॥ 
मनि बसन भूषन वारि आरति करहिं मंगल गावहीं। 
सुर सुमन बरिंसहिं सूत मागध बंदि सुजसु सुनावहीं॥ 
कोहबरहिं आने कुअँर कुरि सुआसिनिन्ह सुख पाइ कै। 
अति प्रीति लौकिक रीति लागीं करन मंगल गाइ कै॥ 
लहकौरि गौरि सिखाव रामहि सीय सन सारद कहैँ। 
रनिवासु हास बिलास रस बस जन्म को फलु सब लहैँ॥ 

निज पानि मनि महुँ देखिअति मूरति सुरूपनिधान की। 

चालति न भुजबल्ली बिलोकनि बिरह भय बस जानको॥ 

कौतुक बिनोद प्रमोदु प्रेमु न जाइ कहि जानहिं अलीं। 

बर कुअँरि सुंदर सकल सखीं लवाइ जनवासेहि चलीं ॥ 

तेहि समय सुनिअ असीस जहे तहँ नगर नभ आनेंदु महा। 

चिरु जिअहुँ जोरीं चारु चार्‌यो मुदित मन सबहीं कहा॥ 

जोगींद्र सिद्ध मुनीस देव बिलोकि प्रभु दुंदुभि हनी। 

चले हरषि बरषि प्रसून निज निज लोक जय जय जय भनी॥ 
दो०-सहित बधूटिन्ह कुऑर सब तब आए पितु पास। 

सोभा मंगल मोद भरि उमगेउ जनु जनवास॥३२७॥ 
पुनि जेवनार भई बहु भाँती । पठए जनक बोलाइ बराती॥ 
परत पाँवड़े बसन अनूपा । सुतन्ह समेत गवन कियो भूपा॥ 
सादर सब के पाय पखारे | जथाजोगु पाीढ़न्ह बैठारे॥ 
धोए जनक अवधपति चरना । सीलु सनेहु जाइ नहिं बरना॥ 
बहुरि राम पद पंकज धोए। जे हर हृदय कमल महुँ गोए॥ 
तीनिउ भाइ राम सम जानी । धोए चरन जनक निज पानी॥ 
आसन उचित सबहि नृप दीन्हे। बोलि सूपकारी सब लीन्हे॥ 
सादर लगे परन पनवारे। कनक कील मनि पान संँवारे॥ 
दो०-सूपोदन सुरभी सरपि सुंदर स्वादु पुनीत। 

छन महेँ सब कें परुसि गे चतुर सुआर बिनीत॥ ३२८॥ 
पंच कवल करि जेवन लागे । गारि गान सुनि अति अनुरागे॥ 
भाति अनेक परे पकवाने । सुधा सरिस नहिं जाहिं बखाने॥ 
परुसन लगे सुआर सुजाना । बिजन बिबिध नाम को जाना॥ 
चारि भाति भोजन बिधि गाई । एक एक बिधि बरनि न जाई॥ 
छरस रुचिर बिजन बहु जाती । एक एक रस अगनित भाँती॥ 

जेवत देहिं मधुर धुनि गारी। लै लै नाम पुरुष अरु नारी॥ 
समय सुहावनि गारि बिराजा । हसत राउ सुनि सहित समाजा॥ 
एहि बिधि सबहीं भोजनु कीन्हा । आदर सहित आचमनु दीन्हा॥ 
दो०-देइ पान पूजे जनक दसरथु सहित समाज। 

जनवासेहि गवने मुदित सकल भूप सिरताज॥३२९॥ 
नित नूतन मंगल पुर माहीं । निमिष सरिस दिन जामिनि जाहीं॥ 
बड़े भोर भूपतिमनि जागे । जाचक गुन गन गावन लागे॥ 
देखि कुअँर बर बधुन्ह समेता । किमि कहि जात मोटु मन जेता॥ 
प्रातक्रिया करि गे गुरु पाहीं। महाप्रमोटु प्रमु मन माहीं॥ 
करि प्रनामु पूजा कर जोरी । बोले गिरा अमिअँ जनु बोरी॥ 
तुम्हरी कृपो सुनहु मुनिराजा। भयउँ आजु मैं पूरन काजा॥ 
अब सब विप्र बोलाइ गोसाई । देहु धेनु सब भाति बनाई॥ 
सुनि गुर करि महिपाल बड़ाई । पुनि पठए मुनिबृंद बोलाई॥ 
दो०-बामदेउ अरु देवरिषि बालमीकि जाबालि। 

आए मुनिबर निकर तब कौसिकादि तपसालि॥ ३३०॥ 


दंड प्रनाम सबहि नृप कोन्हे | पूजि सप्रेम बरासन दीन्हे॥ 
चारि लच्छ बर धेनु मगाई। काम सुरभि सम सील सुहाई॥ 
सब बिधि सकल अलंकृत कीन्हीं । मुदित महिप महिदेवन्ह दीन्हीं ॥ 
करत बिनय बहु बिधि नरनाहू | लहेउँ आजु जग जीवन लाहू॥ 
पाइ असीस महीसु अनंदा । लिए बोलि पुनि जाचक बृंदा॥ 
कनक बसन मनि हय गय स्यंदन । दिए बूझि रुचि रबिकुलनंदन॥ 
चले पढ़त गावत गुन गाथा । जय जय जय दिनकर कुल नाथा॥ 
एहि बिधि राम बिआह उछाहू । सकइ न बरनि सहस मुख जाहू॥ 
दो०-बार बार कौसिक चरन सीसु नाइ कह राउ। 

यह सबु सुखु मुनिराज तव कृपा कटाच्छ पसाउ॥३३१॥ 

जनक सनेहु सीलु करतूती । नृपु सब भाँति सराह बिभूती॥ 
दिन उठि बिदा अवधपति मागा । राखहिँ जनकु सहित अनुरागा॥ 
नित नूतन आदरु अधिकाई । दिन प्रति सहस भाति पहुनाई॥ 
नित नव नगर अनंद उछाहू । दसरथ गवनु सोहाइ न काहू॥ 
बहुत दिवस बीते एहि भाँती। जनु सनेह रजु बंधे बराती॥ 
कौसिक सतानंद तब जाई । कहा बिदेह नृपहि समुझाई॥ 
अब दसरथ कहँ आयसु देहू । जद्दापि छाडि न सकहु सनेहू॥ 
भलेहिँ नाथ कहि सचिव बोलाए । कहि जय जीव सीस तिन्ह नाए॥ 
दो०-अवधनाथु चाहत चलन भीतर करहु जनाउ। 

भए प्रेमबस सचिव सुनि बिप्र सभासद राउ॥३३२॥ 
पुरबासी सुनि चलिहि बराता । बूझत विकल परस्पर बाता॥ 
सत्य गवनु सुनि सब बिलखाने । मनहुँ साँझ सरसिज सकुचाने॥ 
जहे जहँ आवत बसे बराती। तहँ तहँ सिद्ध चला बहु भाँती॥ 
बिबिध भाँति मेवा पकवाना । भोजन साजु न जाइ बखाना॥ 
भरि भरि बसहँ अपार कहारा । पठई जनक अनेक सुसारा॥ 
तुरग लाख रथ सहस पचीसा । सकल सँवारे नख अरु सीसा॥ 
मत्त सहस दस सिंधुर साजे । जिन्हहि देखि दिसिकुंजर लाजे॥ 
कनक बसन मनि भरि भरि जाना । महिषीं धेनु बस्तु बिधि नाना॥ 
दो०-दाइज अमित न सकिअ कहि दीन्ह बिदेहँ बहोरि। 

जो अवलोकत लोकपति लोक संपदा थोरि॥३३३॥ 
सबु समाजु एहि भाँति बनाई । जनक अवधपुर दीन्ह पठाई॥ 
चलिहि बरात सुनत सब रानी । बिकल मीनगन जनु लघु पानीं॥ 
पुनि पुनि सीय गोद करि लेहीं । देइ असीस सिखावनु देहीं॥ 
होएहु संतत पियहि पिआरी । चिरु अहिबात असीस हमारी॥ 
सासु ससुर गुर सेवा करेहू। पति रुख लखि आयसु अनुसरेह्‌॥ 

अति सनेह बस सखीं सयानी । नारि धरम सिखवहिं मृदु बानी॥ 
सादर सकल कुअँरि समुझाई । रानिन्ह बार बार उर लाई॥ 
बहुरि बहुरि भेटहिं महतारीं। कहहिं बिरंचि रचीं कत नारीं॥ 
दो०—तेहि अवसर भाइन्ह सहित रामु भानु कुल केतु। 

चले जनक मंदिर मुदित बिदा करावन हेतु॥३३४॥ 
चारिउ भाइ सुभायँ सुहाए। नगर नारि नर देखन धाए॥ 
कोउ कह चलन चहत हहिं आजू । कीन्ह विदेह बिदा कर साजू॥ 
लेहु नयन भरि रूप निहारी । प्रिय पाहुने भूप सुत चारी॥ 
को जानै केहि सुकृत सयानी । नयन अतिथि कीन्हे बिधि आनी ॥ 
मरनसीलु जिमि पाव पिऊषा । सुरतरु लहै जनम कर भूखा॥ 
पाव नारकी हरिपटु जैसें। इन्ह कर दरसनु हम कहें तैसें॥ 
निरखि राम सोभा उर धरहू। निज मन फनि मूरति मनि करहू॥ 
एहि बिधि सबहि नयन फलु देता । गए कुअँर सब राज निकेता॥ 


दो०-रूप सिंधु सब बंधु लखि हरषि उठा रनिवासु। 
करहिं निछावरि आरती महा मुदित मन सासु॥३३५॥ 


देखि राम छबि अति अनुरागी । प्रेमबिबस पुनि पुनि पद लागीं॥ 
रही न लाज प्रीति उर छाई । सहज सनेहु बरनि किमि जाई॥ 
भाइन्ह सहित उबटि अन्हवाए । छरस असन अति हेतु जेवाँए॥ 
बोले रामु सुअवसरु जानी । सील सनेह सकुचमय बानी॥ 
राउ अवधपुर चहत सिधाए। बिदा होन हम इहाँ पठाए॥ 
मातु मुदित मन आयसु देहू । बालक जानि करब नित नेहू॥ 
सुनत बचन बिलखेउ रनिवासू । बोलि न सकहिं प्रेमबस सासू॥ 
हृदयँ लगाइ कुअँरि सब लीन्ही । पतिन्ह सौंपि बिनती अति कीन्ही ॥ 
छं०- करि बिनय सिय रामहि समरपी जोरि कर पुनि पुनि कहै। 

बलि जाउँ तात सुजान तुम्ह कहुँ बिदित गति सब की अहै॥ 

परिवार पुरजन मोहि राजहि प्रानप्रिय सिय जानिबी। 
तुलसीस सीलु सनेहु लखि निज किंकरी करि मानिबी॥ 


सो०--तुम्ह  परिपूरन काम जान सिरोमनि भावप्रिय। 
जन गुन गाहक राम दोष दलन करुनायतन॥ ३३६॥ 


अस कहि रही चरन गहि रानी । प्रेम पंक जनु गिरा समानी॥ 
सुनि सनेहसानी बर बानी । बहुबिधि राम सासु सनमानी॥ 
राम बिदा मागत कर जोरी। कीन्ह प्रनामु बहोरि बहोरी॥ 
पाइ असीस बहुरि सिरु नाई । भाइन्ह सहित चले रघुराई॥ 
मंजु मधुर मूरति उर आनी। भई सनेह सिथिल सब रानी॥ 
पुनि धीरजु धरि कुअँरि हँकारीं । बार बार भेटहिं महतारीं॥ 
पहुँचावहिं फिरि मिलहिं बहोरी । बढ़ी परस्पर प्रीति न थोरी॥ 
पुनि पुनि मिलत सखिन्ह बिलगाई । बाल बच्छ जिमि धेनु लवाई॥ 
दो०-प्रेमनिबस नर नारि सब सखिन्ह सहित रनिवासु। 

मानहुँ कीन्ह बिदेहपुर करुनाँ बिरहँ निवासु॥३३७॥ 
सुक सारिका जानको ज्याए। कनक पिंजरन्हि राखि पढ़ाए॥ 
ब्याकुल कहहिं कहाँ बैदेही। सुनि धीरजु परिहरइ न केही॥ 
भए बिकल खग मृग एहि भाती । मनुज दसा कैसें कहि जाती॥ 
बंधु समेत जनकु तब आए । प्रेम उमगि लोचन जल छाए॥ 
सीय बिलोकि धीरता भागी । रहे कहावत परम बिरागी॥ 
लीन्हि राये उर लाइ जानकी । मिटी महामरजाद ग्यान की॥ 
समुझावत सब सचिव सयाने। कीन्ह बिचारु न अवसर जाने॥ 
बारहिं बार सुता उर लाई। सजि सुंदर पालको मगाई।॥ 
दो०-प्रेमनिबस परिवारु सबु जानि सुलगन नरेस। 

कुअँरि चढ़ाई पालकिन्ह सुमिरे सिद्धि गनेस॥३३८॥ 

बहुबिधि भूप सुता समुझाई। नारिधरमु कुलरीति सिखाई॥ 
दासीं दास दिए बहुतेरे । सुचि सेवक जे प्रिय सिय केरे॥ 
सीय चलत व्याकुल पुरबासी । होहिं सगुन सुभ मंगल रासी॥ 
भूसुर सचिव समेत समाजा । संग चले पहुंचावन राजा॥ 
समय बिलोकि बाजने बाजे । रथ गज बाजि बरातिन्ह साजे॥ 
दसरथ बिप्र बोलि सब लीन्हे। दान मान परिपूरन कोन्हे॥ 
चरन सरोज धूरि धरि सीसा । मुदित महीपति पाइ असीसा॥ 
सुमिरि गजाननु कीन्ह पयाना । मंगलमूल सगुन भए नाना॥ 
दो०—सुर प्रसून बरषहिं हरषि करहिं अपछरा गान। 

चले अवधपति अवधपुर मुदित बजाइ निसान॥३३९॥ 
नृप करि बिनय महाजन फेरे । सादर सकल मागने टेरे॥ 
भूषन बसन बाजि गज दीन्हे। प्रेम पोषि ठाढ़े सब कोीन्हे॥ 
बार बार बिरिदावलि भाषी । फिरे सकल रामहि उर राखी॥ 
बहुरि बहुरि कोसलपति कहहीं । जनकु प्रेमबस फिरै न चहहीं॥ 
पुनि कह भूपति बचन सुहाए । फिरिअ महीस दूरि बडि आए॥ 
राउ बहोरि उतरि भए ठाढ़े। प्रेम प्रबाह बिलोचन बाढ़े॥ 
तब बिदेह बोले कर जोरी । बचन सनेह सुधाँ जनु बोरी॥ 
करौं कवन बिधि बिनय बनाई । महाराज मोहि दीन्हि बड़ाई॥ 


दो०-कोसलपति समधी सजन सनमाने सबन भाँति। 
मिलनि परसपर बिनय अति प्रीति न हृदयँ समाति॥ ३४०॥ 


मुनि मंडलिहि जनक सिरु नावा । आसिरबादु सबहि सन पावा॥ 
सादर पुनि भेटे जामाता । रूप सील गुन निधि सब भ्राता॥ 
जोरि पंकरुह पानि सुहाए । बोले बचन प्रेम जनु जाए॥ 
राम करौं केहि भाति प्रसंसा । मुनि महेस मन मानस हंसा॥ 
करहिं जोग जोगी जेहि लागी । कोहु मोहु ममता मदु त्यागी॥ 

ब्यापकु ब्रह्म अलखु अबिनासी । चिदानंदु निरगुन गुनरासी॥ 
मन समेत जेहि जान न बानी । तरकि न सकहिं सकल अनुमानी॥ 
महिमा निगमु नेति कहि कहई । जो तिहुँ काल एकरस रहई॥ 
दो०-नयन बिषय मो कहुँ भयउ सो समस्त सुख मूल। 

सबइ लाभु जग जीव कहे भएँ ईसु अनुकूल॥ ३४१॥ 
सबहि भाँति मोहि दीन्हि बड़ाई । निज जन जानि लीन्ह अपनाई॥ 
होहि सहस दस सारद सेषा । करहि कलप कोटिक भरि लेखा॥ 
मोर भाग्य राउर गुन गाथा । कहि न सिराहिं सुनहु रघुनाथा॥ 
मैं कछु कहउँ एक बल मोरें तुम्ह रीझहु सनेह सुठि थोरें॥ 
बार बार मागउँ कर जोरें। मनु परिहरै चरन जनि भोरें॥ 
सुनि बर बचन प्रेम जनु पोषे । पूरनकाम रामु परितोषे॥ 
करि बर बिनय ससुर सनमाने । पितु कौसिक बसिष्ठ सम जाने॥ 
बिनती बहुरि भरत सन कोन्ही । मिलि सप्रेमु पुनि आसिष दीन्ही ॥ 


दो०-मिले लखन रिपुसूदनहि दीन्हि असीस महीस। 
भए परसपर प्रेमबस फिरि फिरि नावहिं सीस॥ ३४२ ॥ 


बार बार करि बिनय बड़ाई । रघुपति चले संग सब भाई॥ 
जनक गहे कौसिक पद जाई । चरन रेनु सिर नयनन्ह लाई॥ 
सुनु मुनीस बर दरसन तोरें। अगमु न कछु प्रतीति मन मोरें॥ 
जो सुखु सुजसु लोकपति चहहीं । करत मनोरथ सकुचत अहही॥ 
सो सुखु सुजसु सुलभ मोहि स्वामी । सब सिधि तव दरसन अनुगामी ॥ 
कोन्हि बिनय पुनि पुनि सिरु नाई । फिरे महीसु आसिषा पाई॥ 
चली बरात निसान बजाई । मुदित छोट बड़ सब समुदाई॥ 
रामहि निरखि ग्राम नर नारी । पाइ नयन फलु होहिं सुखारी॥ 
दो०-बीच बीच बर बास करि मग लोगन्ह सुख देत। 

अवध समीप पुनीत दिन पहुँची आइ जनेत॥३४३॥ 

हने निसान पनव बर बाजे । भेरि संख धुनि हय गय गाजे॥ 
झाँझि बिरव डिंडिमी सुहाई । सरस राग बाजहिं सहनाई॥ 
पुर जन आवत अकनि बराता । मुदित सकल पुलकावलि गाता॥ 
निज निज सुंदर सदन सँवारे । हाट बाट चौहट पुर द्वारे॥ 
गलीं सकल अरगजाँ सिंचाई । जहँ तहँ चौके चारु पुराई॥ 
बना बजारु न जाइ बखाना । तोरन केतु पताक बिताना॥ 
सफल पूगफल कदलि रसाला । रोपे बकुल कदंब तमाला॥ 
लगे सुभग तरु परसत धरनी । मनिमय आलबाल कल करनी॥ 
दो०-बिबिध भाँति मंगल कलस गृह गृह रचे सँवारि। 

सुर ब्रह्मादि सिहाहिं सब रघुबर पुरी निहारि॥ ३४४॥ 
भूप भवनु तेहि अवसर सोहा । रचना देखि मदन मनु मोहा॥ 
मंगल सगुन मनोहरताई । रिधि सिधि सुख संपदा सुहाई॥ 
जनु उछाह सब सहज सुहाए । तनु धरि धरि दसरथ गृहे छाए॥ 
देखन हेतु राम बेदेही । कहहु लालसा होहि न केही॥ 
जूथ जूथ मिलि चलीं सुआसिनि । निज छबि निदरहिं मदन बिलासिनि॥ 
सकल सुमंगल सज आरती । गावहिं जनु बहु बेष भारती॥ 
भूपति भवन कोलाहलु होई । जाइ न बरनि समउ सुखु सोई॥ 
कौसल्यादि राम महतारी । प्रेमबिबस तन दसा बिसारीं॥ 
दो०-दिए दान बिप्रन्ह बिपुल पूजि गनेस पुरारि। 

प्रमुदित परम दरिद्र जनु पाइ पदारथ चारि॥३४५॥ 
मोद प्रमोद बिबस सब माता । चलहिं न चरन सिथिल भए गाता॥ 
राम दरस हित अति अनुरागी । परिछनि साजु सजन सब लागीं॥ 
बिबिध निधान बाजने बाजे । मंगल मुदित सुमित्रां साजे॥ 
हरद दूब दधि पल्लव फूला । पान पूगफल मंगल मूला॥ 
अच्छत अंकुर लोचन लाजा । मंजुल मंजरि तुलसि बिराजा॥ 
छुहे पुरट घट सहज सुहाए । मदन सकुन जनु नीड़ बनाए॥ 

सगुन सुगंध न जाहिँ बखानी । मंगल सकल सजहिं सब रानी॥ 
रचीं आरती बहुत बिधाना । मुदित करहिँ कल मंगल गाना॥ 
दो०--कनक थार भरि मंगलन्हि कमल करन्हि लिए मात। 

चलीं मुदित परिछनि करन पुलक पल्लवित गात॥ ३४६॥ 


धूप धूम नभु मेचक भयऊ । सावन घन घमंडु जनु ठयऊ॥ 
सुरतरु सुमन माल सुर बरषहिं । मनहुँ बलाक अवलि मनु करषहिं॥ 
मंजुल मनिमय बंदनिवारे । मनहुँ पाकरिपु चाप सँवारे॥ 
प्रगटहिं दुरहिं अटन्ह पर भामिनि । चारु चपल जनु दमकर्हि दामिनि॥ 
दुंदुभि धुनि घन गरजनि घोरा । जाचक चातक दादुर मोरा॥ 
सुर सुगंध सुचि बरषहिं बारी । सुखी सकल ससि पुर नर नारी॥ 
समउ जानि गुर आयसु दीन्हा । पुर प्रबेसु रघुकुलमनि कोन्हा॥ 
सुमिरि संभु गिरिजा गनराजा । मुदित महीपति सहित समाजा॥ 
दो०-होहिं सगुन बरषहिं सुमन सुर दुंदुभीं बजाइ। 

बिबुध बधू नाचहिं मुदित मंजुल मंगल गाइ॥ ३४७॥ 
मागध सूत बंदि नट नागर । गावहिं जसु तिहु लोक उजागर॥ 
जय धुनि बिमल बेद बर बानी । दस दिसि सुनिअ सुमंगल सानी॥ 
बिपुल बाजने बाजन लागे । नभ सुर नगर लोग अनुरागे॥ 
बने बराती बरनि न जाहीं। महा मुदित मन सुख न समाहीं॥ 
पुरबासिन्ह तब राय जोहारे देखत रामहि भए सुखारे॥ 
करहिं निछावरि मनिगन चीरा । बारि बिलोचन पुलक सरीरा॥ 
आरति करहि मुदित पुर नारी । हरषहिं निरखि कुअँर बर चारी॥ 
सिन्रिका सुभग ओहार उघारी । देखि दुलहिनिन्ह होहि सुखारी॥ 
दो०-एहि बिधि सनही देत सुखु आए राजदुआर। 

मुदित मातु परिछनि करहि बधुन्ह समेत कुमार॥ ३४८॥ 

करहिं आरती बारहिँ बारा । प्रेमु प्रमोठु कहै को पारा॥ 
भूषन मनि पट नाना जाती । करहि निछावरि अगनित भाती॥ 
बधुन्ह समेत देखि सुत चारी । परमानंद मगन महतारी॥ 
पुनि पुनि सीय राम छबि देखी । मुदित सफल जग जीवन लेखी ॥ 
सखीं सीय मुख पुनि पुनि चाही । गान करहि निज सुकृत सराही॥ 
बरषहिं सुमन छनहिं छन देवा । नाचहिं गावहिं लावहिं सेवा॥ 
देखि मनोहर चारिउ जोरी । सारद उपमा सकल ढंॅढोरीं॥ 
देत न बनहि निपट लघु लागीं । एकटक रहीं रूप अनुरागीं॥ 
दो०-निगम नीति कुल रीति करि अरघ पाँवड़े देत। 

बधुन्ह सहित सुत परिछि सब चलीं लवाइ निकेत॥ ३४९॥ 
चारि सिंघासन सहज सुहाए । जनु मनोज निज हाथ बनाए॥ 
तिन्ह पर कुरि कुअँर बैठारे। सादर पाय पुनीत पखारे॥ 
धूप दीप नैबेद बेद बिधि । पूजे बर दुलहिनि मंगल निधि॥ 
बारहिं बार आरती करहीं। व्यजन चारु चामर सिर ढरहीं॥ 
बस्तु अनेक निछावरि होहीं । भरीं प्रमोद मातु सब सोहीं॥ 
पावा परम तत्व जनु जोगीं। अमृतु लहेउ जनु संतत रोगीं॥ 
जनम रंक जनु पारस पावा । अंधहि लोचन लाभु सुहावा॥ 
मूक बदन जनु सारद छाई। मानहुँ समर सूर जय पाई॥ 
दो०-एहि सुख ते सत कोटि गुन पावहिं मातु अनंदु। 

भाइन्ह सहित निआहि घर आए रघुकुलचंदु॥ ३५० (क) ॥ 

लोक रीति जननीं करहिं बर दुलहिनि सकुचाहिं। 

मोदु बिनोदु बिलोकि बड़ रामु मनहिं मुसुकाहिं॥ ३५० (ख) ॥ 
देव पितर पूजे बिधि नीको । पूजी सकल बासना जी को॥ 
सबहि बंदि मागहिं बरदाना । भाइन्ह सहित राम कल्याना॥ 
अंतरहित सुर आसिष देहीं । मुदित मातु अंचल भरि लेहीं॥ 
भूपति बोलि बराती लीन्हे। जान बसन मनि भूषन दीन्हे॥ 

आयसु पाइ राखि उर रामहि । मुदित गए सब निज निज धामहि॥ 
पुर नर नारि सकल पहिराए। घर घर बाजन लगे बधाए॥ 
जाचक जन जाचहिं जोइ जोई । प्रमुदित राउ देहि सोइ सोई॥ 
सेवक सकल बजनिआ नाना । पूरन किए दान सनमाना॥ 
दो०-देहिं असीस जोहारि सब गावहिं गुन गन गाथ। 

तब गुर भूसुर सहित गृहे गवनु कीन्ह नरनाथ॥ ३५१॥ 
जो बसिष्ट अनुसासन दीन्ही । लोक बेद बिधि सादर कोन्ही॥ 
भूसुर भीर देखि सब रानी । सादर उठी भाग्य बड़ जानी॥ 
पाय पखारि सकल अन्हवाए । पूजि भली बिधि भूप जेवाँए॥ 
आदर दान प्रेम परिपोषे। देत असीस चले मन तोषे॥ 
बहु बिधि कोन्हि गाधिसुत पूजा । नाथ मोहि सम धन्य न दूजा॥ 
कीन्हि प्रसंसा भूपति भूरी । रानिन्ह सहित लीन्हि पग धूरी॥ 
भीतर भवन दीन्ह बर बासू । मन जोगवत रह नृपु रनिवासू॥ 
पूजे गुर पद कमल बहोरी । कोन्हि बिनय उर प्रीति न थोरी॥ 
दो०-बधुन्ह समेत कुमार सब रानिन्ह सहित महीसु। 

पुनि पुनि बंदत गुर चरन देत असीस मुनीसु॥ ३५२॥ 
बिनय कीन्हि उर अति अनुरागे । सुत संपदा राखि सब आगें॥ 
नेगु मागि मुनिनायक लीन्हा । आसिरबादु बहुत बिधि दीन्हा॥ 
उर धरि रामहि सीय समेता । हरषि कीन्ह गुर गवनु निकेता॥ 
बिप्रबधू सब भूप बोलाई । चैल चारु भूषन पहिराई॥ 
बहुरि बोलाइ सुआसिनि लीन्हीं । रुचि विचारि पहिरावनि दीन्हां॥ 
नेगी नेग जोग सब लेहीं। रुचि अनुरूप भूपमनि देहीं॥ 
प्रिय पाहुने पूज्य जे जाने। भूपति भली भाँति सनमाने॥ 
देव देखि रघुबीर बिबाहू । बरषि प्रसून प्रसंसि उछाहू॥ 

दो०-- चले निसान बजाइ सुर निज निज पुर सुख पाइ। 

कहत परसपर राम जसु प्रेम न हदये समाइ॥ ३५३॥ 
सब बिधि सबहि समदि नरनाहू । रहा हृदये भरि पूरि उछाहू॥ 
जहँ रनिवासु तहाँ पगु धारे । सहित बहूटिन्ह कुअँर निहारे॥ 
लिए गोद करि मोद समेता । को कहि सकइ भयउ सुखु जेता॥ 
बधू सप्रेम गोद बेठारीं। बार बार हियं हरषि दुलारीं॥ 
देखि समाजु मुदित रनिवासू । सब कें उर अनंद कियो बासू॥ 
कहेउ भूप जिमि भयउ बिबाहू । सुनि सुनि हरषु होत सब काहू॥ 
जनक राज गुन सीलु बड़ाई । प्रीति रीति संपदा सुहाई॥ 
बहुखिधि भूप भाट जिमि बरनी । रानीं सब प्रमुदित सुनि करनी॥ 
दो०-सुतन्ह समेत नहाइ नृप बोलि बिप्र गुर ग्याति। 

भोजन कोन्ह अनेक बिधि घरी पंच गइ राति॥ ३५४॥ 


मंगलगान करहि बर भामिनि । भे सुखमूल मनोहर जामिनि॥ 
अँचइ पान सब काहूँ पाए । स्त्रग सुगंध भूषित छबि छाए॥ 
रामहि देखि रजायसु पाई । निज निज भवन चले सिर नाई॥ 
प्रेम प्रमोदु बिनोदु बड़ाई । समउ समाजु मनोहरताई॥ 
कहि न सकहिं सत सारद सेसू । बेद बिरंचि महेस गनेसू॥ 
सो मैं कहौं कवन बिधि बरनी । भूमिनागु सिर धरइ कि धरनी॥ 
नृप सब भाँति सबहि सनमानी । कहि मृटु बचन बोलाई रानी॥ 
बधू लरिकनीं पर घर आईं । राखेहु नयन पलक की नाई॥ 
दो०-लरिका श्रमित उनीद बस सयन करावहु जाइ। 

अस कहि गे बिश्रामगृहँ राम चरन चितु लाइ॥ ३५५॥ 
भूप बचन सुनि सहज सुहाए । जरित कनक मनि पलंग डसाए॥ 
सुभग सुरभि पय फेन समाना । कोमल कलित सुपेतीं नाना॥ 

उपबरहन बर बरनि न जाहीं। स्त्रग सुगंध मनिमंदिर माहीं॥ 
रतनदीप सुठि चारु चँदोवा । कहत न बनइ जान जेहिं जोवा॥ 
सेज रुचिर रचि रामु उठाए। प्रेम समेत पलॅग पौढ़ाए। 
अग्या पुनि पुनि भाइन्ह दीन्ही । निज निज सेज सयन तिन्ह कीन्ही॥ 
देखि स्याम मृदु मंजुल गाता । कहहिं सप्रेम बचन सब माता॥ 
मारग जात भयावनि भारी । केहि बिधि तात ताड़का मारी॥ 
दो०-घोर निसाचर निकट भट समर गनहिं नहिं काहु। 

मारे सहित सहाय किमि खल मारीच सुबाहु॥ ३५६॥ 
मुनि प्रसाद बलि तात तुम्हारी । ईस अनेक करवरें टारी॥ 
मख रखवारी करि दुहुँ भाई गुरु प्रसाद सब बिद्या पाई॥ 
मुनि तिय तरी लगत पग धूरी । कीरति रही भुवन भरि पूरी॥ 
कमठ पीठि प्रि कूट कठोरा । नृप समाज महुँ सिव धनु तोरा॥ 
बिस्व बिजय जसु जानकि पाई । आए भवन ब्याहि सब भाई॥ 
सकल अमानुष करम तुम्हारे केवल कौसिक कृपाँ सुधारे॥ 
आजु सुफल जग जनमु हमारा । देखि तात बिधुबदन तुम्हारा॥ 
जे दिन गए तुम्हहि बिनु देखें । ते बिरंचि जनि पारहिं लेखें॥ 
दो०-राम प्रतोषीं मातु सब कहि बिनीत बर बैन। 

सुमिरि संभु गुर बिप्र पद किए नीदबस नैन॥ ३५७॥ 
नीदउँ बदन सोह सुठि लोना। मनहुँ साँझ सरसीरुह सोना॥ 
घर घर करहिं जागरन नारीं। देहि परसपर मंगल गारीं॥ 
पुरी बिराजति राजति रजनी । रानी कहहिं बिलोकहु सजनी॥ 
सुंदर बधुन्ह सासु लै सोई । फनिकन्ह जनु सिरमनि उर गोई॥ 
प्रात पुनीत काल प्रभु जागे। अरुनचूड़ बर बोलन लागे॥ 
बंदि मागधन्हि गुनगन गाए । पुरजन द्वार जोहारन आए॥ 
बंदि बिप्र सुर गुर पितु माता । पाइ असीस मुदित सब भ्राता॥ 
जननिन्ह सादर बदन निहारे। भूपति संग द्वार पगु धारे॥ 

दो०-कीन्हि सौच सब सहज सुचि सरित पुनीत नहाइ। 
प्रातक्रिया करि तात पहिं आए चारिउ भाइ॥३५८॥ 
नवाह्णपारायण, तीसरा विश्राम 


भूप बिलोकि लिए उर लाई । बैठे हरषि रजायसु पाई॥ 
देखि रामु सब सभा जुड़ानी। लोचन लाभ अवधि अनुमानी॥ 
पुनि बसिष्ठ मुनि कौसिकु आए । सुभग आसनन्हि मुनि बेठाए॥ 
सुतन्ह समेत पूजि पद लागे । निरखि रामु दोउ गुर अनुरागे॥ 
कहहिं बसिष्टु धरम इतिहासा । सुनहि महीसु सहित रनिवासा॥ 
मुनि मन अगम गाधिसुत करनी । मुदित बसिष्ट बिपुल बिधि बरनी॥ 
बोले बामदेउ सब साँची । कीरति कलित लोक तिहुँ माची॥ 
सुनि आनंदु भयउ सब काहू । राम लखन उर अधिक उछाहू॥ 
दो०-मंगल मोद उछाह नित जाहिं दिवस एहि भाँति। 

उमगी अवध अनंद भरि अधिक अधिक अधिकाति॥ ३५९॥ 
सुदिन सोधि कल कंकन छोरे । मंगल मोद बिनोद न थोरे॥ 
नित नव सुखु सुर देखि सिहाहीं । अवध जन्म जाचहिं बिधि पाहीं॥ 
बिस्वामित्रु चलन नित चहहीं । राम सप्रेम बिनय बस रहहीं॥ 
दिन दिन सयगुन भूपति भाऊ। देखि सराह महामुनिराऊ॥ 
मागत बिदा राउ अनुरागे । सुतन्ह समेत ठाढ़ भे आगे॥ 
नाथ सकल संपदा तुम्हारी । में सेवकु समेत सुत नारी॥ 
करब सदा लरिकन्ह पर छोहू । दरसनु देत रहब मुनि मोहू॥ 
अस कहि राउ सहित सुत रानी । परेउ चरन मुख आव न बानी॥ 
दीन्हि असीस विप्र बहु भाती । चले न प्रीति रीति कहि जाती॥ 
रामु सप्रेम संग सब भाई । आयसु पाइ फिरे पहुँचाई॥ 
दो०-राम रूपु भूपति भगति ब्याहु उछाहु अनंदु। 

जात सराहत मनहिं मन मुदित गाधिकुलचंदु॥ ३६०॥ 

बामदेव रघुकुल गुर ग्यानी । बहुरि गाधिसुत कथा बखानी॥ 
सुनि मुनि सुजसु मनहिं मन राऊ । बरनत आपन पुन्य प्रभाऊ॥ 
बहुरे लोग रजायसु भयऊ । सुतन्ह समेत नृपति गृह गयऊ॥ 
जहे तहेँ राम ब्याहु सबु गावा । सुजसु पुनीत लोक तिहुँ छावा॥ 
आए ब्याहि रामु घर जब तें | बसइ अनंद अवध सब तब तें॥ 
प्रभु बिबाह जस भयउ उछाहू । सकहिं न बरनि गिरा अहिनाहू॥ 
कबिकुल जीवनु पावन जानी । राम सीय जसु मंगल खानी॥ 
तेहि ते मैं कछु कहा बखानी । करन पुनीत हेतु निज बानी॥ 
छं०- निज गिरा पावनि करन कारन राम जसु तुलसीं कह्यो। 
रघुबीर चरित अपार बारिधि पारु कबि कोनें लह्यो॥ 
उपबीत ब्याह उछाह मंगल सुनि जे सादर गावहाँ। 
बैदेहि राम प्रसाद ते जन सर्बदा सुखु पावहीं॥ 
सो०-सिय रघुबीर बिबाहु जे सप्रेम गावहिं सुनहिं। 
तिन्ह कहुँ सदा उछाह मंगलायतन राम जसु॥३६१॥ 
मासपारायण, बारहवा विश्राम 


इति श्रीमद्रामचरितमानसे सकलकलिकलुषविध्वंसने 
प्रथमः सोपानः समाप्तः । 
( बालकाण्ड समाप्त) 

बरबस लिए उठाइ उर लाए कृपानिधान। 
भरत राम की मिलनि लखि बिसे सबहि अपान॥ 










॥ श्रीगणेशाय नम: ॥ 


श्रीजानकीवल्लभो विजयते 
श्रीरामचरितमानस 


SIO «सकमक 


( अयोध्याकाण्ड ) 


श्लोक 
सस्याङ्के च विभाति भूधरसुता देवापगा मस्तके 
भाले बालविधुर्गले च गरलं यस्योरसि व्यालराट्‌। 
सोऽयं भूतिविभूषणः सुरवरः सर्वाधिपः सर्वदा 
शर्वः सर्वगतः शिवः शशिनिभः श्रीशङ्करः पातु माम्‌॥ १ ॥ 
प्रसन्नतां या न गताभिषेकतस्तथा न मम्ले वनवासदुःखतः । 
मुखाम्बुजश्री रघुनन्दनस्य मे सदास्तु सा मञ्जुलमङ्गलप्रदा॥ २॥ 
नीलाम्बुजश्यामलकोमलाङ्कं सीतासमारोपितवामभागम्‌ । 
पाणौ महासायकचारुचापं नमामि रामं रघुवंशनाथम्‌॥ ३॥ 





दो०-- श्रीगुरु चरन सरोज रज निज मनु मुकुरु सुधारि। 
बरनउे रघुबर बिमल जसु जो दायकु फल चारि॥ 
जब तें रामु ब्याहि घर आए । नित नव मंगल मोद बधाए॥ 
भुवन चारिदस भूधर भारी । सुकृत मेघ बरषहिं सुख बारी॥ 
रिधि सिधि संपति नदीं सुहाई । उमगि अवध अंबुधि कहुँ आई॥ 
मनिगन पुर नर नारि सुजाती । सुचि अमोल सुंदर सब भाँती॥ 

कहि न जाइ कछु नगर विभूती । जनु एतनिअ बिरंचि करतूती॥ 
सब बिधि सब पुर लोग सुखारी । रामचंद मुख चंदु निहारी॥ 
मुदित मातु सब सखी सहेली । फलित बिलोकि मनोरथ बेली॥ 
राम रूपु गुन सीलु सुभाऊ। प्रमुदित होइ देखि सुनि राऊ॥ 
दो०-सब कें उर अभिलाषु अस कहहिं मनाइ महेसु। 
आप अछत जुबराज पद रामहि देउ नरेसु॥१॥ 
एक समय सब सहित समाजा । राजसभाँ रघुराजु बिराजा॥ 
सकल सुकृत मूरति नरनाहू । राम सुजसु सुनि अतिहि उछाहू॥ 
नुप सब रहहिं कृपा अभिलाघें । लोकप करहिं प्रीति रुख राखेँ ॥ 
तिभुवन तीनि काल जग माहीं । भूरिभाग दसरथ सम नाहीं॥ 
मंगलमूल रामु सुत जासू । जो कछु कहिअ थोर सबु तासू॥ 
राये सुभायँ मुकुरु कर लीन्हा । बदनु बिलोकि मुकुटु सम कीन्हा ॥ 
श्रवन समीप भए सित केसा । मनहुँ जरठपनु अस उपदेसा॥ 
नुप जुबराजु राम कहूँ देहू। जीवन जनम लाहु किन लेहू॥ 
दो०-यह बिचारु उर आनि नृप सुदिनु सुअवसरु पाइ। 
प्रेम पुलकि तन मुदित मन गुरहि सुनायउ जाइ॥२॥ 
कहइ भुआलु सुनिअ मुनिनायक । भए राम सब बिधि सब लायक ॥ 
सेवक सचिव सकल पुरबासी । जे हमारे अरि मित्र उदासी॥ 
सबहि रामु प्रिय जेहि बिधि मोही । प्रभु असीस जनु तनु धरि सोही॥ 
बिप्र सहित परिवार गोसाई । करहि छोहु सब रौरिहि नाई॥ 
जे गुर चरन रेनु सिर धरहीं। ते जनु सकल बिभव बस करहीं॥ 
मोहि सम यहु अनुभयउ न दूजें। सबु पायउँ रज पावनि पूर्जे॥ 
अब अभिलाषु एकु मन मोरें पूजिहि नाथ अनुग्रह तोरें॥ 
मुनि प्रसन्न लखि सहज सनेहू। कहेउ नरेस रजायसु देहू॥ 

दो०--राजन राउर नामु जसु सब अभिमत दातार। 
फल अनुगामी महिप मनि मन अभिलाषु तुम्हार ॥ ३ ॥ 


सब बिधि गुरु प्रसन्न जिये जानी । बोलेउ राउ रहँसि मृदु बानी॥ 
नाथ रामु करिअहिं जुबराजू । कहिअ कृपा करि करिअ समाज्‌॥ 
मोहि अछत यहु होइ उछाहू । लहहिं लोग सब लोचन लाहू॥ 
प्रभु प्रसाद सिव सबइ निबाहीं । यह लालसा एक मन माहीं॥ 
पुनि न सोच तनु रहउ कि जाऊ। जेहिं न होइ पार्छ पछिताऊ॥ 
सुनि मुनि दसरथ बचन सुहाए । मंगल मोद मूल मन भाए॥ 
सुनु नृप जासु बिमुख पछिताहीं । जासु भजन बिनु जरनि न जाहीं॥ 
भयउ तुम्हार तनय सोइ स्वामी । रामु पुनीत प्रेम अनुगामी॥ 
दो०—बेगि बिलंबु न करिअ नृप साजिअ सनुइ समाजु। 
सुदिन सुमंगलु तबहिं जब रामु होहिं जुबराजु॥४॥ 
मुदित महीपति मंदिर आए । सेवक सचिव सुमंत्रु बोलाए॥ 
कहि जयजीव सीस तिन्ह नाए। भूप सुमंगल बचन सुनाए॥ 
जौं पॉचहि मत लागे नीका । करहु हरषि हियँ रामहि टीका॥ 
मंत्री मुदित सुनत प्रिय बानी । अभिमत बिरवें परेउ जनु पानी॥ 
बिनती सचिव करहिं कर जोरी । जिअहु जगतपति बरिस करोरी॥ 
जग मंगल भल काजु बिचारा । बेगिअ नाथ न लाइअ बारा॥ 
नृपहि मोटु सुनि सचिव सुभाषा । बढ़त बांड़ जनु लही सुसाखा॥ 
दो०-कहेउ भूप मुनिराज कर जोइ जोइ आयसु होइ। 
राम राज अभिषेक हित बेगि करहु सोइ सोइ॥५॥ 
हरषि मुनीस कहेउ मृदु बानी । आनहु सकल सुतीरथ पानी॥ 
औषध मूल फूल फल पाना । कहे नाम गनि मंगल नाना॥ 
चामर चरम बसन बहु भाती । रोम पाट पट अगनित जाती॥ 

मनिगन मंगल बस्तु अनेका । जो जग जोगु भूप अभिषेका॥ 
बेद बिदित कहि सकल बिधाना । कहेउ रचहु पुर बिबिध बिताना॥ 
सफल रसाल पूगफल केरा । रोपहु बीथिन्ह पुर चहुँ फेरा॥ 
रचहु मंजु मनि चौके चारू । कहहु बनावन बेगि बजारू॥ 
पूजहु गनपति गुर कुलदेवा । सब बिधि करहु भूमिसुर सेवा ॥ 
दो०--ध्वज पताक तोरन कलस सजहु तुरग रथ नाग। 
सिर धरि मुनिबर बचन सबु निज निज काजहिं लाग॥ ६॥ 
जो मुनीस जेहि आयसु दीन्हा । सो तेहिं काजु प्रथम जनु कोन्हा॥ 
बिप्र साधु सुर पूजत राजा । करत राम हित मंगल काजा॥ 
सुनत राम अभिषेक सुहावा । बाज गहागह अवध बधावा॥ 
राम सीय तन सगुन जनाए । फरकहिं मंगल अंग सुहाए॥ 
पुलकि सप्रेम परसपर कहहीं । भरत आगमनु सूचक अहहीं॥ 
भए बहुत दिन अति अवसेरी । सगुन प्रतीति भेंट प्रिय केरी॥ 
भरत सरिस प्रिय को जग माहीं । इहइ सगुन फलु दूसर नाहीं॥ 
रामहि बंधु सोच दिन राती । अंडन्हि कमठ हृदउ जेहि भाँती॥ 
दो०-एहि अवसर मंगलु परम सुनि रहँसेउ रनिवासु। 
सोभत लखि बिधु बढ़त जनु बारिधि बीचि निलासु॥७॥ 
प्रथम जाइ जिन्ह बचन सुनाए । भूषन बसन भूरि तिन्ह पाए॥ 
प्रेम पुलकि तन मन अनुरागी । मंगल कलस सजन सब लागीं॥ 
चौकें चारु सुमित्रं पूरी । मनिमय बिबिध भाँति अति रूरी॥ 
आनंद मगन राम महतारी । दिए दान बहु बिप्र हॅकारी॥ 
पूजी ग्रामदेबि सुर नागा । कहेउ बहोरि देन बलिभागा॥ 
जेहि बिधि होइ राम कल्यानू । देहु दया करि सो बरदानू॥ 
गावहिं मंगल कोकिलबयनीं । बिधुबदनीं मृगसावकनयनीं॥ 

दो०--राम राज अभिषेकु सुनि हियँ हरषे नर नारि। 
लगे सुमंगल सजन सब बिधि अनुकूल बिचारि॥८॥ 
तब नरनाहँ बसिष्ठु बोलाए । रामधाम सिख देन पठाए॥ 
गुर आगमनु सुनत रघुनाथा । द्वार आइ पद नायउ माथा॥ 
सादर अरघ देइ घर आने । सोरह भाँति पूजि सनमाने॥ 
गहे चरन सिय सहित बहोरी । बोले रामु कमल कर जोरी॥ 
सेवक सदन स्वामि आगमनू । मंगल मूल अमंगल दमनू॥ 
तदपि उचित जनु बोलि सप्रीती । पठइअ काज नाथ असि नीती॥ 
प्रभुता तजि प्रभु कीन्ह सनेहू । भयउ पुनीत आजु यहु गेहू॥ 
आयसु होइ सो करौं गोसाई । सेवकु लहइ स्वामि सेवकाई॥ 
दो०-सुनि सनेह साने बचन मुनि रघुबरहि प्रसंस। 
राम कस न तुम्ह कहहु अस हंस बंस अवतंस॥९॥ 
बरनि राम गुन सीलु सुभाऊ । बोले प्रेम पुलकि मुनिराऊ॥ 
भूप सजेउ अभिषेक समाजू । चाहत देन तुम्हहि जुबराजू॥ 
राम करहु सब संजम आजू । जां बिधि कुसल निबाहै काजू॥ 
गुरु सिख देइ राय पहिं गयऊ । राम हदये अस बिसमउ भयऊ॥ 
जनमे एक संग सब भाई । भोजन सयन केलि लरिकाई॥ 
करनबेध उपबीत बिआहा । संग संग सब भए उछाहा॥ 
बिमल बंस यहु अनुचित एकू । बंधु बिहाइ बड़ेहि अभिषेकू॥ 
प्रभु सप्रेम पछितानि सुहाई । हरउ भगत मन कै कुटिलाई॥ 
दो०-तेहि अवसर आए लखन मगन प्रेम आनंद। 
सनमाने प्रिय बचन कहि रघुकुल कैरव चंद॥१०॥ 
बाजहिं बाजने बिबिध निधाना । पुर प्रमोटु नहिं जाइ बखाना॥ 
भरत आगमनु सकल मनावहिं । आवहुँ बेगि नयन फलु पावहिं॥ 
हाट बाट घर गली अथाई । कहहिं परसपर लोग लोगाई॥ 


SS 

कालि लगन भलि केतिक बारा । पूजिहि बिधि अभिलाषु हमारा॥ 
कनक सिंघासन सीय समेता । बैठहिं रामु होइ चित चेता॥ 
सकल कहहिं कब होइहि काली । बिघन मनावहिं देव कुचाली॥ 
तिन्हहि सोहाइ न अवध बधावा । चोरहि चंदिनि राति न भावा॥ 
सारद बोलि बिनय सुर करहीं । बारहिं बार पाय लै परहीं॥ 
दो०--बिपति हमारि बिलोकि बडि मातु करिअ सोइ आजु। 

रामु जाहिं बन राजु तजि होइ सकल सुरकाजु॥ ११॥ 
सुनि सुर बिनय ठाढ़ि पछिताती । भइउँ सरोज बिपिन हिमराती॥ 
देखि देव पुनि कहहिं निहोरी । मातु तोहि नहिं थोरिउ खोरी॥ 
बिसमय हरष रहित रघुराऊ। तुम्ह जानहु सब राम प्रभाऊ॥ 
जीव करम बस सुख दुख भागी । जाइअ अवध देव हित लागी॥ 
बार बार गहि चरन संकोची । चली बिचारि बिबुध मति पोची॥ 
ऊँच निवासु नीचि करतूती। देखि न सकहिं पराइ बिभूती॥ 
आगिल काजु विचारि बहोरी । करिहहिं चाह कुसल कबि मोरी॥ 
हरषि हृदये दसरथ पुर आई । जनु ग्रह दसा दुसह दुखदाई॥ 
दो०-नामु मंथरा मंदमति चेरी कैकइ केरि। 

अजस पेटारी ताहि करि गई गिरा मति फेरि॥१२॥ 


दीख मंथरा नगरु बनावा। मंजुल मंगल बाज बधावा॥ 
पूछेसि लोगन्ह काह उछाहू । राम तिलकु सुनि भा उर दाहू॥ 
करइ बिचारु कुबुद्धि कुजाती । होइ अकाजु कवनि बिधि राती॥ 
देखि लागि मधु कुटिल किराती । जिमि गर्वे तकइ लेउ केहि भाँती ॥ 
भरत मातु पहिं गइ बिलखानी । का अनमनि हसि कह हँसि रानी॥ 
ऊतरु देइ न लेइ उसासू। नारि चरित करि ढारइ आँसू॥ 
हसि कह रानि गालु बड़ तोरें । दीन्ह लखन सिख अस मन मोरें॥ 
तबहुँ न बोल चेरि बडि पापिनि । छाडुइ स्वास कारि जनु साँपिनि॥ 

दो०-सभय रानि कह कहसि किन कुसल रामु महिपालु। 

लखनु भरतु रिपुदमनु सुनि भा कुबरी उर सालु॥१३॥ 
कत सिख देइ हमहि कोउ माई । गालु करब केहि कर बलु पाई॥ 
रामहि छाडि कुसल केहि आजू । जेहि जनेसु देइ जुबराजू॥ 
भयउ कोसिलहि बिधि अति दाहिन । देखत गरब रहत उर नाहिन॥ 
देखहु कस न जाइ सब सोभा । जो अवलोकि मोर मनु छोभा॥ 
पूतु बिदेस न सोचु तुम्हारें। जानति हहु बस नाहु हमारें॥ 
नीद बहुत प्रिय सेज तुराई लखहु न भूप कपट चतुराई॥ 
सुनि प्रिय बचन मलिन मनु जानी । झुकी रानि अब रहु अरगानी॥ 
पुनि अस कबहुँ कहसि घरफोरी । तब धरि जीभ कढ़ावउं तोरी॥ 
दो०-काने खोरे कूबरे कुटिल कुचाली जानि। 

तिय बिसेषि पुनि चेरि कहि भरतमातु मुसुकानि॥ १४॥ 
प्रियबादिनि सिख दीन्हिउँ तोही । सपनेहुँ तो पर कोपु न मोही॥ 
सुदिनु सुमंगल दायकु सोई । तोर कहा फुर जेहि दिन होई॥ 
जेठ स्वामि सेवक लघु भाई । यह दिनकर कुल रीति सुहाई॥ 
राम तिलकु जौं सांचेहुँ काली । देउँ मागु मन भावत आली॥ 
कौसल्या सम सब महतारी । रामहि सहज सुभायँ पिआरी॥ 
मो पर करहिं सनेहु बिसेषी। मैं करि प्रीति परीछा देखी॥ 
जौं बिधि जनमु देइ करि छोहू। होहु राम सिय पूत पुतोहू॥ 
प्रान तें अधिक रामु प्रिय मोरें । तिन्ह कै तिलक छोभु कस तोरें॥ 
दो०- भरत सपथ तोहि सत्य कहु परिहरि कपट दुराउ। 

हरष समय बिसमउ करसि कारन मोहि सुनाउ॥१५॥ . 
एकहिं बार आस सब पूजी । अब कछु कहब जीभ करि दूजी॥ 
फोरै जोगु कपारु अभागा । भलेउ कहत दुख रउरेहि लागा॥ 
कहहिं झूठि फुरि बात बनाई । ते प्रिय तुम्हहि करुइ मैं माई॥ 

हमहुँ कहबि अब ठकुरसोहाती । नाहिँ त मौन रहब दिनु राती॥ 
करि कुरूप बिधि परबस कोन्हा । बवा सो लुनिअ लहिअ जो दीन्हा॥ 
कोउ नृप होउ हमहि का हानी । चेरि छाडि अब होब कि रानी॥ 
जारै जोगु सुभाउ हमारा । अनभल देखि न जाइ तुम्हारा॥ 
ताते कछुक बात अनुसारी । छमिअ देबि बडि चूक हमारी ॥ 
दो०-गूढ़ कपट प्रिय बचन सुनि तीय अधरबुधि रानि। 

सुरमाया बस बैरिनिहि सुहृद जानि पतिआनि॥ १६॥ 
सादर पुनि पुनि पूँछति ओही। सबरी गान मृगी जनु मोही॥ 
तसि मति फिरी अहइ जसि भाबी । रहसी चेरि घात जनु फाबी॥ 
तुम्ह पूँछहु मैं कहत डेराऊँ। धरेहु मोर घरफोरी नाऊँ॥ 
सजि प्रतीति बहुबिधि गढ़ि छोली । अवध साढ़साती तब बोली॥ 
प्रिय सिय रामु कहा तुम्ह रानी । रामहि तुम्ह प्रिय सो फुरि बानी ॥ 
रहा प्रथम अब ते दिन बीते । समउ फिरें रिपु होहिं पिरीते॥ 
भानु कमल कुल पोषनिहारा । बिनु जल जारि करइ सोइ छारा ॥ 
जरि तुम्हारि चह सवति उखारी । रूंधहु करि उपाउ बर बारी॥ 
दो०-तुम्हहि न सोचु सोहाग बल निज बस जानहु राउ। 

मन मलीन मुह मीठ नृपु राउर सरल सुभाउ॥ १७॥ 
चतुर गभीर राम महतारी । बीचु पाइ निज बात संँवारी॥ 
पठए भरतु भूप ननिअउें। राम मातु मत जानब रउरें॥ 
सेवहिं सकल सवति मोहि नीर्के । गरबित भरत मातु बल पी कें ॥ 
सालु तुम्हार कौसिलहि माई । कपट चतुर नहिं होइ जनाई॥ 
राजहि तुम्ह पर प्रेमु बिसेषी । सवति सुभाउ सकइ नहिं देखी॥ 
रचि प्रपंचु भूपहि अपनाई । राम तिलक हित लगन धराई॥ 
यह कुल उचित राम कहूँ टीका । सबहि सोहाइ मोहि सुठि नीका॥ 
आगिलि बात समुझि डरु मोही । देउ दैउ फिरि सो फलु ओही॥ 

दो०-रचि पचि कोटिक कुटिलपन कीन्हेसि कपट प्रबोधु। 
कहिसि कथा सत सवति कै जेहि बिधि बाढ़ बिरोधु॥ १८॥ 


भावी बस प्रतीति उर आई। पूँछ रानि पुनि सपथ देवाई॥ 
का पूँछह तुम्ह अबहुँ न जाना । निज हित अनहित पसु पहिचाना॥ 
भयउ पाखु दिन सजत समाज्‌ । तुम्ह पाई सुधि मोहि सन आज्‌॥ 
खाइअ पहिरिअ राज तुम्हारें । सत्य कहें नहिं दोषु हमारें॥ 
जौं असत्य कछु कहब बनाई । तौ बिधि देइहि हमहि सजाई॥ 
रामहि तिलक कालि जौं भयऊ । तुम्ह कहुँ बिपति बीजु बिधि बयऊ॥ 
रेख खँचाइ कहउं बलु भाषी । भामिनि भइहु दूध कइ माखी॥ 
जौं सुत सहित करहु सेवकाई । तौ घर रहहु न आन उपाई॥ 


दो०-कद्रू बिनतहि दीन्ह दुखु तुम्हहि कौसिलाँ देब। 
भरतु बंदिगृह सेइहहिं लखनु राम के नेब॥१९॥ 


कैकयसुता सुनत कटु बानी । कहि न सकइ कछु सहमि सुखानी॥ 
तन पसेउ कदली जिमि कापी । कुबरीं दसन जीभ तब चाँपी॥ 
कहि कहिं कोटिक कपट कहानी । धीरजु धरहु प्रबोधिसि रानी॥ 
फिरा करमु प्रिय लागि कुचाली । बकिहि सराहइ मानि मराली॥ 
सुनु मंथरा बात फुरि तोरी । दहिनि आखि नित फरकइ मोरी॥ 
दिन प्रति देखउँ राति कुसपने । कहउँ न तोहि मोह बस अपने॥ 
काह करौं सखि सूध सुभाऊ । दाहिन बाम न जानउँ काऊ॥ 
दो०- अपनें चलत न आजु लगि अनभल काहुक कोन्ह। 

केहिं अघ एकहि बार मोहि दैअँ दुसह दुखु दीन्ह॥ २०॥ 
नैहर जनमु भरब बरु जाई । जिअत न करबि सवति सेवकाई॥ 
अरि बस दैउ जिआवत जाही । मरनु नीक तेहि जीवन चाही॥ 
दीन बचन कह बहुबिधि रानी । सुनि कुबरी तियमाया ठानी॥ 
अस कस कहहु मानि मन ऊना । सुखु सोहागु तुम्ह कहुँ दिन दूना ॥ 

जेहिं राउर अति अनभल ताका । सोइ पाइहि यहु फलु परिपाका॥ 
जब तें कुमत सुना में स्वामिनि । भूख न बासर नीद न जामिनि॥ 
पूँछेउँ गुनिन्ह रेख तिन्ह खाँची । भरत भुआल होहिं यह साँची॥ 
भामिनि करहु त कहाँ उपाऊ। है तुम्हरी सेवा बस राऊ॥ 
दो०-परडँ कूप तुअ बचन पर सकउँ पूत पति त्यागि। 
कहसि मोर दुखु देखि बड़ कस न करब हित लागि॥ २१॥ 


कुबरी करि कबुली कैकेई। कपट छुरी उर पाहन टेई॥ 
लखइ न रानि निकट दुखु कैसें । चरइ हरित तिन बलिपसु जैसें ॥ 
सुनत बात मृदु अंत कठोरी। देति मनहुँ मधु माहुर घोरी॥ 
कहइ चेरि सुधि अहइ कि नाहीं । स्वामिनि कहिहु कथा मोहि पाहीं॥ 
दुइ बरदान भूप सन थाती । मागहु आजु जुड़ावहु छाती॥ 
सुतहि राजु रामहि बनबासू | देहु लेह सब सवति हुलासू॥ 
भूपति राम सपथ जब करई । तब मागेहु जेहिं बचनु न टरई॥ 
होइ अकाजु आजु निसि बातें । बचनु मोर प्रिय मानेहु जी तें॥ 
दो०-बड़ कुघातु करि पातकिनि कहेसि कोपगृहँँ जाहु। 
काजु सँवारेहु सजग सबु सहसा जनि पतिआहु॥२२॥ 
कुबरिहि रानि प्रानप्रिय जानी । बार बार बडि बुद्धि बखानी॥ 
तोहि सम हित न मोर संसारा । बहे जात कइ भइसि अधारा॥ 
जौं बिधि पुरब मनोरथु काली । करौं तोहि चख पूतरि आली॥ 
बहुबिधि चेरिहि आदरु देई। कोपभवन गवनी कैकेई॥ 
बिपति बीजु बरषा रितु चेरी । भुइँ भइ कुमति कैकई केरी॥ 
पाइ कपट जलु अंकुर जामा । बर दोउ दल दुख फल परिनामा॥ 
कोप समाजु साजि सबु सोई । राजु करत निज कुमति बिगोई॥ 
राउर नगर कोलाहलु होई । यह कुचालि कछु जान न कोई॥ 

दो०--प्रमुदित पुर नर नारि सब सजहिं सुमंगलचार। 
एक प्रबिसहि एक निर्गमहिं भीर भूप दरबार ॥ २३ ॥ 
बाल सखा सुनि हियँ हरषाहीं । मिलि दस पाँच राम पहिं जाहीं॥ 
प्रभु आदरहिं प्रेमु पहिचानी । पूँछहिं कुसल खेम मृदु बानी॥ 
फिरहिँ भवन प्रिय आयसु पाई । करत परसपर राम बडाई॥ 
को रघुबीर सरिस संसारा । सीलु सनेहु निबाहनिहारा॥ 
जेहिं जेहिं जोनि करम बस भ्रमहीं । तहँ तहँ ईसु देउ यह हमहीं॥ 
सेवक हम स्वामी सियनाहू । होउ नात यह ओर निबाहू॥ 
अस अभिलाषु नगर सब काहू । कैकयसुता हृदय अति दाहू॥ 
को न कुसंगति पाइ नसाई। रहह न नीच मतें चतुराई॥ 
दो०-साँझ समय सानंद नृपु गयउ कैकई गेहँ। 
गवनु निठुरता निकट किय जनु धरि देह सनेहँँ॥ २४॥ 
कोपभवन सुनि सकुचेउ राऊ। भय बस अगहुड़ परइ न पाऊ॥ 
सुरपति बसइ बाहेंबल जाके । नरपति सकल रहहिं रुख ताकें ॥ 
सो सुनि तिय रिस गयउ सुखाई । देखहु काम प्रताप बड़ाई॥ 
सूल कुलिस असि अँगवनिहारे । ते रतिनाथ सुमन सर मारे॥ 
सभय नरेसु प्रिया पहिं गयऊ । देखि दसा दुखु दारुन भयऊ॥ 
भूमि सयन पटु मोट पुराना । दिए डारि तन भूषन नाना॥ 
कुमतिहि कसि कुबेषता फाबी । अनअहिवातु सूच जनु भाबी॥ 
जाइ निकट नृपु कह मृदु बानी । प्रानप्रिया केहि हेतु रिसानी॥ 
छं०-केहि हेतु रानि रिसानि परसत पानि पतिहि नेवारई। 
मानहुँ सरोष भुअंग भामिनि बिषम भाँति निहारई॥ 
दोउ बासना रसना दसन बर मरम ठाहरु देखई। 
तुलसी नृपति भवतब्यता बस काम कौतुक लेखई॥ 

सो०-बार बार कह राउ सुमुखि सुलोचनि पिकबचनि। 
कारन मोहि सुनाउ गजगामिनि निज कोप कर॥२५॥ 


अनहित तोर प्रिया केइ कीन्हा । केहि दुइ सिर केहि जमु चह लीन्हा ॥ 
कहु केहि रंकहि करौं नरेसू। कहु केहि नृपहि निकासौं देसू॥ 
सकउँ तोर आरि अमरउ मारी । काह कीट बपुरे नर नारी॥ 
जानसि मोर सुभाउ बरोरू। मनु तव आनन चंद चकोरू॥ 
प्रिया प्रान सुत सरबसु मोरें। परिजन प्रजा सकल बस तोरें॥ 
जौ कछु कहौं कपटु करि तोही । भामिनि राम सपथ सत मोही॥ 
बिहसि मागु मनभावति बाता । भूषन सजहि मनोहर गाता॥ 
घरी कुघरी समुझि जिये देखू। बेगि प्रिया परिहरहि कुबेषू॥ 
दो०-यह सुनि मन गुनि सपथ बडि बिहसि उठी मतिमंद। 

भूषन सजति बिलोकि मृगु मनहुँ किरातिनि फंद॥ २६॥ 


पुनि कह राउ सुहृद जियें जानी । प्रेम पुलकि मृदु मंजुल बानी॥ 
भामिनि भयउ तोर मनभावा । घर घर नगर अनंद बधावा॥ 
रामहि देउ कालि जुबराजू । सजहि सुलोचनि मंगल साज्‌॥ 
दलकि उठेउ सुनि हृदउ कठोरू । जनु छुइ़ गयउ पाक बरतोरू॥ 
ऐसिउ पीर बिहसि तेहि गोई । चोर नारि जिमि प्रगटि न रोई॥ 
लखहिं न भूष कपट चतुराई । कोटि कुटिल मनि गुरू पढ़ाई॥ 
जद्यपि नीति निपुन नरनाहू । नारिचरित जलनिधि अवगाहू॥ 
कपट सनेहु बढाइ बहोरी । बोली बिहसि नयन मुहु मोरी॥ 
दो०-मागु मागु पै कहहु पिय कबहुँ न देहु न लेहु। 

देन कहेहु बरदान दुइ तेउ पावत संदेहु॥ २७॥ 
जानेउँ मरमु राउ हॅसि कहई । तुम्हहि कोहाब परम प्रिय अहई॥ 
थाती राखि न मागिहु काऊ । बिसरि गयउ मोहि भोर सुभाऊ॥ 
झूठेहुँ हमहि दोषु जनि देहू। दुइ कै चारि मागि मकु लेहू॥ 

रघुकुल रीति सदा चलि आई । प्रान जाहुँ बरु बचनु न जाई॥ 

नहिं असत्य सम पातक पुंजा । गिरि सम होहिं कि कोटिक गुंजा॥ 

सत्यमूल सब सुकृत सुहाए। बेद पुरान बिदित मनु गाए॥ 

तेहि पर राम सपथ करि आई । सुकृत सनेह अवधि रघुराई॥ 

बात दृढ़ाइ कुमति हसि बोली । कुमत कुबिहग कुलह जनु खोली॥ 

दो०-भूप मनोरथ सुभग बनु सुख सुबिहंग समाजु। 
भिल्लिनि जिमि छाड्न चहति बचनु भयंकरु बाजु॥ २८॥ 

मासपारायण, तेरहवाँ विश्राम 


सुनहु प्रानप्रिय भावत जी का । देहु एक बर भरतहि टीका॥ 
मागउँ दूसर बर कर जोरी । पुरवहु नाथ मनोरथ मोरी॥ 
तापस बेष बिसेषि उदासी । चौदह बरिस रामु बनबासी॥ 
सुनि मृटु बचन भूप हिय सोकू । ससि कर छुअत बिकल जिमि कोकू॥ 
गयउ सहमि नहिं कछु कहि आवा । जनु सचान बन झपटेउ लावा॥ 
बिबरन भयउ निपट नरपालू । दामिनि हनेउ मनहुँ तरु तालू॥ 
मार्थे हाथ मूदि दोउ लोचन । तनु धरि सोचु लाग जनु सोचन॥ 
मोर मनोरथु सुरतरु फूला । फरत करिनि जिमि हतेउ समूला॥ 
अवध उजारि कोन्हि केकेईं दीन्हिसि अचल बिपति कै नेई॥ 
दो०-कवनें अवसर का भयउ गयउे नारि बिस्वास। 

जोग सिद्धि फल समय जिमि जतिहि अबिद्या नास॥ २९॥ 


एहि बिधि राउ मनहिं मन झाँखा । देखि कुभाँति कुमति मन माखा॥ 
भरतु कि राउर पूत न हाही । आनेहु मोल बेसाहि कि मोही॥ 
जो सुनि सरु अस लाग तुम्हारें । काहे न बोलहु बचनु संभारें॥ 
देहु उतरु अनु करहु कि नाहीं । सत्यसंध तुम्ह रघुकुल माहीं॥ 
देन कहेहु अब जनि बरु देहू । तजहु सत्य जग अपजसु लेहू॥ 
सत्य सराहि कहेहु बरु देना। जानेहु लेइहि मागि चबेना॥ 

सिबि दधीचि बलि जो कछु भाषा । तनु धनु तजेउ बचन पनु राखा॥ 
अति कटु बचन कहति कैकेई । मानहुँ लोन जरे पर देई॥ 
दो०-- धरम धुरंधर धीर धरि नयन उघारे रायें। 

सिरु धुनि लीन्हि उसास असि मारेसि मोहि कुठायँ॥ ३०॥ 
आगे दीखि जरत रिस भारी । मनहुँ रोष तरवारि उघारी॥ 
मूठि कुबुद्धि धार निठुराई। धरी कूबरीं सान बनाई॥ 
लखी महीप कराल कठोरा । सत्य कि जीवनु लेइहि मोरा॥ 
बोले राउ कठिन करि छाती । बानी सबिनय तासु सोहाती॥ 
प्रिया बचन कस कहसि कुभाँती । भीर प्रतीति प्रीति करि हाँती॥ 
मोरे भरतु रामु दुइ आँखी । सत्य कहउँ करि संकरु साखी॥ 
अवसि दूतु मैं पठइब प्राता । ऐहहिँ बेगि सुनत दोउ भ्राता॥ 
सुदिन सोधि सबु साजु सजाई । देउँ भरत कहुँ राजु बजाई॥ 
दो०-लोभु न रामहि राजु कर बहुत भरत पर प्रीति। 

मैं बड़ छोट बिचारि जिये करत रहेउँ नृपनीति॥३१॥ 


राम सपथ सत कहउँ सुभाऊ । राममातु कछु कहेउ न काऊ॥ 
मैं सबु कीन्ह तोहि बिनु पूँछे। तेहि तें परेउ मनोरथु छूछें॥ 
रिस परिहरु अब मंगल साजू | कछु दिन गएँ भरत जुबराजू॥ 
एकहि बात मोहि दुखु लागा । बर दूसर असमंजस मागा॥ 
अजहुँ हृदउ जरत तेहि आँचा । रिस परिहास कि साँचेहुँ साँचा॥ 
कहु तजि रोषु राम अपराधू । सबु कोउ कहइ रामु सुठि साधू॥ 
तुहुँ सराहसि करसि सनेहू। अब सुनि मोहि भयउ संदेह्‌॥ 
जासु सुभाउ अरिहि अनुकूला । सो किमि करिहि मातु प्रतिकूला ॥ 
दो०-- प्रिया हास रिस परिहरहि मागु बिचारि निबेकु। 
जेहिं देखौं अब नयन भरि भरत राज अभिषेकु॥ ३२॥ 

जिऐ मीन बरु बारि विहीना । मनि बिनु फनिकु जिऐ दुख दीना॥ 
कहउँ सुभाउ न छलु मन माहीं । जीवनु मोर राम बिनु नाहीं॥ 
समुझि देखु जियँ प्रिया प्रबीना । जीवनु राम दरस आधीना॥ 
सुनि मृदु बचन कुमति अति जरई । मनहुँ अनल आहुति घृत परई॥ 
कहइ करहु किन कोटि उपाया । इहाँ न लागिहि राउरि माया॥ 
देहु कि लेहु अजसु करि नाहीं । मोहि न बहुत प्रपंच सोहाहीं॥ 
रामु साधु तुम्ह साधु सयाने। राममातु भलि सब पहिचाने॥ 
जस कौसिलाँ मोर भल ताका । तस फलु उन्हहि देउँ करि साका ॥ 
दो०-होत प्रातु मुनिबेष धरि जौं न रामु बन जाहिं। 

मोर मरनु राउर अजस नृप समुझिअ मन माहिं॥ ३३॥ 
अस कहि कुटिल भई उठि ठाढ़ी । मानहुँ रोष तरंगिनि बाढ़ी॥ 
पाप पहार प्रगट भइ सोई । भरी क्रोध जल जाइ न जोई॥ 
दोउ बर कूल कठिन हठ धारा । भर्वेर कूबरी बचन प्रचारा॥ 
ढाहत भूपरूप तरु मूला । चली बिपति बारिधि अनुकूला॥ 
लखी नरेस बात फुरि साँची । तिय मिस मीचु सीस पर नाची॥ 
गहि पद बिनय कीन्ह बैठारी । जनि दिनकर कुल होसि कुठारी॥ 
मागु माथ अबहीं दे तोही । राम बिरह जनि मारसि मोही॥ 
राखु राम कहुँ जेहि तेहि भाती । नाहिं त जरिहि जनम भरि छाती॥ 
दो०-- देखी ब्याधि असाध नृपु परेड धरनि धुनि माथ। 

कहत परम आरत बचन राम राम रघुनाथ॥ ३४॥ 
ब्याकुल राउ सिथिल सब गाता । करिनि कलपतरु मनहुँ निपाता॥ 
ई सूख मुख आव न बानी । जनु पाठीनु दीन बिनु पानी॥ 
पुनि कह कटु कठोर कैकेई। मनहुँ घाय महुँ माहुर देई॥ 
जौं अंतहुँ अस करतबु रहेऊ । मागु मागु तुम्ह केहि बल कहेऊ॥ 
दुइ कि होइ एक समय भुआला । हँसब ठठाइ फुलाउब गाला॥ 
दानि कहाउब अरु कृपनाई। होइ कि खेम कुसल रौताई॥ 

छाड़हु बचनु कि धीरजु धरहू । जनि अबला जिमि करुना करहू॥ 
तनु तिय तनय धामु धनु धरनी । सत्यसंध कहुँ तन सम बरनी॥ 
दो०-मरम बचन सुनि राउ कह कहु कछु दोषु न तोर। 
लागेउ तोहि पिसाच जिमि कालु कहावत मोर॥३५॥ 
चहत न भरत भूपतहि भीोरें । बिधि बस कुमति बसी जिय तोरें॥ 
सो सबु मोर पाप परिनामू । भयउ कुठाहर जेहिँ बिधि बामू॥ 
सुबस बसिहि फिरि अवध सुहाई । सब गुन धाम राम प्रभुताई॥ 
करिहहिं भाइ सकल सेवकाई । होइहि तिहुँ पुर राम बड़ाई॥ 
तोर कलंकु मोर पछिताऊ । मुएहुँ न मिटिहि न जाइहि काऊ॥ 
अब तोहि नीक लाग करु सोई । लोचन ओट बैठ मुहु गोई॥ 
जब लगि जिऔं कहउँ कर जोरी । तब लगि जनि कछु कहसि बहोरी॥ 
फिरि पछितैहसि अंत अभागी । मारसि गाइ नहारू लागी॥ 


दो०-परेउ राउ कहि कोटि बिधि काहे करसि निदानु। 
कपट सयानि न कहति कछु जागति मनहुँ मसानु॥ ३६ ॥ 


राम राम रट विकल भुआलू । जनु बिनु पंख बिहंग बेहालू॥ 
हदये मनाव भोरु जनि होई। रामहि जाइ कहै जनि कोई॥ 
उदउ करहु जनि रबि रघुकुल गुर । अवध बिलोकि सूल होइहि उर॥ 
भूप प्रीति कैकइ कठिनाई । उभय अवधि बिधि रची बनाई॥ 
बिलपत नृपहि भयउ भिनुसारा । बीना बेनु संख धुनि द्वारा॥ 
पढ़हिं भाट गुन गावहिं गायक । सुनत नृपहि जनु लागहिं सायक ॥ 
मंगल सकल सोहाहिं न कैसे । सहगामिनिहि बिभूषन जेसें॥ 
तेहि निसि नीद परी नहिं काहू । राम दरस लालसा उछाहू॥ 
दो०-द्वार भीर सेवक सचिव कहहिं उदित रबि देखि। 
जागेउ अजहु न अवधपति कारनु कवनु बिसेषि॥ ३७॥ 





* अयोध्याकाण्ड * १९७ 


पछिले पहर भूपु नित जागा । आजु हमहि बड़ अचरजु लागा॥ 
जाहु सुमंत्र जगावहु जाई । कीजिअ काजु रजायसु पाई॥ 
गए सुमंत्रु तब राउर माहीं । देखि भयावन जात डेराहीं॥ 
धाइ खाइ जनु जाइ न हेरा । मानहूँ बिपति बिषाद बसेरा॥ 
पूछें कोउ न ऊतरु देई। गए जेहिं भवन भूप कैकेई॥ 
कहि जयजीव बैठ सिरु नाई । देखि भूप गति गयउ सुखाई। 
सोच निकल बिबरन महि परेऊ । मानहुँ कमल मूलु परिहरेऊ॥ 
सचिउ सभीत सकडइ नहिं पूँछी । बोली असुभ भरी सुभ छूँछी॥ 
दो०-परी न राजहि नीद निसि हेतु जान जगदीसु। 

रामु रामु रटि भोरु किय कहइ न मरमु महीसु॥ ३८॥ 
आनहु रामहि बेगि बोलाई । समाचार तब पूँछेहु आई॥ 
चलेउ सुमंत्रु राय रुख जानी । लखी कुचालि कोन्हि कछु रानी॥ 
सोच निकल मग परइ न पाऊ । रामहि बोलि कहिहि का राऊ॥ 
उर धरि धीरजु गयउ दुआरें। पूँछहिं सकल देखि मनु मारें॥ 
समाधानु करि सो सबही का । गयउ जहाँ दिनकर कुल टीका॥ 
राम सुमंत्रहि आवत देखा । आदरु कीन्ह पिता सम लेखा॥ 
निरखि बदनु कहि भूप रजाई । रघुकुलदीपहि चलेउ लेवाइ॥ 
रामु कुभाँति सचिव सँग जाहीं । देखि लोग जहे तहँँ निलखाहीं॥ 
दो०-जाइ दीख रघुबंसमनि नरपति निपट कुसाजु। 

सहमि परेउ लखि सिंघिनिहि मनहुँ बृद्ध गजराजु॥ ३९ ॥ 
सूखहिं अधर जरइ सबु अंग । मनहुँ दीन मनिहीन भुअंगू॥ 
सरुष समीप दीखि कैकेई। मानहुँ मीचु घरीं गनि लेई॥ 
करुनामय मृदु राम सुभाऊ। प्रथम दीख दुखु सुना न काऊ॥ 
तदपि धीर धरि समउ बिचारी । पूँछी मधुर बचन महतारी॥ 
मोहि कहु मातु तात दुख कारन । करिअ जतन जेहिं होइ निवारन॥ 
सुनहु राम सबु कारनु एहू। राजहि तुम्ह पर बहुत सनेहू॥ 

देन कहेन्हि मोहि दुइ बरदाना । मागेउँ जो कछु मोहि सोहाना॥ 
सो सुनि भयउ भूप उर सोचू। छाडि न सकहिं तुम्हार सँकोचू॥ 
दो०-सुत सनेहु इत बचनु उत संकट परेउ नरेसु। 

सकहु त आयसु धरहु सिर मेटहु कठिन कलेसु॥ ४०॥ 
निधरक बैठि कहइ कटु बानी । सुनत कठिनता अति अकुलानी॥ 
जीभ कमान बचन सर नाना । मनहुँ महिप मृदु लच्छ समाना॥ 
जनु कठोरपनु धरे सरीरू। सिखइ धनुषबनिद्या बर बीरू॥ 
सबु प्रसंगु रघुपतिहि सुनाई । बैठि मनहुँ तनु धरि निठुराई॥ 
मन मुसुकाइ भानुकुल भानू । रामु सहज आनंद निधानू॥ 
बोले बचन बिगत सब दूषन । मृदु मंजुल जनु बाग बिभूषन॥ 
सुनु जननी सोइ सुतु बड़भागी । जो पितु मातु बचन अनुरागी॥ 
तनय मातु पितु तोषनिहारा । दुर्लभ जननि सकल संसारा॥ 
दो०--मुनिगन मिलनु बिसेषि बन सबहि भाँति हित मोर। 

तेहि महे पितु आयसु बहुरि संमत जननी तोर॥४१॥ 


भरतु प्रानप्रिय पावहि राजू । बिधि सब बिधि मोहि सनमुख आजू॥ 
जौं न जाउँ बन ऐसेहु काजा । प्रथम गनिअ मोहि मूढ़ समाजा॥ 
सेवहिं अरडु कलपतरु त्यागी । परिहरि अमृत लेहिं बिषु मागी॥ 
तेउ न पाइ अस समउ चुकाही । देखु बिचारि मातु मन माहीं॥ 
अंब एक दुखु मोहि बिसेषी । निपट निकल नरनायकु देखी॥ 
थोरिहिं बात पितहि दुख भारी । होति प्रतीति न मोहि महतारी॥ 
राउ धीर गुन उदधि अगाधू। भा मोहि तें कछु बड़ अपराधू॥ 
जातें मोहि न कहत कछु राऊ। मोरि सपथ तोहि कहु सतिभाऊ॥ 
दो०-सहज सरल रघुबर बचन कुमति कुटिल करि जान। 
चलइ जोंक जल बक्रगति जद्यपि सलिलु समान॥४२॥ 

रहसी रानि राम रुख पाई । बोली कपट सनेहु जनाई॥ 
सपथ तुम्हार भरत कै आना । हेतु न दूसर में कछु जाना॥ 
तुम्ह अपराध जोगु नहिँ ताता । जननी जनक बंधु सुखदाता॥ 
राम सत्य सबु जो कछु कहहू। तुम्ह पितु मातु बचन रत अहहू॥ 
पितहि बुझाइ कहहु बलि सोई । चौथेंपन जेहि अजसु न होई॥ 
तुम्ह सम सुअन सुकृत जेहिं दीन्हे उचित न तासु निरादरु कीन्हे॥ 
लागहिं कुमुख बचन सुभ कैसे । मगहेँ गयादिक तीरथ जैसे॥ 
रामहि मातु बचन सब भाए । जिमि सुरसरि गत सलिल सुहाए॥ 
दो०-गइ मुरुछा रामहि सुमिरि नृप फिरि करवट लीन्ह। 
सचिव राम आगमन कहि बिनय समय सम कीन्ह॥ ४३॥ 


अवनिप अकनि रामु पगु धारे । धरि धीरजु तब नयन उघारे॥ 
सचिव सँभारि राउ बैठारे। चरन परत नृप रामु निहारे॥ 
लिए सनेह निकल उर लाई । गै मनि मनहुँ फनिक फिरि पाई॥ 
रामहि चितइ रहेउ नरनाहू। चला बिलोचन बारि प्रबाहू॥ 
सोक बिबस कछु कहै न पारा । हृदये लगावत बारहिं बारा॥ 
बिधिहि मनाव राउ मन माहीं । जेहिं रघुनाथ न कानन जाहीं॥ 
सुमिरि महेसहि कहइ निहोरी । बिनती सुनहु सदासिव मोरी॥ 
आसुतोष तुम्ह अवढर दानी । आरति हरहु दीन जनु जानी॥ 
दो०-तुम्ह प्रेरक सब के हृदयँ सो मति रामहि देहु। 
बचनु मोर तजि रहहिं घर परिहरि सीलु सनेहु॥ ४४॥ 


अजसु होउ जग सुजसु नसाऊ । नरक परौं बरु सुरपुरु जाऊ॥ 
सब दुख दुसह सहावहु मोही । लोचन ओट रामु जनि होंही॥ 
अस मन गुनइ राउ नहिं बोला । पीपर पात सरिस मनु डोला॥ 
रघुपति पितहि प्रेमबस जानी । पुनि कछु कहिहि मातु अनुमानी॥ 
देस काल अवसर अनुसारी । बोले बचन विनीत बिचारी॥ 
तात कहउँ कछु करउँ ढिठाई । अनुचितु छमब जानि लरिकाई॥ 

अति लघु बात लागि दुखु पावा । काहुँन मोहि कहि प्रथम जनावा॥ 
देखि गोसाइँहि पूँछिउँ माता । सुनि प्रसंगु भए सीतल गाता॥ 
दो०--मंगल समय सनेह बस सोच परिहरिअ तात। 

आयसु देइअ हरषि हियँ कहि पुलके प्रभु गात॥४५॥ 
धन्य जनमु जगतीतल तासू । पितहि प्रमोदु चरित सुनि जासू॥ 
चारि पदारथ करतल ताके । प्रिय पितु मातु प्रान सम जाकें॥ 
आयसु पालि जनम फलु पाई । ऐहउँ बेगिहिं होउ रजाई॥ 
बिदा मातु सन आवउँ मागी । चलिहउँ बनहि बहुरि पग लागी॥ 
अस कहि राम गवनु तब कीन्हा । भूप सोक बस उतरु न दीन्हा॥ 
नगर व्यापि गइ बात सुतीछी । छुअत चढ़ी जनु सब तन बीछी॥ 
सुनि भए बिकल सकल नर नारी । बेलि बिटप जिमि देखि दवारी॥ 
जो जहे सुनइ धुनइ सिरु सोई । बड़ बिषादु नहिं धीरजु होई॥ 
दो०--मुख सुखाहिं लोचन स्रबहिं सोकु न हृदय समाइ। 

मनहुँ करुन रस कटकई उतरी अवध बजाइ॥ ४६॥ 
मिलेहि माझ बिधि बात बेगारी । जहेँ तहँ देहिं कैकइहि गारी॥ 
एहि पापिनिहि बूझि का परेऊ । छाइ भवन पर पावकु धरेऊ॥ 
निज कर नयन काढ़ि चह दीखा । डारि सुधा बिषु चाहत चीखा॥ 
कुटिल कठोर कुबुद्धि अभागी । भइ रघुबंस बेनु बन आगी॥ 
पालव बैठि पेड़ एहिं काटा । सुख महुँ सोक ठाटु धरि ठाटा॥ 
सदा रामु एहि प्रान समाना । कारन कवन कुटिलपनु ठाना॥ 
सत्य कहहिं कबि नारि सुभाऊ । सब बिधि अगहु अगाध दुराऊ॥ 
निज प्रतिबिंबु बरुकु गहि जाई । जानि न जाइ नारि गति भाई॥ 
दो०-काह न पावकु जारि सक का न समुद्र समाइ। 

का न करै अबला प्रबल केहि जग कालु न खाइ॥ ४७॥ 

का सुनाइ बिधि काह सुनावा । का देखाइ चह काह देखावा॥ 
एक कहहिं भल भूप न कोन्हा । बरु बिचारि नहिं कुमतिहि दीन्हा॥ 
जो हठि भयउ सकल दुख भाजनु । अबला बिबस ग्यानु गुनु गा जनु ॥ 
एक धरम परमिति पहिचाने । नृपहिं दोसु नहिं देहिं सयाने॥ 
सिब्रि दधीचि हरिंचंद कहानी । एक एक सन कहहिं बखानी॥ 
एक भरत कर संमत कहहीं । एक उदास भाय सुनि रहहीं॥ 
कान मूदि कर रद गहि जीहा । एक कहहिं यह बात अलीहा॥ 
सुकृत जाहिं अस कहत तुम्हारे रामु भरत कहुँ प्रानपिआरे॥ 
दो०-चंदु चवै बरु अनल कन सुधा होइ बिषतूल। 

सपनेहुँ कबहुँ न करहिं किछु भरतु राम प्रतिकूल॥ ४८ ॥ 
एक बिधातहि दूषनु देहीं । सुधा देखाइ दीन्ह बिषु जेहीं॥ 
खरभरु नगर सोचु सब काहू । दुसह दाहु उर मिटा उछाहू॥ 
बिप्रबधू कुलमान्य जठेरी । जे प्रिय परम कैकई केरी॥ 
लगीं देन सिख सीलु सराही । बचन बानसम लागहिं ताही॥ 
भरतु न मोहि प्रिय राम समाना । सदा कहहु यहु सबु जगु जाना॥ 
करहु राम पर सहज सनेहू। केहि अपराध आजु बनु देहू॥ 
कबहुँ न कियहु सवति आरेसू । प्रीति प्रतीति जान सबु देसू॥ 
कौसल्या अब काह बिगारा । तुम्ह जेहि लागि बज्र पुर पारा॥ 
दो०--सीय कि पिय सँगु परिहरिहि लखनु कि रहिहहिँ धाम। 

राजु कि भूँजब भरत पुर नृपु कि जिइहि बिनु राम॥ ४९॥ 
अस बिचारि उर छाड़हु कोहू । सोक कलंक कोठि जनि होहू॥ 
भरतहि अवसि देहु जुबराजू । कानन काह राम कर काजू॥ 
नाहिन रामु राज के भूखे। धरम धुरीन बिषय रस रूखे॥ 
गुर गृह बसहुँ रामु तजि गेहू। नृप सन अस बरु दूसर लेहू॥ 
जौं नहिं लगिहहु कहें हमारे । नहिं लागिहि कछु हाथ तुम्हारे॥ 

जौं परिहास कीन्हि कछु होई । तौ कहि प्रगट जनावहु सोई॥ 
राम सरिस सुत कानन जोगू । काह कहिहि सुनि तुम्ह कहुँ लोगू॥ 
उठहु बेगि सोइ करहु उपाई । जेहि बिधि सोकु कलंकु नसाई॥ 
छं०-जेहि भाँति सोकु कलंकु जाइ उपाय करि कुल पालही। 

हठि फेरु रामहि जात बन जनि बात दूसरि चालही॥ 

जिमि भानु बिनु दिनु प्रान बिनु तनु चंद बिनु जिमि जामिनी। 

तिमि अवध तुलसीदास प्रभु बिनु समुझि धौं जियँँ भामिनी ॥ 
सो०-सखिन्ह सिखावनु दीन्ह सुनत मधुर परिनाम हित। 

तेई कछु कान न कीन्ह कुटिल प्रबोधी कूबरी॥५०॥ 
उतरु न देइ दुसह रिस रूखी । मृगिन्ह चितव जनु बाघिनि भूखी ॥ 
ब्याधि असाधि जानि तिन्ह त्यागी । चलीं कहत मतिमंद अभागी॥ 
राजु करत यह दैअँ बिगोई । कीन्हेसि अस जस करइ न कोई॥ 
एहि बिधि बिलपहिं पुर नर नारीं । देहिं कुचालिहि कोटिक गारीं॥ 
जरहिं बिषम जर लेहिं उसासा । कवनि राम बिनु जीवन आसा॥ 
बिपुल बियोग प्रजा अकुलानी । जनु जलचर गन सूखत पानी॥ 
अति बिषाद बस लोग लोगाई । गए मातु पहिँ रामु गोसाई॥ 
मुख प्रसन्न चित चौगुन चाऊ। मिटा सोचु जनि राखै राऊ॥ 
दो०-नव गयंदु रघुबीर मनु राजु अलान समान। 

छूट जानि बन गवनु सुनि उर अनंदु अधिकान॥५१॥ 
रघुकुलतिलक जोरि दोउ हाथा । मुदित मातु पद नायउ माथा॥ 
दीन्हि असीस लाइ उर लीऱ्हे। भूषन बसन निछावरि कीन्हे॥ 
बार बार मुख चुंबति माता । नयन नेह जलु पुलकित गाता॥ 
गोद राखि पुनि हदये लगाए । स्वत प्रेमरस पयद सुहाए॥ 
प्रेमु प्रमोठु न कछु कहि जाई । रंक धनद पदबी जनु पाईं॥ 
सादर सुंदर बदनु निहारी । बोली मधुर बचन महतारी॥ 

कहहु तात जननी बलिहारी । कबहिं लगन मुद मंगलकारी॥ 

सुकृत सील सुख सीवँ सुहाई । जनम लाभ कइ अवधि अघाई॥ 

दो०--जेहि चाहत नर नारि सब अति आरत एहि भाँति। 
जिमि चातक चातकि तृषित बृष्टि सरद रितु स्वाति॥५२॥ 


तात जाउँ बलि बेगि नहाहू। जो मन भाव मधुर कछु खाहू॥ 
पितु समीप तब जाएहु भेआ । भइ बडि बार जाइ बलि मैआ॥ 
मातु बचन सुनि अति अनुकूला । जनु सनेह सुरतरु के फूला॥ 
सुख मकरंद भरे श्रियमूला । निरखि राम मनु भर्वेरु न भूला॥ 
धरम धुरीन धरम गति जानी । कहेउ मातु सन अति मृदु बानी॥ 
पिता दीन्ह मोहि कानन राजू । जहे सब भाँति मोर बड़ काजू॥ 
आयसु देहि मुदित मन माता । जेहिं मुद मंगल कानन जाता॥ 
जनि सनेह बस डरपसि भोरें। आनँदु अंब अनुग्रह तोरें॥ 
दो०-बरष चारिदस बिपिन बसि करि पितु बचन प्रमान। 

आइ पाय पुनि देखिहउँ मनु जनि करसि मलान॥५३॥ 


बचन बिनीत मधुर रघुबर के । सर सम लगे मातु उर करके॥ 
सहमि सूखि सुनि सीतलि बानी । जिमि जवास परें पावस पानी॥ 
कहि न जाइ कछु हृदय बिषादू । मनहुँ मृगी सुनि केहरि नादू॥ 
नयन सजल तन थर थर कोपी । माजहि खाइ मीन जनु मापी॥ 
धरि धीरजु सुत बदनु निहारी । गदगद बचन कहति महतारी॥ 
तात पितहि तुम्ह प्रान पिआरे । देखि मुदित नित चरित तुम्हारे॥ 
राजु देन कहूँ सुभ दिन साधा । कहेउ जान बन केहिं अपराधा॥ 
तात सुनावहु मोहि निदानू । को दिनकर कुल भयउ कृसानू॥ 
दो०-निरखि राम रुख सचिवसुत कारनु कहेउ बुझाइ। 

सुनि प्रसंगु रहि मूक जिमि दसा बरनि नहिं जाइ॥५४॥ 

राखि न सकइ न कहि सक जाहू । दुहूँ भाँति उर दारुन दाहू॥ 
लिखत सुधाकर गा लिखि राहू । बिधि गति बाम सदा सब काहू॥ 
धरम सनेह उभये मति घेरी । भइ गति साँप छुछुंदरि केरी॥ 
राखउँ सुतहि करउँ अनुरोधू । धरमु जाइ अरु बंधु बिरोधू॥ 
कहउँ जान बन तौ बडि हानी । संकट सोच बिबस भइ रानी॥ 
बहुरि समुझि तिय धरमु सयानी । रामु भरतु दोउ सुत सम जानी॥ 
सरल सुभाउ राम महतारी । बोली बचन धीर धरि भारी॥ 
तात जाउँ बलि कोीन्हेहु नीका । पितु आयसु सब धरमक टीका॥ 
दो०-राजु देन कहि दीन्ह बनु मोहि न सो दुख लेसु। 

तुम्ह बिनु भरतहि भूपतिहि प्रजहि प्रचंड कलेसु॥ ५५॥ 
जौ केवल पितु आयसु ताता । तौ जनि जाहु जानि बडि माता॥ 
जौ पितु मातु कहेउ बन जाना । तौ कानन सत अवध समाना॥ 
पितु बनदेव मातु बनदेवी । खग मृग चरन सरोरुह सेवी॥ 
अंतहुँ उचित नृपहि बनबासू । बय बिलोकि हियं होइ हराँसू॥ 
बड़भागी बनु अवध अभागी । जो रघुबंसतिलक तुम्ह त्यागी॥ 
जौं सुत कहौं संग मोहि लेहू। तुम्हरे हृदये होइ संदेह्‌॥ 
पूत परम प्रिय तुम्ह सबही के । प्रान प्रान के जीवन जी के॥ 
ते तुम्ह कहहु मातु बन जाउँ । में सुनि बचन बैठि पछिताऊँ॥ 
दो०-यह बिचारि नहिं करउँ हठ झूठ सनेहु बढ़ाइ। 

मानि मातु कर नात बलि सुरति बिसरि जनि जाइ॥५६॥ 
देव पितर सब तुम्हहि गोसाई । राखहुँ पलक नयन की नाई॥ 
अवधि अंबु प्रिय परिजन मीना । तुम्ह करुनाकर धरम धुरीना॥ 
अस बिचारि सोइ करहु उपाई । सबहि जिअत जेहिं भंटहु आई॥ 
जाहु सुखेन बनहि बलि जाऊँ । करि अनाथ जन परिजन गाऊँ॥ 
सब कर आजु सुकृत फल बीता । भयउ कराल कालु बिपरीता॥ 
बहुबिधि बिलपि चरन लपटानी । परम अभागिनि आपुहि जानी॥ 

दारुन दुसह दाहु उर व्यापा । बरनि न जाहिं बिलाप कलापा॥ 
राम उठाइ मातु उर लाई। कहि मृदु बचन बहुरि समुझाई॥ 
दो०-समाचार तेहि समय सुनि सीय उठी अकुलाइ। 

जाइ सासु पद कमल जुग बंदि बैठि सिरु नाइ॥ ५७॥ 
दीन्हि असीस सासु मृदु बानी । अति सुकुमारि देखि अकुलानी ॥ 
बैठि नमितमुख सोचति सीता । रूप रासि पति प्रेम पुनीता॥ 
चलन चहत बन जीवन नाथू । केहि सुकृती सन होइहि साथू॥ 
की तनु प्रान कि केवल प्राना । बिधि करतबु कछु जाइ न जाना॥ 
चारु चरन नख लेखति धरनी । नूपुर मुखर मधुर कबि बरनी॥ 
मनहुँ प्रेम बस बिनती करहीं । हमहि सीय पद जनि परिहरहीं॥ 
मंजु बिलोचन मोचति बारी । बोली देखि राम महतारी॥ 
तात सुनहु सिय अति सुकुमारी । सास ससुर परिजनहि पिआरी॥ 
दो०-पिता जनक भूपाल मनि ससुर भानुकुल भानु। 

पति रबिकुल कैरव बिपिन बिधु गुन रूप निधानु॥५८॥ 
मैं पुनि पुत्रबधू प्रिय पाई । रूप रासि गुन सील सुहाई॥ 
नयन पुतरि करि प्रीति बढ़ाई । राखेउ प्रान जानकिहिं लाई॥ 
कलपबेलि जिमि बहुबिधि लाली । सींचि सनेह सलिल प्रतिपाली॥ 
फूलत फलत भयउ बिधि बामा । जानि न जाइ काह परिंनामा॥ 
पलँग पीठ तजि गोद हिंडोरा । सिये न दीन्ह पगु अवनि कठोरा ॥ 
जिअनमूरि जिमि जोगवत रहऊँ। दीप बाति नहिं टारन कहऊँ॥ 
सोइ सिय चलन चहति बन साथा । आयसु काह होइ रघुनाथा॥ 
चंद किरन रस रसिक चकोरी । रबि रुख नयन सकइ किमि जोरी ॥ 
दो०-करि केहरि निसिचर चरहिं दुष्ट जंतु बन भूरि। 

बिष बाटिकाँ कि सोह सुत सुभग सजीवनि मूरि॥५९॥ 
बन हित कोल किरात किसोरी । रचीं बिरंचि बिषय सुख भोरी॥ 
पाहन कृमि जिमि कठिन सुभाऊ । तिन्हहि कलेसु न कानन काऊ॥ 

कै तापस तिय कानन जोगू। जिन्ह तप हेतु तजा सब भोगू॥ 
सिय बन बसिहि तात केहि भाँती । चित्रलिखित कपि देखि डेराती॥ 
सुरसर सुभग बनज बन चारी । डाबर जोगु कि हंसकुमारी॥ 
अस बिचारि जस आयसु होई । मैं सिख देउँ जानकिहि सोई॥ 
जौं सिय भवन रहै कह अंबा । मोहि कहेँ होइ बहुत अवलंबा॥ 
सुनि रघुबीर मातु प्रिय बानी । सील सनेह सुधा जनु सानी॥ 
दो०-कहि प्रिय बचन बिबेकमय कीन्हि मातु परितोष। 

लगे प्रबोधन जानकिहि प्रगटि बिपिन गुन दोष॥६०॥ 


मासपारायण, चौदहवाँ विश्राम 


मातु समीप कहत सकुचाहीं । बोले समउ समुझि मन माहां॥ 
राजकुमारि सिखावनु सुनहू । आन भाँति जिये जनि कछु गुनहू॥ 
आपन मोर नीक जौ चहहू। बचनु हमार मानि गृह रहहू॥ 
आयसु मोर सासु सेवकाई । सब बिधि भामिनि भवन भलाई॥ 
एहि ते अधिक धरमु नहिं दूजा । सादर सासु ससुर पद पूजा॥ 
जब जब मातु करिहि सुधि मोरी । होइहि प्रेम बिकल मति भोरी॥ 
तब तब तुम्ह कहि कथा पुरानी । सुंदरि समुझाएहु मृदु बानी॥ 
कहउँ सुभायँ सपथ सत मोही । सुमुखि मातु हित राखउँ तोही॥ 
दो०-गुर श्रुति संमत धरम फलु पाइअ बिनहिं कलेस। 

हठ बस सब संकट सहे गालव नहुष नरेस॥६१॥ 
मैं पुनि करि प्रवान पितु बानी । बेगि फिरब सुनु सुमुखि सयानी ॥ 
दिवस जात नहिं लागिहि बारा । सुंदरि सिखवनु सुनहु हमारा॥ 
जौं हठ करहु प्रेम बस बामा । तौ तुम्ह दुखु पाउब परिनामा॥ 
काननु कठिन भयंकरु भारी । घोर घामु हिम बारि बयारी॥ 
कुस कंटक मग काकर नाना । चलब पयादेहिं बिनु पदत्राना॥ 
चरन कमल मृदु मंजु तुम्हारे मारग अगम भूमिधर भारे॥ 

कंदर खोह नदीं नद नारे। अगम अगाध न जाहिँ निहारे॥ 
भालु बाघ बक केहरि नागा । करहिं नाद सुनि धीरजु भागा॥ 
दो०- भूमि सयन बलकल बसन असनु कंद फल मूल। 

ते कि सदा सब दिन मिलहिं सबुइ समय अनुकूल॥ ६२॥ 
नर अहार रजनीचर चरहीं । कपट बेष बिधि कोटिक करहीं॥ 
लागइ अति पहार कर पानी । बिपिन निपति नहिं जाइ बखानी ॥ 
ब्याल कराल बिहग बन घोरा । निसिचर निकर नारि नर चोरा॥ 
डरपहिं धीर गहन सुधि आएँ। मृगलोचनि तुम्ह भीरु सुभाएँ॥ 
हंसगवनि तुम्ह नहिं बन जोगू । सुनि अपजसु मोहि देइहि लोगू॥ 
मानस सलिल सुधाँ प्रतिपाली । जिअइ कि लवन पयोधि मराली॥ 
नव रसाल बन बिहरनसीला । सोह कि कोकिल बिपिन करीला॥ 
रहहु भवन अस हृदये बिचारी । चंदबदनि दुखु कानन भारी॥ 
दो०-सहज सुहृद गुर स्वामि सिख जो न करइ सिर मानि। 

सो पछिताइ अघाइ उर अवसि होइ हित हानि॥६३॥ 
सुनि मृदु बचन मनोहर पिय के । लोचन ललित भरे जल सिय के ॥ 
सीतल सिख दाहक भइ कैसें । चकइहि सरद चंद निसि जैसें॥ 
उतरु न आव बिकल बैदेही । तजन चहत सुचि स्वामि सनेही॥ 
बरबस रोकि बिलोचन बारी । धरि धीरजु उर अवनिकुमारी॥ 
लागि सासु पग कह कर जोरी । छमबि देबि बडि अविनय मोरी॥ 
दीन्हि प्रानपति मोहि सिख सोई । जेहि बिधि मोर परम हित होई॥ 
मैं पुनि समुझि दीखि मन माहीं । पिय वियोग सम दुखु जग नाहीं॥ 
दो०-प्राननाथ करुनायतन सुंदर सुखद सुजान। 

तुम्ह बिनु रघुकुल कुमुद बिधु सुरपुर नरक समान॥ ६४॥ 
मातु पिता भगिनी प्रिय भाई । प्रिय परिवारु सुहृद समुदाई॥ 
सासु ससुर गुर सजन सहाई । सुत सुंदर सुसील सुखदाई॥ 

जहेँ लगि नाथ नेह अरु नाते । पिय बिनु तियहि तरनिहु ते ताते॥ 
तनु धनु धामु धरनि पुर राजू । पति बिहीन सबु सोक समाजू॥ 
भोग रोगसम भूषन भारू। जम जातना सरिस संसारू॥ 
प्राननाथ तुम्ह बिनु जग माहीं । मो कहुँ सुखद कतहुँ कछु नाहीं॥ 
जिय बिनु देह नदी बिनु बारी । तैसिअ नाथ पुरुष बिनु नारी॥ 
नाथ सकल सुख साथ तुम्हारें । सरद बिमल बिधु बदनु निहारें॥ 
दो०-खग मृग परिजन नगरु बनु बलकल बिमल दुकूल। 

नाथ साथ सुरसदन सम परनसाल सुख मूल॥६५॥ 
बनदेबी बनदेव उदारा । करिहहिं सासु ससुर सम सारा॥ 
कुस किसलय साथरी सुहाई । प्रभु सँग मंजु मनोज तुराई॥ 
कंद मूल फल अमिअ अहारू । अवध सौध सत सरिस पहारू॥ 
छिनु छिनु प्रभु पद कमल बिलोकी । रहिहउँ मुदित दिवस जिमि कोकी ॥ 
बन दुख नाथ कहे बहुतेरे। भय विषाद परिताप घनेरे॥ 
प्रभु बियोग लवलेस समाना । सब मिलि होहिं न कृपानिधाना॥ 
अस जिये जानि सुजान सिरोमनि । लेइअ संग मोहि छाड़िअ जनि॥ 
बिनती बहुत करों का स्वामी । करुनामय उर अंतरजामी॥ 


दो०-राखिअ अवध जो अवधि लगि रहत न जनिअहिं प्रान। 
दीनबंधु सुंदर सुखद सील सनेह निधान॥६६॥ 
मोहि मग चलत न होइहि हारी । छिनु छिनु चरन सरोज निहारी॥ 
सबहि भाँति पिय सेवा करिहौं । मारग जनित सकल श्रम हरिहौं॥ 
पाय पखारि बैठि तरु छाहीं । करिहउँ बाउ मुदित मन माहीं॥ 
श्रम कन सहित स्याम तनु देखें । कहेँ दुख समउ प्रानपति पेखें॥ 
सम महि तृन तरुपल्लव डासी । पाय पलोटिहि सब निसि दासी ॥ 
बार बार मृटु मूरति जोही। लागिहि तात बयारि न मोही॥ 
को प्रभु सँग मोहि चितवनिहारा । सिंघबधुहि जिमि ससक सिआरा॥ 
मैं सुकुमारि नाथ बन जोग । तुम्हहि उचित तप मो कहुँ भोगू॥ 

दो०-एऐसेउ बचन कठोर सुनि जौं न हृदउ बिलगान। 
तौ प्रभु बिषम बियोग दुख सहिहहिं पावर प्रान॥ ६७॥ 
अस कहि सीय निकल भइ भारी । बचन बियोगु न सकी सँभारी ॥ 
देखि दसा रघुपति जियँ जाना । हठि राखें नहिं राखिहि प्राना॥ 
कहेउ कृपाल भानुकुलनाथा । परिहरि सोचु चलहु बन साथा॥ 
नहिं बिषाद कर अवसरु आजू । बेगि करहु बन गवन समाजू॥ 
कहि प्रिय बचन प्रिया समुझाई । लगे मातु पद आसिष पाई॥ 
बेगि प्रजा दुख मेटब आई । जननी निठुर बिसरि जनि जाई॥ 
फिरिहि दसा बिधि बहुरि कि मोरी । देखिहउँ नयन मनोहर जोरी॥ 
सुदिन सुघरी तात कब होइहि । जननी जिअत बदन विधु जोइहि॥ 

दो०-बहुरि बच्छ कहि लालु कहि रघुपति रघुबर तात। 
कबहिँ बोलाइ लगाइ हियँ हरषि निरखिहउँ गात॥ ६८॥ 
लखि सनेह कातरि महतारी । बचनु न आव बिकल भइ भारी॥ 
राम प्रबोधु कीन्ह बिधि नाना । समउ सनेहु न जाइ बखाना॥ 
तब जानकी सासु पग लागी । सुनिअ माय में परम अभागी॥ 
सेवा समय दैअँ बनु दीन्हा । मोर मनोरथु सफल न कीन्हा॥ 
तजब छोभु जनि छाड़िअ छोहू । करमु कठिन कछु दोसु न मोहू॥ 
` सुनि सिय बचन सासु अकुलानी । दसा कवनि बिधि कहां बखानी ॥ 
 बारहिं बार लाइ उर लीन्ही । धरि धीरजु सिख आसिष दीन्ही ॥ 
अचल होउ अहिवातु तुम्हारा । जब लगि गंग जमुन जल धारा॥ 

` दो०-सीतहि सासु असीस सिख दीन्हि अनेक प्रकार। 
चली नाइ पद पदुम सिरु अति हित बारहिं बार॥६९॥ 
समाचार जब लछिमन पाए । व्याकुल निलख बदन उठि धाए॥ 
कंप पुलक तन नयन सनीरा । गहे चरन अति प्रेम अधीरा॥ 

कहि न सकत कछु चितवत ठाढ़े । मीनु दीन जनु जल तें काढ़े॥ 
सोचु हदये बिधि का होनिहारा । सबु सुखु सुकृतु सिरान हमारा॥ 
मो कहुँ काह कहब रघुनाथा । रखिहहिं भवन कि लेहहिं साथा॥ 
राम बिलोकि बंधु कर जोरें। देह गेह सब सन तृनु तोरें॥ 
बोले बचनु राम नय नागर । सील सनेह सरल सुख सागर॥ 
तात प्रेम बस जनि कदराहू। समुझि हृदये परिनाम उछाहू॥ 


दो०--मातु पिता गुरु स्वामि सिख सिर धरि करहिं सुभायें। 

लहेउ लाभु तिन्ह जनम कर नतरु जनमु जग जाय॥ ७०॥ 
अस जियें जानि सुनहु सिख भाई । करहु मातु पितु पद सेवकाई॥ 
भवन भरतु रिपुसूदनु नाहीं । राउ बृद्ध मम दुखु मन माहीं॥ 
मैं बन जाउँ तुम्हहि लेइ साथा । होइ सबहि बिधि अवध अनाथा॥ 
गुरु पितु मातु प्रजा परिवारू । सब कहुँ परइ दुसह दुख भारू॥ 
रहहु करहु सब कर परितोषू । नतरु तात होइहि बड़ दोषू॥ 
जासु राज प्रिय प्रजा दुखारी । सो नृपु अवसि नरक अधिकारी॥ 
रहहु तात असि नीति बिचारी । सुनत लखनु भए व्याकुल भारी॥ 
सिअरें बचन सूखि गए कैसें । परसत तुहिन तामरसु जेसें॥ 
दो०-उतरु न आवत प्रेम बस गहे चरन अकुलाइ। 

नाथ दासु में स्वामि तुम्ह तजहु त काह बसाइ॥ ७१॥ 
दीन्हि मोहि सिख नीकि गोसाई । लागि अगम अपनी कदराई॥ 
नरबर धीर धरम धुर धारी । निगम नीति कहुँ ते अधिकारी ॥ 
मैं सिसु प्रभु सनेहँ प्रतिपाला । मंदरु मेरु कि लेहिं मराला॥ 
गुर पितु मातु न जानउँ काहू । कहउँ सुभाउ नाथ पतिआहू॥ 
जहे लगि जगत सनेह सगाई । प्रीति प्रतीति निगम निजु गाई॥ 
मोरें सबइ एक तुम्ह स्वामी । दीनबंधु उर अंतरजामी॥ 
धरम नीति उपदेसिअ ताही । कीरति भूति सुगति प्रिय जाही॥ 
मन क्रम बचन चरन रत होई । कृपासिंधु परिहरिअ कि सोई॥ 

दो०--करुनासिंधु सुबंधु के सुनि मृदु बचन बिनीत। 

समुझाए उर लाइ प्रभु जानि सनेहँ सभीत॥७२॥ 
मागहु बिदा मातु सन जाई । आवहु बेगि चलहु बन भाई॥ 
मुदित भए सुनि रघुबर बानी । भयउ लाभ बड़ गइ बडि हानी॥ 
हरषित हृदय मातु पहिं आए । मनहुँ अंध फिरि लोचन पाए॥ 
जाइ जननि पग नायउ माथा । मनु रघुनंदन जानकि साथा॥ 
पूँछे मातु मलिन मन देखी । लखन कही सब कथा बिसेषी॥ 
गई सहमि सुनि बचन कठोरा । मृगी देखि दव जनु चहु ओरा॥ 
लखन लखेउ भा अनरथ आजू । एहिं सनेह बस करब अकाजू॥ 
मागत बिदा सभय सकुचाहीं । जाइ संग बिधि कहिहि कि नाहीं॥ 
दो०-समुझि सुमित्रां राम सिय रूपु सुसीलु सुभाउ। 

नृप सनेहु लखि धुनेउ सिरु पापिनि दीन्ह कुदाउ॥ ७३ ॥ 
धीरजु धरेउ कुअवसर जानी । सहज सुहृद बोली मृदु बानी॥ 
तात तुम्हारि मातु बैदेही । पिता रामु सब भाँति सनेही॥ 
अवध तहाँ जहँ राम निवासू। तहँइँ दिवसु जहँ भानु प्रकासू॥ 
जौं पै सीय रामु बन जाही । अवध तुम्हार काजु कछु नाहीं॥ 
गुर पितु मातु बंधु सुर साई । सेइअहिँ सकल प्रान की नाई॥ 
रामु प्रानप्रिय जीवन जी के । स्वारथ रहित सखा सबही के॥ 
पूजनीय प्रिय परम जहाँ तें। सब मानिअहिं राम के नातें॥ 
अस जियें जानि संग बन जाहू। लेहु तात जग जीवन लाहू॥ 
दो०-भूरि भाग भाजनु भयहु मोहि समेत बलि जाउँ। 

जौँ तुम्हें मन छाडि छलु कीन्ह राम पद ठाउँ॥ ७४॥ 
पुत्रवती जुबती जग सोई । रघुपति भगतु जासु सुतु होई॥ 
नतरु बाँझ भलि बादि बिआनी । राम बिमुख सुत तें हित जानी॥ 

तुम्हरेहिं भाग रामु बन जाहीं। दूसर हेतु तात कछु नाहीं॥ 
सकल सुकृत कर बड़ फलु एहू । राम सीय पद सहज सनेहू॥ 
रागु रोषु इरिषा मदु मोहू। जनि सपनेहुँ इन्ह के बस होहू॥ 
सकल प्रकार विकार बिहाई । मन क्रम बचन करेहु सेवकाई॥ 
तुम्ह कहुँ बन सब भाति सुपासू । सँग पितु मातु रामु सिय जासू॥ 
जेहिं न रामु बन लहहिं कलेसू । सुत सोइ करेहु इहइ उपदेसू॥ 
छं०- उपदेसु यहु जेहिं तात तुम्हरे राम सिय सुख पावहीं। 
पितु मातु प्रिय परिवार पुर सुख सुरति बन बिसरावहीं॥ 
तुलसी प्रभुहि सिख देइ आयसु दीन्ह पुनि आसिष दई। 
रति होउ अबिरल अमल सिय रघुबीर पद नित नित नई॥ 
सो०-मातु चरन सिरु नाइ चले तुरत संकित हदये। 
बागुर बिषम तोराइ मनहँ भाग मृगु भाग बस॥७५॥ 
गए लखनु जहे जानकिनाथू । भे मन मुदित पाइ प्रिय साथू॥ 
बंदि राम सिय चरन सुहाए। चले संग नृपमंदिर आए॥ 
कहहिं परसपर पुर नर नारी । भलि बनाइ बिधि बात बिगारी ॥ 
तन कृस मन दुखु बदन मलीने । बिकल मनहुँ माखी मधु छीने॥ 
कर मीजहिं सिरु धुनि पछिताहीं । जनु बिनु पंख बिहग अकुलाहीं॥ 
भइ बडि भीर भूप दरबारा। बरनि न जाइ बिषादु अपारा॥ 
सचिवे उठाइ राउ बैठारे । कहि प्रिय बचन रामु पगु धारे॥ 
सिय समेत दोउ तनय निहारी । व्याकुल भयउ भूमिपति भारी॥ 
दो०-सीय सहित सुत सुभग दोउ देखि देखि अकुलाइ। 
बारहिं बार सनेह बस राउ लेइ उर लाइ॥७६॥ 
सकइ न बोलि निकल नरनाहू । सोक जनित उर दारुन दाहू॥ 
नाइ सीसु पद अति अनुरागा । उठि रघुबीर बिदा तब मागा॥ 
पितु असीस आयसु मोहि दीजे । हरष समय बिसमउ कत कीजे॥ 

तात किए प्रिय प्रेम प्रमादू । जसु जग जाइ होइ अपबादू॥ 
सुनि सनेह बस उठि नरनाहाँ । बैठारे रघुपति गहि बाहाँ॥ 
सुनहु तात तुम्ह कहुँ मुनि कहहीं । रामु चराचर नायक अहहीं॥ 
सुभ अरु असुभ करम अनुहारी । ईसु देइ फलु हृदये बिचारी॥ 
करइ जो करम पाव फल सोई । निगम नीति असि कह सबु कोई॥ 
दो०-औरु करै अपराधु कोउ और पाव फल भोगु। 

अति बिचित्र भगवंत गति को जग जानै जोगु॥७७॥ 
राय राम राखन हित लागी । बहुत उपाय किए छलु त्यागी॥ 
लखी राम रुख रहत न जाने । धरम धुरंधर धीर सयाने॥ 
तब नुप सीय लाइ उर लीन्ही । अति हित बहुत भाँति सिख दीन्ही॥ 
कहि बन के दुख दुसह सुनाए । सासु ससुर पितु सुख समुझाए॥ 
सिय मनु राम चरन अनुरागा । घरु न सुगमु बनु बिषमु न लागा॥ 
औरउ सबहिं सीय समुझाई । कहि कहि बिपिन बिपति अधिकाई॥ 
सचिव नारि गुर नारि सयानी । सहित सनेह कहहिं मृदु बानी॥ 
तुम्ह कहुँ तौ न दीन्ह बनबासू । करहु जो कहहिं ससुर गुर सासू॥ 
दो०--सिख सीतलि हित मधुर मदु सुनि सीतहि न सोहानि। 

सरद चंद चंदिनि लगत जनु चकई अकुलानि॥७८॥ 
सीय सकुच बस उतरु न देई। सो सुनि तमकि उठी कैकेई॥ 
मुनि पट भूषन भाजन आनी । आगे धरि बोली मृदु बानी॥ 
नुपहि प्रानप्रिय तुम्ह रघुबीरा । सील सनेह न छाडिहि भीरा॥ 
सुकृतु सुजसु परलोकु नसाऊ । तुम्हहि जान बन कहिहि न काऊ॥ 
अस बिचारि सोइ करहु जो भावा । राम जननि सिख सुनि सुखु पावा॥ 
भूपहि बचन बानसम लागे । करहिं न प्रान पयान अभागे॥ 
लोग निकल मुरुछित नरनाहू । काह करिअ कछु सूझ न काहू॥ 
रामु तुरत मुनि बेषु बनाई । चले जनक जननिहि सिरु नाई॥ 

दो०-सजि बन साजु समाजु सबु बनिता बंधु समेत। 

बंदि बिप्र गुर चरन प्रभु चले करि सबहि अचेत॥७९॥ 
निकसि बसिष्ठ द्वार भए ठाढ़े। देखे लोग बिरह दव दाढ़े॥ 
कहि प्रिय बचन सकल समुझाए । निप्र बंद रघुबीर बोलाए॥ 
गुर सन कहि बरषासन दीन्हे । आदर दान बिनय बस कोन्हे॥ 
जाचक दान मान संतोषे। मीत पुनीत प्रेम परितोषे॥ 
दासीं दास बोलाइ बहोरी। गुरहि सौंपि बोले कर जोरी॥ 
सब कै सार सँभार गोसाई । करबि जनक जननी की नाई॥ 
बारहिं बार जोरि जुग पानी । कहत रामु सब सन मृटु बानी॥ 
सोइ सब भाति मोर हितकारी । जेहि तें रहै भुआल सुखारी॥ 
दो०-मातु सकल मोरे बिरहँ जेहि न होहिं दुख दीन। 

सोइ उपाउ तुम्ह करेहु सब पुर जन परम प्रबीन॥८०॥ 
एहि बिधि राम सबहि समुझावा । गुर पद पदुम हरषि सिरु नावा॥ 
गनपति गौरि गिरीसु मनाई । चले असीस पाइ रघुराई॥ 
राम चलत अति भयउ बिषादू । सुनि न जाइ पुर आरत नादू॥ 
कुसगुन लंक अवध अति सोकू । हरष विषाद बिबस सुरलोकू॥ 
गइ मुरुछा तब भूपति जागे । बोलि सुमंत्रु कहन अस लागे॥ 
रामु चले बन प्रान न जाहीं केहि सुख लागि रहत तन माहीं॥ 
एहि तें कवन ब्यथा बलवाना । जो दुखु पाइ तजहिं तनु प्राना॥ 
पुनि धरि धीर कहइ नरनाहू । लै रथु संग सखा तुम्ह जाहू॥ 
दो०-सुठि सुकुमार कुमार दोउ जनकसुता सुकुमारि। 

रथ चढाइ देखराइ बनु फिरेह गएँ दिन चारि॥८१॥ 
जौं नहिं फिरहिं धीर दोउ भाई । सत्यसंध दृढ़ब्रत रघुराई॥ 
तौ तुम्ह बिनय करेहु कर जोरी । फेरिअ प्रभु मिथिलेसकिसोरी॥ 
जब सिय कानन देखि डेराई । कहेहु मोरि सिख अवसरु पाई॥ 

सासु ससुर अस कहेउ संदेसू । पुत्रि फिरिअ बन बहुत कलेसू॥ 
पितुगृह कबहुँ कबहुँ ससुरारी । रहेहु जहाँ रुचि होइ तुम्हारी॥ 
एहि बिधि करेहु उपाय कदंबा । फिरइ त होइ प्रान अवलंबा॥ 
नाहिं त मोर मरनु परिनामा । कछु न बसाइ भएँ बिधि बामा॥ 
अस कहि मुरुछि परा महि राऊ । रामु लखनु सिय आनि देखाऊ॥ 
दो०-पाइ रजायसु नाइ सिरु रथु अति बेग बनाइ। 

गयउ जहाँ बाहेर नगर सीय सहित दोउ भाइ॥८२॥ 
तब सुमंत्र नृप बचन सुनाए। करि बिनती रथ रामु चढ़ाए॥ 
चढ़ि रथ सीय सहित दोउ भाई । चले हृदये अवधहि सिरु नाई॥ 
चलत रामु लखि अवध अनाथा । बिकल लोग सब लागे साथा॥ 
कृपासिंधु बहुबिधि समुझावहिं । फिरहिं प्रेम बस पुनि फिरि आवहिं॥ 
लागति अवध भयावनि भारी। मानहुँ कालराति अँधिआरी॥ 
घोर जंतु सम पुर नर नारी । डरपहिं एकहि एक निहारी॥ 
घर मसान परिजन जनु भूता । सुत हित मीत मनहुँ जमदूता॥ 
बागन्ह बिटप बेलि कुम्हिलाहीं । सरित सरोबर देखि न जाहीं॥ 
दो०-हय गय कोटिन्ह केलिमृग पुरपसु चातक मोर। 

पिक रथांग सुक सारिका सारस हंस चकोर॥८३॥ 
राम नियोग निकल सब ठाढ़े। जहे तहँ मनहुँ चित्र लिखि काढ़े॥ 
नगरु सफल बनु गहबर भारी । खग मृग बिपुल सकल नर नारी॥ 
बिधि कैकई किरातिनि कीन्ही । जेहिं दव दुसह दसहुँ दिसि दीन्ही ॥ 
सहि न सके रघुबर बिरहागी । चले लोग सब व्याकुल भागी॥ 
सबहिं ब्रिचारु कीन्ह मन माहीं । राम लखन सिय बिनु सुखु नाहीं॥ 
जहाँ रामु तहँ सबुइ समाजू । बिनु रघुबीर अवध नहिं काजू॥ 
चले साथ अस मंत्र दृढाई । सुर दुर्लभ सुख सदन बिहाई॥ 
राम चरन पंकज प्रिय जिन्हही । बिषय भोग बस करहिं कि तिन्हही॥ 


LL ... 

दो०--बालक बृद्ध बिहाइ गृहे लगे लोग सब साथ। 
तमसा तीर निवासु किय प्रथम दिवस रघुनाथ॥८४॥ 
रघुपति प्रजा प्रेमबस देखी । सदय हृदये दुखु भयउ बिसेषी॥ 
करुनामय रघुनाथ गोसाई । बेगि पाइअहिं पीर पराई॥ 
कहि सप्रेम मृदु बचन सुहाए । बहुबिधि राम लोग समुझाए॥ 
किए धरम उपदेस नेरे । लोग प्रेम बस फिरहिं न फेरे॥ 
सीलु सनेहु छाडि नहिं जाई । असमंजस बस भे रघुराई॥ 
लोग सोग श्रम बस गए सोई । कछुक देवमायां मति मोई॥ 
जबहिं जाम जुग जामिनि बीती । राम सचिव सन कहेउ सप्रीती॥ 
खोज मारि रथु हाँकहु ताता । आन उपायँ बनिहि नहिं बाता॥ 


दो०-राम लखन सिय जान चढ़ि संभु चरन सिरु नाइ। 
सचिवे चलायउ तुरत रथु इत उत खोज दुराइ॥ ८५॥ 
जागे सकल लोग भएँ भोरू । गे रघुनाथ भयउ अति सोरू॥ 
रथ कर खोज कतहु नहिं पावहि । राम राम कहि चहुँ दिसि धावहिं॥ 
मनहुँ बारिनिधि बूड़ जहाजू । भयउ बिकल बड़ बनिक समाजू॥ 
एकहि एक देहि उपदेसू। तजे राम हम जानि कलेसू॥ 
निंदहिं आपु सराहहिं मीना । धिग जीवनु रघुबीर बिहीना॥ 
जौं पै प्रिय बियोगु बिधि कीन्हा । तौ कस मरनु न मागें दीन्हा॥ 
एहि बिधि करत प्रलाप कलापा । आए अवध भरे परितापा॥ 
बिषम बियोगु न जाइ बखाना । अवधि आस सब राखहिं प्राना॥ 
दो०-राम दरस हित नेम ब्रत लगे करन नर नारि। 
मनहँ कोक कोकी कमल दीन बिहीन तमारि॥८६॥ 
सीता सचिव सहित दोउ भाई । सूंगबेरपुर पहुँचे जाई॥ 
उतरे राम देवसरि देखी । कोन्ह दंडवत हरषु बिसेषी॥ 
लखन सचिवे सिये किए प्रनामा । सबहि सहित सुखु पायउ रामा॥ 

गंग सकल मुद मंगल मूला । सब सुख करनि हरनि सब सूला॥ 
कहि कहि कोटिक कथा प्रसंगा । रामु बिलोकहिं गंग तरंगा॥ 
सचिवहि अनुजहि प्रियहि सुनाई । बिबुध नदी महिमा अधिकाई॥ 
मज्जनु कीन्ह पंथ श्रम गयऊ । सुचि जलु पिअत मुदित मन भयऊ॥ 
सुमिरत जाहि मिटइ श्रम भारू । तेहि श्रम यह लौकिक ब्यवहारू॥ 
दो०-सुद्ध सच्िदानंदमय कंद भानुकुल केतु। 
चरित करत नर अनुहरत संसृति सागर सेतु॥८७॥ 
यह सुधि गुहँ निषाद जब पाई । मुदित लिए प्रिय बंधु बोलाई॥ 
लिए फल मूल भेंट भरि भारा । मिलन चलेउ हियँ हरषु अपारा॥ 
करि दंडवत भेंट धरि आगों। प्रभुहि बिलोकत अति अनुरागें॥ 
सहज सनेह बिबस रघुराई । पूँछी कुसल निकट बैठाई॥ 
नाथ कुसल पद पंकज देखें । भयउँ भागभाजन जन लेखें॥ 
देव धरनि धनु धामु तुम्हारा मैं जनु नीचु सहित परिवारा॥ 
कृपा करिअ पुर धारिअ पाऊ । थापिय जनु सबु लोगु सिहाऊ॥ 
कहेहु सत्य सबु सखा सुजाना । मोहि दीन्ह पितु आयसु आना॥ 


दो०-बरष चारिदस बासु बन मुनि ब्रत बेषु अहारु। 
ग्राम बासु नहिं उचित सुनि गुहहि भयउ दुखु भारु॥८८॥ 


राम लखन सिय रूप निहारी । कहहिं सप्रेम ग्राम नर नारी॥ 
ते पितु मातु कहहु सखि कैसे । जिन्ह पठए बन बालक ऐसे॥ 
एक कहहिं भल भूपति कीन्हा । लोयन लाहु हमहि बिधि दीन्हा॥ 
तब निषादपति उर अनुमाना । तरु सिंसुपा मनोहर जाना॥ 
लै रघुनाथहि ठाउँ देखावा । कहेउ राम सब भाति सुहावा॥ 
पुरजन करि जोहारु घर आए । रघुबर संध्या करन सिधाए॥ 
गुह सँवारि साँथरी डसाई। कुस किसलयमय मृदुल सुहाई॥ 
सुचि फल मूल मधुर मृदु जानी । दोना भरि भरि राखेसि पानी॥ 

दो०-सिय सुमंत्र भ्राता सहित कंद मूल फल खाइ। 

सयन कीन्ह रघुबंसमनि पाय पलोटत भाइ॥८९॥ 
उठे लखनु प्रभु सोवत जानी । कहि सचिवहि सोवन मृदु बानी॥ 
कछुक दूरि सजि बान सरासन। जागन लगे बैठि बीरासन॥ 
गुह बोलाइ पाहरू प्रतीती । ठावे ठावँ राखे अति प्रीती॥ 
आपु लखन पहिँ बैठेउ जाई । कटि भाथी सर चाप चढ़ाई॥ 
सोवत प्रभुहि निहारि निषादू । भयउ प्रेम बस हृदये बिषादू॥ 
तनु पुलकित जलु लोचन बहई । बचन सप्रेम लखन सन कहई॥ 
भूपति भवन सुभाये सुहावा । सुरपति सदनु न पटतर पावा॥ 
मनिमय रचित चारु चौबारे । जनु रतिपति निज हाथ संँवारे॥ 
दो०—सुचि सुबिचित्र सुभोगमय सुमन सुगंध सुबास। 

पलँग मंजु मनि दीप जहँ सब बिधि सकल सुपास॥९०॥ 
बिबिध बसन उपधान तुराई । छीर फेन मृदु बिसद सुहाई॥ 
तहँ सिय रामु सयन निसि करहीं । निज छबि रति मनोज मदु हरहीं॥ 
ते सिय रामु साथरीं सोए। श्रमित बसन बिनु जाहिं न जोए॥ 
मातु पिता परिजन पुरबासी । सखा सुसील दास अरु दासी॥ 
जोगवहिं जिन्हहि प्रान की नाई । महि सोबत तेइ राम गोसाई॥ 
पिता जनक जग विदित प्रभाऊ । ससुर सुरेस सखा रघुराऊ॥ 
रामचंदु पति सो वैदेही । सोवत महि बिधि बाम न केही॥ 
सिय रघुबीर कि कानन जोगू । करम प्रधान सत्य कह लोगू॥ 
दो०-कैकयनंदिनि मंदमति कठिन कुटिलपनु कीन्ह। 

जेहिँ रघुनंदन जानकिहि सुख अवसर दुखु दीन्ह॥ ९१॥ 
भइ दिनकर कुल बिटप कुठारी । कुमति कीन्ह सब बिस्व दुखारी॥ 
भयउ बिषादु निषादहि भारी । राम सीय महि सयन निहारी॥ 
बोले लखन मधुर मृदु बानी । ग्यान बिराग भगति रस सानी॥ 

काहु न कोउ सुख दुख कर दाता । निज कृत करम भोग सबु भ्राता॥ 
जोग बियोग भोग भल मंदा । हित अनहित मध्यम भ्रम फंदा॥ 
जनमु मरनु जहँ लगि जग जालू । संपति बिपति करमु अरु कालू॥ 
धरनि धामु धनु पुर परिवारू । सरगु नरकु जहँ लगि ब्यवहारू॥ 
देखिअ सुनिअ गुनिअ मन माहीं । मोह मूल परमारथु नाहीं॥ 
दो०-सपनें होइ भिखारि नृपु रंकु नाकपति होइ। 

जागें लाभु न हानि कछु तिमि प्रपंच जियँ जोइ॥९२॥ 
अस विचारि नहिं कोजिअ रोसू । काहुहि बादि न देइअ दोसू॥ 
मोह निसाँ सबु सोवनिहारा । देखिअ सपन अनेक प्रकारा॥ 
एहिं जग जामिनि जागहिं जोगी । परमारथी प्रपंच बियोगी॥ 
जानिअ तबहिं जीव जग जागा । जब सब बिषय बिलास बिरागा॥ 
होइ बिबेकु मोह भ्रम भागा । तब रघुनाथ चरन अनुरागा॥ 
सखा परम परमारथु एहू। मन क्रम बचन राम पद नेहू॥ 
राम ब्र परमारथ रूपा अबिगत अलख अनादि अनूपा॥ 
सकल बिकार रहित गतभेदा । कहि नित नेति निरूपहिं बेदा॥ 
दो०- भगत भूमि भूसुर सुरभि सुर हित लागि कृपाल। 

करत चरित धरि मनुज तनु सुनत मिटहिं जग जाल॥९३॥ 

मासपारायण, पंद्रहवाँ विश्राम 


सखा समुझि अस परिहरि मोहू । सिय रघुबीर चरन रत होहू॥ 
कहत राम गुन भा भिनुसारा। जागे जग मंगल सुखदारा॥ 
सकल सौच करि राम नहावा । सुचि सुजान बट छीर मगावा॥ 
अनुज सहित सिर जटा बनाए। देखि सुमंत्र नयन जल छाए॥ 
हृदये दाहु अति बदन मलीना । कह कर जोरि बचन अति दीना॥ 
नाथ कहेडउ अस कोसलनाथा । लै रथु जाहु राम कॅ साथा॥ 
बनु देखाइ सुरसरि अन्हवाई । आनेहु फेरि बेगि दोउ भाई॥ 
लखनु रामु सिय आनेहु फेरी । संसय सकल सँकोच निबेरी॥ 

दो०-नृप अस कहेउ गोसाई जस कहइ करौं बलि सोइ। 

करि बिनती पायन्ह परेउ दीन्ह बाल जिमि रोइ॥९४॥ 
तात कृपा करि कीजिअ सोई । जातें अवध अनाथ न होई॥ 
मंत्रिहि राम उठाइ प्रबोधा। तात धरम मतु तुम्ह सबु सोधा॥ 
सिबि दधीच हरिचंद नरेसा । सहे धरम हित कोटि कलेसा॥ 
रंतिदेब बलि भूप सुजाना। धरमु धरेउ सहि संकट नाना॥ 
धरमु न दूसर सत्य समाना । आगम निगम पुरान बखाना॥ 
मैं सोइ धरमु सुलभ करि पावा । तजें तिहूँ पुर अपजसु छावा॥ 
संभावित कहे अपजस लाहू। मरन कोटि सम दारुन दाहू॥ 
तुम्ह सन तात बहुत का कहऊँ । दिएँ उतरु फिरि पातकु लहऊं॥ 


दो०-पितु पद गहि कहि कोटि नति बिनय करब कर जोरि। 
चिंता कवनिहु बात कै तात करिअ जनि मोरि॥९५॥ 


तुम्ह पुनि पितु सम अति हित मोरें । बिनती करउँ तात कर जोरें॥ 
सब बिधि सोइ करतब्य तुम्हारे । दुख न पाव पितु सोच हमारें॥ 
सुनि रघुनाथ सचिव संबादू । भयउ सपरिजन बिकल निषादू॥ 
पुनि कछु लखन कही कटु बानी । प्रभु बरजे बड़ अनुचित जानी॥ 
सकुचि राम निज सपथ देवाई । लखन सँदेसु कहिअ जनि जाई॥ 
कह सुमंत्रु पुनि भूप संदेसू । सहि न सकिहि सिय बिपिन कलेसू॥ 
जेहि बिधि अवध आव फिरि सीया । सोइ रघुबरहि तुम्हहि करनीया॥ 
नतरु निपट अवलंब निहीना । में नजिअब जिमि जल बिनु मीना ॥ 
दो०-मइकें ससुरें सकल सुख जबहिं जहाँ मनु मान। 

तहँँ तब रहिहि सुखेन सिय जब लगि बिपति बिहान ॥ ९६॥ 
बिनती भूप कीन्ह जेहि भाती । आरति प्रीति न सो कहि जाती॥ 
पितु सँदेसु सुनि कृपानिधाना । सियहि दीन्ह सिख कोटि बिधाना॥ 

सासु ससुर गुर प्रिय परिवारू । फिरहु त सब कर मिटै खभारू॥ 
सुनि पति बचन कहति बैदेही । सुनहु प्रानपति परम सनेही॥ 
प्रभु करुनामय परम बिबेकी । तनु तजि रहति छाँह किमि छेंकी ॥ 
प्रभा जाइ कहेँ भानु बिहाई । कहेँ चंद्रिका चंदु तजि जाई॥ 
पतिहि प्रेममय बिनय सुनाई । कहति सचिव सन गिरा सुहाई॥ 
तुम्ह पितु ससुर सरिस हितकारी । उतरु देउँ फिरि अनुचित भारी॥ 
दो०- आरति बस सनमुख भइउँ बिलगु न मानब तात। 

आरजसुत पद कमल बिनु बादि जहाँ लगि नात॥९७॥ 
पितु बैभव बिलास मैं डीठा। नृप मनि मुकुट मिलित पद पीठा॥ 
सुखनिधान अस पितु गृह मोरें । पिय बिहीन मन भाव न भीोरें॥ 
ससुर चक्कवइ कोसलराऊ । भुवन चारिदस प्रगट प्रभाऊ॥ 
आगें होइ जेहि सुरपति लेई। अरध सिंघासन आसनु देई॥ 
ससुर एतादूस अवध निवासू । प्रिय परिवारु मातु सम सासू॥ 
बिनु रघुपति पद पदुम परागा । मोहि केउ सपनेहुँ सुखद न लागा॥ 
अगम पंथ बनभूमि पहारा । करि केहरि सर सरित अपारा॥ 
कोल किरात कुरंग निहंगा । मोहि सब सुखद प्रानपति संगा॥ 
दो०-सासु ससुर सन मोरि हुति बिनय करबि परि पायँ। 

मोर सोचु जनि करिअ कछु मैं बन सुखी सुभार्ये॥ ९८॥ 
प्राननाथ प्रिय देवर साथा । बीर धुरीन धरें धनु भाथा॥ 
नहिं मग भ्रमु भ्रमु दुख मन मोरें । मोहि लगि सोचु करिअ जनि भोरें॥ 
सुनि सुमंत्रु सिय सीतलि बानी । भयउ निकल जनु फनि मनि हानी॥ 
नयन सूझ नहिं सुनइ न काना । कहि न सकइ कछु अति अकुलाना॥ 
राम प्रबोधु कीन्ह बहु भाती । तदपि होति नहिं सीतलि छाती॥ 
जतन अनेक साथ हित कीन्हे। उचित उतर रघुनंदन दीन्हे॥ 
मेटि जाइ नहिं राम रजाई । कठिन करम गति कछु न बसाई॥ 
राम लखन सिय पद सिरु नाई । फिरेउ बनिक जिमि मूर गवाँई॥ 

दो०-रथु हाँकेउ हय राम तन हेरि हेरि हिहिनाहिं। 
देखि निषाद बिषादबस धुनहिं सीस पछिताहिं॥ ९९॥ 
जासु बियोग बिकल पसु ऐसे । प्रजा मातु पितु जिइहहिं कैसे॥ 
बरबस राम सुमंत्रु पठाए । सुरसरि तीर आपु तब आए॥ 
मागी नाव न केवटु आना | कहइ तुम्हार मरमु में जाना॥ 
चरन कमल रज कहूँ सबु कहई । मानुष करनि मूरि कछु अहई॥ 
छुअत सिला भइ नारि सुहाई । पाहन तें न काठ कठिनाई॥ 
तरनिउ मुनि घरिनी होइ जाई । बाट परइ मोरि नाव उड़ाई॥ 
एहिं प्रतिपालउँ सबु परिवारू । नहिं जानउँ कछु अउर कबारू॥ 
जौ प्रभु पार अवसि गा चहहू। मोहि पद पदुम पखारन कहहू॥ 
छं०-पद कमल धोइ चढाइ नाव न नाथ उतराई चहाँ। 
मोहि राम राउरि आन दसरथ सपथ सब साची कहाँ॥ 
बरु तीर मारहुँ लखनु पै जब लगि न पाय पखारिहौं। 
तब लगि न तुलसीदास नाथ कृपाल पारु उतारिहौं॥ 
सो०-सुनि केवट के बैन प्रेम लपेटे अटपटे। 
बिहसे करुनाऐन चितइ जानको लखन तन॥१००॥ 
कृपासिंधु बोले मुसुकाई । सोइ करु जेहिं तव नाव न जाई॥ 
बेगि आनु जल पाय पखारू । होत बिलंबु उतारहि पारू॥ 
जासु नाम सुमिरत एक बारा । उतरहिं नर भवसिंधु अपारा॥ 
सोइ कृपालु केवटहि निहोरा । जेहिं जगु किय तिहु पगहु ते थोरा ॥ 
पद नख निरखि देवसरि हरषी । सुनि प्रभु बचन मोहँ मति करषी॥ 
केवट राम रजायसु पावा । पानि कठवता भरि लेइ आवा॥ 
अति आनंद उमगि अनुरागा । चरन सरोज पखारन लागा॥ 
बरषि सुमन सुर सकल सिहाहीं । एहि सम पुन्यपुंज कोउ नाहीं॥ 

दो०-पद पखारि जलु पान करि आपु सहित परिवार। 
पितर पारु करि प्रभुहि पुनि मुदित गयउ लेइ पार॥ १०१॥ 


उतरि ठाढ़ भए सुरसरि रेता । सीय रामु गुह लखन समेता॥ 
केवट उतरि दंडवत कीन्हा । प्रभुहि सकुच एहि नहिं कछु दीन्हा॥ 
पिय हिय को सिय जाननिहारी । मनि मुदरी मन मुदित उतारी॥ 
कहेउ कृपाल लेहि उतराई । केवट चरन गहे अकुलाई॥ 
नाथ आजु मैं काह न पावा । मिटे दोष दुख दारिद दावा॥ 
बहुत काल मैं कीन्हि मजूरी । आजु दीन्ह बिधि बनि भलि भूरी॥ 
अब कछु नाथ न चाहिअ मोरें दीनदयाल अनुग्रह तोरें॥ 
फिरती बार मोहि जो देबा। सो प्रसादु मैं सिर धरि लेबा॥ 
दो०--बहुत कीन्ह प्रभु लखन सिये नहिं कछु केवटु लेइ। 

बिदा कीन्ह करुनायतन भगति बिमल बरु देइ॥ १०२॥ 
तब मज्जनु करि रघुकुलनाथा । पूजि पारथिव नायउ माथा॥ 
सिये सुरसरिहि कहेउ कर जोरी । मातु मनोरथ पुरउबि मोरी॥ 
पति देवर सँग कुसल बहोरी । आइ करौं जेहिं पूजा तोरी॥ 
सुनि सिय बिनय प्रेम रस सानी । भइ तब बिमल बारि बर बानी॥ 
सुनु रघुबीर प्रिया बैदेही । तव प्रभाउ जग बिदित न केही॥ 
लोकप होहि बिलोकत तोरें। तोहि सेवहिं सब सिधि कर जोरें॥ 
तुम्ह जो हमहि बडि बिनय सुनाई । कृपा कोन्हि मोहि दीन्हि बड़ाई॥ 
तदपि देबि मैं देबि असीसा । सफल होन हित निज बागीसा॥ 
दो०—प्राननाथ देवर सहित कुसल कोसला आइ। 

पूजिहि सब मनकामना सुजसु रहिहि जग छाइ॥१०३॥ 
गंग बचन सुनि मंगल मूला । मुदित सीय सुरसरि अनुकूला॥ 
तब प्रभु गुहहि कहेउ घर जाहू । सुनत सूख मुखु भा उर दाहू॥ 
दीन बचन गुह कह कर जोरी । बिनय सुनहु रघुकुलमनि मोरी॥ 

नाथ साथ रहि पंथु देखाई । करि दिन चारि चरन सेवकाई॥ 
जेहिं बन जाइ रहब रघुराई । परनकुटी में करबि सुहाई॥ 
तब मोहि कहँ जसि देब रजाई । सोइ करिहउँ रघुबीर दोहाई॥ 
सहज सनेह राम लखि तासू । संग लीन्ह गुह हृदये हुलासू॥ 
पुनि गुहेँ ग्याति बोलि सब लीन्हे । करि परितोषु बिदा तब कीन्हे॥ 
दो०-- तब गनपति सिव सुमिरि प्रभु नाइ सुरसरिहि माथ। 

सखा अनुज सिय सहित बन गवनु कीन्ह रघुनाथ॥ १०४॥ 
तेहि दिन भयउ बिटप तर बासू । लखन सखाँ सब कीन्ह सुपासू॥ 
प्रात प्रातकृत करि रघुराई । तीरथराजु दीख प्रभु जाई॥ 
सचिव सत्य श्रद्धा प्रिय नारी । माधव सरिस मीतु हितकारी॥ 
चारि पदारथ भरा भेंडारू। पुन्य प्रदेस देस अति चारू॥ 
छेत्रु अगम गढ़ गाढ़ सुहावा । सपनेहुँ नहिं प्रतिपच्छिन्ह पावा॥ 
सेन सकल तीरथ बर बीरा । कलुष अनीक दलन रनधीरा॥ 
संगमु सिंहासनु सुठि सोहा । छत्रु अखयबटु मुनि मनु मोहा॥ 
चवर जमुन अरु गंग तरंगा। देखि होहिं दुख दारिद भंगा॥ 
दो०--सेवहिं सुकृती साधु सुचि पावहिं सब मनकाम। 

बंदी बेद पुरान गन कहहिं बिमल गुन ग्राम॥ १०५॥ 
को कहि सकडइ प्रयाग प्रभाऊ । कलुष पुंज कुंजर मृगराऊ॥ 
अस तीरथपति देखि सुहावा । सुख सागर रघुबर सुखु पावा॥ 
कहि सिय लखनहि सखहि सुनाई । श्रीमुख तीरथराज बड़ाई॥ 
करिं प्रनामु देखत बन बागा । कहत महातम अति अनुरागा॥ 
एहि बिधि आइ बिलोकी बेनी । सुमिरत सकल सुमंगल देनी॥ 
मुदित नहाइ कीन्हि सिव सेवा । पूजि जथाबिधि तीरथ देवा॥ 
तब प्रभु भरद्वाज पहिं आए । करत दंडवत मुनि उर लाए॥ 
मुनि मन मोद न कछु कहि जाई । ब्रह्मानंद रासि जनु पाई॥ 

दो०--दीन्हि असीस मुनीस उर अति अनंदु अस जानि। 

लोचन गोचर सुकृत फल मनहूँ किए बिधि आनि॥ १०६॥ 
कुसल प्रस्न करि आसन दीन्हे। पूजि प्रेम परिपूरन कोन्हे॥ 
कंद मूल फल अंकुर नीके । दिए आनि मुनि मनहुँ अमी के॥ 
सीय लखन जन सहित सुहाए । अति रुचि राम मूल फल खाए॥ 
भए बिगतश्रम रामु सुखारे । भरद्वाज मृदु बचन उचारे॥ 
आजु सुफल तपु तीरथ त्यागू । आजु सुफल जप जोग बिरागू॥ 
सफल सकल सुभ साधन साजू । राम तुम्हहि अवलोकत आजू॥ 
लाभ अवधि सुख अवधि न दूजी । तुम्हें दरस आस सब पूजी॥ 
अब करि कृपा देहु बर एहू। निज पद सरसिज सहज सनेह्‌॥ 
दो०-करम बचन मन छाडि छलु जब लगि जनु न तुम्हार। 

तब लगि सुखु सपनेहुँ नहीं किए कोटि उपचार॥ १०७॥ 
सुनि मुनि बचन रामु सकुचाने । भाव भगति आनंद अधघाने॥ 
तब रघुबर मुनि सुजसु सुहावा । कोटि भाँति कहि सबहि सुनावा॥ 
सो बड़ सो सब गुन गन गेहू। जेहि मुनीस तुम्ह आदर देहू॥ 
मुनि रघुबीर परसपर नवहीं । बचन अगोचर सुखु अनुभवहीं॥ 
यह सुधि पाइ प्रयाग निवासी । बटु तापस मुनि सिद्ध उदासी॥ 
भरद्वाज आश्रम सब आए। देखन दसरथ सुअन सुहाए॥ 
राम प्रनाम कीन्ह सब काहू। मुदित भए लहि लोयन लाहू॥ 
देहिं असीस परम सुखु पाई । फिर सराहत सुंदरताई॥ 
दो०-राम कोन्ह बिश्राम निसि प्रात प्रयाग नहाइ। 

चले सहित सिय लखन जन मुदित मुनिहि सिरु नाइ॥ १०८॥ 
राम सप्रेम कहेउ मुनि पाहीं । नाथ कहिअ हम केहि मग जाहीं॥ 
मुनि मन बिहसि राम सन कहहीं । सुगम सकल मग तुम्ह कहुँ अहहीं॥ 
साथ लागि मुनि सिष्य बोलाए । सुनि मन मुदित पचासक आए॥ 

सबन्हि राम पर प्रेम अपारा । सकल कहहिं मगु दीख हमारा॥ 
मुनि बटु चारि संग तब दीन्हे। जिन्ह बहु जनम सुकृत सब कोन्हे॥ 
करि प्रनामु रिषि आयसु पाई । प्रमुदित हृदय चले रघुराई॥ 
ग्राम निकट जब निकसहिं जाई । देखहिं दरसु नारि नर धाई॥ 
होहि सनाथ जनम फलु पाई । फिरहिं दुखित मनु संग पठाई॥ 


दो०—बिदा किए बटु बिनय करि फिरे पाइ मन काम। 
उतरि नहाए जमुन जल जो सरीर सम स्याम॥१०९॥ 


सुनत तीरबासी नर नारी । धाए निज निज काज बिसारी॥ 
लखन राम सिय सुंदरताई । देखि करहिँ निज भाग्य बड़ाई॥ 
अति लालसा बसहिं मन माहीं । नाउँ गाउँ बूझत सकुचाहीं॥ 
जे तिन्ह महुँ बयबिरिध सयाने । तिन्ह करि जुगुति रामु पहिचाने॥ 
सकल कथा तिन्ह सबहि सुनाई । बनहि चले पितु आयसु पाई॥ 
सुनि सबिषाद सकल पछिताहीं । रानी राये कीन्ह भल नाहीं॥ 
तेहि अवसर एक तापसु आवा । तेज पुंज लघुबयस सुहावा॥ 
कबि अलखित गति बेघु बिरागी । मन क्रम बचन राम अनुरागी॥ 
दो०-सजल नयन तन पुलकि निज इष्टदेड पहिचानि। 

परेड दंड जिमि धरनितल दसा न जाइ बखानि॥११०॥ 


राम सप्रेम पुलकि उर लावा । परम रंक जनु पारसु पावा॥ 
मनहुँ प्रमु परमारथु दोङ । मिलत धरें तन कह सबु कोऊ॥ 
बहुरि लखन पायन्ह सोइ लागा । लीन्ह उठाइ उमगि अनुरागा॥ 
पुनि सिय चरन धूरि धरि सीसा । जननि जानि सिसु दीन्हि असीसा॥ 
कीन्ह निषाद दंडवत तेही । मिलेउ मुदित लखि राम सनेही॥ 
पिअत नयन पुट रूपु पियूषा । मुदित सुअसनु पाइ जिमि भूखा॥ 
ते पितु मातु कहहु सखि कैसे । जिन्ह पठए बन बालक ऐसे॥ 
राम लखन सिय रूपु निहारी । होहिं सनेह बिकल नर नारी॥ 

दो०-तब रघुबीर अनेक बिधि सखहि सिखावनु दीन्ह। 
राम रजायसु सीस धरि भवन गवनु तेइ कीन्ह॥ १११॥ 


पुनि सियँ राम लखन कर जोरी । जमुनहि कीन्ह प्रनामु बहोरी॥ 
चले ससीय मुदित दोउ भाई । रक्रितनुजा कइ करत बड़ाई॥ 
पथिक अनेक मिलहि मग जाता । कहहिं सप्रेम देखि दोउ भ्राता॥ 
राज लखन सब अंग तुम्हारें । देखि सोचु अति हृदय हमारें॥ 
मारग चलहु पयादेहि पाएँ। ज्योतिषु झूठ हमारें भाएं॥ 
अगमु पंथु गिरि कानन भारी । तेहि महँ साथ नारि सुकुमारी॥ 
करि केहरि बन जाइ न जोई । हम सँग चलहिं जो आयसु होई॥ 
जाब जहाँ लगि तहे पहुँचाई । फिरब बहोरि तुम्हहि सिरु नाई॥ 
दो०-एहि बिधि पूँछहिं प्रेम बस पुलक गात जलु नैन। 

कृपासिंधु फेरहिं तिन्हहि कहि बिनीत मृदु बैन॥११२॥ 
जे पुर गाँव बसहिं मग माहीं । तिन्हहि नाग सुर नगर सिहाहीं॥ 
केहि सुकृतीं केहि घरीं बसाए । धन्य पुन्यमय परम सुहाए॥ 
जहँ जहेँ राम चरन चलि जाहीं । तिन्ह समान अमरावति नाहीं॥ 
पुन्यपुंज मग निकट निवासी । तिन्हहि सराहहिं सुरपुरबासी॥ 
जे भरि नयन बिलोकहिं रामहि । सीता लखन सहित घनस्यामहि॥ 
जे सर सरित राम अवगाहहिं । तिन्हहि देव सर सरित सराहहिं॥ 
जेहि तरु तर प्रभु बैठहिं जाई । करहि कलपतरु तासु बड़ाई॥ 
परसि राम पद पदुम परागा । मानति भूमि भूरि निज भागा॥ 
दो०-छाँह करहिं घन बिबुधगन बरषहिं सुमन सिहाहिं। 

देखत गिरि बन निहग मृग रामु चले मग जाहिं॥११३॥ 
सीता लखन सहित रघुराई । गाँव निकट जब निकसहिं जाई ॥ 
सुनि सब बाल बृद्ध नर नारी । चलहिं तुरत गृह काजु विसारी ॥ 
राम लखन सिय रूप निहारी । पाइ नयन फलु होहिं सुखारी॥ 

सजल बिलोचन पुलक सरीरा । सब भए मगन देखि दोउ बीरा॥ 
बरनि न जाइ दसा तिन्ह केरी । लहि जनु रंकन्ह सुरमनि ढेरी॥ 
एकन्ह एक बोलि सिख देहीं । लोचन लाहु लेहु छन एहीं॥ 
रामहि देखि एक अनुरागे। चितवत चले जाहिं सँग लागे॥ 
एक नयन मग छबि उर आनी । होहिं सिथिल तन मन बर बानी॥ 
दो०-एक देखि बट छॉह भलि डासि मृदुल तृन पात। 

कहहिं गवाँइअ छिनुकु श्रमु गवनब अबहिं कि प्रात॥ ११४॥ 
एक कलस भरि आनहिं पानी । अँचइअ नाथ कहहिं मृदु बानी॥ 
सुनि प्रिय बचन प्रीति अति देखी । राम कृपाल सुसील बिसेषी॥ 
जानी श्रमित सीय मन माहीं । घरिक बिलंबु कीन्ह बट छाहीं॥ 
मुदित नारि नर देखहिं सोभा । रूप अनूप नयन मनु लोभा॥ 
एकटक सब सोहहिं चहँ ओरा । रामचंद्र मुख चंद चकोरा॥ 
तरुन तमाल बरन तनु सोहा। देखत कोटि मदन मनु मोहा॥ 
दामिनि बरन लखन सुठि नीके । नख सिख सुभग भावते जी के॥ 
मुनिपट कटिन्ह कसें तूनीरा । सोहहिं कर कमलनि धनु तीरा॥ 


दो०-जटा मुकुट सीसनि सुभग उर भुज नयन बिसाल। 
सरद परब बिधु बदन बर लसत स्वेद कन जाल॥११५॥ 


बरनि न जाइ मनोहर जोरी । सोभा बहुत थोरि मति मोरी॥ 
राम लखन सिय सुंदरताई । सब चितवहिं चित मन मति लाई॥ 
थके नारि नर प्रेम पिआसे । मनहुँ मृगी मृग देखि दिआ से॥ 
सीय समीप पग्रामतिय जाहीं । पूँछत अति सनेहँ सकुचाहीं॥ 
बार बार सब लागहिं पाएँ । कहहिं बचन मृदु सरल सुभाएँ॥ 
राजकुमारि बिनय हम करहीं। तिय सुभाये कछु पूँछत डरहीं॥ 
स्वामिनि अबिनय छमबि हमारी । बिलगु न मानब जानि गवारी ॥ 
राजकुअर दोउ सहज सलोने । इन्ह तें लही दुति मरकत सोने॥ 


* अयोध्याकाण्ड * २२९ 


दो०-स्यामल गौर किसोर बर सुंदर सुषमा ऐन। 
सरद सर्बरीनाथ मुखु सरद सरोरुह नैन॥११६॥ 


मासपारायण, सोलहवा विश्राम 
नवाह्वपारायण, चौथा विश्राम 


कोटि मनोज लजावनिहारे । सुमुखि कहहु को आहिं तुम्हारे॥ 
सुनि सनेहमय मंजुल बानी । सकुची सिय मन महुँ मुसुकानी॥ 
तिन्हहि बिलोकि बिलोकति धरनी । दुहुँ सकोच सकुचति बरबरनी॥ 
सकुचि सप्रेम बाल मृग नयनी । बोली मधुर बचन पिकबयनी॥ 
सहज सुभाय सुभग तन गोरे । नामु लखनु लघु देवर मोरे॥ 
बहुरि बदनु बिधु अंचल ढाँकी । पिय तन चितइ भौंह करि बाँकी ॥ 
खंजन मंजु तिरीछे नयननि । निज पति कहेउ तिन्हहि सियँ सयननि॥ 
भई मुदित सब ग्रामबधूटीं । रंकन्ह राय रासि जनु लूटीं॥ 
दो०-- अति सप्रेम सिय पाये परि बहुबिधि देहिं असीस। 

सदा सोहागिनि होहु तुम्ह जब लगि महि अहि सीस॥ ११७॥ 


पारबती सम पतिप्रिय होहू। देबि न हम पर छाड्ब छोहू॥ 
पुनि पुनि बिनय करिअ कर जोरी । जौ एहि मारग फिरिअ बहोरी॥ 
दरसनु देब जानि निज दासी । लखाीं सीयॅ सब प्रेम पिआसी॥ 
मधुर बचन कहि कहि परितोषीं । जनु कुमुदिनीं कौमुदीं पोषीं॥ 
तबहिं लखन रघुबर रुख जानी । पूँछेउ मगु लोगन्हि मृदु बानी॥ 
सुनत नारि नर भए दुखारी । पुलकित गात निलोचन बारी॥ 
मिटा मोदु मन भए मलीने । बिधि निधि दीन्ह लेत जनु छीने॥ 
समुझि करम गति धीरजु कीन्हा । सोधि सुगम मगु तिन्ह कहि दीन्हा॥ 
दो०-लखन जानकी सहित तब गवनु कीन्ह रघुनाथ। 

फेरे सब प्रिय बचन कहि लिए लाइ मन साथ॥११८॥ 

फिरत नारि नर अति पछिताहीं । देअहिं दोषु देहिं मन माहीं॥ 
सहित बिषाद परसपर कहहीं । बिधि करतब उलटे सब अहहीं॥ 
निपट निरंकुस निठुर निसंकू । जेहिं ससि कीन्ह सरुज सकलंकू ॥ 
रूख कलपतरु सागरु खारा । तेहिं पठए बन राजकुमारा॥ 
जौ पै इन्हहि दीन्ह बनबासू । कीन्ह बादि बिधि भोग बिलासू॥ 
ए बिचरहिं मग बिनु पदत्राना । रचे बादि बिधि बाहन नाना॥ 
ए महि परहिं डासि कुस पाता । सुभग सेज कत सृजत बिधाता॥ 
तरुबर बास इन्हहि बिधि दीन्हा । धवल धाम रचि रचि भ्रमु कीन्हा ॥ 
दो०-जौं ए मुनि पट धर जटिल सुंदर सुठि सुकुमार। 

बिबिध भाँति भूषन बसन बादि किए करतार॥ ११९॥ 
जौँ ए कंद मूल फल खाहीं । बादि सुधादि असन जग माहीं॥ 
एक कहहिं ए सहज सुहाए। आपु प्रगट भए बिधि न बनाए॥ 
जहँ लगि बेद कही बिधि करनी । श्रवन नयन मन गोचर बरनी॥ 
देखहु खोजि भुअन दस चारी । कहे अस पुरुष कहाँ असि नारी॥ 
इन्हहि देखि बिधि मनु अनुरागा । पटतर जोग बनावै लागा॥ 
कीन्ह बहुत श्रम ऐक न आए | तेहिं इरिषा बन आनि दुराए॥ 
एक कहहिं हम बहुत न जानहिँ । आपुहि परम धन्य करि मानहिं॥ 
ते पुनि पुन्यपुंज हम लेखे। जे देखहिं देखिहहिँ जिन्ह देखे॥ 
दो०-एहि बिधि कहि कहि बचन प्रिय लेहिँ नयन भरि नीर। 

किमि चलिहहिं मारग अगम सुठि सुकुमार सरीर॥ १२०॥ 
नारि सनेह निकल बस होहीं । चकई साँझ समय जनु सोहां॥ 
मृदु पद कमल कठिन मगु जानी । गहबरि हृदये कहहिं बर बानी॥ 
परसत मृदुल चरन अरुनारे । सकुचति महि जिमि हृदय हमारे ॥ 
जौं जगदीस इन्हहि बनु दीन्हा । कस न सुमनमय मारगु कीन्हा॥ 
जौं मागा पाइअ बिधि पाहीं । ए रखिअहिं सखि आँखिन्ह माहीं॥ 
जे नर नारि न अवसर आए । तिन्ह सिय रामु न देखन पाए॥ 

सुनि सुरूपु बूझहिं अकुलाई । अब लगि गए कहाँ लगि भाई॥ 
समरथ धाइ बिलोकहिं जाई । प्रमुदित फिरहिं जनमफलु पाई॥ 
दो०--अबला बालक बृद्ध जन कर मीजहिं पछिताहिं। 

होहिं प्रेमबस लोग इमि रामु जहाँ जहाँ जाहिं॥१२१॥ 
गावँ गावँ अस होइ अनंदू। देखि भानुकुल कैरव चंदू॥ 
जे कछु समाचार सुनि पावहि । ते नृप रानिहि दोसु लगावहिं॥ 
कहहिं एक अति भल नरनाहू। दीन्ह हमहि जोड़ लोचन लाहू॥ 
कहहिं परसपर लोग लोगाई। बातें सरल सनेह सुहाई॥ 
ते पितु मातु धन्य जिन्ह जाए । धन्य सो नगरु जहाँ तें आए॥ 
धन्य सो देसु सैलु बन गाऊँ। जहे जहे जाहिं धन्य सोइ ठाऊँ॥ 
सुखु पायउ बिरंचि रचि तेही । ए जेहि के सब भाँति सनेही॥ 
राम लखन पथि कथा सुहाई । रही सकल मग कानन छाई॥ 
दो०--एहि बिधि रघुकुल कमल रबि मग लोगन्ह सुख देत। 

जाहिं चले देखत बिपिन सिय सौमित्रि समेत॥ १२२॥ 
आगे रामु लखनु बने पार्छ। तापस बेष बिराजत काछं॥ 
उभय बीच सिय सोहति कैसें । ब्रह्म जीव बिच माया जेसें॥ 
बहुरि कहउँ छबि जसि मन बसई । जनु मधु मदन मध्य रति लसई॥ 
उपमा बहुरि कहउँ जियें जोही । जनु बुध बिधु बिच रोहिनि सोही ॥ 
प्रभु पद रेख बीच बिच सीता । धरति चरन मग चलति सभीता॥ 
सीय राम पद अंक बराएँ । लखन चलहिं मगु दाहिन लाएँ॥ 
राम लखन सिय प्रीति सुहाई । बचन अगोचर किमि कहि जाई॥ 
खग मृग मगन देखि छबि होहीं । लिए चोरि चित राम बटोहीं॥ 
दो०—जिन्ह जिन्ह देखे पथिक प्रिय सिय समेत दोउ भाइ। 

भव मगु अगमु अनंदु तेइ बिनु श्रम रहे सिराइ॥ १२३॥ 

अजहुँ जासु उर सपनेहुँ काऊ । बसहुँ लखनु सिय रामु बटाऊ॥ 
राम धाम पथ पाइहि सोई । जो पथ पाव कबहुँ मुनि कोई॥ 
तब रघुबीर श्रमित सिय जानी । देखि निकट बटु सीतल पानी॥ 
तहे बसि कंद मूल फल खाई । प्रात नहाइ चले रघुराई॥ 
देखत बन सर सैल सुहाए बालमीकि आश्रम प्रभु आए॥ 
राम दीख मुनि बासु सुहावन । सुंदर गिरि काननु जलु पावन॥ 
सरनि सरोज बिटप बन फुले । गुंजत मंजु मधुप रस भूले॥ 
खग मूग बिपुल कोलाहल करहीं । बिरहित बैर मुदित मन चरहीं॥ 
दो०-सुचि सुंदर आश्रमु निरखि हरषे राजिवनेन। 

सुनि रघुबर आगमनु मुनि आगें आयउ लेन॥१२४॥ 
मुनि कहुँ राम दंडवत कीन्हा । आसिरबादु बिप्रबर दीन्हा॥ 
देखि राम छबि नयन जुड़ाने। करि सनमानु आश्रमहिं आने॥ 
मुनिबर अतिथि प्रानप्रिय पाए । कंद मूल फल मधुर मगाए॥ 
सिय सौमित्रि राम फल खाए । तब मुनि आश्रम दिए सुहाए॥ 
बालमीकि मन आनँदु भारी मंगल मूरति नयन निहारी॥ 
तब कर कमल जोरि रघुराई । बोले बचन श्रवन सुखदाई॥ 
तुम्ह त्रिकाल दरसी मुनिनाथा । बिस्व बदर जिमि तुम्हरे हाथा॥ 
अस कहि प्रभु सब कथा बखानी । जेहि जेहि भाति दीन्ह बनु रानी॥ 
दो०-तात बचन पुनि मातु हित भाइ भरत अस राउ। 

मो कहुँ दरस तुम्हार प्रभु सबु मम पुन्य प्रभाउ॥ १२५॥ 
देखि पाय मुनिराय तुम्हारे भए सुकृत सब सुफल हमारे॥ 
अब जहे राउर आयसु होई । मुनि उदबेगु न पावै कोई॥ 
मुनि तापस जिन्ह तें दुखु लहहीं । ते नरेस बिनु पावक दहहीं॥ 
मंगल मूल बिप्र परितोषू । दहइ कोटि कुल भूसुर रोषू॥ 
अस जिये जानि कहिअ सोइ ठाउँ । सिय सौमित्रि सहित जहँ जाऊँ॥ 
तहेँ रचि रुचिर परन तृन साला । बासु करौं कछु काल कृपाला॥ 

सहज सरल सुनि रघुबर बानी । साधु साधु बोले मुनि ग्यानी॥ 
कस न कहहु अस रघुकुलकेतू । तुम्ह पालक संतत श्रुति सेतू॥ 
छं०-श्रुति सेतु पालक राम तुम्ह जगदीस माया जानको। 
जो सृजति जगु पालति हरति रुख पाइ कृपानिधान को॥ 
जो सहससीसु अहीसु महिधरु लखनु सचराचर धनी। 
सुर काज धरि नरराज तनु चले दलन खल निसिचर अनी॥ 
सो०-राम सरूप तुम्हार बचन अगोचर बुद्धिपर। 
अबिगत अकथ अपार नेति नेति नित निगम कह॥ १२६॥ 


जगु पेखन तुम्ह देखनिहारे । बिधि हरि संभु नचावनिहारे॥ 
तेउ न जानहिं मरमु तुम्हारा । औरु तुम्हहि को जाननिहारा॥ 
सोइ जानइ जेहि देहु जनाई । जानत तुम्हहि तुम्हइ होइ जाई॥ 
तुम्हरिहि कृपाँ तुम्हहि रघुनंदन । जानहिं भगत भगत उर चंदन॥ 
चिदानंदमय देह तुम्हारी । बिगत बिकार जान अधिकारी ॥ 
नर तनु धरेहु संत सुर काजा । कहहु करहु जस प्राकृत राजा॥ 
राम देखि सुनि चरित तुम्हारे । जड़ मोहहिं बुध होहिं सुखारे॥ 
तुम्ह जो कहहु करहु सबु सांचा । जस काछिअ तस चाहिअ नाचा॥ 
दो०--पूँछेहु मोहि कि रहौं कहँ मैं पूँछत सकुचाउँ। 

जहँ न होहु तहँ देहु कहि तुम्हहि देखावौं ठाउँ॥ १२७॥ 
सुनि मुनि बचन प्रेम रस साने । सकुचि राम मन महुँ मुसुकाने॥ 
बालमीकि हँसि कहहिं बहोरी । बानी मधुर अमिअ रस बोरी॥ 
सुनहु राम अब कहउँ निकेता । जहाँ बसहु सिय लखन समेता॥ 
जिन्ह के श्रवन समुद्र समाना । कथा तुम्हारि सुभग सरि नाना॥ 
भरहिं निरंतर होहिं न पूरे । तिन्ह के हिय तुम्ह कहुँ गृह रूरे॥ 
लोचन चातक जिन्ह करि राखे । रहहिं दरस जलधर अभिलाषे॥ 
निदरहिं सरित सिंधु सर भारी । रूप बिंदु जल होहिं सुखारी॥ 
तिन्ह कें हृदय सदन सुखदायक । बसहु बंधु सिय सह रघुनायक ॥ 

दो०--जसु तुम्हार मानस बिमल हंसिनि जीहा जासु। 
मुकताहल गुन गन चुनइ राम बसहु हियँ तासु॥ १२८॥ 


प्रभु प्रसाद सुचि सुभग सुबासा । सादर जासु लहइ नित नासा॥ 
तुम्हहि निबेदित भोजन करँ । प्रभु प्रसाद पट भूषन धरहीं॥ 
सीस नवहिं सुर गुरु द्विज देखी । प्रीति सहित करि बिनय बिसेषी॥ 
कर नित करहिं राम पद पूजा । राम भरोस हदये नहिं दूजा॥ 
चरन राम तीरथ चलि जाहीं । राम बसहु तिन्ह के मन माहीं॥ 
मंत्रराजु नित जपहिं तुम्हारा । पूजहिं तुम्हहि सहित परिवारा॥ 
तरपन होम करहिं बिधि नाना । बिप्र जेवाँइ देहिं बहु दाना॥ 
तुम्ह ते अधिक गुरहि जिये जानी । सकल भाय सेवहिं सनमानी॥ 
दो०-सबु करि मागहिं एक फलु राम चरन रति होउ। 

तिन्ह कें मन मंदिर बसहु सिय रघुनंदन दोउ॥ १२९॥ 


काम कोह मद मान न मोहा । लोभ न छोभ न राग न द्रोहा॥ 
जिन्ह कै कपट दंभ नहिं माया । तिन्ह कें हृदय बसहु रघुराया॥ 
सब के प्रिय सब के हितकारी । दुख सुख सरिस प्रसंसा गारी॥ 
कहहिं सत्य प्रिय बचन बिचारी । जागत सोवत सरन तुम्हारी॥ 
तुम्हहि छाडि गति दूसरि नाहीं । राम बसहु तिन्ह के मन माहीं॥ 
जननी सम जानहिं परनारी । धनु पराव बिष तें बिष भारी॥ 
जे हरषहिं पर संपति देखी । दुखित होहिं पर बिपति बिसेषी ॥ 
जिन्हहि राम तुम्ह प्रानपिआरे । तिन्ह के मन सुभ सदन तुम्हारे ॥ 
दो०-स्वामि सखा पितु मातु गुर जिन्ह के सब तुम्ह तात। 

मन मंदिर तिन्ह कें बसहु सीय सहित दोउ भ्रात॥१३०॥ 
अवगुन तजि सब के गुन गहहीं । बिप्र धेनु हित संकट सहहीं॥ 
नीति निपुन जिन्ह कइ जग लीका । घर तुम्हार तिन्ह कर मनु नीका॥ 

गुन तुम्हार समुझइ निज दोसा । जेहि सब भाति तुम्हार भरोसा॥ 
राम भगत प्रिय लागहिं जेही । तेहि उर बसहु सहित बैदेही॥ 
जाति पाति धनु धरमु बड़ाई । प्रिय परिवार सदन सुखदाई॥ 
सब तजि तुम्हहि रहइ उर लाई । तेहि के हृदये रहहु रघुराई॥ 
सरगु नरकु अपबरगु समाना । जहे तहँ देख धरें धनु बाना॥ 
करम बचन मन राउर चेरा । राम करहु तेहि कॅ उर डेरा॥ 
दो०-जाहि न चाहिअ कबहुँ कछु तुम्ह सन सहज सनेहु। 

बसहु निरंतर तासु मन सो राउर निज गेहु॥१३१॥ 
एहि बिधि मुनिबर भवन देखाए । बचन सप्रेम राम मन भाए॥ 
कह मुनि सुनहु भानुकुलनायक । आश्रम कहउँ समय सुखदायक ॥ 
चित्रकूट गिरि करहु निवासू । तहँ तुम्हार सब भाँति सुपासू॥ 
सैलु सुहावन कानन चारू । करि केहरि मृग बिहग बिहारू॥ 
नदी पुनीत पुरान बखानी । अत्रिप्रिया निज तप बल आनी॥ 
सुरसरि धार नाउँ मंदाकिनि। जो सब पातक पोतक डाकिनि॥ 
अत्रि आदि मुनिबर बहु बसहीं । करहि जोग जप तप तन कसहीं॥ 
चलहु सफल श्रम सब कर करहू । राम देहु गौरव गिरिबरहू॥ 
दो०-चित्रकूट महिमा अमित कही महामुनि गाइ। 

आइ नहाए सरित बर सिय समेत दोउ भाइ॥१३२॥ 
रघुबर कहेउ लखन भल घादू । करहु कतहु अब ठाहर ठाटू॥ 
लखन दीख पय उतर करारा । चहुं दिसि फिरेउ धनुष जिमि नारा॥ 
नदी पनच सर सम दम दाना । सकल कलुष कलि साउज नाना ॥ 
चित्रकूट जनु अचल अहेरी । चुकइ न घात मार मुठभेरी॥ 
अस कहि लखन ठाउँ देखरावा । थलु बिलोकि रघुबर सुखु पावा॥ 
रमे उ राम मनु देवन्ह जाना । चले सहित सुर थपति प्रधाना॥ 
कोल किरात बेष सब आए । रचे परन तुन सदन सुहाए॥ 
बरनि न जाहिं मंजु दुइ साला । एक ललित लघु एक बिसाला॥ 

दो०-लखन जानकी सहित प्रभु राजत रुचिर निकेत। 
सोह मदनु मुनि बेष जनु रति रितुराज समेत॥१३३॥ 
मासपारायण, सत्रहवाँ विश्राम 


अमर नाग किंनर दिसिपाला । चित्रकूट आए तेहि काला॥ 
राम प्रनामु कीन्ह सब काहू। मुदित देव लहि लोचन लाहू॥ 
बरषि सुमन कह देव समाजू । नाथ सनाथ भए हम आजू॥ 
करि बिनती दुख दुसह सुनाए । हरषित निज निज सदन सिधाए॥ 
चित्रकूट रघुनंदनु छाए । समाचार सुनि सुनि मुनि आए॥ 
आवत देखि मुदित मुनिबुंदा । कीन्ह दंडवत रघुकुल चंदा॥ 
मुनि रघुबरहि लाइ उर लेहीं । सुफल होन हित आसिष देहीं॥ 
सिय सौमित्रि राम छबि देखहिं । साधन सकल सफल करि लेखहिं॥ 
दो०-जथाजोग सनमानि प्रभु बिदा किए मुनिबुंद। 

करहिं जोग जप जाग तप निज आश्रमन्हि सुछंद॥ १३४॥ 
यह सुधि कोल किरातन्ह पाई । हरषे जनु नव निधि घर आई॥ 
कंद मूल फल भरि भरि दोना । चले रंक जनु लूटन सोना॥ 
तिन्ह महेँ जिन्ह देखे दोउ भ्राता । अपर तिन्हहि पूँछहिं मगु जाता॥ 
कहत सुनत रघुबीर निकाई। आइ सबन्हि देखे रघुराई॥ 
करहिं जोहारु भेंट धरि आगे | प्रभुहि बिलोकहिं अति अनुरागे॥ 
चित्र लिखे जनु जहे तहे ठाढ़े। पुलक सरीर नयन जल बाढ़े॥ 
राम सनेह मगन सब जाने । कहि प्रिय बचन सकल सनमाने॥ 
प्रभुहि जोहारि बहोरि बहोरी । बचन विनीत कहहिं कर जोरी॥ 
दो०-अब हम नाथ सनाथ सब भए देखि प्रभु पाय। 

भाग हमारे आगमनु राउर कोसलराय॥१३५॥ 
धन्य भूमि बन पंथ पहारा । जहे जहे नाथ पाउ तुम्ह धारा॥ 
धन्य बिहग मृग काननचारी । सफल जनम भए तुम्हहि निहारी ॥ 








* अयोध्याकाण्ड * २३७ 





हम सब धन्य सहित परिवारा । दीख दरसु भरि नयन तुम्हारा॥ _ 
कीन्ह बासु भल ठाउँ बिचारी । इहाँ सकल रितु रहब सुखारी॥ 
हम सब भाँति करब सेवकाई । करि केहरि अहि बाघ बराई॥ | 
बन बेहड़ गिरि कंदर खोहा । सब हमार प्रभु पग पग जोहा॥ | 
तहँँ तहँ तुम्हहि अहेर खेलाउब । सर निरझर जलठाउँ देखाउब॥ | 
हम सेवक परिवार समेता । नाथ न सकुचब आयसु देता॥ 


दो०-बेद बचन मुनि मन अगम ते प्रभु करुना ऐन। 
बचन किरातन्ह के सुनत जिमि पितु बालक बैन॥ १३६॥ 


रामहि केवल प्रमु पिआरा । जानि लेउ जो जाननिहारा॥ | 
राम सकल बनचर तब तोषे । कहि मृदु बचन प्रेम परिपोषे॥ 
बिदा किए सिर नाइ सिधाए । प्रभु गुन कहत सुनत घर आए॥ 
एहि बिधि सिय समेत दोउ भाई । बसहिं बिपिन सुर मुनि सुखदाई॥ 
जब तें आइ रहे रघुनायकु । तब तें भयउ बनु मंगलदायकु॥ 
फूलहिं फलहिं बिटप बिधि नाना । मंजु बलित बर बेलि बिताना॥ 
सुरतरुू सरिस सुभायें सुहाए । मनहुँ बिबुध बन परिहरि आए॥ 
गुंज मंजुतर मधुकर भश्रेनी। त्रिविध बयारि बहइ सुख देनी॥ 
दो०-नीलकंठ कलकंठ सुक चातक चक्कर चकोर। 

भाँति भाँति बोलहिं बिहग श्रवन सुखद चित चोर॥ १३७॥ 
करि केहरि कपि कोल कुरंगा । बिगतबैर बिचरहिं सब संगा॥ 
फिरत अहेर राम छबि देखी । होहिं मुदित मृग बृंद बिसेषी॥ 
विबुध बिपिन जहँ लगि जग माहीं । देखि रामबनु सकल सिहाहीं॥ 
सुरसरि सरसइ दिनकर कन्या । मेकलसुता गोदावरे धन्या॥ 
सब सर सिंधु नदीं नद नाना । मंदाकिनि कर करहिं बखाना॥ 
उदय अस्त गिरि अरु कैलासू । मंदर मेरु सकल सुरबासू॥ 

सेल हिमाचल आदिक जेते । चित्रकूट जसु गावहिं तेते॥ 
बिधि मुदित मन सुखु न समाई । श्रम बिनु बिपुल बड़ाई पाई॥ 
दो०-चित्रकूट के बिहग मृग बेलि बिटप तृन जाति। 

पुन्य पुंज सब धन्य अस कहहिं देव दिन राति॥ १३८॥ 
नयनवंत रघुबरहि बिलोकी । पाइ जनम फल होहिं बिसोकी ॥ 
परसि चरन रज अचर सुखारी । भए परम पद के अधिकारी॥ 
सो बनु सैलु सुभाये सुहावन । मंगलमय अति पावन पावन॥ 
महिमा कहिअ कवनि बिधि तासू । सुखसागर जहे कीन्ह निवासू॥ 
पय पयोधि तजि अवध बिहाई । जहँ सिय लखनु रामु रहे आई॥ 
कहि न सकहिं सुषमा जसि कानन । जौं सत सहस होहिं सहसानन॥ 
सो में बरनि कहां बिधि केहीं । डाबर कमठ कि मंदर लेहीं॥ 
सेवहिं लखनु करम मन बानी । जाइ न सीलु सनेहु बखानी॥ 
दो०-छिनु छिनु लखि सिय राम पद जानि आपु पर नेह। 

करत न सपनेहुँ लखनु चितु बंधु मातु पितु गेहु॥ १३९ ॥ 
राम संग सिय रहति सुखारी । पुर परिजन गृह सुरति बिसारी॥ 
छिनु छिनु पिय बिधु बदनु निहारी । प्रमुदित मनहुँ चकोर कुमारी॥ 
नाह नेहु नित बढ़त बिलोकी । हरषित रहति दिवस जिमि कोको ॥ 
सिय मनु राम चरन अनुरागा । अवध सहस सम बनु प्रिय लागा ॥ 
परनकुटी प्रिय प्रियतम संगा । प्रिय परिवारु कुरंग लिहंगा॥ 
सासु ससुर सम मुनितिय मुनिबर । असनु अमिअ सम कंद मूल फर॥ 
नाथ साथ साँथरी सुहाई । मयन सयन सय सम सुखदाई॥ 
लोकप होहिं बिलोकत जासू । तेहि कि मोहि सक बिषय बिलासू॥ 
दो०-सुमिरत रामहि तजहिं जन तृन सम बिषय बिलासु। 

रामप्रिया जग जननि सिय कछु न आचरजु तासु॥ १४०॥ 

सीय लखन जेहि बिधि सुखु लहहीं । सोइ रघुनाथ करहिँ सोइ कहहीं॥ 
कहहिं पुरातन कथा कहानी । सुनहिंलखनु सिय अति सुखु मानी ॥ 
जब जब रामु अवध सुधि करहीं । तब तब बारि बिलोचन भरहीं॥ 
सुमिरि मातु पितु परिजन भाई । भरत सनेहु सीलु सेवकाई॥ 
कृपासिंधु प्रभु होहिं दुखारी । धीरजु धरहि कुसमउ बिचारी॥ 
लखि सिय लखनु बिकल होइ जाहीं । जिमि पुरुषहि अनुसर परिछाहीं॥ 
प्रिया बंधु गति लखि रघुनंदनु । धीर कृपाल भगत उर चंदनु॥ 
लगे कहन कछु कथा पुनीता । सुनि सुखु लहहिं लखनु अरु सीता ॥ 
दो०-रामु लखन सीता सहित सोहत परन निकेत। 

जिमि बासव बस अमरपुर सची जयंत समेत॥ १४१॥ 


जोगवहिं प्रभु सिय लखनहि कैसें । पलक बिलोचन गोलक जैसें॥ 
सेबहिं लखनु सीय रघुबीरहि । जिमि अबिबेकी पुरुष सरीरहि॥ 
एहि बिधि प्रभु बन बसहिं सुखारी । खग मृग सुर तापस हितकारी॥ 
कहेउँ राम बन गवनु सुहावा । सुनहु सुमंत्र अवध जिमि आवा॥ 
फिरेउ निषादु प्रभुहि पहुँचाई । सचिव सहित रथ देखेसि आई॥ 
मंत्री बिकल बिलोकि निषादू । कहि न जाइ जस भयउ बिषादू॥ 
राम राम सिय लखन पुकारी । परेउ धरनितल व्याकुल भारी॥ 
देखि दखिन दिसि हय हिहिनाहीं । जनु बिनु पंख बिहग अकुलाहीं॥ 
दो०-नहिं तृन चरहिं न पिअहिं जलु मोचहिं लोचन बारि। 
ब्याकुल भए निषाद सब रघुबर बाजि निहारि॥ १४२॥ 
धरि धीरजु तब कहइ निषादू। अब सुमंत्र परिहरहु बिषादू॥ 
तुम्ह पंडित परमारथ ग्याता । धरहु धीर लखि बिमुख बिधाता॥ 
बिबिधि कथा कहि कहि मृदु बानी । रथ बेठारेउ बरबस आनी॥ 
सोक सिथिल रथु सकइ न हॉकी । रघुबर बिरह पीर उर बाँकी॥ 
चरफराहिं मग चलहिं न घोरे । बन मृग मनहुँ आनि रथ जोरे॥ 

अढ़कि परहिं फिरि हेरहिं पीछें राम बियोगि बिकल दुख तीर्छे॥ 
जो कह रामु लखनु बैदेही । हिंकरि हिंकरि हित हेरहिं तेही॥ 
बाजि बिरह गति कहि किमि जाती । बिनु मनि फनिक बिकल जेहि भाँती ॥ 


दो०- भयउ निषादु बिषादबस देखत सचिव तुरंग। 

बोलि सुसेवक चारि तब दिए सारथी संग॥१४३॥ 
गुह सारथिहि फिरेउ पहुँचाई । बिरहु बिषादु बरनि नहिं जाई॥ 
चले अवध लेइ रथहि निषादा । होहिं छनहिं छन मगन बिषादा॥ 
सोच सुमंत्र बिकल दुख दीना । धिग जीवन रघुबीर बिहीना॥ 
रहिहि न अंतहुँ अधम सरीरू । जसु न लहेउ बिछरत रघुबीरू॥ 
भए अजस अघ भाजन प्राना । कवन हेतु नहिं करत पयाना॥ 
अहह मंद मनु अवसर चूका । अजहुँ न हृदय होत दुइ टूका॥ 
मीजि हाथ सिरु धुनि पछिताई । मनहुँ कृपन धन रासि गवाँई॥ 
बिरिद बाँधि बर बीरु कहाई । चलेउ समर जनु सुभट पराई॥ 
दो०-बिप्र बिबेको बेदबिद संमत साधु सुजाति। 

जिमि धोखे मदपान कर सचिव सोच तेहि भाँति॥ १४४॥ 


जिमि कुलीन तिय साधु सयानी । पतिदेवता करम मन बानी॥ 
रहै करम बस परिहरि नाहू। सचिव हदये तिमि दारुन दाहू॥ 
लोचन सजल डीठि भइ थोरी । सुनइ न श्रवन बिकल मति भोरी॥ 
सूखहिं अधर लागि मुहँ लाटी । जिउ न जाइ उर अवधि कपाटी॥ 
बिबरन भयउ न जाइ निहारी । मारेसि मनहुँ पिता महतारी॥ 
हानि गलानि बिपुल मन ब्यापी । जमपुर पंथ सोच जिमि पापी॥ 
बचनु न आव हृदय पछिताई । अवध काह मैं देखब जाई॥ 
राम रहित रथ देखिहि जोई । सकुचिहि मोहि बिलोकत सोई॥ 
दो०-धाइ पूँछिहहिं मोहि जब बिकल नगर नर नारि। 

उतरु देब मैं सबहि तब हदये बज्र बैठारि॥ १४५ ॥ 

पुछिहहिँ दीन दुखित सब माता । कहब काह मैं तिन्हहि बिधाता॥ 
पूछिहि जबहिं लखन महतारी । कहिहउँ कवन सँदेस सुखारी॥ 
राम जननि जब आइहि धाई। सुमिरि बच्छु जिमि धेनु लवाई॥ 
पूँछत उतरु देब मैं तेही।गे बनु राम लखनु बैदेही॥ 
जोइ पँछिहि तेहि ऊतरु देबा | जाइ अवध अब यहु सुखु लेबा॥ 
पूँछिहि जबहिं राउ दुख दीना । जिवनु जासु रघुनाथ अधीना॥ 
देहउँ उतरु कौनु मुहु लाई । आयउँ कुसल कुअँर पहुँचाई॥ 
सुनत लखन सिय राम संदेसू । तृन जिमि तनु परिहरिहि नरेसू॥ 
दो०-हदउ न बिदरेउ पंक जिमि बिछुरत प्रीतमु नीरु। 

जानत हौं मोहि दीन्ह बिधि यहु जातना सरीरु॥ १४६॥ 


एहि बिधि करत पंथ पछितावा । तमसा तीर तुरत रथु आवा॥ 
बिदा किए करि बिनय निषादा । फिरे पाये परि बिकल बरिषादा॥ 
पैठत नगर सचिव सकुचाई । जनु मारेसि गुर बाँभन गाई॥ 
बेठि बिटप तर दिवसु गवाँवा । साँझ समय तब अवसरु पावा॥ 
अवध प्रबेसु कीन्ह अँधिआरेँ । पैठ भवन रथु राखि दुआरें॥ 
जिन्ह जिन्ह समाचार सुनि पाए । भूप द्वार रथु देखन आए॥ 
रथु पहिचानि निकल लखि घोरे । गरहिं गात जिमि आतप ओरे॥ 
नगर नारि नर व्याकुल कैसें । निघटत नीर मीनगन जैसें॥ 
दो०-सचिव आगमनु सुनत सबु बिकल भयउ रनिवासु। 

भवनु भयंकरु लाग तेहि मानहुँ प्रेत निवासु॥ १४७॥ 
अति आरति सब पूँछहिं रानी । उतरु न आव निकल भइ बानी ॥ 
सुनइ न श्रवन नयन नहिं सूझा । कहहु कहाँ नृपु तेहि तेहि बूझा॥ 
दासिन्ह दीख सचिव विकलाई । कौसल्या गृहँ गई लवाई॥ 
जाइ सुमंत्र दीख कस राजा | अमिअ रहित जनु चंदु बिराजा॥ 
आसन सयन बिभूषन हीना । परेड भूमितल निपट मलीना॥ 

लेइ उसासु सोच एहि भाँती । सुरपुर तें जनु खँसेउ जजाती॥ 
लेत सोच भरि छिनु छिनु छाती । जनु जरि पंख परेउ संपाती॥ 
राम राम कह राम सनेही। पुनि कह राम लखन बैदेही॥ 


दो०-देखि सचिव जय जीव कहि कीन्हेउ दंड प्रनामु। 

सुनत उठेउ ब्याकुल नृपति कहु सुमंत्र कहँ रामु॥ १४८॥ 
भूप सुमंत्रु लीन्ह उर लाई । बूड़त कछु अधार जनु पाई॥ 
सहित सनेह निकट बैठारी । पूँछत राउ नयन भरि बारी॥ 
राम कुसल कहु सखा सनेही । कहँ रघुनाथु लखनु बैदेही॥ 
आने फेरि कि बनहि सिधाए । सुनत सचिव लोचन जल छाए॥ 
सोक बिकल पुनि पूँछ नरेसू। कहु सिय राम लखन संदेसू॥ 
राम रूप गुन सील सुभाऊ । सुमिरि सुमिरि उर सोचत राऊ॥ 
राउ सुनाइ दीन्ह बनबासू । सुनि मन भयउ न हरषु हराँसू॥ 
सो सुत बिछुरत गए न प्राना। को पापी बड़ मोहि समाना॥ 
दो०-सखा रामु सिय लखनु जहाँ तहाँ मोहि पहुँचाउ। 

नाहिं त चाहत चलन अब प्रान कहउँ सतिभाउ॥ १४९॥ 
पुनि पुनि पूँछत मंत्रिहि राऊ । प्रियतम सुअन सँदेस सुनाऊ॥ 
करहि सखा सोइ बेगि उपाऊ । रामु लखनु सिय नयन देखाऊ॥ 
सचिव धीर धरि कह मृदु बानी । महाराज तुम्ह पंडित ग्यानी॥ 
बीर सुधीर धुरंधर देवा । साधु समाजु सदा तुम्ह सेवा॥ 
जनम मरन सब दुख सुख भोगा । हानि लाभु प्रिय मिलन बियोगा॥ 
काल करम बस होहिं गोसाई । बरबस राति दिवस की नाई॥ 
सुख हरषहिं जड़ दुख बिलखाहीं । दोउ सम धीर धरहिं मन माहीं॥ 
धीरज धरहु बिबेकु बिचारी । छाडिअ सोच सकल हितकारी॥ 
दो०-प्रथम बासु तमसा भयउ दूसर सुरसरि तीर। 

न्हाइ रहे जलपानु करि सिय समेत दोउ बीर॥१५०॥ 

केवट कीन्हि बहुत सेवकाई। सो जामिनि सिंगरौर गर्वोई॥ 
होत प्रात बट छीरु मगावा। जटा मुकुट निज सीस बनावा॥ 
राम सखाँ तब नाव मगाई। प्रिया चढाइ चढ़े रघुराई॥ 
लखन बान धनु धरे बनाई । आपु चढ़े प्रभु आयसु पाई 
बिकल बिलोकि मोहि रघुबीरा । बोले मधुर बचन धरि धीरा॥ 
तात प्रनामु तात सन कहेहू । बार बार पद पंकज गहेहू॥ 
करबि पाये परि बिनय बहोरी । तात करिअ जनि चिता मोरी॥ 
बन मग मंगल कुसल हमारें। कृपा अनुग्रह पुन्य तुम्हारें॥ 
छं०- तुम्हें अनुग्रह तात कानन जात सब सुखु पाइहौं। 
प्रतिपालि आयसु कुसल देखन पाय पुनि फिरि आइहौं॥ 
जननीं सकल परितोषि परि परि पाये करि बिनती घनी। 
तुलसी करहु सोइ जतनु जेहिं कुसली रहहिं कोसलधनी॥ 
सो०-गुर सन कहब संदेसु बार बार पद पदुम गहि। 
करब सोइ उपदेसु जेहि न सोच मोहि अवधपति॥ १५१॥ 


पुरजन परिजन सकल निहोरी । तात सुनाएहु बिनती मोरी॥ 
सोइ सब भाति मोर हितकारी । जातें रह नरनाहु सुखारी॥ 
कहब संदेसु भरत के आएँ। नीति न तजिअ राजपदु पाएँ॥ 
पालेहु प्रजहि करम मन बानी । सेएहु मातु सकल सम जानी॥ 
ओर निबाहेहु भायप भाई । करि पितु मातु सुजन सेवकाई॥ 
तात भाँति तेहि राखब राऊ। सोच मोर जेहिं करै न काऊ॥ 
लखन कहे कछु बचन कठोरा । बरजि राम पुनि मोहि निहोरा॥ 
बार बार निज सपथ देवाई । कहबि न तात लखन लरिकाई॥ 
दो०-कहि प्रनामु कछु कहन लिय सिय भइ सिथिल सनेह। 

थकित बचन लोचन सजल पुलक पल्लवित देह॥ १५२॥ 

तेहि अवसर रघुबर रुख पाई । केवट पारहि नाव चलाई॥ 
रघुकुलतिलक चले एहि भाँती । देखउँ ठाढ़ कुलिस धरि छाती॥ 
मैं आपन किमि कहां कलेसू । जिअत फिरेउँ लेइ राम सँदेसू॥ 
अस कहि सचिव बचन रहि गयऊ । हानि गलानि सोच बस भयऊ॥ 
सूत बचन सुनतहिं नरनाहू । परेड धरनि उर दारुन दाहू॥ 
तलफत बिषम मोह मन मापा । माजा मनहुँ मीन कहुँ ब्यापा॥ 
करि बिलाप सब रोवहिं रानी । महा विपति किमि जाइ बखानी ॥ 
सुनि बिलाप दुखहू दुखु लागा । धीरजहू कर धीरजु भागा॥ 
दो०- भयउ कोलाहलु अवध अति सुनि नृप राउर सोरु। 

बिपुल बिहग बन परेउ निसि मानहुँ कुलिस कठोरु॥ १५३॥ 


प्रान कंठगत भयउ भुआलू । मनि बिहीन जनु व्याकुल ब्यालू॥ 
इंद्री सकल बिकल भइँ भारी । जनु सर सरसिज बनु बिनु बारी ॥ 
कौसल्याँ नृपु दीख मलाना । रबिकुल रबि अँथयउ जियें जाना॥ 
उर धरि धीर राम महतारी । बोली बचन समय अनुसारी॥ 
नाथ समुझि मन करिअ बिचारू । राम ब्रियोग पयोधि अपारू॥ 
करनधार तुम्ह अवध जहाजू । चढ़ेउ सकल प्रिय पथिक समाजू॥ 
धीरजु धरिअ त पाइअ पारू । नाहिं त बूड़िहि सबु परिवारू॥ 
जौं जिये धरिअ बिनय पिय मोरी । रामु लखनु सिय मिलहिं बहोरी॥ 


दो०-प्रिया बचन मृदु सुनत नृपु चितयउ आखि उघारि। 
तलफत मीन मलीन जनु सींचत सीतल बारि॥ १५४॥ 
धरि धीरजु उठि बैठ भुआलू । कहु सुमंत्र कहँ राम कृपालू॥ 
कहाँ लखनु कहँ रामु सनेही। कहँँ प्रिय पुत्रबधू बैदेही॥ 
बिलपत राउ बिकल बहु भाती । भइ जुग सरिस सिराति न राती॥ 
तापस अंध साप सुधि आई । कौसल्यहि सब कथा सुनाई॥ 
भयउ निकल बरनत इतिहासा । राम रहित धिग जीवन आसा॥ 
सो तनु राखि करब मैं काहा । जेहिं न प्रेम पनु मोर निबाहा॥ 

हा रघुनंदन प्रान पिरीते। तुम्ह बिनु जिअत बहुत दिन बीते॥ 
हा जानकी लखन हा रघुबर । हा पितु हित चित चातक जलधर॥ 
दो०-राम राम कहि राम कहि राम राम कहि राम। 

तनु परिहरि रघुबर बिरह राउ गयउ सुरधाम॥ १५५॥ 


जिअन मरन फलु दसरथ पावा । अंड अनेक अमल जसु छावा॥ 
जिअत राम विधु बदनु निहारा । राम बिरह करि मरनु सँवारा॥ 
सोक बिकल सब रोवहिं रानी । रूपु सीलु बलु तेजु बखानी॥ 
करहिं बिलाप अनेक प्रकारा । परहिं भूमितल बारहिं बारा॥ 
बिलपहिं बिकल दास अरु दासी । घर घर रुदनु करहिं पुरबासी॥ 
अँथयउ आजु भानुकुल भानू । धरम अवधि गुन रूप निधानू॥ 
गारी सकल कैकइहि देहीं । नयन बिहीन कीन्ह जग जेहीं॥ 
एहि बिधि बिलपत रैनि बिहानी । आए सकल महामुनि ग्यानी॥ 


दो०--तब बसिष्ठ मुनि समय सम कहि अनेक इतिहास। 
सोक नेवारेउ सबहि कर निज बिग्यान प्रकास॥ १५६॥ 


तेल नावँ भरि नृप तनु राखा । दूत बोलाइ बहुरि अस भाषा॥ 
धावहु बेगि भरत पहिं जाहू। नृप सुधि कतहु कहहु जनि काहू॥ 
एतनेइ कहेहु भरत सन जाई । गुर बोलाइ पठयउ दोउ भाई॥ 
सुनि मुनि आयसु धावन धाए । चले बेग बर बाजि लजाए॥ 
अनरथु अवध अरंभेउ जब तें । कुसगुन होहिं भरत कहुँ तब तें॥ 
देखहिं राति भयानक सपना । जागि करहिं कटु कोटि कलपना॥ 
बिप्र जेवाँइ देहिं दिन दाना । सिव अभिषेक करहिं बिधि नाना॥ 
मागहिं हृदय महेस मनाई । कुसल मातु पितु परिजन भाई॥ 
दो०-एहि बिधि सोचत भरत मन धावन पहुँचे आइ। 

गुर अनुसासन श्रवन सुनि चले गनेसु मनाइ॥१५७॥ 

चले समीर बेग हय हॉके । नाघत सरित सैल बन बाँके॥ 
हृदय सोचु बड़ कछु न सोहाई । अस जानहिं जिये जाउँ उड़ाई॥ 
एक निमेष बरष सम जाई । एहि बिधि भरत नगर निअराई॥ 
असगुन होहिं नगर पैठारा। रटहिं कुभाँति कुखेत करारा॥ 
खर सिआर बोलहिं प्रतिकूला । सुनि सुनि होइ भरत मन सूला॥ 
श्रीहत सर सरिता बन बागा । नगरु बिसेषि भयावनु लागा॥ 
खग मृग हय गय जाहि न जोए । राम वियोग कुरोग बिगोए॥ 
नगर नारि नर निपट दुखारी । मनहुँ सबन्हि सब संपति हारी॥ 
दो०-पुरजन मिलहिं न कहहिं कछु गर्वेहिं जोहारहिं जाहिं। 

भरत कुसल पूँछि न सकहिं भय बिषाद मन माहिं॥ १५८॥ 
हाट बाट नहिं जाइ निहारी । जनु पुर दहँ दिसि लागि दवारी॥ 
आवत सुत सुनि कैकयनंदिनि । हरषी रबिकुल जलरुह चंदिनि॥ 
सजि आरती मुदित उठि धाई। द्वारेहिं भेंटि भवन लेइ आई॥ 
भरत दुखित परिवारु निहारा । मानहुँ तुहिन बनज बनु मारा॥ 
कैकेई हरषित एहि भाँती। मनहुँ मुदित दव लाइ किराती॥ 
सुतहि ससोच देखि मनु मारें। पूँछति नैहर कुसल हमारें॥ 
सकल कुसल कहि भरत सुनाई । पूँछी निज कुल कुसल भलाई॥ 
कहु कहँ तात कहाँ सब माता । कहेँसिय राम लखन प्रिय भ्राता ॥ 
दो०-सुनि सुत बचन सनेहमय कपट नीर भरि नैन। 

भरत श्रवन मन सूल सम पापिनि बोली बेन॥१५९॥ 


तात बात मैं सकल सँवारी। भै मंथरा सहाय बिचारी॥ 
कछुक काज बिधि बीच बिगारेउ । भूपति सुरपति पुर पगु धारेउ॥ 
सुनत भरतु भए बिबस बिषादा । जनु सहमेउ करि केहरि नादा॥ 
तात तात हा तात पुकारी । परे भूमितल व्याकुल भारी॥ 
चलत न देखन पायउँ तोही । तात न रामहि सौंपेहु मोही॥ 

बहुरि धीर धरि उठे सँभारी। कहु पितु मरन हेतु महतारी॥ 
सुनि सुत बचन कहति कैकेई । मरमु पाँछि जनु माहुर देई॥ 
आदिहु तँ सब आपनि करनी । कुटिल कठोर मुदित मन बरनी॥ 
दो०- भरतहि बिसरेउ पितु मरन सुनत राम बन गौनु। 

हेतु अपनपउ जानि जियँ थकित रहे धरि मौनु॥१६०॥ 
विकल बिलोकि सुतहि समुझावति। मनहुँ जरे पर लोनु लगावति॥ 
तात राउ नहिं सोचै जोगू। बिढ़ह सुकृत जसु कीन्हेउ भोगू॥ 
जीवत सकल जनम फल पाए । अंत अमरपति सदन सिधाए॥ 
अस अनुमानि सोच परिहरहू । सहित समाज राज पुर करहू॥ 
सुनि सुठि सहमेउ राजकुमारू । पाके छत जनु लाग अँगारू॥ 
धीरज धरि भरि लेहिं उसासा । पापिनि सबहि भाँति कुल नासा॥ 
जौं पै कुरुचि रही अति तोही । जनमत काहे न मारे मोही॥ 
पेड़ काटि तैं पालउ सांचा । मीन जिअन निति बारि उलीचा॥ 
दो०-हंसबंसु दसरथु जनकु राम लखन से भाइ। 

जननी तूँ जननी भई बिधि सन कछु न बसाइ॥ १६१॥ 
जब तैं कुमति कुमत जिये ठयऊ । खंड खंड होइ हृदउ न गयऊ॥ 
बर मागत मन भइ नहिं पीरा । गरि न जीह मुहे परेउ न कीरा॥ 
भूपे प्रतीति तोरि किमि कीन्ही । मरन काल बिधि मति हरि लीन्ही॥ 
बिधिहुँ न नारि हृदय गति जानी । सकल कपट अघ अवगुन खानी॥ 
सरल सुसील धरम रत राऊ। सो किमि जाने तीय सुभाऊ॥ 
अस को जीव जंतु जग माहीं । जेहि रघुनाथ प्रानप्रिय नाहीं॥ 
भे अति अहित रामु तेउ तोही । को तू अहसि सत्य कहु मोही॥ 
जो हसि सो हसि मुहँ मसि लाई । आँखि ओट उठि बैठहि जाई ॥ 
दो०-राम बिरोधी हृदय तें प्रगट कीन्ह बिधि मोहि। 

मो समान को पातकी बादि कहउे कछु तोहि॥१६२॥ 

सुनि सत्रुघुन मातु कुटिलाई । जरहिं गात रिस कछु न बसाई॥ 
तेहि अवसर कुबरी तहँ आई । बसन बिभूषन बिबिध बनाई॥ 
लखि रिस भरेउ लखन लघु भाई । बरत अनल घृत आहुति पाई॥ 
हुमगि लात तकि कूबर मारा । परि मुह भर महि करत पुकारा॥ 
कूबर टूटेडउ फूट कपारू । दलित दसन मुख रुधिर प्रचारू॥ 
आह दइअ मैं काह नसावा । करत नीक फलु अनइस पावा॥ 
सुनि रिपुहन लखि नख सिख खरोटी । लगे घसीटन धरि धरि झोंटी॥ 
भरत दयानिधि दीन्हि छड़ाई । कौसल्या पहिं गे दोउ भाई॥ 


दो०- मलिन बसन बिबरन बिकल कुस सरीर दुख भार। 
कनक कलप बर बेलि बन मानहुँ हनी तुसार॥ १६३ ॥ 


भरतहि देखि मातु उठि धाई। मुरुछित अवनि परी झइँ आई॥ 
देखत भरतु बिकल भए भारी । परे चरन तन दसा बिसारी॥ 
मातु तात कहे देहि देखाई । कहँ सिय रामु लखनु दोउ भाई॥ 
कैकइ कत जनमी जग माझा । जौं जनमि त भइ काहे न बाँझा॥ 
कुल कलंकु जेहिं जनमेउ मोही । अपजस भाजन प्रियजन द्रोही॥ 
को तिभुवन मोहि सरिस अभागी । गति असि तोरि मातु जेहि लागी॥ 
पितु सुरपुर बन रघुबर केतू । में केवल सब अनरथ हेतू॥ 
धिग मोहि भयउ बेनु बन आगी । दुसह दाह दुख दूषन भागी॥ 
दो०-मातु भरत के बचन मृदु सुनि पुनि उठी सँभारि। 

लिए उठाइ लगाइ उर लोचन मोचति बारि॥ १६४॥ 
सरल सुभाय माये हियॅ लाए । अति हित मनहुँ राम फिरि आए॥ 
भेंटेड बहुरि लखन लघु भाई । सोकु सनेहु न हृदये समाई॥ 
देखि सुभाउ कहत सबु कोई । राम मातु अस काहे न होई॥ 
माताँ भरतु गोद बैठारे। आँसु पॉछि मृदु बचन उचारे॥ 
अजहुँ बच्छ बलि धीरज धरहू | कुसमउ समुझि सोक परिहरहू॥ 
जनि मानहु हिय हानि गलानी । काल करम गति अघटित जानी ॥ 

काहुहि दोसु देहु जनि ताता। भा मोहि सब बिधि बाम बिधाता॥ 

जो एतेहुँ दुख मोहि जिआवा । अजहुँ को जानइ का तेहि भावा॥ 

दो०-पितु आयस भूषन बसन तात तजे रघुबीर। 
बिसमउ हरषु न हृदये कछु पहिरे बलकल चीर॥ १६५॥ 


मुख प्रसन्न मन रंग न रोषू । सब कर सब बिधि करि परितोषू॥ 
चले बिपिन सुनि सिय सँग लागी । रहइ न राम चरन अनुरागी॥ 
सुनतहिं लखनु चले उठि साथा । रहहिं न जतन किए रघुनाथा॥ 
तब रघुपति सबही सिरु नाई । चले संग सिय अरु लघु भाई॥ 
रामु लखनु सिय बनहि सिधाए । गइउँ न संग न प्रान पठाए॥ 
यहु सबु भा इन्ह आँखिन्ह आगें । तउ न तजा तनु जीव अभागें॥ 
मोहि न लाज निज नेहु निहारी । राम सरिस सुत मैं महतारी॥ 
जिऐ मरै भल भूपति जाना । मोर हृदय सत कुलिस समाना॥ 


दो०-कौसल्या के बचन सुनि भरत सहित रनिवासु। 

ब्याकुल बिलपत राजगृह मानहुँ सोक नेवासु॥ १६६॥ 
बिलपहिं बिकल भरत दोउ भाई । कौसल्या लिए हृदय लगाई॥ 
भाँति अनेक भरतु समुझाए। कहि बिबेकमय बचन सुनाए॥ 
भरतहुँ मातु सकल समुझाई । कहि पुरान श्रुति कथा सुहाई॥ 
छल बिहीन सुचि सरल सुबानी । बोले भरत जोरि जुग पानी॥ 
जे अघ मातु पिता सुत मारें। गाइ गोठ महिसुर पुर जारें॥ 
जे अघ तिय बालक बध कीन्हें । मीत महीपति माहुर दीन्हे॥ 
जे पातक उपपातक अहहीं । करम बचन मन भव कबि कहहीं॥ 
ते पातक मोहि होहुँ बिधाता जौं यहु होइ मोर मत माता॥ 
दो०-जे परिहरि हरि हर चरन भजहिं भूतगन घोर। 

तेहि कइ गति मोहि देउ बिधि जौं जननी मत मोर॥ १६७॥ 

बेचहिं बेदु धरमु दुहि लेहीं । पिसुन पराय पाप कहि देहीं॥ 
कपटी कुटिल कलहप्रिय क्रोधी । बेद बिदूषक बिस्व बिरोधी॥ 
लोभी लंपट लोलुपचारा। जे ताकहिं परधनु परदारा॥ 
पावौं मैं तिन्ह कै गति घोरा। जौं जननी यहु संमत मोरा॥ 
जे नहिं साधुसंग अनुरागे। परमारथ पथ विमुख अभागे॥ 
जे न भजहिं हरि नरतनु पाई । जिन्हहि न हरि हर सुजसु सोहाई॥ 
तजि श्रुतिपंथु बाम पथ चलहीं । बंचक बिरति बेष जगु छलहीं॥ 
तिन्ह कै गति मोहि संकर देऊ। जननी जौं यहु जानौं भेऊ॥ 
दो०-मातु भरत के बचन सुनि साचे सरल सुभायँ। 
कहति राम प्रिय तात तुम्ह सदा बचन मन कायँ॥ १६८॥ 


राम प्रानहु तें प्रान तुम्हारे। तुम्ह रघुपतिहि प्रानहु तें प्यारे॥ 
बिधु बिष चवै स्त्रवै हिमु आगी । होइ बारिचर खारि बिरागी॥ 
भएँ ग्यानु बरु मिटै न मोहू। तुम्ह रामहि प्रतिकूल न होह्‌॥ 
मत तुम्हार यहु जो जग कहहीं । सो सपनेहुँ सुख सुगति न लहहीं॥ 
अस कहि मातु भरतु हियँ लाए । थन पय स्त्रवहिं नयन जल छाए॥ 
करत बिलाप बहुत एहि भाती । बैठेहिं बीति गई सब राती॥ 
बामदेउ बसिष्ठ तब आए । सचिव महाजन सकल बोलाए॥ 
मुनि बहु भाँति भरत उपदेसे। कहि परमारथ बचन सुदेसे॥ 
दो०-तात हृदये धीरजु धरहु करहु जो अवसर आजु। 

उठे भरत गुर बचन सुनि करन कहेउ सबु साजु॥ १६९॥ 
नुपतनु बेद बिदित अन्हवावा । परम बिचित्र बिमानु बनावा॥ 
गहि पद भरत मातु सब राखी । रहीं रानि दरसन अभिलाषी॥ 
चंदन अगर भार बहु आए। अमित अनेक सुगंध सुहाए॥ 
सरजु तीर रचि चिता बनाई। जनु सुरपुर सोपान सुहाई॥ 
एहि बिधि दाह क्रिया सब कीन्ही । बिधिवत न्हाइ तिलांजुलि दीन्ही ॥ 

सोधि सुमृति सब बेद पुराना । कीन्ह भरत दसगात बिधाना॥ 
जहँ जस मुनिबर आयसु दीन्हा । तहँ तस सहस भाँति सबु कीन्हा॥ 
भए बिसुद्ध दिए सब दाना । धेनु बाजि गज बाहन नाना॥ 
दो०-सिंघासन भूषन बसन अन्न धरनि धन धाम। 

दिए भरत लहि भूमिसुर भे परिपूरन काम॥१७०॥ 
पितु हित भरत कीन्हि जसि करनी । सो मुख लाख जाइ नहिं बरनी॥ 
सुदिनु सोधि मुनिबर तब आए । सचिव महाजन सकल बोलाए॥ 
बैठे राजसभां सब जाई । पठए बोलि भरत दोउ भाई॥ 
भरतु बसिष्ठ निकट बेठारे । नीति धरममय बचन उचारे॥ 
प्रथम कथा सब मुनिबर बरनी । कैकइ कुटिल कीन्हि जसि करनी॥ 
भूप धरमुब्रतु सत्य सराहा। जेहि तनु परिहरि प्रेमु निबाहा॥ 
कहत राम गुन सील सुभाऊ। सजल नयन पुलकेउ मुनिराऊ॥ 
बहुरि लखन सिय प्रीति बखानी । सोक सनेह मगन मुनि ग्यानी॥ 


दो०-सुनहु भरत भावी प्रबल बिलखि कहेउ मुनिनाथ। 

हानि लाभु जीवनु मरनु जसु अपजसु बिधि हाथ॥ १७१॥ 
अस बिचारि केहि देइअ दोसू । ब्यरथ काहि पर कीजिअ रोसू॥ 
तात बिचारु करहु मन माहीं । सोच जोगु दसरथु नृपु नाहीं॥ 
सोचिअ बिप्र जो बेद बिहीना । तजि निज धरमु बिषय लयलीना॥ 
सोचिअ नृपति जो नीति न जाना । जेहि न प्रजा प्रिय प्रान समाना॥ 
सोचिअ बयसु कृपन धनवानू । जो न अतिथि सिव भगति सुजानू॥ 
सोचिअ सूद्रु बिप्र अवमानी । मुखर मानप्रिय ग्यान गुमानी॥ 
सोचिअ पुनि पति बंचक नारी । कुटिल कलहप्रिय इच्छाचारी॥ 
सोचिअ बटु निज ब्रतु परिहरई । जो नहिं गुर आयसु अनुसरई॥ 
दो०-सोचिअ गृही जो मोह बस करइ करम पथ त्याग। 

सोचिअ जती प्रपंच रत बिगत बिबेक बिराग॥ १७२॥ 

बैखानस सोइ सोचे जोगू। तपु बिहाइ जेहि भावइ भोगू॥ 
सोचिअ पिसुन अकारन क्रोधी । जननि जनक गुर बंधु बिरोधी॥ 
सब बिधि सोचिअ पर अपकारी । निज तनु पोषक निरदय भारी॥ 
सोचनीय सबहीं बिधि सोई । जो न छाडि छलु हरि जन होई॥ 
सोचनीय नहिं कोसलराऊ । भुवन चारिदस प्रगट प्रभाऊ॥ 
भयउ न अहइ न अब होनिहारा । भूप भरत जस पिता तुम्हारा॥ 
बिधि हरि हरु सुरपति दिसिनाथा । बरनहिं सब दसरथ गुन गाथा॥ 
दो०-कहहु तात केहि भाँति कोउ करिहि बड़ाई तासु। 

राम लखन तुम्ह सत्रुहन सरिस सुअन सुचि जासु॥ १७३॥ 
सब प्रकार भूपति बड़भागी । बादि बिषादु करिअ तेहि लागी॥ 
यह सुनि समुझि सोचु परिहरहू । सिर धरि राज रजायसु करहू॥ 
राय राजपदु तुम्ह कहुँ दीन्हा । पिता बचनु फुर चाहिअ कीन्हा ॥ 
तजे रामु जेहिं बचनहि लागी । तनु परिहेउ राम बिरहागी॥ 
नृपहि बचन प्रिय नहिं प्रिय प्राना । करहु तात पितु बचन प्रवाना॥ 
करहु सीस धरि भूप रजाई । हइ तुम्ह कहँ सब भाँति भलाई॥ 
परसुराम पितु अग्या राखी । मारी मातु लोक सब साखी॥ 
तनय जजातिहि जौबनु दयऊ । पितु अग्याँ अघ अजसु न भयऊ॥ 
दो०- अनुचित उचित बिचारु तजि जे पालहिं पितु बैन। 

ते भाजन सुख सुजस के बसहिं अमरपति ऐन॥ १७४॥ 
अवसि नरेस बचन फुर करह्‌ । पालहु प्रजा सोकु परिहरहू॥ 
सुरपुर नृषु पाइहि परितोषू । तुम्ह कहुँ सुकृतु सुजसु नहिं दोषू॥ 
बेद बिदित संमत सबही का । जेहि पितु देइ सो पावइ टीका॥ 
करहु राजु परिहरहु गलानी । मानहु मोर बचन हित जानी॥ 
सुनि सुखु लहब राम बैदेहीं। अनुचित कहब न पंडित केहीं॥ 
कौसल्यादि सकल महतारी । तेउ प्रजा सुख होहिं सुखारीं॥ 

परम तुम्हार राम कर जानिहि । सो सब बिधि तुम्ह सन भल मानिहि॥ 
सौंपेहू राजु राम के आएँ। सेवा करेहु सनेह सुहाएँ॥ 
दो०--कीजिअ गुर आयसु अवसि कहहिं सचिव कर जोरि। 

रघुपति आएँ उचित जस तस तब करब बहोरि॥ १७५॥ 
कौसल्या धरि धीरजु कहई । पूत पथ्य गुर आयसु अहई॥ 
सो आदरिअ करिअ हित मानी । तजिअ बिषादु काल गति जानी॥ 
बन रघुपति सुरपुर नरनाहू। तुम्ह एहि भाँति तात कदराहू॥ 
परिजन प्रजा सचिव सब अंबा । तुम्हही सुत सब कहूँ अवलंबा॥ 
लखि बिधि बाम कालु कठिनाई । धीरजु धरहु मातु बलि जाई॥ 
सिर धरि गुर आयसु अनुसरहू। प्रजा पालि परिजन दुखु हरहू॥ 
गुर के बचन सचिव अभिनंदनु । सुने भरत हिय हित जनु चंदनु॥ 
सुनी बहोरि मातु मृदु बानी । सील सनेह सरल रस सानी॥ 
छ०- सानी सरल रस मातु बानी सुनि भरतु ब्याकुल भए। 

लोचन सरोरुह स्रवत सींचत बिरह उर अंकुर नए॥ 

सो दसा देखत समय तेहि बिसरी सबहि सुधि देह की। 

तुलसी सराहत सकल सादर सीरवे सहज सनेह की॥ 
सो०-भरतु कमल कर जोरि धीर धुरंधर धीर धरि। 

बचन अमिअं जनु बोरि देत उचित उत्तर सबहि॥ १७६॥ 

मासपारायण, अठारहवाँ विश्राम 


मोहि उपदेसु दीन्ह गुर नीका । प्रजा सचिव संमत सबही का॥ 
मातु उचित धरि आयसु दीन्हा । अवसि सीस धरि चाहउँ कीन्हा॥ 
गुर पितु मातु स्वामि हित बानी । सुनि मन मुदित करिअ भलि जानी॥ 
उचित कि अनुचित किएँ विचारू । धरमु जाइ सिर पातक भारू॥ 
तुम्ह तौ देहु सरल सिख सोई । जो आचरत मोर भल होई॥ 
जद्यपि यह समुझत हउँ नीके । तदपि होत परितोषु न जी कें॥ 

अब तुम्ह बिनय मोरि सुनि लेहू । मोहि अनुहरत सिखावनु देहू॥ 
ऊतरु देउ छमब अपराधू। दुखित दोष गुन गनहिं न साधू॥ 
दो०-पितु सुरपुर सिय रामु बन करन कहहु मोहि राजु। 

एहि तें जानहु मोर हित कै आपन बड़ काजु॥ १७७॥ 


हित हमार सियपति सेवकाई । सो हरि लीन्ह मातु कुटिलाई॥ 
मैं अनुमानि दीख मन माहीं । आन उपाये मोर हित नाहीं॥ 
सोक समाजु राजु केहि लेखें । लखन राम सिय बिनु पद देखें॥ 
बादि बसन बिनु भूषन भारू । बादि बिरति बिनु ब्रह्म बिचारू॥ 
सरुज सरीर बादि बहु भोगा । बिनु हरिभगति जाये जप जोगा॥ 
जाये जीव बिनु देह सुहाई । बादि मोर सबु बिनु रघुराई॥ 
जाउँ राम पहिं आयसु देहू । एकहिं आँक मोर हित एहू॥ 
मोहि नृप करि भल आपन चहहू । सोउ सनेह जड़ता बस कहहू॥ 
दो०-कैकेई सुअ कुटिलमति राम बिमुख गतलाज। 

तुम्ह चाहत सुखु मोहबस मोहि से अधम कें राज॥ १७८॥ 
कहउँ साँचु सब सुनि पतिआहू । चाहिअ धरमसील नरनाहू॥ 
मोहि राजु हठि देइहहु जबहीं । रसा रसातल जाइहि तबहीं॥ 
मोहि समान को पाप निवासू । जेहि लगि सीय राम बनबासू॥ 
राय राम कहुँ काननु दीन्हा । बिछुरत गमनु अमरपुर कीन्हा॥ 
मैं सठु सब अनरथ कर हेतू । बैठ बात सब सुनउँ सचेतू॥ 
बिनु रघुबीर बिलोकि अबासू । रहे प्रान सहि जग उपहासू॥ 
राम पुनीत बिषय रस रूखे । लोलुप भूमि भोग के भूखे॥ 
कहँ लगि कहौं हृदय कठिनाई । निदरि कुलिसु जेहिं लही बड़ाई॥ 
दो०-कारन तें कारजु कठिन होइ दोसु नहिं मोर। 

कुलिस अस्थि तें उपल तें लोह कराल कठोर॥ १७९॥ 

कैकेई भव तनु अनुरागे। पावँर प्रान अघाइ अभागे 
जौं प्रिय बिरहँ प्रान प्रिय लागे । देखब सुनब बहुत अब आगे॥ 
लखन राम सिय कहुँ बनु दीन्हा । पठइ अमरपुर पति हित कीन्हा॥ 
लीन्ह बिधवपन अपजसु आपू । दीन्हेउ प्रजहि सोकु संतापू॥ 
मोहि दीन्ह सुखु सुजसु सुराजू । कीन्ह कैकई सब कर काजू॥ 
एहि तें मोर काह अब नीका । तेहि पर देन कहहु तुम्ह टीका॥ 
कैकइ जठर जनमि जग माहीं । यह मोहि कहे कछु अनुचित नाहीं॥ 
मोरि बात सब बिधिहिँ बनाई । प्रजा पाँच कत करहु सहाई॥ 
दो०-ग्रह ग्रहीत पुनि बात बस तेहि पुनि बीछी मार। 

तेहि पिआइअ बारुनी कहहु काह उपचार॥ १८०॥ 
कैकइ सुअन जोगु जग जोई । चतुर बिरंचि दीन्ह मोहि सोई॥ 
दसरथ तनय राम लघु भाई । दीन्हि मोहि बिधि बादि बड़ाई॥ 
तुम्ह सब कहहु कढ़ावन टीका । राय रजायसु सब कहे नीका॥ 
उतरु देउँ केहि बिधि केहि केही । कहहु सुखेन जथा रुचि जेही॥ 
मोहि कुमातु समेत बिहाई । कहहु कहिहि के कीन्ह भलाई॥ 
मो बिनु को सचराचर माहीं । जेहि सिय रामु प्रानप्रिय नाहीं॥ 
परम हानि सब कहे बड़ लाहू। अदिनु मोर नहिं दूषन काहू॥ 
संसय सील प्रेम बस अहहू । सबुइ उचित सब जो कछु कहहू॥ 
दो०-राम मातु सुठि सरलचित मो पर प्रेमु बिसेषि। 

कहइ सुभाय सनेह बस मोरि दीनता देखि॥१८१॥ 
गुर बिबेक सागर जगु जाना । जिन्हहि बिस्व कर बदर समाना॥ 
मो कहँ तिलक साज सज सोऊ । भएं बिधि बिमुख बिमुख सबु कोऊ॥ 
परिहरि रामु सीय जग माहीं । कोउ न कहिहि मोर मत नाहीं॥ 
सो मैं सुनब सहब सुखु मानी। अंतहुँ कीच तहाँ जहँ पानी॥ 
डरु न मोहि जग कहिहि कि पोचू । परलोकहु कर नाहिन सोचू॥ 
एकइ उर बस दुसह दवारी। मोहि लगि भे सिय रामु दुखारी ॥ 

जीवन लाहु लखन भल पावा । सबु तजि राम चरन मनु लावा॥ 
मोर जनम रघुबर बन लागी । झूठ काह पछिताउँ अभागी॥ 
दो०- आपनि दारुन दीनता कहउँ सबहि सिरु नाइ। 

देखें बिनु रघुनाथ पद जिय कै जरनि न जाइ॥१८२॥ 
आन उपाउ मोहि नहिं सूझा । को जिय कै रघुबर बिनु बूझा॥ 
एकहि आँक इहड मन माहीं । प्रातकाल चलिहउँ प्रभु पाहीं॥ 
जद्यपि मैं अनभल अपराधी । भे मोहि कारन सकल उपाधी॥ 
तदपि सरन सनमुख मोहि देखी । छमि सब करिहहिँ कृपा बिसेषी ॥ 
सील सकुच सुठि सरल सुभाऊ। कृपा सनेह सदन रघुराऊ॥ 
अरिहुक अनभल कीन्ह न रामा । में सिसु सेवक जद्यपि बामा॥ 
तुम्ह पै पाँच मोर भल मानी । आयसु आसिष देहु सुबानी॥ 
जेहिं सुनि बिनय मोहि जनु जानी । आवहिं बहुरि रामु रजधानी॥ 
दो०-जद्यपि जनमु कुमातु तें मैं सठु सदा सदोस। 

आपन जानि न त्यागिहहिं मोहि रघुबीर भरोस॥ १८३॥ 
भरत बचन सब कहूँ प्रिय लागे । राम सनेह सुधाँ जनु पागे॥ 
लोग वियोग बिषम बिष दागे। मंत्र सबीज सुनत जनु जागे॥ 
मातु सचिव गुर पुर नर नारी । सकल सनेहे बिकल भए भारी॥ 
भरतहि कहहिं सराहि सराही। राम प्रेम मूरति तनु आही॥ 
तात भरत अस काहे न कहहू। प्रान समान राम प्रिय अहहू॥ 
जो पारेर अपनी जड़ताईं तुम्हहि सुगाइ मातु कुटिलाई॥ 
सो सठु कोटिक पुरुष समेता । बसिहि कलप सत नरक निकेता॥ 
अहि अघ अवगुन नहिं मनि गहई । हरइ गरल दुख दारिद दहई॥ 
दो०- अवसि चलिअ बन रामु जहाँ भरत मंत्रु भल कीन्ह। 

सोक सिंधु बूड़त सबहि तुम्ह अवलंबनु दीन्ह॥ १८४॥ 
भा सब के मन मोटु न थोरा । जनु घन धुनि सुनि चातक मोरा॥ 
चलत प्रात लखि निरनउ नीके । भरतु प्रानप्रिय भे सबही के॥ 

मुनिहि बंदि भरतहि सिरु नाई । चले सकल घर बिदा कराई॥ 
धन्य भरत जीवनु जग माहीं । सीलु सनेहु सराहत जाहीं॥ 
कहहिं परसपर भा बड़ काजू । सकल चले कर साजहिं साजू॥ 
जेहि राखहिं रहु घर रखवारी । सो जानइ जनु गरदनि मारी॥ 
कोउ कह रहन कहिअ नहिं काहू । को न चहइ जग जीवन लाहू॥ 
दो०-जरउ सो संपति सदन सुखु सुहृद मातु पितु भाइ। 
सनमुख होत जो राम पद करै न सहस सहाइ॥ १८५॥ 
घर घर साजहिं बाहन नाना । हरघु हृदये परभात पयाना॥ 
भरत जाइ घर कीन्ह बिचारू । नगरु बाजि गज भवन भेंडारू॥ 
संपति सब रघुपति कै आही । जौं बिनु जतन चलौं तजि ताही॥ 
तौ परिनाम न मोरि भलाई । पाप सिरोमनि साइँ दोहाई॥ 
करइ स्वामि हित सेवकु सोई । दूषन कोटि देइ किन कोई॥ 
अस विचारि सुचि सेवक बोले । जे सपनेहुँ निज धरम न डोले॥ 
कहि सबु मरमु धरमु भल भाषा । जो जेहि लायक सो तेहिं राखा॥ 
करि सबु जतनु राखि रखवारे । राम मातु पहिं भरतु सिधारे॥ 


दो०- आरत जननी जानि सब भरत सनेह सुजान। 
कहेउ बनावन पालको सजन सुखासन जान॥ १८६॥ 


चक्क चक्कि जिमि पुर नर नारी । चहत प्रात उर आरत भारी॥ 
जागत सब निसि भयउ बिहाना । भरत बोलाए सचिव सुजाना॥ 
कहेउ लेहु सबु तिलक समाजू । बनहि देब मुनि रामहि राजू॥ 
बेगि चलहु सुनि सचिव जोहारे । तुरत तुरग रथ नाग सँवारे॥ 
अरुंधती अरु अगिनि समाऊ । रथ चढ़ि चले प्रथम मुनिराऊ॥ 
बिप्र बृंद चढि बाहन नाना । चले सकल तप तेज निधाना॥ 
नगर लोग सब सजि सजि जाना । चित्रकूट कहूँ कीन्ह पयाना॥ 
सिनिका सुभग न जाहि बखानी । चढ़ि चढ़ि चलत भई सब रानी॥ 

दो०-सौंपि नगर सुचि सेवकनि सादर सकल चलाइ। 
सुमिरि राम सिय चरन तब चले भरत दोउ भाइ॥ १८७॥ 


राम दरस बस सब नर नारी । जनु करि करिनि चले तकि बारी॥ 
बन सिय रामु समुझि मन माहीं । सानुज भरत पयादेहिं जाहीं॥ 
देखि सनेहु लोग अनुरागे । उतरि चले हय गय रथ त्यागे॥ 
जाइ समीप राखि निज डोली । राम मातु मृदु बानी बोली॥ 
तात चढ़हु रथ बलि महतारी । होइहि प्रिय परिवारु दुखारी॥ 
तुम्हें चलत चलिहि सबु लोगू । सकल सोक कृस नहिं मग जोगू॥ 
सिर धरि बचन चरन सिरु नाई । रथ चढ़ि चलत भए दोउ भाई॥ 
तमसा प्रथम दिवस करि बासू । दूसर गोमति तीर निवासू॥ 
दो०-पय अहार फल असन एक निसि भोजन एक लोग। 

करत राम हित नेम ब्रत परिहरि भूषन भोग॥ १८८॥ 
सई तीर बसि चले बिहाने । सँगबेरपुर सब निअराने॥ 
समाचार सब सुने निषादा । हदये बिचार करइ सबिषादा॥ 
कारन कवन भरतु बन जाहीं। है कछु कपट भाउ मन माहीं॥ 
जौं पै जियें न होति कुटिलाई । तौ कत लीन्ह संग कटकाई॥ 
जानहिं सानुज रामहि मारी । करउँ अकंटक राजु सुखारी॥ 
भरत न राजनीति उर आनी। तब कलंकु अब जीवन हानी॥ 
सकल सुरासुर जुरहि जुझारा । रामहि समर न जीतनिहारा॥ 
का आचरजु भरतु अस करहीं । नहिं बिष बेलि अमिअ फल फरहीं॥ 
दो०- अस बिचारि गुहँँ ग्याति सन कहेउ सजग सब होहु। 

हथवाँसहु बोरहु तरनि कीजिअ घाटारोहु॥ १८९॥ 
होहु सँजोइल रोकहु घाटा । ठाटहु सकल मरै के ठाटा॥ 
सनमुख लोह भरत सन लेऊँ । जिअत न सुरसरि उतरन देऊँ॥ 
समर मरनु पुनि सुरसरि तीरा । राम काजु छनभंगु सरीरा॥ 

भरत भाइ नृपु में जन नीचू। बड़ भाग असि पाइअ मीचू॥ 
स्वामि काज करिहउँ रन रारी । जस धवलिहउँ भुवन दस चारी॥ 
तजउँ प्रान रघुनाथ निहोरें । दुहूँ हाथ मुद मोदक मोरें॥ 
साधु समाज न जाकर लेखा । राम भगत महेँ जासु न रेखा॥ 
जायें जिअत जग सो महि भारू । जननी जौबन बिटप कुठारू॥ 


दो०-बिगत बिषाद निषादपति सबहि बढाइ उछाहु। 

सुमिरि राम मागेउ तुरत तरकस धनुष सनाहु॥ १९०॥ 
बेगहु भाइहु सजहु संजोऊ। सुनि रजाइ कदराइ न कोऊ॥ 
भलेहिं नाथ सब कहहिं सहरषा । एकहि एक बढ़ावइ करषा॥ 
चले निषाद जोहारि जोहारी । सूर सकल रन रूचइ रारी॥ 
सुमिरि राम पद पंकज पनहीं । भाथीं बाँधि चढ़ाइन्हि धनहीं॥ 
अँगरी पहिरि कूँड़ि सिर धरहीं । फरसा बाँस सेल सम करहीं॥ 
एक कुसल अति ओड़न खाॉड़े | कूदहिं गगन मनहुँ छिति छांड़े॥ 
निज निज साजु समाजु बनाई । गुह राउतहि जोहारे जाई॥ 
देखि सुभट सब लायक जाने। लै लै नाम सकल सनमाने॥ 
दो०-भाइहु लावहु धोख जनि आजु काज बड़ मोहि। 

सुनि सरोष बोले सुभट बीर अधीर न होहि॥१९१॥ 
राम प्रताप नाथ बल तोरे । करहि कटकु बिनु भट बिनु घोरे॥ 
जीवत पाउ न पार्छ धरहीं। रुड मुंडमय मेदिनि करहीं॥ 
दीख निषादनाथ भल टोलू । कहेउ बजाउ जुझाऊ ढोलू॥ 
एतना कहत छींक भइ बाँए । कहेउ सगुनिअन्ह खेत सुहाए॥ 
बूढ़ एकु कह सगुन बिचारी । भरतहि मिलिअ न होइहि रारी॥ 
रामहि भरतु मनावन जाहीं । सगुन कहइ अस बिग्रहु नाहीं॥ 
सुनि गुह कहइ नीक कह बूढ़ा । सहसा करि पछिताहिं बिमूढ़ा॥ 
भरत सुभाउ सीलु बिनु बूझें । बडि हित हानि जानि बिनु जूझें॥ 

दो०-गहहु घाट भट समिटि सब लेउँ मरम मिलि जाइ। 

बूझि मित्र अरि मध्य गति तस तब करिहउँ आइ॥ १९२॥ 
लखब सनेहु सुभायँ सुहाएँ। बैरु प्रीति नहिं दुरइँ दुराएँ॥ 
अस कहि भेंट सँजोवन लागे । कंद मूल फल खग मृग मागे॥ 
मीन पीन पाठीन पुराने । भरि भरि भार कहारन्ह आने॥ 
मिलन साजु सजि मिलन सिधाए । मंगल मूल सगुन सुभ पाए॥ 
देखि दूरि तें कहि निज नामू । कीन्ह मुनीसहि दंड प्रनाम्‌॥ 
जानि रामप्रिय दीन्हि असीसा । भरतहि कहेउ बुझाइ मुनीसा॥ 
राम सखा सुनि संदनु त्यागा। चले उतरि उमगत अनुरागा॥ 
गाउँ जाति गुहे नाउँ सुनाई । कीन्ह जोहारु माथ महि लाई॥ 
दो०-करत दंडवत देखि तेहि भरत लीन्ह उर लाइ। 

मनहुँ लखन सन भेंट भइ प्रेमु न हृदयँ समाइ॥ १९३॥ 
भेटत भरतु ताहि अति प्रीती । लोग सिहाहिं प्रेम कै रीती॥ 
धन्य धन्य धुनि मंगल मूला । सुर सराहि तेहि बरिसहिँ फूला॥ 
लोक बेद सब भातिहिं नीचा । जासु छाँह छुइ़ लेइअ सींचा॥ 
तेहि भरि अंक राम लघु भ्राता । मिलत पुलक परिपूरित गाता॥ 
राम राम कहि जे जमुहाहीं । तिन्हहि न पाप पुंज समुहाहीं॥ 
यह तौ राम लाइ उर लीन्हा । कुल समेत जगु पावन कीन्हा ॥ 
करमनास जलु सुरसरि परई । तेहि को कहहु सीस नहिं धरई॥ 
उलटा नामु जपत जगु जाना । बालमीकि भए ब्रह्म समाना॥ 
दो०-स्वपच सबर खस जमन जड़ पार्वेर कोल किरात। 

रामु कहत पावन परम होत भुवन बिख्यात॥ १९४॥ 
नहिं अचिरिजु जुग जुग चलि आई । केहि न दीन्हि रघुबीर बड़ाई॥ 
राम नाम महिमा सुर कहहीं । सुनि सुनि अवध लोग सुखु लहहीं॥ 

रामसखहि मिलि भरत सप्रेमा । पूँछी कुसल सुमंगल खेमा॥ 
देखि भरत कर सीलु सनेहू । भा निषाद तेहि समय बिदेहू॥ 
सकुच सनेहु मोटु मन बाढ़ा भरतहि चितवत एकटक ठाढ़ा॥ 
धरि धीरजु पद बंदि बहोरी । बिनय सप्रेम करत कर जोरी॥ 
कुसल मूल पद पंकज पेखी । मैं तिहुँ काल कुसल निज लेखी ॥ 
अब प्रभु परम अनुग्रह तोरें । सहित कोटि कुल मंगल मोरें॥ 
दो०-समुझि मोरि करतूति कुलु प्रभु महिमा जिये जोइ। 

जो न भजइ रघुबीर पद जग बिधि बंचित सोइ॥ १९५॥ 
कपटी कायर कुमति कुजाती । लोक बेद बाहेर सब भाँती॥ 
राम कीन्ह आपन जबही तें। भयउँ भुवन भूषन तबही तें॥ 
देखि प्रीति सुनि बिनय सुहाई । मिलेउ बहोरि भरत लघु भाई॥ 
कहि निषाद निज नाम सुबानीं । सादर सकल जोहारीं रानीं॥ 
जानि लखन सम देहिं असीसा । जिअहु सुखी सय लाख बरीसा॥ 
निरखि निषादु नगर नर नारी । भए सुखी जनु लखनु निहारी॥ 
कहहिं लहेउ एहिं जीवन लाहू। भॅटेउ रामभद्र भरि बाहू॥ 
सुनि निषादु निज भाग बड़ाई । प्रमुदित मन लइ चलेउ लेवाई॥ 


दो०-सनकारे सेवक सकल चले स्वामि रुख पाइ। 
घर तरु तर सर बाग बन बास बनाएन्हि जाइ॥ १९६॥ 


सुंगबेरपुर भरत दीख जब । भे सनेहँँ सब अंग सिथिल तब॥ 
सोहत दिएँ निषादहि लागू । जनु तनु धरें बिनय अनुरागू॥ 
एहि बिधि भरत सेनु सबु संगा । दीखि जाइ जग पावनि गंगा॥ 
रामघाट कहँ कीन्ह प्रनाम्‌ । भा मनु मगनु मिले जनु राम्‌॥ 
करहि प्रनाम नगर नर नारी। मुदित ब्रहामय बारि निहारी॥ 
करि मज्जनु मागहिं कर जोरी । रामचंद्र पद प्रीति न थोरी॥ 

भरत कहेउ सुरसरि तव रेनू । सकल सुखद सेवक सुरधेन्‌॥ 
जोरि पानि बर मागउँ एहू। सीय राम पद सहज सनेहू॥ 
दो०-एहि बिधि मज्जनु भरतु करि गुर अनुसासन पाइ। 

मातु नहानीं जानि सब डेरा चले लवाइ॥१९७॥ 
जहँ तहे लोगन्ह डेरा कीन्हा । भरत सोधु सबही कर लीन्हा॥ 
सुर सेवा करि आयसु पाईं । राम मातु पहिँ गे दोउ भाई॥ 
चरन चापि कहि कहि मृदु बानी । जननीं सकल भरत सनमानी॥ 
भाइहि सौंपि मातु सेवकाई। आपु निषादहि लीन्ह बोलाई॥ 
चले सखा कर सों कर जोरेँ । सिथिल सरीरु सनेह न थोरें॥ 
पूँछत सखहि सो ठाउँ देखाऊ। नेकु नयन मन जरनि जुड़ाऊ॥ 
जहँ सिय रामु लखनु निसि सोए । कहत भरे जल लोचन कोए॥ 
भरत बचन सुनि भयउ बिषादू । तुरत तहाँ लइ गयउ निषादू॥ 
दो०-जहँँ सिंसुपा पुनीत तर रघुबर किय बिश्रामु। 

अति सनेहँ सादर भरत कीन्हेउ दंड प्रनामु॥ १९८॥ 
कुस साँथरी निहारि सुहाई । कीन्ह प्रनामु प्रदच्छिन जाई॥ 
चरन रेख रज आंखिन्ह लाई । बनइ न कहत प्रीति अधिकाई॥ 
कनक बिंदु दुइ चारिक देखे । राखे सीस सीय सम लेखे॥ 
सजल बिलोचन हृदयं गलानी । कहत सखा सन बचन सुबानी॥ 
श्रीहत सीय बिरहँ दुतिहीना । जथा अवध नर नारि बिलीना॥ 
पिता जनक देउँ पटतर केही । करतल भोगु जोगु जग जेही॥ 
ससुर भानुकुल भानु भुआलू । जेहि सिहात अमरावतिपालू॥ 
प्राननाथु रघुनाथ गोसाई। जो बड़ होत सो राम बड़ाई॥ 
दो०-पति देवता सुतीय मनि सीय साँथरी देखि। 

बिहरत हृदउ न हहरि हर पनि तें कठिन बनिसेषि॥ १९९॥ 

लालन जोगु लखन लघु लोने । भे न भाइ अस अहहिं न होने॥ 
पुरजन प्रिय पितु मातु दुलारे । सिय रघुबीरहि प्रानपिआरे॥ 
मृदु मूरति सुकुमार सुभाऊ। तात बाउ तन लाग न काऊ॥ 
ते बन सहहिं बिपति सब भाँती । निदरे कोटि कुलिस एहिं छाती ॥ 
राम जनमि जगु कीन्ह उजागर । रूप सील सुख सब गुन सागर॥ 
पुरजन परिजन गुर पितु माता । राम सुभाउ सबहि सुखदाता॥ 
बैरिउ राम बड़ाई करहीं । बोलनिमिलनि बिनय मन हरहीं॥ 
सारद कोटि कोटि सत सेषा । करिन सकहिं प्रभु गुन गन लेखा॥ 
दो०-सुखस्वरूप रघुबंसमनि मंगल मोद निधान। 
ते सोवत कुस डासि महि बिधि गति अति बलवान॥ २००॥ 
राम सुना दुखु कान न काऊ । जीवनतरु जिमि जोगवइ राऊ॥ 
पलक नयन फनि मनि जेहि भाती । जोगवहिं जननि सकल दिन राती ॥ 
ते अब फिरत बिपिन पदचारी । कंद मूल फल फूल अहारी॥ 
धिग कैकई अमंगल मूला । भइसि प्रान प्रियतम प्रतिकूला॥ 
मैं धिग धिग अघ उदधि अभागी । सबु उतपातु भयउ जेहि लागी॥ 
कुल कलंकु करि सृजेउ बिधातां। साइँदोह मोहि कीन्ह कुमाताँ॥ 
सुनि सप्रेम समुझाव निषादू । नाथ करिअ कत बादि बिषादू॥ 
राम तुम्हहि प्रिय तुम्ह प्रिय रामहि । यह निरजोसु दोसु बिधि बामहि॥ 
छं०- निधि बाम को करनी कठिन जेहिं मातु कीन्ही बावरी। 
तेहि राति पुनि पुनि करहिं प्रभु सादर सरहना रावरी॥ 
तुलसी न तुम्ह सो राम प्रीतमु कहतु हौं सौंहें किएँ। 
परिनाम मंगल जानि अपने आनिए धीरजु हिएँ॥ 


सो०-अंतरजामी रामु सकुच सप्रेम कृपायतन। 
चलिअ करिअ बिश्रामु यह बिचारि दृढ़ आनि मन॥२०१॥ 

सखा बचन सुनि उर धरि धीरा । बास चले सुमिरत रघुबीरा॥ 
यह सुधि पाइ नगर नर नारी । चले बिलोकन आरत भारी॥ 
परदखिना करि करहिं प्रनामा। देहिं कैकइहि खोरि निकामा॥ 
भरि भरि बारि बिलोचन लेहीं । बाम बिधातहि दूषन देहीं॥ 
एक सराहहिं भरत सनेहू। कोउ कह नृपति निबाहेउ नेहू॥ 
निंदहिं आपु सराहि निषादहि । को कहि सकइ विमोह बिषादहि॥ 
एहि बिधि राति लोगु सबु जागा । भा भिनुसार गुदारा लागा॥ 
गुरहि सुनावे चढाइ सुहाई । नई नाव सब मातु चढ़ाई॥ 
दंड चारि महँ भा सबु पारा । उतरि भरत तब सबहिं सँभारा॥ 
दो०-प्रातक्रिया करि मातु पद बंदि गुरहि सिरु नाइ। 

आगें किए निषाद गन दीन्हेड कटकु चलाइ॥ २०२॥ 
कियउ निषादनाथु अगुआई । मातु पालको सकल चलाई॥ 
साथ बोलाइ भाइ लघु दीन्हा । बिप्रन्ह सहित गवनु गुर कीन्हा॥ 
आपु सुरसरिहि कीन्ह प्रनामू । सुमिरे लखन सहित सिय रामू॥ 
गवने भरत पयादेहिं पाए । कोतल संग जाहि डोरिआए॥ 
कहहिं सुसेवक बारहिं बारा । होइअ नाथ अस्व असवारा॥ 
रामु पयादेहिं पायँ सिधाए । हम कहूँ रथ गज बाजि बनाए॥ 
सिर भर जाउँ उचित अस मोरा । सब तें सेवक धरमु कठोरा॥ 
देखि भरत गति सुनि मदु बानी । सब सेवक गन गरहिं गलानी॥ 
दो०- भरत तीसरे पहर कहँ कीन्ह प्रबेसु प्रयाग। 

कहत राम सिय राम सिय उमगि उमगि अनुराग॥ २०३॥ 
झलका झलकत पायन्ह कैसे । पंकज कोस ओस कन जैसें॥ 
भरत पयादेहिं आए आजू । भयउ दुखित सुनि सकल समाजू॥ 
खबरि लीन्ह सब लोग नहाए । कोन्ह प्रनामु त्रिबेनिहिं आए॥ 

सबिधि सितासित नीर नहाने दिए दान महिसुर सनमाने॥ 
देखत स्यामल धवल हलोरे । पुलकि सरीर भरत कर जोरे॥ 
सकल काम प्रद तीरथराऊ। बेद बिदित जग प्रगट प्रभाऊ॥ 
मागउँ भीख त्यागि निज धरमू । आरत काह न करइ कुकरमू॥ 
अस जिय जानि सुजान सुदानी । सफल करहिं जग जाचक बानी॥ 


दो०-- अरथ न धरम न काम रुचि गति न चहउँ निरबान। 
जनम जनम रति राम पद यह बरदानु न आन॥२०४॥ 


जानहुँ रामु कुटिल करि मोही । लोग कहउ गुर साहिब द्रोही॥ 
सीता राम चरन रति मोरें। अनुदिन बढ़उ अनुग्रह तोरें॥ 
जलदु जनम भरि सुरति बिसारउ । जाचत जलु पब्रि पाहन डारउ॥ 
चातकु रटनि घटें घटि जाई । बढें प्रेमु सब भाति भलाई॥ 
कनकहिं बान चढ़इ जिमि दाहे । तिमि प्रियतम पद नेम निबाहे॥ 
भरत बचन सुनि माझ त्रिबेनी । भइ मृटु बानि सुमंगल देनी॥ 
तात भरत तुम्ह सब बिधि साधू । राम चरन अनुराग अगाधू॥ 
बादि गलानि करहु मन माहीं । तुम्ह सम रामहि कोउ प्रिय नाहीं॥ 
दो०-तनु पुलकेउ हियं हरषु सुनि बेनि बचन अनुकूल। 

भरत धन्य कहि धन्य सुर हरषित बरषहिं फूल॥ २०५॥ 
प्रमुदित तीरथराज निवासी । बैखानस बटु गृही उदासी॥ 
कहहिं परसपर मिलि दस पाँचा । भरत सनेहु सीलु सुचि साँचा॥ 
सुनत राम गुन ग्राम सुहाए। भरद्वाज मुनिबर पहि आए॥ 
दंड प्रनामु करत मुनि देखे । मूरतिमंत भाग्य निज लेखे॥ 
धाइ उठाइ लाइ उर लीन्हे। दीन्हि असीस कृतारथ कोन्हे॥ 
आसनु दीन्ह नाइ सिरु बैठे । चहत सकुच गृह जनु भजि पैठे ॥ 
मुनि पूँछब कछु यह बड़ सोचू । बोले रिषि लखि सीलु सँकोचू॥ 
सुनहु भरत हम सब सुधि पाई । बिधि करतब पर किछु न बसाई॥ 

दो०-तुम्ह गलानि जियँ जनि करहु समुझि मातु करतूति। 

तात कैकइहि दोसु नहिं गई गिरा मति धूति॥२०६॥ 
यहउ कहत भल कहिहि न कोऊ । लोकु बेदु बुध संमत दोऊ॥ 
तात तुम्हार बिमल जसु गाई । पाइहि लोकउ बेदु बड़ाई॥ 
लोक बेद संमत सबु कहई । जेहि पितु देइ राजु सो लहई॥ 
राउ सत्यब्रत तुम्हहि बोलाई । देत राजु सुखु धरमु बड़ाई॥ 
राम गवनु बन अनरथ मूला । जो सुनि सकल बिस्व भइ सूला॥ 
सो भावी बस रानि अयानी। करि कुचालि अंतहुँ पछितानी॥ 
तहँउँ तुम्हार अलप अपराधू । कहै सो अधम अयान असाधू॥ 
करतेहु राजु त तुम्हहि न दोषू । रामहि होत सुनत संतोषू॥ 
दो०- अब अति कोन्हेहु भरत भल तुम्हहि उचित मत एहु। 

सकल सुमंगल मूल जग रघुबर चरन सनेहु॥२०७॥ 
सो तुम्हार धनु जीवनु प्राना । भूरिभाग को तुम्हहि समाना॥ 
यह तुम्हार आचरजु न ताता । दसरथ सुअन राम प्रिय भ्राता॥ 
सुनहु भरत रघुबर मन माहीं । पेम पात्रु तुम्ह सम कोउ नाहीं॥ 
लखन राम सीतहि अति प्रीती । निसि सब तुम्हहि सराहत बीती॥ 
जाना मरमु नहात प्रयागा। मगन होहि तुम्हें अनुरागा॥ 
तुम्ह पर अस सनेहु रघुबर कें । सुख जीवन जग जस जड़ नर कें ॥ 
यह न अधिक रघुबीर बड़ाई । प्रनत कुटुंब पाल रघुराई॥ 
तुम्ह तौ भरत मोर मत एहू। धरें देह जनु राम सनेहू॥ 
दो०-तुम्ह कहँ भरत कलंक यह हम सब कहुँ उपदेसु। 

राम भगति रस सिद्धि हित भा यह समउ गनेसु॥ २०८॥ 
नव बिधु बिमल तात जसु तोरा । रघुबर किंकर कुमुद चकोरा॥ 
उदित सदा अँथइहि कबहुँ ना । घटिहि न जग नभ दिन दिन दूना॥ 

कोक तिलोक प्रीति अति करिही । प्रभु प्रताप रबि छबिहि न हरिही॥ 
निसि दिन सुखद सदा सब काहू । ग्रसिहि न कैकइ करतबु राहू॥ 
पूरन राम सुपेम पियूषा। गुर अवमान दोष नहिं दूषा॥ 
राम भगत अब अमिअँ अघाहूँ । कीन्हेहु सुलभ सुधा बसुधाह॥ 
भूप भगीरथ सुरसरि आनी । सुमिरत सकल सुमंगल खानी॥ 
दसरथ गुन गन बरनि न जाहीं । अधिकु कहा जेहि सम जग नाहीं 
दो०-जासु सनेह सकोच बस राम प्रगट भए आइ। 

जे हर हिय नयननि कबहुँ निरखे नहीं अघाइ॥ २०९॥ 
कीरति बिधु तुम्ह कीन्ह अनूपा । जहँ बस राम पेम मृगरूपा॥ 
तात गलानि करहु जिये जाएँ । डरहु दरिद्रहि पारसु पाएँ॥ 
सुनहु भरत हम झूठ न कहहीं । उदासीन तापस बन रहहीं॥ 
सब साधन कर सुफल सुहावा । लखन राम सिय दरसनु पावा॥ 
तेहि फल कर फलु दरस तुम्हारा । सहित पयाग सुभाग हमारा॥ 
भरत धन्य तुम्ह जसु जगु जयऊ । कहि अस पेम मगन मुनि भयऊ॥ 
सुनि मुनि बचन सभासद हरषे । साधु सराहि सुमन सुर बरषे॥ 
धन्य धन्य धुनि गगन पयागा । सुनि सुनि भरतु मगन अनुरागा॥ 
दो०-पुलक गात हिय रामु सिय सजल सरोरुह नैन। 

करि प्रनामु मुनि मंडलिहि बोले गदगद बैन॥२१०॥ 
मुनि समाजु अरु तीरथराजू । साँचिहुँ सपथ अघाइ अकाजू॥ 
एहिं थल जौं किछु कहिअ बनाई । एहि सम अधिक न अघ अधमाई॥ 
तुम्ह सर्बग्य कहउँ सतिभाऊ। उर अंतरजामी रघुराऊ॥ 
मोहि न मातु करतब कर सोचू । नहिं दुखु जियें जगु जानिहि पोच्‌॥ 
नाहिन डरु बिगरिहि परलोकू । पितहु मरन कर मोहि न सोकू ॥ 
सुकृत सुजस भरि भुअन सुहाए । लछिमन राम सरिस सुत पाए॥ 

राम बिरहेँ तजि तनु छनभंगू । भूप सोच कर कवन प्रसंगू॥ 
राम लखन सिय बिनु पग पनहीं । करि मुनि बेष फिरहिं बन बनहीं॥ 
दो०- अजिन बसन फल असन महि सयन डासि कुस पात। 

बसि तरु तर नित सहत हिम आतप बरषा बात॥२११॥ 


एहि दुख दाहे दहइ दिन छाती । भूख न बासर नीद न राती॥ 
एहि कुरोग कर औषधु नाहीं । सोधेउँ सकल बिस्व मन माहीं॥ 
मातु कुमत बढ़ई अघ मूला । तेहिं हमार हित कीन्ह बँसूला॥ 
कलि कुकाठ कर कीन्ह कुजंत्रू । गाडि अवधि पढ़ि कठिन कुमंत्रू॥ 
मोहि लगि यहु कुठाटु तेहि ठाटा । घालेसि सब जगु बारहबाटा॥ 
मिटइ कुजोगु राम फिरि आएँ । बसइ अवध नहिं आन उपाएँ॥ 
भरत बचन सुनि मुनि सुखु पाई । सबहिं कीन्हि बहु भाँति बड़ाई॥ 
तात करहु जनि सोचु बिसेषी । सब दुखु मिटिहि राम पग देखी ॥ 
दो०--करि प्रबोधु मुनिबर कहेउ अतिथि पेमप्रिय होहु। 

कंद मूल फल फूल हम देहिं लेहु करि छोहु॥२१२॥ 
सुनि मुनि बचन भरत हियँ सोचू। भयउ कुअवसर कठिन सँकोचू॥ 
जानि गरुइ गुर गिरा बहोरी। चरन बंदि बोले कर जोरी॥ 
सिर धरि आयसु करिअ तुम्हारा । परम धरम यहु नाथ हमारा॥ 
भरत बचन मुनिबर मन भाए । सुचि सेवक सिष निकट बोलाए॥ 
चाहिअ कोन्हि भरत पहुनाई । कंद मूल फल आनहु जाई॥ 
भलेहि नाथ कहि तिन्ह सिर नाए । प्रमुदित निज निज काज सिधाए॥ 
मुनिहि सोच पाहुन बड़ नेवता । तसि पूजा चाहिअ जस देवता॥ 
सुनि रिधि सिधि अनिमादिक आई । आयसु होइ सो करहि गोसाई॥ 
दो०-राम बिरह ब्याकुल भरतु सानुज सहित समाज। 

पहुनाई करि हरहु श्रम कहा मुदित मुनिराज॥२१३॥ 

रिधि सिधि सिर धरि मुनिबर बानी । बड़भागिनि आपुहि अनुमानी॥ 
कहहिं परसपर सिधि समुदाई । अतुलित अतिथि राम लघु भाई॥ 
मुनि पद बंदि करिअ सोइ आजू । होइ सुखी सब राज समाजू॥ 
अस कहि रचेउ रुचिर गुह नाना । जेहि बिलोकि बिलखाहिं बिमाना॥ 
भोग विभूति भूरि भरि राखे । देखत जिन्हहि अमर अभिलाषे॥ 
दासीं दास साजु सब लीन्हें । जोगवत रहहिं मनहि मनु दीन्हें॥ 
सब समाजु सजि सिधि पल माहीं । जे सुख सुरपुर सपनेहेँ नाहीं॥ 
प्रथमहि बास दिए सब केही । सुंदर सुखद जथा रुचि जेही॥ 
दो०-बहुरि सपरिजन भरत कहूँ रिषि अस आयसु दीन्ह। 

बिधि बिसमय दायकु बिभव मुनिबर तपबल कीन्ह॥ २१४॥ 
मुनि प्रभाउ जब भरत बिलोका । सब लघु लगे लोकपति लोका ॥ 
सुख समाजु नहिं जाइ बखानी । देखत बिरति बिसारहिं ग्यानी॥ 
आसन सयन सुबसन बिताना । बन बाटिका बिहग मृग नाना॥ 
सुरभि फूल फल अमिअ समाना । बिमल जलासय बिबिध बिधाना॥ 
असन पान सुचि अमिअ अमी से । देखि लोग सकुचात जमी से॥ 
सुर सुरभी सुरतरु सबही कें । लखि अभिलाषु सुरेस सची कें ॥ 
रितु बसंत बह त्रिबिध बयारी । सब कहूँ सुलभ पदारथ चारी॥ 
सत्रक चंदन बनितादिक भोगा । देखि हष बिसमय बस लोगा॥ 
दो०- संपति चकई भरतु चक मुनि आयस खेलवार। 

तेहि निसि आश्रम पिंजरोँ राखे भा भिनुसार॥२१५॥ 

मासपारायण, उन्नीसवाँ विश्राम 

कीन्ह निमज्जनु तीरथराजा । नाइ मुनिहि सिरु सहित समाजा॥ 
रिषि आयसु असीस सिर राखी । करि दंडवत बिनय बहु भाषी॥ 
पथ गति कुसल साथ सब लीन्हें । चले चित्रकूटहिं चितु दीन्हें॥ 

रामसखा कर दीन्हें लागू । चलत देह धरि जनु अनुरागू॥ 
नहिं पद त्रान सीस नहिं छाया। पेमु नेमु ब्रतु धरमु अमाया॥ 
लखन राम सिय पंथ कहानी । पूँछत सखहि कहत मृदु बानी॥ 
राम बास थल बिटप बिलोर्के । उर अनुराग रहत नहिं रोकें॥ 
देखि दसा सुर बरिसहिं फूला । भइ मृदु महि मगु मंगल मूला॥ 
दो०--किएँ जाहिं छाया जलद सुखद बहइ बर बात। 

तस मगु भयउ न राम कहँ जस भा भरतहि जात॥२१६॥ 
जड़ चेतन मग जीव घनेरे। जे चितए प्रभु जिन्ह प्रभु हेरे॥ 
ते सब भए परम पद जोगू। भरत दरस मेटा भव रोगू॥ 
यह बडि बात भरत कइ नाहीं । सुमिरत जिनहि रामु मन माहीं॥ 
बारक राम कहत जग जेऊ। होत तरन तारन नर तेऊ॥ 
भरतु राम प्रिय पुनि लघु भ्राता । कस न होइ मगु मंगलदाता॥ 
सिद्ध साधु मुनिबर अस कहहीं । भरतहि निरखि हरषु हियँ लहहीं॥ 
देखि प्रभाउ सुरेसहि सोचू। जगु भल भलेहि पोच कहुँ पोचू॥ 
गुर सन कहेउ करिअ प्रभु सोई । रामहि भरतहि भेट न होइ॥ 
दो०-रामु सँकोची प्रेम बस भरत सपेम पयोधि। 

बनी बात बेगरन चहति करिअ जतनु छलु सोधि॥२१७॥ 


बचन सुनत सुरगुरु मुसुकाने । सहसनयन बिनु लोचन जाने॥ 
मायापति सेवक सन माया । करइ त उलटि परइ सुरराया॥ 
तब किछु कीन्ह राम रुख जानी । अब कुचालि करि होइहि हानी॥ 
सुनु सुरेस रघुनाथ सुभाऊ । निज अपराध रिसाहिं न काऊ॥ 
जो अपराधु भगत कर करई । राम रोष पावक सो जरई॥ 
लोकहुँ बेद बिदित इतिहासा । यह महिमा जानहिँ दुरबासा॥ 
भरत सरिस को राम सनेही। जगु जप राम रामु जप जेही॥ 

दो०--मनहँ न आनिअ अमरपति रघुबर भगत अकाजु। 
अजसु लोक परलोक दुख दिन दिन सोक समाजु॥ २१८॥ 
सुनु सुरेस उपदेसु हमारा । रामहि सेवकु परम पिआरा॥ 
मानत सुखु सेवक सेवकाईं । सेवक बैर बैरु अधिकाई॥ 
जद्यपि सम नहिं राग न रोषू। गहहिं न पाप पूनु गुन दोषू॥ 
करम प्रधान बिस्व करि राखा । जो जस करइ सो तस फलु चाखा॥ 
तदपि करहिं सम बिषम बिहारा । भगत अभगत हृदय अनुसारा॥ 
अगुन अलेप अमान एकरस । रामु सगुन भए भगत पेम बस॥ 
राम सदा सेवक रुचि राखी। बेद पुरान साधु सुर साखी॥ 
अस जियँ जानि तजहु कुटिलाई । करहु भरत पद प्रीति सुहाई॥ 


दो०-- राम भगत परहित निरत पर दुख दुखी दयाल। 
भगत सिरोमनि भरत तें जनि डरपहु सुरपाल॥२१९॥ 


सत्यसंध प्रभु सुर हितकारी । भरत राम आयस अनुसारी॥ 
स्वारथ बिबस निकल तुम्ह होहू। भरत दोसु नहिं राउर मोहू॥ 
सुनि सुरबर सुरगुर बर बानी। भा प्रमोदु मन मिटी गलानी॥ 
बरघषि प्रसून हरषि सुरराऊ। लगे सराहन भरत सुभाऊ॥ 
एहि बिधि भरत चले मग जाहीं । दसा देखि मुनि सिद्ध सिहाहीं॥ 
जबहिं रामु कहि लेहिं उसासा । उमगत पेमु मनहुँ चहु पासा॥ 
द्रवहिं बचन सुनि कुलिस पषाना । पुरजन पेमु न जाइ बखाना॥ 
बीच बास करि जमुनहिं आए । निरखि नीरु लोचन जल छाए॥ 
दो०-रघुबर बरन बिलोकि बर बारि समेत समाज। 

होत मगन बारिधि बिरह चढ़े बिबेक जहाज॥२२०॥ 


जमुन तीर तेहि दिन करि बासू । भयउ समय सम सबहि सुपासू॥ 
रातिहि घाट घाट की तरनी । आई अगनित जाहि न बरनी॥ 

प्रात पार भए एकहि खेवाँ। तोषे रामसखा की सेवाँ॥ 
चले नहाइ नदिहि सिर नाई । साथ निषादनाथ दोउ भाई॥ 
आगे मुनिबर बाहन आछँ। राजसमाज जाइ सबु पाछें॥ 
तेहि पार्छ दोउ बंधु पयादें । भूषन बसन बेष सुठि सादें॥ 
सेवक सुहृद सचिवसुत साथा । सुमिरत लखनु सीय रघुनाथा॥ 
जहँ जहँ राम बास बिश्रामा। तहे तहँ करहिं सप्रेम प्रनामा॥ 


दो०-मगबासी नर नारि सुनि धाम काम तजि धाइ। 

देखि सरूप सनेह सब मुदित जनम फलु पाइ॥२२१॥ 
कहहिं सपेम एक एक पाहीं । रामु लखनु सखि होहिं कि नाहीं॥ 
बय बपु बरन रूपु सोइ आली । सीलु सनेहु सरिस सम चाली॥ 
बेषु न सो सखि सीय न संगा। आगे अनी चली चतुरंगा॥ 
नहिं प्रसन्न मुख मानस खेदा । सखि संदेहु होइ एहिं भेदा॥ 
तासु तरक तियगन मन मानी । कहहिं सकल तेहि सम न सयानी॥ 
तेहि सराहि बानी फुरि पूजी । बोली मधुर बचन तिय दूजी॥ 
कहि सपेम सब कथाप्रसंगू । जेहि बिधि राम राज रस भंगू॥ 
भरतहि बहुरि सराहन लागी । सील सनेह सुभाय सुभागी॥ 
दो०-चलत पयादें खात फल पिता दीन्ह तजि राजु। 

जात मनावन रघुबरहि भरत सरिस को आजु॥२२२॥ 


भायप भगति भरत आचरनू । कहत सुनत दुख दूषन हरनू॥ 
जो किछु कहब थोर सखि सोई । राम बंधु अस काहे न होई॥ 
हम सब सानुज भरतहि देखें । भइन्ह धन्य जुबती जन लेखें॥ 
सुनि गुन देखि दसा पछिताहीं । कैकइ जननि जोगु सुतु नाहीं॥ 
कोउ कह दूषनु रानिहि नाहिन । निधि सबु कीन्ह हमहि जो दाहिन॥ 
कहुँ हम लोक बेद बिधि हीनी । लघु तिय कुल करतूति मलीनी॥ 

बसहिं कुदेस कुगाँव कुबामा । कहँ यह दरसु पुन्य परिनामा॥ 
अस अनंदु अचिरिजु प्रति ग्रामा । जनु मरुभूमि कलपतरु जामा॥ 
दो०- भरत दरसु देखत खुलेउ मग लोगन्ह कर भागु। 

जनु सिंघलबासिन्ह भयउ बिधि बस सुलभ प्रयागु॥ २२३ ॥ 
निज गुन सहित राम गुन गाथा । सुनत जाहि सुमिरत रघुनाथा॥ 
तीरथ मुनि आश्रम सुरधामा । निरखि निमज्जहिँ करहिं प्रनामा॥ 
मनहीं मन मागहिं बरु एहू। सीय राम पद पदुम सनेहू॥ 
मिलहि किरात कोल बनबासी । बैखानस बटु जती उदासी॥ 
करि प्रनामु पूँछहिं जेहि तेही । केहि बन लखनु रामु बैदेही॥ 
ते प्रभु समाचार सब कहहीं । भरतहि देखि जनम फलु लहहीं॥ 
जे जन कहहिं कुसल हम देखे । ते प्रिय राम लखन सम लेखे॥ 
एहि बिधि बूझत सबहि सुबानी । सुनत राम बनबास कहानी॥ 


दो०-तेहि बासर बसि प्रातहीं चले सुमिरि रघुनाथ। 
राम दरस को लालसा भरत सरिस सब साथ॥२२४॥ 


मंगल सगुन होहि सब काहू । फरकहिँ सुखद बिलोचन बाहू॥ 
भरतहि सहित समाज उछाहू । मिलिहहिँ रामु मिटिहि दुख दाहू॥ 
करत मनोरथ जस जियें जाके । जाहि सनेह सुराँ सब छाके॥ 
सिथिल अंग पग मग डगि डोलहिं । बिहबल बचन पेम बस बोलहिं॥ 
रामसखो तेहि समय देखावा । सैल सिरोमनि सहज सुहावा॥ 
जासु समीप सरित पय तीरा । सीय समेत बसहिं दोउ बीरा॥ 
देखि करहिं सब दंड प्रनामा । कहि जय जानकि जीवन रामा॥ 
प्रेम मगन अस राज समाजू । जनु फिरि अवध चले रघुराज्‌॥ 
दो०— भरत प्रेमु तेहि समय जस तस कहि सकइ न सेषु। 
कबिहि अगम जिमि ब्रह्मसुखु अह मम मलिन जनेषु॥ २२५॥ 

सकल सनेह सिथिल रघुबर कॅ । गए कोस दुइ दिनकर ढरकें॥ 
जलु थलु देखि बसे निसि बीते । कीन्ह गवन रघुनाथ पिरीतें॥ 
उहाँ रामु रजनी अवसेषा । जागे सीयँ सपन अस देखा॥ 
सहित समाज भरत जनु आए । नाथ बियोग ताप तन ताए॥ 
सकल मलिन मन दीन दुखारी । देखीं सासु आन अनुहारी॥ 
सुनि सिय सपन भरे जल लोचन । भए सोचबस सोच बिमोचन॥ 
लखन सपन यह नीक न होई । कठिन कुचाह सुनाइहि कोई॥ 
अस कहि बंधु समेत नहाने । पूजि पुरारि साधु सनमाने॥ 
छं०- सनमानि सुर मुनि बंदि बैठे उतर दिसि देखत भए। 

नभ धूरि खग मृग भूरि भागे बिकल प्रभु आश्रम गए॥ 

तुलसी उठे अवलोकि कारनु काह चित सचकित रहे। 

सब समाचार किरात कोलन्हि आइ तेहि अवसर कहे॥ 


सो०--सुनत सुमंगल बेन मन प्रमोद तन पुलक भर। 
सरद सरोरुह नेन तुलसी भरे सनेह जल॥२२६॥ 


बहुरि सोचबस भे सियरवनू । कारन कवन भरत आगवनू॥ 
एक आइ अस कहा बहोरी । सेन संग चतुरंग न थोरी॥ 
सो सुनि रामहि भा अति सोचू । इत पितु बच इत बंधु सकोचू॥ 
भरत सुभाउ समुझि मन माहीं । प्रभु चित हित थिति पावत नाहीं॥ 
समाधान तब भा यह जाने । भरतु कहे महँ साधु सयाने॥ 
लखन लखेउ प्रभु हदये खभारू । कहत समय सम नीति बिचारू॥ 
बिनु पूछ कछु कहउँ गोसाई । सेवकु समर्ये न ढीठ ढिठाई॥ 
तुम्ह सर्बग्य सिरोमनि स्वामी । आपनि समुझि कहउँ अनुगामी॥ 
दो०-नाथ सुहृद सुठि सरल चित सील सनेह निधान। 

सब पर प्रीति प्रतीति जियें जानिअ आपु समान॥ २२७॥ 

बिषई जीव पाइ प्रभुताई । मूढ़ मोह बस होहि जनाई॥ 
भरतु नीति रत साधु सुजाना। प्रभु पद प्रेमु सकल जगु जाना॥ 
तेऊ आजु राम पटु पाई । चले धरम मरजाद मेटाई॥ 
कुटिल कुबंधु कुअवसरु ताको । जानि राम बनबास एकाको॥ 
करिं कुमंत्रु मन साजि समाजू । आए करै अकंटक राजू॥ 
कोटि प्रकार कलपि कुटिलाई । आए दल बटोरि दोउ भाई॥ 
जौं जिये होति न कपट कुचाली। केहि सोहाति रथ बाजि गजाली ॥ 
भरतहि दोसु देइ को जाएँ। जग बौराइ राज पदु पाएं॥ 
दो०-ससि गुर तिय गामी नघुषु चढ़ेउ भूमिसुर जान। 

लोक बेद तँ बिमुख भा अधम न बेन समान॥२२८॥ 
सहसबाहु सुरनाथु त्रिसंकू । केहि न राजमद दीन्ह कलंकू॥ 
भरत कीन्ह यह उचित उपाऊ। रिपु रिन रंच न राखब काऊ॥ 
एक कोनहि नहिं भरत भलाई । निदरे रामु जानि असहाई॥ 
समुझि परिहि सोउ आजु बिसेषी । समर सरोष राम मुखु पेखी॥ 
एतना कहत नीति रस भूला। रन रस बिटपु पुलक मिस फूला॥ 
प्रभु पद बंदि सीस रज राखी । बोले सत्य सहज बलु भाषी॥ 
अनुचित नाथ न मानब मोरा । भरत हमहि उपचार न थोरा॥ 
कहें लगि सहिअ रहिअ मनु मारें । नाथ साथ धनु हाथ हमारें॥ 
दो०-छत्रि जाति रघुकुल जनमु राम अनुग जगु जान। 

लातहुँ मारें चढ़ति सिर नीच को धूरि समान॥२२९॥ 
उठि कर जोरि रजायसु मागा । मनहुँ बीर रस सोवत जागा॥ 
बॉँधि जटा सिर कसि कटि भाथा । साजि सरासनु सायकु हाथा॥ 
आजु राम सेवक जसु लेऊँ। भरतहि समर सिखावन देऊँ॥ 
राम निरादर कर फलु पाई । सोवहुँ समर सेज दोउ भाई॥ 

आइ बना भल सकलसमाजू्‌ । प्रगट करउँ रिस पाछिल आजू॥ 
जिमि करि निकर दलइ मृगराजू । लेइ लपेटि लवा जिमि बाजू॥ 
तैसेहिं भरतहि सेन समेता । सानुज निदरि निपातउँ खेता॥ 
जौं सहाय कर संकरु आई। तौ मारउँ रन राम दोहाई॥ 


दो०- अति सरोष माखे लखनु लखि सुनि सपथ प्रवान। 
सभय लोक सब लोकपति चाहत भभरि भगान॥२३०॥ 


जगु भय मगन गगन भइ बानी । लखन बाहुबलु बिपुल बखानी॥ 
तात प्रताप प्रभाउ तुम्हारा । को कहि सकइ को जाननिहारा॥ 
अनुचित उचित काजु किछु होऊ । समुझि करिअ भल कह सबु कोऊ॥ 
सहसा करि पार्छ पछिताहीं । कहहिं बेद बुध ते बुध नाहीं॥ 
सुनि सुर बचन लखन सकुचाने । राम सीये सादर सनमाने॥ 
कही तात तुम्ह नीति सुहाई। सब तें कठिन राजमदु भाई॥ 
जो अचवंत नृप मातहिं तेई । नाहिन साधुसभा जेहि सेई॥ 
सुनहु लखन भल भरत सरीसा । बिधि प्रपंच महँ सुना न दीसा॥ 
दो०- भरतहि होइ न राजमदु बिधि हरि हर पद पाइ। 

कबहुँ कि काजी सीकरनि छीरसिंधु बिनसाइ॥ २३१ ॥ 
तिमिरु तरुन तरनिहि मकु गिलई । गगनु मगन मकु मेघहिं मिलई॥ 
गोपद जल बूड़हिं घटजोनी । सहज छमा बरु छाड़े छोनी॥ 
मसक फूँक मकु मेरु उड़ाई । होइ न नृपमदु भरतहि भाई॥ 
लखन तुम्हार सपथ पितु आना । सुचि सुबंधु नहिं भरत समाना॥ 
सगुनु खीरु अवगुन जलु ताता । मिलइ रचइ परपंचु बिधाता॥ 
भरतु हंस रब्रिबंस तड़ागा। जनमि कोन्ह गुन दोष निभागा॥ 
गहि गुन पय तजि अवगुन बारी । निज जस जगत कोन्हि उजिआरी॥ 
कहत भरत गुन सीलु सुभाऊ। पेम पयोधि मगन रघुराऊ॥ 

दो०--सुनि रघुबर बानी बिबुध देखि भरत पर हेतु। 

सकल सराहत राम सो प्रभु को कृपानिकेतु॥ २३२॥ 
जौं न होत जग जनम भरत को । सकल धरम धुर धरनि धरत को॥ 
कबि कुल अगम भरत गुन गाथा । को जानइ तुम्ह बिनु रघुनाथा॥ 
लखन राम सियँ सुनि सुर बानी । अति सुखु लहेउ न जाइ बखानी॥ 
इहाँ भरतु सब सहित सहाए। मंदाकिनी पुनीत नहाए॥ 
सरित समीप राखि सब लोगा । मागि मातु गुर सचिव नियोगा॥ 
चले भरतु जहँँ सिय रघुराई । साथ निषादनाथु लघु भाई॥ 
समुझि मातु करतब सकुचाहीं । करत कुतरक कोटि मन माहीं॥ 
रामु लखनु सिय सुनि मम नाउँ । उठि जनि अनत जाहिं तजि ठाऊँ॥ 
दो०-मातु मते महेँ मानि मोहि जो कछु करहिं सो थोर। 

अघ अवगुन छमि आदरहिं समुझि आपनी ओर॥२३३॥ 
जौं परिहरहिं मलिन मनु जानी । जौँ सनमानहिं सेवकु मानी॥ 
मोरें सरन रामहि की पनही । राम सुस्वामि दोसु सब जनही॥ 
जग जस भाजन चातक मीना । नेम पेम निज निपुन नबीना॥ 
अस मन गुनत चले मग जाता । सकुच सनेहे सिथिल सब गाता॥ 
फेरति मनहुँ मातु कृत खोरी । चलत भगति बल धीरज धोरी॥ 
जब समुझत रघुनाथ सुभाऊ । तब पथ परत उताइल पाऊ॥ 
भरत दसा तेहि अवसर कैसी । जल प्रबाह जल अलि गति जैसी॥ 
देखि भरत कर सोचु सनेहू । भा निषाद तेहि समये बिदेहू॥ 
दो०-लगे होन मंगल सगुन सुनि गुनि कहत निषादु। 

मिटिहि सोचु होइहि हरषु पुनि परिनाम बिषादु॥ २३४॥ 
सेवक बचन सत्य सब जाने । आश्रम निकट जाइ निअराने॥ 
भरत दीख बन सैल समाजू । मुदित छुधित जनु पाइ सुनाजू॥ 

ईति भीति जनु प्रजा दुखारी । त्रिबिध ताप पीडित ग्रह मारी॥ 
जाइ सुराज सुदेस सुखारी । होहि भरत गति तेहि अनुहारी॥ 
राम बास बन संपति भ्राजा । सुखी प्रजा जनु पाइ सुराजा॥ 
सचिव बिरागु बिबेकु नरेसू । बिपिन सुहावन पावन देसू॥ 
भट जम नियम सैल रजधानी । सांति सुमति सुचि सुंदर रानी॥ 
सकल अंग संपन्न सुराऊ। राम चरन आश्रित चित चाऊ॥ 


दो०--जीति मोह महिपालु दल सहित बिबेक भुआलु। 

करत अकंटक राजु पुर सुख संपदा सुकालु॥ २३५॥ 
बन प्रदेस मुनि बास घनेरे । जनु पुर नगर गाउँ गन खेरे॥ 
बिपुल बिचित्र बिहग मृग नाना । प्रजा समाजु न जाइ बखाना॥ 
खगहा करि हरि बाघ बराहा। देखि महिष बृष साजु सराहा॥ 
बयरु बिहाइ चरहिं एक संगा । जहे तहे मनहुँ सेन चतुरंगा॥ 
झरना झरहिं मत्त गज गाजहिं । मनहुँ निसान बिबिधि बिधि बाजहिं॥ 
चक चकोर चातक सुक पिक गन । कूजत मंजु मराल मुदित मन॥ 
अलिगन गावत नाचत मोरा । जनु सुराज मंगल चहु ओरा॥ 
बेलि बिटप तून सफल सफूला । सब समाजु मुद मंगल मूला॥ 
दो०-राम सैल सोभा निरखि भरत हृदय अति पेमु। 

तापस तप फलु पाइ जिमि सुखी सिरानें नेमु॥२३६॥ 


मासपारायण, बीसवाँ विश्राम 

नवाह्वपारायण, पाँचवाँ विश्राम 
तब केवट ऊँचे चढ़ि धाई। कहेउ भरत सन भुजा उठाई॥ 
नाथ देखिअर्हि बिटप बिसाला । पाकरि जंबु रसाल तमाला॥ 
जिन्ह तरुबरन्ह मध्य बटु सोहा । मंजु बिसाल देखि मनु मोहा॥ 
नील सघन पल्लव फल लाला । अबिरल छाहँ सुखद सब काला॥ 

मानहुँ तिमिर अरुनमय रासी। बिरची बिधि सँकेलि सुषमा सी॥ 
ए तरु सरित समीप गोसाँई । रघुबर परनकुटी जहे छाई॥ 
तुलसी तरुबर बिबिध सुहाए । कहुँ कहुँ सिये कहुँ लखन लगाए॥ 
बट छायाँ बेदिका बनाई । सियॅ निज पानि सरोज सुहाई॥ 
दो०-- जहाँ बैठि मुनिगन सहित नित सिय रामु सुजान। 

सुनहिं कथा इतिहास सब आगम निगम पुरान॥ २३७॥ 
सखा बचन सुनि बिटप निहारी । उमगे भरत बिलोचन बारी॥ 
करत प्रनाम चले दोउ भाई । कहत प्रीति सारद सकुचाइ॥ 
हरषहिँ निरखि राम पद अंका । मानहुँ पारसु पायउ रंका॥ 
रज सिर धरि हियें नयनन्हि लावहिँ । रघुबर मिलन सरिस सुख पावहि ॥ 
देखि भरत गति अकथ अतीवा । प्रेम मगन मृग खग जड़ जीवा॥ 
सखहि सनेह बिबस मग भूला । कहि सुपंथ सुर बरषहिं फूला॥ 
निरखि सिद्ध साधक अनुरागे। सहज सनेहु सराहन लागे॥ 
होत न भूतल भाउ भरत को । अचर सचर चर अचर करत को ॥ 
दो०-पेम अमिअ मंदरु बिरह भरतु पयोधि गँभीर। 

मथि प्रगटेउ सुर साधु हित कृपासिंधु रघुबीर॥ २३८ ॥ 
सखा समेत मनोहर जोटा । लखेउ न लखन सघन बन ओटा॥ 
भरत दीख प्रभु आश्रमु पावन । सकल सुमंगल सदनु सुहावन॥ 
करत प्रबेस मिटे दुख दावा । जनु जोगी परमारथु पावा॥ 
देखे भरत लखन प्रभु आगे । पूछे बचन कहत अनुरागे॥ 
सीस जटा कटि मुनि पट बाँधे । तून कसें कर सरु धनु काँथें॥ 
बेदी पर मुनि साधु समाजू। सीय सहित राजत रघुराजू॥ 
बलकल बसन जटिल तनु स्यामा । जनु मुनिबेष कीन्ह रति कामा ॥ 
कर कमलनि धनु सायकु फेरत । जिय की जरनि हरत हसि हेरत॥ 

दो०-लसत मंजु मुनि मंडली मध्य सीय रघुचंदु। 

ग्यान सभाँ जनु तनु धरें भगति सच्िदानंदु॥२३९॥ 
सानुज सखा समेत मगन मन । बिसरे हरष सोक सुख दुख गन॥ 
पाहि नाथ कहि पाहि गोसाई । भूतल परे लकुट की नाई॥ 
बचन सपेम लखन पहिचाने । करत प्रनामु भरत जिये जाने॥ 
बंधु सनेह सरस एहि ओरा। उत साहिब सेवा बस जोरा॥ 
मिलि न जाइ नहिं गुदरत बनई । सुकबि लखन मन की गति भनई॥ 
रहे राखि सेवा पर भारू। चढी चंग जनु खेच खेलारू॥ 
कहत सप्रेम नाइ महि माथा । भरत प्रनाम करत रघुनाथा॥ 
उठे रामु सुनि पेम अधीरा । कहुँ पट कहुँ निषंग धनु तीरा॥ 
दो०-बरबस लिए उठाइ उर लाए कृपानिधान। 

भरत राम को मिलनि लखि बिसरे सबहि अपान॥ २४०॥ 


मिलनि प्रीति किमि जाइ बखानी । कबिकुल अगम करम मन बानी ॥ 
परम पेम पूरन दोउ भाई । मन बुधि चित अहमिति बिसराई॥ 
कहहु सुपेम प्रगट को करई। केहि छाया कबि मति अनुसरई॥ 
कबिहि अरथ आखर बलु साँचा । अनुहरि ताल गतिहि नटु नाचा॥ 
अगम सनेह भरत रघुबर को । जहेँन जाइ मनु बिधि हरि हर को ॥ 
सो मैं कुमति कहौं केहि भाँती । बाज सुराग कि गाँडर ताँती॥ 
मिलनि बिलोकि भरत रघुबर को । सुरगन सभय धकधको धरकी॥ 
समुझाए सुरगुरु जड़ जागे । बरषि प्रसून प्रसंसन लागे॥ 
दो०-मिलि सपेम रिपुसूदनहि केवटु भेंटेड राम। 

भूरि भाय भेंटे भरत लछिमन करत प्रनाम॥ २४१॥ 


भेंटेउ लखन ललकि लघु भाई । बहुरि निषादु लीन्ह उर लाई॥ 
पुनि मुनिगन दुहुँ भाइन्ह बंदे। अभिमत आसिष पाइ अनंदे॥ 

सानुज भरत उमगि आनुरागा । धरि सिर सिय पद पदुम परागा॥ 
पुनि पुनि करत प्रनाम उठाए । सिर कर कमल परसि बैठाए॥ 
सीय असीस दीन्हि मन माहीं । मगन सनेहेँ देह सुधि नाहीं॥ 
सब विधि सानुकूल लखि सीता । भे निसोच उर अपडर बीता॥ 
कोउ किछु कहइ न कोउ किछु पूँछा । प्रेम भरा मन निज गति छुँछा॥ 
तेहि अवसर केवटु धीरजु धरि | जोरि पानि बिनवत प्रनामु करि॥ 
दो०-नाथ साथ मुनिनाथ के मातु सकल पुर लोग। 

सेवक सेनप सचिव सब आए बिकल बियोग॥ २४२॥ 
सीलसिंधु सुनि गुर आगवनू । सिय समीप राखे रिपुदवनू॥ 
चले सबेग रामु तेहि काला । धीर धरम धुर दीनदयाला॥ 
गुरहि देखि सानुज अनुरागे। दंड प्रनाम करन प्रभु लागे॥ 
मुनिबर धाइ लिए उर लाई। प्रेम उमगि भटे दोउ भाई॥ 
प्रेम पुलकि केवट कहि नामू । कीन्ह दूरि तें दंड प्रनाम्‌॥ 
रामसखा रिषि बरबस भेंटा जनु महि लुठत सनेह समेटा॥ 
रघुपति भगति सुमंगल मूला । नभ सराहि सुर बरिसहिं फूला॥ 
एहि सम निपट नीच कोउ नाहीं । बड़ बसिष्ठ सम को जग माहीं॥ 
दो०-जेहि लखि लखनहु तें अधिक मिले मुदित मुनिराउ। 

सो सीतापति भजन को प्रगट प्रताप प्रभाउ॥ २४३॥ 
आरत लोग राम सबु जाना । करुनाकर सुजान भगवाना॥ 
जो जेहि भायें रहा अभिलाषी । तेहि तेहि कै तसि तसि रुख राखी ॥ 
सानुज मिलि पल महुँ सब काहू । कीन्ह दूरि दुखु दारुन दाहू॥ 
यह बडि बात राम कै नाहीं । जिमि घट कोटि एक रबि छाहीं॥ 
मिलि केवटहि उमगि अनुरागा । पुरजन सकल सराहर्हि भागा॥ 
देखीं राम दुखित महतारी । जनु सुबेलि अवलीं हिम मारीं॥ 

प्रथम राम भेटी कैकेई। सरल सुभायँ भगति मति भेई॥ 
पग परि कीन्ह प्रबोधु बहोरी । काल करम बिधि सिर धरि खोरी ॥ 
दो०-भेटीं रघुबर मातु सब करि प्रबोधु परितोषु। 

अंब इस आधीन जगु काहु न देइअ दोषु॥ २४४॥ 
गुरतिय पद बंदे दुहु भाई | सहित बिप्रतिय जे सँग आई॥ 
गंग गौरि सम सब सनमानीं । देहिं असीस मुदित मृदु बानीं॥ 
गहि पद लगे सुमित्रा अंका । जनु भेटी संपति अति रंका॥ 
पुनि जननी चरननि दोउ भ्राता। परे पेम व्याकुल सब गाता॥ 
अति अनुराग अंब उर लाए । नयन सनेह सलिल अन्हवाए॥ 
तेहि अवसर कर हरष बिषादू । किमि कबि कहै मूक जिमि स्वादू॥ 
मिलि जननिहि सानुज रघुराऊ । गुर सन कहेउ कि धारिअ पाऊ॥ 
पुरजन पाइ मुनीस नियोगू । जल थल तकि तकि उतरेउ लोगू॥ 
दो०-महिसुर मंत्री मातु गुर गने लोग लिए साथ। 

पावन आश्रम गवनु किय भरत लखन रघुनाथ॥ २४५॥ 
सीय आइ मुनिबर पग लागी । उचित असीस लही मन मागी॥ 
गुरपतिनिहि मुनितियन्ह समेता । मिली पेमु कहि जाइ न जेता॥ 
बंदि बंदि पग सिय सबही के । आसिरबचन लहे प्रिय जी के॥ 
सासु सकल जब सीयेँ निहारी । मूदे नयन सहमि सुकुमारीं॥ 
परीं बधिक बस मनहुँ मरालीं । काह कीन्ह करतार कुचालीं॥ 
तिन्ह सिय निरखि निपट दुखु पावा । सो सबु सहिअ जो दैउ सहावा॥ 
जनकसुता तब उर धरि धीरा । नील नलिन लोयन भरि नीरा॥ 
मिली सकल सासुन्ह सिय जाई । तेहि अवसर करुना महि छाई॥ 


दो०-लागि लागि पग सबनि सिय भेंटति अति अनुराग। 
हृदय असीसहिं पेम बस रहिअहु भरी सोहाग॥ २४६॥ 

बिकल सनेहँ सीय सब रानीं । बैठन सबहि कहेउ गुर ग्यानीं॥ 
कहि जग गति मायिक मुनिनाथा । कहे कछुक परमारथ गाथा॥ 
नुप कर सुरपुर गवनु सुनावा । सुनि रघुनाथ दुसह दुखु पावा॥ 
मरन हेतु निज नेहु बिचारी । भे अति बिकल धीर धुर धारी॥ 
कुलिस कठोर सुनत कटु बानी । बिलपत लखन सीय सब रानी॥ 
सोक निकल अति सकल समाजू । मानहुँ राजु अकाजेउ आजू॥ 
मुनिबर बहुरि राम समुझाए। सहित समाज सुसरित नहाए॥ 
ब्रतु निरंबु तेहि दिन प्रभु कीन्हा । मुनिहु कहें जलु काहुँ न लीन्हा॥ 
दो०-भोरु भएँ रघुनंदनहि जो मुनि आयसु दीन्ह। 

श्रद्धा भगति समेत प्रभु सो सबु सादरु कोीन्ह॥२४७॥ 
करि पितु क्रिया बेद जसि बरनी । भे पुनीत पातक तम तरनी॥ 
जासु नाम पावक अघ तूला । सुमिरत सकल सुमंगल मूला॥ 
सुद्ध सो भयउ साधु संमत अस । तीरथ आवाहन सुरसरि जस॥ 
सुद्ध भएँ दुइ बासर बीते। बोले गुर सन राम पिरीते॥ 
नाथ लोग सब निपट दुखारी । कंद मूल फल अंबु अहारी॥ 
सानुज भरतु सचिव सब माता । देखि मोहि पल जिमि जुग जाता॥ 
सब समेत पुर धारिअ पाऊ। आपु इहाँ अमरावति राऊ॥ 
बहुत कहेउँ सब कियउँ ढिठाई । उचित होइ तस करिअ गोसाँई॥ 
दो०-धर्म सेतु करुनायतन कस न कहहु अस राम। 

लोग दुखित दिन दुइ दरस देखि लहहुँ बिश्राम ॥ २४८ ॥ 
राम बचन सुनि सभय समाजू । जनु जलनिधि महुँबिकल जहाज्‌॥ 
सुनि गुर गिरा सुमंगल मूला । भयउ मनहुँ मारुत अनुकूला॥ 
पावन पये तिहुँ काल नहाहीं । जो बिलोकि अघ ओघ नसाहीं॥ 
मंगलमूरति लोचन भरि भरि । निरखहिं हरषि दंडवत करि करि॥ 

राम सैल बन देखन जाहीं । जहे सुख सकल सकल दुख नाहीं॥ 
झरना झरहिं सुधासम बारी । त्रिबिध तापहर त्रिबिध बयारी॥ 
बिटप बेलि तृन अगनित जाती । फल प्रसून पल्लव बहु भाँती॥ 
सुंदर सिला सुखद तरु छाहीं । जाइ बरनि बन छबि केहि पाहीं॥ 
दो०-सरनि सरोरुह जल बिहग कूजत गुंजत भृंग। 

बैर बिगत बिहरत बिपिन मृग निहंग बहुरंग ॥ २४९ ॥ 
कोल किरात भिल्ल बनबासी । मधु सुचि सुंदर स्वादु सुधा सी॥ 
भरि भरि परन पुरीं रचि रूरी । कंद मूल फल अंकुर जूरी॥ 
सबहि देहि करि बिनय प्रनामा । कहि कहि स्वाद भेद गुन नामा॥ 
देहि लोग बहु मोल न लेहीं। फेरत राम दोहाई देहीं॥ 
कहहिं सनेह मगन मृदु बानी । मानत साधु पेम पहिचानी॥ 
तुम्ह सुकृती हम नीच निषादा । पावा दरसनु राम प्रसादा॥ 
हमहि अगम अति दरसु तुम्हारा । जस मरु धरनि देवधुनि धारा॥ 
राम कृपाल निषाद नेवाजा । परिजन प्रजउ चहिअ जस राजा॥ 
दो०-- यह जियँ जानि संकोचु तजि करिअ छोहु लखि नेह। 

हमहि कृतारथ करन लगि फल तृन अंकुर लेहु॥२५०॥ 
तुम्ह प्रिय पाहुने बन पगु धारे। सेवा जोगु न भाग हमारे॥ 
देब काह हम तुम्हहि गोसाई । ईधनु पात किरात मिताई॥ 
यह हमारि अति बडि सेवकाई । लेहिं न बासन बसन चोराई॥ 
हम जड़ जीव जीव गन घाती । कुटिल कुचाली कुमति कुजाती॥ 
पाप करत निसि बासर जाहीं । नहिं पट कटि नहिं पेट अघाहीं॥ 
सपनेहुँ धरमबुद्धि कस काऊ। यह रघुनंदन दरस प्रभाऊ॥ 
जब तें प्रभु पद पदुम निहारे । मिटे दुसह दुख दोष हमारे॥ 
बचन सुनत पुरजन आनुरागे। तिन्ह के भाग सराहन लागे॥ 

छ०-लागे सराहन भाग सब अनुराग बचन सुनावहीँ। 
बोलनि मिलनि सिय राम चरन सनेहु लखि सुखु पावहीं॥ 
नर नारिं निदरहिं नेह निज सुनि कोल भिल्लनि को गिरा। 
तुलसी कृपा रघुबंसमनि को लोह लौ लौका तिरा॥ 


सो०-बिहरहिं बन चहु ओर प्रतिदिन प्रमुदित लोग सब। 

जल ज्यों दादुर मोर भए पीन पावस प्रथम॥ २५१॥ 
पुर जन नारि मगन अति प्रीती। बासर जाहि पलक सम बीती॥ 
सीय सासु प्रति बेष बनाई । सादर करइ सरिस सेवकाई॥ 
लखा न मरमु राम बिनु काहुँ। माया सब सिय माया माहूँ॥ 
सीये सासु सेवा बस कीन्हीं । तिन्ह लहि सुख सिख आसिष दीन्हीं ॥ 
लखि सिय सहित सरल दोउ भाई । कुटिल रानि पछितानि अघाई॥ 
अवनि जमहि जाचति कैकेई । महि न बीचु बिधि मीचु न देई॥ 
लोकहुँ बेद बिदित कबि कहहीं । राम बिमुख थलु नरक न लहहीं॥ 
यहु संसउ सब के मन माहीं । राम गवनु बिधि अवध कि नाहीं॥ 
दो०-निसि न नीद नहिं भूख दिन भरतु निकल सुचि सोच। 

नीच कीच बिच मगन जस मीनहि सलिल सँकोच॥ २५२॥ 
कोन्हि मातु मिस काल कुचाली । ईति भीति जस पाकत साली॥ 
केहि बिधि होइ राम अभिषेकू । मोहि अवकलत उपाउ न एकू ॥ 
अवसि फिरहिं गुर आयसु मानी । मुनि पुनि कहब राम रुचि जानी॥ 
मातु कहेहुँ बहुरहिं रघुराऊ । राम जननि हठ करबि कि काऊ॥ 
मोहि अनुचर कर केतिक बाता । तेहि महेँ कुसमउ बाम बिधाता॥ 
जौं हठ करउँ त निपट कुकरमू । हरगिरि तें गुरु सेवक धरमू॥ 
एकउ जुगुति न मन ठहरानी । सोचत भरतहि रैनि बिहानी॥ 
प्रात नहाइ प्रभुहि सिर नाई । बैठत पठए रिष्ये बोलाई॥ 

दो०--गुर॒ पद कमल प्रनामु करि बैठे आयसु पाइ। 
बिप्र महाजन सचिव सब जुरे सभासद आइ॥२५३॥ 


बोले मुनिबरू समय समाना । सुनहु सभासद भरत सुजाना॥ 
धरम धुरीन भानुकुल भानू । राजा रामु स्वबस भगवान्‌॥ 
सत्यसंध पालक श्रुति सेतू । राम जनमु जग मंगल हेत्‌॥ 
गुर पितु मातु बचन अनुसारी । खल दलु दलन देव हितकारी॥ 
नीति प्रीति परमारथ स्वारथु । कोउ न राम सम जान जथारथु॥ 
बिधि हरि हरु ससि रबि दिसिपाला । माया जीव करम कुलि काला॥ 
अहिप महिप जहेँ लगि प्रभुताई । जोग सिद्धि निगमागम गाई॥ 
करि बिचार जियें देखहु नीके । राम रजाइ सीस सब ही कें॥ 


दो०-राखें राम रजाइ रुख हम सब कर हित होइ। 

समुझि सयाने करहु अब सब मिलि संमत सोइ॥ २५४॥ 
सब कहुँ सुखद राम अभिषेकू । मंगल मोद मूल मग एकू॥ 
केहि बिधि अवध चलहिं रघुराऊ । कहहु समुझि सोइ करिअ उपाऊ॥ 
सब सादर सुनि मुनिबर बानी । नय परमारथ स्वारथ सानी॥ 
उतरु न आव लोग भए भोरे । तब सिरु नाइ भरत कर जोरे॥ 
भानुबंस भए भूप घनेरे। अधिक एक तें एक बड़ेरे॥ 
जनम हेतु सब कहें पितु माता । करम सुभासुभ देइ बिधाता॥ 
दलि दुख सजइ सकल कल्याना । अस असीस राउरि जगु जाना॥ 
सो गोसाइँ बिधि गति जेहिंछेंकी । सकइ को टारि टेक जो टेको॥ 
दो०-बूझिअ मोहि उपाउ अब सो सब मोर अभागु। 

सुनि सनेहमय बचन गुर उर उमगा आनुरागु॥ २५५ ॥ 
तात बात फ्रि राम कृपाहीं । राम बिमुख सिधि सपनेहुँ नाहीं॥ 
सकुचउँ तात कहत एक बाता । अरध तजर्हि बुध सरबस जाता॥ 

तुम्ह कानन गवनहु दोउ भाई । फेरिअहिं लखन सीय रघुराई॥ 
सुनि सुबचन हरषे दोउ भ्राता । भै प्रमोद परिपूरन गाता॥ 
मन प्रसन्न तन तेजु बिराजा । जनु जिय राउ रामु भए राजा॥ 
बहुत लाभ लोगन्ह लघु हानी । सम दुख सुख सब रोवहिं रानी॥ 
कहहिं भरतु मुनि कहा सो कीन्हे । फलु जग जीवन्ह अभिमत दीन्हे ॥ 
कानन करउँ जनम भरि बासू । एहि तें अधिक न मोर सुपासू ॥ 
दो०-अंतरजामी रामु सिय तुम्ह सरबग्य सुजान। 

जौं फुर कहहु त नाथ निज कोजिअ बचनु प्रवान॥ २५६॥ 
भरत बचन सुनि देखि सनेहू । सभा सहित मुनि भए बिदेहू॥ 
भरत महा महिमा जलरासी । मुनि मति ठाढ़ि तीर अबला सी॥ 
गा चह पार जतनु हियें हेरा । पावति नाव न बोहितु बेरा॥ 
औरु करिहि को भरत बड़ाई । सरसी सीपि कि सिंधु समाई॥ 
भरतु मुनिहि मन भीतर भाए । सहित समाज राम पहि आए॥ 
प्रभु प्रनामु करि दीन्ह सुआसनु । बैठे सब सुनि मुनि अनुसासनु॥ 
बोले मुनिबरु बचन बिचारी । देस काल अवसर आनुहारी॥ 
सुनहु राम सरबग्य सुजाना । धरम नीति गुन ग्यान निधाना॥ 
दो०-सब के उर अंतर बसहु जानहु भाउ कुभाउ। 

पुरजन जननी भरत हित होइ सो कहिअ उपाउ॥ २५७॥ 
आरत कहहिं बिचारि न काऊ । सूझ जुआरिहि आपन दाऊ॥ 
सुनि मुनि बचन कहत रघुराऊ । नाथ तुम्हारेहि हाथ उपाऊ॥ 
सब कर हित रुख राउरि राखें । आयसु किए मुदित फुर भाषें॥ 
प्रथम जो आयसु मो कहुँ होई । मार्थे मानि करौं सिख सोई॥ 
पुनि जेहि कहँ जस कहब गोसाई । सो सब भाति घटिहि सेवकाई॥ 
कह मुनि राम सत्य तुम्ह भाषा । भरत सनेहँ बिचारु न राखा॥ 

तेहि तँ कहउँ बहोरि बहोरी । भरत भगति बस भइ मति मोरी॥ 
मोरै जान भरत रुचि राखी । जो कीजिअ सो सुभ सिव साखी॥ 


दो०--भरत बिनय सादर सुनिअ करिअ बिचारु बहोरि। 
करब साधुमत लोकमत नृपनय निगम निचोरि॥ २५८ ॥ 


गुर अनुरागु भरत पर देखी । राम हृदये आनंदु बिसेषी॥ 
भरतहि धरम धुरंधर जानी । निज सेवक तन मानस बानी॥ 
बोले गुर आयस अनुकूला | बचन मंजु मृदु मंगल मूला॥ 
नाथ सपथ पितु चरन दोहाई । भयउ न भुअन भरत सम भाई॥ 
जे गुर पद अंबुज अनुरागी । ते लोकहुँ बेदहुँ बड्भागी॥ 
राउर जा पर अस अनुरागू। को कहि सकइ भरत कर भागू॥ 
लखि लघु बंधु बुद्धि सकुचाई । करत बदन पर भरत बड़ाई॥ 
भरतु कहहिं सोइ किए भलाई । अस कहि राम रहे अरगाई॥ 
दो०-- तब मुनि बोले भरत सन सब सँकोचु तजि तात। 
कृपासिंधु प्रिय बंधु सन कहहु हृदय कै बात॥२५९॥ 


सुनि मुनि बचन राम रुख पाई । गुरु साहिब अनुकूल अघाई॥ 
लखि अपने सिर सबु छरु भारू । कहि न सकहिं कछु करहि बिचारू॥ 
पुलकि सरीर सभा भए ठाढ़े। नीरज नयन नेह जल बाढ़े॥ 
कहब मोर मुनिनाथ निबाहा । एहि तें अधिक कहौं में काहा॥ 
मैं जानउँ निज नाथ सुभाऊ। अपराधिहु पर कोह न काऊ॥ 
मो पर कृपा सनेहु बिसेषी। खेलत खुनिस न कबहुँ देखी॥ 
सिसुपन तें परिहरेउँ न संगू। कबहुँ न कीन्ह मोर मन भ॑ंगू॥ 
मैं प्रभु कृपा रीति जियँ जोही । हारेहुँ खेल जितावहिं मोही॥ 
दो०-महँ सनेह सकोच बस सनमुख कही न बैन। 
दरसन तृपित न आजु लगि पेम पिआसे नैन॥ २६०॥ 

बिधि न सकेउ सहि मोर दुलारा । नीच बीचु जननी मिस पारा॥ 
यहउ कहत मोहि आजु न सोभा । अपनीं समुझि साधु सुचि को भा॥ 
मातु मंदि मैं साधु सुचाली । उर अस आनत कोटि कुचाली॥ 
फरइ कि कोदव बालि सुसाली । मुकता प्रसव कि संबुक काली॥ 
सपनेहुँ दोसक लेसु न काहू । मोर अभाग उदधि अवगाहू॥ 
बिनु समुझें निज अघ परिपाकू । जारिउँ जायें जननि कहि काकू ॥ 
हृदय हेरि हारेउँ सब ओरा। एकहि भाँति भलेहिं भल मोरा॥ 
गुर गोसाइँ साहिब सिय रामू । लागत मोहि नीक परिनामू॥ 
दो०-साधु सभा गुर प्रभु निकट कहउँ सुथल सतिभाउ। 

प्रेम प्रपंचु कि झूठ फुर जानहिं मुनि रघुराउ॥२६१॥ 
भूपति मरन पेम पनु राखी । जननी कुमति जगतु सबु साखी॥ 
देखि न जाहि बिकल महतारी । जरहिं दुसह जर पुर नर नारीं॥ 
महीं सकल अनरथ कर मूला । सो सुनि समुझि सहिउँ सब सूला॥ 
सुनि बन गवनु कीन्ह रघुनाथा । करि मुनि बेष लखन सिय साथा॥ 
बिनु पानहिन्ह पयादेहि पाएँ । संकरु साखि रहेउँ एहि घाएँ॥ 
बहुरि निहारि निषाद सनेहू । कुलिस कठिन उर भयउ न बेहू॥ 
अब सबु आँखिन्ह देखेउँ आई । जिअत जीव जड़ सबइ सहाई॥ 
जिन्हहि निरखि मग सॉपिनि बीछी । तजहिं बिषम विषु तामस तीछी॥ 
दो०-तेइ रघुनंदनु लखनु सिय अनहित लागे जाहि। 

तासु तनय तजि दुसह दुख दैउ सहावइ काहि॥ २६२॥ 
सुनि अति बिकल भरत बर बानी । आरति प्रीति बिनय नय सानी॥ 
सोक मगन सब सभा खभारू । मनहुँ कमल बन परेउ तुसारू॥ 
कहि अनेक बिधि कथा पुरानी । भरत प्रबोधु कीन्ह मुनि ग्यानी॥ 
बोले उचित बचन रघुनंदू । दिनकर कुल कैरव बन चंदू॥ 
तात जायें जिय करहु गलानी । ईस अधीन जीव गति जानी॥ 


२९० * रामचरितमानस * 


तीनि काल तिभुअन मत मोरें । पुन्यसिलोक तात तर तोरें॥ 
उर आनत तुम्ह पर कुटिलाई । जाइ लोकु परलोकु नसाई॥ 
दोसु देहिं जननिहि जड़ तेई । जिन्ह गुर साधु सभा नहिं सेई॥ 
दो०--मिटिहहिं पाप प्रपंच सब अखिल अमंगल भार। 

लोक सुजसु परलोक सुखु सुमिरत नामु तुम्हार॥ २६३ ॥ 
कहउँ सुभाउ सत्य सिव साखी । भरत भूमि रह राउरि राखी॥ 
तात कुतरक करहु जनि जाएँ । बैर पेम नहिं दुरइ दुराएं॥ 
मुनिगन निकट बिहग मृग जाही । बाधक बधिक बिलोकि पराहीं॥ 
हित अनहित पसु पच्छिउ जाना । मानुष तनु गुन ग्यान निधाना॥ 
तात तुम्हहि मैं जानउँ नीके । करौं काह असमंजस जीरके॥ 
राखेउ राये सत्य मोहि त्यागी । तनु परिहरेउ पेम पन लागी॥ 
तासु बचन मेटत मन सोचू। तेहि तँ अधिक तुम्हार सँकोचू॥ 
ता पर गुर मोहि आयसु दीन्हा । अवसि जो कहहु चहउँ सोइ कीन्हा॥ 
दो०--मनु प्रसन्न करि सकुच तजि कहहु करों सोइ आजु। 

सत्यसंध रघुबर बचन सुनि भा सुखी समाजु॥२६४॥ 
सुर गन सहित सभय सुरराजू । सोचहिं चाहत होन अकाजू॥ 
बनत उपाउ करत कछु नाहीं । राम सरन सब गे मन माहीं॥ 
बहुरि बिचारि परस्पर कहहीं । रघुपति भगत भगति बस अहहीं॥ 
सुधि करि अंबरीष दुरबासा। भे सुर सुरपति निपट निरासा॥ 
सहे सुरन्ह बहु काल बिषादा । नरहरि किए प्रगट प्रहलादा॥ 
लगि लगि कान कहहिं धुनि माथा । अब सुर काज भरत के हाथा॥ 
आन उपाउ न देखिअ देवा । मानत रामु सुसेवक सेवा॥ 
हियँ सपेम सुमिरहु सब भरतहि । निज गुन सील राम बस करतहि॥ 
दो०-सुनि सुर मत सुरगुर कहेउ भल तुम्हार बड़ भागु। 

सकल सुमंगल मूल जग भरत चरन आनुरागु॥ २६५॥ 

सीतापति सेवक सेवकाई । कामधेनु सय सरिस सुहाई 
भरत भगति तुम्हें मन आई । तजहु सोचु बिधि बात बनाई॥ 
देखु देवपति भरत प्रभाऊ। सहज सुभार्ये बिबस रघुराऊ॥ 
मन थिर करहु देव डरु नाहीं । भरतहि जानि राम परिछाहीं॥ 
सुनि सुरगुर सुर संमत सोचू। अंतरजामी प्रभुहि सकोचू॥ 
निज सिर भारु भरत जियँ जाना । करत कोटि बिधि उर अनुमाना ॥ 
करि बिचारु मन दीन्ही ठीका । राम रजायस आपन नीका॥ 
निज पन तजि राखेउ पनु मोरा । छोहु सनेहु कीन्ह नहिं थोरा॥ 
दो०-कीन्ह अनुग्रह अमित अति सब बिधि सीतानाथ। 

करिं प्रनामु बोले भरतु जोरि जलज जुग हाथ॥२६६॥ 
कहौं कहावौं का अब स्वामी । कृपा अंबुनिधि अंतरजामी॥ 
गुर प्रसन्न साहिब अनुकूला । मिटी मलिन मन कलपित सूला॥ 
अपडर डरेउँ न सोच समूलें। रबिहि न दोसु देव दिसि भूलें॥ 
मोर अभागु मातु कुटिलाई । बिधि गति बिषम काल कठिनाई॥ 
पाउ रोपि सब मिलि मोहि घाला । प्रनतपाल पन आपन पाला॥ 
यह नइ रीति न राउरि होई । लोकहुँ बेद बिदित नहिं गोई॥ 
जगु अनभल भल एकु गोसाई । कहिअ होइ भल कासु भलाई॥ 
देउ देवतरु सरिस सुभाऊ । सनमुख बिमुख न काहुहि काऊ॥ 
दो०-जाइ निकट पहिचानि तरु छाहँ समनि सब सोच। 

मागत अभिमत पाव जग राउ रंकु भल पोच॥२६७॥ 
लखि सब बिधि गुर स्वामि सनेहू । मिटेउ छोभु नहिं मन संदेहू॥ 
अब करुनाकर कोजिअ सोई । जन हित प्रभु चित छोभु न होई॥ 
जो सेवकु साहिबहि सँकोची । निज हित चहइ तासु मति पोची॥ 
सेवक हित साहिब सेवकाई । करै सकल सुख लोभ निहाई॥ 

स्वारथु नाथ फिरें सबही का । किए रजाइ कोटि बिधि नीका॥ 
यह स्वारथ परमारथ सारू । सकल सुकृत फल सुगति सिंगारू॥ 
देव एक बिनती सुनि मोरी । उचित होइ तस करब बहोरी॥ 
तिलक समाजु साजि सबु आना । करिअ सुफल प्रभु जों मनु माना॥ 


दो०-सानुज पठइअ मोहि बन कोजिअ सबहि सनाथ। 

नतरु फेरिअहिं बंधु दोउ नाथ चलौं मैं साथ॥ २६८॥ 
नतरु जाहि बन तीनिउ भाई । बहुरिअ सीय सहित रघुराई॥ 
जेहि बिधि प्रभु प्रसन्न मन होई । करुना सागर कोजिअ सोई॥ 
देवँ दीन्ह सबु मोहि अभारू। मोरें नीति न धरम बिचारू॥ 
कहउँ बचन सब स्वारथ हेतू । रहत न आरत कें चित चेतू॥ 
उतरु देइ सुनि स्वामि रजाई । सो सेवकु लखि लाज लजाई॥ 
अस मैं अवगुन उदधि अगाधू। स्वामि सनेहँ सराहत साधू॥ 
अब कृपाल मोहि सो मत भावा । सकुच स्वामि मन जाइँ न पावा॥ 
प्रभु पद सपथ कहउँ सति भाऊ । जग मंगल हित एक उपाऊ॥ 
दो०-प्रभु प्रसन्न मन सकुच तजि जो जेहि आयसु देब। 

सो सिर धरि धरि करिहि सबु मिरिहि अनट अवरेब॥ २६९॥ 
भरत बचन सुचि सुनि सुर हरषे । साधु सराहि सुमन सुर बरषे॥ 
असमंजस बस अवध नेवासी । प्रमुदित मन तापस बनबासी॥ 
चुपहि रहे रघुनाथ सँकोची । प्रभु गति देखि सभा सब सोची॥ 
जनक दूत तेहि अवसर आए । मुनि बसिष्ठें सुनि बेगि बोलाए॥ 
करि प्रनाम तिन्ह रामु निहारे । खेषु देखि भए निपट दुखारे॥ 
दूतन्ह मुनिबर बूझी बाता । कहहु बिदेह भूप कुसलाता॥ 
सुनि सकुचाइ नाइ महि माथा । बोले चरबर जोरें हाथा॥ 
बूझब राउर सादर साई । कुसल हेतु सो भयउ गोसाई॥ 

दो०-नाहिं त कोसलनाथ कें साथ कुसल गइ नाथ। 

मिथिला अवध बिसेष तँ जगु सब भयउ अनाथ॥ २७०॥ 
कोसलपति गति सुनि जनकौरा । भे सब लोक सोकबस बौरा॥ 
जेहिं देखे तेहि समय बिदेहू। नामु सत्य अस लाग न केहू॥ 
रानि कुचालि सुनत नरपालहि । सूझ न कछु जस मनि बिनु व्यालहि॥ 
भरत राज रघुबर बनबासू। भा मिथिलेसहि हृदये हराँसू॥ 
नृप बूझे बुध सचिव समाजू । कहहु बिचारि उचित का आज्‌ ॥ 
समुझि अवध असमंजस दोङ । चलिअ कि रहिअ न कह कछु कोऊ॥ 
नृपहिं धीर धरि हृदये बिचारी । पठए अवध चतुर चर चारी॥ 
बूझि भरत सति भाउ कुभाऊ। आएहु बेगि न होइ लखाऊ॥ 
दो०-गए अवध चर भरत गति बूझि देखि करतूति। 

चले चित्रकूटहि भरतु चार चले तेरहूति॥२७१॥ 
दूतन्ह आइ भरत कइ करनी । जनक समाज जथामति बरनी॥ 
सुनि गुर परिजन सचिव महीपति । भे सब सोच सनेहँ बिकल अति॥ 
धरि धीरजु करि भरत बड़ाई । लिए सुभट साहनी बोलाई॥ 
घर पुर देस राखि रखवारे । हय गय रथ बहु जान संँवारे॥ 
दुघरी साधि चले ततकाला । किए बिश्रामु न मग महिपाला॥ 
भोरहिं आजु नहाइ प्रयागा । चले जमुन उतरन सबु लागा॥ 
खरि लेन हम पठए नाथा । तिन्हकहि अस महि नायउ माथा॥ 
साथ किरात छ सातक दीऱ्हे। मुनिबर तुरत बिदा चर कोन्हे॥ 
दो०-सुनत जनक आगवनु सबु हरषेउ अवध समाजु। 

रघुनंदनहि सकोचु बड़ सोच बिबस सुरराजु॥ २७२॥ 
गरइ गलानि कुटिल कैकेई । काहि कहै केहि दूषनु देई॥ 
अस मन आनि मुदित नर नारी । भयउ बहोरि रहब दिन चारी॥ 

एहि प्रकार गत बासर सोऊ। प्रात नहान लाग सबु कोऊ॥ 
करि मज्जनु पूजहिं नर नारी । गनप गौरि तिपुरारि तमारी॥ 
रमा रमन पद बंदि बहोरी। बिनवहिँ अंजुलि अंचल जोरी॥ 
राजा रामु जानकी रानी आनद अवधि अवध रजधानी॥ 
सुबस बसउ फिरि सहित समाजा । भरतहि रामु करहुँ जुबराजा॥ 
एहि सुख सुधाँ सीँचि सब काहू | देव देहु जग जीवन लाहू॥ 
दो०—गुर समाज भाइन्ह सहित राम राजु पुर होउ। 

अछत राम राजा अवध मरिअ माग सबु कोउ॥ २७३॥ 
सुनि सनेहमय पुरजन बानी । निंदहिं जोग बिरति मुनि ग्यानी॥ 
एहि बिधि नित्यकरम करि पुरजन । रामहि करहिं प्रनाम पुलकि तन॥ 
ऊँच नीच मध्यम नर नारी । लहहिँ दरसु निज निज अनुहारी॥ 
सावधान सबही सनमानहिं। सकल सराहत कृपानिधानहिं॥ 
लरिकाइहि तें रघुबर बानी । पालत नीति प्रीति पहिचानी॥ 
सील सकोच सिंधु रघुराऊ । सुमुख सुलोचन सरल सुभाऊ॥ 
कहत राम गुन गन अनुरागे। सब निज भाग सराहन लागे॥ 
हम सम पुन्य पुंज जग थोरे । जिन्हहि रामु जानत करि मोरे॥ 
दो०-- प्रेम मगन तेहि समय सब सुनि आवत मिथिलेसु। 

सहित सभा संभ्रम उठेउ रबिकुल कमल दिनेसु॥ २७४॥ 
भाइ सचिव गुर पुरजन साथा। आगें गवनु कोन्ह रघुनाथा॥ 
गिरिबरु दीख जनकपति जबहीं । करि प्रनामु रथ त्यागेउ तबहीं॥ 
राम दरस लालसा उछाहू। पथ श्रम लेसु कलेसु न काहू॥ 
मन तहँ जहे रघुबर बैदेही । बिनु मन तन दुख सुख सुधि केही॥ 
आवत जनकु चले एहि भाती । सहित समाज प्रेम मति माती॥ 
आए निकट देखि अनुरागे । सादर मिलन परसपर लागे॥ 

लगे जनक मुनिजन पद बंदन । रिषिन्ह प्रनामु कीन्ह रघुनंदन॥ 
भाइन्ह सहित रामु मिलि राजहि । चले लवाइ समेत समाजहि॥ 
दो०-- आश्रम सागर सांत रस पूरन पावन पाथु। 
सेन मनहुँ करुना सरित लिएँ जाहिँ रघुनाथु॥२७५॥ 
बोरति ग्यान विराग करारे। बचन ससोक मिलत नद नारे॥ 
सोच उसास समीर तरंगा । धीरज तट तरुबर कर भंगा॥ 
बिषम विषाद तोरावति धारा । भय भ्रम भर्वेर अबर्त अपारा॥ 
केवट बुध बिद्या बडि नावा । सकहिं न खेइ ऐक नहिं आवा॥ 
बनचर कोल किरात बिचारे । थके बिलोकि पथिक हिय हारे॥ 
आश्रम उदधि मिली जब जाई । मनहुँ उठेउ अंबुधि अकुलाई॥ 
सोक बिकल दोउ राज समाजा । रहा न ग्यानु न धीरजु लाजा॥ 
भूप रूप गुन सील सराही। रोवहिं सोक सिंधु अवगाही॥ 
छं०-अवगाहि सोक समुद्र सोचहिं नारि नर ब्याकुल महा। 
दै दोष सकल सरोष बोलहिं बाम बिधि कीन्हों कहा॥ 
सुर सिद्ध तापस जोगिजन मुनि देखि दसा बिदेह को। 
तुलसी न समरथु कोउ जो तरि सके सरित सनेह को॥ 


सो०-किए अमित उपदेस जहाँ तहँ लोगन्ह मुनिबरन्ह। 

धीरजु धरिअ नरेस कहेउ बसिष्ठ बिदेह सन॥ २७६॥ 
जासु ग्यानु रबि भव निसि नासा । बचन किरन मुनि कमल निकासा ॥ 
तेहि कि मोह ममता निअराई । यह सिय राम सनेह बड़ाई॥ 
बिषई साधक सिद्ध सयाने। त्रिबिध जीव जग बेद बखाने॥ 
राम सनेह सरस मन जासू । साधु सभा बड़ आदर तासू॥ 
सोह न राम पेम बिनु ग्यानू । करनधार बिनु जिमि जलजानू॥ 
मुनि बहुबिधि बिदेहु समुझाए । रामघाट सब लोग नहाए॥ 





२९६ * रामचरितमानस * 


सकल सोक संकुल नर नारी । सो बासरु बीतेउ बिनु बारी॥ 
पसु खग मृगन्ह न कोन्ह अहारू । प्रिय परिजन कर कोन बिचारू॥ 


दो०-दोउ समाज निमिराजु रघुराजु नहाने प्रात। 
बैठे सब बट बिटप तर मन मलीन कस गात॥ २७७॥ 


जे महिसुर दसरथ पुर बासी । जे मिथिलापति नगर निवासी॥ 
हंस बंस गुर जनक पुरोधा । जिन्ह जग मगु परमारथु सोधा॥ 
लगे कहन उपदेस अनेका । सहित धरम नय बिरति बिबेका॥ 
कौसिक कहि कहि कथा पुरानी । समुझाई सब सभा सुबानीं॥ 
तब रघुनाथ कौसिकहि कहेऊ । नाथ कालि जल बिनु सबु रहेऊ॥ 
मुनि कह उचित कहत रघुराई । गयउ बीति दिन पहर अढ़ाई॥ 
रिषि रुख लखि कह तेरहुतिराजू । इहाँ उचित नहिं असन अनाजू॥ 
कहा भूप भल सबहि सोहाना । पाइ रजायसु चले नहाना॥ 


दो०-तेहि अवसर फल फूल दल मूल अनेक प्रकार। 

लइ आए बनचर बिपुल भरि भरि काँवरि भार॥ २७८॥ 
कामद भे गिरि राम प्रसादा । अवलोकत अपहरत बिषादा॥ 
सर सरिता बन भूमि बिभागा । जनु उमगत आनँद अनुरागा॥ 
बेलि बिटप सब सफल सफूला । बोलत खग मृग अलि अनुकूला॥ 
तेहि अवसर बन अधिक उछाहू। त्रिबिध समीर सुखद सब काहू॥ 
जाइ न बरनि मनोहरताई । जनु महि करति जनक पहुनाई॥ 
तब सब लोग नहाइ नहाई । राम जनक मुनि आयसु पाईं॥ 
देखि देखि तरुबर अनुरागे। जहेँ तहँ पुरजन उतरन लागे॥ 
दल फल मूल कंद बिधि नाना । पावन सुंदर सुधा समाना॥ 


दो०-सादर सब कह रामगुर पठए भरि भरि भार। 
पूजि पितर सुर अतिथि गुर लगे करन फरहार॥ २७९॥ 

एहि बिधि बासर बीते चारी। रामु निरखि नर नारि सुखारी॥ 
दुहु समाज असि रुचि मन माहीं । बिनु सिय राम फिरब भल नाहीं॥ 
सीता राम संग बनबासू। कोटि अमरपुर सरिस सुपासू॥ 
परिहरि लखन रामु बैदेही। जेहि घरु भाव बाम बिधि तेही॥ 
दाहिन दइउ होइ जब सबही । राम समीप बसिअ बन तबही॥ 
मंदाकिनि मज्जनु तिहु काला । राम दरसु मुद मंगल माला॥ 
अटनु राम गिरि बन तापस थल । असनु अमिअ सम कंद मूल फल॥ 
सुख समेत संबत दुइ साता । पल सम होहिं न जनिअहिं जाता॥ 
दो०-एहि सुख जोग न लोग सब कहहिं कहाँ अस भागु। 

सहज सुभायँ समाज दुहु राम चरन अनुरागु॥ २८०॥ 
एहि बिधि सकल मनोरथ करहीं । बचन सप्रेम सुनत मन हरहीं॥ 
सीय मातु तेहि समय पठाई। दासीं देखि सुअवसरु आई॥ 
सावकास सुनि सब सिय सासू । आयउ जनकराज रनिवासू॥ 
कौसल्यां सादर सनमानी । आसन दिए समय सम आनी॥ 
सीलु सनेहु सकल दुहु ओरा । द्रवहिं देखि सुनि कुलिस कठोरा॥ 
पुलक सिथिल तन बारि बिलोचन । महि नख लिखन लगीं सब सोचन॥ 
सब सिय राम प्रीति कि सि मूरति । जनु करुना बहु बेष बिसूरति॥ 
सीय मातु कह बिधि बुधि बाँकी । जो पय फेनु फोर पि टाँकी ॥ 
दो०-सुनिअ सुधा देखिअहिं गरल सब करतूति कराल। 

जहँ तहँ काक उलूक बक मानस सकृत मराल॥ २८१॥ 
सुनि ससोच कह देबि सुमित्रा । बिधि गति बडि बिपरीत बिचित्रा॥ 
जो सृजि पालइ हरइ बहोरी । बालकेलि सम बिधि मति भोरी॥ 
कौसल्या कह दोसु न काहू । करम बिबस दुख सुख छति लाहू॥ 
कठिन करम गति जान निधाता । जो सुभ असुभ सकल फल दाता॥ 

ईस रजाइ सीस सबही कें । उतपति थिति लय बिषहु अमी कें ॥ 
देबि मोह बस सोचिअ बादी । बिधि प्रपंचु अस अचल अनादी॥ 
भूपति जिअब मरब उर आनी । सोचिअ सखि लखि निज हित हानी॥ 
सीय मातु कह सत्य सुबानी । सुकृती अवधि अवधपति रानी॥ 
दो०-लखनु रामु सिय जाहँ बन भल परिनाम न पोचु। 

गहबरि हियँ कह कौसिला मोहि भरत कर सोचु॥ २८२॥ 
ईस प्रसाद असीस तुम्हारी । सुत सुतबधू देवसरि बारी॥ 
राम सपथ मैं कीन्हि न काऊ । सो करि कहउँ सखी सति भाऊ॥ 
भरत सील गुन बिनय बड़ाई । भायप भगति भरोस भलाई॥ 
कहत सारदहु कर मति हीचे । सागर सीप कि जाहि उलीचे॥ 
जानउँ सदा भरत कुलदीपा । बार बार मोहि कहेउ महीपा॥ 
कसें कनकु मनि पारिखि पाएँ । पुरुष परिखिअहिं समयँ सुभाएँ॥ 
अनुचित आजु कहब अस मोरा । सोक सनेहँ सयानप थोरा॥ 
सुनि सुरसरि सम पावनि बानी । भई सनेह बिकल सब रानी॥ 
दो०-कौसल्या कह धीर धरि सुनहु देबि मिथिलेसि। 

को बिबेकनिधि बल्लभहि तुम्हहि सकइ उपदेसि॥ २८३ ॥ 
रानि राय सन अवसरु पाई । अपनी भाति कहब समुझाई॥ 
रखिअहिं लखनु भरतु गवनहिँ बन । जौं यह मत माने महीप मन॥ 
तौ भल जतनु करब सुबिचारी । मोरें सोचु भरत कर भारी॥ 
गूढ़ सनेह भरत मन माहीं । रहें नीक मोहि लागत नाहीं॥ 
लखि सुभाउ सुनि सरल सुबानी । सब भइ मगन करुन रस रानी॥ 
नभ प्रसून झरि धन्य धन्य धुनि। सिथिल सनेहँ सिद्ध जोगी मुनि॥ 
सबु रनिवासु बिथकि लखि रहेऊ । तब धरि धीर सुमित्रां कहेऊ॥ 
देबि दंड जुग जामिनि बीती । राम मातु सुनि उठी सप्रीती॥ 

दो०-बेगि पाउ धारिअ थलहि कह सनेहँ सतिभाय। 

हमरें तौ अब ईस गति कै मिथिलेस सहाय॥ २८४॥ 
लखि सनेह सुनि बचन बिनीता । जनकप्रिया गह पाय पुनीता॥ 
देबि उचित असि बिनय तुम्हारी । दसरथ घरिनि राम महतारी॥ 
प्रभु अपने नीचहु आदरहीं । अगिनि धूम गिरि सिर तिनु धरहीं॥ 
सेवकु राउ करम मन बानी । सदा सहाय महेसु भवानी॥ 
रउरे अंग जोगु जग को है। दीप सहाय कि दिनकर सोहै॥ 
रामु जाइ बनु करि सुर काजू । अचल अवधपुर करिहहिं राजू॥ 
अमर नाग नर राम बाहुबल । सुख बसिहहिं अपर्ने अपर्ने थल॥ 
यह सब जागबलिक कहि राखा । देबि न होइ मुधा मुनि भाषा॥ 
दो०- अस कहि पग परि पेम अति सिय हित बिनय सुनाइ। 

सिय समेत सियमातु तब चली सुआयसु पाइ॥ २८५॥ 


प्रिय परिजनहि मिली बैदेही । जो जेहि जोगु भाति तेहि तेही॥ 
तापस बेष जानकी देखी । भा सबु बिकल बिषाद बिसेषी॥ 
जनक राम गुर आयसु पाई । चले थलहि सिय देखी आई॥ 
लीन्हि लाइ उर जनक जानको । पाहुनि पावन पेम प्रान की॥ 
उर उमगेउ अंबुधि अनुरागू । भयउ भूप मनु मनहुँ पयागू॥ 
सिय सनेह बटु बाढ़त जोहा। ता पर राम पेम सिसु सोहा॥ 
चिरजीवी मुनि ग्यान निकल जनु । बूड़त लहेउ बाल अवलंबनु॥ 
मोह मगन मति नहिं बिदेह की । महिमा सिय रघुबर सनेह को॥ 
दो०-सिय पितु मातु सनेह बस निकल न सकी सँभारि। 
धरनिसुताँ धीरजु धरेउ समउ सुधरमु बिचारि॥२८६॥ 
तापस बेष जनक सिय देखी । भयउ पेमु परितोषु बिसेषी॥ 
पुत्रि पबित्र किए कुल दोङ । सुजस धवल जगु कह सबु कोऊ॥ 

जिति सुरसरि कीरति सरि तोरी । गवनु कोन्ह बिधि अंड करोरी॥ 
गंग अवनि थल तीनि बड़ेरे । एहिं किए साधु समाज घनेरे॥ 
पितु कह सत्य सनेहँ सुबानी । सीय सकुच महुँ मनहुँ समानी॥ 
पुनि पितु मातु लीन्हि उर लाई । सिख आसिष हित दीन्हि सुहाई॥ 
कहति न सीय सकुचि मन माहीं । इहाँ बसब रजनीं भल नाहीं॥ 
लखि रुख रानि जनायउ राऊ । हृदये सराहत सीलु सुभाऊ॥ 


दो०-बार बार मिलि भेंटि सिय बिदा कीन्हि सनमानि। 
कही समय सिर भरत गति रानि सुबानि सयानि॥ २८७॥ 


सुनि भूपाल भरत ब्यवहारू । सोन सुगंध सुधा ससि सारू॥ 
मूदे सजल नयन पुलके तन । सुजसु सराहन लगे मुदित मन॥ 
सावधान सुनु सुमुखि सुलोचनि । भरत कथा भव बंध बिमोचनि॥ 
धरम राजनय ब्रह्मबिचारू । इहाँ जथामति मोर प्रचारू॥ 
सो मति मोरि भरत महिमाही । कहै काह छलि छुअति न छाँही॥ 
बिधि गनपति अहिपति सिव सारद । कबि कोबिद बुध बुद्धि बिसारद॥ 
भरत चरित कीरति करतूती । धरम सील गुन बिमल बिभूती॥ 
समुझत सुनत सुखद सब काहू । सुचि सुरसरि रुचि निदर सुधाहू॥ 
दो०-निरवधि गुन निरुपम पुरुषु भरतु भरत सम जानि। 
कहिअ सुमेरु कि सेर सम कबिकुल मति सकुचानि॥ २८८ ॥ 
अगम सबहि बरनत बरबरनी । जिमि जलहीन मीन गमु धरनी॥ 
भरत अमित महिमा सुनु रानी । जानहिं रामु न सकहिँ बखानी ॥ 
बरनि सप्रेम भरत अनुभाऊ । तिय जिय को रुचि लखि कह राऊ॥ 
बहुरहिं लखनु भरतु बन जाही । सब कर भल सब के मन माहीं॥ 
देबि परंतु भरत रघुबर को । प्रीति प्रतीति जाइ नहिं तरकी॥ 
भरतु अवधि सनेह ममता को । जद्यपि रामु सीम समता की॥ 

परमारथ स्वारथ सुख सारे । भरत न सपनेहुँ मनहुँ निहारे॥ 
साधन सिद्धि राम पग नेहू। मोहि लखि परत भरत मत एहू॥ 
दो०--भोरेहुँ भरत न पेलिहहिं मनसहुँ राम रजाइ। 

करिअ न सोचु सनेह बस कहेउ भूप बिलखाइ॥ २८९॥ 
राम भरत गुन गनत सप्रीती । निसि दंपतिहि पलक सम बीती॥ 
राज समाज प्रात जुग जागे । न्हाइ न्हाइ सुर पूजन लागे॥ 
गे नहाइ गुर पहि रघुराई । बंदि चरन बोले रुख पाई॥ 
नाथ भरतु पुरजन महतारी । सोक बिकल बनबास दुखारी॥ 
सहित समाज राउ मिथिलेसू । बहुत दिवस भए सहत कलेसू॥ 
उचित होइ सोइ कीजिअ नाथा । हित सबही कर रोरें हाथा॥ 
अस कहि अति सकुचे रघुराऊ । मुनि पुलके लखि सीलु सुभाऊ॥ 
तुम्ह बिनु राम सकल सुख साजा । नरक सरिस दुहु राज समाजा॥ 


दो०-प्रान प्रान के जीव के जिव सुख के सुख राम। 
तुम्ह तजि तात सोहात गृह जिन्हहि तिन्हहि बिधि बाम॥ २९०॥ 


सो सुखु करमु धरमु जरि जाऊ । जहँ न राम पद पंकज भाऊ॥ 
जोगु कुजोगु ग्यानु अग्यानू । जहँ नहिं राम पेम परधानू॥ 
तुम्ह बिनु दुखी सुखी तुम्ह तेहीं । तुम्ह जानहु जिय जो जेहि केहीं॥ 
राउर आयसु सिर सबही कें । बिदित कृपालहि गति सब नीर्के ॥ 
आपु आश्रमहि धारिअ पाऊ । भयउ सनेह सिथिल मुनिराऊ॥ 
करि प्रनामु तब रामु सिधाए । रिषि धरि धीर जनक पहि आए॥ 
राम बचन गुरु नृपहि सुनाए । सील सनेह सुभायँ सुहाए॥ 
महाराज अब कीजिअ सोई । सब कर धरम सहित हित होई॥ 
दो०-ग्यान निधान सुजान सुचि धरम धीर नरपाल। 

तुम्ह बिनु असमंजस समन को समरथ एहि काल॥२९१॥ 

सुनि मुनि बचन जनक अनुरागे । लखि गति ग्यानु बिरागु बिरागे॥ 
सिथिल सनेहँ गुनत मन माहीं । आए इहा कीन्ह भल नाहीं॥ 
रामहि राये कहेउ बन जाना । कीन्ह आपु प्रिय प्रेम प्रवाना॥ 
हम अब बन तें बनहि पठाई । प्रमुदित फिरब बिबेक बड़ाई॥ 
तापस मुनि महिसुर सुनि देखी । भए प्रेम बस निकल बिसेषी॥ 
समउ समुझि धरि धीरजु राजा । चले भरत पहि सहित समाजा॥ 
भरत आइ आर्गे भइ लीनऱ्हे। अवसर सरिस सुआसन दीन्हे॥ 
तात भरत कह तेरहुति राऊ। तुम्हहि बिदित रघुबीर सुभाऊ॥ 
दो०-राम सत्यब्रत धरम रत सब कर सीलु सनेह। 

संकट सहत सकोच बस कहिअ जो आयसु देहु॥२९२॥ 
सुनि तन पुलकि नयन भरि बारी । बोले भरतु धीर धरि भारी॥ 
प्रभु प्रिय पूज्य पिता सम आपू । कुलगुरु सम हित माय न बापू॥ 
कौसिकादि मुनि सचिव समाजू । ग्यान अंबुनिधि आपुनु आजू॥ 
सिसु सेवकु आयसु अनुगामी । जानि मोहि सिख देइअ स्वामी॥ 
एहिं समाज थल बूझब राउर । मौन मलिन में बोलब बाउर॥ 
छोटे बदन कहउँ बडि बाता | छमब तात लखि बाम निधाता॥ 
आगम निगम प्रसिद्ध पुराना । सेवाधरमु कठिन जगु जाना॥ 
स्वामि धरम स्वारथहि बिरोधू । बैरुू अंध प्रेमहि न प्रबोधू॥ 


दो०-राखि राम रुख धरमु ब्रतु पराधीन मोहि जानि। 
सब कें संमत सर्ब हित करिअ पेमु पहिचानि॥ २९३ ॥ 


भरत बचन सुनि देखि सुभाऊ । सहित समाज सराहत राऊ॥ 
सुगम अगम मृदु मंजु कठोरे । अरथु अमित अति आखर थोरे॥ 
ज्यों मुखु मुकुर मुकुरु निज पानी । गहि न जाइ अस अदभुत बानी॥ 
भूप भरतु मुनि सहित समाजू । गे जहे बिबुध कुमुद द्विजराजू॥ 

सुनि सुधि सोच बिकल सब लोगा । मनहुँ मीनगन नव जल जोगा॥ 
देवँ प्रथम कुलगुर गति देखी । निरखि बिदेह सनेह बिसेषी॥ 
राम भगतिमय भरतु निहारे । सुर स्वारथी हहरि हियँ हारे॥ 
सब कोउ राम पेममय पेखा । भए अलेख सोच बस लेखा॥ 
दो०-रामु सनेह सकोच बस कह ससोच सुरराजु। 

रचहु प्रपंचहि पंच मिलि नाहिं त भयउ अकाजु॥ २९४॥ 
सुरन्ह  सुमिरि सारदा सराही। देबि देव सरनागत पाही॥ 
फेरि भरत मति करि निज माया । पालु बिबुध कुल करि छल छाया ॥ 
बिबुध बिनय सुनि देबि सयानी । बोली सुर स्वारथ जड़ जानी॥ 
मो सन कहहु भरत मति फेरू । लोचन सहस न सूझ सुमेरू॥ 
बिधि हरि हर माया बडि भारी । सोउ न भरत मति सकइ निहारी ॥ 
सो मति मोहि कहत करु भोरी । चंदिनि कर कि चंडकर चोरी॥ 
भरत हृदये सिय राम निवासू । तहेँ कि तिमिर जहे तरनि प्रकासू॥ 
अस कहि सारद गइ बिधि लोका । बिबुध बिकल निसि मानहुँ कोका॥ 
दो०-सुर स्वारथी मलीन मन कीन्ह कुमंत्र कुठाटु। 

रचि प्रपंच माया प्रबल भय भ्रम अरति उचाटु॥२९५॥ 
करि कुचालि सोचत सुरराजू । भरत हाथ सबु काजु अकाजू॥ 
गए जनकु रघुनाथ समीपा । सनमाने सब रबिकुल दीपा॥ 
समय समाज धरम अबिरोधा । बोले तब रघुबंस पुरोधा॥ 
जनक भरत संबादु सुनाई । भरत कहाउति कही सुहाई॥ 
तात राम जस आयसु देहू । सो सबु करै मोर मत एहू॥ 
सुनि रघुनाथ जोरि जुग पानी । बोले सत्य सरल मृदु बानी॥ 
बिद्यमान आपुनि मिथिलेसू । मोर कहब सब भाँति भदेसू॥ 
राउर राय. रजायसु होई। राउरि सपथ सही सिर सोई॥ 

दो०-राम सपथ सुनि मुनि जनकु सकुचे सभा समेत। 

सकल बनिलोकत भरत मुखु बनइ न ऊतरु देत॥२९६॥ 
सभा सकुच बस भरत निहारी । राम बंधु धरि धीरजु भारी॥ 
कुसमउ देखि सनेहु सँभारा । बढ़त बिधि जिमि घटज निवारा॥ 
सोक कनकलोचन मति छोनी । हरी बिमल गुन गन जगजोनी॥ 
भरत बिबेक बराह बिसाला । अनायास उधरी तेहि काला॥ 
करि प्रनामु सब कहँ कर जोरे । रामु राउ गुर साधु निहोरे॥ 
छमब आजु अति अनुचित मोरा। कहउँ बदन मृदु बचन कठोरा॥ 
हियें सुमिरी सारदा सुहाई । मानस तें मुख पंकज आई॥ 
बिमल बिबेक धरम नय साली । भरत भारती मंजु मराली॥ 
दो०-निरखि बिबेक बिलोचनन्हि सिथिल सनेहँ समाजु। 

करिं प्रनामु बोले भरतु सुमिरि सीय रघुराजु॥२९७॥ 


प्रभु पितु मातु सुहृद गुर स्वामी । पूज्य परम हित अंतरजामी॥ 
सरल सुसाहिबु सील निधान्‌ । प्रनतपाल सर्बग्य सुजानू॥ 
समरथ सरनागत हितकारी । गुनगाहकु अवगुन अघ हारी॥ 
स्वामि गोसाँइहि सरिस गोसाई । मोहि समान मैं साइँ दोहाई॥ 
प्रभु पितु बचन मोह बस पेली । आयउँ इहा समाजु सकेली॥ 
जग भल पोच ऊँच अरु नीचू। अमिअ अमरपद माहुरु मीचू॥ 
राम रजाइ मेट मन माहां। देखा सुना कतहुँ कोउ नाहीं॥ 
सो मैं सब बिधि कीन्हि ढिठाई । प्रभु मानी सनेह सेवकाई॥ 
दो०-कृपाँ भलाई आपनी नाथ कीन्ह भल मोर। 

दूषन भे भूषन सरिस सुजसु चारु चहु ओर॥२९८॥ 
राउरि रीति सुबानि बड़ाई । जगत बिदित निगमागम गाई॥ 
कूर कुटिल खल कुमति कलंकी । नीच निसील निरीस निसंको॥ 

तेउ सुनि सरन सामुहें आए। सकृत प्रनामु किह अपनाए॥ 
देखि दोष कबहुँ न उर आने । सुनि गुन साधु समाज बखाने॥ 
को साहिब सेवकहि नेवाजी। आप समाज साज सब साजी॥ 
निज करतूति न समुझिअ सपनें । सेवक सकुच सोचु उर अपनें॥ 
सो गोसाइँ नहिं दूसर कोपी । भुजा उठाइ कहउँ पन रोपी॥ 
पसु नाचत सुक पाठ प्रबीना । गुन गति नट पाठक आधीना॥ 
दो०—यों सुधारि सनमानि जन किए साधु सिरमोर। 

को कृपाल बिनु पालिहै बिरिदावलि बरजोर॥ २९९ ॥ 
सोक सनेहँ कि बाल सुभाएँ। आयउँ लाइ रजायसु बाएँ॥ 
तबहु कृपाल हेरि निज ओरा । सबहि भाति भल मानेउ मोरा॥ 
देखे पाय सुमंगल मूला । जानेउ स्वामि सहज अनुकूला॥ 
बड़ समाज बिलोकेउ भागू । बड़ी चूक साहिब अनुरागू॥ 
कृपा अनुग्रह अंगु अघाई। कोन्हि कृपानिधि सब अधिकाई॥ 
राखा मोर दुलार गोसाई। अपनें सील सुभायँ भलाई॥ 
नाथ निपट मैं कीन्हि ढिठाई । स्वामि समाज सकोच बिहाई॥ 
अविनय बिनय जथारुचि बानी । छमिहि देउ अति आरति जानी॥ 
दो०—सुहृद सुजान सुसाहिबहि बहुत कहब बडि खोरि। 

आयसु देइअ देव अब सबइ सुधारी मोरि॥३००॥ 
प्रभु पद पदुम पराग दोहाई । सत्य सुकृत सुख सीवँ सुहाई॥ 
सो करि कहउँ हिए अपने की । रुचि जागत सोवत सपने की॥ 
सहज सनेहँ स्वामि सेवकाई । स्वारथ छल फल चारि निहाई॥ 
अग्या सम न सुसाहिब सेवा । सो प्रसाठु जन पावै देवा॥ 
अस कहि प्रेम बिबस भए भारी । पुलक सरीर बिलोचन बारी॥ 

प्रभु पद कमल गहे अकुलाई । समउ सनेहु न सो कहि जाई॥ 
कृपासिंधु सनमानि सुबानी । बैठाए समीप गहि पानी॥ 
भरत बिनय सुनि देखि सुभाऊ । सिथिल सनेहँ सभा रघुराऊ॥ 
छं०-रघुराउ सिथिल सनेहँ साधु समाज मुनि मिथिला धनी। 
मन महुँ सराहत भरत भायप भगति की महिमा घनी॥ 
भरतहि प्रसंसत निबुध बरषत सुमन मानस मलिन से। 
तुलसी बिकल सब लोग सुनि सकुचे निसागम नलिन से॥ 


सो०-देखि दुखारी दीन दुहु समाज नर नारि सब।' 
मघवा महा मलीन मुए मारि मंगल चहत॥३०१॥ 


कपट कुचालि सीव सुरराजू । पर अकाज प्रिय आपन काजू॥ 
काक समान पाकरिपु रीती । छली मलीन कतहुँ न प्रतीती॥ 
प्रथम कुमत करि कपटु सँकेला । सो उचाटु सब कें सिर मेला॥ 
सुरमार्या सब लोग बिमोहे । राम प्रेम अतिसय न बिछोहे॥ 
भय उचाट बस मन थिर नाहीं । छन बन रुचि छन सदन सोहाहीं॥ 
दुबिध मनोगति प्रजा दुखारी । सरित सिंधु संगम जनु बारी॥ 
दुचित कतहुँ परितोषु न लहहीं । एक एक सन मरमु न कहहीं॥ 
लखि हियँ हँसि कह कृपानिधानू । सरिस स्वान मघवान जुबानू॥ 
दो०- भरतु जनकु मुनिजन सचिव साधु सचेत बिहाइ। 

लागि देवमाया सबनहि जथाजोगु जनु पाइ॥३०२॥ 
कृपासिंधु लखि लोग दुखारे । निज सनेहँँ सुरपति छल भारे॥ 
सभा राउ गुर महिसुर मंत्री । भरत भगति सब कै मति जंत्री॥ 
रामहि चितवत चित्र लिखे से । सकुचत बोलत बचन सिखे से॥ 
भरत प्रीति नति बिनय बड़ाई । सुनत सुखद बरनत कठिनाई॥ 

जासु बिलोकि भगति लवलेसू । प्रेम मगन मुनिगन मिथिलेसू॥ 
महिमा तासु कहै किमि तुलसी । भगति सुभायँ सुमति हियँ हुलसी॥ 
आपु छोटि महिमा बडि जानी । कबिकुल कानि मानि सकुचानी॥ 
कहि न सकति गुन रुचि अधिकाई । मति गति बाल बचन की नाई॥ 
दो०- भरत बिमल जसु बिमल बिधु सुमति चकोरकुमारि। 

उदित बिमल जन हृदय नभ एकटक रही निहारि॥ ३०३॥ 
भरत सुभाउ न सुगम निगमहेँ। लघु मति चापलता कबि छमहूँ॥ 
कहत सुनत सति भाउ भरत को । सीय राम पदर होइ न रत को॥ 
सुमिरत भरतहि प्रमु राम को । जेहि न सुलभु तेहि सरिस बाम को॥ 
देखि दयाल दसा सबही की । राम सुजान जानि जन जी की॥ 
धरम धुरीन धीर नय नागर। सत्य सनेह सील सुख सागर॥ 
देसु कालु लखि समउ समाजू । नीति प्रीति पालक रघुराजू॥ 
बोले बचन बानि सरबसु से। हित परिनाम सुनत ससि रसु से॥ 
तात भरत तुम्ह धरम धुरीना । लोक बेद निद प्रेम प्रबीना॥ 


दो०-करम बचन मानस बिमल तुम्ह समान तुम्ह तात। 

गुर समाज लघु बंधु गुन कुसमयँ किमि कहि जात॥ ३०४॥ 
जानहु तात तरनि कुल रीती। सत्यसंध पितु कीरति प्रीती॥ 
समउ समाजु लाज गुरजन की । उदासीन हित अनहित मन की॥ 
तुम्हहि बिदित सबही कर करमू । आपन मोर परम हित धरमू॥ 
मोहि सब भाति भरोस तुम्हारा तदपि कहउँ अवसर अनुसारा॥ 
तात तात बिनु बात हमारी । केवल गुरकुल कृपाँ सँभारी॥ 
नतरु प्रजा परिजन परिवारू । हमहि सहित सबु होत खुआरू॥ 
जौँ बिनु अवसर अथर्व दिनेसू । जग केहि कहहु न होइ कलेसू॥ 
तस उतपातु तात बिधि कीन्हा । मुनि मिथिलेस राखि सबु लीन्हा॥ 

दो०-राज काज सब लाज पति धरम धरनि धन धाम। 

गुर प्रभाउ पालिहि सबहि भल होइहि परिनाम॥ ३०५॥ 
सहित समाज तुम्हार हमारा । घर बन गुर प्रसाद रखवारा॥ 
मातु पिता गुर स्वामि निदेसू। सकल धरम धरनीधर सेसू॥ 
सो तुम्ह करहु करावहु मोह्‌ । तात तरनिकुल पालक होहू॥ 
साधक एक सकल सिधि देनी । कीरति सुगति भूतिमय बेनी॥ 
सो बिचारि सहि संकटु भारी । करहु प्रजा परिवारु सुखारी॥ 
बाँटी बिपति सबहिं मोहि भाई । तुम्हहि अवधि भरि बडि कठिनाई॥ 
जानि तुम्हहि मृटु कहउँ कठोरा । कुसमयँ तात न अनुचित मोरा॥ 
होहि कुठाय सुबंधु सहाए । ओड़िअहिं हाथ असनिहु के घाए॥ 
दो०-सेवक कर पद नयन से मुख सो साहिबु होइ। 

तुलसी प्रीति कि रीति सुनि सुकबि सराहहिं सोइ॥ ३०६॥ 


सभा सकल सुनि रघुबर बानी । प्रेम पयोधि अमिअँ जनु सानी॥ 
सिथिल समाज सनेह समाधी । देखि दसा चुप सारद साधी॥ 
भरतहि भयउ परम संतोषू । सनमुख स्वामि बिमुख दुख दोषू॥ 
मुख प्रसन्न मन मिटा बिषादू । भा जनु गृँगेहि गिरा प्रसादू॥ 
कीन्ह सप्रेम प्रनामु बहोरी । बोले पानि पंकरुह जोरी॥ 
नाथ भयउ सुखु साथ गए को । लहेउँ लाहु जग जनमु भए को॥ 
अब कृपाल जस आयसु होई । करौं सीस धरि सादर सोई॥ 
सो अवलंब देव मोहि देई । अवधि पारु पावौं जेहि सेई॥ 
दो०—देव देव अभिषेक हित गुर अनुसासनु पाइ। 

आनेउँ सब तीरथ सलिलु तेहि कहँ काह रजाइ॥ ३०७॥ 
एकु मनोरथु बड़ मन माहीं । सभये सकोच जात कहि नाहीं॥ 
कहहु तात प्रभु आयसु पाई । बोले बानि सनेह सुहाई॥ 

चित्रकूट सुचि थल तीरथ बन । खग मृग सर सरि निर्झर गिरिगन॥ 
प्रभु पद अंकित अवनि बिसेषी । आयसु होइ त आवौं देखी॥ 
अवसि अत्रि आयसु सिर धरहू । तात बिगतभय कानन चरहू॥ 
मुनि प्रसाद बनु मंगल दाता । पावन परम सुहावन भ्राता॥ 
रिषिनायकु जहँ आयसु देहीं। राखेहु तीरथ जलु थल तेहीं॥ 
सुनि प्रभु बचन भरत सुखु पावा । मुनि पद कमल मुदित सिरु नावा॥ 
दो०-- भरत राम संबादु सुनि सकल सुमंगल मूल। 

सुर स्वारथी सराहि कुल बरषत सुरतरु फूल॥ ३०८॥ 
धन्य भरत जय राम गोसाई । कहत देव हरषत बरिआई॥ 
मुनि मिथिलेस सभां सब काहू । भरत बचन सुनि भयउ उछाहू॥ 
भरत राम गुन ग्राम सनेहू। पुलकि प्रसंसत राउ बिदेहू॥ 
सेवक स्वामि सुभाउ सुहावन । नेमु पेमु अति पावन पावन॥ 
मति अनुसार सराहन लागे । सचिव सभासद सब अनुरागे॥ 
सुनि सुनि राम भरत संबादू । दुहु समाज हियँ हरषु बिषादू॥ 
राम मातु दुखु सुखु सम जानी । कहि गुन राम प्रबोधीं रानी॥ 
एक कहहिं रघुबीर बड़ाई । एक सराहत भरत भलाई॥ 
दो०_अत्रि कहेउ तब भरत सन सैल समीप सुकूप। 

राखिअ तीरथ तोय तहे पावन अमिअ अनूप॥३०९॥ 
भरत अत्रि अनुसासन पाईं । जल भाजन सब दिए चलाई॥ 
सानुज आपु अत्रि मुनि साधू । सहित गए जहे कूप अगाधू॥ 
पावन पाथ पुन्यथल राखा । प्रमुदित प्रेम अत्रि अस भाषा॥ 
तात अनादि सिद्ध थल एहू । लोपेउ काल बिदित नहिं केहू॥ 
तब सेवकन्ह सरस थलु देखा । कीन्ह सुजल हित कूप बिसेषा॥ 

बिधि बस भयउ बिस्व उपकारू । सुगम अगम अति धरम निचारू॥ 
भरतकूप अब कहिहहिं लोगा । अति पावन तीरथ जल जोगा॥ 
प्रेम सनेम निमज्जत प्रानी । होइहहिं बिमल करम मन बानी॥ 
दो०-कहत कूप महिमा सकल गए जहाँ रघुराउ। 

अत्रि सुनायउ रघुबरहि तीरथ पुन्य प्रभाउ॥३१०॥ 
कहत धरम इतिहास सप्रीती । भयउ भोरु निसि सो सुख बीती॥ 
नित्य निबाहि भरत दोउ भाई । राम अत्रि गुर आयसु पाई॥ 
सहित समाज साज सब सादे । चले राम बन अटन पयादे॥ 
कोमल चरन चलत बिनु पनहीं । भइ मृदु भूमि सकुचि मन मनहीं॥ 
कुस कंटक काँकरीं कुराई । कटुक कठोर कुबस्तु दुराई॥ 
महि मंजुल मृदु मारग कोन्हे। बहत समीर त्रिबिध सुख लीन्हे॥ 
सुमन बरषि सुर घन करि छाहीं । बिटप फूलि फलि तून मृदुताहीं॥ 
मृग बिलोकि खग बोलि सुबानी । सेवहिं सकल राम प्रिय जानी॥ 


दो०-सुलभ सिद्धि सब प्राकृतहु राम कहत जमुहात। 

राम प्रानप्रिय भरत कहूँ यह न होइ बडि बात॥३११॥ 
एहि बिधि भरतु फिरत बन माहीं । नेमु प्रेमु लखि मुनि सकुचाहीं॥ 
पुन्य जलाश्रय भूमि बिभागा खग मृग तरु तुन गिरि बन बागा ॥ 
चारु बिचित्र पबित्र बिसेषी । बूझत भरतु दिब्य सब देखी॥ 
सुनि मन मुदित कहत रिषिराऊ । हेतु नाम गुन पुन्य प्रभाऊ॥ 
कतहुँ निमज्जन कतहुँ प्रनामा । कतहुँ बिलोकत मन अभिरामा ॥ 
कतहुँ बैठि मुनि आयसु पाई । सुमिरत सीय सहित दोउ भाई॥ 
देखि सुभाउ सनेहु सुसेवा। देहि असीस मुदित बनदेवा॥ 
फिरहिं गएँ दिनु पहर अढाई । प्रभु पद कमल बिलोकहिं आई॥ 

दो०—देखे थल तीरथ सकल भरत पाँच दिन माझ। 

कहत सुनत हरि हर सुजसु गयउ दिवसु भइ साँझ॥ ३१२॥ 
भोर न्हाइ सबु जुरा समाजू | भरत भूमिसुर तेरहुति राजू॥ 
भल दिन आजु जानि मनमाहीं । रामु कृपाल कहत सकुचाहीं॥ 
गुर नुप भरत सभा अवलोकी । सकुचि राम फिरि अवनि बिलोको॥ 
सील सराहि सभा सब सोची । कहुँ न राम सम स्वामि सँकोची॥ 
भरत सुजान राम रुख देखी । उठि सप्रेम धरि धीर बिसेषी॥ 
करि दंडवत कहत कर जोरी । राखीं नाथ सकल रुचि मोरी॥ 
मोहि लगि सहेउ सबहिं संतापू । बहुत भाँति दुखु पावा आपू॥ 
अब गोसाइँ मोहि देउ रजाई । सेवौं अवध अवधि भरि जाई॥ 


दो०-जेहिं उपाय पुनि पाय जनु देखे दीनदयाल। 
सो सिख देइअ अवधि लगि कोसलपाल कृपाल॥ ३१३॥ 


पुर जन परिजन प्रजा गोसाई । सब सुचि सरस सनेहँ सगाई॥ 
राउर बदि भल भव दुख दाहू। प्रभु बिनु बादि परम पद लाहू॥ 
स्वामि सुजानु जानि सब ही की । रुचि लालसा रहनि जन जी की॥ 
प्रनतपालु पालिहि सब काहू। देउ दुहू दिसि ओर निबाहू॥ 
अस मोहि सब बिधि भूरि भरोसो । किएँ बिचारु न सोचु खरो सो॥ 
आरति मोर नाथ कर छोहू। दुहुँ मिलि कीन्ह ढीठु हठि मोहू॥ 
यह बड़ दोषु दूरि करि स्वामी । तजि सकोच सिखइअ अनुगामी ॥ 
भरत बिनय सुनि सबहिँ प्रसंसी । खीर नीर बिबरन गति हंसी॥ 
दो०-दीनबंधु सुनि बंधु के बचन दीन छलहीन। 

देस काल अवसर सरिस बोले रामु प्रबीन॥ ३१४॥ 
तात तुम्हारि मोरि परिजन की । चिंता गुरहि नृपहि घर बन को॥ 
माथे पर गुर मुनि मिथिलेसू । हमहि तुम्हहि सपनेहुँ न कलेसू॥ 

मोर तुम्हार परम पुरुषारथु । स्वारथु सुजसु धरमु परमारथु॥ 
पितु आयसु पालिहिं दुहु भाई । लोक बेद भल भूप भलाई॥ 
गुर पितु मातु स्वामि सिख पाले । चलेहुँ कुमग पग परहिं न खालें॥ 
अस बिचारि सब सोच बिहाई । पालहु अवध अवधि भरि जाई॥ 
देसु कोसु परिजन परिवारू । गुर पद रजहिँ लाग छरुभारू॥ 
तुम्ह मुनि मातु सचिव सिख मानी । पालेहु पुहुमि प्रजा रजधानी॥ 
दो०-मुखिआ मुखु सो चाहिए खान पान कहुँ एक। 

पालइ पोषइ सकल अँग तुलसी सहित बिबेक॥ ३१५॥ 
राजधरम सरबसु एतनोई । जिमि मन माहँ मनोरथ गोई॥ 
बंधु प्रबोधु कीन्ह बहु भाती । बिनु अधार मन तोषु न साँती॥ 
भरत सील गुर सचिव समाजू । सकुच सनेह बिबस रघुराजू॥ 
प्रभु करि कृपा पाँवरीं दीन्हीं । सादर भरत सीस धरि लीन्हीं॥ 
चरनपीठ करूनानिधान के । जनु जुग जामिक प्रजा प्रान के ॥ 
संपुट भरत सनेह रतन के । आखर जुग जनु जीव जतन के॥ 
कुल कपाट कर कुसल करम के । बिमल नयन सेवा सुधरम के॥ 
भरत मुदित अबलंब लहे तें । अस सुख जस सिय रामु रहे तें॥ 
दो०--मागेड निदा प्रनामु करि राम लिए डर लाइ। 

लोग उचाटे अमरपति कुटिल कुअवसरु पाइ॥ ३१६॥ 
सो कुचालि सब कहँ भइ नीको । अवधि आस सम जीवनि जी की॥ 
नतरु लखन सिय राम बियोगा । हहरि मरत सब लोग कुरोगा॥ 
रामकृपाँ अवरेब सुधारी । बिबुध धारि भइ गुनद गोहारी॥ 
भेटत भुज भरि भाइ भरत सो । राम प्रेम रसु कहि न परत सो॥ 
तन मन बचन उमग अनुरागा । धीर धुरंधर धीरजु त्यागा॥ 

बारिज लोचन मोचत बारी । देखि दसा सुर सभा दुखारी॥ 
मुनिगन गुर धुर धीर जनक से । ग्यान अनल मन कसें कनक से॥ 
जे बिरंचि निरलेप उपाए । पदुम पत्र जिमि जग जल जाए॥ 


दो०-तेउ बिलोकि रघुबर भरत प्रीति अनूप अपार। 
भए मगन मन तन बचन सहित निराग बिचार॥ ३१७॥ 


जहाँ जनक गुर गति मति भोरी । प्राकृत प्रीति कहत बडि खोरी॥ 
बरनत रघुबर भरत बियोगू । सुनि कठोर कबि जानिहि लोगू॥ 
सो सकोच रसु अकथ सुबानी । समउ सनेहु सुमिरि सकुचानी॥ 
भेंटि भरतु रघुबर समुझाए । पुनि रिपुदवनु हरषि हिय लाए॥ 
सेवक सचिव भरत रुख पाई । निज निज काज लगे सब जाई॥ 
सुनि दारुन दुखु दुहूँ समाजा । लगे चलन के साजन साजा॥ 
प्रभु पद पदुम बंदि दोउ भाई । चले सीस धरि राम रजाई॥ 
मुनि तापस बनदेव निहोरी । सब सनमानि बहोरि बहोरी॥ 


दो०-लखनहि भेंटि प्रनामु करि सिर धरि सिय पद धूरि। 
चले सप्रेम असीस सुनि सकल सुमंगल मूरि॥३१८॥ 


सानुज राम नृपहि सिर नाई । कीन्हि बहुत बिधि बिनय बड़ाई॥ 
देव दया बस बड़ दुखु पायउ । सहित समाज काननहिँ आयउ॥ 
पुर पगु धारिअ देइ असीसा । कीन्ह धीर धरि गवनु महीसा॥ 
मुनि महिदेव साधु सनमाने । बिदा किए हरि हर सम जाने॥ 
सासु समीप गए दोउ भाई । फिरे बंदि पग आसिष पाई॥ 
कौसिक बामदेव जाबाली । पुरजन परिजन सचिव सुचाली॥ 
जथा जोगु करि बिनय प्रनामा । बिदा किए सब सानुज रामा॥ 
नारि पुरुष लघु मध्य बड़ेरे। सब सनमानि कृपानिधि फेरे॥ 

दो०-- भरत मातु पद बंदि प्रभु सुचि सनेहँ मिलि भेंटि। 

बिदा कीन्ह सजि पालको सकुच सोच सब मेटि॥३१९॥ 
परिजन मातु पितहि मिलिसीता । फिरी प्रानप्रिय प्रेम पुनीता॥ 
करि प्रनामु भेटी सब सासू । प्रीति कहत कबि हियं न हुलासू॥ 
सुनि सिख अभिमत आसिष पाईं । रही सीय दुहु प्रीति समाई॥ 
रघुपति पटु पालको मगाईं । करि प्रबोधु सब मातु चढ़ाई॥ 
बार बार हिलि मिलि दुहु भाई । सम सनेहँ जननीं पहुँचाई॥ 
साजि बाजि गज बाहन नाना । भरत भूप दल कीन्ह पयाना॥ 
हृदय रामु सिय लखन समेता । चले जाहि सब लोग अचेता॥ 
बसह बाजि गज पसु हियेँ हारें । चले जाहि परबस मन मारें॥ 
दो०-गुर गुरतिय पद बंदि प्रभु सीता लखन समेत। 

फिरे हरष बनिसमय सहित आए परन निकेत॥ ३२०॥ 
बिदा कीन्ह सनमानि निषादू । चलेउ हृदये बड़ बिरह बिषादू॥ 
कोल किरात भिल्ल बनचारी । फेरे फिरे जोहारि जोहारी॥ 
प्रभु सिय लखन बैठि बट छाहीं । प्रिय परिजन बियोग बिलखाहीं॥ 
भरत सनेह सुभाउ सुबानी । प्रिया अनुज सन कहत बखानी ॥ 
प्रीति प्रतीति बचन मन करनी । श्रीमुख राम प्रेम बस बरनी॥ 
तेहि अवसर खग मृग जल मीना । चित्रकूट चर अचर मलीना॥ 
बिबुध बिलोकि दसा रघुबर को । बरषि सुमन कहि गति घर घर की ॥ 
प्रभु प्रनामु करि दीन्ह भरोसो । चले मुदित मन डर न खरो सो॥ 
दो०-सानुज सीय समेत प्रभु राजत परन कुटीर। 

भगति ग्यानु बैराग्य जनु सोहत धरें सरीर॥३२१॥ 
मुनि महिसुर गुर भरत भुआलू । राम बिरहँ सबु साजु बिहालू॥ 
प्रभु गुन ग्राम गनत मन माहीं । सब चुपचाप चले मग जाहीं॥ 

जमुना उतरि पार सबु भयऊ । सो बासरु बिनु भोजन गयऊ॥ 
उतरि देवसरि दूसर बासू । रामसखाँ सब कीन्ह सुपासू॥ 
सई उतरि गोमतीं नहाए। चौथें दिवस अवधपुर आए॥ 
जनकु रहे पुर बासर चारी । राज काज सब साज सँभारी॥ 
सौंपि सचिव गुर भरतहि राजू । तेरहुति चले साजि सबु साजू॥ 
नगर नारि नर गुर सिख मानी । बसे सुखेन राम रजधानी॥ 
दो०--राम दरस लगि लोग सब करत नेम उपबास। 

तजि तजि भूषन भोग सुख जिअत अवधि कीं आस॥ ३२२॥ 
सचिव सुसेवक भरत प्रबोधे । निज निज काज पाइ सिख ओधे॥ 
पुनि सिख दीन्हि बोलि लघु भाई । सौंपी सकल मातु सेवकाई॥ 
भूसुर बोलि भरत कर जोरे। करि प्रनाम बय बिनय निहोरे॥ 
ऊँच नीच कारजु भल पोचू । आयसु देब न करब सँकोचू॥ 
परिजन पुरजन प्रजा बोलाए । समाधानु करि सुबस बसाए॥ 
सानुज गे गुर गेहे बहोरी। करि दंडवत कहत कर जोरी॥ 
आयसु होइ त रहौ सनेमा । बोले मुनि तन पुलकि सपेमा॥ 
समुझब कहब करब तुम्ह जोई । धरम सारु जग होइहि सोई॥ 
दो०- सुनि सिख पाइ असीस बडि गनक बोलि दिनु साधि। 

सिंघासन प्रभु पादुका बैठारे निरुपाधि॥३२३॥ 


राम मातु गुर पद सिरु नाई। प्रभु पद पीठ रजायसु पाई॥ 
नंदिगावे करि परन कुटीरा। कीन्ह निवासु धरम धुर धीरा॥ 
जटाजूट सिर मुनिपट धारी । महि खनि कुस साँथरी सँवारी॥ 
असन बसन बासन ब्रत नेमा । करत कठिन रिषिधरम सप्रेमा॥ 
भूषन बसन भोग सुख भूरी । मन तन बचन तजे तिन तूरी॥ 
अवध राजु सुर राजु सिहाई । दसरथ धनु सुनि धनदु लजाई॥ 


३१६ * रामचरितमानस २ 


तेहि पुर बसत भरत बिनु रागा । चंचरीक जिमि चंपक बागा॥ 

रमा बिलासु राम अनुरागी । तजत बमन जिमि जन बड़भागी॥ 

दो०-राम पेम भाजन भरतु बड़े न एहिं करतूति। 
चातक हंस सराहिअत टॅंक बिबेक निभूति॥३२४॥ 


देह दिनहुँ दिन दूबरि होई । घटइ तेजु बलु मुखछबि सोई॥ 


नित नव राम प्रेम पनु पीना । बढ़त धरम दलु मनु न मलीना॥ 
जिमि जलु निघटत सरद प्रकासे । बिलसत बेतस बनज बिकासे॥ 
सम दम संजम नियम उपासा । नखत भरत हिय बिमल अकासा॥ 
श्रुव बिस्वासु अवधि राका सी । स्वामि सुरति सुरबीथि बिकासी ॥ 
राम पेम बिधु अचल अदोषा । सहित समाज सोह नित चोखा॥ 
भरत रहनि समुझनि करतूती । भगति बिरति गुन बिमल बिभूती॥ 
बरनत सकल सुकबि सकुचाहीं । सेस गनेस गिरा गमु नाहीं॥ 
दो०-नित पूजत प्रभु पॉवरी प्रीति न हृदये समाति। 

मागि मागि आयसु करत राज काज बहु भाॉति॥३२५॥ 
पुलक गात हियं सिय रघुबीरू । जीह नामु जप लोचन नीरू॥ 
लखन राम सिय कानन बसहीं । भरतु भवन बसि तप तनु कसहां॥ 
दोउ दिसि समुझि कहत सबु लोगू । सब बिधि भरत सराहन जोगू॥ 
सुनि ब्रत नेम साधु सकुचाहीं । देखि दसा मुनिराज लजाहीं॥ 
परम पुनीत भरत आचरनू । मधुर मंजु मुद मंगल करनू॥ 
हरन कठिन कलि कलुष कलेसू । महामोह निसि दलन दिनेसू॥ 
पाप पुंज कुंजर मृगराजू । समन सकल संताप समाजू॥ 
जन रंजन भंजन भव भारू। राम सनेह सुधाकर सारू॥ 
छं०--सिय राम प्रेम पियूष पूरन होत जनमु न भरत को। 

मुनि मन अगम जम नियम सम दम बिषम ब्रत आचरत को॥ 

दुख दाह दारिद दंभ दूषन सुजस मिस अपहरत को। 
कलिकाल तुलसी से सठन्हि हठि राम सनमुख करत को॥ 


सो०-- भरत चरित करि नेमु तुलसी जो सादर सुनहिं। 
सीय राम पद पेमु अवसि होइ भव रस बिरति॥ ३२६॥ 


मासपारायण, इक्कीसवाँ विश्राम 


इति श्रीमद्रामचरितमानसे सकलकलिकलुषविध्वंसने 
द्वितीयः सोपानः समाप्तः । 


( अयोध्याकाण्ड समाप्त ) 

अतिसय प्रीति देखि रघुबीरा। 
प्रटे हृदये हरन भव भीरा॥ 

॥ श्रीगणेशाय नम: ॥ 


श्रीजानकीवल्लभो विजयते 
श्रीरामचरितमानस 


SIO Sa 


(अरण्यकाण्ड) अरण्यकाण्ड ) 


श्लोक 


मूलं धर्मतरोर्विवेकजलधेः पूर्णेन्दुमानन्ददं 

वैराग्याम्बुजभास्करं हाघघनध्वान्तापहं तापहम्‌। 

मोहाम्भोधरपूगपाटनविधौ स्वःसम्भवं शङ्करं 

वन्दे ब्रह्मकुलं कलङ्कशमनं श्रीरामभूपप्रियम्‌॥ १ ॥ 

सान्द्रानन्दपयोदसौभगतनुं पीताम्बरं सुन्दरं 

पाणौ बाणशरासनं कटिलसत्तृणीरभारं वरम्‌। 

राजीवायतलोचनं धृतजटाजूटेन संशोभितं 

सीतालक्ष्मणसंयुतं पथिगतं रामाभिरामं भजे॥ २॥ 
सो०-उमा राम गुन गूढ़ पंडित मुनि पावहि बिरति। 

पावहिं मोह बिमूढ़ जे हरि बिमुख न धर्म रति॥ 
पुर नर भरत प्रीति मै गाई । मति अनुरूप अनूप सुहाई॥ 
अब प्रभु चरित सुनहु अति पावन । करत जे बन सुर नर मुनि भावन॥ 
एक बार चुनि कुसुम सुहाए । निज कर भूषन राम बनाए।॥ 
सीतहि पहिराए प्रभु सादर । बैठे फटिक सिला पर सुंदर॥ 
सुरपति सुत धरि बायस वेषा । सठ चाहत रघुपति बल देखा॥ 
जिमि पिपीलिका सागर थाहा । महा मंदमति पावन चाहा॥ 

सीता चरन चोच हति भागा । मूढ़ मंदमति कारन कागा॥ 
चला रुधिर रघुनायक जाना । सींक धनुष सायक संधाना॥ 


दो०-अति कृपाल रघुनायक सदा दीन पर नेह। 

ता सन आइ कोन्ह छलु मूरख अवगुन गेह॥१॥ 
प्रेरित मंत्र ब्रास धावा । चला भाजि बायस भय पावा॥ 
धरि निज रूप गयउ पितु पाहीं । राम विमुख राखा तेहि नाहीं॥ 
भा निरास उपजी मन त्रासा । जथा चक्र भय रिषि दुर्बासा॥ 
ब्रह्मधाम सिवपुर सब लोका । फिरा श्रमित व्याकुल भय सोका॥ 
काहूँ बैठन कहा न ओही। राखि को सकइ राम कर द्रोही॥ 
मातु मृत्यु पितु समन समाना । सुधा होइ बिष सुनु हरिजाना॥ 
मित्र करइ सत रिपु कै करनी । ता कहें बिबुधनदी बैतरनी॥ 
सब जगु ताहि अनलहु ते ताता । जो रघुबीर विमुख सुनु भ्राता॥ 
नारद देखा विकल जयंता । लागि दया कोमल चित संता॥ 
पठवा तुरत राम पर्हि ताही । कहेसि पुकारि प्रनत हित पाही॥ 
आतुर सभय गहेसि पद जाई। त्राहि त्राहि दयाल रघुराई॥ 
अतुलित बल अतुलित प्रभुताई । में मतिमंद जानि नहिं पाई॥ 
निज कृत कर्म जनित फल पायउँ । अब प्रभु पाहि सरन तकि आयउँ॥ 
सुनि कृपाल अति आरत बानी । एकनयन करि तजा भवानी॥ 
सो०-कोन्ह मोह बस द्रोह जद्यपि तेहि कर बध उचित। 

प्रभु छाडेउ करि छोह को कृपाल रघुबीर सम॥२॥ 


रघुपति चित्रकूट बसि नाना । चरित किए श्रुति सुधा समाना॥ 
बहुरि राम अस मन अनुमाना । होइहि भीर सबहिं मोहि जाना॥ 
सकल मुनिन्ह सन बिदा कराई । सीता सहित चले द्वौ भाई॥ 
अत्रि के आश्रम जब प्रभु गयऊ । सुनत महामुनि हरषित भयऊ॥ 
पुलकित गात अत्रि उठि धाए। देखि रामु आतुर चलि आए॥ 

करत दंडवत मुनि उर लाए । प्रेम बारि द्वौ जन अन्हवाए॥ 
देखि राम छबि नयन जुड़ाने। सादर निज आश्रम तब आने॥ 
करि पूजा कहि बचन सुहाए । दिए मूल फल प्रभु मन भाए॥ 
सो०-प्रभु आसन आसीन भरि लोचन सोभा निरखि। 
मुनिबर परम प्रबीन जोरि पानि अस्तुति करत॥ 


छं०- नमामि भक्त वत्सलं | कृपालु शील कोमलं। 


भजामि ते पदांबुजं । अकामिनां स्वधामदं ॥ 
निकाम श्याम सुंदरं । भवाम्बुनाथ मंदरं । 
प्रफुल्ल कंज लोचनं।मदादि दोष मोचनं 
प्रलंब बाह विक्रमं । प्रभोऽप्रमेय वैभवं । 
निषंग चाप सायकं । धरं त्रिलोक नायकं॥ 
दिनेश वंश मंडनं । महेश चाप खंडनं। 


मुनींद्र संत रंजनं । सुरारि वृंद भंजनं॥ 
मनोज वैरि वंदितं । अजादि देव सेवितं। 
विशुद्ध बोध विग्रहं । समस्त दूषणापहं ॥ 
नमामि इंदिरा पतिं । सुखाकरं सतां गतिं। 
भजे सशक्ति सानुजं। शची पति प्रियानुजं॥ 
त्वदध्रि मूल ये नराः। भजंति हीन मत्सराः। 
पतंति नो भवार्णवे। वितर्क वीचि संकुले॥ 
विविक्त वासिनः सदा | भजंति मुक्तये मुदा। 


निरस्य इंद्रियादिकं । प्रयांति ते गतिं स्वकं॥ 
तमेकमद्भुतं प्रभुं । निरीहमीश्वरं विभुं । 
जगदुरुं च . शाश्चतं। तुरीयमेव केवलं॥ 
भजामि भाव वल्लभं । कुयोगिनां सुदुर्लभं । 


स्वभक्त कल्प पादपं । समं सुसेव्यमन्वहं ॥ 

अनूप रूप भूपतिं । नतो5हमुर्विजा पतिं । 
प्रसीद मे नमामि ते।पदाब्ज भक्ति देहि मे॥ 
पठंति ये स्तवं इदं । नरादरेण ते पदं। 
व्रजंति नात्र संशयं । त्वदीय भक्ति संयुताः॥ 


दो०-बिनती करिं मुनि नाइ सिरु कह कर जोरि बहोरि। 
चरन सरोरुह नाथ जनि कबहुँ तजै मति मोरि॥४॥ 


अनुसुइया के पद गहि सीता । मिली बहोरि सुसील बिनीता॥ 
रिषिपतिनी मन सुख अधिकाई । आसिष देइ निकट बैठाई॥ 
दिब्य बसन भूषन पहिराए। जे नित नूतन अमल सुहाए॥ 
कह रिषिबधू सरस मृदु बानी । नारिधर्म कछु ब्याज बखानी॥ 
मातु पिता भ्राता हितकारी । मितप्रद सब सुनु राजकुमारी ॥ 
अमित दानि भर्ता बयदेही । अधम सो नारि जो सेव न तेही॥ 
धीरज धर्म मित्र अरु नारी । आपद काल परिखिअहिं चारी॥ 
ब॒द्ध रोगबस जड़ धनहीना । अंध बधिर क्रोधी अति दीना॥ 
ऐसेहु पति कर किए अपमाना । नारि पाव जमपुर दुख नाना॥ 
एकइ धर्म एक ब्रत नेमा । कारये बचन मन पति पद प्रेमा॥ 
जग पतिब्रता चारि बिधि अहहीं । बेद पुरान संत सब कहहीं॥ 
उत्तम के अस बस मन माहीं । सपनेहुँ आन पुरुष जग नाहीं॥ 
मध्यम परपति देखइ कैसे । भ्राता पिता पुत्र निज जैसें॥ 
धर्म बिचारि समुझि कुल रहई । सो निकिष्ट त्रिय श्रुति अस कहई॥ 
बिनु अवसर भय तें रह जोई । जानेहु अधम नारि जग सोई॥ 
पति बंचक परपति रति करई । रौरव नरक कल्प सत परई॥ 
छन सुख लागि जनम सत कोटी । दुख न समुझ तेहि सम को खोटी॥ 

बिनु श्रम नारि परम गति लहई । पतिब्रत धर्म छाडि छल गहई॥ 
पति प्रतिकूल जनम जहे जाई । बिधवा होइ पाइ तरुनाई॥ 


सो०- सहज अपावनि नारि पति सेवत सुभ गति लहइ। 
जसु गावत श्रुति चारि अजहुँ तुलसिका हरिहि प्रिय॥ ५ (क) ॥ 
सुनु सीता तव नाम सुमिरिं नारिं पतिब्रत करहिं। 
तोहि प्रानप्रिय राम कहिउँ कथा संसार हित॥५ (ख)॥ 


सुनि जानकीं परम सुखु पावा । सादर तासु चरन सिरु नावा॥ 
तब मुनि सन कह कृपानिधाना । आयसु होइ जाउँ बन आना॥ 
संतत मो पर कृपा करेहू। सेवक जानि तजेहु जनि नेहू॥ 
धर्म धुरंधर प्रभु कै बानी। सुनि सप्रेम बोले मुनि ग्यानी॥ 
जासु कृपा अज सिव सनकादी । चहत सकल परमारथ बादी॥ 
ते तुम्ह राम अकाम पिआरे। दीन बंधु मृदु बचन उचारे॥ 
अब जानी में श्री चतुराई भजी तुम्हहि सब देव ब्रिहाई॥ 
जेहि समान अतिसय नहिं कोई । ता कर सील कस न अस होई॥ 
केहि बिधि कहौं जाहु अब स्वामी । कहहु नाथ तुम्ह अंतरजामी॥ 
अस कहि प्रभु बिलोकि मुनि धीरा । लोचन जल बह पुलक सरीरा॥ 
छं०- तन पुलक निर्भर प्रेम पूरन नयन मुख पंकज दिए। 

मन ग्यान गुन गोतीत प्रभु में दीख जप तप का किए॥ 

जप जोग धर्म समूह तें नर भगति अनुपम पावई। 

रघुबीर चरित पुनीत निसि दिन दास तुलसी गावई॥ 
दो०-कलिमल समन दमन मन राम सुजस सुखमूल। 

सादर सुनहिं जे तिन्ह पर राम रहहिं अनुकूल॥६ (क)॥ 
सो०- कठिन काल मल कोस धर्म न ग्यान न जोग जप। 

परिहरि सकल भरोस रामहि भजहिं ते चतुर नर॥६ (ख)॥ 

मुनि पद कमल नाइ करि सीसा । चले बनहि सुर नर मुनि ईसा॥ 
आगे राम अनुज पुनि पार्छ। मुनि बर बेष बने अति कार्छे॥ 
उभय बीच श्री सोहइ कैसी । ब्रह्म जीव बिच माया जैसी॥ 
सरिता बन गिरि अवघट घाटा । पति पहिचानि देहि बर बाटा॥ 
जहँँ जह जाहि देव रघुराया । करहिं मेघ तहँ तहँ नभ छाया॥ 
मिला असुर विराध मग जाता । आवतहीं रघुबीर निपाता॥ 
तुरतहिं रुचिर रूप तेहिं पावा । देखि दुखी निज धाम पठावा॥ 
पुनि आए जहे मुनि सरभंगा। सुंदर अनुज जानकी संगा॥ 
दो०-देखि राम मुख पंकज मुनिबर लोचन भृंग। 

सादर पान करत अति धन्य जन्म सरभंग॥७॥ 
कह मुनि सुनु रघुबीर कृपाला । संकर मानस राजमराला॥ 
जात रहेउँ बिरंचि के धामा । सुनेउं श्रवन बन ऐहहिं रामा॥ 
चितवत पंथ रहेउँ दिन राती । अब प्रभु देखि जुड़ानी छाती॥ 
नाथ सकल साधन मैं हीना । कीन्ही कृपा जानि जन दीना॥ 
सो कछु देव न मोहि निहोरा । निज पन राखेउ जन मन चोरा॥ 
तब लगि रहहु दीन हित लागी । जब लगि मिलों तुम्हहि तनु त्यागी॥ 
जोग जग्य जप तप ब्रत कीन्हा । प्रभु कहे देइ भगति बर लीन्हा॥ 
एहि बिधि सर रचि मुनि सरभंगा । बैठे हदये छाड़ि सब संगा॥ 
दो०-सीता अनुज समेत प्रभु नील जलद तनु स्याम। 

मम हियं बसहु निरंतर सगुनरूप श्रीराम ॥ ८ ॥ 
अस कहि जोग अगिनि तनु जारा । राम कृपा बैकुंठ सिधारा॥ 
ताते मुनि हरि लीन न भयऊ । प्रथमहिँ भेद भगति बर लयऊ॥ 
रिषि निकाय मुनिबर गति देखी । सुखी भए निज हृदय बिसेषी॥ 
अस्तुति करहि सकल मुनि बंदा । जयति प्रनत हित करुना कंदा॥ 

पुनि रघुनाथ चले बन आगे। मुनिबर बृंद बिपुल सँग लागे॥ 
अस्थि समूह देखि रघुराया । पूछी मुनिन्ह लागि अति दाया॥ 
जानतह्ँ पूछिअ कस स्वामी । सबदरसी तुम्ह अंतरजामी॥ 
निसिचर निकर सकल मुनि खाए । सुनि रघुबीर नयन जल छाए॥ 


दो०-निसिचर हीन करउँ महि भुज उठाइ पन कोन्ह। 
सकल मुनिन्ह के आश्रमन्हि जाइ जाइ सुख दीन्ह॥९॥ 


मुनि अगस्ति कर सिष्य सुजाना । नाम सुतीछन रति भगवाना॥ 
मन क्रम बचन राम पद सेवक । सपनेहुँ आन भरोस न देवक॥ 
प्रभु आगवनु श्रवन सुनि पावा । करत मनोरथ आतुर धावा॥ 
हे बिधि दीनबंधु रघुराया। मो से सठ पर करिहहिं दाया॥ 
सहित अनुज मोहि राम गोसाई । मिलिहहिँ निज सेवक की नाई॥ 
मोरे जिये भरोस दृढ़ नाहीं । भगति बिरति न ग्यान मन माहीं॥ 
नहिं सतसंग जोग जप जागा । नहिं दृढ़ चरन कमल अनुरागा॥ 
एक बानि करुनानिधान की । सो प्रिय जाके गति न आन की॥ 
होइहैँ सुफल आजु मम लोचन । देखि बदन पंकज भव मोचन॥ 
निर्भर प्रेम मगन मुनि ग्यानी । कहि न जाइ सो दसा भवानी॥ 
दिसि अरु बिदिसि पंथ नहिं सूझा । को मैं चलेउँ कहाँ नहिं बूझा॥ 
कबहुँक फिरि पाछे पुनि जाई । कबहुँक नृत्य करइ गुन गाई॥ 
अबिरल प्रेम भगति मुनि पाई । प्रभु देखेँ तरु ओट लुकाई॥ 
अतिसय प्रीति देखि रघुबीरा । प्रगटे हदयँ हरन भव भीरा॥ 
मुनि मग माझ अचल होइ बैसा । पुलक सरीर पनस फल जैसा॥ 
तब रघुनाथ निकट चलि आए । देखि दसा निज जन मन भाए॥ 
मुनिहि राम बहु भाँति जगावा । जाग न ध्यान जनित सुख पावा॥ 
भूप रूप तब राम दुरावा | हृदय चतुर्भुज रूप देखावा॥ 

मुनि अकुलाइ उठा तब कैसें । बिकल हीन मनि फनिबर जैसें॥ 
आगे देखि राम तन स्यामा । सीता अनुज सहित सुख धामा॥ 
परेउ लकुट इव चरनन्हि लागी । प्रेम मगन मुनिबर बड़भागी॥ 
भुज बिसाल गहि लिए उठाई । परम प्रीति राखे उर लाई॥ 
मुनिहि मिलत अस सोह कृपाला । कनक तरुहि जनु भेट तमाला॥ 
राम बदनु बिलोक मुनि ठाढ़ा। मानहुँ चित्र माझ लिखि काढ़ा॥ 
दो०-तब मुनि हदयँ धीर धरि गहि पद बारहिं बार। 

निज आश्रम प्रभु आनि करि पूजा बिबिध प्रकार॥ १०॥ 


कह मुनि प्रभु सुनु बिनती मोरी । अस्तुति करौं कवन बिधि तोरी॥ 
महिमा अमित मोरि मति थोरी । रबि सन्मुख खद्योत अँजोरी॥ 
श्याम तामरस दाम शरीरं । जटा मुकुट परिधन मुनिचीरं॥ 
पाणि चाप शर कटि तूणीरं । नीमि निरंतर श्रीरघुवीरं॥ 
मोह विपिन घन दहन कृशानुः । संत सरोरुह कानन भानुः॥ 
निसिचर करि वरूथ मृगराजः । त्रातु सदा नो भव खग बाजः॥ 
अरुण नयन राजीव सुवेशं। सीता नयन चकोर निशेशं॥ 
हर हृदि मानस बाल मरालं । नौमि राम उर बाहु विशालं॥ 
संशय सर्प ग्रसन उरगादः । शमन सुकर्कश तर्क विषादः॥ 
भव भंजन रंजन सुर यूथः । त्रातु सदा नो कृपा चरूथः॥ 
निर्गुण सगुण विषम सम रूपं। ज्ञान गिरा गोतीतमनूपं॥ 
अमलमखिलमनवद्यमपारं । नौमि राम भंजन महि भारं॥ 
भक्त कल्पपादप आरामः । तर्जन क्रोध लोभ मद कामः॥ 
अति नागर भव सागर सेतुः । त्रातु सदा दिनकर कुल केतुः॥ 
अतुलित भुज प्रताप बल धामः । कलि मल विपुल विभंजन नामः ॥ 
धर्म वर्म नर्मद गुण ग्रामः। संतत शं तनोतु मम रामः॥ 

जदपि बिरज ब्यापक अबिनासी । सब के हृदये निरंतर बासी॥ 
तदपि अनुज श्री सहित खरारी । बसतु मनसि मम कानन चारी॥ 
जे जानहिं ते जानहुँ स्वामी । सगुन अगुन उर अंतरजामी॥ 
जो कोसलपति राजिव नयना । करउ सो राम हृदय मम अयना॥ 
अस अभिमान जाइ जनि भोरे । में सेवक रघुपति पति मोरे॥ 
सुनि मुनि बचन राम मन भाए । बहुरि हरषि मुनिबर उर लाए॥ 
परम प्रसन्न जानु मुनि मोही । जो बर मागहु देउँ सो तोही॥ 
मुनि कह मैं बर कबहुँ न जाचा । समुझि न परइ झूठ का साचा॥ 
तुम्हहि नीक लागै रघुराई। सो मोहि देहु दास सुखदाई॥ 
अबिरल भगति बिरति निग्याना । होहु सकल गुन ग्यान निधाना॥ 
प्रभु जो दीन्ह सो बरु में पावा । अब सो देहु मोहि जो भावा॥ 


दो०- अनुज जानको सहित प्रभु चाप बान धर राम। 
मम हिय गगन इंदु इव बसहु सदा निहकाम॥११॥ 


एवमस्तु करि रमानिवासा । हरषि चले कुंभज रिषि पासा॥ 
बहुत दिवस गुर दरसनु पाएँ । भए मोहि एहिं आश्रम आएँ॥ 
अब प्रभु संग जाउँ गुर पाहीं । तुम्ह कहँ नाथ निहोरा नाहीं॥ 
देखि कृपानिधि मुनि चतुराई । लिए संग निहसे द्वौ भाई॥ 
पंथ कहत निज भगति अनूपा । मुनि आश्रम पहुँचे सुरभूपा॥ 
तुरत सुतीछन गुर पहिं गयऊ। करि दंडवत कहत अस भयऊ॥ 
नाथ कोसलाधीस कुमारा । आए मिलन जगत आधारा॥ 
राम अनुज समेत बैदेही । निसि दिनु देव जपत हहु जेही॥ 
सुनत अगस्ति तुरत उठि धाए। हरि बिलोकि लोचन जल छाए॥ 
मुनि पद कमल परे द्वौ भाई । रिषि अति प्रीति लिए उर लाई॥ 
सादर कुसल पूछि मुनि ग्यानी । आसन बर बैठारे आनी॥ 

पुनि करि बहु प्रकार प्रभु पूजा । मोहि सम भाग्यवंत नहिं दूजा॥ 
जहे लगि रहे अपर मुनि बंदा । हरषे सब बिलोकि सुखकंदा॥ 
दो०-मुनि समूह महँँ बैठे सन्मुख सब की ओर। 

सरद इंदु तन चितवत मानहेँ निकर चकोर॥१२॥ 
तब रघुबीर कहा मुनि पाहीं। तुम्ह सन प्रभु दुराव कछु नाहीं॥ 
तुम्ह जानहु जेहि कारन आयउँ । ताते तात न कहि समुझायउँ॥ 
अब सो मंत्र देहु प्रभु मोही । जेहि प्रकार मारौं मुनिद्रोही॥ 
मुनि मुसुकाने सुनि प्रभु बानी । पूछेहु नाथ मोहि का जानी॥ 
तुम्हरेईँ भजन प्रभाव अघारी । जानउँ महिमा कछुक तुम्हारी॥ 
ऊमरि तरु बिसाल तव माया । फल ब्रह्मांड अनेक निकाया॥ 
जीव चराचर जंतु समाना । भीतर बसहिं न जानहिं आना॥ 
ते फल भच्छक कठिन कराला । तव भये डरत सदा सोउ काला॥ 
ते तुम्ह सकल लोकपति साई । पूँछेहु मोहि मनुज की नाई॥ 
यह बर मागउँ कृपानिकेता । बसहु हदयँ श्री अनुज समेता॥ 
अबिरल भगति बिरति सतसंगा । चरन सरोरुह प्रीति अभंगा॥ 
जद्यपि ब्रह्म अखंड अनंता । अनुभव गम्य भजहिं जेहि संता॥ 
अस तव रूप बखानउँ जानउँ । फिरि फिरि सगुन ब्रह्म रति मानउँ॥ 
संतत दासन्ह देहु बड़ाई | ताते मोहि पूँछेहु रघुराई॥ 
है प्रभु परम मनोहर ठाऊँ। पावन पंचबटी तेहि नाऊँ॥ 
दंडक बन पुनीत प्रभु करहू। उग्र साप मुनिबर कर हरहू॥ 
बास करहु तहँ रघुकुल राया । कीजे सकल मुनिन्ह पर दाया॥ 
चले राम मुनि आयसु पाई । तुरतहिं पंचबटी निअराई॥ 
दो०-गीधराज सैं भेंट भइ बहु बिधि प्रीति बढ़ाइ। 

गोदावरी निकट प्रभु रहे परन गृह छाइ॥१३॥ 

जब ते राम कीन्ह तहँ बासा । सुखी भए मुनि बीती त्रासा॥ 
गिरि बन नदीं ताल छनि छाए । दिन दिन प्रति अति होहि सुहाए॥ 
खग मृग बृंद अनंदित रहहीं । मधुप मधुर गुंजत छबि लहहीं॥ 
सो बन बरनि न सक अहिराजा । जहाँ प्रगट रघुबीर बिराजा॥ 
एक बार प्रभु सुख आसीना । लछिमन बचन कहे छलहीना॥ 
सुर नर मुनि सचराचर साई । मैं पूछउँ निज प्रभु को नाई॥ 
मोहि समुझाइ कहहु सोइ देवा । सब तजि करौं चरन रज सेवा॥ 
कहहु ग्यान बिराग अरु माया । कहहु सो भगति करहु जेहिं दाया॥ 
दो०-ईस्वर जीव भेद प्रभु सकल कहौ समुझाइ। 

जातें होइ चरन रति सोक मोह भ्रम जाइ॥१४॥ 
थोरेहि महँ सब कहउँ बुझाई । सुनहु तात मति मन चित लाई॥ 
में अरु मोर तोर तें माया । जेहि बस कीन्हे जीव निकाया॥ 
गो गोचर जहँ लगि मन जाई। सो सब माया जानेहु भाई॥ 
तेहि कर भेद सुनहु तुम्ह सोऊ। बिद्या अपर अविद्या दोऊ॥ 
एक दुष्ट अतिसय दुखरूपा । जा बस जीव परा भवकूपा॥ 
एक रचइ जग गुन बस जाके । प्रभु प्रेरित नहिं निज बल ताके ॥ 
ग्यान मान जहे एकउ नाहीं देख ब्रह्म समान सब माहीं॥ 
कहिअ तात सो परम बिरागी । तृन सम सिद्धि तीनि गुन त्यागी॥ 
दो०-माया ईस न आपु कहुँ जान कहिअ सो जीव। 

बंध मोच्छ प्रद सर्बपर माया प्रेरक सीव॥१५॥ 
धर्म तें बिरति जोग तें ग्याना। ग्यान मोच्छप्रद बेद बखाना॥ 
जातें बेगि द्रव मैं भाई । सो मम भगति भगत सुखदाई॥ 
सो सुतंत्र अवलंब न आना। तेहि आधीन ग्यान बिग्याना॥ 
भगति तात अनुपम सुखमूला । मिलइ जो संत होई अनुकूला॥ 

भगति कि साधन कहउँ बखानी । सुगम पंथ मोहि पावहिं प्रानी॥ 
प्रथमहिं बिप्र चरन अति प्रीती । निज निज कर्म निरत श्रुति रीती॥ 
एहि कर फल पुनि बिषय बिरागा । तब मम धर्म उपज अनुरागा॥ 
श्रवनादिक नव भक्ति दृढाहीँ । मम लीला रति अति मन माहीं॥ 
संत चरन पंकज अति प्रेमा । मन क्रम बचन भजन दृढ़ नेमा॥ 
गुरु पितु मातु बंधु पति देवा । सब मोहि कहेँ जानै दृढ़ सेवा॥ 
मम गुन गावत पुलक सरीरा । गदगद गिरा नयन बह नीरा॥ 
काम आदि मद दंभ न जाके । तात निरंतर बस में ताकें॥ 
दो०-बचन कर्म मन मोरि गति भजनु करहिं निःकाम। 
तिन्ह के हृदय कमल महुँ करउँ सदा बिश्राम॥१६॥ 


भगति जोग सुनि अति सुख पावा । लछिमन प्रभु चरनन्हि सिरु नावा॥ 
एहि बिधि गए कछुक दिन बीती । कहत बिराग ग्यान गुन नीती॥ 
सूपनखा रावन कै बहिनी । दुष्ट हृदय दारुन जस अहिनी॥ 
पंचबटी सो गइ एक बारा । देखि बिकल भइ जुगल कुमारा ॥ 
भ्राता पिता पुत्र उरगारी। पुरुष मनोहर निरखत नारी॥ 
होइ विकल सक मनहि न रोकी । जिमि रबिमनि द्रव रब्रिहि बिलोकी ॥ 
रुचिर रूप धरि प्रभु पहि जाई । बोली बचन बहुत मुसुकाई॥ 
तुम्ह सम पुरुष न मो सम नारी । यह संजोग बिधि रचा बिचारी॥ 
मम अनुरूप पुरुष जग माहीं । देखेउँ खोजि लोक तिहु नाहीं॥ 
ताते अब लगि रहिउँ कुमारी । मनु माना कछु तुम्हहि निहारी॥ 
सीतहि चितइ कही प्रभु बाता । अहइ कुआर मोर लघु भ्राता॥ 
गइ लछिमन रिपु भगिनी जानी । प्रभु बिलोकि बोले मृदु बानी॥ 
सुंदरि सुनु में उन्ह कर दासा । पराधीन नहिं तोर सुपासा॥ 
प्रभु समर्थ कोसलपुर राजा । जो कछु करहि उनहि सब छाजा॥ 

सेवक सुख चह मान भिखारी । ब्यसनी धन सुभ गति बिभिचारी ॥ 
लोभी जसु चह चार गुमानी । नभ दुहि दूध चहत ए प्रानी॥ 
पुनि फिरि राम निकट सो आई । प्रभु लछिमन पहिं बहुरि पठाई॥ 
लछिमन कहा तोहि सो बरई। जो तृन तोरि लाज परिहरई॥ 
तब खिसिआनि राम पहिं गई । रूप भयंकर प्रगटत भई॥ 
सीतहि सभय देखि रघुराई । कहा अनुज सन सयन बुझाई॥ 
दो०-लछिमन अति लाघवे सो नाक कान बिनु कोन्हि। 

ताके कर रावन कहँ मनौ चुनौती दीन्हि॥१७॥ 


नाक कान बिनु भइ बिकरारा । जनु स्त्रव सैल गेरु कै धारा॥ 
खर दूषन पहि गइ बिलपाता । धिग धिग तव पौरुष बल भ्राता॥ 
तेहि पूछा सब कहेसि बुझाई । जातुधान सुनि सेन बनाई॥ 
धाए निसिचर निकर बरूथा । जनु सपच्छ कज्जल गिरि जूथा॥ 
नाना बाहन नानाकारा । नानायुध धर घोर अपारा॥ 
सूपनखा आगे करि लीनी। असुभ रूप श्रुति नासा हीनी॥ 
असगुन अमित होर्हि भयकारी । गनहिं न मृत्यु बिबस सब झारी ॥ 
गर्जहिं तर्जहिं गगन उड़ाहीं। देखि कटकु भट अति हरषाहीं॥ 
कोउ कह जिअत धरहु द्वौ भाई । धरि मारहु तिय लेहु छड़ाई॥ 
धूरि पूरि नभ मंडल रहा। राम बोलाइ अनुज सन कहा॥ 
ले जानकिहि जाहु गिरि कंदर । आवा निसिचर कटकु भयंकर ॥ 
रहेहु सजग सुनि प्रभु कै बानी । चले सहित श्री सर धनु पानी॥ 
देखि राम रिपुदल चलि आवा । बिहसि कठिन कोदंड चढ़ावा॥ 
छं०-कोदंड कठिन चढाइ सिर जट जूट बाधत सोह क्यों। 
मरकत सयल पर लरत दामिनि कोटि सों जुग भुजग ज्यों॥ 
कटि कसि निषंग बिसाल भुज गहि चाप बिसिख सुधारि कै। 
चितवत मनहुँ मृगराज प्रभु गजराज घटा निहारि कै॥ 

सो०- आइ गए बगमेल धरहु धरहु धावत सुभट। 

जथा बिलोकि अकेल बाल रनिहि घेरत दनुज॥ १८॥ 
प्रभु बिलोकि सर सकहिँ न डारी । थकित भई रजनीचर धारी॥ 
सचिव बोलि बोले खर दूषन । यह कोउ नृपबालक नर भूषन॥ 
नाग असुर सुर नर मुनि जेते। देखे जिते हते हम केते॥ 
हम भरि जन्म सुनहु सब भाई । देखी नहिं असि सुंदरताई॥ 
जद्यपि भगिनी कोन्हि कुरूपा । बध लायक नहिं पुरुष अनूपा॥ 
देहु तुरत निज नारि दुराई। जीअत भवन जाहु द्वौ भाई॥ 
मोर कहा तुम्ह ताहि सुनावहु। तासु बचन सुनि आतुर आवहु॥ 
दूतन्ह कहा राम सन जाई। सुनत राम बोले मुसुकाई॥ 
हम छत्री मृगया बन करहीं। तुम्ह से खल मृग खोजत फिरहीं॥ 
रिपु बलवंत देखि नहिं डरहीं। एक बार कालहु सन लरहीं॥ 
जद्यपि मनुज दनुज कुल घालक । मुनि पालक खल सालक बालक ॥ 
जौं न होइ बल घर फिरि जाहू । समर बिमुख मैं हतउँ न काहू॥ 
रन चढि करिअ कपट चतुराई । रिपु पर कृपा परम कदराई॥ 
दूतन्ह जाइ तुरत सब कहेऊ । सुनि खर दूषन उर अति दहेऊ॥ 
छं०-उर दहेउ कहेउ कि धरहु धाए बिकट भट रजनीचरा। 

सर चाप तोमर सक्ति सूल कुपान परिघ परसु धरा॥ 

प्रभु कोन्हि धनुष टकोर प्रथम कठोर घोर भयावहा। 

भए बधिर ब्याकुल जातुधान न ग्यान तेहि अवसर रहा ॥ 
दो०-सावधान होइ धाए जानि सबल आराति। 

लागे बरषन राम पर अस्त्र सस्त्र बहुभाँति॥ १९ (क) ॥ 

तिन्ह के आयुध तिल सम करि काटे रघुबीर। 

तानि सरासन श्रवन लगि पुनि छाँडे निज तीर॥ १९ (ख) ॥ 

छं०-- तब चले बान कराल । फुंकरत जनु बहु ब्याल॥ 
कोपेड समर श्रीराम । चले बिसिख निसित निकाम॥ 
अवलोकि खरतर तीर । मुरि चले निसिचर बीर॥ 
भए क्रुद्ध तीनिउ भाइ। जो भागि रन ते जाइ॥ 
तेहि बधब हम निज पानि । फिरे मरन मन महुँ ठानि॥ 
आयुध अनेक प्रकार | सनमुख ते करहिं प्रहार॥ 
रिपु परम कोपे जानि। प्रभु धनुष सर संधानि॥ 
छाँडे बिपुल नाराच । लगे कटन बिकट पिसाच॥ 
उर सीस भुज कर चरन | जहँ तहँ लगे महि परन॥ 
चिक्करत लागत बान । धर परत कुधर समान॥ 
भट कटत तन सत खंड। पुनि उठत करि पाषंड॥ 
नभ उड़त बहु भुज मुंड। बिनु मौलि धावत रुंड॥ 
खग कंक काक सृगाल । कटकटहिं कठिन कराल॥ 
छं०- कटकटहिं जंबुक भूत प्रेत पिसाच खर्पर संचहीं। 
बेताल बीर कपाल ताल बजाइ जोगिनि नंचहीं॥ 
रघुबीर बान प्रचंड खंडहिं भटन्ह के उर भुज सिरा। 
जहेँ तहँ परहिं उठि लरहिं धर धरु धरु करहिं भयकर गिरा॥ 
अंतावरीं गहि उड़त गीध पिसाच कर गहि धावहीं। 
संग्राम पुर बासी मनहुँ बहु बाल गुड़ी उड़ावहीं॥ 
मारे पछारे उर बिदारे बिपुल भट कहँरत परे। 
अवलोकि निज दल बिकल भट तिसिरादि खर दूषन फिरे॥ 
सर सक्ति तोमर परसु सूल कृपान एकहि बारहीं। 
करि कोप श्ीरघुबीर पर अगनित निसाचर डारहीं॥ 
प्रभु निमिष महेँ रिपु सर निवारि पचारि डारे सायका। 
दस दस बिसिख उर माझ मारे सकल निसिचर नायका॥ 

महि परत उठि भर भिरत मरत न करत माया अति घनी। 

सुर डरत चौदह सहस प्रेत बिलोकि एक अवध धनी॥ 

सुर मुनि सभय प्रभु देखि मायानाथ अति कौतुक कर्‌यो। 

देखहिं परसपर राम करि संग्राम रिपुदल लरि मर्‌यो॥ 
दो०-राम राम कहि तनु तजहिं पावहिं पद निर्बान। 

करि उपाय रिपु मारे छन महेँ कृपानिधान॥ २० (क) ॥ 

हरषित बरषहिं सुमन सुर बाजहिं गगन निसान। 

अस्तुति करि करि सब चले सोभित बिबिध बिमान ॥ २० (ख) ॥ 
जब रघुनाथ समर रिपु जीते । सुर नर मुनि सब के भय बीते॥ 
तब लछिमन सीतहि लै आए । प्रभु पद परत हरषि उर लाए॥ 
सीता चितव स्याम मृदु गाता । परम प्रेम लोचन न अघाता॥ 
पंचबटीं बसि श्रीरघुनायक । करत चरित सुर मुनि सुखदायक ॥ 
धुआँ देखि खरदूषन केरा । जाइ सुपनखाँ रावन प्रेरा॥ 
बोली बचन क्रोध करि भारी । देस कोस कै सुरति बिसारी॥ 
करसि पान सोवसि दिनु राती । सुधि नहिं तव सिर पर आराती॥ 
राज नीति बिनु धन बिनु धर्मा । हरिहि समर्पे बिनु सतकर्मा॥ 
बिद्या बिनु बिबेक उपजाएँ। श्रम फल पढ़ें किएँ अरु पाएँ॥ 
संग तें जती कुमंत्र ते राजा । मान ते ग्यान पान तें लाजा॥ 
प्रीति प्रनय बिनु मद ते गुनी । नासहि बेगि नीति अस सुनी॥ 
सो०--रिपु रुज पावक पाप प्रभु अहि गनिअ न छोट करि। 

अस कहि बिबिध निलाप करि लागी रोदन करन॥ २१ (क) ॥ 
दो०-सभा माझ परि ब्याकुल बहु प्रकार कह रोइ। 

तोहि जिअत दसकंधर मोरि कि असि गति होइ ॥ २१ (ख) ॥ 

सुनत सभासद उठे अकुलाई । समुझाई गहि बाह उठाई॥ 
कह लंकेस कहसि निज बाता । केइ तव नासा कान निपाता॥ 
अवध नृपति दसरथ के जाए। पुरुष सिंघ बन खेलन आए॥ 
समुझि परी मोहि उन्ह कै करनी । रहित निसाचर करिहहिं धरनी॥ 
जिन्ह कर भुजबल पाइ दसानन । अभय भए बिचरत मुनि कानन॥ 
देखत बालक काल समाना । परम धीर धन्वी गुन नाना॥ 
अतुलित बल प्रताप द्वौ भ्राता । खल बध रत सुर मुनि सुखदाता ॥ 
सोभा धाम राम अस नामा। तिन्ह के संग नारि एक स्यामा॥ 
रूप रासि बिधि नारि संँवारी । रति सत कोटि तासु बलिहारी ॥ 
तासु अनुज काटे श्रुति नासा । सुनि तव भगिनि करहिं परिहासा॥ 
खर दूषन सुनि लगे पुकारा । छन महुँसकल कटक उन्ह मारा ॥ 
खर दूषन तिसिरा कर घाता । सुनि दससीस जरे सब गाता॥ 


दो०-सूपनखहि समुझाइ करि बल बोलेसि बहु भाँति। 
गयउ भवन अति सोचबस नीद परइ नहिं राति॥२२॥ 


सुर नर असुर नाग खग माहीं । मोरे अनुचर कहूँ कोउ नाहीं॥ 
खर दूषन मोहि सम बलवंता । तिन्हहि को मारइ बिनु भगवंता॥ 
सुर रंजन भंजन महि भारा | जौं भगवंत लीन्ह अवतारा॥ 
तौ में जाइ बैरु हठि करऊँ। प्रभु सर प्रान तजे भव तरऊँ॥ 
होइहि भजनु न तामस देहा। मन क्रम बचन मंत्र दृढ़ एहा॥ 
जौं नररूप भूपसुत कोऊ। हरिहउँ नारि जीति रन दोऊ॥ 
चला अकेल जान चढ़ि तहवाँ । बस मारीच सिंधु तट जहवाँ॥ 
इहाँ राम जसि जुगुति बनाई । सुनहु उमा सो कथा सुहाई॥ 
दो०-लछिमन गए बनहिं जब लेन मूल फल कंद। 
जनकसुता सन बोले बिहसि कृपा सुख बृंद॥२३॥ 

सुनहु प्रिया ब्रत रुचिर सुसीला । मैं कछु करबि ललित नरलीला॥ 
तुम्ह पावक महेँ करहु निवासा । जौ लगि करौं निसाचर नासा॥ 
जबहिं राम सब कहा बखानी । प्रभु पद धरि हियँ अनल समानी ॥ 
निज प्रतिबिंब राखि तहँ सीता । तैसइ सील रूप सुबिनीता॥ 
लछिमनहूँ यह मरमु न जाना । जो कछु चरित रचा भगवाना॥ 
दसमुख गयउ जहाँ मारीचा । नाइ माथ स्वारथ रत नीचा॥ 
नवनि नीच कै अति दुखदाई । जिमि अंकुस धनु उरग बिलाई॥ 
भयदायक खल कै प्रिय बानी । जिमि अकाल के कुसुम भवानी॥ 


दो०-करि पूजा मारीच तब सादर पूछी बात। 
कवन हेतु मन ब्यग्र अति अकसर आयहु तात॥ २४॥ 


दसमुख सकल कथा तेहि आगें। कही सहित अभिमान अभागे॥ 
होहु कपट मृग तुम्ह छलकारी । जेहि बिधि हरि आनौं नृपनारी॥ 
तेहि पुनि कहा सुनहु दससीसा । ते नररूप चराचर इंसा॥ 
तासों तात बयरु नहिं कोजै । मारें मरिअ जिआएँ जीजै॥ 
मुनि मख राखन गयउ कुमारा । बिनु फर सर रघुपति मोहि मारा॥ 
सत जोजन आयउँ छन माहीं । तिन्ह सन बयरु किए भल नाहां॥ 
भइ मम कीट भंग की नाई । जहे तहे मैं देखउँ दोउ भाई॥ 
जौं नर तात तदपि अति सूरा । तिन्हहि बिरोधि न आइहि पूरा ॥ 
दो०-जेहिं ताडका सुबाहु हति खंडेड हर कोदंड। 

खर दूषन तिसिरा बधेउ मनुज कि अस बरिबंड॥ २५॥ 
जाहु भवन कुल कुसल बिचारी । सुनत जरा दीन्हिसि बहु गारी॥ 
गुरु जिमि मूढ़ करसि मम बोधा । कहु जग मोहि समान को जोधा॥ 
तब मारीच हृदये अनुमाना । नवहि बिरोध नहिँ कल्याना॥ 
सस्त्री मर्मी प्रभु सठ धनी । बैद बंदि कबि भानस गुनी॥ 

उभय भाँति देखा निज मरना । तब ताकिसि रघुनायक सरना॥ 
उतरु देत मोहि बधब अभागें । कस न मरौं रघुपति सर लागें॥ 
अस जियँ जानि दसानन संगा । चला राम पद प्रेम अभंगा॥ 
मन अति हरष जनाव न तेही । आजु देखिहउँ परम सनेही॥ 
छं०--निज परम प्रीतम देखि लोचन सुफल करि सुख पाइहौं। 
श्रीसहित अनुज समेत कृपानिकेत पद मन लाइहों॥ 
निर्बान दायक क्रोध जा कर भगति अबसहि बसकरी। 
निज पानि सर संधानि सो मोहि बधिहि सुखसागर हरी॥ 


दो०-मम पाछें धर धावत धरें सरासन बान। 
फिरि फिरि प्रभुहि बिलोकिहउँ धन्य न मो सम आन॥ २६॥ 


तेहि बन निकट दसानन गयऊ । तब मारीच कपटमृग भयऊ॥ 
अति बिचित्र कछु बरनि न जाई । कनक देह मनि रचित बनाई॥ 
सीता परम रुचिर मृग देखा । अंग अंग सुमनोहर बेषा॥ 
सुनहु देव रघुबीर कृपाला । एहि मृग कर अति सुंदर छाला॥ 
सत्यसंध प्रभु बधि करि एही । आनहु चर्म कहति बैदेही॥ 
तब रघुपति जानत सब कारन । उठे हरषि सुर काजु सँवारन॥ 
मृग बिलोकि कटि परिकर बाँधा । करतल चाप रुचिर सर साँधा॥ 
प्रभु लछिमनहि कहा समुझाई । फिरत बिपिन निसिचर बहु भाई॥ 
सीता केरि करेहु रखवारी । बुधि बिबेक बल समय बिचारी॥ 
प्रभुहि बिलोकि चला मृग भाजी । धाए रामु सरासन साजी॥ 
निगम नेति सिव ध्यान न पावा । मायामृग पाछे सो धावा॥ 
कबहुँ निकट पुनि दूरि पराई । कबहुँक प्रगटइ कबहुँ छपाई ॥ 
प्रगटत दुरत करत छल भूरी । एहि बिधि प्रभुहि गयउ लै दूरी॥ 
तब तकि राम कठिन सर मारा । धरनि परेउ करि घोर पुकारा॥ 

लछिमन कर प्रथमहिं लै नामा । पाछें सुमिरेसि मन महुँ रामा॥ 
प्रान तजत प्रगटेसि निज देहा । सुमिरेसि रामु समेत सनेहा॥ 
अंतर प्रेम तासु पहिचाना । मुनि दुर्लभ गति दीन्हि सुजाना॥ 
दो०--बिपुल सुमन सुर बरषहिं गावहिं प्रभु गुन गाथ। 

निज पद दीन्ह असुर कहूँ दीनबंधु रघुनाथ ॥ २७॥ 
खल बधि तुरत फिरे रघुबीरा । सोह चाप कर कटि तूनीरा॥ 
आरत गिरा सुनी जब सीता । कह लछिमन सन परम सभीता॥ 
जाहु बेगि संकट अति भ्राता । लछिमन बिहसि कहा सुनु माता ॥ 
भृकुटि बिलास सृष्टि लय होई । सपनेहुँ संकट परइ कि सोई॥ 
मरम बचन जब सीता बोला । हरि प्रेरित लछिमन मन डोला॥ _ 
बन दिसि देव सौंपि सब काहू । चले जहाँ रावन ससि राहू॥ 
सून बीच दसकंधर देखा । आवा निकट जती कें बेषा॥ 
जाक डर सुर असुर डेराहीं। निसि न नीद दिन अन्न न खाहीं॥ 
सो दससीस स्वान की नाई । इत उत चितइ चला भड़िहाई॥ 
इमि कुपंथ पग देत खगेसा । रह न तेज तन बुधि बल लेसा॥ 
नाना बिधि करि कथा सुहाई । राजनीति भय प्रीति देखाई॥ 
कह सीता सुनु जती गोसाई । बोलेहु बचन दुष्ट की नाई॥ 
तब रावन निज रूप देखावा । भई सभय जब नाम सुनावा॥ 
कह सीता धरि धीरजु गाढ़ा । आइ गयउ प्रभु रहु खल ठाढ़ा॥ _ 
जिमि हरिबधुहि छुद्र सस चाहा । भएसि कालबस निसिचर नाहा॥ 
सुनत बचन दससीस रिसाना । मन महुँ चरन बंदि सुख माना॥ 
दो०क्रोधवंत तब रावन लीन्हिसि रथ बैठाइ। 

चला गगनपथ आतुर भर्ये रथ हाकि न जाइ॥२८॥ 
हा जग एक बीर रघुराया। केहि अपराध बिसारेहु दाया॥ 











* अरण्यकाण्ड * ३३९ 





आरति हरन सरन सुखदायक । हा रघुकुल सरोज दिननायक॥ 
हा लछिमन तुम्हार नहिं दोसा | सो फलु पायउँ कीन्हेउँ रोसा॥ 
बिबिध बिलाप करति बैदेही। भूरि कृपा प्रभु दूरि सनेही॥ 
ब्रिपति मोरि को प्रभुहि सुनावा । पुरोडास चह रासभ खावा॥ 
सीता कै बिलाप सुनि भारी । भए चराचर जीव दुखारी॥ 
गीधराज सुनि आरत बानी । रघुकुलतिलक नारि पहिचानी॥ 
अधम निसाचर लीऱ्हें जाई । जिमि मलेछ बस कपिला गाई॥ 
सीते पुत्रि करसि जनि त्रासा । करिहउँ जातुधान कर नासा॥ 
धावा क्रोधबंत खग कैसें । छूटइ पनि परबत कहुँ जैसें॥ 
रे रे दुष्ट ठाढ़ किन होही। निर्भय चलेसि न जानेहि मोही॥ 
आवत देखि कृतांत समाना । फिरि दसकंधर कर अनुमाना॥ 
की मैनाक कि खगपति होई । मम बल जान सहित पति सोई॥ 
जाना जरठ जटायू एहा। मम कर तीरथ छाँडिहि देहा॥ _ 
सुनत गीध क्रोधातुर धावा । कह सुनु रावन मोर सिखावा॥ 
तजि जानकिहि कुसल गृह जाहू । नाहि त अस होइहि बहुबाहू॥ 
राम रोष पावक अति घोरा। होइहि सकल सलभ कुल तोरा॥ 
उतरु न देत दसानन जोधा। तबहिं गीध धावा करि क्रोधा॥ 
धरि कच बिरथ कीन्ह महि गिरा । सीतहि राखि गीध पुनि फिरा॥ 
चोचन्ह मारि बिदारेसि देही। दंड एक भइ मुरुछा तेही॥ 
तब सक्रोध निसिचर खिसिआना । काढ़ेसि परम कराल कृपाना॥ 
काटेसि पंख परा खग धरनी । सुमिरि राम करि अदभुत करनी॥ 
सीतहि जान चढाइ बहोरी । चला उताइल त्रास न थोरी॥ 
करति बिलाप जाति नभ सीता । व्याध बिबस जनु मृगी सभीता॥ 
गिरिं पर बैठे कपिन्ह निहारी । कहि हरि नाम दीन्ह पट डारी॥ 
एहि बिधि सीतहि सो लै गयऊ । बन असोक महेँ राखत भयऊ॥ 

दो०-हारि परा खल बहु बिधि भय अरु प्रीति देखाइ। 
तब असोक पादप तर राखिसि जतन कराइ॥ २९ (क) ॥ 


नवाह्ूपारायण, छठा विश्राम 


जेहि बिधि कपट कुरंग सँग धाइ चले श्रीराम। 
सो छबि सीता राखि उर रटति रहति हरिनाम॥ २९ (ख) ॥ 


रघुपति अनुजहि आवत देखी । बाहिज चिंता कीन्हि बिसेषी॥ 
जनकसुता परिहरिहु अकेली । आयहु तात बचन मम पेली॥ 
निसिचर निकर फिरहिं बन माहीं । मम मन सीता आश्रम नाहीं॥ 
गहि पद कमल अनुज कर जोरी । कहेउ नाथ कछु मोहि न खोरी॥ 
अनुज समेत गए प्रभु तहवाँ। गोदावरि तट आश्रम जहवाँ॥ 
आश्रम देखि जानको हीना । भए निकल जस प्राकृत दीना॥ 
हा गुन खानि जानकी सीता । रूप सील ब्रत नेम पुनीता॥ 
लछिमन समुझाए बहु भाँती पूछत चले लता तरु पाँती॥ 
हे खग मृग हे मधुकर श्रेनी तुम्ह देखी सीता मुगनेनी॥ 
खंजन सुक कपोत मृग मीना । मधुप निकर कोकिला प्रबीना॥ 
कुंद कली दाड़िमि दामिनी । कमल सरद ससि अहिभामिनी॥ 
बरुन पास मनोज धनु हंसा । गज केहरि निज सुनत प्रसंसा॥ 
श्रीफल कनक कदलि हरषाहीं । नेकु न संक सकुच मन माहीं॥ 
सुनु जानको तोहि बिनु आजू । हरषे सकल पाइ जनु राजू॥ 
किमि सहि जात अनख तोहि पाहीं । प्रिया बेगि प्रगटसि कस नाहीं॥ 
एहि बिधि खोजत बिलपत स्वामी । मनहुँ महा बिरही अति कामी॥ 
पूरनकाम राम सुख रासी । मनुजचरित कर अज अबिनासी॥ 
आगे परा गीधपति देखा । सुमिरत राम चरन जिन्ह रेखा॥ 

दो०-कर सरोज सिर परसेउ कृपासिंधु रघुबीर। 
निरखि राम छबि धाम मुख बिगत भई सब पीर॥३०॥ 


तब कह गीध बचन धरि धीरा । सुनहु राम भंजन भव भीरा ॥ 
नाथ दसानन यह गति कीन्ही । तेहिं खल जनकसुता हरि लीन्ही॥ 
लै दच्छिन दिसि गयउ गोसाई । बिलपति अति कुररी को नाई॥ 
दरस लागि प्रभु राखेउँ प्राना । चलन चहत अब कृपानिधाना॥ 
राम कहा तनु राखहु ताता। मुख मुसुकाइ कही तेहि बाता॥ 
जाकर नाम मरत मुख आवा । अधमउ मुकुत होइ श्रुति गावा॥ 
सो मम लोचन गोचर आगें। राखौं देह नाथ केहि खाँगें॥ 
जल भरि नयन कहहिं रघुराई । तात कर्म निज तें गति पाई॥ 
परहित बस जिन्ह के मन माहीं । तिन्ह कहुँ जग दुर्लभ कछु नाहीं॥ 
तनु तजि तात जाहु मम धामा । देउँ काह तुम्ह पूरनकामा॥ 
दो०-सीता हरन तात जनि कहहु पिता सन जाइ। 

जौं मैं राम त कुल सहित कहिहि दसानन आइ॥ ३१॥ 


गीध देह तजि धरि हरि रूपा । भूषन बहु पट पीत अनूपा॥ 

स्याम गात बिसाल भुज चारी । अस्तुति करत नयन भरि बारी॥ 

छ०-जय राम रूप अनूप निर्गुन सगुन गुन प्रेरक सही। 
दससीस बाहु प्रचंड खंडन चंड सर मंडन मही॥ 
पाथोद गात सरोज मुख राजीव आयत लोचनं। 
नित नौमि रामु कृपाल बाहु बिसाल भव भय मोचनं॥ 
बलमप्रमेयमनादिमजमब्यक्तमेकमगोचरं | 
गोबिंद गोपर दढ्ंद्रहर बिग्यानघन धरनीधरं॥ 
जे राम मंत्र जपंत संत अनंत जन मन रंजनं। 
नित नौमि राम अकाम प्रिय कामादि खल दल गंजनं॥ 

जेहि श्रुति निरंजन ब्रह्म ब्यापक बिरज अज कहि गावहीं। 
करिं ध्यान ग्यान बिराग जोग अनेक मुनि जेहि पावहीं॥ 
सो प्रगट करुना कंद सोभा बृंद अग जग मोहई। 
मम हृदय पंकज भृंग अंग अनंग बहु छबि सोहई॥ 
जो अगम सुगम सुभाव निर्मल असम सम सीतल सदा। 
पस्यंति जं जोगी जतन करिं करत मन गो बस सदा॥ 
सो राम रमा निवास संतत दास बस त्रिभुवन धनी। 
मम उर बसउ सो समन संसृति जासु कीरति पावनी॥ 
दो०- अबिरल भगति मागि बर गीध गयउ हरिधाम। 
तेहि को क्रिया जथोचित निज कर कोन्ही राम॥३२॥ 
कोमल चित अति दीनदयाला । कारन बिनु रघुनाथ कृपाला॥ 
गीध अधम खग आमिष भोगी । गति दीन्ही जो जाचत जोगी॥ 
सुनहु उमा ते लोग अभागी । हरि तजि होहि बिषय अनुरागी॥ 
पुनि सीतहि खोजत द्वौ भाई । चले बिलोकत बन बहुताई॥ 
संकुल लता बिटप घन कानन । बहु खग मृग तहँ गज पंचानन॥ 
आवत पंथ कबंध निपाता । तेहि सब कही साप कै बाता॥ 
दुरबासा मोहि दीन्ही सापा। प्रभु पद पेखि मिटा सो पापा॥ 
सुनु गंधर्ब कहउँ मैं तोही। मोहि न सोहाइ ब्रह्मकुल द्रोही॥ 
दो०-मन क्रम बचन कपट तजि जो कर भूसुर सेव। 
मोहि समेत बिरंचि सिव बस ताकें सब देव॥३३॥ 


सापत ताड़त परुष कहंता । विप्र पूज्य अस गावहिं संता॥ 
पूजिअ बिप्र सील गुन हीना। सूद्र न गुन गन ग्यान प्रबीना॥ 
कहि निज धर्म ताहि समुझावा । निज पद प्रीति देखि मन भावा॥ 
रघुपति चरन कमल सिरु नाई । गयउ गगन आपनि गति पाई॥ 

ताहि देइ गति राम उदारा। सबरी कें आश्रम पगु धारा॥ 
सबरी देखि राम गृह आए । मुनि के बचन समुझि जिये भाए॥ 
सरसिज लोचन बाहु बिसाला । जटा मुकुट सिर उर बनमाला॥ 
स्याम गौर सुंदर दोउ भाई। सबरी परी चरन लपटाई॥ 
प्रेम मगन मुख बचन न आवा । पुनि पुनि पद सरोज सिर नावा॥ 
सादर जल लै चरन पखारे। पुनि सुंदर आसन बेठारे॥ 
दो०-कंद मूल फल सुरस अति दिए राम कहुँ आनि। 

प्रेम सहित प्रभु खाए बारंबार बखानि॥३४॥ 
पानि जोरि आगें भइ ठाढ़ी। प्रभुहिबिलोकि प्रीति अति बाढ़ी॥ 
केहि बिधि अस्तुति करौं तुम्हारी । अधम जाति में जड़मति भारी॥ 
अधम ते अधम अधम अति नारी । तिन्ह महेँ मैं मतिमंद अघारी॥ 
कह रघुपति सुनु भामिनि बाता । मानउँ एक भगति कर नाता॥ 
जाति पाति कुल धर्म बड़ाई । धन बल परिजन गुन चतुराई॥ 
भगति हीन नर सोहइ कैसा । बिनु जल बारिद देखिअ जैसा॥ 
नवधा भगति कहउँ तोहि पाहीं । सावधान सुनु धरु मन माहीं॥ 
प्रथम भगति संतन्ह कर संगा। दूसरि रति मम कथा प्रसंगा॥ 
दो०-गुर पद पंकज सेवा तीसरि भगति अमान। 

चौथि भगति मम गुन गन करइ कपट तजि गान॥ ३५॥ 
मंत्र जाप मम दृढ़ बिस्वासा । पंचम भजन सो बेद प्रकासा॥ 
छठ दम सील बिरति बहु करमा । निरत निरंतर सज्जन धरमा॥ 
सातवे सम मोहि मय जग देखा । मोते संत अधिक करि लेखा॥ 
आठवबँ जथालाभ संतोषा । सपनेहेँ नहिं देखइ परदोषा॥ 
नवम सरल सब सन छलहीना । मम भरोस हिय हरष न दीना॥ 
नब महुँ एकउ जिन्ह कें होई । नारि पुरुष सचराचर कोई॥ 

सोइ अतिसय प्रिय भामिनि मोरें । सकल प्रकार भगति दृढ तोरें॥ 
जोगि बृंद दुरलभ गति जोई । तो कहुँ आजु सुलभ भइ सोई ॥ 
मम दरसन फल परम अनूपा । जीव पाव निज सहज सरूपा॥ 
जनकसुता कइ सुधि भामिनी । जानहि कहु करिबरगामिनी ॥ 
पंपा सरहि जाहु रघुराई। तहे होइहि सुग्रीव मिताई॥ 
सो सब कहिहि देव रघुबीरा । जानतहूँ पूछहु मतिधीरा॥ 
बार बार प्रभु पद सिरु नाई । प्रेम सहित सब कथा सुनाई॥ 
छं०-कहि कथा सकल बिलोकि हरि मुख हृदयँ पद पंकज धरे। 

तजि जोग पावक देह हरि पद लीन भइ जहाँ नहिं फिरे॥ 

नर बिबिध कर्म अधर्म बहु मत सोकप्रद सब त्यागहू। 

बिस्वास करि कह दास तुलसी राम पद अनुरागहू॥ 


दो०-जाति हीन अघ जन्म महि मुक्त कीन्हि असि नारि। 

महामंद मन सुख चहसि एसे प्रभुहि बिसारि॥ ३६॥ 
चले राम त्यागा बन सोऊ। अतुलित बल नर केहरि दोऊ॥ 
बिरही इव प्रभु करत बिषादा । कहत कथा अनेक संबादा॥ 
लछिमन देखु बिपिन कइ सोभा । देखत केहि कर मन नहिं छोभा॥ 
नारि सहित सब खग मृग बँदा । मानहुँ मोरि करत हहिं निंदा ॥ 
हमहि देखि मृग निकर पराहीं । मृगीं कहहिं तुम्ह कहँ भय नाहीं॥ 
तुम्ह आनंद करहु मृग जाए । कंचन मुग खोजन ए आए॥ 
संग लाइ करिनीं करि लेहीँ। मानहुँ मोहि सिखावनु देहां॥ 
सास्त्र सुचिंतित पुनि पुनि देखिअ । भूप सुसेवित बस नहिं लेखिअ ॥ 
राखिअ नारि जदपि उर माहीं । जुबती सास्त्र नृपति बस नाहीं॥ 
देखहु तात बसंत सुहावा । प्रिया हीन मोहि भय उपजावा॥ 
दो०-बिरह बिकल बलहीन मोहि जानेसि निपट अकेल। 

सहित बिपिन मधुकर खग मदन कीन्ह बगमेल॥ ३७ (क) ॥ 

दो०--देखि गयउ भ्राता सहित तासु दूत सुनि बात। 

डेरा कीन्हेउ मनहुँ तब कटकु हटकि मनजात॥ ३७ (ख)॥ 
बिटप बिसाल लता अरुझानी । बिबिध बितान दिए जनु तानी ॥ 
कदलि ताल बर धुजा पताका । देखि न मोह धीर मन जाका॥ 
बिबिध भाँति फूले तरु नाना । जनु बानैत बने बहु बाना॥ 
कहुँ कहुँ सुंदर बिटप सुहाए । जनु भट बिलग बिलग होइ छाए॥ 
कूजत पिक मानहुँ गज माते। ढेक महोख उँट बिसराते॥ 
मोर चकोर कीर बर बाजी । पारावत मराल सब ताजी॥ 
तीतिर लावक पदचर जूथा । बरनि न जाइ मनोज बरूथा॥ 
रथ गिरि सिला दुंदुभी झरना । चातक बंदी गुन गन बरना॥ 
मधुकर मुखर भेरि सहनाई । त्रिबिध बयारि बसीठी आई॥ 
चतुरंगिनी सेन सँग लीऱ्हें। बिचरत सबहि चुनौती दीन्हें॥ 
लछिमन देखत काम अनीका । रहहिँ धीर तिन्ह कै जग लीका॥ 
एहि कें एक परम बल नारी । तेहि तें उबर सुभट सोइ भारी॥ 


दो०--तात तीनि अति प्रबल खल काम क्रोध अरु लोभ। 
मुनि बिग्यान धाम मन करहिं निमिष महुँ छोभ॥ ३८ (क) ॥ 
लोभ कें इच्छा दंभ बल काम कें केवल नारि। 
क्रोध कें परुष बचन बल मुनिबर कहहिं बिचारि॥ ३८ (ख) ॥ 


गुनातीत सचराचर स्वामी । राम उमा सब अंतरजामी॥ 
कामिन्ह कै दीनता देखाई । धीरन्ह कें मन बिरति दृढ़ाई॥ 
क्रोध मनोज लोभ मद माया । छूटहि सकल राम कीं दाया॥ 
सो नर इंद्रजाल नहिं भूला । जा पर होइ सो नट अनुकूला॥ 
उमा कहउँ मैं अनुभव अपना । सत हरि भजनु जगत सब सपना ॥ 
पुनि प्रभु गए सरोबर तीरा | पंपा नाम सुभग गंभीरा॥ 

संत हृदय जस निर्मल बारी । बाँधे घाट मनोहर चारी॥ 
जहे तहँ पिअहिं बिबिध मृग नीरा । जनु उदार गृह जाचक भीरा॥ 


दो०—पुरइनि सघन ओट जल बेगि न पाइअ मर्म। 
मायाछन्न न देखिऐ जैसे निर्गुन ब्रह्म॥३९ (क)॥ 
सुखी मीन सब एकरस अति अगाध जल माहिं। 
जथा धर्मसीलन्ह के दिन सुख संजुत जाहिँ॥ ३९ (ख)॥ 


बिकसे सरसिज नाना रंगा। मधुर मुखर गुंजत बहु भृंगा॥ 
बोलत जलकुक्कुट कलहंसा । प्रभु बिलोकि जनु करत प्रसंसा॥ 
चक्रबाक बक खग समुदाई । देखत बनइ बरनि नहिं जाई॥ 
सुंदर खग गन गिरा सुहाई । जात पथिक जनु लेत बोलाई॥ 
ताल समीप मुनिन्ह गृह छाए । चहु दिसि कानन बिटप सुहाए॥ 
चंपक बकुल कदंब तमाला । पाटल पनस परास रसाला॥ 
नव पल्लव कुसुमित तरु नाना । चंचरीक पटली कर गाना॥ 
सीतल मंद सुगंध सुभाऊ। संतत बहइ मनोहर बाऊ॥ 
कुहू कुहू कोकिल धुनि करहीं । सुनि रव सरस ध्यान मुनि टरहीं॥ 


दो०-फल भारन नमि बिटप सब रहे भूमि निअराइ। 
पर उपकारी पुरुष जिमि नवहिं सुसंपति पाइ॥४०॥ 


देखि राम अति रुचिर तलावा । मज्जनु कीन्ह परम सुख पावा॥ 
देखी सुंदर तरुबर छाया । बैठे अनुज सहित रघुराया॥ 
तहेँ पुनि सकल देव मुनि आए । अस्तुति करि निज धाम सिधाए॥ 
बैठे परम प्रसन्न कृपाला । कहत अनुज सन कथा रसाला॥ 
बिरहवंत भगवंतहि देखी । नारद मन भा सोच बिसेषी॥ 
मोर साप करि अंगीकारा। सहत राम नाना दुख भारा॥ 
ऐसे प्रभुहि बिलोकउँ जाई । पुनिन बनिहि अस अवसरु आई॥ 

यह बिचारि नारद कर बीना । गए जहाँ प्रभु सुख आसीना॥ 
गावत राम चरित मृदु बानी । प्रेम सहित बहु भाँति बखानी॥ 
करत दंडवत लिए उठाई । राखे बहुत बार उर लाई॥ 
स्वागत पूँछि निकट बैठारे । लछिमन सादर चरन पखारे॥ 


दो०-नाना बिधि बिनती करिं प्रभु प्रसन्न जिय जानि। 
नारद बोले बचन तब जोरि सरोरुह पानि॥४१॥ 


सुनहु उदार सहज रघुनायक । सुंदर अगम सुगम बर दायक॥ 
देहु एक बर मागउँ स्वामी । जद्यापि जानत अंतरजामी॥ 
जानहु मुनि तुम्ह मोर सुभाऊ । जन सन कबहुँ कि करउँ दुराऊ॥ 
कवन बस्तु असि प्रिय मोहि लागी । जो मुनिबर न सकहु तुम्ह मागी॥ 
जन कहुँ कछु अदेय नहिं मोरें। अस बिस्वास तजहु जनि भोरें॥ 
तब नारद बोले हरषाई। अस बर मागउँ करउँ ढिठाई॥ 
जद्यपि प्रभु के नाम अनेका । श्रुति कह अधिक एक तें एका॥ 
राम सकल नामन्ह ते अधिका । होउ नाथ अघ खग गन बधिका॥ 


दो०-राका रजनी भगति तव राम नाम सोइ सोम। 

अपर नाम उडगन बिमल बसहुँ भगत उर ब्योम॥ ४२ (क) ॥ 

एवमस्तु मुनि सन कहेउ कृपासिंधु रघुनाथ। 

तब नारद मन हरष अति प्रभु पद नायउ माथ॥ ४२ (ख) ॥ 
अति प्रसन्न रघुनाथहि जानी । पुनि नारद बोले मृदु बानी॥ 
राम जबहिं प्रेरेउ निज माया । मोहेहु मोहि सुनहु रघुराया॥ 
तब बिबाह मैं चाहउँ कीन्हा । प्रभु केहि कारन करै न दीन्हा॥ 
सुनु मुनि तोहि कहउँ सहरोसा । भजहिं जे मोहि तजि सकल भरोसा ॥ 
करउँ सदा तिन्ह कै रखवारी । जिभि बालक राखइ महतारी॥ 
गह सिसु बच्छ अनल अहि धाई । तहँ राखइ जननी अरगाई॥ 
प्रौढ़ भएँ तेहि सुत पर माता । प्रीति करइ नहिं पाछिलि बाता॥ 

मोरें प्रौढ़ तनय सम ग्यानी । बालक सुत सम दास अमानी॥ 
जनहि मोर बल निज बल ताही । दुहु कहँ काम क्रोध रिपु आही॥ 
यह बिचारि पंडित मोहि भजहीं । पाएहुँ ग्यान भगति नहिं तजहीं॥ 
दो०--काम क्रोध लोभादि मद प्रबल मोह कै धारि। 

तिन्ह महँ अति दारुन दुखद मायारूपी नारि॥४३॥ 


सुनु मुनि कह पुरान श्रुति संता । मोह बिपिन कहुँ नारि बसंता॥ 
जप तप नेम जलाश्रय झारी । होइ ग्रीषम सोषइ सब नारी॥ 
काम क्रोध मद मत्सर भेका । इन्हहि हरषप्रद बरषा एका॥ 
दुर्बासना कुमुद समुदाई। तिन्ह कहूँ सरद सदा सुखदाई॥ 
धर्म सकल सरसीरुह बंदा । होइ हिम तिन्हहि दहइ सुख मंदा॥ 
पुनि ममता जवास बहुताई । पलुहइ नारि सिसिर रितु पाई॥ 
पाप उलूक निकर सुखकारी । नारि निबिड़ रजनी अंधिआरी॥ 
बुधि बल सील सत्य सब मीना । बनसी सम त्रिय कहहिं प्रबीना॥ 
दो०- अवगुन मूल सूलप्रद प्रमदा सब दुख खानि। 

ताते कीन्ह निवारन मुनि मैं यह जिय जानि॥४४॥ 
सुनि रघुपति के बचन सुहाए । मुनि तन पुलक नयन भरि आए॥ 
कहहु कवन प्रभु कै असि रीती । सेवक पर ममता अरु प्रीती॥ 
जे न भजहिँ अस प्रभु भ्रम त्यागी । ग्यान रंक नर मंद अभागी॥ 
पुनि सादर बोले मुनि नारद । सुनहु राम बिग्यान बिसारद॥ 
संतन्ह के लच्छन रघुबीरा । कहहु नाथ भव भंजन भीरा॥ 
सुनु मुनि संतन्ह के गुन कहरऊँ । जिन्ह ते मैं उन्ह कें बस रहऊँ॥ 
षट बिकार जित अनघ अकामा । अचल अकिंचन सुचि सुखधामा ॥ 
अमित बोध अनीह मितभोगी । सत्यसार कबि कोबिद जोगी॥ 
सावधान मानद मदहीना । धीर धर्म गति परम प्रबीना॥ 

दो०-गुनागार संसार दुख रहित बिगत संदेह। 

तजि मम चरन सरोज प्रिय तिन्ह कहुँ देह न गेह॥ ४५॥ 
निज गुन श्रवन सुनत सकुचाहीं । पर गुन सुनत अधिक हरषाहीं॥ 
सम सीतल नहिं त्यागहिं नीती । सरल सुभाउ सबहि सन प्रीती॥ 
जप तप ब्रत दम संजम नेमा । गुरु गोबिंद बिप्र पद प्रेमा॥ 
श्रद्धा छमा मयत्री दाया। मुदिता मम पद प्रीति अमाया॥ 
बिरति बिबेक बिनय बिग्याना । बोध जथारथ बेद पुराना॥ 
दंभ मान मद करहिं न काऊ। भूलि न देहि कुमारग पाऊ॥ 
गावहिं सुनहि सदा मम लीला । हेतु रहित परहित रत सीला॥ 
मुनि सुनु साधुन्ह के गुन जेते । कहि न सकहिं सारद श्रुति तेते॥ 
छं०-कहि सक न सारद सेष नारद सुनत पद पंकज गहे। 

अस दीनबंधु कृपाल अपने भगत गुन निज मुख कहे॥ 

सिरु नाइ बारहिं बार चरनन्हि ब्रह्मपुर नारद गए। 

ते धन्य तुलसीदास आस बिहाइ जे हरि रँग २ँए॥ 
दो०-रावनारि जसु पावन गावहिं सुनहिं जे लोग। 

राम भगति दृढ़ पावहिं बिनु बिराग जप जोग॥ ४६ (क)॥ 

दीप सिखा सम जुबति तन मन जनि होसि पतंग। 

भजहि राम तजि काम मद करहि सदा सतसंग॥ ४६ (ख) ॥ 


मासपारायण, बाईसवाँ विश्राम 


इति श्रीमद्रामचरितमानसे सकलकलिकलुषविध्वंसने 
तृतीयः सोपानः समाप्तः । 
( अरण्यकाण्ड समाप्त ) 

सखा सोच त्यागहु बल मोरें। सब बिधि घटब काज में तोरें॥ 















॥ श्रीगणेशाय नम: ॥ 


श्रीजानकीवल्लभो विजयते 
श्रीरामचरितमानस 


SSI ra 


( किष्किन्धाकाण्ड ) 


श्लोक 


कुन्देन्दीवरसुन्दरावतिबलौ विज्ञानधामावुभौ 
शोभाढ्यौ वरधन्विनौ श्रुतिनुतौ गोविप्रवृन्दप्रियौ। 
मायामानुषरूपिणौ रघुवरौ सद्द्धर्मवर्मौ हितौ 
सीतान्वेषणतत्परौ पथिगतौ भक्तिप्रदौ तौ हि नः॥ १॥ 
ब्रह्माम्भोधिसमुद्भवं कलिमलप्रध्वंसनं चाव्ययं 
श्रीमच्छम्भुमुखेन्दुसुन्दरवरे संशोभितं सर्वदा। 
संसारामयभेषजं सुखकरं श्रीजानकौजीवनं 
धन्यास्ते कृतिनः पिबन्ति सततं श्रीरामनामामृतम्‌॥ २ ॥ 
सो०-- मुक्ति जन्म महि जानि ग्यान खानि अघ हानि कर। 
जहँ बस संभु भवानि सो कासी सेइअ कस न॥ 
जरत सकल सुर बृंद बिषम गरल जेहि पान किय। 
तेहि न भजसि मन मंद को कृपाल संकर सरिस॥ 
आगे चले बहुरि रघुराया। रिष्यमूक पर्बत निअराया॥ 
तहे रह सचिव सहित सुग्रीवा । आवत देखि अतुल बल सींवा॥ 
अति सभीत कह सुनु हनुमाना । पुरुष जुगल बल रूप निधाना॥ 

धरि बटु रूप देखु तैं जाई । कहेसु जानि जिये सयन बुझाई॥ 
पठए बालि होहि मन मैला । भागों तुरत तजौ यह सैला॥ 
बिप्र रूप धरि कपि तहे गयऊ। माथ नाइ पूछत अस भयऊ॥ 
को तुम्ह स्यामल गौर सरीरा । छत्री रूप फिरहु बन बीरा॥ 
कठिन भूमि कोमल पद गामी । कवन हेतु बिचरहु बन स्वामी॥ 
मृदुल मनोहर सुंदर गाता । सहत दुसह बन आतप बाता॥ 
की तुम्ह तीनि देव महँ कोऊ । नर नारायन की तुम्ह दोऊ॥ 


दो०-जग कारन तारन भव भंजन धरनी भार। 

को तुम्ह अखिल भुवन पति लीन्ह मनुज अवतार॥ १॥ 
कोसलेस दसरथ के जाए । हम पितु बचन मानि बन आए॥ 
नाम राम लछिमन दोउ भाई । संग नारि सुकुमारि सुहाई॥ 
इहा हरी निसिचर बेदेही । विप्र फिरहिं हम खोजत तेही॥ 
आपन चरित कहा हम गाई । कहहु बिप्र निज कथा बुझाई॥ 
प्रभु पहिचानि परेड गहि चरना । सो सुख उमा जाइ नहिं बरना॥ 
पुलकित तन मुख आव न बचना । देखत रुचिर बेष कै रचना॥ 
पुनि धीरजु धरि अस्तुति कीन्ही । हरष हृदये निज नाथहि चीन्ही॥ 
मोर न्याउ मैं पूछा साई । तुम्ह पूछहु कस नर की नाई॥ 
तव माया बस फिरउँ भुलाना । ताते मैं नहिं प्रभु पहिचाना॥ 
दो०-एकु मैं मंद मोहबस कुटिल हृदय अग्यान। 

पुनि प्रभु मोहि बिसारेउ दीनबंधु भगवान॥२॥ 
जदपि नाथ बहु अवगुन मोरें । सेवक प्रभुहि परै जनि भोरें॥ 
नाथ जीव तव मायाँ मोहा । सो निस्तरइ तुम्हारेहिं छोहा॥ 
ता पर मैं रघुबीर दोहाई। जानउँ नहिं कछु भजन उपाई॥ 
सेवक सुत पति मातु भरोसें। रहइ असोच बनइ प्रभु पोसें॥ 

अस कहि परेउ चरन अकुलाई । निज तनु प्रगटि प्रीति उर छाई॥ 
तब रघुपति उठाइ उर लावा । निज लोचन जल सींचि जुड्डावा॥ 
सुनु कपि जियँ मानसि जनि ऊना । तैं मम प्रिय लछिमन ते दूना॥ 
समदरसी मोहि कह सब कोऊ । सेवक प्रिय अनन्य गति सोऊ॥ 
दो०-सो अनन्य जाकें असि मति न टरइ हनुमंत। 

मैं सेवक सचराचर रूप स्वामि भगवंत॥३॥ 
देखि पवनसुत पति अनुकूला । हृदय हरष बीती सब सूला॥ 
नाथ सैल पर कपिपति रहई। सो सुग्रीव दास तव अहई॥ 
तेहि सन नाथ मयत्री कीजे । दीन जानि तेहि अभय करीजे॥ 
सो सीता कर खोज कराइहि । जहे तहँ मरकट कोटि पठाइहि॥ 
एहि बिधि सकल कथा समुझाई । लिए दुऔ जन पीठि चढ़ाई॥ 
जब सुग्रीवे राम कहुँ देखा । अतिसय जन्म धन्य करि लेखा॥ 
सादर मिलेउ नाइ पद माथा। भेंटेड अनुज सहित रघुनाथा॥ 
कपि कर मन बिचार एहि रीती । करिहहिं बिधि मो सन ए प्रीती॥ 
दो०-तब हनुमंत उभय दिसि को सब कथा सुनाइ। 

पावक साखी देइ करि जोरी प्रीति दृढाइ॥४॥ 
कोन्हि प्रीति कछु बीच न राखा । लछिमन राम चरित सब भाषा॥ 
कह सुग्रीव नयन भरि बारी । मिलिहि नाथ मिथिलेसकुमारी॥ 
मंत्रिन्ह सहित इहाँ एक बारा । बैठ रहेउं मैं करत बिचारा॥ 
गगन पंथ देखी मैं जाता। परबस परी बहुत बिलपाता॥ 
राम राम हा राम पुकारी । हमहि देखि दीन्हेउ पट डारी॥ 
मागा राम तुरत तेहि दीन्हा । पट उर लाइ सोच अति कोन्हा॥ 
कह सुग्रीव सुनहु रघुबीरा । तजहु सोच मन आनहु धीरा॥ 
सब प्रकार करिहउँ सेवकाई । जेहि बिधि मिलिहि जानको आई॥ 











३५४ * रामचरितमानस * 


दो०-सखा बचन सुनि हरषे कृपासिंधु बलसींव। 
कारन कवन बसहु बन मोहि कहहु सुग्रीव॥५॥ 
नाथ बालि अरु मैं द्वौ भाई । प्रीति रही कछु बरनि न जाई॥ 
मयसुत मायावी तेहि नाऊँ। आवा सो प्रभु हमरें गाऊँ॥ 
अर्ध राति पुर द्वार पुकारा । बाली रिपु बल सहै न पारा॥ 
धावा बालि देखि सो भागा। मैं पुनि गयउँ बंधु सँग लागा॥ 
गिरिबर गुहा पैठ सो जाई। तब बाली मोहि कहा बुझाई॥ 
परिखेसु मोहि एक पखवारा । नहिं आवौं तब जानेसु मारा॥ 
मास दिवस तहे रहेउँ खरारी । निसरी रुधिर धार तहे भारी॥ 
बालि हतेसि मोहि मारिहि आई । सिला देइ तहँ चलेउँ पराई॥ 
मंत्रिन्ह पुर देखा बिनु साई । दीन्हेउ मोहि राज बरिआई॥ 
बाली ताहि मारि गृह आवा। देखि मोहि जिये भेद बढ़ावा॥ 
रिपु सम मोहि मारेसि अति भारी । हरि लीन्हेसि सर्बसु अरु नारी ॥ 
ताक भय रघुबीर कृपाला । सकल भुवन मैं फिरेउँ बिहाला॥ 
इहाँ साप बस आवत नाहीं । तदपि सभीत रहउँ मन माहीं॥ 
सुनि सेवक दुख दीनदयाला । फरकि उठी द्रे भुजा बिसाला॥ 
दो०-सुनु सुग्रीव मारिहउँ बालिहि एकहिं बान। 
ब्रह्म रुद्र सरनागत गएँ न उबरिहिं प्रान॥६॥ 
जे न मित्र दुख होहि दुखारी । तिन्हहि बिलोकत पातक भारी॥ 
निज दुख गिरि सम रज करि जाना । मित्रक दुख रज मेरु समाना॥ 
जिन्ह कें असि मति सहज न आई । ते सठ कत हठि करत मिताई॥ 
कुपथ निवारि सुपंथ चलावा । गुन प्रगटै अवगुनन्हि दुरावा॥ 
देत लेत मन संक न धरई । बल अनुमान सदा हित करई॥ 
बिपति काल कर सतगुन नेहा | श्रुति कह संत मित्र गुन एहा॥ 

आगें कह मृदु बचन बनाई । पाछें अनहित मन कुटिलाई॥ 
जाकर चित अहि गति सम भाई । अस कुमित्र परिहरेहिं भलाई॥ 
सेवक सठ नृप कूपन कुनारी । कपटी मित्र सूल सम चारी॥ 
सखा सोच त्यागहु बल मोरें । सब बिधि घटब काज में तोरें॥ 
कह सुग्रीव सुनहु रघुबीरा । बालि महाबल अति रनधीरा॥ 
दुंदुभि अस्थि ताल देखराए। बिनु प्रयास रघुनाथ ढहाए॥ 
देखि अमित बल बाढी प्रीती । बालि बधब इन्ह भइ परतीती॥ 
बार बार नावइ पद सीसा । प्रभुहि जानि मन हरष कपीसा॥ 
उपजा ग्यान बचन तब बोला । नाथ कृपां मन भयउ अलोला॥ 
सुख संपति परिवार बड़ाई । सब परिहरि करिहउँ सेवकाई॥ 
ए सब रामभगति के बाधक । कहहिं संत तव पद अवराधक॥ 
सत्रु मित्र सुख दुख जग माहीं । मायाकृत परमारथ नाहीं॥ 
बालि परम हित जासु प्रसादा । मिलेहु राम तुम्ह समन बिषादा॥ 
सपने जेहि सन होइ लराई। जागें समुझत मन सकुचाई॥ 
अब प्रभु कृपा करहु एहि भाँती । सब तजि भजनु करौं दिन राती॥ 
सुनि बिराग संजुत कपि बानी । बोले बिहँसि रामु धनुपानी॥ 
जो कछु कहेहु सत्य सब सोई । सखा बचन मम मृषा न होई॥ 
नट मरकट इव सबहि नचावत । रामु खगेस बेद अस गावत॥ 
लै सुग्रीव संग रघुनाथा। चले चाप सायक गहि हाथा॥ 
तब रघुपति सुग्रीव पठावा। गर्जसि जाइ निकट बल पावा॥ 
सुनत बालि क्रोधातुर धावा । गहि कर चरन नारि समुझावा॥ 
सुनु पति जिन्हहि मिलेउ सुग्रीवा । ते द्वौ बंधु तेज बल सींवा॥ 
कोसलेस सुत लछिमन रामा । कालहु जीति सकहिँ संग्रामा॥ 
दो०-कह बाली सुनु भीरु प्रिय समदरसी रघुनाथ। 

जौं कदाचि मोहि मारहिं तौ पुनि होउँ सनाथ॥७॥ 

अस कहि चला महा अभिमानी । तून समान सुग्रीवहि जानी॥ 
भिरे उभौ बाली अति तर्जा। मुठिका मारि महाधुनि गर्जा॥ 
तब सुग्रीव बिकल होइ भागा । मुष्टि प्रहार बज्र सम लागा॥ 
मैं जो कहा रघुबीर कृपाला । बंधु न होइ मोर यह काला॥ 
एकरूप तुम्ह भ्राता दोऊ। तेहि भ्रम तें नहिं मारेउँ सोऊ॥ 
कर परसा सुग्रीव सरीरा। तनु भा कुलिस गई सब पीरा ॥ 
मेली कंठ सुमन कै माला । पठवा पुनि बल देइ बिसाला॥ 
पुनि नाना बिधि भई लराई। बिटप ओट देखहिं रघुराई॥ 
दो०-बहु छल बल सुग्रीब कर हियँ हारा भय मानि। 
मारा बालि राम तब हृदय माझ सर तानि॥८॥ 


परा निकल महि सर के लागें। पुनि उठि बैठ देखि प्रभु आगें॥ 
स्याम गात सिर जटा बनाएँ । अरुन नयन सर चाप चढ़ाएं॥ 
पुनि पुनि चितइ चरन चित दीन्हा । सुफल जन्म माना प्रभु चीन्हा॥ 
हृदये प्रीति मुख बचन कठोरा । बोला चितइ राम की ओरा॥ 
धर्म हेतु अवतरेहु गोसाई। मारेहु मोहि व्याध की नाई॥ 
मैं बैरी सुग्रीव पिआरा। अवगुन कवन नाथ मोहि मारा॥ 
अनुज बधू भगिनी सुत नारी । सुनु सठ कन्या सम ए चारी॥ 
इन्हहि कुदृष्टि बिलोकइ जोई । ताहि बर्धे कछु पाप न होई॥ 
मूढ़ तोहि अतिसय अभिमाना । नारि सिखावन करसि न काना॥ 
मम भुज बल आश्रित तेहि जानी मारा चहसि अधम अभिमानी॥ 
दो०-सुनह राम स्वामी सन चल न चातुरी मोरिं। 

प्रभु अजहूँ मैं पापी अंतकाल गति तोरि॥९॥ 
सुनत राम अति कोमल बानी । बालि सीस परसेउ निज पानी॥ 
अचल करौं तनु राखहु प्राना । बालि कहा सुनु कृपानिधाना॥ 

जन्म जन्म मुनि जतनु कराहीं । अंत राम कहि आवत नाहीं॥ 
जासु नाम बल संकर कासी । देत सबहि सम गति अबिनासी ॥ 
मम लोचन गोचर सोइ आवा । बहुरि कि प्रभु अस बनिहि बनावा॥ 
छं०-सो नयन गोचर जासु गुन नित नेति कहि श्रुति गावहीं। 
जिति पवन मन गो निरस करि मुनि ध्यान कबहुँक पावहीं॥ 
मोहि जानि अति अभिमान बस प्रभु कहेउ राखु सरीरही। 
अस कवन सठ हठि काटि सुरतरु बारि करिहि बबूरही॥ 
अब नाथ करि करुना बिलोकहु देहु जो बर मागऊू। 
जेहिं जोनि जन्मौं कर्म बस तहँ राम पद अनुरागऊँ॥ 
यह तनय मम सम बिनय बल कल्यानप्रद प्रभु लीजिएऐ। 
गहि बाँह सुर नर नाह आपन दास अंगद कीजिऐ॥ 


दो०-- राम चरन दृढ़ प्रीति करि बालि कीन्ह तनु त्याग। 
सुमन माल जिमि कंठ ते गिरत न जानइ नाग॥१०॥ 


राम बालि निज धाम पठावा। नगर लोग सब व्याकुल धावा॥ 
नाना बिधि बिलाप कर तारा | छूटे केस न देह सँभारा॥ 
तारा बिकल देखि रघुराया। दीन्ह ग्यान हरि लीन्ही माया॥ 
छिति जल पावक गगन समीरा । पंच रचित अति अधम सरीरा॥ 
प्रगट सो तनु तव आगें सोवा । जीव नित्य केहि लगि तुम्ह रोवा॥ 
उपजा ग्यान चरन तब लागी । लीन्हेसि परम भगति बर मागी॥ 
उमा दारु जोषित को नाई। सबहि नचावत रामु गोसाई॥ 
तब सुग्रीबहि आयसु दीन्हा । मृतक कर्म बिधिवत सब कीन्हा ॥ 
राम कहा अनुजहि समुझाई। राज देहु सुग्रीबहि जाई॥ 
रघुपति चरन नाइ करि माथा । चले सकल प्रेरित रघुनाथा॥ 
दो०-लछिमन तुरत बोलाए पुरजन बिप्र समाज। 

राजु दीन्ह सुग्रीव कहँ अंगद कहँ जुबराज॥११॥ 

उमा राम सम हित जग माहीं । गुरु पितु मातु बंधु प्रभु नाहीं॥ 
सुर नर मुनि सब कै यह रीती । स्वारथ लागि करहिं सब प्रीती॥ 
बालि त्रास ब्याकुल दिन राती । तन बहु ब्रन चिंताँ जर छाती॥ 
सोइ सुग्रीव कीन्ह कपिराऊ । अति कृपाल रघुबीर सुभाऊ॥ 
जानतहूँ अस प्रभु परिहरहीं । काहे न बिपति जाल नर परहीं॥ 
पुनि सुग्रीवहि लीन्ह बोलाई । बहु प्रकार नृपनीति सिखाई॥ 
कह प्रभु सुनु सुग्रीव हरीसा । पुर न जाउँ दस चारि बरीसा॥ 
गत ग्रीषम बरषा रितु आई । रहिहउँ निकट सैल पर छाई॥ 
अंगद सहित करहु तुम्ह राजू । संतत हृदये धरेहु मम काजू॥ 
जब सुग्रीव भवन फिरि आए । रामु प्रबरषन गिरि पर छाए॥ 
दो०-प्रथमहिं देवन्ह गिरि गुहा राखेउ रुचिर बनाइ। 

राम कृपानिधि कछु दिन बास करहिंगे आइ॥१२॥ 


सुंदर बन कुसुमित अति सोभा । गुंजत मधुप निकर मधु लोभा॥ 
कंद मूल फल पत्र सुहाए। भए बहुत जब ते प्रभु आए॥ 
देखि मनोहर सैल अनूपा। रहे तहँ अनुज सहित सुरभूपा॥ 
मधुकर खग मृग तनु धरि देवा । करहि सिद्ध मुनि प्रभु कै सेवा॥ 
मंगलरूप भयउ बन तब ते । कीन्ह निवास रमापति जब ते॥ 
फटिक सिला अति सुश्च सुहाई । सुख आसीन तहां ठौ भाई॥ 
कहत अनुज सन कथा अनेका । भगति बिरति नृपनीति बिबेका॥ 
बरषा काल मेघ नभ छाए। गरजत लागत परम सुहाए॥ 
दो०-लछिमन देखु मोर गन नाचत बारिद पेखि। 

गृही बिरति रत हरष जस बिष्नुभगत कहुँ देखि॥ १३॥ 
घन घमंड नभ गरजत घोरा । प्रिया हीन डरपत मन मोरा॥ 
दामिनि दमक रह न घन माहीं । खल कै प्रीति जथा थिर नाहीं॥ 











क किष्किन्धाकाण्ड * ३५९ 


बरषहिं जलद भूमि निअराएँ । जथा नवहिँ बुध बिद्या पाएँ॥ 
बूँद अघात सहहिं गिरि कैसें । खल के बचन संत सह जैसें॥ 
छुद्र नदीं भरि चली तोराई । जस थोरेहुँ धन खल इतराई॥ 
भूमि परत भा ढाबर पानी । जनु जीवहि माया लपटानी॥ 
समिटि समिटि जल भरहिं तलावा । जिमि सदगुन सज्जन पर्हि आवा॥ 
सरिता जल जलनिधि महुँ जाई । होइ अचल जिमि जिव हरि पाई॥ 
दो०-- हरित भूमि तृन संकुल समुझि परहिं नहिं पंथ। 
जिमि पाखंड बाद तें गुप्त होहिं सदग्रंथ॥१४॥ 
दादुर धुनि चहु दिसा सुहाई । बेद पढ़हिं जनु बटु समुदाई॥ 
नव पल्लव भए विटप अनेका । साधक मन जस मिलें बिबेका॥ 
अर्क जवास पात बिनु भयऊ । जस सुराज खल उद्यम गयऊ॥ 
खोजत कतहु मिलइ नहिं धूरी । करइ क्रोध जिमि धरमहि दूरी॥ 
ससि संपन्न सोह महि कैसी । उपकारी कै संपति जैसी॥ 
निसि तम घन खद्योत बिराजा । जनु दंभिन्ह कर मिला समाजा॥ 
महाबृष्टि चलि फूटि किआरीं । जिमि सुतंत्र भएँ बिगरहिं नारीं॥ 
कृषी निरावहिं चतुर किसाना । जिमि बुध तजहिँ मोह मद माना॥ 
देखिअत चक्रबाक खग नाहीं । कलिहि पाइ जिमि धर्म पराहीं॥ 
ऊषर बरषइ तून नहिं जामा । जिमि हरिजन हिय उपज न कामा ॥ 
बिबिध जंतु संकुल महि भ्राजा । प्रजा बाढ़ जिमि पाइ सुराजा॥ 
जहे तहँ रहे पथिक थकि नाना । जिमि इंद्रिय गन उपजें ग्याना॥ 


दो०--कबहुँ प्रबल बह मारुत जहाँ तहँ मेघ बिलाहिं। 
जिमि कपूत के उपजे कुल सद्धर्म नसाहिं॥ १५ (क)॥ 
कबहुँ दिवस महँ निबिड़ तम कबहुँक प्रगट पतंग। 
बिनसइ उपजइ ग्यान जिमि पाइ कुसंग सुसंग ॥ १५ (ख) ॥ 

बरषा बिगत सरद रितु आई । लछिमन देखहु परम सुहाई॥ 
फूले कास सकल महि छाई । जनु बरषाँ कृत प्रगट बुढ़ाई॥ 
उदित अगस्ति पंथ जल सोषा । जिमि लोभहि सोषइ संतोषा॥ 
सरिता सर निर्मल जल सोहा । संत हृदय जस गत मद मोहा॥ 
रस रस सूख सरित सर पानी । ममता त्याग करहि जिमि ग्यानी॥ 
जानि सरद रितु खंजन आए । पाइ समय जिमि सुकृत सुहाए॥ 
पंक न रेनु सोह असि धरनी । नीति निपुन नृप कै जसि करनी॥ 
जल संकोच बिकल भइ मीना । अबुध कुटुंबी जिमि धनहीना॥ 
बिनु घन निर्मल सोह अकासा । हरिजन इव परिहरि सब आसा॥ 
कहुँ कहुँ बृष्टि सारदी थोरी । कोउ एक पाव भगति जिमि मोरी॥ 


दो०-चले हरषि तजि नगर नृप तापस बनिक भिखारि। 
जिमि हरिभगति पाइ श्रम तजहिं आश्रमी चारि॥ १६॥ 


सुखी मीन जे नीर अगाधा। जिमि हरि सरन न एकउ बाधा॥ 
फूले कमल सोह सर कैसा । निर्गुन ब्रह्म सगुन भएँ जैसा॥ 
गुंजत मधुकर मुखर अनूपा । सुंदर खग रव नाना रूपा॥ 
चक्रबाक मन दुख निसि पेखी । जिमि दुर्जन पर संपति देखी॥ 
चातक रटत तृषा अति ओही। जिमि सुख लहइ न संकरद्रोही॥ 
सरदातप निसि ससि अपहरई । संत दरस जिमि पातक टरई॥ 
देखि इंदु चकोर समुदाई । चितवहिं जिमि हरिजन हरि पाई॥ 
मसक दंस बीते हिम त्रासा । जिमि द्विज द्रोह किए कुल नासा॥ 
दो०—भूमि जीव संकुल रहे गए सरद रितु पाइ। 
सदगुर मिलें जाहिं जिमि संसय भ्रम समुदाइ॥ १७॥ 
बरषा गत निर्मल रितु आई। सुधि न तात सीता कै पाई॥ 
एक बार कैसेहुँ सुधि जानौं । कालहु जीति निमिष महुँ आनौं॥ 

कतहु रहउ जौं जीवति होई । तात जतन करि आनउँ सोई॥ 
सुग्रीवहुँ सुधि मोरि बिसारी। पावा राज कोस पुर नारी॥ 
जेहि सायक मारा मैं बाली । तेहिं सर हतौं मूढ़ कहे काली॥ 
जासु कृपाँ छूटहि मद मोहा। ता कहुँ उमा कि सपनेहुँ कोहा॥ 
जानहिं यह चरित्र मुनि ग्यानी । जिन्ह रघुबीर चरन रति मानी॥ 
लछिमन क्रोधवंत प्रभु जाना । धनुष चढाइ गहे कर बाना॥ 
दो०-तब अनुजहि समुझावा रघुपति करुना सींव।. 
भय देखाइ लै आवहु तात सखा सुग्री॥१८॥ 


इहाँ पवनसुत हदय बिचारा । राम काजु सुग्रीबँ बिसारा॥ 
निकट जाइ चरनन्हि सिरु नावा । चारिहु बिधि तेहि कहि समुझावा॥ 
सुनि सुग्रीवं परम भय माना । बिषय मोर हरि लीन्हेउ ग्याना॥ 
अब मारुतसुत दूत समूहा । पठवहु जहे तहँ बानर जूहा॥ 
कहहु पाख महुँ आव न जोई। मोरें कर ता कर बध होई॥ 
तब हनुमंत बोलाए दूता । सब कर करि सनमान बहूता॥ 
भय अरु प्रीति नीति देखराई । चले सकल चरनन्हि सिर नाई॥ 
एहि अवसर लछिमन पुर आए । क्रोध देखि जहे तहँ कपि धाए॥ 
दो०-- धनुष चढाइ कहा तब जारि कर पुर छार। 
ब्याकुल नगर देखि तब आयउ बालिकुमार॥ १९॥ 
चरन नाइ सिरु बिनती कीन्ही । लछिमन अभय बाह तेहि दीन्ही ॥ 
क्रोधवंत लछिमन सुनि काना । कह कपीस अति भये अकुलाना॥ 
सुनु हनुमंत संग लै तारा । करि बिनती समुझाउ कुमारा॥ 
तारा सहित जाइ हनुमाना । चरन बंदि प्रभु सुजस बखाना॥ 
करि बिनती मंदिर लै आए । चरन पखारि पलॅग बैठाए॥ 
तब कपीस चरनन्हि सिरु नावा । गहि भुज लछिमन कंठ लगावा॥ 

नाथ बिषय सम मद कछु नाहीं । मुनि मन मोह करइ छन माहीं॥ 
सुनत बिनीत बचन सुख पावा । लछिमन तेहि बहुबिधि समुझावा॥ 
पवन तनय सब कथा सुनाई । जेहि बिधि गए दूत समुदाई॥ 


दो०-हरषि चले सुग्रीब तब अंगदादि कपि साथ। 

रामानुज आगें करि आए जहे रघुनाथ॥२०॥ 
नाइ चरन सिरु कह कर जोरी । नाथ मोहि कछु नाहिन खोरी॥ 
अतिसय प्रबल देव तव माया । छूटइ राम करहु जौं दाया॥ 
बिषय बस्य सुर नर मुनि स्वामी । मैं पावर पसु कपि अति कामी॥ 
नारि नयन सर जाहि न लागा । घोर क्रोध तम निसि जो जागा॥ 
लोभ पाँस जेहि गर न बँधाया । सो नर तुम्ह समान रघुराया॥ 
यह गुन साधन तें नहिं होई । तुम्हरी कृपाँ पाव कोइ कोई॥ 
तब रघुपति बोले मुसुकाई । तुम्ह प्रिय मोहि भरत जिमि भाई॥ 
अब सोइ जतनु करहु मन लाई । जेहि बिधि सीता कै सुधि पाई॥ 
दो०-एहि बिधि होत बतकही आए बानर जूथ। 

नाना बरन सकल दिसि देखिअ कोस बरूथ॥२१॥ 
बानर कटक उमा में देखा । सो मूरुख जो करन चह लेखा॥ 
आइ राम पद नावहिं माथा । निरखि बदनु सब होहि सनाथा॥ 
अस कपि एक न सेना माहीं । राम कुसल जेहि पूछी नाहीं॥ 
यह कछु नहिं प्रभु कइ अधिकाई । बिस्वरूप ब्यापक रघुराई॥ 
ठाढ़े जहँ तहँ आयसु पाई । कह सुग्रीव सबहि समुझाई॥ 
राम काजु अरु मोर निहोरा । बानर जूथ जाहु चहुँ ओरा॥ 
जनकसुता कहुँ खोजहु जाई । मास दिवस महेँ आएहु भाई॥ 
अवधि मेटि जो बिनु सुधि पाएँ । आवइ बनिहि सो मोहि मराएँ॥ 
दो०-बचन सुनत सब बानर जहाँ तहँ चले तुरंत। 

तब सुग्रीवै बोलाए अंगद नल हनुमंत॥२२॥ 

सुनहु नील अंगद हनुमाना । जामवंत मतिधीर सुजाना॥ 
सकल सुभट मिलि दच्छिन जाहू । सीता सुधि पूँछेहु सब काहू॥ 
मन क्रम बचन सो जतन बिचारेहु । रामचंद्र कर काजु सँवारेहु॥ 
भानु पीठि सेइअ उर आगी । स्वामिहि सर्ब भाव छल त्यागी ॥ 
तजि माया सेइअ परलोका । मिटहिं सकल भवसंभव सोका ॥ 
देह धरे कर यह फलु भाई । भजिअ राम सब काम बिहाई॥ 
सोइ गुनग्य सोई बड्भागी । जो रघुबीर चरन अनुरागी॥ 
आयसु मागि चरन सिरु नाई । चले हरषि सुमिरत रघुराई॥ 
पाछें पवन तनय सिरु नावा । जानि काज प्रभु निकट बोलावा॥ 
परसा सीस सरोरुह पानी । करमुद्रिका दीन्हि जन जानी॥ 
बहु प्रकार सीतहि समुझाएहु । कहि बल बिरह बेगि तुम्ह आएहु॥ 
हनुमत जन्म सुफल करि माना । चलेउ हृदय धरि कृपानिधाना॥ 
जद्यपि प्रभु जानत सब बाता । राजनीति राखत सुरत्राता॥ 


दो०-चले सकल बन खोजत सरिता सर गिरि खोह। 
राम काज लयलीन मन बिसरा तन कर छोह॥२३॥ 


कतहु होइ निसिचर सैं भेटा। प्रान लेहिं एक एक चपेटा॥ 
बहु प्रकार गिरि कानन हेरहिं । कोउ मुनि मिलइ ताहि सब घेरहिँ॥ 
लागि तुषा अतिसय अकुलाने । मिलइ न जल घन गहन भुलाने॥ 
मन हनुमान कीन्ह अनुमाना । मरन चहत सब बिनु जल पाना॥ 
चढ़ि गिरि सिखर चहूँ दिसि देखा । भूमि बिबर एक कौतुक पेखा॥ 
चक्रबाक बक हंस उड़ाहीं । बहुतक खग प्रबिसहिं तेहि माहीं॥ 
गिरि ते उतरि पवनसुत आवा । सब कहुँ लै सोइ निबर देखावा ॥ 
आर्शे कै हनुमंतहि लीन्हा । पैठे निबर बिलंबु न कीन्हा॥ 
दो०-दीख जाइ उपबन बर सर बिगसित बहु कज। 
मंदिर एक रुचिर तहँ बैठि नारि तप पुंज॥२४॥ 

दूरि ते ताहि सबन्हि सिरु नावा । पूछ निज वृत्तांत सुनावा॥ 
तेहि तब कहा करहु जल पाना । खाहु सुरस सुंदर फल नाना॥ 
मज्जनु कीन्ह मधुर फल खाए । तासु निकट पुनि सब चलि आए॥ 
तेहि सब आपनि कथा सुनाई । में अब जाब जहाँ रघुराई॥ 
मूदहु नयन बिबर तजि जाहू। पैहहु सीतहि जनि पछिताहू॥ 
नयन मूदि पुनि देखहिं बीरा । ठाढ़े सकल सिंधु कें तीरा॥ 
सो पुनि गई जहाँ रघुनाथा । जाइ कमल पद नाएसि माथा॥ 
नाना भाँति बिनय तेहिं कीन्ही । अनपायनी भगति प्रभु दीन्ही॥ 
दो०-बदरीबन कहुँ सो गई प्रभु अग्या धरि सीस। 

उर धरि राम चरन जुग जे बंदत अज ईस॥२५॥ 
इहाँ बिचारहिं कपि मन माहीं । बीती अवधि काज कछु नाहीं॥ 
सब मिलि कहहिं परस्पर बाता । बिनु सुधि लए करब का भ्राता॥ 
कह अंगद लोचन भरि बारी । दुहुँ प्रकार भइ मृत्यु हमारी॥ 
इहाँ न सुधि सीता कै पाई । उहाँ गएँ मारिहि कपिराई॥ 
पिता बधे पर मारत मोही । राखा राम निहोर न ओही॥ 
पुनि पुनि अंगद कह सब पाहीं । मरन भयउ कछु संसय नाहीं॥ 
अंगद बचन सुनत कपि बीरा । बोलि न सकहिं नयन बह नीरा॥ 
छन एक सोच मगन होइ रहे । पुनि अस बचन कहत सब भए॥ 
हम सीता कै सुधि लीऱ्हें बिना । नहिं जैहैं जुबराज प्रबीना॥ 
अस कहि लवन सिंधु तट जाई । बैठे कपि सब दर्भ डसाई॥ 
जामबंत अंगद दुख देखी । कहीं कथा उपदेस बिसेषी॥ 
तात राम कहुँ नर जनि मानहु। निर्गुन ब्रा अजित अज जानहु॥ 
हम सब सेवक अति बड़भागी । संतत सगुन ब्रह्म अनुरागी॥ 
दो०-निज इच्छाँ प्रभु अवतरइ सुर महि गो द्विज लागि। 

सगुन उपासक संग तहँ रहहिं मोच्छ सब त्यागि॥ २६॥ 

एहि बिधि कथा कहहिं बहुभाँती । गिरि कंदरा सुनी संपाती॥ 
बाहेर होइ देखि बहु कीसा । मोहि अहार दीन्ह जगदीसा॥ 
आजु सबहि कहुँ भच्छन करऊँ । दिन बहु चले अहार बिनु मरऊँ॥ 
कबहुँ न मिल भरि उदर अहारा । आजु दीन्ह बिधि एकहिं बारा॥ 
डरपे गीध बचन सुनि काना । अब भा मरन सत्य हम जाना॥ 
कपि सब उठे गीध कहुँ देखी । जामवंत मन सोच बिसेषी॥ 
कह अंगद बिचारि मन माहीं । धन्य जटायू सम कोउ नाहाँ॥ 
राम काज कारन तनु त्यागी । हरि पुर गयउ परम बड़भागी॥ 
सुनि खग हरष सोक जुत बानी । आवा निकट कपिन्ह भय मानी॥ 
तिन्हहि अभय करि पूछेसि जाई । कथा सकल तिन्ह ताहि सुनाई ॥ 
सुनि संपाति बंधु कै करनी । रघुपति महिमा बहुबिधि बरनी॥ 
दो०-मोहि लै जाह सिंधुतट देउँ तिलांजलि ताहि। 

बचन सहाइ करबि मैं पैहहु खोजहु जाहि॥२७॥ 
अनुज क्रिया करि सागर तीरा । कहि निज कथा सुनहु कपि बीरा॥ 
हम द्वौ बंधु प्रथम तरुनाई । गगन गए रबि निकट उड़ाई॥ 
तेज न सहि सक सो फिरि आवा । मैं अभिमानी रबि निअरावा॥ 
जरे पंख अति तेज अपारा। परेउँ भूमि करि घोर चिकारा॥ 
मुनि एक नाम चंद्रमा ओही। लागी दया देखि करि मोही॥ 
बहु प्रकार तेहि ग्यान सुनावा । देहजनित अभिमान छड़ावा॥ 
त्रेतां ब्रह्म मनुज तनु धरिही। तासु नारि निसिचर पति हरिही॥ 
तासु खोज पठइहि प्रभु दूता । तिन्हहि मिलें तैं होब पुनीता॥ 
जमिहहिं पंख करसि जनि चिंता । तिन्हहि देखाइ देहेसु तैं सीता॥ 
मुनि कइ गिरा सत्य भइ आजू । सुनि मम बचन करहु प्रभु काजू॥ 
गिरि त्रिकूट ऊपर बस लंका । तहँ रह रावन सहज असंका॥ 

तहँ असोक उपबन जह रहई । सीता बैठि सोच रत अहई॥ 
दो०-मैं देख तुम्ह नाहीं गीधहि दृष्टि अपार। 

बूढ़ भय न त करतेउे कछुक सहाय तुम्हार॥ २८ ॥ 
जो नाघइ सत जोजन सागर । करइ सो राम काज मति आगर॥ 
मोहि बिलोकि धरहु मन धीरा । राम कृपॉ कस भयउ सरीरा॥ 
पापिउ जा कर नाम सुमिरहीं । अति अपार भवसागर तरहीं॥ 
तासु दूत तुम्ह तजि कदराई । राम हृदये धरि करहु उपाई॥ 
अस कहि गरुड़ गीध जब गयऊ । तिन्ह के मन अति बिसमय भयऊ॥ 
निज निज बल सब काहूँ भाषा । पार जाइ कर संसय राखा॥ 
जरठ भयउँ अब कहइ रिछेसा । नहिं तन रहा प्रथम बल लेसा॥ 
जबहिं त्रिविक्रम भए खरारी । तब मैं तरुन रहेउँ बल भारी॥ 
दो०-बलि बाधत प्रभु बाढ़ेउ सो तनु बरनि न जाइ। 

उभय घरी महँ दीन्हीं सात प्रदच्छिन धाइ॥२९॥ 
अंगद कहइ जाउँ मैं पारा | जिय संसय कछु फिरती बारा॥ 
जामवंत कह तुम्ह सब लायक । पठइअ किमि सबही कर नायक ॥ 
कहइ रीछपति सुनु हनुमाना । का चुप साधि रहेहु बलवाना॥ 
पवन तनय बल पवन समाना । बुधि बिबेक बिग्यान निधाना॥ 
कवन सो काज कठिन जग माहीं । जो नहिं होइ तात तुम्ह पाहीं॥ 
राम काज लगि तव अवतारा । सुनतहिं भयउ पर्ताकारा॥ 
कनक बरन तन तेज बिराजा । मानहुँ अपर गिरिन्ह कर राजा॥ 
सिंहनाद करि बारहिं बारा । लीलहिं नाघउं जलनिधि खारा॥ 
सहित सहाय रावनहि मारी । आनउँ इहाँ त्रिकूट उपारी॥ 
जामबंत मैं पूँछ तोही । उचित सिखावनु दीजहु मोही॥ 
एतना करहु तात तुम्ह जाई । सीतहि देखि कहहु सुधि आई॥ 
तब निज भुज बल राजिवनेना । कौतुक लागि संग कपि सेना॥ 

छं०-कपि सेन संग सँघारि निसिचर रामु सीतहि आनिहें। 

त्रैलोक पावन सुजसु सुर मुनि नारदादि बखानिहैं॥ 

जो सुनत गावत कहत समुझत परम पद नर पावई। 

रघुबीर पद पाथोज मधुकर दास तुलसी गावई॥ 
दो०-भव भेषज रघुनाथ जसु सुनहिं जे नर अरु नारि। 

तिन्ह कर सकल मनोरथ सिद्ध करहिं त्रिसिरारि॥ ३० (क) ॥ 
सो०- नीलोत्पल तन स्याम काम कोटि सोभा अधिक। 

सुनिअ तासु गुन ग्राम जासु नाम अघ खग बधिक॥ ३० (ख) ॥ 

मासपारायण, तेईसवाँ विश्राम 
इति श्रीमद्रामचरितमानसे सकलकलिकलुषविध्वंसने 
चतुर्थः सोपानः समाप्तः । 


( किष्किन्धाकाण्ड समाप्त ) 


SSO «लकर 


शरणागत विभीषण 

श्रवन सुजसु सुनि आयउँ प्रभु भंजन भव भीर। 
त्राहि त्राहि आरति हरन सरन सुखद रघुबीर॥ 















॥ श्रीगणेशाय नम: ॥ 


श्रीजानकीवल्लभो विजयते 
श्रीरामचरितमानस 


ति तत POP 
(_सुन्दरकाण्ड > 
( सुन्दरकाण्ड ) 


शलोक 


शान्तं शाश्चवतमप्रमेयमनघं निर्वाणशान्तिप्रदं 
ब्रह्माशम्भुफणीन्द्रसेव्यमनिशं वेदान्तवेद्यं विभुम्‌। 
रामाख्यं जगदीश्वरं सुरगुरु मायामनुष्यं हरिं 
वन्देऽहं करुणाकरं रघुवरं भूपालचूडामणिम्‌॥ १ ॥ 
नान्या स्पृहा रघुपते हृदयेऽस्मदीये 

सत्यं वदामि च भवानखिलान्तरात्मा । 
भक्तिं प्रयच्छ रघुपुड़व निभरां मे 

कामादिदोषरहितं कुरु मानसं च॥ २॥ 


अतुलितबलधामं हेमशैलाभदेहं 
दनुजवनकृशानुं ज्ञानिनामग्रगण्यम्‌। 
सकलगुणनिधानं वानराणामधीशं 


रघुपतिप्रियभक्तं वातजातं नमामि॥ ३॥ 
जामबंत के बचन सुहाए । सुनि हनुमंत हृदय अति भाए॥ 
तब लगि मोहि परिखेहु तुम्ह भाई । सहि दुख कंद मूल फल खाई॥ 
जब लगि आठौं सीतहि देखी । होइहि काजु मोहि हरष बिसेषी॥ 

यह कहि नाइ सबन्हि कहूँ माथा । चलेउ हरषि हियँ धरि रघुनाथा॥ 
सिंधु तीर एक भूधर सुंदर । कौतुक कूदि चढ़ेउ ता ऊपर॥ 
बार बार रघुबीर सँभारी । तरकेउ पवनतनय बल भारी॥ 
जेहि गिरि चरन देइ हनुमंता । चलेउ सो गा पाताल तुरंता॥ 
जिमि अमोघ रघुपति कर बाना । एही भाति चलेउ हनुमाना॥ 
जलनिधि रघुपति दूत बिचारी । तैं मैनाक होहि श्रमहारी॥ 


दो०-हनूमान तेहि परसा कर पुनि कीन्ह प्रनाम। 
राम काजु कीन्हें बिनु मोहि कहाँ बिश्राम॥१॥ 


जात पवनसुत देवन्ह देखा । जानें कहुँ बल बुद्धि बिसेषा॥ 
सुरसा नाम अहिन्ह कै माता । पठइन्हि आइ कही तेहिं बाता॥ 
आजु सुरन्ह मोहि दीन्ह अहारा । सुनत बचन कह पवनकुमारा॥ 
राम काजु करि फिरि में आवौं । सीता कइ सुधि प्रभुहि सुनावौं॥ 
तब तव बदन पैठिहउँ आई । सत्य कहउँ मोहि जान दे माई॥ 
कवनेहुँ जतन देइ नहिं जाना । ग्रससि न मोहि कहेउ हनुमाना॥ 
जोजन भरि तेहिं बदनु पसारा । कपि तनु कीन्ह दुगुन बिस्तारा ॥ 
सोरह जोजन मुख तेहि ठयऊ। तुरत पवनसुत बत्तिस भयऊ॥ 
जस जस सुरसा बदनु बढ़ावा । तासु दून कपि रूप देखावा॥ 
सत जोजन तेहि आनन कीन्हा । अति लघु रूप पवनसुत लीन्हा ॥ 
बदन पइठि पुनि बाहेर आवा । मागा बिदा ताहि सिरु नावा॥ 
मोहि सुरन्ह जेहि लागि पठावा । बुधि बल मरमु तोर मैं पावा॥ 
दो०-राम काजु सबु करिहहु तुम्ह बल बुद्धि निधान। 
आसिष देइ गई सो हरषि चलेउ हनुमान॥२॥ 
निसिचरि एक सिंधु महँ रहई । करि माया नभु के खग गहई॥ 
जीव जंतु जे गगन उड़ाहीं जल बिलोकि तिन्ह कै परिछाहीं॥ 
गहइ छाहँ सक सो न उड़ाई। एहि बिधि सदा गगनचर खाई॥ 

सोइ छल हनूमान कहेँ कीन्हा । तासु कपटु कपि तुरतहिं चीन्हा॥ 
ताहि मारि मारुतसुत बीरा । बारिधि पार गयउ मतिधीरा॥ 
तहाँ जाइ देखी बन सोभा। गुंजत चंचरीक मधु लोभा॥ 
नाना तरु फल फूल सुहाए। खग मृग बृंद देखि मन भाए॥ 
सैल बिसाल देखि एक आगें। ता पर धाइ चढ़ेउ भय त्यागें॥ 
उमा न कछु कपि कै अधिकाई । प्रभु प्रताप जो कालहि खाई॥ 
गिरि पर चढ़ि लंका तेहि देखी । कहि न जाइ अति दुर्ग बिसेषी॥ 
अति उतंग जलनिधि चहु पासा । कनक कोट कर परम प्रकासा॥ 
छं०-कनक कोट बिचित्र मनि कृत सुंदरायतना घना। 
चउहट्ट हट्ट सुबट्ट बीथीं चारु पुर बहु बिधि बना॥ 
गज बाजि खच्चर निकर पदचर रथ बरूथन्हि को गनै। 
बहुरूप निसिचर जूथ अतिबल सेन बरनत नहिं बनै॥ 
बन बाग उपबन बाटिका सर कूप बारी सोहहीं। 
नर नाग सुर गंधर्न कन्या रूप मुनि मन मोहहीं॥ 
कहुँ माल देह बिसाल सैल समान अतिबल गर्जहीं। 
नाना अखारेन्ह भिरहिं बहुबिधि एक एकन्ह तर्जहीं॥ 
करि जतन भट कोरटिन्ह बिकट तन नगर चहुँ दिसि रच्छहीं। 
कहुँ महिष मानुष धेनु खर अज खल निसाचर भच्छहीं॥ 
एहि लागि तुलसीदास इन्ह को कथा कछु एक है कही। 
रघुबीर सर तीरथ सरीरन्हि त्यागि गति पैहहिं सही॥ 
दो०_पुर रखवारे देखि बहु कपि मन कीन्ह बिचार। 
अति लघु रूप धरौं निसि नगर करौं पइसार॥३॥ 


मसक समान रूप कपि धरी । लंकहि चलेउ सुमिरि नरहरी॥ 
नाम लंकिनी एक निसिचरी । सो कह चलेसि मोहि निंदरी॥ 
जानेहि नहीं मरमु सठ मोरा । मोर अहार जहाँ लगि चोरा॥ 


३७२ * रामचरितमानस * 


मुठिका एक महा कपि हनी । रुधिर बमत धरनीं ढनमनी॥ 
पुनि संभारि उठी सो लंका । जोरि पानि कर बिनय ससंका॥ 
जब रावनहि ब्रह्म बर दीन्हा । चलत बिरंचि कहा मोहि चीन्हा॥ 
बिकल होसि तैं कपि के मारे तब जानेसु निसिचर संघारे॥ 
तात मोर अति पुन्य बहूता । देखेउँ नयन राम कर दूता॥ 
दो०-तात स्वर्ग अपबर्ग सुख धरिअ तुला एक अंग। 
तूल न ताहि सकल मिलि जो सुख लव सतसंग॥ ४॥ 
प्रबिसि नगर कीजे सब काजा । हदये राखि कोसलपुर राजा॥ 
गरल सुधा रिपु करहि मिताई । गोपद सिंधु अनल सितलाई॥ 
गरुड़ सुमेरु रेनु सम ताही । राम कृपा करि चितवा जाही॥ 
अति लघु रूप धरेउ हनुमाना । पैठा नगर सुमिरि भगवाना॥ 
मंदिर मंदिर प्रति करि सोधा। देखे जहेँ तहँ अगनित जोधा॥ 
गयउ दसानन मंदिर माहीं । अति बिचित्र कहि जात सो नाहीं॥ 
सयन किए देखा कपि तेही। मंदिर महुँ न दीखि बैदेही॥ 
भवन एक पुनि दीख सुहावा । हरि मंदिर तहेँ भिन्न बनावा॥ 
दो०-रामायुध अंकित गृह सोभा बरनि न जाइ। 
नव तुलसिका बृंद तहे देखि हरष कपिराइ॥५॥ 
लंका निसिचर निकर निवासा । इहा कहाँ सज्जन कर बासा॥ 
मन महुँ तरक करैं कपि लागा । तेहीं समय बिभीषनु जागा॥ 
राम राम तेहि सुमिरन कीन्हा । हृदये हरष कपि सज्जन चीन्हा॥ 
एहि सन हठि करिहउँ पहिचानी । साधु ते होइ न कारज हानी॥ 
बिप्र रूप धरि बचन सुनाए । सुनत बिभीषन उठि तहे आए॥ 
करि प्रनाम पूँछी कुसलाई । बिप्र कहहु निज कथा बुझाई॥ 
की तुम्ह हरि दासन्ह महँ कोई । मोरें हृदय प्रीति अति होई॥ 
की तुम्ह रामु दीन अनुरागी । आयहु मोहि करन बड़भागी॥ 

दो०-तब हनुमंत कही सब राम कथा निज नाम। 
सुनत जुगल तन पुलक मन मगन सुमिरि गुन ग्राम॥६॥ 


सुनहु पवनसुत रहनि हमारी। जिमि दसनन्हि महुँ जीभ बिचारी ॥ 
तात कबहुँ मोहि जानि अनाथा । करिहहिं कृपा भानुकुल नाथा॥ 
तामस तनु कछु साधन नाहीं । प्रीति न पद सरोज मन माहीं॥ 
अब मोहि भा भरोस हनुमंता । बिनु हरिकृपा मिलहि नहिं संता॥ 
जौँ रघुबीर अनुग्रह कीन्हा । तौ तुम्ह मोहि दरसु हठि दीन्हा॥ 
सुनहु बिभीषन प्रभु कै रीती । करहिं सदा सेवक पर प्रीती॥ 
कहहु कवन मैं परम कुलीना । कपि चंचल सबहीं बिधि हीना॥ 
प्रात लेइ जो नाम हमारा। तेहि दिन ताहि न मिलै अहारा॥ 
दो०-अस मैं अधम सखा सुनु मोहू पर रघुबीर। 
कोन्ही कृपा सुमिरि गुन भरे बिलोचन नीर॥७॥ 
जानतहूँ अस स्वामि बिसारी । फिरहिं ते काहे न होहिं दुखारी॥ 
एहि बिधि कहत राम गुन ग्रामा । पावा अनिर्बाच्य बिश्रामा॥ 
पुनि सब कथा बिभीषन कही । जेहि बिधि जनकसुता तहँ रही॥ 
तब हनुमंत कहा सुनु भ्राता। देखी चहउँ जानकी माता॥ 
जुगुति बिभीषन सकल सुनाई । चलेउ पवनसुत बिदा कराई॥ 
करि सोइ रूप गयउ पुनि तहवाँ । बन असोक सीता रह जहवाँ॥ 
देखि मनहि महेँ कीन्ह प्रनामा । बैठेहिं बीति जात निसि जामा॥ 
कूस तनु सीस जटा एक बेनी । जपति हृदय रघुपति गुन श्रेनी॥ 
दो०-निज पद नयन दिएँ मन राम पद कमल लीन। 
परम दुखी भा पवनसुत देखि जानकी दीन॥८॥ 
तरु पल्लव महुँ रहा लुकाई। करइ बिचार करौं का भाई॥ 
तेहि अवसर रावनु तहँ आवा । संग नारि बहु किए बनावा॥ 
बहु निधि खल सीतहि समुझावा । साम दान भय भेद देखावा॥ 











३७४ * रामचरितमानस * 


1. रावनु सुनु सुमुखि सयानी । मंदोदरी आदि सब रानी॥ 
तव अनुचरी करउँ पन मोरा । एक बार बिलोकु मम ओरा॥ 
तृन धरि ओट कहति बैदेही । सुमिरि अवधपति परम सनेही॥ 
सुनु दसमुख खद्योत प्रकासा । कबहुँकि नलिनी करइ बिकासा॥ 
अस मन समुझु कहति जानको । खल सुधि नहिं रघुबीर बान की॥ 
सठ सूने हरि आनेहि मोही । अधम निलज्ज लाज नहिं तोही॥ 


दो०-आपुहि सुनि खद्योत सम रामहि भानु समान। 
परुष बचन सुनि काढ़ि असि बोला अति खिसिआन॥ ९ ॥ 


सीता तैं मम कृत अपमाना । कटिहउं तव सिर कठिन कुपाना॥ 
नाहि त सपदि मानु मम बानी । सुमुखि होति न त जीवन हानी॥ 
स्याम सरोज दाम सम सुंदर । प्रभु भुज करि कर सम दसकंधर॥ 
सो भुज कंठ कि तव असि घोरा । सुनु सठ अस प्रवान पन मोरा॥ 
चंद्रहास हरु मम परितापं । रघुपति बिरह अनल संजातं॥ 
सीतल निसित बहसि बर धारा । कह सीता हरु मम दुख भारा॥ 
सुनत बचन पुनि मारन धावा । मयतनयाँ कहि नीति बुझावा॥ 
कहेसि सकल निसिचरिन्ह बोलाई । सीतहि बहु बिधि त्रासहु जाई॥ 
मास दिवस महेँ कहा न माना । तौ मैं मारि काढ़ि कृपाना॥ 
दो०-- भवन गयउ दसकंधर इहाँ पिसाचिनि बंद। 
सीतहि त्रास देखावहिं धरहिं रूप बहु मंद॥१०॥ 
त्रिजटा नाम राच्छसी एका । राम चरन रति निपुन बिबेका॥ 
सबन्हौ बोलि सुनाएसि सपना । सीतहि सेइ करहु हित अपना॥ 
सपने बानर लंका जारी । जातुधान सेना सब मारी॥ 
खर आरूढ़ नगन दससीसा । मुंडित सिर खंडित भुज बीसा॥ 
एहि बिधि सो दच्छिन दिसि जाई । लंका मनहुँ बिभीषन पाई॥ 
नगर फिरी रघुबीर दोहाई। तब प्रभु सीता बोलि पठाई॥ 

यह सपना मैं कहउँ पुकारी । होइहि सत्य गएँ दिन चारी॥ 
तासु बचन सुनि ते सब डरीं । जनकसुता के चरनन्हि परीं॥ 
दो०-जहँँ तहँ गई सकल तब सीता कर मन सोच। 

मास दिवस बीतें मोहि मारिहि निसिचर पोच॥११॥ 
त्रिजटा सन बोलीं कर जोरी । मातु बिपति संगिनि तें मोरी॥ 
तजौं देह करु बेगि उपाई। दुसह बिरहु अब नहिं सहि जाई॥ 
आनि काठ रचु चिता बनाई । मातु अनल पुनि देहि लगाई॥ 
सत्य करहि मम प्रीति सयानी । सुने को श्रवन सूल सम बानी॥ 
सुनत बचन पद गहि समुझाएसि । प्रभु प्रताप बल सुजसु सुनाएसि॥ 
निसि न अनल मिल सुनु सुकुमारी । अस कहि सो निज भवन सिधारी॥ 
कह सीता बिधि भा प्रतिकूला । मिलिहिन पावक मिटिहि न सूला॥ 
देखिअत प्रगट गगन अंगारा । अवनि न आवत एकउ तारा॥ 
पावकमय ससि स्त्रवत न आगी । मानहुँ मोहि जानि हतभागी॥ 
सुनहि बिनय मम विटप असोका । सत्य नाम करु हरु मम सोका॥ 
नूतन किसलय अनल समाना । देहि अगिनि जनि करहि निदाना ॥ 
देखि परम बिरहाकुल सीता । सो छन कपिहि कलप सम बीता ॥ 


सो०-कपि करि हृदयँ बिचार दीन्हि मुद्रिका डारि तब। 
जनु असोक अंगार दीन्ह हरषि उठि कर गहेउ॥ १२॥ 


तब देखी मुद्रिका मनोहर । राम नाम अंकित अति सुंदर॥ 
चकित चितव मुदरी पहिचानी । हरष विषाद हृदय अकुलानी॥ 
जीति को सकइ अजय रघुराई । माया तें असि रचि नहिं जाई॥ 
सीता मन बिचार कर नाना । मधुर बचन बोलेउ हनुमाना॥ 
रामचंद्र गुन बरनें लागा। सुनतहिं सौता कर दुख भागा॥ 
लागीं सुनें श्रवन मन लाई । आदिहु तें सब कथा सुनाई॥ 
श्रवनामृत जेहिं कथा सुहाई । कही सो प्रगट होति किन भाई॥ 

तब हनुमंत निकट चलि गयऊ । फिरि बैठी मन बिसमय भयऊ॥ 
राम दूत में मातु जानकी। सत्य सपथ करुनानिधान की॥ 
यह मुद्रिका मातु मैं आनी । दीन्हि राम तुम्ह कहँ सहिदानी॥ 
नर बानरहि संग कहु कैसें। कही कथा भइ संगति जैसे॥ 
दो०-कपि के बचन सप्रेम सुनि उपजा मन बिस्वास। 
जाना मन क्रम बचन यह कृपासिंधु कर दास॥१३॥ 


हरिजन जानि प्रीति अति गाढ़ी । सजल नयन पुलकावलि बाढ़ी॥ 
बूड़त बिरह जलधि हनुमाना । भयहु तात मो कहुँ जलजाना॥ 
अब कहु कुसल जाउँ बलिहारी । अनुज सहित सुख भवन खरारी॥ 
कोमलचित कृपाल रघुराई । कपि केहि हेतु धरी निठुराई॥ 
सहज बानि सेवक सुखदायक । कबहुँक सुरति करत रघुनायक ॥ 
कबहुँ नयन मम सीतल ताता । होइहहिं निरखि स्याम मृटु गाता॥ 
बचनु न आव नयन भरे बारी । अहह नाथ हौँ निपट बिसारी॥ 
देखि परम बिरहाकुल सीता । बोला कपि मृदु बचन बिनीता॥ 
मातु कुसल प्रभु अनुज समेता । तव दुख दुखी सुकृपा निकेता॥ 
जनि जननी मानहु जिये ऊना। तुम्ह ते प्रेमु राम कें दूना॥ 
दो०-रघुपति कर संदेसु अब सुनु जननी धरि धीर। 

अस कहि कपि गदगद भयउ भरे बिलोचन नीर॥ १४॥ 
कहेउ राम बियोग तव सीता । मो कहुँ सकल भए बिपरीता॥ 
नव तरु किसलय मनहुँ कृसानू । कालनिसा सम निसि ससि भान्‌॥ 
कुबलय बिपिन कुंत बन सरिसा । बारिद तपत तेल जनु बरिसा॥ 
जे हित रहे करत तेइ पीरा । उरग स्वास सम त्रिबिध समीरा॥ 
कहेहू तें कछु दुख घटि होई । काहि कहां यह जान न कोई॥ 
तत्व प्रेम कर मम अरु तोरा । जानत प्रिया एकु मनु मोरा॥ 
सो मनु सदा रहत तोहि पाहीं । जानु प्रीति रसु एतनेहि माहीं॥ 

प्रभु संदेसु सुनत बैदेही । मगन प्रेम तन सुधि नहिं तेही॥ 
कह कपि हृदयँ धीर धरु माता सुभिरु राम सेवक सुखदाता॥ 
उर आनहु रघुपति प्रभुताई । सुनि मम बचन तजहु कदराई॥ 
दो०-निसिचर निकर पतंग सम रघुपति बान कुसानु। 
जननी हदय धीर धरु जरे निसाचर जानु॥१५॥ 
जौं रघुबीर होति सुधि पाई । करते नहिं बिलंबु रघुराई॥ 
राम बान रबि उएँ जानकी । तम बरूथ कहें जातुधान को॥ 
अबहिं मातु मैं जाउँ लवाई । प्रभु आयसु नहिं राम दोहाई॥ 
कछुक दिवस जननी धरु धीरा । कपिन्ह सहित अइहहिँ रघुबीरा॥ 
निसिचर मारि तोहि लै जैहहिं । तिहुँ पुर नारदादि जसु गैहहिं॥ 
हैं सुत कपि सब तुम्हहि समाना । जातुधान अति भट बलवाना॥ 
मोरे हृदय परम संदेहा। सुनि कपि प्रगट कीन्हि निज देहा॥ 
कनक भूधराकार सरीरा । समर भयंकर अतिबल बीरा॥ 
सीता मन भरोस तब भयऊ। पुनि लघु रूप पवनसुत लयऊ॥ 


दो०-सुनु माता साखामृग नहिं बल बुद्धि बिसाल। 
प्रभु प्रताप तें गरुडुहि खाइ परम लघु ब्याल॥१६॥ 


मन संतोष सुनत कपि बानी । भगति प्रताप तेज बल सानी॥ 
आसिष दीन्हि रामप्रिय जाना होहु तात बल सील निधाना॥ 
अजर अमर गुननिधि सुत होहू। करहुँ बहुत रघुनायक छोहू॥ 
करहुँ कृपा प्रभु अस सुनि काना । निर्भर प्रेम मगन हनुमाना॥ 
बार बार नाएसि पद सीसा । बोला बचन जोरि कर कीसा॥ 
अब कृतकृत्य भयउं मैं माता । आसिष तव अमोघ बिख्याता॥ 
सुनहु मातु मोहि अतिसय भूखा । लागि देखि सुंदर फल रूखा॥ 
सुनु सुत करहि बिपिन रखवारी । परम सुभट रजनीचर भारी॥ 
तिन्ह कर भय माता मोहि नाहीं । जौं तुम्ह सुख मानहु मन माहीं॥ 

दो०-देखि बुद्धि बल निपुन कपि कहेउ जानकीं जाहु। 

रघुपति चरन हृदय धरि तात मधुर फल खाहु॥ १७॥ 
चलेउ नाइ सिरु पैठेउ बागा । फल खाएसि तरु तोरैं लागा॥ 
रहे तहाँ बहु भट रखवारे । कछु मारेसि कछु जाइ पुकारे ॥ 
नाथ एक आवा कपि भारी। तेहिं असोक बाटिका उजारी॥ 
खाएसि फल अरु बिटप उपारे । रच्छक मर्दि मर्दि महि डारे॥ 
सुनि रावन पठए भट नाना । तिन्हहि देखि गर्जेउ हनुमाना॥ 
सब रजनीचर कपि संघारे। गए पुकारत कछु अधमारे॥ 
पुनि पठयउ तेहि अच्छकुमारा । चला संग लै सुभट अपारा॥ 
आवत देखि बिटप गहि तर्जा। ताहि निपाति महाधुनि गर्जा॥ 
दो०-कछु मारेसि कछु मदेसि कछु मिलएसि धरि धूरि। 

कछु पुनि जाइ पुकारे प्रभु मर्कट बल भूरि॥१८॥ 
सुनि सुत बध लंकेस रिसाना । पठएसि मेघनाद बलवाना॥ 
मारसि जनि सुत बाँधेसु ताही । देखिअ कपिहि कहाँ कर आही॥ 
चला इंद्रजित अतुलित जोधा । बंधु निधन सुनि उपजा क्रोधा॥ 
कपि देखा दारुन भट आवा । कटकटाइ गर्जा अरु धावा॥ 
अति बिसाल तरु एक उपारा । बिरथ कीन्ह लंकेस कुमारा॥ 
रहे महाभट ताके संगा । गहि गहि कपि मर्दइ निज अंगा॥ 
तिन्हहि निपाति ताहि सन बाजा । भिरे जुगल मानहुँ गजराजा॥ 
मुठिका मारि चढ़ा तरु जाई। ताहि एक छन मुरुछा आई॥ 
उठि बहोरि कीन्हिसि बहु माया । जीति न जाइ प्रभंजन जाया॥ 
दो०-ब्रह्म अस्त्र तेहि साँधा कपि मन कीन्ह बिचार। 

जौं न ब्रह्मसर मानउँ महिमा मिटइ अपार॥१९॥ 


ब्रह्मलान कपि कहुँ तेहिं मारा । परतिहुँ बार कटकु संघारा॥ 
तेहिं देखा कपि मुरुछित भयऊ । नागपास बाँधेसि लै गयऊ॥ 

जासु नाम जपि सुनहु भवानी । भव बंधन काटहिँ नर ग्यानी॥ 
तासु दूत कि बंध तरु आवा । प्रभु कारज लगि कपिहिं बँधावा॥ 
कपि बंधन सुनि निसिचर धाए । कौतुक लागि सभा सब आए॥ 
दसमुख सभा दीखि कपि जाई । कहि न जाइ कछु अति प्रभुताई॥ 
कर जोरें सुर दिसिप बिनीता । भृकुटि बिलोकत सकल सभीता॥ 
देखि प्रताप न कपि मन संका । जिमि अहिगन महेँ गरुड़ असंका॥ 


दो०-कपिहि बिलोकि दसानन बिहसा कहि दुर्बाद। 
सुत बध सुरति कीन्हि पुनि उपजा हृदये बिषाद॥२०॥ 


कह लंकेस कवन तें कीसा । केहि कें बल घालेहि बन खीसा॥ 
को धौं श्रवन सुनेहि नहिं मोही । देखउँ अति असंक सठ तोही॥ 
मारे निसिचर केहिं अपराधा । कहुसठ तोहि न प्रान कइ बाधा॥ 
सुनु रावन ब्रह्मांड निकाया । पाइ जासु बल बिरचति माया॥ 
जाके बल बिरंचि हरि ईसा । पालत सृजत हरत दससीसा॥ 
जा बल सीस धरत सहसानन । अंडकोस समेत गिरि कानन॥ 
धरइ जो बिबिध देह सुरत्राता । तुम्ह से सठन्ह सिखावनु दाता॥ 
हर कोदंड कठिन जेहि भंजा । तेहि समेत नृप दल मद गंजा॥ 
खर दूषन त्रिसिरा अरु बाली । बधे सकल अतुलित बलसाली॥ 
दो०-जाके बल लवलेस तें जितेहु चराचर झारि। 

तासु दूत मैं जा करि हरि आनेह प्रिय नारि॥२१॥ 
जानउँ मैं तुम्हारि प्रभुताई । सहसबाहु सन परी लराई॥ 
समर बालि सन करि जसु पावा । सुनि कपि बचन बिहसि निहरावा॥ 
खायउँ फल प्रभु लागी भूँखा । कपि सुभाव तें तोरेउँ रूखा॥ 
सब कें देह परम प्रिय स्वामी । मारहिं मोहि कुमारग गामी॥ 
जिन्ह मोहि मारा ते मैं मारे । तेहि पर बाँधेउँ तनये तुम्हारे॥ 
मोहि न कछु बाँधे कइ लाजा । कीन्ह चहउँ निज प्रभु कर काजा॥ 

बिनती करउँ जोरि कर रावन । सुनहु मान तजि मोर सिखावन॥ 
देखहु तुम्ह निज कुलहि बिचारी । भ्रम तजि भजहु भगत भय हारी॥ 
जाके डर अति काल डेराई। जो सुर असुर चराचर खाई॥ 
तासाँ बयरु कबहुँ नहिं कीजै। मोरे कहें जानकी दीजै॥ 


दो०—-प्रनतपाल रघुनायक करुना सिंधु खरारि। 
गएँ सरन प्रभु राखिहैँ तव अपराध बिसारि॥२२॥ 


राम चरन पंकज उर धरहू। लंका अचल राजु तुम्ह करहू॥ 
रिषि पुलस्ति जसु बिमल मयंका । तेहि ससि महुँ जनि होहु कलंका ॥ 
राम नाम बिनु गिरा न सोहा। देखु विचारि त्यागि मद मोहा॥ 
बसन हीन नहिं सोह सुरारी । सब भूषन भूषित बर नारी॥ 
राम विमुख संपति प्रभुताई । जाइ रही पाई बिनु पाई॥ 
सजल मूल जिन्ह सरितन्ह नाहीं । बरषि गएँ पुनि तबहिं सुखाहीं॥ 
सुनु दसकंठ कहउँ पन रोपी । बिमुख राम त्राता नहिं कोपी॥ 
संकर सहस बिष्नु अज तोही । सकहिँ न राखि राम कर द्रोही॥ 
दो०-मोहमूल बहु सूल प्रद त्यागहु तम अभिमान। 

भजहु राम रघुनायक कृपा सिंधु भगवान॥२३॥ 
जदपि कही कपि अति हित बानी । भगति बिबेक बिरति नय सानी ॥ 
बोला बिहसि महा अभिमानी । मिला हमहि कपि गुर बड़ ग्यानी॥ 
मृत्यु निकट आई खल तोही । लागेसि अधम सिखावन मोही॥ 
उलटा होइहि कह हनुमाना । मतिभ्रम तोर प्रगट में जाना॥ 
सुनि कपि बचन बहुत खिसिआना । बेगि न हरहु मूढ़ कर प्राना॥ 
सुनत निसाचर मारन धाए । सचिवन्ह सहित बिभीषनु आए॥ 
नाइ सीस करि बिनय बहूता । नीति बिरोध न मारिअ दूता॥ 
आन दंड कछु करिअ गोसाई । सबहीं कहा मंत्र भल भाई॥ 
सुनत बिहसि बोला दसकंधर । अंग भंग करि पठइअ बंदर॥ 

दो०--कपि कें ममता पूँछ पर सबहि कहउँ समुझाइ। 

तेल बोरि पट बाँधि पुनि पावक देहु लगाइ॥ २४॥ 
पूँछहीन बानर तहँ जाइहि । तब सठ निज नाथहि लइ आइहि॥ 
जिन्ह कै कीन्हिसि बहुत बड़ाई । देखउँ मैं तिन्ह कै प्रभुताई॥ 
बचन सुनत कपि मन मुसुकाना । भइ सहाय सारद में जाना॥ 
जातुधान सुनि रावन बचना । लागे रखें मूढ़ सोइ रचना॥ 
रहा न नगर बसन घृत तेला । बाढी पूँछ कीन्ह कपि खेला॥ 
कौतुक कहँ आए पुरबासी । मारहिं चरन करहि बहु हॉसी॥ 
बाजहिं ढोल देहि सब तारी । नगर फेरि पुनि पूछ प्रजारी॥ 
पावक जरत देखि हनुमंता । भयउ परम लघुरूप तुरंता॥ 
निबुकि चढ़ेउ कपि कनक अटारी । भई सभीत निसाचर नारीं॥ 


दो०-हरि प्रेरित तेहि अवसर चले मरुत उनचास। 
अट्टहास करि गर्जा कपि बढि लाग अकास॥२५॥ 


देह बिसाल परम हरुआई । मंदिर तें मंदिर चढ़ धाई॥ 
जरइ नगर भा लोग निहाला । झपट लपट बहु कोटि कराला॥ 
तात मातु हा सुनिअ पुकारा । एहि अवसर को हमहि उबारा॥ 
हम जो कहा यह कपि नहिं होई । बानर रूप धरें सुर कोई॥ 
साधु अवग्या कर फलु ऐसा । जरइ नगर अनाथ कर जेसा॥ 
जारा नगरु निमिष एक माहीं । एक बिभीषन कर गृह नाहीं॥ 
ता कर दूत अनल जेहि सिरिजा । जरा न सो तेहि कारन गिरिजा॥ 
उलटि पलटि लंका सब जारी। कूदि परा पुनि सिंधु मझारी॥ 
दो०-पूँछ बुझाइ खोइ श्रम धरि लघु रूप बहोरि। 
जनकसुता के आगे ठाढ़ भयउ कर जोरि॥२६॥ 
मातु मोहि दीजे कछु चीन्हा। जैसें रघुनायक मोहि दीन्हा॥ 
चूड़ामनि उतारि तब दयऊ। हरष समेत पवनसुत लयऊ॥ 

कहेहु तात अस मोर प्रनामा । सब प्रकार प्रभु पूरनकामा॥ 
दीन दयाल बिरिदु संभारी। हरहु नाथ मम संकट भारी॥ 
तात सक्रसुत कथा सुनाएहु। बान प्रताप प्रभुहि समुझाएहु॥ 
मास दिवस महुँ नाथु न आवा । तौ पुनि मोहि जिअत नहिं पावा॥ 
कहु कपि केहि बिधि राखौं प्राना । तुम्हहू तात कहत अब जाना॥ 
तोहि देखि सीतलि भइ छाती । पुनि मो कहुँ सोइ दिनु सो राती॥ 
दो०- जनकसुतहि समुझाइ करि बहु बिधि धीरजु दीन्ह। 

चरन कमल सिरु नाइ कपि गवनु राम पहिं कीन्ह॥ २७॥ 
चलत महाधुनि गर्जसि भारी । गर्भ स्त्रवहिं सुनि निसिचर नारी॥ 
नाघि सिंधु एहि पारहि आवा । सबद किलिकिला कपिन्ह सुनावा॥ 
हरषे सब बिलोकि हनुमाना । नूतन जन्म कपिन्ह तब जाना॥ 
मुख प्रसन्न तन तेज खिराजा। कोन्हेसि रामचंद्र कर काजा॥ 
मिले सकल अति भए सुखारी । तलफत मीन पाव जिमि बारी॥ 
चले हरषि रघुनायक पासा । पूँछत कहत नवल इतिहासा॥ 
तब मधुबन भीतर सब आए । अंगद संमत मधु फल खाए॥ 
रखवारे जब बरजन लागे। मुष्टि प्रहार हनत सब भागे॥ 
दो०-जाइ पुकारे ते सब बन उजार जुबराज। 

सुनि सुग्रीब हरष कपि करि आए प्रभु काज॥२८॥ 
जौं न होति सीता सुधि पाई । मधुबन के फल सकहिं कि खाई॥ 
एहि बिधि मन बिचार कर राजा । आइ गए कपि सहित समाजा॥ 
आइ सबन्हि नावा पद सीसा । मिलेउ सबन्हि अति प्रेम कपीसा ॥ 
पूँछी कुसल कुसल पद देखी । राम कृपाँ भा काजु बिसेषी॥ 
नाथ काजु कोन्हेउ हनुमाना । राखे सकल कपिन्ह के प्राना॥ 
सुनि सुग्रीव बहुरि तेहि मिलेऊ। कपिन्ह सहित रघुपति पहिं चलेऊ॥ 

राम कपिन्ह जब आवत देखा । किएँ काजु मन हरष बिसेषा॥ 
फटिक सिला बैठे द्वौ भाई । परे सकल कपि चरनन्हि जाई ॥ 


दो०-- प्रीति सहित सब भेटे रघुपति करुना पुंज। 
पूँछी कुसल नाथ अब कुसल देखि पद कंज॥२९॥ 


जामवंत कह सुनु रघुराया । जा पर नाथ करहु तुम्ह दाया॥ 
ताहि सदा सुभ कुसल निरंतर । सुर नर मुनि प्रसन्न ता ऊपर॥ 
सोइ बिजई बिनई गुन सागर । तासु सुजसु त्रैलोक उजागर॥ 
प्रभु कों कृपा भयउ सबु काजू । जन्म हमार सुफल भा आजू॥ 
नाथ पवनसुत कीन्हि जो करनी । सहसहुँ मुख न जाइ सो बरनी॥ 
पवनतनय के चरित सुहाए। जामवंत रघुपतिहि सुनाए॥ 
सुनत कृपानिधि मन अति भाए । पुनि हनुमान हरषि हियँ लाए॥ 
कहहु तात केहि भाँति जानकी । रहति करति रच्छा स्वप्रान की॥ 
दो०-नाम पाहरू दिवस निसि ध्यान तुम्हार कपाट। 
लोचन निज पद जंत्रित जाहिं प्रान केहि बाट॥३०॥ 


चलत मोहि चूड़ामनि दीन्ही । रघुपति हृदये लाइ सोइ लीन्ही॥ 
नाथ जुगल लोचन भरि बारी । बचन कहे कछु जनककुमारी॥ 
अनुज समेत गहेहु प्रभु चरना । दीन बंधु प्रनतारति हरना॥ 
मन क्रम बचन चरन अनुरागी । केहिं अपराध नाथ हाँ त्यागी॥ 
अवगुन एक मोर में माना । बिछुरत प्रान न कीन्ह पयाना॥ 
नाथ सो नयनन्हि को अपराधा । निसरत प्रान करहिं हठि बाधा॥ 
बिरह अगिनि तनु तूल समीरा । स्वास जरइ छन माहि सरीरा॥ 
नयन स्त्रवरहि जलु निज हित लागी । जरै न पाव देह बिरहागी॥ 
सीता कै अति बिपति बिसाला । बिनहिं कहें भलि दीनदयाला॥ 
दो०-निमिष निमिष करुनानिधि जाहि कलप सम बीति। 

बेगि चलिअ प्रभु आनिअ भुज बल खल दल जीति॥३१॥ 

सुनि सीता दुख प्रभु सुख अयना । भरि आए जल राजिव नयना॥ 
बचन कार्य मन मम गति जाही । सपनेहुँ बूझिअ बिपति कि ताही॥ 
कह हनुमंत बिपति प्रभु सोई । जब तव सुमिरन भजन न होई॥ 
केतिक बात प्रभु जातुधान को । रिपुहि जीति आनिबी जानकी॥ 
सुनु कपि तोहि समान उपकारी । नहिं कोउ सुर नर मुनि तनुधारी॥ 
प्रति उपकार करौं का तोरा । सनमुख होइ न सकत मन मोरा॥ 
सुनु सुत तोहि उरिन मैं नाहीं । देखेउँ करि बिचार मन माहीं॥ 
पुनि पुनि कपिहि चितव सुरत्राता । लोचन नीर पुलक अति गाता॥ 
दो०--सुनि प्रभु बचन बिलोकि मुख गात हरषि हनुमंत। 

चरन परेउ प्रेमाकुल त्राहि त्राहि भगवंत॥३२॥ 
बार बार प्रभु चहइ उठावा । प्रेम मगन तेहि उठब न भावा॥ 
प्रभु कर पंकज कपि कें सीसा । सुमिरि सो दसा मगन गौरीसा॥ 
सावधान मन करि पुनि संकर । लागे कहन कथा अति सुंदर॥ 
कपि उठाइ प्रभु हृदये लगावा । कर गहि परम निकट बैठावा॥ 
कहु कपि रावन पालित लंका । केहि बिधि दहेउ दुर्ग अति बंका ॥ 
प्रभु प्रसन्न जाना हनुमाना । बोला बचन बिगत अभिमाना॥ 
साखामृग कै बडि मनुसाई। साखा ते साखा पर जाई॥ 
नाधि सिंधु हाटकपुर जारा । निसिचर गन बधि बिपिन उजारा॥ 
सो सब तव प्रताप रघुराई । नाथ न कछू मोरि प्रभुताई॥ 
दो०--ता कहुँ प्रभु कछु अगम नहिं जा पर तुम्ह अनुकूल। 

तव प्रभावे बड्वानलहि जारि सकइ खलु तूल॥३३॥ 
नाथ भगति अति सुखदायनी । देहु कृपा करि अनपायनी॥ 
सुनि प्रभु परम सरल कपि बानी । एवमस्तु तब कहेउ भवानी॥ 
उमा राम सुभाउ जेहि जाना । ताहि भजनु तजि भाव न आना॥ 
यह संबाद जासु उर आवा । रघुपति चरन भगति सोइ पावा॥ 

सुनि प्रभु बचन कहहिँ कपिबृंदा । जय जय जय कृपाल सुखकंदा॥ 
तब रघुपति कपिपतिहि बोलावा । कहा चलैं कर करहु बनावा॥ 
अब बिलंबु केहि कारन कीजे । तुरत कपिन्ह कहुँ आयसु दीजे॥ 
कौतुक देखि सुमन बहु बरषी । नभ तें भवन चले सुर हरषी॥ 
दो०-कपिपति बेगि बोलाए आए जूथप जूथ। 
नाना बरन अतुल बल बानर भालु बरूथ॥ ३४॥ 
प्रभु पद पंकज नावहिं सीसा । गर्जहिं भालु महाबल कीसा॥ 
देखी राम सकल कपि सेना । चितइ कृपा करि राजिव नैना॥ 
राम कृपा बल पाइ कपिंदा । भए पच्छजुत मनहेँ गिरिंदा॥ 
हरषि राम तब कीन्ह पयाना । सगुन भए सुंदर सुभ नाना॥ 
जासु सकल मंगलमय कीती । तासु पयान सगुन यह नीती॥ 
प्रभु पयान जाना बेदेहीं । फरकि बाम अंग जनु कहि देहीं॥ 
जोइ जोइ सगुन जानकिहि होई । असगुन भयउ रावनहि सोई॥ 
चला कटकु को बरनें पारा | गर्जहिं बानर भालु अपारा॥ 
नख आयुध गिरि पादपधारी। चले गगन महि इच्छाचारी॥ 
केहरिनाद भालु कपि करीं । डगमगाहिं दिग्गज चिक्करहीं॥ 
छं०-चिक्करहिं दिग्गज डोल महि गिरि लोल सागर खरभरे। 
मन हरष सभ गंधर्ब सुर मुनि नाग किंनर दुख टरे॥ 
करकरहिं मर्कट बिकट भट बहु कोटि कोटिन्ह धावहीं। 
जय राम प्रबल प्रताप कोसलनाथ गुन गन गावहीं॥ 
सहि सक न भार उदार अहिपति बार बारहिं मोहई। 
गह दसन पुनि पुनि कमठ पृष्ट कठोर सो किमि सोहई॥ 
रघुबीर रुचिर प्रयान प्रस्थिति जानि परम सुहावनी। 
जनु कमठ खर्पर सर्पराज सो लिखत अनिचल पावनी॥ 

दो०--एहि बिधि जाइ कृपानिधि उतरे सागर तीर। 
जहँ तहँ लागे खान फल भालु बिपुल कपि बीर॥ ३५॥ 


उहाँ निसाचर रहहिँ ससंका । जब तें जारि गयउ कपि लंका ॥ 
निज निज गृहँ सब करहिं बिचारा । नहिँ निसिचर कुल केर उबारा॥ 
जासु दूत बल बरनि न जाई । तेहि आएँ पुर कवन भलाई॥ 
दूतिन्ह सन सुनि पुरजन बानी । मंदोदरी अधिक अकुलानी॥ 
रहसि जोरि कर पति पग लागी । बोली बचन नीति रस पागी॥ 
कंत करष हरि सन परिहरहू । मोर कहा अति हित हिय धरहू॥ 
समुझत जासु दूत कइ करनी । स्रवहिँ गर्भ रजनीचर घरनी॥ 
तासु नारि निज सचिव बोलाई । पठवहु कंत जो चहहु भलाई॥ 
तव कुल कमल बिपिन दुखदाई । सीता सीत निसा सम आई॥ 
सुनहु नाथ सीता बिनु दीन्हें। हित न तुम्हार संभु अज कीनहें॥ 
दो०-राम बान अहि गन सरिस निकर निसाचर भेक। 

जब लगि ग्रसत न तब लगि जतनु करहु तजि टेक॥ ३६॥ 


श्रवन सुनी सठ ता करि बानी । बिहसा जगत बिदित अभिमानी ॥ 
सभय सुभाउ नारि कर साचा । मंगल महुँ भय मन अति काचा॥ 
जौं आवइ मर्कट कटकाई । जिअहिं बिचारे निसिचर खाई॥ 
कंपहिं लोकप जाकी त्रासा । तासु नारि सभीत बडि हासा॥ 
अस कहि बिहसि ताहि उर लाई । चलेउ सभा ममता अधिकाई॥ 
मंदोदरी हृदय कर चिंता । भयउ कंत पर बिधि बिपरीता॥ 
बैठेउ सभाँ खबरि असि पाई । सिंधु पार सेना सब आई॥ 
बूझेसि सचिव उचित मत कहहू । ते सब हँसे मष्ट करि रहहू॥ 
जितेहु सुरासुर तब श्रम नाहीं । नर बानर केहि लेखे माहीं॥ 
दो०-- सचिव बैद गुर तीनि जौं प्रिय बोलहिं भय आस। 

राज धर्म तन तीनि कर होइ बेगिहीं नास॥३७॥ 

सोइ रावन कहुँ बनी सहाई । अस्तुति करहिँ सुनाइ सुनाई॥ 
अवसर जानि बिभीषनु आवा । भ्राता चरन सीसु तेहिं नावा॥ 
पुनि सिरु नाइ बैठ निज आसन । बोला बचन पाइ अनुसासन॥ 
जौ कपाल पूँछिहु मोहि बाता । मति अनुरूप कहउँ हित ताता॥ 
जो आपन चाहै कल्याना । सुजसु सुमति सुभ गति सुख नाना ॥ 
सो परनारि लिलार गोसाई । तजउ चउथि के चंद कि नाई॥ 
चौदह भुवन एक पति होई । भूतद्रोह तिष्ट नहिं सोई॥ 
गुन सागर नागर नर जोऊ। अलप लोभ भल कहइ न कोऊ॥ 
दो०--काम क्रोध मद लोभ सब नाथ नरक के पंथ। 

सब परिहरि रघुबीरहि भजहु भजहिं जेहि संत॥ ३८॥ 
तात राम नहिं नर भूपाला । भुवनेस्वर कालहु कर काला॥ 
ब्रा अनामय अज भगवंता । ब्यापक अजित अनादि अनंता॥ 
गो द्विज धेनु देव हितकारी । कृपासिंधु मानुष तनुधारी॥ 
जन रंजन भंजन खल ब्राता। बेद धर्म रच्छक सुनु भ्राता॥ 
ताहि बयरु तजि नाइअ माथा । प्रनतारति भंजन रघुनाथा॥ 
देहु नाथ प्रभु कहुँ बैदेही। भजहु राम बिनु हेतु सनेही॥ 
सरन गएँ प्रभु ताहु न त्यागा । बिस्व द्रोह कृत अघ जेहि लागा॥ 
जासु नाम त्रय ताप नसावन । सोइ प्रभु प्रगट समुझु जिये रावन॥ 
दो०-बार बार पद लागउँ बिनय करउँ दससीस। 

परिहरि मान मोह मद भजहु कोसलाधीस॥ ३९ (क)॥ 

मुनि पुलस्ति निज सिष्य सन कहि पठई यह बात। 

तुरत सो मैं प्रभु सन कही पाइ सुअवसरु तात॥ ३९ (ख) ॥ 
माल्यबंत अति सचिव सयाना । तासु बचन सुनि अति सुख माना ॥ 
तात अनुज तव नीति बिभूषन । सो उर धरहु जो कहत बिभीषन॥ 
रिपु उतकरष कहत सठ दोऊ। दूरि न करहु इहो हइ कोऊ॥ 

माल्यबंत गृह गयउ बहोरी । कहइ बिभीषनु पुनि कर जोरी॥ 
सुमति कुमति सब कें उर रहहीं । नाथ पुरान निगम अस कहहीं॥ 
जहाँ सुमति तहँ संपति नाना । जहाँ कुमति तहँ बिपति निदाना॥ 
तव उर कुमति बसी बिपरीता । हित अनहित मानहु रिपु प्रीता॥ 
कालराति निसिचर कुल केरी । तेहि सीता पर प्रीति घनेरी॥ 
दो०-तात चरन गहि मागे राखह मोर दुलार। 

सीता देहु राम कहुँ अहित न होइ तुम्हार॥४०॥ 
बुध पुरान श्रुति संमत बानी । कही बिभीषन नीति बखानी॥ 
सुनत दसानन उठा रिसाई । खल तोहि निकट मृत्यु अब आई॥ 
जिअसि सदा सठ मोर जिआवा । रिपु कर पच्छ मूढ़ तोहि भावा॥ 
कहसि न खल अस को जग माहीं । भुज बल जाहि जिता में नाहीं॥ 
मम पुर बसि तपसिन्ह पर प्रीती । सठ मिलु जाइ तिन्हहि कहु नीती ॥ 
अस कहि कोन्हेसि चरन प्रहारा । अनुज गहे पद बारहिं बारा॥ 
उमा संत कह इहइ़ बड़ाई । मंद करत जो करइ भलाई॥ 
तुम्ह पितु सरिस भलेहिँ मोहि मारा । रामु भर्जे हित नाथ तुम्हारा॥ 
सचिव संग लै नभ पथ गयऊ । सबहि सुनाइ कहत अस भयऊ॥ 


दो०-रामु सत्यसंकल्प प्रभु सभा कालबस तोरि। 

मैं रघुबीर सरन अब जाउँ देहु जनि खोरि॥४१॥ 
अस कहि चला बिभीषनु जबहीं । आयूहीन भए सब तबहीं॥ 
साधु अवग्या तुरत भवानी । कर कल्यान अखिल कै हानी॥ 
रावन जबहिं बिभीषन त्यागा । भयउ बिभव बिनु तबहिं अभागा॥ 
चलेउ हरषि रघुनायक पाहीं । करत मनोरथ बहु मन माहीं॥ 
देखिहउँ जाइ चरन जलजाता । अरुन मृदुल सेवक सुखदाता॥ 
जे पद परसि तरी रिषिनारी । दंडक कानन पावनकारी॥ 
जे पद जनकसुता उर लाए | कपट कुरंग संग धर धाए॥ 

हर उर सर सरोज पद जेई। अहोभाग्य मैं देखिहउँ तेई॥ 
दो०-जिन्ह पायन्ह के पादुकन्हि भरतु रहे मन लाइ। 

ते पद आजु बिलोकिहउँ इन्ह नयनन्हि अब जाइ॥ ४२॥ 
एहि बिधि करत सप्रेम बिचारा । आयउ सपदि सिंधु एहिं पारा॥ 
कपिन्ह बिभीषनु आवत देखा । जाना कोउ रिपु दूत बिसेषा॥ 
ताहि राखि कपीस पहिं आए । समाचार सब ताहि सुनाए॥ 
कह सुग्रीव सुनहु रघुराई। आवा मिलन दसानन भाई॥ 
कह प्रभु सखा बूझिऐ काहा । कहइ कपीस सुनहु नरनाहा॥ 
जानि न जाइ निसाचर माया । कामरूप केहि कारन आया॥ 
भेद हमार लेन सठ आवा । राखिअ बाँधि मोहि अस भावा॥ 
सखा नीति तुम्ह नीकि बिचारी । मम पन सरनागत भयहारी॥ 
सुनि प्रभु बचन हरष हनुमाना । सरनागत बच्छल भगवाना॥ 
दो०-सरनागत कहुँ जे तजहिं निज अनहित अनुमानि। 

ते 'नर पार्वेर पापमय तिन्हहि बिलोकत हानि॥४३॥ 
कोटि बिप्र बध लागहिं जाहू । आएँ सरन तजउे नहिं ताहू॥ 
सनमुख होइ जीव मोहि जबहीं । जन्म कोटि अघ नासहिं तबहीं॥ 
पापवंत कर सहज सुभाऊ। भजनु मोर तेहि भाव न काऊ॥ 
जौं पै दुष्ट हृदय सोइ होई । मोरे सनमुख आव कि सोई॥ 
निर्मल मन जन सो मोहि पावा । मोहि कपट छल छिद्र न भावा॥ 
भेद लेन पठवा दससीसा । तबहुँ न कछु भय हानि कपीसा॥ 
जग महुँ सखा निसाचर जेते । लछिमनु हनइ निमिष महुँ तेते॥ 
जौं सभीत आवा सरनाई। रखिहउँ ताहि प्रान की नाई॥ 
दो०-उभय भाँति तेहि आनहु हँसि कह कृपानिकेत। 

जय कृपाल कहि कपि चले अंगद हनू समेत॥४४॥ 
सादर तेहि आगें करि बानर । चले जहाँ रघुपति करुनाकर॥ 

दूरिहि ते देखे द्वौ भ्राता । नयनानंद दान के दाता॥ 
बहुरि राम छबिधाम बिलोकी । रहेउ ठटुकि एकटक पल रोकी ॥ 
भुज प्रलंब कंजारुन लोचन । स्यामल गात प्रनत भय मोचन॥ 
सिंघ कंध आयत उर सोहा । आनन अमित मदन मन मोहा॥ 
नयन नीर पुलकित अति गाता । मन धरि धीर कही मृदु बाता॥ 
नाथ दसानन कर में भ्राता । निसिचर बंस जनम सुरत्राता॥ 
सहज पापप्रिय तामस देहा । जथा उलूकहि तम पर नेहा॥ 
दो०-श्रबन सुजसु सुनि आयउँ प्रभु भंजन भव भीर। 

त्राहि त्राहि आरति हरन सरन सुखद रघुबीर॥ ४५ ॥ 
अस कहि करत दंडवत देखा । तुरत उठे प्रभु हरष बिसेषा॥ 
दीन बचन सुनि प्रभु मन भावा । भुज बिसाल गहि हदये लगावा॥ 
अनुज सहित मिलि ढिग बैठारी । बोले बचन भगत भयहारी॥ 
कहु लंकेस सहित परिवारा । कुसल कुठाहर बास तुम्हारा॥ 
खल मंडली बसहु दिनु राती । सखा धरम निबहइ केहि भाँती॥ 
मैं जानउँ तुम्हारि सब रीती । अति नय निपुन न भाव अनीती॥ 
बरु भल बास नरक कर ताता । दुष्ट संग जनि देइ बिधाता॥ 
अब पद देखि कुसल रघुराया । जॉ तुम्ह कीन्हि जानि जन दाया॥ 
दो०-तब लगि कुसल न जीव कहुँ सपनेहँँ मन बिश्राम। 

जब लगि भजत न राम कहूँ सोक धाम तजि काम॥ ४६॥ 
तब लगि हदये बसत खल नाना । लोभ मोह मच्छर मद माना॥ 
जब लगि उर न बसत रघुनाथा। धरें चाप सायक कटि भाथा॥ 
ममता तरुन तमी अँधिआरी । राग द्वेष उलूक सुखकारी॥ 
तब लगि बसति जीव मन माहीं । जब लगि प्रभु प्रताप रबि नाहीं॥ 
अब में कुसल मिटे भय भारे । देखि राम पद कमल तुम्हारे॥ 
तुम्ह कृपाल जा पर अनुकूला । ताहि न व्याप त्रिबिध भव सूला॥ 

मैं निसिचर अति अधम सुभाऊ । सुभ आचरनु कीन्ह नहिं काऊ॥ 
जासु रूप मुनि ध्यान न आवा । तेहिं प्रभु हरषि हृदये मोहि लावा॥ 
दो०-अहोभाग्य मम अमित अति राम कृपा सुख पुंज। 
देखेउँ नयन बिरंचि सिव सेब्य जुगल पद कंज॥४७॥ 
सुनहु सखा निज कहउँ सुभाऊ । जान भुसुंडि संभु गिरिजाऊ॥ 
जौं नर होइ चराचर द्रोही । आवै सभय सरन तकि मोही॥ 
तजि मद मोह कपट छल नाना । करउँ सद्य तेहि साधु समाना॥ 
जननी जनक बंधु सुत दारा । तनु धनु भवन सुहृद परिवारा॥ 
सब कै ममता ताग बटोरी । मम पद मनहि बाँध बरि डोरी॥ 
समदरसी इच्छा कछु नाहीं । हरष सोक भय नहिं मन माहीं॥ 
अस सज्जन मम उर बस कैसे । लोभी हृदये बसइ धनु जैसें॥ 
तुम्ह सारिखे संत प्रिय मोरें । धरउँ देह नहिं आन निहोरें॥ 


दो०-सगुन उपासक परहित निरत नीति दृढ़ नेम। 
ते नर प्रान समान मम जिन्ह कें द्विज पद प्रेम॥ ४८ ॥ 


सुनु लंकेस सकल गुन तोरें। तातें तुम्ह अतिसय प्रिय मोरें॥ 
राम बचन सुनि बानर जूथा। सकल कहहिं जय कृपा बरूथा॥ 
सुनत बिभीषनु प्रभु कै बानी । नहिं अघात श्रवनामृत जानी॥ 
पद अंबुज गहि बारहिँ बारा । हृदये समात न प्रेमु अपारा॥ 
सुनहु देव सचराचर स्वामी । प्रनतपाल उर अंतरजामी॥ 
उर कछु प्रथम बासना रही । प्रभु पद प्रीति सरित सो बही॥ 
अब कृपाल निज भगति पावनी । देहु सदा सिव मन भावनी॥ 
एवमस्तु कहि प्रभु रनधीरा। मागा तुरत सिंधु कर नीरा॥ 
जदपि सखा तव इच्छा नाहीं । मोर दरसु अमोघ जग माहीं॥ 
अस कहि राम तिलक तेहि सारा । सुमन बृष्टि नभ भई अपारा॥ 


३९२ * रामचरितमानस * 


दो०--रावन क्रोध अनल निज स्वास समीर प्रचंड। 

जरत बिभीषनु राखेउ दीन्हेउ राजु अखंड॥ ४९ (क)॥ 

जो संपति सिव रावनहि दीन्हि दिएँ दस माथ। 

सोइ संपदा निभीषनहि सकुचि दीन्हि रघुनाथ॥ ४९ (ख) ॥ 
अस प्रभु छाडि भजहिँ जे आना । ते नर पसु बिनु पूँछ बिषाना॥ 
निज जन जानि ताहि अपनावा । प्रभु सुभाव कपि कुल मन भावा॥ 
पुनि सर्बग्य सर्ब उर बासी । सर्बरूप सब रहित उदासी॥ 
बोले बचन नीति प्रतिपालक । कारन मनुज दनुज कुल घालक॥ . 
सुनु कपीस लंकापति बीरा । केहि बिधि तरिअ जलधि गंभीरा ॥ 
संकुल मकर उरग झष जाती । अति अगाध दुस्तर सब भाँती॥ 
कह लंकेस सुनहु रघुनायक । कोटि सिंधु सोषक तव सायक ॥ 
जद्यपि तदपि नीति असि गाई । बिनय करिअ सागर सन जाई॥ 
दो०--प्रभु तुम्हार कुलगुर जलधि कहिहि उपाय बिचारि। 

बिनु प्रयास सागर तरिहि सकल भालु कपि धारि॥५०॥ 
सखा कही तुम्ह नीकि उपाई । करिअ दैव जौं होइ सहाई॥ 
मंत्र न यह लछिमन मन भावा । राम बचन सुनि अति दुख पावा॥ 
नाथ दैव कर कवन भरोसा । सोषिअ सिंधु करिअ मन रोसा॥ 
कादर मन कहुँ एक अंधारा । दैव दैव आलसी पुकारा॥ 
सुनत बिहसि बोले रघुबीरा। ऐसेहिं करब धरहु मन धीरा॥ 
अस कहि प्रभु अनुजहि समुझाई । सिंधु समीप गए रघुराई॥ 
प्रथम प्रनाम कीन्ह सिरु नाई। बैठे पुनि तट दर्भ डसाई॥ 
जबहिं बिभीषन प्रभु पहि आए । पार्छ रावन दूत पठाए॥ 
दो०-सकल चरित तिन्ह देखे धरें कपट कपि देह। 

प्रभु गुन हृदये सराहहिं सरनागत पर नेह॥५१॥ 
प्रगट बखानहिं राम सुभाऊ। अति सप्रेम गा बिसरि दुराऊ॥ 
रिपु के दूत कपिन्ह तब जाने । सकल बाँधि कपीस पहिं आने॥ 

कह सुग्रीव सुनहु सब बानर । अंग भंग करि पठवहु निसिचर॥ 
सुनि सुग्रीव बचन कपि धाए । बाँधि कटक चहु पास फिराए॥ 
बहु प्रकार मारन कपि लागे । दीन पुकारत तदपि न त्यागे॥ 
जो हमार हर नासा काना। तेहि कोसलाधीस कै आना॥ 
सुनि लछिमन सब निकट बोलाए । दया लागि हँसि तुरत छोड़ाए॥ 
रावन कर दीजहु यह पाती । लछिमन बचन बाचु कुलघाती॥ 
दो०-कहेहु मुखागर मूढ़ सन मम संदेसु उदार। 

सीता देइ मिलहु न त आवा कालु तुम्हार॥५२॥ 
तुरत नाइ लछिमन पद माथा । चले दूत बरनत गुन गाथा॥ 
कहत राम जसु लंकाँ आए। रावन चरन सीस तिन्ह नाए॥ 
बिहसि दसानन पूँछी बाता । कहसि न सुक आपनि कुसलाता॥ 
पुनि कहु खबरि बिभीषन केरी । जाहि मृत्यु आई अति नेरी॥ 
करत राज लंका सठ त्यागी । होइहि जव कर कीट अभागी॥ 
पुनि कहु भालु कीस कटकाई । कठिन काल प्रेरित चलि आई॥ 
जिन्ह के जीवन कर रखवारा । भयउ मृदुल चित सिंधु बिचारा॥ 
कहु तपसिन्ह कै बात बहोरी। जिन्ह के हृदये त्रास अति मोरी॥ 
दो०-को भइ भेंट कि फिरि गए श्रबन सुजसु सुनि मोर। 

कहसि न रिपु दल तेज बल बहुत चकित चित तोर॥५३॥ 
नाथ कृपा करि पूँछेहु जैसें । मानहु कहा क्रोध तजि तेसें॥ 
मिला जाइ जब अनुज तुम्हारा । जातहिं राम तिलक तेहि सारा॥ 
रावन दूत हमहि सुनि काना । कपिन्ह बाँधि दीन्हे दुख नाना॥ 
श्रवन नासिका काटैं लागे। राम सपथ दीन हम त्यागे॥ 
पूँछिहु नाथ राम कटकाई । बदन कोटि सत बरनि न जाई॥ 
नाना बरन भालु कपि धारी । बिकटानन बिसाल भयकारी॥ 

जेहिं पुर दहेउ हतेउ सुत तोरा । सकल कपिन्ह महे तेहि बलु थोरा॥ 

अमित नाम भट कठिन कराला । अमित नाग बल बिपुल बिसाला॥ 

दो०-द्विबिद मयंद नील नल अंगद गद बिकटासि। 
दधिमुख केहरि निसठ सठ जामवंत बलरासि॥५४॥ 


ए कपि सब सुग्रीव समाना । इन्ह सम कोटिन्ह गनइ को नाना॥ 
राम कृपा अतुलित बल तिन्हहीं । तन समान त्रैलोकहि गनहीं॥ 
अस मैं सुना श्रवन दसकंधर । पदुम अठारह जूथप बंदर॥ 
नाथ कटक महँ सो कपि नाहीं । जो न तुम्हहि जीते रन माहीं॥ 
परम क्रोध मीजहिं सब हाथा । आयसु पै न देहिं रघुनाथा॥ 
सोषहिं सिंधु सहित झष व्याला । पूरहिं न त भरि कुधर बिसाला॥ 
मर्दि गर्द मिलवहिँ दससीसा । ऐसेइ बचन कहहिं सब कीसा॥ 
गर्जहिं तर्जहिं सहज असंका । मानहुँ ग्रसन चहत हहिं लंका॥ 
दो०-सहज सूर कपि भालु सब पुनि सिर पर प्रभु राम। 

रावन काल कोटि कहँ जीति सकहिं संग्राम॥५५॥ 
राम तेज बल बुधि बिपुलाई । सेष सहस सत सकहिँ न गाई॥ 
सक सर एक सोषि सत सागर । तव भ्रातहि पूँछेउ नय नागर॥ 
तासु बचन सुनि सागर पाहीं । मागत पंथ कृपा मन माहीं॥ 
सुनत बचन विहसा दससीसा । जौं असि मति सहाय कृत कीसा॥ 
सहज भीरु कर बचन दुढ़ाई। सागर सन ठानी मचलाई॥ 
मूढ़ मृषा का करसि बड़ाई। रिपु बल बुद्धि थाह मैं पाई॥ 
सचिव सभीत बिभीषन जाके । बिजय विभूति कहाँ जग ताकें॥ 
सुनि खल बचन दूत रिस बाढी । समय बिचारि पत्रिका काढ़ी॥ 
रामानुज दीन्ही यह पाती । नाथ बचाइ जुड़ावहु छाती॥ 
बिहसि बाम कर लीन्ही रावन । सचिव बोलि सठ लाग बचावन॥ 

दो०-बातन्ह मनहि रिझाइ सठ जनि घालसि कुल खीस। 

राम बिरोध न उबरसि सरन बिष्नु अज ईस॥५६ (क)॥ 

को तजि मान अनुज इव प्रभु पद पंकज भृंग। 

होहि कि राम सरानल खल कुल सहित पतंग॥ ५६ (ख) ॥ 
सुनत सभय मन मुख मुसुकाई । कहत दसानन सबहि सुनाई॥ 
भूमि परा कर गहत अकासा । लघु तापस कर बाग बिलासा॥ 
कह सुक नाथ सत्य सब बानी । समुझहु छाडि प्रकृति अभिमानी ॥ 
सुनहु बचन मम परिहरि क्रोधा । नाथ राम सन तजहु बिरोधा॥ 
अति कोमल रघुबीर सुभाऊ । जद्यपि अखिल लोक कर राऊ॥ 
मिलत कृपा तुम्ह पर प्रभु करिही । उर अपराध न एकउ धरिही॥ 
जनकसुता रघुनाथहि दीजे । एतना कहा मोर प्रभु कीजे॥ 
जब तेहि कहा देन बैदेही। चरन प्रहार कीन्ह सठ तेही॥ 
नाइ चरन सिरु चला सो तहाँ। कृपासिंधु रघुनायक जहाँ॥ 
करि प्रनामु निज कथा सुनाई । राम कृपाँ आपनि गति पाई॥ 
रिषि अगस्ति कीं साप भवानी । राछस भयउ रहा मुनि ग्यानी॥ 
बंदि राम पद बारहिं बारा । मुनि निज आश्रम कहुँ पगु धारा॥ 
दो०-बिनय न मानत जलधि जड़ गए तीनि दिन बीति। 

बोले राम सकोप तब भय बिनु होइ न प्रीति॥५७॥ 


लछिमन बान सरासन आनू। सोषौं बारिधि बिसिख कृसान्‌॥ 
सठ सन बिनय कुटिल सन प्रीती । सहज कृपन सन सुंदर नीती॥ 
ममता रत सन ग्यान कहानी । अति लोभी सन विरति बखानी ॥ 
क्रोधिहि सम कामिहि हरिकथा । ऊसर बीज बएँ फल जथा॥ 
अस कहि रघुपति चाप चढ़ावा । यह मत लछिमन के मन भावा॥ 
संधानेउ प्रभु बिसिख कराला । उठी उदधि उर अंतर ज्वाला॥ 

मकर उरग झष गन अकुलाने । जरत जंतु जलनिधि जब जाने॥ 

कनक थार भरि मनि गन नाना । विप्र रूप आयउ तजि माना॥ 

दो०-काटेहिं पइ कदरी फरइ कोटि जतन कोउ सींच। 
बिनय न मान खगेस सुनु डाटेहिं पइ नव नीच॥५८॥ 


सभय सिंधु गहि पद प्रभु केरे । छमहु नाथ सब अवगुन मेरे॥ 
गगन समीर अनल जल धरनी । इन्ह कइ नाथ सहज जड़ करनी ॥ 
तव प्रेरित मायाँ उपजाए। सृष्टि हेतु सब ग्रंथनि गाए॥ 
प्रभु आयसु जेहि कहँ जस अहई । सो तेहि भाँति रहें सुख लहई॥ 
प्रभु भल कीन्ह मोहि सिख दीन्ही । मरजादा पुनि तुम्हरी कीन्ही॥ 
ढोल ग्वार सूद्र पसु नारी । सकल ताड़ना के अधिकारी॥ 
प्रभु प्रताप में जाब सुखाई। उतरिहि कटकु न मोरि बड़ाई॥ 
प्रभु अग्या अपेल श्रुति गाई । करौं सो बेगि जो तुम्हहि सोहाई॥ 
दो०-सुनत बिनीत बचन अति कह कृपाल मुसुकाइ। 

जेहि बिधि उतरै कपि कटकु तात सो कहहु उपाइ॥ ५९॥ 


नाथ नील नल कपि द्वौ भाई । लरिकाई रिषि आसिष पाई॥ 
तिन्ह कॅ परस किए गिरि भारे | तरिहहिं जलधि प्रताप तुम्हारे॥ 
मैं पुनि उर धरि प्रभु प्रभुताई । करिहउँ बल अनुमान सहाई॥ 
एहि बिधि नाथ पयोधि बंधाइअ। जेहिं यह सुजसु लोक तिहुँ गाइअ॥ 
एहिं सर मम उत्तर तट बासी । हतहु नाथ खल नर अघ रासी॥ 
सुनि कृपाल सागर मन पीरा । तुरतहिं हरी राम रनधीरा॥ 
देखि राम बल पौरुष भारी । हरषि पयोनिधि भयउ सुखारी॥ 
सकल चरित कहि प्रभुहि सुनावा। चरन बंदि पाथोधि सिधावा॥ 
छं०-निज भवन गवनेउ सिंधु श्रीरघुपतिहि यह मत भायऊ। 
यह चरित कलि मलहर जथामति दास तुलसी गायऊ॥ 

सुख भवन संसय समन दवन बिषाद रघुपति गुन गना। 
तजि सकल आस भरोस गावहि सुनहि संतत सठ मना॥ 

दो०-सकल सुमंगल दायक रघुनायक गुन गान। 
सादर सुनहिं ते तरहिं भव सिंधु बिना जलजान॥६०॥ 
मासपारायण, चौबीसवाँ विश्राम 
इति श्रीमद्रामचरितमानसे सकलकलिकलुषविध्वंसने 
पञ्चमः सोपानः समाप्तः । 


( सुन्दरकाण्ड समाप्त ) 


#5-१/७-०१ (0 «रुरु 





रामके लिये देव-रथ 





तेजपुंज रथ दिब्य अनूपा। 
हरषि चढ़े कोसलपुर भूपा॥ 









॥ श्रीगणेशाय नम: ॥ 


श्रीजानकीवल्लभो विजयते 





SSO «लकर 





<__लंकाकाण्ड > 


( लकाकाण्ड ) 


श्लोक 
रामं कामारिसेव्यं भवभयहरणं कालमत्तेभसिंहं 
योगीन्द्रं ज्ञानगम्यं गुणनिधिमजितं निर्गुणं निर्विकारम्‌। 
मायातीतं सुरेशं खलवधनिरतं ब्रह्मवृन्दैकदेवं 
वन्दे कन्दावदातं सरसिजनयनं देवमुर्वीशरूपम्‌॥ ९॥ 
शङ्खेनद्वाभमतीवसुन्दरतनुं शार्दूलचर्माम्बरं 
कालव्यालकरालभूषणधरं गङ्गाशशाङ्कप्रियम्‌। 
काशीशं कलिकल्मषौघशमनं कल्याणकल्पद्रुमं 
नौमीड्यं गिरिजापतिं गुणनिधिं कन्दर्पहं शङ्करम्‌॥ २॥ 
यो ददाति सतां शम्भुः कैवल्यमपि दुर्लभम्‌। 
खलानां दण्डकृद्योऽसौ शङ्करः शं तनोतु मे॥३॥ 
दो०-लव निमेष परमानु जुग बरष कलप सर चंड। 
भजसि न मन तेहि राम को कालु जासु कोदंड॥ 
सो०-- सिंधु बचन सुनि राम सचिव बोलि प्रभु अस कहेउ। 
अब बिलंबु केहि काम करहु सेतु उतरै कटकु॥ 

सुनहु भानुकुल केतु जामवंत कर जोरि कह। 

नाथ नाम तव सेतु नर चढ़ि भवसागर तरहिं॥ 
यह लघु जलधि तरत कति बारा । अस सुनि पुनि कह पवनकुमारा॥ 
प्रभु प्रताप बड्वानल भारी । सोषेउ प्रथम पयोनिधि बारी॥ 
तव रिपु नारि रुदन जल धारा । भरेउ बहोरि भयउ तेहिं खारा॥ 
सुनि अति उकुति पवनसुत केरी । हरषे कपि रघुपति तन हेरी॥ 
जामवंत बोले दोउ भाई । नल नीलहि सब कथा सुनाई॥ 
राम प्रताप सुमिरि मन माहीं । करहु सेतु प्रयास कछु नाहीं॥ 
बोलि लिए कपि निकर बहोरी । सकल सुनहु बिनती कछु मोरी॥ 
राम चरन पंकज उर धरहू। कौतुक एक भालु कपि करहू॥ 
धावहु मर्कट बिकट बरूथा । आनहु बिटप गिरिन्ह के जूथा॥ 
सुनि कपि भालु चले करि हूहा । जय रघुबीर प्रताप समूहा॥ 


दो०-- अति उतंग गिरि पादप लीलहिं लेहिं उठाइ। 
आनि देहिं नल नीलहि रचहिं ते सेतु बनाइ॥१॥ 


सैल बिसाल आनि कपि देहीं । कंदुक इव नल नील ते लेहीं॥ 
देखि सेतु अति सुंदर रचना । बिहसि कृपानिधि बोले बचना॥ 
परम रम्य उत्तम यह धरनी । महिमा अमित जाइ नहिं बरनी॥ 
करिहउँ इहाँ संभु थापना । मोरे हृदये परम कलपना॥ 
सुनि कपीस बहु दूत पठाए । मुनिबर सकल बोलि लै आए॥ 
लिंग थापि बिधिवत करि पूजा । सिव समान प्रिय मोहि न दूजा॥ 
सिव द्रोही मम भगत कहावा । सो नर सपनेहुँ मोहि न पावा॥ 
संकर विमुख भगति चह मोरी । सो नारको मूढ़ मति थोरी॥ 


दो०-संकरप्रिय मम द्रोही सिव द्रोही मम दास। 
ते नर करहिं कलप भरि घोर नरक महँ बास॥२॥ 

जे रामेस्वर दरसनु करिहहिं । ते तनु तजि मम लोक सिधरिहरहि॥ 
जो गंगाजलु आनि चढ़ाइहि। सो साजुज्य मुक्ति नर पाइहि॥ 
होइ अकाम जो छल तजि सेइहि । भगति मोरि तेहि संकर देइहि॥ 
मम कृत सेतु जो दरसनु करिही । सो बिनु श्रम भवसागर तरिही॥ 
राम बचन सब के जिय भाए । मुनिबर निज निज आश्रम आए॥ 
गिरिजा रघुपति कै यह रीती । संतत करहिं प्रनत पर प्रीती॥ 
बाँधा सेतु नील नल नागर । राम कृपाँ जसु भयउ उजागर॥ 
बूड़हिं आनहि बोरहिं जेई। भए उपल बोहित सम तेई॥ 
महिमा यह न जलधि कइ बरनी । पाहन गुन न कपिन्ह कइ करनी ॥ 
 दो०-श्रीरघुबीर प्रताप ते सिंधु तरे पाषान। 
ते मतिमंद जे राम तजि भजहिं जाइ प्रभु आन॥३॥ 
बॉधि सेतु अति सुदृढ़ बनावा । देखि कृपानिधि के मन भावा॥ 
चली सेन कछु बरनि न जाई । गर्जहिं मर्कट भट समुदाई॥ 
सेतुबंध ढिग चढि रघुराई । चितव कृपाल सिंधु बहुताई॥ 
देखन कहुँ प्रभु करुना कंदा। प्रगट भए सब जलचर बँदा॥ 
मकर नक्र नाना झष व्याला । सत जोजन तन परम बिसाला॥ 
अइसेउ एक तिन्हहि जे खाहीं । एकन्ह कें डर तेपि डेराहीं॥ 
प्रभुहि बिलोकहिं टरहिं न टारे । मन हरषित सब भए सुखारे॥ 
तिन्ह कीं ओट न देखिअ बारी । मगन भए हरि रूप निहारी॥ 
चला कटकु प्रभु आयसु पाईं । को कहि सक कपि दल बिपुलाई॥ 
दो०-सेतु बंध भइ भीर अति कपि नभ पंथ उड़ाहिं। 
अपर जलचरन्हि ऊपर चढि चढि पारहि जाहिं॥ ४॥ 
अस कौतुक बिलोकि द्वौ भाई । बिहँसि चले कृपाल रघुराई॥ 
सेन सहित उतरे रघुबीरा । कहि न जाइ कपि जूथप भीरा॥ 
सिंधु पार प्रभु डेरा कीन्हा । सकल कपिन्ह कहुँ आयसु दीन्हा॥ 

खाहु जाइ फल मूल सुहाए। सुनत भालु कपि जहे तहँ धाए॥ 
सब तरु फरे राम हित लागी । रितु अरु कुरितु काल गति त्यागी॥ 
खाहिं मधुर फल बिटप हलावहिं । लंका सन्मुख सिखर चलावहिं॥ 
जहँ कहुँ फिरत निसाचर पावहिं। घेरि सकल बहु नाच नचावहिं॥ 
दसनन्हि काटि नासिका काना । कहि प्रभु सुजसु देहिं तब जाना॥ 
जिन्ह कर नासा कान निपाता । तिन्ह रावनहि कही सब बाता॥ 
सुनत श्रवन बारिधि बंधाना । दस मुख बोलि उठा अकुलाना॥ 
दो०-बाँध्यो बननिधि नीरनिधि जलधि सिंधु बारीस। 

सत्य तोयनिधि कंपति उदधि पयोधि नदीस॥५॥ 
निज निकलता बिचारि बहोरी । बिहँसि गयउ गह करि भय भोरी॥ 
मंदोदरी सुन्यो प्रभु आयो । कौतुकही पाथोधि बॅधायो॥ 
कर गहि पतिहि भवन निज आनी । बोली परम मनोहर बानी॥ 
चरन नाइ सिरु अंचलु रोपा। सुनहु बचन पिय परिहरि कोपा॥ 
नाथ बयरु कीजे ताही सों। बुधि बल सकिअ जीति जाही सों॥ 
तुम्हहि रघुपतिहि अंतर कैसा । खलु खद्योत दिनकरहि जैसा॥ 
अतिबल मधु कैटभ जेहि मारे महाबीर दितिसुत संघारे॥ 
जेहिं बलि बाँधि सहसभुज मारा । सोइ अवतरेउ हरन महि भारा॥ 
तासु बिरोध न कीजिअ नाथा । काल करम जिव जाके हाथा॥ 
दो०-रामहि सौंपि जानको नाइ कमल पद माथ। 

सुत कहुँ राज समर्पि बन जाइ भजिअ रघुनाथ॥६॥ 
नाथ दीनदयाल रघुराई । बाघउ सनमुख गएँ न खाई॥ 
चाहिअ करन सो सब करि बीते । तुम्ह सुर असुर चराचर जीते॥ 
संत कहहिं असि नीति दसानन । चौथेंपन जाइहि नृप कानन॥ 
तासु भजनु कीजिअ तहे भर्ता । जो कर्ता पालक संहर्ता॥ 

सोइ रघुबीर प्रनत अनुरागी । भजहु नाथ ममता सब त्यागी॥ 
मुनिबर जतनु करहिं जेहि लागी । भूप राजु तजि होहि बिरागी॥ 
सोइ कोसलाधीस रघुराया । आयउ करन तोहि पर दाया॥ 
जौं पिय मानहु मोर सिखावन । सुजसु होइ तिहुँ पुर अति पावन॥ 


दो०-अस कहि नयन नीर भरि गहि पद कंपित गात। 
नाथ भजहु रघुनाथहि अचल होइ अहिवात॥७॥ 


तब रावन मयसुता उठाई । कहै लाग खल निज प्रभुताई॥ 
सुनु तें प्रिया बृथा भय माना । जग जोधा को मोहि समाना॥ 
बरुन कुबेर पवन जम काला । भुज बल जितेउँ सकल दिगपाला॥ 
देव दनुज नर सब बस मोरें। कवन हेतु उपजा भय तोरें॥ 
नाना बिधि तेहि कहेसि बुझाई । सभाँ बहोरि बैठ सो जाई॥ 
मंदोदरी हदये अस जाना | काल बस्य उपजा अभिमाना॥ 
सभो आइ मंत्रिन्ह तेहिं बूझा । करब कवन बिधि रिपु सैं जूझा॥ 
कहहिं सचिव सुनु निसिचर नाहा । बार बार प्रभु पूछह काहा॥ 
कहहु कवन भय करिअ बिचारा । नर कपि भालु अहार हमारा॥ 


दो०-सब के बचन श्रवन सुनि कह प्रहस्त कर जोरि। 
नीति बिरोध न करिअ प्रभु मंत्रिन्ह मति अति थोरि॥८॥ 


कहहिं सचिव सठ ठकुर सोहाती । नाथ न पूर आव एहि भाँती॥ 
बारिधि नाधि एक कपि आवा । तासु चरित मन महुँ सबु गावा॥ 
छुधा न रही तुम्हहि तब काहू । जारत नगरु कस न धरि खाहू॥ 
सुनत नीक आगें दुख पावा । सचिवन अस मत प्रभुहि सुनावा॥ 
जेहि बारीस बँधायउ हेला । उतरेउ सेन समेत सुबेला॥ 
सो भनु मनुज खाब हम भाई । बचन कहहिं सब गाल फुलाई॥ 
तात बचन मम सुनु अतिआदर । जनि मन गुनहु मोहि करि कादर ॥ 

प्रिय बानी जे सुनहिं जे कहहीं । ऐसे नर निकाय जग अहहीं॥ 
बचन परम हित सुनत कठोरे । सुनहिं जे कहहिं ते नर प्रभु थोरे॥ 
प्रथम बसीठ पठउ सुनु नीती । सीता देइ करहु पुनि प्रीती॥ 
दो०-नारि पाइ फिरि जाहि जौं तौ न बढ़ाइअ रारि। 
नाहिं त सन्मुख समर महि तात करिअ हठि मारि॥ ९ ॥ 


यह मत जौ मानहु प्रभु मोरा । उभय प्रकार सुजसु जग तोरा ॥ 
सुत सन कह दसकंठ रिसाई । असि मति सठ केहिं तोहि सिखाई॥ 
अबहीं ते उर संसय होई। बेनुमूल सुत भयहु घमोई॥ 
सुनि पितु गिरा परुष अति घोरा । चला भवन कहि बचन कठोरा॥ 
हित मत तोहि न लागत कैसें । काल बिबस कहुँ भेषज जैसें॥ 
संध्या समय जानि दससीसा । भवन चलेउ निरखत भुज बीसा॥ 
लंका सिखर उपर आगारा । अति बिचित्र तहँ होइ अखारा॥ 
बैठ जाइ तेहिं मंदिर रावन । लागे किंनर गुन गन गावन॥ 
बाजहिं ताल पखाउज बीना । नृत्य करहि अपछरा प्रबीना॥ 


दो०-सुनासीर सत सरिस सो संतत करइ बिलास। 
परम प्रबल रिपु सीस पर तद्यपि सोच न त्रास॥१०॥ 


इहाँ सुबेल सैल रघुबीरा । उतरे सेन सहित अति भीरा॥ 
सिखर एक उतंग अति देखी । परम रम्य सम सुभ्र बिसेषी॥ 
तहँ तरु किसलय सुमन सुहाए । लछिमन रचि निज हाथ डसाए॥ 
ता पर रुचिर मृदुल मृगछाला । तेहि आसन आसीन कृपाला॥ 
प्रभु कृत सीस कपीस उछंगा । बाम दहिन दिसि चाप निषंगा॥ 
दुहुँ कर कमल सुधारत बाना । कह लंकेस मंत्र लगि काना॥ 
बड़भागी अंगद हनुमाना । चरन कमल चापत बिधि नाना॥ 
प्रभु पाछ लछिमन बीरासन । कटि निषंग कर बान सरासन॥ 

दो०-एहि बिधि कृपा रूप गुन धाम रामु आसीन। 
धन्य ते नर एहिं ध्यान जे रहत सदा लयलीन॥ ११ (क) ॥ 


पूरब दिसा बिलोकि प्रभु देखा उदित मयंक। 
कहत सबहि देखहु ससिहि मृगपति सरिस असंक॥ ११ (ख) ॥ 


पूरब दिसि गिरिगुहा निवासी । परम प्रताप तेज बल रासी॥ 
मत्त नाग तम कुंभ बिदारी । ससि केसरी गगन बन चारी॥ 
बिथुरे नभ मुकुताहल तारा । निसि सुंदरी केर सिंगारा॥ 
कह प्रभु ससि महुँ मेचकताई । कहहु काह निज निज मति भाई॥ 
कह सुग्रीव सुनहु रघुराई । ससि महेँ प्रगट भूमि कै झाँई॥ 
मारेउ राहु ससिहि कह कोई । उर महँ परी स्यामता सोई॥ 
कोउ कह जब बिधि रति मुख कीन्हा । सार भाग ससि कर हरि लीन्हा॥ 
छिद्र सो प्रगट इंदु उर माहीं । तेहि मग देखिअ नभ परिछाहीं॥ 
प्रभु कह गरल बंधु ससि केरा । अति प्रिय निज उर दीन्ह बसेरा॥ 
बिष संजुत कर निकर पसारी । जारत बिरहवंत नर नारी॥ 
दो०-कह हनुमंत सुनहु प्रभु ससि तुम्हार प्रिय दास। 

तव मूरति बिधु उर बसति सोइ स्यामता अभास ॥ १२ (क) ॥ 

नवाह्ूपारायण, सातवाँ विश्राम 

पवन तनय के बचन सुनि बिहँसे रामु सुजान। 

दच्छिन दिसि अवलोकि प्रभु बोले कृपानिधान॥ १२ (ख) ॥ 
देखु बिभीषन दच्छिन आसा । घन घमंड दामिनी बिलासा॥ 
मधुर मधुर गरजइ घन घोरा। होइ बृष्टि जनि उपल कठोरा॥ 
कहत बिभीषन सुनहु कृपाला । होइ न तड़ित न बारिद माला॥ 
लंका सिखर उपर आगारा। तहँ दसकंधर देख अखारा॥ 
छत्र मेघडंबर सिर धारी । सोइ जनु जलद घटा अति कारी॥ 

मंदोदरी श्रवन ताटंका । सोइ प्रभु जनु दामिनी दमंका॥ 
बाजहिं ताल मृदंग अनूपा । सोइ रव मधुर सुनहु सुरभूपा॥ 
प्रभु मुसुकान समुझि अभिमाना । चाप चढाइ बान संधाना॥ 
दो०-छत्र मुकुट ताटंक तब हते एकहीं बान। 

सब कें देखत महि परे मरमु न कोऊ जान॥ १३ (क) ॥ 


अस कौतुक करि राम सर प्रबिसेउ आइ निषंग। 
रावन सभा ससंक सब देखि महा रसभंग॥ १३ (ख)॥ 


कंप न भूमि न मरुत बिसेषा । अस्त्र सस्त्र कछु नयन न देखा॥ 
सोचहिं सब निज हदय मझारी । असगुन भयउ भयंकर भारी॥ 
दसमुख देखि सभा भय पाई । बिहसि बचन कह जुगुति बनाई॥ 
सिरउ गिरे संतत सुभ जाही। मुकुट परे कस असगुन ताही॥ 
सयन करहु निज निज गृह जाई । गवने भवन सकल सिर नाई॥ 
मंदोदरी सोच उर बसेऊ। जब ते श्रवनपूर महि खसेऊ॥ 
सजल नयन कह जुग कर जोरी । सुनहु प्रानपति बिनती मोरी॥ 
कत राम बिरोध परिहरहू। जानि मनुज जनि हठ मन धरहू॥ 


दो०-बिस्वरूप रघुबंस मनि करहु बचन बिस्वासु। 
लोक कल्पना बेद कर अंग अंग प्रति जासु॥ १४॥ 


पद पाताल सीस अज धामा । अपर लोक अँग अँग बिश्रामा॥ 
भृकुटि बिलास भयंकर काला । नयन दिवाकर कच घन माला॥ 
जासु घ्रान अस्विनीकुमारा । निसि अरु दिवस निमेष अपारा॥ 
श्रवन दिसा दस बेद बखानी । मारुत स्वास निगम निज बानी॥ 
अधर लोभ जम दसन कराला । माया हास बाहु दिगपाला॥ 
आनन अनल अंबुपति जीहा । उतपति पालन प्रलय समीहा॥ 
रोम राजि अष्टादस भारा । अस्थि सैल सरिता नस जारा॥ 
उदर उदधि अधगो जातना । जगमय प्रभु का बहु कलपना॥ 

दो०-- अहंकार सिव बुद्धि अज मन ससि चित्त महान। 
मनुज बास सचराचर रूप राम भगवान॥ १५ (क)॥ 


अस बिचारि सुनु प्रानपति प्रभु सन बयरु बिहाइ। 
प्रीति करहु रघुबीर पद मम अहिवात न जाइ॥ १५ (ख)॥ 


बिहँसा नारि बचन सुनि काना । अहो मोह महिमा बलवाना॥ 
नारि सुभाउ सत्य सब कहहीं । अवगुन आठ सदा उर रहहीं॥ 
साहस अनृत चपलता माया । भय अबिबेक असौच अदाया॥ 
रिपु कर रूप सकल तें गावा । अति बिसाल भय मोहि सुनावा॥ 
सो सब प्रिया सहज बस मोरें । समुझि परा प्रसाद अब तोरें॥ 
जानिउँ प्रिया तोरि चतुराई । एहि बिधि कहहु मोरि प्रभुताई॥ 
तव बतकही गूढ़ मृगलोचनि । समुझत सुखद सुनत भय मोचनि॥ 
मंदोदरि मन महुँ अस ठयऊ । पियहि काल बस मतिभ्रम भयऊ॥ 
दो०--एहि बिधि करत बिनोद बहु प्रात प्रगट दसकंध। 

सहज असंक लंकपति सभा गयउ मद अंध॥ १६ (क) ॥ 
सो०--फूलइ फरइ न बेत जदपि सुधा बरषहिं जलद। 

मूरुख हृदये न चेत जौं गुर मिलहिं बिरंचि सम॥ १६ (ख) ॥ 
इहो प्रात जागे रघुराई। पूछा मत सब सचिव बोलाई॥ 
कहहु बेगि का करिअ उपाई । जामवंत कह पद सिरु नाई॥ 
सुनु सर्बग्य सकल उर बासी । बुधि बल तेज धर्म गुन रासी॥ 
मंत्र कह निज मति अनुसारा । दूत पठाइअ बालिकुमारा॥ 
नीक मंत्र सब के मन माना । अंगद सन कह कृपानिधाना॥ 
बालितनय बुधि बल गुन धामा । लंका जाहु तात मम कामा॥ 
बहुत बुझाइ तुम्हहि का कहऊँ । परम चतुर मैं जानत अहऊँ॥ 
काजु हमार तासु हित होई । रिपु सन करेहु बतकही सोई॥ 

सो०-- प्रभु अग्या धरि सीस चरन बंदि अंगद उठेउ। 

सोइ गुन सागर ईस राम कृपा जा पर करहु॥ १७ (क) ॥ 
दो०-स्वयंसिद्ध सब काज नाथ मोहि आदरु दियउ। 

अस बिचारि जुबराज तन पुलकित हरषित हियउ॥ १७ (ख) ॥ 


बंदि चरन उर धरि प्रभुताई । अंगद चलेउ सबहि सिरु नाई॥ 
प्रभु प्रताप उर सहज असंका । रन बाँकुरा बालिसुत बंका॥ 
पुर पैठत रावन कर बेटा । खेलत रहा सो होइ गै भेटा॥ 
बातहिं बात करष बढि आई । जुगल अतुल बल पुनि तरुनाई॥ 
तेहि अंगद कहुँ लात उठाई । गहि पद पटकेउ भूमि भवाँई॥ 
निसिचर निकर देखि भट भारी। जहे तहेँ चले न सकहिँ पुकारी॥ 
एक एक सन मरमु न कहहीं । समुझि तासु बध चुप करि रहहीं॥ 
भयउ कोलाहल नगर मझारी । आवा कपि लंका जेहि जारी॥ 
अब धौं कहा करिहि करतारा । अति सभीत सब करहि बिचारा॥ 
बिनु पूछें मगु देहिं दिखाई । जेहि बिलोक सोइ जाइ सुखाई॥ 
दो०-गयउ सभा दरबार तब सुमिरि राम पद कंज। 

सिंह ठवनि इत उत चितव धीर बीर बल पुंज॥ १८॥ 


तुरत निसाचर एक पठावा । समाचार रावनहि जनावा॥ 
सुनत बिहँसि बोला दससीसा । आनहु बोलि कहाँ कर कोसा॥ 
आयसु पाइ दूत बहु धाए। कपिकुंजरहि बोलि लै आए॥ 
अंगद दीख दसानन बैसे । सहित प्रान कज्जलगिरि जैसें॥ 
भुजा बिटप सिर संग समाना । रोमावली लता जनु नाना॥ 
मुख नासिका नयन अरु काना । गिरि कंदरा खोह अनुमाना॥ 
गयउ सभा मन नेकु न मुरा । बालितनय अतिबल बाँकुरा॥ 
उठे सभासद कपि कहुँ देखी । रावन उर भा क्रोध बिसेषी॥ 

दो०--जथा मत्त गज जूथ महुँ पंचानन चलि जाइ। 

राम प्रताप सुमिरि मन बैठ सभाँ सिरु नाइ॥१९॥ 
कह दसकंठ कवन तैं बंदर | मैं रघुबीर दूत दसकंधर॥ 
मम जनकहि तोहि रही मिताई । तव हित कारन आयउँ भाई॥ 
उत्तम कुल पुलस्ति कर नाती । सिव बिरंचि पूजेहु बहु भाँती॥ 
बर पायहु कीन्हेहु सब काजा । जीतेहु लोकपाल सब राजा॥ 
नप अभिमान मोह बस किंबा । हरि आनिहु सीता जगदंबा॥ 
अब सुभ कहा सुनहु तुम्ह मोरा । सब अपराध छमिहि प्रभु तोरा॥ 
दसन गहहु तृन कंठ कुठारी । परिजन सहित संग निज नारी॥ 
सादर जनकसुता करि आगे । एहि बिधि चलहु सकल भय त्यागे 


दो०-प्रनतपाल रघुबंसमनि त्राहि त्राहि अब मोहि। 
आरत गिरा सुनत प्रभु अभय करैगो तोहि॥२०॥ 


रे कपिपोत बोलु संभारी। मूढ़ न जानेहि मोहि सुरारी॥ 
कहु निज नाम जनक कर भाई । केहि नातें मानिऐ मिताई॥ 
अंगद नाम बालि कर बेटा । तासों कबहुँ भई ही भेटा॥ 
अंगद बचन सुनत सकुचाना । रहा बालि बानर मैं जाना॥ 
अंगद तहीं बालि कर बालक । उपजेहु बंस अनल कुल घालक ॥ 
गर्भ न गयहु व्यर्थ तुम्ह जायहु । निज मुख तापस दूत कहायहु॥ 
अब कहु कुसल बालि कहेँ अहई । बिहँसि बचन तब अंगद कहई॥ 
दिन दस गएँ बालि पहि जाई । बूझेहु कुसल सखा उर लाई॥ 
राम बिरोध कुसल जसि होई । सो सब तोहि सुनाइहि सोई॥ 
सुनु सठ भेद होइ मन ताके । श्रीरघुबीर हृदय नहिं जाकें।॥ 
दो०-हम कुल घालक सत्य तुम्ह कुल पालक दससीस। 
अंधठ बधिर न अस कहहिं नयन कान तव बीस॥२१॥ 














४१० * रामचरितमानस * 


सिव बिरंचि सुर मुनि समुदाई । चाहत जासु चरन सेवकाई॥ 
तासु दूत होइ हम कुल बोरा । अइसिहुँ मति उर बिहर न तोरा॥ 
सुनि कठोर बानी कपि केरी । कहत दसानन नयन तरेरी॥ 
खल तव कठिन बचन सब सहऊँ । नीति धर्म मैं जानत अहऊँ॥ 
कह कपि धर्मसीलता तोरी । हमहुँ सुनी कृत पर त्रिय चोरी॥ 
देखी नयन दूत रखवारी । बूड़ि न मरहु धर्म ब्रतधारी॥ 
कान नाक बिनु भगिनि निहारी । छमा कीन्हि तुम्ह धर्म बिचारी॥ 
धर्मसीलता तव जग जागी। पावा दरसु हमहेँ बड़भागी॥ 
दो०-- जनि जल्पसि जड़ जंतु कपि सठ बिलोकु मम बाह। 

लोकपाल बल बिपुल ससि ग्रसन हेतु सब राहु॥ २२ (क) ॥ 

पुनि नभ सर मम कर निकर कमलन्हि पर करि बास । 

सोभत भयउ मराल इव संभु सहित कैलास॥ २२ (ख)॥ 


तुम्हे कटक माझ सुनु अंगद । मो सन भिरिहि कवन जोधा बद॥ 
तव प्रभु नारि बिरहँ बलहीना । अनुज तासु दुख दुखी मलीना॥ 
तुम्ह सुग्रीव कूलद्रुम दोङ । अनुज हमार भीरु अति सोऊ॥ 
जामवंत मंत्री अति बूढ़ा। सो कि होइ अब समरारूढ़ा॥ 
सिल्पि कर्म जानहिं नल नीला । है कपि एक महा बलसीला॥ 
आवा प्रथम नगरु जेहि जारा । सुनत बचन कह बालिकुमारा॥ 
सत्य बचन कहु निसिचर नाहा । साँचेहुँ कीस कीन्ह पुर दाहा॥ 
रावन नगर अल्प कपि दहई । सुनि अस बचन सत्य को कहई॥ 
जो अति सुभट सराहेहु रावन। सो सुग्रीव केर लघु धावन॥ 
चलइ बहुत सो बीर न होई । पठवा खबरि लेन हम सोई॥ 
दो०- सत्य नगरु कपि जारेउ बिनु प्रभु आयसु पाइ। 

फिरि न गयउ सुग्रीव पहिं तेहिं भय रहा लुकाइ॥ २३ (क) ॥ 

सत्य कहहि दसकंठ सब मोहि न सुनि कछु कोह। 
कोउ न हमारें कटक अस तो सन लरत जो सोह॥२३ (ख) ॥ 


प्रीति बिरोध समान सन करिअ नीति असि आहि। 
जौं मृगपति बध मेडुकन्हि भल कि कहइ कोउ ताहि॥ २३ (ग)॥ 


जद्यपि लघुता राम कहुँ तोहि बधे बड़ दोष। 
तदपि कठिन दसकंठ सुनु छत्र जाति कर रोष॥ २३ (घ)॥ 


बक्र उक्ति धनु बचन सर हृदय दहेउ रिपु कोस। 
प्रतिउत्तर सड़सिन्ह मनहुँ काढत भट दससीस॥ २३ (ङ)॥ 


हँसि बोलेउ दसमौलि तब कपि कर बड़ गुन एक। 
जो प्रतिपालइ तासु हित करइ उपाय अनेक॥ २३ (च)॥ 


धन्य कोस जो निज प्रभु काजा । जहेँ तहँ नाचइ परिहरि लाजा॥ 
नाचि कूदि करि लोग रिझाई । पति हित करइ धर्म निपुनाई॥ 
अंगद स्वामिभक्त तव जाती । प्रभु गुन कस न कहसि एहि भाती॥ 
में गुन गाहक परम सुजाना । तव कटु रटनि करउँ नहिं काना॥ 
कह कपि तव गुन गाहकताई । सत्य पवनसुत मोहि सुनाई॥ 
बन बिधंसि सुत बधि पुर जारा । तदपि न तेहि कछु कृत अपकारा॥ 
सोइ बिचारि तव प्रकृति सुहाई । दसकंधर में कोन्हि ढिठाई॥ 
देखेउँ आइ जो कछु कपि भाषा। तुम्हें लाज न रोष न माखा॥ 
जौं असि मति पितु खाए कीसा । कहि अस बचन हँसा दससीसा॥ 
पितहि खाइ खातेउँ पुनि तोही । अबहीं समुझि परा कछु मोही॥ 
बालि बिमल जस भाजन जानी । हतउँ न तोहि अधम अभिमानी॥ 
कहु रावन रावन जग केते। मैं निज श्रवन सुने सुनु जेते॥ 
बलिहि जितन एक गयउ पताला । राखेउ बाँधि सिसुन्ह हयसाला॥ 
खेलहिं बालक मारहिं जाई । दया लागि बलि दीन्ह छोड़ाई॥ 

एक बहोरि सहसभुज देखा । धाइ धरा जिमि जंतु बिसेषा॥ 
कौतुक लागि भवन लै आवा । सो पुलस्ति मुनि जाइ छोड़ावा॥ 
दो०-एक कहत मोहि सकुच अति रहा बालि कीं काँख। 

इन्ह महँ रावन तैं कवन सत्य बदहि तजि माख॥ २४॥ 


सुनु सठ सोइ रावन बलसीला । हरगिरि जान जासु भुज लीला॥ 
जान उमापति जासु सुराई । पूजेउँ जेहि सिर सुमन चढ़ाई॥ 
सिर सरोज निज करन्हि उतारी । पूजेउँ अमित बार त्रिपुरारी॥ 
भुज बिक्रम जानहिं दिगपाला । सठ अजहू जिन्ह कें उर साला॥ 
जानहिं दिग्गज उर कठिनाई । जब जब भिरउँ जाइ बरिआई॥ 
जिन्ह के दसन कराल न फूटे। उर लागत मूलक इव टूटे॥ 
जासु चलत डोलति इमि धरनी । चढ़त मत्त गज जिमि लघु तरनी॥ 
सोइ रावन जग बिदित प्रतापी । सुनेहि न श्रवन अलीक प्रलापी॥ 


दो०-तेहि रावन कहँ लघु कहसि नर कर करसि बखान। 
रे कपि बर्बर खर्ब खल अब जाना तव ग्यान॥२५॥ 


सुनि अंगद सकोप कह बानी । बोलु सँभारि अधम अभिमानी ॥ 
सहसबाहु भुज गहन अपारा । दहन अनल सम जासु कुठारा॥ 
जासु परसु सागर खर धारा | बूड़े नूप अगनित बहु बारा॥ 
तासु गर्ब जेहि देखत भागा। सो नर क्यों दससीस अभागा॥ 
राम मनुज कस रे सठ बंगा। धन्वी कामु नदी पुनि गंगा॥ 
पसु सुरधेनु कल्पतरु रूखा । अन्न दान अरु रस पीयूषा॥ 
बैनतेय खग अहि सहसानन । चिंतामनि पुनि उपल दसानन॥ 
सुनु मतिमंद लोक बैकुंठा । लाभ कि रघुपति भगति अकुंठा॥ 


दो०-सेन सहित तव मान मथि बन उजारि पुर जारि। 
कस रे सठ हनुमान कपि गयउ जो तव सुत मारि॥ २६॥ 

सुनु रावन परिहरि चतुराई । भजसि न कृपासिंधु रघुराई॥ 
जौं खल भएसि राम कर द्रोही । ब्रह्म रुद्र सक राखि न तोही॥ 
मूढ़ बृथा जनि मारसि गाला । राम बयर अस होइहि हाला॥ 
तव सिर निकर कपिन्ह के आगें । परिहहिं धरनि राम सर लागें॥ 
ते तव सिर कंदुक सम नाना । खेलिहहिं भालु कीस चौगाना॥ 
जबहिं समर कोपषिहि रघुनायक । छुटिहहिं अति कराल बहु सायक॥ 
तब कि चलिहि अस गाल तुम्हारा । अस बिचारि भजु राम उदारा॥ 
सुनत बचन रावन परजरा । जरत महानल जनु घृत परा॥ 
दो०-कुंभकरन अस बंधु मम सुत प्रसिद्ध सक्रारि। 

मोर पराक्रम नहिं सुनेहि जितेउँ चराचर झारि॥२७॥ 
सठ साखामृग जोरि सहाई। बाँधा सिंधु इहइ प्रभुताई॥ 
नाघरहि खग अनेक बारीसा। सूर न होहि ते सुनु सब कीसा॥ 
मम भुज सागर बल जल पूरा | जहे बूड़े बहु सुर नर सूरा॥ 
बीस पयोधि अगाध अपारा । को अस बीर जो पाइहि पारा॥ 
दिगपालन्ह मैं नीर भरावा। भूप सुजस खल मोहि सुनावा॥ 
जौँ पै समर सुभट तव नाथा । पुनि पुनि कहसि जासु गुन गाथा॥ 
तौ बसीठ पठवत केहि काजा । रिपु सन प्रीति करत नहिं लाजा॥ 
हरगिरि मथन निरखु मम बाहू । पुनि सठ कपि निज प्रभुहि सराहू॥ 
दो०-सूर कवन रावन सरिस स्वकर काटि जेहिं सीस। 

हुने अनल अति हरष बहु बार साखि गौरीस॥२८॥ 


जरत बिलोकेउँ जबहिं कपाला । बिधि के लिखे अंक निज भाला॥ 
नर के कर आपन बध बाँची । हसेउँ जानि बिधि गिरा असाँची॥ 
सोउ मन समुझि त्रास नहिं मोरें । लिखा बिरंचि जरठ मति भोरें॥ 
आन बीर बल सठ मम आगे । पुनि पुनि कहसि लाज पति त्यागें॥ 
कह अंगद सलज्ज जग माहीं । रावन तोहि समान कोउ नाहीं॥ 

लाजवंत तव सहज सुभाऊ । निज मुख निज गुन कहसि न काऊ॥ 
सिर अरु सैल कथा चित रही । ताते बार बीस तैं कही॥ 
सो भुजबल राखेहु उर घाली । जीतेहु सहसबाहु बलि बाली॥ 
सुनु मतिमंद देहि अब पूरा । काटे सीस कि होइअ सूरा॥ 
इंद्रजालि कहूँ कहिअ न बीरा । काटइ निज कर सकल सरीरा॥ 
दो०-जरहिं पतंग मोह बस भार बहहिं खर बृंद। 

ते नहिं सूर कहावहिं समुझि देखु मतिमंद॥२९॥ 
अब जनि बतबढ़ाव खल करही । सुनु मम बचन मान परिहरही॥ 
दसमुख मैं न बसीठीं आयउँ । अस बिचारि रघुबीर पठायउँ॥ 
बार बार अस कहइ कृपाला । नहिं गजारि जसु बर्ध सृकाला॥ 
मन महेँ समुझि बचन प्रभु केरे । सहेउँ कठोर बचन सठ तेरे॥ 
नाहि त करि मुख भंजन तोरा । लै जातेउे सीतहि बरजोरा॥ 
जानेउँ तव बल अधम सुरारी । सूने हरि आनिहि परनारी॥ 
तैं निसिचर पति गर्ब बहूता। में रघुपति सेवक कर दूता॥ 
जौं न राम अपमानहिं डरऊँ। तोहि देखत अस कौतुक करऊँ॥ 


दो०-तोहि पटकि महि सेन हति चौपट करि तव गाउँ। 

तव जुबतिन्ह समेत सठ जनकसुतहि लै जाउँ॥३०॥ 
जौं अस करौं तदपि न बड़ाई । मुएहि बर्धे नहिं कछु मनुसाई॥ 
कौल कामबस कृपिन बिमूढ़ा । अति दरिद्र अजसी अति बूढ़ा॥ 
सदा रोगबस संतत क्रोधी । निष्नु बिमुख श्रुति संत बिरोधी॥ 
तनु पोषक निंदक अघ खानी । जीवत सव सम चौदह प्रानी॥ 
अस बिचारि खल बधउँ न तोही । अब जनि रिस उपजावसि मोही॥ 
सुनि सकोप कह निसिचर नाथा । अधर दसन दसि मीजत हाथा॥ 
रे कपि अधम मरन अब चहसी । छोटे बदन बात बडि कहसी॥ 
कटु जल्पसि जड़ कपि बल जाके । बल प्रताप बुधि तेज न ताकें॥ 

दो०- अगुन अमान जानि तेहि दीन्ह पिता बनबास। 
सो दुख अरु जुबती बिरह पुनि निसि दिन मम त्रास॥ ३१ (क) ॥ 


जिन्ह के बल कर गर्ब तोहि अइसे मनुज अनेक। 
खाहिं निसाचर दिवस निसि मूढ़ समुझु तजि टेक॥ ३१ (ख) ॥ 


जब तेहिं कीन्हि राम कै निंदा । क्रोधवंत अति भयउ कपिंदा॥ 
हरि हर निंदा सुनइ जो काना । होइ पाप गोधात समाना॥ 
कटकटान कपिकुंजर भारी। दुहु भुजदंड तमकि महि मारी॥ 
डोलत धरनि सभासद खसे । चले भाजि भय मारुत ग्रसे॥ 
गिरत सँभारि उठा दसकंधर । भूतल परे मुकुट अति सुंदर॥ 
कछु तेहिं लै निज सिरन्हि सँवारे । कछु अंगद प्रभु पास पबारे॥ 
आवत मुकुट देखि कपि भागे । दिनहीं लूक परन बिधि लागे॥ 
को रावन करि कोप चलाए । कुलिस चारि आवत अति धाए॥ 
कह प्रभु हसि जनि हृदये डेराहू । लूक न असनि केतु नहिं राहू॥ 
ए किरीट दसकंधर केरे। आवत बालितनय के प्रेरे॥ 
दो०-तरकि पवनसुत कर गहे आनि धरे प्रभु पास। 

कौतुक देखहिं भालु कपि दिनकर सरिस प्रकास ॥ ३२ (क) ॥ 


उहाँ सकोपि दसानन सब सन कहत रिसाइ। 

धरहु कपिहि धरि मारहु सुनि अंगद मुसुकाइ॥ ३२ (ख) ॥ 
एहि बधि बेगि सुभट सब धावहु । खाहु भालु कपि जहेँ जहे पावहु॥ 
मर्कटहीन करहु महि जाई । जिअत धरहु तापस द्वौ भाई॥ 
पुनि सकोप बोलेउ जुबराजा । गाल बजावत तोहि न लाजा॥ 
मरु गर काटि निलज कुलघाती । बल बिलोकि बिहरति नहिँ छाती॥ 
रे त्रिय चोर कुमारग गामी । खल मल रासि मंदमति कामी॥ 

सन्यपात जल्पसि दुर्बादा । भएसि कालबस खल मनुजादा॥ 
याको फलु पावहिगो आगें। बानर भालु चपेटन्हि लागें॥ 
रामु मनुज बोलत असि बानी । गिरहिं न तव रसना अभिमानी ॥ 
गिरिहहिं रसना संसय नाहीं । सिरन्हि समेत समर महि माहीं॥ 
सो०--सो नर क्यों दसकंध बालि बध्यो जेहिं एक सर। 

बीसहुँ लोचन अंध धिग तव जन्म कुजाति जड़॥ ३३ (क) ॥ 


तव सोनित कों प्यास तृषित राम सायक निकर। 
तजउँ तोहि तेहि त्रास कटु जल्पक निसिचर अधम॥ ३३ (ख) ॥ 


में तव दसन तोरिबे लायक । आयसु मोहि न दीन्ह रघुनायक ॥ 
असि रिस होति दसउ मुख तोरौं । लंका गहि समुद्र महेँ बोरौं॥ 
गूलरि फल समान तव लंका । बसहु मध्य तुम्ह जंतु असंका॥ 
में बानर फल खात न बारा । आयसु दीन्ह न राम उदारा॥ 
जुगुति सुनत रावन मुसुकाई । मूढ़ सिखिहि कहे बहुत झुठाई॥ 
बालि न कबहुँ गाल अस मारा । मिलि तपसिन्ह तैं भएसि लबारा॥ 
साँचेहुँ में लबार भुज बीहा । जौं न उपारिउँ तव दस जीहा॥ 
समुझि राम प्रताप कपि कोपा । सभा माझ पन करि पद रोपा॥ 
जौं मम चरन सकसि सठ टारी । फिरहिं रामु सीता मैं हारी॥ 
सुनहु सुभट सब कह दससीसा । पद गहि धरनि पछारहु कीसा॥ 
इंद्रजीत आदिक बलवाना । हरषि उठे जहे तहँ भट नाना॥ 
झपटहिं करि बल बिपुल उपाई । पद न टरइ बैठहिं सिरु नाई॥ 
पुनि उठि झपटहिं सुर  आराती । टरइ न कीस चरन एहि भाँती॥ 
पुरुष कुजोगी जिमि उरगारी। मोह बिटप नहिं सकहिं उपारी॥ 
दो०—कोरटिन्ह मेघनाद सम सुभट उठे हरषाइ। 

झपटहिं टरै न कपि चरन पुनि बैठहिं सिर नाइ॥ ३४ (क) ॥ 

भूमि न छाँडत कपि चरन देखत रिपु मद भाग। 

कोटि बिन्न ते संत कर मन जिमि नीति न त्याग॥ ३४ (ख) ॥ 
कपि बल देखि सकल हियँ हारे उठा आपु कपि के परचारे॥ 
गहत चरन कह बालिकुमारा । मम पद गहे न तोर उबारा॥ 
गहसि न राम चरन सठ जाई । सुनत फिरा मन अति सकुचाई ॥ 
भयउ तेजहत श्री सब गई । मध्य दिवस जिमि ससि सोहई॥ 
सिंघासन बैठेउ सिर नाई। मानहुँ संपति सकल गँवाई॥ 
जगदातमा प्रानपति रामा । तासु बिमुख किमि लह बिश्रामा॥ 
उमा राम की भृकुटि बिलासा । होइ बिस्व पुनि पावइ नासा॥ 
तून ते कुलिस कुलिस तृन करई । तासु दूत पन कहु किमि टरई॥ 
पुनि कपि कही नीति बिधि नाना । मान न ताहि कालु निअराना॥ 
रिपु मद मथि प्रभु सुजसु सुनायो । यह कहि चल्यो बालि नृप जायो॥ 
हतौं न खेत खेलाइ खेलाई । तोहि अबहिं का करौं बड़ाई॥ 
प्रथमहिं तासु तनय कपि मारा । सो सुनि रावन भयउ दुखारा॥ 
जातुधान अंगद पन देखी । भय व्याकुल सब भए बिसेषी॥ 
दो०-रिपु बल धरषि हरषि कपि बालितनय बल पुंज। 

पुलक सरीर नयन जल गहे राम पद कंज॥ ३५ (क)॥ 


साँझ जानि दसकंधर भवन गयउ बिलखाइ। 
मंदोदरी रावनहि बहुरि कहा समुझाइ॥ ३५ (ख)॥ 


कंत समुझि मन तजहु कुमतिही । सोह न समर तुम्हहि रघुपतिही॥ 
रामानुज लघु रेख खचाई। सोउ नहिं नाघेहु असि मनुसाई॥ 
पिय तुम्ह ताहि जितब संग्रामा । जाके दूत केर यह कामा॥ 
कौतुक सिंधु नाधि तव लंका । आयउ कपि केहरी असंका॥ 
रखवारे हति बिपिन उजारा। देखत तोहि अच्छ तेहि मारा॥ 

जारि सकल पुर कीन्हेसि छारा । कहाँ रहा बल गर्ब तुम्हारा॥ 
अब पति मृषा गाल जनि मारहु । मोर कहा कछु हृदये बिचारहु॥ 
पति रघुपतिहि नृपति जनि मानहु । अग जग नाथ अतुलबल जानहु॥ 
बान प्रताप जान मारीचा । तासु कहा नहिं मानेहि नीचा॥ 
जनक सभा अगनित भूपाला । रहे तुम्हउ बल अतुल बिसाला॥ 
भंजि धनुष जानको बिआही। तब संग्राम जितेहु किन ताही॥ 
सुरपति सुत जानइ बल थोरा । राखा जिअत आखि गहि फोरा॥ 
सूपनखा कै गति तुम्ह देखी । तदपि हृदये नहिं लाज बिसेषी॥ 
दो०-बधि बिराध खर दूषनहि लीलाँ हत्यो कबंध। 

बालि एक सर मार्‍यो तेहि जानहु दसकंध॥ ३६॥ 
जेहिं जलनाथ बंधायउ हेला । उतरे प्रभु दल सहित सुबेला॥ 
कारुनीक दिनकर कुल केतू । दूत पठायउ तव हित हेतू॥ 
सभा माझ जेहिं तव बल मथा । करि बरूथ महुँ मृगपति जथा॥ 
अंगद हनुमत अनुचर जाके । रन बाँकुरे बीर अति बाँके॥ 
तेहि कहे पिय पुनि पुनि नर कहहू । मुधा मान ममता मद बहहू॥ 
अहह कंत कुत राम बिरोधा । काल बिबस मन उपज न बोधा॥ 
काल दंड गहि काहु न मारा । हरइ धर्म बल बुद्धि बिचारा॥ 
निकट काल जेहि आवत साई । तेहि भ्रम होइ तुम्हारिहि नाई॥ 
दो०-दुइ सुत मरे दहेउ पुर अजहुँ पूर पिय देह। 

कृपासिंधु रघुनाथ भजि नाथ बिमल जसु लेहु॥३७॥ 
नारि बचन सुनि बिसिख समाना । सभा गयउ उठि होत बिहाना॥ 
बैठ जाइ सिंघासन फूली। अति अभिमान त्रास सब भूली॥ 
इहाँ राम अंगदहि बोलावा । आइ चरन पंकज सिरु नावा॥ 
अति आदर समीप बैठारी। बोले बिहँसि कृपाल खरारी॥ 

बालितनय कौतुक अति मोही । तात सत्य कहु पूछे तोही॥ 
रावनु जातुधान कुल टीका । भुज बल अतुल जासु जग लीका॥ 
तासु मुकुट तुम्ह चारि चलाए । कहहु तात कवनी बिधि पाए॥ 
सुनु सर्बग्य प्रनत सुखकारी । मुकुट न होहिं भूप गुन चारी॥ 
साम दान अरु दंड बिभेदा । नृप उर बसहिं नाथ कह बेदा॥ 
नीति धर्म के चरन सुहाए । अस जियें जानि नाथ पहिं आए॥ 


दो०-धर्महीन प्रभु पद बिमुख काल बिबस दससीस। 
तेहि परिहरि गुन आए सुनहु कोसलाधीस॥ ३८ (क) ॥ 


परम चतुरता श्रवन सुनि बिहँसे रामु उदार। 
समाचार पुनि सब कहे गढ़ के बालिकुमार॥ ३८ (ख) ॥ 


रिपु के समाचार जब पाए। राम सचिव सब निकट बोलाए॥ 
लंका बाँके चारि दुआरा । केहि बिधि लागिअ करहुबिचारा॥ 
तब कपीस रिच्छेस बिभीषन । सुमिरि हृदये दिनकर कुल भूषन॥ 
करि बिचार तिन्ह मंत्र दूढ़ावा । चारि अनी कपि कटकु बनावा ॥ 
जथाजोग सेनापति कीन्हे । जूथप सकल बोलि तब लीऱ्हे॥ 
प्रभु प्रताप कहि सब समुझाए । सुनि कपि सिंघनाद करि धाए॥ 
हरषित राम चरन सिर नावहिं । गहि गिरि सिखर बीर सब धावहि॥ 
गर्जहिं तर्जहिं भालु कपीसा। जय रघुबीर कोसलाधीसा॥ 
जानत परम दुर्ग अति लंका । प्रभु प्रताप कपि चले असंका॥ 
घटाटोप करि चहुँ दिसि घेरी । मुखहिं निसान बजावहिं भेरी॥ 
दो०- जयति राम जय लछिमन जय कपीस सुग्रीव। 
गर्जहिं सिंघनाद कपि भालु महा बल सींव॥३९॥ 


लंकाँ भयउ कोलाहल भारी । सुना दसानन अति अहेकारी॥ 


-देखहु बनरन्ह केरि ढिठाई। बिहँसि निसाचर सेन बोलाई॥ 

आए कोस काल के प्रेरे छुधावंत सब निसिचर मेरे॥ 
अस कहि अइ्रहास सठ कोीन्हा । गुह बेठें अहार बिधि दीन्हा॥ 
सुभट सकल चारिहुँ दिसि जाहू । धरि धरि भालु कीस सब खाहू ॥ 
उमा रावनहि अस अभिमाना । जिमि टिद्रिभ खग सूत उताना॥ 
चले निसाचर आयसु मागी । गहि कर भिंडिपाल बर साँगी॥ 
तोमर मुद्गर परसु प्रचंडा । सूल कृपान परिघ गिरिखंडा॥ 
जिमि अरुनोपल निकर निहारी । धावहिं सठ खग मांस अहारी॥ 
चोंच भंग दुख तिन्हहि न सूझा । तिमि धाए मनुजाद अबूझा॥ 
दो०-नानायुध सर चाप धर जातुधान बल बीर। 
कोट केगूरन्हि चढि गए कोटि कोटि रनधीर॥ ४०॥ 
कोट कॅगूरन्हि सोहहिं कैसे । मेरु के सुंगनि जनु घन बैसे॥ 
बाजहिं ढोल निसान जुझाऊ । सुनि धुनि होइ भटन्हि मन चाऊ॥ 
बाजहिं भेरि नफीरि अपारा । सुनि कादर उर जाहि दरारा॥ 
देखिन्ह जाइ कपिन्ह के ठड़ा । अति बिसाल तनु भालु सुभट्टा॥ 
धावहिं गनहिं न अवघट घाटा । पर्बत फोरि करहि गहि बाटा॥ 
कटकटाहिं कोटिन्ह भट गर्जहिं । दसन ओठ काटहिं अति तर्जहिं॥ 
उत रावन इत राम दोहाई । जयति जयति जय परी लराई॥ 
निसिचर सिखर समूह ढहावहिं । कूदि धरहि कपि फेरि चलावहिं॥ 
छं०-धरि कुधर खंड प्रचंड मर्कट भालु गढ़ पर डारहीं। 
झपटहिं चरन गहि पटकि महि भजि चलत बहुरि पचारहीं ॥ 
अति तरल तरुन प्रताप तरपहिं तमकि गढ़ चढि चढि गए। 
कपि भालु चढ़ि मंदिरन्ह जहाँ तहँ राम जसु गावत भए॥ 


दो०-एकु एकु निसिचर गहि पुनि कपि चले पराइ। 
ऊपर आपु हेठ भट गिरहिं धरनि पर आइ॥४९१॥ 

eect 
राम प्रताप प्रबल कपिजूथा । मर्दहिं निसिचर सुभट बरूथा॥ 
चढ़े दुर्ग पुनि जहँ तहँ बानर । जय रघुबीर प्रताप दिवाकर॥ 
चले निसाचर निकर पराई । प्रबल पवन जिमि घन समुदाई॥ 
हाहाकार भयउ पुर भारी । रोवहिं बालक आतुर नारी॥ 
सब मिलि देहिं रावनहि गारी । राज करत एहिं मृत्यु हँकारी॥ 
निज दल बिचल सुनी तेहि काना । फेरि सुभट लंकेस रिसाना॥ 
जो रन बिमुख सुना मैं काना । सो में हतब कराल कृपाना॥ 
सर्बसु खाइ भोग करि नाना । समर भूमि भए बल्लभ प्राना॥ 
उग्र बचन सुनि सकल डेराने । चले क्रोध करि सुभट लजाने॥ 
सन्मुख मरन बीर कै सोभा। तब तिन्ह तजा प्रान कर लोभा॥ 
दो०-बहु आयुध धर सुभट सब भिरहिं पचारि पचारि। 

ब्याकुल किए भालु कपि परिघ त्रिसूलन्हि मारि॥४२॥ 
भय आतुर कपि भागन लागे । जद्यपि उमा जीतिहहिं आगे॥ 
कोउ कह कहे अंगद हनुमंता । कहँ नल नील दुबिद बलवंता॥ 
निज दल बिकल सुना हनुमाना । पच्छिम द्वार रहा बलवाना॥ 
मेघनाद तहे करइ लराई। टूट न द्वार परम कठिनाई॥ 
पवनतनय मन भा अति क्रोधा । गर्जेउ प्रबल काल सम जोधा॥ 
कूदि लंक गढ़ ऊपर आवा। गहि गिरि मेघनाद कहुँ धावा॥ 
भंजेड रथ सारथी निपाता । ताहि हृदय महुँ मारेसि लाता॥ 
दुसरें सूत बिकल तेहि जाना। स्यंदन घालि तुरत गृह आना॥ 
दो०-अंगद सुना पवनसुत गढ़ पर गयउ अकेल। 

रन बाँकुरा बालिसुत तरकि चढ़ेठ कपि खेल॥४३॥ 
जुद्ध बिरुद्ध क्रुद्ध द्वौ बंदर। राम प्रताप सुमिरि उर अंतर॥ 
रावन भवन चढ़े द्वौ धाई। करहिं कोसलाधीस दोहाई॥ 

कलस सहित गहि भवनु ढहावा । देखि निसाचरपति भय पावा। | 
नारि बृंद कर पीटहिँ छाती । अब दुइ कपि आए उतपाती॥ 
कपिलीला करि तिन्हहि डेरावहिं । रामचंद्र कर सुजसु सुनावहिं॥ 
पुनि कर गहि कंचन के खंभा । कहेन्हि करिअ उतपात अरंभा॥ 
गर्जि परे रिपु कटक मझारी । लागे मर्दै भुज बल भारी॥ 
काहुहि लात चपेटन्हि केहू । भजहु न रामहि सो फल लेहू॥ 
दो०-एक एक सों मर्दहिं तोरि चलावहिं मुंड। 

रावन आगें परहिं ते जनु फूटहिं दधि कुंड॥४४॥ 
महा महा मुखिआ जे पावहि । ते पद गहि प्रभु पास चलावहिं॥ 
कहइ बिभीषनु तिन्ह के नामा । देहिं राम तिन्हहू निज धामा॥ 
खल मनुजाद द्विजामिष भोगी । पावर्हि गति जो जाचत जोगी॥ 
उमा राम मृदुचित करूनाकर । बयर भाव सुमिरत मोहि निसिचर॥ 
देहिं परम गति सो जियँ जानी । अस कृपाल को कहहु भवानी॥ 
अस प्रभु सुनि न भजहिं भ्रम त्यागी । नर मतिमंद ते परम अभागी॥ 
अंगद अरु हनुमंत प्रबेसा कोन्ह दुर्ग अस कह अवधेसा॥ 
लंकाँ द्वौ कपि सोहहिं कैसे । मथहिं सिंधु दुइ मंदर जैसें॥ 
दो०--भुज बल रिपु दल दलमलि देखि दिवस कर अंत। 

कूदे जुगल बिगत श्रम आए जहे भगवंत॥ ४५ ॥ 
प्रभु पद कमल सीस तिन्ह नाए। देखि सुभट रघुपति मन भाए॥ 
राम कृपा करि जुगल निहारे । भए बिगतश्रम परम सुखारे॥ 
गए जानि अंगद हनुमाना । फिरे भालु मर्कट भट नाना॥ 
जातुधान प्रदोष बल पाई । धाए करि दससीस दोहाई॥ 
निसिचर अनी देखि कपि फिरे । जह तहँ कटकटाइ भट भिरे॥ 
द्वौ दल प्रबल पचारि पचारी । लरत सुभट नहिं मानहिं हारी॥ 

महाबीर निसिचर सब कारे । नाना बरन बलीमुख भारे॥ 
सबल जुगल दल समबल जोधा । कौतुक करत लरत करि क्रोधा॥ 
प्राबिट सरद पयोद घनेरे। लरत मनहुँ मारुत के प्रेरे॥ 
अनिप अकंपन अरु अतिकाया । बिचलत सेन कीन्हि इन्ह माया॥ 
भयउ निमिष महँँ अति अँधिआरा । बृष्टि होइ रुधिरोपल छारा॥ 
दो०-देखि निबिड तम दसहुँ दिसि कपिदल भयउ खभार। 
एकहि एक न देखई जहे तहे करहि पुकार॥४६॥ 
सकल मरमु रघुनायक जाना । लिए बोलि अंगद हनुमाना॥ 
समाचार सब कहि समुझाए । सुनत कोपि कपिकुंजर धाए॥ 
पुनि कृपाल हँसि चाप चढ़ावा । पावक सायक सपदि चलावा॥ 
भयउ प्रकास कतहुँ तम नाहीं । ग्यान उदये जिमि संसय जाहीं॥ 
भालु बलीमुख पाइ प्रकासा । धाए हरष बिगत श्रम त्रासा॥ 
हनूमान अंगद रन गाजे। हाँक सुनत रजनीचर भाजे॥ 
भागत भट पटकहिं धरि धरनी । करहिं भालु कपि अद्भुत करनी॥ 
गहि पद डारहिं सागर माहीं । मकर उरग झष धरि धरि खाहीं॥ 
दो०-कछु मारे कछु घायल कछु गढ़ चढ़े पराइ। 
गर्जहिं भालु बलीमुख रिंपु दल बल बिचलाइ॥ ४७॥ 
निसा जानि कपि चारिउ अनी । आए जहाँ कोसला धनी॥ 
राम कृपा करि चितवा सबही । भए बिगतश्रम बानर तबही॥ 
उहाँ दसानन सचिव हँकारे । सब सन कहेसि सुभट जे मारे॥ 
आधा कटकु कपिन्ह संघारा । कहहु बेगि का करिअ बिचारा ॥ 
माल्यवंत अति जरठ निसाचर। रावन मातु पिता मंत्री बर॥ 
बोला बचन नीति अति पावन । सुनहु तात कछु मोर सिखावन॥ 
जब ते तुम्ह सीता हरि आनी । असगुन होहि न जाहि बखानी॥ 
बेद पुरान जासु जसु गायो । राम बिमुख काहु न सुख पायो॥ 

दो०--हिरन्याच्छ भ्राता सहित मधु कैटभ बलवान। 
जेहिं मारे सोइ अवतरेउ कृपासिंधु भगवान॥ . (क)॥ 


मासपारायण, पचीसवाँ विश्राम 


कालरूप खल बन दहन गुनागार घनबोध। 
सिव बिरंचि जेहि सेवहिं तासों कवन बिरोध॥ ४८ (ख)॥ 


परिहरि बयरु देहु बैदेही । भजहु कृपानिधि परम सनेही॥ 
ताके बचन बान सम लागे । करिआ मुह करि जाहि अभागे॥ 
बूढ़ भएसि न त मरतेउँ तोही । अब जनि नयन देखावसि मोही॥ 
तेहि अपने मन अस अनुमाना । बध्यो चहत एहि कृपानिधाना॥ 
सो उठि गयउ कहत दुर्बादा । तब सकोप बोलेउ घननादा॥ 
कौतुक प्रात देखिअहु मोरा । करिहउँ बहुत कहां का थोरा॥ 
सुनि सुत बचन भरोसा आवा । प्रीति समेत अंक बैठावा॥ 
करत बिचार भयउ भिनुसारा । लागे कपि पुनि चहँ दुआरा॥ 
कोपि कपिन्ह दुर्घट गढ़ घेरा । नगर कोलाहलु भयउ घनेरा॥ 
बिबिधायुध धर निसिचर धाए। गढ़ ते पर्बत सिखर ढहाए॥ 
छं ढाहे महीधर सिखर कोटिन्ह बिबिध बिधि गोला चले। 

घहरात जिमि पनिपात गर्जत जनु प्रलय के बादले॥ 

मर्कट निकट भट जुटत कटत न लटत तन जर्जर भए। 

गहि सैल तेहि गढ़ पर चलावहिं जहँ सो तहँ निसिचर हए॥ 


दो०_मेघनाद सुनि श्रवन अस गढ़ पुनि छेंका आइ। 
उतर्‌यो बीर दुर्ग तँ सन्मुख चल्यो बजाइ॥४९॥ 

कहँ कोसलाधीस द्वौ भ्राता । धन्वी सकल लोक बनिख्याता॥ 

कहें नल नील दुबिद सुग्रीवा । अंगद हनूमंत बल सींवा॥ 

कहाँ बिभीषनु भ्राताद्रोही । आजु सबहि हठि मारउँ ओही॥ 
अस कहि कठिन बान संधाने । अतिसय क्रोध श्रवन लगि ताने॥ 
सर समूह सो छाड़ै लागा। जनु सपच्छ धावहि बहु नागा॥ 
जहँँ तहँ परत देखिअहिं बानर । सन्मुख होइ न सके तेहि अवसर॥ 
जहँँ तहँ भागि चले कपि रीछा । बिसरी सबहि जुद्ध कै ईछा॥ 
सो कपि भालु न रन महँ देखा । कीन्हेसि जेहि न प्रान अवसेषा॥ 


दो०-दस दस सर सब मारेसि परे भूमि कपि बीर। 
सिंहनाद करि गर्जा मेघनाद बल धीर॥५०॥ 


देखि पवनसुत कटक बिहाला । क्रोधवंत जनु धायउ काला॥ 
महासैल एक तुरत उपारा । अति रिस मेघनाद पर डारा॥ 
आवत देखि गयउ नभ सोई । रथ सारथी तुरग सब खोई॥ 
बार बार पचार हनुमाना । निकट न आव मरमु सो जाना॥ 
रघुपति निकट गयउ घननादा । नाना भाँति करेसि दुर्बादा॥ 
अस्त्र सस्त्र आयुध सब डारे। कोतुकहीं प्रभु काटि निवारे॥ 
देखि प्रताप मूढ़ खिसिआना । करै लाग माया बिधि नाना॥ 
जिमि कोउ करै गरुड़ सैं खेला । डरपावै गहि स्वल्प सपेला॥ 


दो०-जासु प्रबल माया बस सिव बिरंचि बड़ छोट! 
ताहि दिखावइ निसिचर निज माया मति खोट॥५१॥ 


नभ चढ़ि बरष बिपुल अंगारा । महि ते प्रगट होहिं जलधारा॥ 
नाना भाति पिसाच पिसाची । मारु काटु धुनि बोलहिं नाची॥ 
बिष्टा पूय रुधिर कच हाड़ा। बरषइ कबहुँ उपल बहु छाड़ा॥ 
बरधि धूरि कीन्हेसि अँधिआरा । सूझ न आपन हाथ पसारा॥ 
कपि अकुलाने माया देखें । सब कर मरन बना एहि लेखें॥ 
कौतुक देखि राम मुसुकाने । भए सभीत सकल कपि जाने॥ 

एक बान काटी सब माया । जिमि दिनकर हर तिमिर निकाया॥ 
कृपादृष्टि कपि भालु विलोके । भए प्रबल रन रहहिं न रोके॥ 


दो०-आयसु मागि राम पहिं अंगदादि कपि साथ। 
लछिमन चले क्रुद्ध होइ बान सरासन हाथ॥५२॥ 


छतज नयन उर बाहु बिसाला । हिमगिरि निभ तनु कछु एक लाला॥ 
इहाँ दसानन सुभट पठाए । नाना अस्त्र सस्त्र गहि धाए॥ 
भूधर नख बिटपायुध धारी । धाए कपि जय राम पुकारी॥ 
भिरे सकल जोरिहि सन जोरी । इत उत जय इच्छा नहिं थोरी॥ 
मुठिकन्ह लातन्ह दातन्ह काटहिँ । कपि जयसील मारि पुनि डाटहिं॥ 
मारु मारु धरु धरु धरु मारू । सीस तोरि गहि भुजा उपारू॥ 
असि रव पूरि रही नव खंडा । धावहिं जहेँ तहँ रुंड प्रचंडा॥ 
देखहिं कौतुक नभ सुर बंदा । कबहुँक बिसमय कबहुँ अनंदा॥ 
दो०-रुधिर गाड़ भरि भरि जम्यो ऊपर धूरि उड़ाइ। 

जनु आगार रासिन्ह पर मृतक धूम रह्यो छाइ॥५३॥ 
घायल बीर बिराजहिं कैसे । कुसुमित किंसुक के तरु जैसे॥ 
लछिमन मेघनाद द्वौ जोधा। भिरहिंपरसपर करि अति क्रोधा॥ 
एकहि एक सकडइ नहिं जीती । निसिचर छल बल करइ अनीती ॥ 
क्रोधवंत तब भयउ अनंता । भंजेड रथ सारथी तुरंता॥ 
नाना बिधि प्रहार कर सेषा। राच्छस भयउ प्रान अवसेषा॥ 
रावन सुत निज मन अनुमाना । संकठ भयउ हरिहि मम प्राना॥ 
बीरघातिनी छाड़िसि सांगी । तेजपुंज लछिमन उर लागी॥ 
मुरुछा भई सक्ति के लागें । तब चलि गयउ निकट भय त्यागें॥ 
दो०-मेघनाद सम कोटि सत जोधा रहे उठाइ। 

जगदाधार सेष किमि उठे चले खिसिआइ॥५४॥ 

सुनु गिरिजा क्रोधानल जासू | जारइ भुवन चारिदस आसू॥ 
सक संग्राम जीति को ताही । सेवहिं सुर नर अग जग जाही॥ 
यह कौतूहल जानइ सोई । जा पर कृपा राम कै होई॥ 
संध्या भइ फिरि द्वौ बाहनी । लगे सँभारन निज निज अनी॥ 
ब्यापक ब्रह्म अजित भुवनेस्वर । लछिमन कहाँ बूझ करुनाकर॥ 
तब लगि लै आयउ हनुमाना । अनुज देखि प्रभु अति दुख माना ॥ 
जामवंत कह बैद सुषेना। लंकाँ रहह को पठई लेना॥ 
धरि लघु रूप गयउ हनुमंता । आनेउ भवन समेत तुरंता॥ 
दो०-राम पदारबिंद सिर नायड आइ सुषेन। 

कहा नाम गिरि औषधी जाहु पवनसुत लेन॥५५॥ 


राम चरन सरसिज उर राखी । चला प्रभंजनसुत बल भाषी॥ 
उहाँ दूत एक मरमु जनावा। रावनु कालनेमि गृह आवा॥ 
दसमुख कहा मरमु तेहिं सुना । पुनि पुनि कालनेमि सिरु धुना॥ 
देखत तुम्हहि नगरु जेहिं जारा । तासु पंथ को रोकन पारा॥ 
भजि रघुपति करु हित आपना । छांड्हु नाथ मृषा जल्पना॥ 
नील कंज तनु सुंदर स्यामा । हदये राखु लोचनाभिरामा॥ 
में तें मोर मूढ़ता त्यागू। महा मोह निसि सूतत जागू॥ 
काल ब्याल कर भच्छक जोई । सपनेहुँ समर कि जीतिअ सोई॥ 
दो०-सुनि दसकंठ रिसान अति तेहिं मन कीन्ह बिचार। 

राम दूत कर मरौं बरु यह खल रत मल भार॥५६॥ 
अस कहि चला रचिसि मग माया । सर मंदिर बर बाग बनाया॥ 
मारुतसुत देखा सुभ आश्रम । मुनिहि बूझि जल पियौं जाइ श्रम॥ 
राच्छस कपट बेष तहँ सोहा । मायापति दूतहि चह मोहा॥ 
जाइ पवनसुत नायउ माथा । लाग सो कहै राम गुन गाथा॥ 

होत महा रन रावन रामहिं। जितिहहिं राम न संसय या महिं॥ 
इहा भएँ में देखें भाई। ग्यानदृष्टि बल मोहि अधिकाई॥ 
मागा जल तेहिं दीन्ह कमंडल । कह कपि नहिं अघाउँ थोरें जल ॥ 
सर मज्जन करि आतुर आवहु। दिच्छा देउँ ग्यान जेहिं पावहु॥ 
दो०-सर पैठत कपि पद गहा मकरी तब अकुलान। 

मारी सो धरि दिब्य तनु चली गगन चढि जान॥५७॥ 


कपि तव दरस भइउँ निष्पापा । मिटा तात मुनिबर कर सापा॥ 
मुनि न होइ यह निसिचर घोरा । मानहु सत्य बचन कपि मोरा॥ 
अस कहि गई अपछरा जबहीं । निसिचर निकट गयउ कपि तबहीं॥ 
कह कपि मुनि गुरदछिना लेहू | पार्छ हमरहि मंत्र तुम्ह देहू॥ 
सिर लंगूर लपेटि पछारा। निज तनु प्रगटेसि मरती बारा॥ 
राम राम कहि छाड़ेसि प्राना । सुनि मन हरषि चलेउ हनुमाना॥ 
देखा सैल न औषध चीन्हा । सहसा कपि उपारि गिरि लीन्हा ॥ 
गहि गिरि निसि नभ धावत भयऊ । अवधपुरी ऊपर कपि गयऊ॥ 


दो०--देखा भरत बिसाल अति निसिचर मन अनुमानि। 
बिनु फर सायक मारेउ चाप श्रवन लगि तानि॥५८॥ 


परेड मुरुछि महि लागत सायक । सुमिरत राम राम रघुनायक॥ 
सुनि प्रिय बचन भरत तब धाए । कपि समीप अति आतुर आए॥ 
बिकल बिलोकि कीस उर लावा । जागत नहिं बहु भांति जगावा॥ 
मुख मलीन मन भए दुखारी । कहत बचन भरि लोचन बारी॥ 
जेहिं बिधि राम बिमुख मोहि कोन्हा। तेहिं पुनि यह दारुन दुख दीन्हा॥ 
जौं मोरे मन बच अरु काया । प्रीति राम पद कमल अमाया॥ 
तौ कपि होउ बिगत श्रम सूला । जों मो पर रघुपति अनुकूला॥ 
सुनत बचन उठि बैठ कपीसा । कहि जय जयति कोसलाधीसा॥ 

सो०--लीन्ह कपिहि उर लाइ पुलकित तनु लोचन सजल। 
प्रीति न हृदयँ समाइ सुमिरि राम रघुकुल तिलक॥५९॥ 


तात कुसल कहु सुखनिधान की । सहित अनुज अरु मातु जानको ॥ 
कपि सब चरित समास बखाने । भए दुखी मन महुँ पछिताने॥ 
अहह दैव मैं कत जग जायउँ । प्रभु के एकहु काज न आयउं॥ 
जानि कुअवसरु मन धरि धीरा । पुनि कपि सन बोले बलबीरा॥ 
तात गहरु होइहि तोहि जाता । काजु नसाइहि होत प्रभाता॥ 
चढ़ मम सायक सैल समेता । पठवौं तोहि जहे कृपानिकेता॥ 
सुनि कपि मन उपजा अभिमाना । मोरें भार चलिहि किमि बाना॥ 
राम प्रभाव विचारि बहोरी। बंदि चरन कह कपि कर जोरी॥ 


दो०-तव प्रताप उर राखि प्रभु जैहउँ नाथ तुरंत। 
अस कहि आयसु पाइ पद बंदि चलेउ हनुमंत॥ ६० (क) ॥ 


भरत बाहु बल सील गुन प्रभु पद प्रीति अपार। 
मन महेँ जात सराहत पुनि पुनि पवनकुमार॥ ६० (ख) ॥ 


उहाँ राम लछिमनहि निहारी । बोले बचन मनुज अनुसारी॥ 
अर्ध राति गइ कपि नहिं आयउ । राम उठाइ अनुज उर लायउ॥ 
सकहु न दुखित देखि मोहि काऊ । बंधु सदा तव मृदुल सुभाऊ॥ 
मम हित लागि तजेहु पितु माता । सहेहु बिपिन हिम आतप बाता॥ 
सो अनुराग कहाँ अब भाई । उठहु न सुनि मम बच बिकलाई॥ 
जौं जनतेउँ बन बंधु बिछोहू । पिता बचन मनतेउँ नहिं ओहू॥ 
सुत बित नारि भवन परिवारा । होहि जाहिं जग बारहिं बारा॥ 
अस बिचारि जियँ जागहु ताता । मिलइ न जगत सहोदर भ्राता॥ 
जथा पंख बिनु खग अति दीना । मनि बिनु फनि करिबर कर हीना॥ 
अस मम जिवन बंधु बिनु तोही । जौं जड़ दैव जिआवै मोही॥ 

जैहउँ अवध कवन मुहु लाई । नारि हेतु प्रिय भाइ गँवाई॥ 
बरु अपजस सहतेउँ जग माहीं । नारि हानि बिसेष छति नाहीं॥ 
अब अपलोकु सोकु सुत तोरा । सहिहि निठुर कठोर उर मोरा॥ 
निज जननी के एक कुमारा । तात तासु तुम्ह प्रान अधारा॥ 
सौंपेसि मोहि तुम्हहि गहि पानी । सब बिधि सुखद परम हित जानी॥ 
उतरु काह दैहउँ तेहि जाई । उठि किन मोहि सिखावहु भाई॥ 
बहु बिधि सोचत सोच बिमोचन । स्त्रवत सलिल राजिव दल लोचन॥ 
उमा एक अखंड रघुराई । नर गति भगत कृपाल देखाई॥ 
सो०—प्रभु प्रलाप सुनि कान निकल भए बानर निकर। 

आइ गयउ हनुमान जिमि करुना महे बीर रस॥६१॥ 


हरषि राम भेटेउ हनुमाना । अति कृतग्य प्रभु परम सुजाना॥ 
तुरत बैद तब कीन्हि उपाई । उठि बैठे लछिमन हरषाई॥ 
हृदय लाइ प्रभु भेंटेउ भ्राता । हरषे सकल भालु कपि ब्राता॥ 
कपि पुनि बैद तहाँ पहुँचावा । जेहि बिधि तबहिं ताहिलइ आवा॥ 
यह ब॒त्तांत दसानन सुनेऊ । अति बिषाद पुनि पुनि सिर धुनेऊ॥ 
ब्याकुल कुंभकरन पहि आवा । बिबिध जतन करि ताहि जगावा॥ 
जागा निसिचर देखिअ कैसा । मानहुँ कालु देह धरि बैसा॥ 
कुंभकरन बूझा कहु भाई। काहे तव मुख रहे सुखाई॥ 
कथा कही सब तेहि अभिमानी । जेहि प्रकार सीता हरि आनी॥ 
तात कपिन्ह सब निसिचर मारे । महा महा जोधा संघारे॥ 
दुर्मुख सुररिपु मनुज अहारी । भट अतिकाय अकंपन भारी॥ 
अपर महोदर आदिक बीरा । परे समर महि सब रनधीरा॥ 
दो०-सुनि दसकंधर बचन तब कुंभकरन बिलखान। 
जगदंबा हरि आनि अब सठ चाहत कल्यान॥६२॥ 

भल न कोन्ह तैं निसिचर नाहा । अब मोहि आइ जगाएहि काहा ॥ 
अजहूँ तात त्यागि अभिमाना । भजहु राम होइहि कल्याना॥ 
हैं दससीस मनुज रघुनायक । जाके हनूमान से पायक॥ 
अहह बंधु तें कीन्हि खोटाई । प्रथमहिं मोहि न सुनाएहि आई॥ 
कोन्हेहु प्रभु बिरोध तेहि देवक । सिव बिरंचि सुर जाके सेवक॥ 
नारद मुनि मोहि ग्यान जो कहा । कहतेउँ तोहि समय निरबहा॥ 
अब भरि अंक भेंटु मोहि भाई । लोचन सुफल करौं मैं जाई॥ 
स्याम गात सरसीरुह लोचन । देखौँ जाइ ताप त्रय मोचन॥ 
दो०-राम रूप गुन सुमिरत मगन भयउ छन एक। 

रावन मागेउ कोटि घट मद अरु महिष अनेक॥६३॥ 
महिष खाइ करि मदिरा पाना । गर्जा बजञ्चाघात समाना॥ 
कुभकरन दुर्मद रन रंगा। चला दुर्ग तजि सेन न संगा॥ 
देखि बिभीषनु आगें आयउ। परेउ चरन निज नाम सुनायउ॥ 
अनुज उठाइ हदये तेहि लायो । रघुपति भक्त जानि मन भायो॥ 
तात लात रावन मोहि मारा । कहत परम हित मंत्र बिचारा॥ 
तेहिं गलानि रघुपति पहिँ आयउँ । देखि दीन प्रभु के मन भायउँ॥ 
सुनु सुत भयउ कालबस रावन । सो कि मान अब परम सिखावन॥ 
धन्य धन्य तैं धन्य बिभीषन । भयहु तात निसिचर कुल भूषन॥ 
बंधु बंस तें कीन्ह उजागर । भजेहु राम सोभा सुख सागर॥ 
दो०-बचन कर्म मन कपट तजि भजेहु राम रनधीर। 

जाहु न निज पर सूझ मोहि भयउँ कालबस बीर॥ ६४॥ 
बंधु बचन सुनि चला बिभीषन । आयउ जहे त्रैलोक बिभूषन॥ 
नाथ भूधराकार सरीरा । कुंभकरन आवत रनधीरा॥ 
एतना कपिन्ह सुना जब काना । किलकिलाइ धाए बलवाना॥ 

लिए उठाइ बिटप अरु भूधर । कटकटाइ डारहिं ता ऊपर॥ 
कोटि कोटि गिरि सिखर प्रहारा । करहिं भालु कपि एक एक बारा॥ 
मुरयो न मनु तनु टर्‌यो न टार्‌यो । जिमि गज अर्क फलनि को मार्‌यो॥ 
तब मारुतसुत मुठिका हन्यो । पर्‌यो धरनि ब्याकुल सिर धुन्यो॥ 
पुनि उठि तेहि मारेउ हनुमंता | घुर्मित भूतल परेउ तुरंता॥ 
पुनि नल नीलहि अवनि पछारेसि । जहे तहँ पटकि पटकि भट डारेसि॥ 
चली बलीमुख सेन पराई । अति भय त्रसित न कोउ समुहाई॥ 
दो०-अंगदादि कपि मुरुछित करि समेत सुग्रीव। 

काँख दानि कपिराज कहँ चला अमित बल सींब॥ ६५॥ 
उमा करत रघुपति नरलीला । खेल गरुड़ जिमि अहिगन मीला॥ 
भृकुटि भंग जो कालहि खाई । ताहि कि सोहइ ऐसि लराई॥ 
जग पावनि कीरति बिस्तरिहहिँ । गाइ गाइ भवनिधि नर तरिहहिं॥ 
मुरुूछा गइ मारुतसुत जागा । सुग्रीवहि तब खोजन लागा॥ 
सुग्रीवहु कै मुरुछा बीती । निबुकि गयउ तेहि मृतक प्रतीती॥ 
काटेसि दसन नासिका काना । गरजि अकास चलेउ तेहि जाना॥ 
गहेउ चरन गहि भूमि पछारा । अति लाघवँ उठि पुनि तेहि मारा॥ 
पुनि आयउ प्रभु पहिं बलवाना । जयति जयति जय कृपानिधाना॥ 
नाक कान काटे जिये जानी। फिरा क्रोध करि भइ मन ग्लानी ॥ 
सहज भीम पुनि निनु श्रुति नासा देखत कपि दल उपजी त्रासा॥ 
दो०-जय जय जय रघुबंस मनि धाए कपि दै हूह। 

एकहि बार तासु पर छाड़ेन्हि गिरि तरु जूह॥६६॥ 
कुंभकरन रन रंग निरुद्धा । सन्मुख चला काल जनु क्रुद्धा॥ 
कोटि कोटि कपि धरि धरि खाई । जनु टीड़ी गिरि गुहाँ समाई॥ 
कोटिन्ह गहि सरीर सन मर्दा । कोटिन्ह मीजि मिलव महि गर्दा॥ 

मुख नासा श्रवनन्हि कीं बाटा । निसरि पराहिं भालु कपि ठाटा॥ 
रन मद मत्त निसाचर दर्पा। बिस्व ग्रसिहि जनु एहि बिधि अर्पा॥ 
मुरे सुभट सब फिरहिं न फेरे । सूझ न नयन सुनहि नहिं टेरे॥ 
कुंभकरन कपि फौज बिडारी । सुनि धाई रजनीचर धारी॥ 
देखी राम विकल कटकाई । रिपु अनीक नाना बिधि आई॥ 
दो०-सुनु सुग्रीव बिभीषन अनुज सँभारेहु सैन। 

मैं देखउँ खल बल दलहि बोले राजिवनैन॥६७॥ 
कर सारंग साजि कटि भाथा । अरि दल दलन चले रघुनाथा॥ 
प्रथम कोन्हि प्रभु धनुष टँकोरा । रिपु दल बधिर भयउ सुनि सोरा॥ 
सत्यसंध छाँडे सर लच्छा। कालसर्प जनु चले सपच्छा॥ 
जहे तहँ चले बिपुल नाराचा । लगे कटन भट बिकट पिसाचा॥ 
कटहिं चरन उर सिर भुजदंडा । बहुतक बीर होहि सत खंडा॥ 
घुर्मि घुर्मि घायल महि परहीं । उठि संभारि सुभट पुनि लरहीं॥ 
लागत बान जलद जिमिगाजहिं । बहुतक देखि कठिन सर भाजहिं॥ 
रुंड प्रचंड मुंड बिनु धावहिं । धरु धरु मारु मारु धुनि गावहिं॥ 
दो०-छन महुँ प्रभु के सायकन्हि काटे बिकट पिसाच। 

पुनि रघुबीर निषंग महुँ प्रबिसे सब नाराच॥६८॥ 
कुंभकरन मन दीख बिचारी । हति छन माझ निसाचर धारी॥ 
भा अति क्रुद्ध महाबल बीरा। कियो मृगनायक नाद गँभीरा॥ 
कोपि महीधर लेइ उपारी। डारइ जहेँ मर्कट भट भारी॥ 
आवत देखि सेल प्रभु भारे । सरन्हि काटि रज सम करि डारे॥ 
पुनि धनु तानि कोपि रघुनायक । छाँड़े अति कराल बहु सायक॥ 
तनु महेँ प्रबिसि निसरि सर जाहीं । जिमि दामिनि घन माझ समाहीं ॥ 
सोनित स्त्रवत सोह तन कारे । जनु कज्जल गिरि गेरु पनारे॥ 
बिकल बिलोकि भालु कपि धाए । बिहँसा जबहि निकट कपि आए॥ 

दो०-- महानाद करि गर्जा कोटि कोटि गहि कीस। 
महि पटकइ गजराज इव सपथ करइ दससीस॥ ६९॥ 


भागे भालु बलीमुख जूथा। बकु बिलोकि जिमि मेष बरूथा॥ 
चले भागि कपि भालु भवानी । बिकल पुकारत आरत बानी॥ 
यह निसिचर दुकाल सम अहई । कपिकुल देस परन अब चहई॥ 
कृपा बारिधर राम खरारी। पाहि पाहि प्रनतारति हारी॥ 
सकरुन बचन सुनत भगवाना । चले सुधारि सरासन बाना॥ 
राम सेन निज पार्छ घाली । चले सकोप महा बलसाली॥ 
खेंचि धनुष सर सत संधाने। छूटे तीर सरीर समाने॥ 
लागत सर धावा रिस भरा। कुधर डगमगत डोलति धरा॥ 
लीन्ह एक तेहि सैल उपाटी । रघुकुलतिलक भुजा सोइ काटी॥ 
धावा बाम बाहु गिरि धारी। प्रभु सोउ भुजा काटि महि पारी॥ 
काटे भुजा सोह खल कैसा । पच्छहीन मंदर गिरि जैसा॥ 
उग्र बिलोकनि प्रभुहि बिलोका । ग्रसन चहत मानहुँ त्रैलोका॥ 


दो०-करि चिक्कार घोर अति धावा बदनु पसारि। 

गगन सिद्ध सुर त्रासित हा हा हेति पुकारि॥७०॥ 
सभय देव करुनानिधि जान्यो । श्रवन प्रजंत सरासनु तान्यो॥ 
बिसिख निकर निसिचर मुख भरेऊ। तदपि महाबल भूमि न परेऊ॥ 
सरन्हि भरा मुख सन्मुख धावा । काल त्रोन सजीव जनु आवा॥ 
तब प्रभु कोपि तीब्र सर लीन्हा । धर ते भिन्न तासु सिर कीन्हा॥ 
सो सिर परेउ दसानन आगें। बिकल भयउ जिमि फनि मनि त्यागें॥ 
धरनि धसइ धर धाव प्रचंडा । तब प्रभु काटि कीन्ह दुइ खंडा॥ 
परे भूमि जिमि नभ तें भूधर । हेठ दाबि कपि भालु निसाचर॥ 
तासु तेज प्रभु बदन समाना । सुर मुनि सबहिं अचंभव माना॥ 

सुर दुंदुभी बजावहिं हरषहिं । अस्तुति करहिं सुमन बहु बरषहिं॥ 
करि बिनती सुर सकल सिधाए । तेही समय देवरिषि आए॥ 
गगनोपरि हरि गुन गन गाए । रुचिर बीररस प्रभु मन भाए॥ 
बेगि हतहु खल कहि मुनि गए । राम समर महि सोभत भए॥ 
छं०-- संग्राम भूमि बिराज रघुपति अतुल बल कोसल धनी॥ 
श्रम बिंदु मुख राजीव लोचन अरुन तन सोनित कनी॥ 
भुज जुगल फेरत सर सरासन भालु कपि चहु दिसि बने॥ 
कह दास तुलसी कहि न सक छबि सेष जेहि आनन घने॥ 


दो०-निसिचर अधम मलाकर ताहि दीन्ह निज धाम। 
गिरिजा ते नर मंदमति जे न भजहिं श्रीराम॥७१॥ 


दिन के अंत फिरीं द्वौ अनी । समर भई सुभटन्ह श्रम घनी॥ 
राम कृपाँ कपि दल बल बाढ़ा । जिमि तृन पाइ लाग अति डाढ़ा॥ 
छीजहिं निसिचर दिनु अरु राती । निज मुख कहें सुकृत जेहि भाँती॥ 
बहु बिलाप दसकंधर करई । बंधु सीस पुनि पुनि उर धरई॥ 
रोबहिं नारि हृदय हति पानी । तासु तेज बल बिपुल बखानी॥ 
मेघनाद तेहि अवसर आयउ । कहि बहु कथा पिता समुझायउ॥ 
देखेहु कालि मोरिमनुसाई । अबरहि बहुत का करौं बड़ाई॥ 
इष्टदेब सैं बल रथ पायउँ। सो बल तात न तोहि देखायउँ॥ 
एहि बिधि जल्पत भयउ बिहाना । चहुँ दुआर लागे कपि नाना॥ 
इत कपि भालु काल सम बीरा । उत रजनीचर अति रनधीरा॥ 
लरहिं सुभट निज निज जय हेतू । बरनि न जाइ समर खगकेतू॥ 
दो०-मेघनाद मायामय रथ चढ़ि गयड अकास। 
गर्जउ अदट्रहास करि भइ कपि कटकहि त्रास॥७२॥ 


सक्ति सूल तरवारि कृपाना। अस्त्र सस्त्र कुलिसायुध नाना॥ 

डारइ परसु परिघ पाषाना । लागेउ बृष्टि करै बहु बाना॥ 
दस दिसि रहे बान नभ छाई। मानहुँ मघा मेघ झरि लाई॥ 
धरु धरु मारु सुनिअ धुनि काना । जो मारइ तेहि कोउ न जाना॥ 
गहि गिरि तरु अकास कपि धावहिं । देखहिं तेहि न दुखित फिरि आवहिं॥ 
अवघट घाट बाट गिरि कंदर । माया बल कोन्हेसि सर पंजर॥ 
जाहि कहाँ व्याकुल भए बंदर । सुरपति बंदि परे जनु मंदर॥ 
मारुतसुत अंगद नल नीला । कीन्हेसि बिकल सकल बलसीला॥ 
पुनि लछिमन सुग्रीव बिभीषन । सरन्हि मारि कीन्हेसि जर्जर तन॥ 
पुनि रघुपति सैं जूझैलागा। सर छाँड़इ होइ लागहिँ नागा॥ 
ब्याल पास बस भए खरारी । स्वबस अनंत एक अबिकारी॥ 
नट इव कपट चरित कर नाना । सदा स्वतंत्र एक भगवाना॥ 
रन सोभा लगि प्रभुहिं बंधायो । नागपास देवन्ह भय पायो॥ 
दो०-गिरिजा जासु नाम जपि मुनि काटहिं भव पास। 

सो कि बंध तर आवइ ब्यापक बिस्व निवास॥७३॥ 


चरित राम के सगुन भवानी । तर्कि न जहिं बुद्धि बल बानी॥ 
अस बिचारि जे तग्य बिरागी । रामहि भजहिं तर्क सब त्यागी॥ 
ब्याकुल कटकु कीन्ह घननादा । पुनि भा प्रगट कहइ दुर्बादा॥ 
जामवंत कह खल रहु ठाढ़ा । सुनि करि ताहि क्रोध अति बाढ़ा॥ 
बूढ़ जानि सठ छाँडेउँ तोही । लागेसि अधम पचारै मोही॥ 
अस कहि तरल त्रिसूल चलायो । जामवंत कर गहि सोइ धायो॥ 
मारिसि मेघनाद कै छाती । परा भूमि घुर्मित सुरघाती॥ 
पुनि रिसान गहि चरन फिरायो । महि पछारि निज बल देखरायो॥ 
बर प्रसाद सो मरइ न मारा । तब गहि पद लंका पर डारा॥ 
इहाँ देवरिषि गरुड़ पठायो । राम समीप सपदि सो आयो॥ 

दो०- खगपति सब धरि खाए माया नाग बरूथ। 
माया बिगत भए सब हरषे बानर जूथ॥ ७४ (क) ॥ 


गहि गिरि पादप उपल नख धाए कोस रिंसाइ। 
चले तमीचर बिकलतर गढ़ पर चढ़े पराइ॥ ७४ (ख) ॥ 


मेघनाद कै मुरछा जागी । पितहि बिलोकि लाज अति लागी॥ 
तुरत गयउ गिरिबर कंदरा । करौं अजय मख अस मन धरा॥ 
इहाँ बिभीषन मंत्र बिचारा । सुनहु नाथ बल अतुल उदारा॥ 
मेघनाद मख करइ अपावन । खल मायावी देव सतावन॥ 
जौं प्रभु सिद्ध होइ सो पाइहि । नाथ बेगि पुनि जीति न जाइहि॥ 
सुनि रघुपति अतिसय सुख माना । बोले अंगदादि कपि नाना॥ 
लछिमन संग जाहु सब भाई । करहु बिधंस जग्य कर जाई॥ 
तुम्ह लछिमन मारेहु रन ओही। देखि सभय सुर दुख अति मोही॥ 
मारेहु तेहि बल बुद्धि उपाई । जेहिं छीजै निसिचर सुनु भाई॥ 
जामवंत सुग्रीव बिभीषन । सेन समेत रहेहु तीनिउ जन॥ 
जब रघुबीर दीन्हि अनुसासन । कटि निषंग कसि साजि सरासन॥ 
प्रभु प्रताप उर धरि रनधीरा। बोले घन इव गिरा गँभीरा॥ 
जौं तेहि आजु ब्धे बिनु आवौं । तौ रघुपति सेवक न कहावौं॥ 
जौ सत संकर करहिं सहाई । तदपि हतउँ रघुबीर दोहाई॥ 
दो०-रघुपति चरन नाइ सिरु चलेउ तुरंत अनंत। 
अंगद नील मयंद नल संग सुभट हनुमंत॥ ७५॥ 
जाइ कपिन्ह सो देखा बैसा । आहुति देत रुधिर अरु भैंसा॥ 
कीन्ह कपिन्ह सब जग्य विधंसा । जब न उठइ तब करहि प्रसंसा॥ 
तदपि न उठइ धरेन्हि कच जाई । लातन्हि हति हति चले पराई॥ 

लै त्रिसूल धावा कपि भागे। आए जहे रामानुज आगे॥ 
आवा परम क्रोध कर मारा । गर्ज घोर रव बारहिं बारा॥ 
कोपि मरुतसुत अंगद धाए । हति त्रिसूल उर धरनि गिराए॥ 
प्रभु कहँ छॉड़ेसि सूल प्रचंडा । सर हति कृत अनंत जुग खंडा॥ 
उठि बहोरि मारुति जुबराजा। हतहिँ कोपि तेहि घाउ न बाजा॥ 
फिरे बीर रिपु मरइ न मारा । तब धावा करि घोर चिकारा॥ 
आवत देखि क्रुद्ध जनु काला । लछिमन छाडे बिसिख कराला॥ 
देखेसि आवत पि सम बाना । तुरत भयउ खल अंतरधाना॥ 
बिबिध बेष धरि करइ लराई । कबहुँक प्रगट कबहुँ दुरि जाई॥ 
देखि अजय रिपु डरपे कोसा । परम क्रुद्ध तब भयउ अहीसा॥ 
लछिमन मन अस मंत्र दृढावा । एहि पापिहि में बहुत खेलावा॥ 
सुमिरि कोसलाधीस प्रतापा । सर संधान कीन्ह करि दापा॥ 
छाड़ा बान माझ उर लागा । मरती बार कपटु सब त्यागा॥ 
दो०-रामानुज कहाँ रामु कहँ अस कहि छाँडेसि प्रान। 

धन्य धन्य तव जननी कह अंगद हनुमान॥७६॥ 
बिनु प्रयास हनुमान उठायो। लंका द्वार राखि पुनि आयो॥ 
तासु मरन सुनि सुर गंधर्बा । चढ़ि बिमान आए नभ सर्बा॥ 
बरषि सुमन दुंदुभी बजावहिं । श्रीरघुनाथ बिमल जसु गावहि॥ 
जय अनंत जय जगदाधारा । तुम्ह प्रभु सब देवन्हि निस्तारा॥ 
अस्तुति करि सुर सिद्ध सिधाए । लछिमन कृपासिंधु पहि आए॥ 
सुत बध सुना दसानन जबहीं । मुरुछित भयउ परेउ महि तबहीं॥ 
मंदोदरी रुदन कर भारी । उर ताडन बहु भाँति पुकारी॥ 
नगर लोग सब ब्याकुल सोचा । सकल कहहिं दसकंधर पोचा॥ 

दो०-तब दसकंठ बिबिधि बिधि समुझाई सब नारि। 
नस्वर रूप जगत सब देखहु हदये बिचारि॥७७॥ 


तिन्हहि ग्यान उपदेसा रावन । आपुन मंद कथा सुभ पावन॥ 
पर उपदेस कुसल बहुतेरे। जे आचरहिं ते नर न घनेरे॥ 
निसा सिरानि भयउ भिनुसारा । लगे भालु कपि चारिहुँ द्वारा॥ 
सुभट बोलाइ दसानन बोला । रन सन्मुख जा कर मन डोला॥ 
सो अबहीं बरु जाउ पराई । संजुग बिमुख भएँ न भलाई॥ 
निज भुजबल मैं बयरु बढ़ावा । देहउे उतरु जो रिपु चढ़ि आवा॥ 
अस कहि मरुत बेग रथ साजा । बाजे सकल जुझाऊ बाजा॥ 
चले बीर सब अतुलित बली । जनु कज्जल कै आँधी चली॥ 
असगुन अमित होहि तेहि काला । गनइ न भुजबल गर्ब बिसाला॥ 
छ०— अति गर्ब गनइ न सगुन असगुन स्रबहिं आयुध हाथ ते। 

भट गिरत रथ ते बाजि गज चिक्करत भाजहिं साथ ते॥ 

गोमाय गीध कराल खर रव स्वान बोलहिं अति घने। 

जनु कालदूत उलूक बोलहिं बचन परम भयावने॥ 


दो०-ताहि कि संपति सगुन सुभ सपनेहुँ मन बिश्राम। 
भूत द्रोह रत मोहबस राम बिमुख रति काम॥७८॥ 


चलेउ निसाचर कटकु अपारा । चतुरंगिनी अनी बहु धारा॥ 
बिबिधि भाति बाहन रथ जाना । बिपुल बरन पताक ध्वज नाना॥ 
चले मत्त गज जूथ घनेरे। प्राबिट जलद मरुत जनु प्रेरे॥ 
बरन बरन बिरदेत निकाया । समर सूर जानहिं बहु माया॥ 
अति बिचित्र बाहिनी बिराजी । बीर बसंत सेन जनु साजी॥ 
चलत कटक दिगसिंधुर डगहीं । छुभित पयोधि कुधर डगमगहीं॥ 
उठी रेनु रबि गयउ छपाई । मरुत थकित बसुधा अकुलाई॥ 

पनव निसान घोर रव बाजहिं । प्रलय समय के घन जनु गाजहिं॥ 
भेरि नफीरि बाज सहनाई । मारू राग सुभट सुखदाई॥ 
केहरि नाद बीर सब करहीं । निज निज बल पौरुष उच्चरहीं॥ 
कहइ दसानन सुनहु सुभट्टा। मर्दहु भालु कपिन्ह के ठद्टा॥ 
हौं मारिहउँ भूप द्वौ भाई । अस कहि सन्मुख फौज रेंगाई॥ 
यह सुधि सकल कपिन्ह जब पाईं । धाए करि रघुबीर दोहाई॥ 
छं०- धाए बिसाल कराल मर्कट भालु काल समान ते। 

मानहुँ सपच्छ उडाहिँ भूधर बृंद नाना बान ते॥ 

नख दसन सैल महाद्रुमायुध सबल संक न मानहीं। 

जय राम रावन मत्त गज मृगराज सुजसु बखानहीं॥ 


दो०-दुहु दिसि जय जयकार करि निज निज जोरी जानि। 

भिरे बीर इत रामहि उत रावनहि बखानि॥७९॥ 
रावनु रथी विरथ रघुबीरा । देखि बिभीषन भयउ अधीरा॥ 
अधिक प्रीति मन भा संदेहा। बंदि चरन कह सहित सनेहा॥ 
नाथ न रथ नहिं तन पद त्राना । केहि बिधि जितब बीर बलवाना॥ 
सुनहु सखा कह कृपानिधाना । जेहि जय होइ सो स्यंदन आना॥ 
सौरज धीरज तेहि रथ चाका । सत्य सील दृढ्‌ ध्वजा पताका॥ 
बल बिबेक दम परहित घोरे। छमा कृपा समता रजु जोरे॥ 
ईस भजनु सारथी सुजाना । बिरति चर्म संतोष कृपाना॥ 
दान परसु बुधि सक्ति प्रचंडा । बर बिग्यान कठिन कोदंडा॥ 
अमल अचल मन त्रोन समाना । सम जम नियम सिलीमुख नाना॥ 
कवच अभेद विप्र गुर पूजा । एहि सम बिजय उपाय न दूजा॥ 
सखा धर्ममय अस रथ जाकें । जीतन कहे न कतहुँ रिपु ताके॥ 

दो०-महा अजय संसार रिपु जीति सकइ सो बीर। 
जाके अस रथ होइ दृढ़ सुनहु सखा मतिधीर॥ ८० (क)॥ 


सुनि प्रभु बचन निभीषन हरषि गहे पद कंज। 
एहि मिस मोहि उपदेसेहु राम कृपा सुख पुंज॥ ८० (ख)॥ 


उत पचार दसकंधर इत अंगद हनुमान। 
लरत निसाचर भालु कपि करि निज निज प्रभु आन॥ ८० (ग) ॥ 


सुर ब्रह्मादि सिद्ध मुनि नाना देखत रन नभ चढ़े बिमाना॥ 
हमहू उमा रहे तेहिं संगा देखत राम चरित रन रंगा॥ 
सुभट समर रस दुहु दिसि माते । कपि जयसील राम बल ताते॥ 
एक एक सन भिरहिं पचारहिँ । एकन्ह एक मर्दि महि पारहिँ॥ 
मारहिं काटहिं धरहि पछारहिं । सीस तोरि सीसन्ह सन मारहिं॥ 
उदर बिदारहिं भुजा उपारहिं । गहि पद अवनिपटकि भट डारहिं॥ 
निसिचर भट महि गाड़हिं भालू । ऊपर ढारि देहि बहु बालू॥ 
बीर बलीमुख जुद्ध विरुद्धे । देखिअत बिपुल काल जनु क्रुद्धे॥ 
छं०- क्रुद्धे कृतांत समान कपि तन स्त्रवत सोनित राजहीं। 
मर्दहिं निसाचर कटक भट बलवंत घन जिमि गाजहीं॥ 
मारहिं चपेटन्हि डाटि दातन्ह काटि लातन्ह मीजहीं। 
चिक्करहिं मर्कट भालु छल बल करहिं जेहिं खल छीजहीं ॥ 
धरि गाल फारहिं उर बिदारहिं गल अँतावरि मेलहीं। 
प्रहादपति जनु बिबिध तनु धरि समर अंगन खेलहीं॥ 
धरु मारु काटु पछारु घोर गिरा गगन महि भरि रही। 
जय राम जो तृन ते कुलिस कर कुलिस ते कर तृन सही॥ 


दो०-निज दल बिचलत देखेसि बीस भुजाँ दस चाप। 
रथ चढि चलेउ दसानन फिरहु फिरहु करि दाप॥८१॥ 

धायउ परम क्रुद्ध दसकंधर । सन्मुख चले हूह दै बंदर॥ 
गहि कर पादप उपल पहारा । डारेन्हि ता पर एकहिँ बारा॥ 
लागहिं सैल ब्र तन तासू । खंड खंड होइ फूटहिं आसू॥ 
चला न अचल रहा रथ रोपी । रन दुर्मद रावन अति कोपी॥ 
इत उत झपटि दपटि कपि जोधा । मर्दै लाग भयउ अति क्रोधा॥ 
चले पराइ भालु कपि नाना । त्राहि त्राहि अंगद हनुमाना॥ 
पाहि पाहि रघुबीर गोसाई । यह खल खाइ काल की नाईं॥ 
तेहि देखे कपि सकल पराने । दसहुँ चाप सायक संधाने॥ 
छं०--संधानि धनु सर निकर छाडेसि उरग जिमि उडि लागहीं। 

रहे पूरि सर धरनी गगन दिसि बिदिसि कहाँ कपि भागहीं॥ 

भयो अति कोलाहल बिकल कपि दल भालु बोलहिं आतुरे। 

रघुबीर करुना सिंधु आरत बंधु जन रच्छक हरे॥ 


दो०--निज दल बिकल देखि कटि कसि निषंग धनु हाथ। 
लछिमन चले क्रुद्ध होइ नाइ राम पद माथ॥८२॥ 


रे खल का मारसि कपि भालू । मोहि बिलोकु तोर में कालू॥ 
खोजत रहेउँ तोहि सुतघाती । आजु निपाति जुड्डावउँ छाती॥ 
अस कहि छाड़ेसि बान प्रचंडा । लछिमन किए सकल सत खंडा॥ 
कोटिन्ह आयुध रावन डारे । तिल प्रवान करि काटि निवारे॥ 
पुनि निज बानन्ह कोन्ह प्रहारा । स्यंदनु भंजि सारथी मारा॥ 
सत सत सर मारे दस भाला । गिरि सुंगन्ह जनु प्रबिसहिं ब्याला॥ 
पुनि सत सर मारा उर माहीं । परेउ धरनि तल सुधि कछु नाहीं॥ 
उठा प्रबल पुनि मुरुछा जागी । छाड़िसि ब्रह्म दीन्हि जो साँगी॥ 
छं०-सो ब्रह्म दत्त प्रचंड सक्ति अनंत उर लागी सही। 

पर्‌यो बीर बिकल उठाव दसमुख अतुल बल महिमा रही॥ 

ब्रह्मांड भवन बिराज जाके एक सिर जिमि रज कनी। 
तेहि चह उठावन मूढ़ रावन जान नहिं त्रिभुअन धनी॥ 


दो०-देखि पवनसुत धायउ बोलत बचन कठोर। 
आवत कपिहि हन्यो तेहिं मुष्टि प्रहार प्रघोर॥८३॥ 


जानु टेकि कपि भूमि न गिरा। उठा सँभारि बहुत रिस भरा॥ 
मुठिका एक ताहि कपि मारा । परेड सैल जनु बज्र प्रहारा॥ 
मुरुछा गै बहोरि सो जागा । कपि बल बिपुल सराहन लागा॥ 
धिग धिग मम पौरुष धिग मोही । जौँ तें जिअत रहेसि सुरद्रोही॥ 
अस कहि लछिमन कहुँ कपि ल्यायो । देखि दसानन बिसमय पायो॥ 
कह रघुबीर समुझु जियें भ्राता । तुम्ह कृतांत भच्छक सुर त्राता॥ 
सुनत बचन उठि बैठ कृपाला । गई गगन सो सकति कराला॥ 
पुनि कोदंड बान गहि धाए। रिपु सन्मुख अति आतुर आए॥ 
छं०- आतुर बहोरि बिभंजि स्यंदन सूत हति ब्याकुल कियो। 

गिर्‌यो धरनि दसकंधर निकलतर बान सत बेध्यो हियो॥ 

सारथी दूसर घालि रथ तेहि तुरत लंका लै गयो। 

रघुबीर बंधु प्रताप पुंज बहोरि प्रभु चरनन्हि नयो॥ 


दो०-उहाँ दसानन जागि करि करै लाग कछु जग्य। 
राम बिरोध बिजय चह सठ हठ बस अति अग्य॥८४॥ 


इहा बिभीषन सब सुधि पाई । सपदि जाइ रघुपतिहि सुनाई॥ 
नाथ करइ रावन एक जागा । सिद्ध भएँ नहिं मरिहि अभागा॥ 
पठवहु नाथ बेगि भट बंदर । करहि बिधंस आव दसकंधर॥ 
प्रात होत प्रभु सुभट पठाए । हनुमदादि अंगद सब धाए॥ 
कौतुक कूदि चढ़े कपि लंका । पैठे रावन भवन असंका॥ 
जग्य करत जबहीं सो देखा । सकल कपिन्ह भा क्रोध बिसेषा॥ 

रन ते निलज भाजि गृह आवा । इहाँ आइ बक ध्यान लगावा॥ 
अस कहि अंगद मारा लाता । चितव न सठ स्वारथ मन राता॥ 
छं०- नहिं चितव जब करि कोप कपि गहि दसन लातन्ह मारहीं। 
धरि केस नारि निकारि बाहेर तेऽतिदीन पुकारहीं॥ 
तब उठेउ क्रुद्ध कृतांत सम गहि चरन बानर डारई। 
एहि बीच कपिन्ह बिधंस कृत मख देखि मन महुँ हारई॥ 


दो०-जग्य बिधंसि कुसल कपि आए रघुपति पास। 
चलेउ निसाचर क्रुद्ध होइ त्यागि जिवन कै आस॥८५॥ 
चलत होहि अति असुभ भयंकर । बैठहिँ गीध उड़ाइ सिरन्ह पर॥ 
भयउ कालबस काहु न माना । कहेसि बजावहु जुद्ध निसाना॥ 
चली तमीचर अनी अपारा । बहु गज रथ पदाति असवारा॥ 
प्रभु सन्मुख धाए खल कैसे । सलभ समूह अनल कहे जैसे॥ 
इहा देवतन्ह अस्तुति कीन्ही । दारुन बिपति हमहि एहिं दीन्ही॥ 
अब जनि राम खेलावहु एही । अतिसय दुखित होति बैदेही॥ 
देव बचन सुनि प्रभु मुसुकाना । उठि रघुबीर सुधारे बाना॥ 
जटा जूट दृढ़ बाँधे माथे। सोहहिं सुमन बीच बिच गाथे॥ 
अरुन नयन बारिद तनु स्यामा । अखिल लोक लोचनाभिरामा॥ 
कटितट परिकर कस्यो निषंगा । कर कोदंड कठिन सारंगा॥ 
छं०-सारंग कर सुंदर निषंग सिलीमुखाकर कटि कस्यो। 
भुजदंड पीन मनोहरायत उर धरासुर पद लस्यो॥ 
कह दास तुलसी जबहिं प्रभु सर चाप कर फेरन लगे। 
ब्रह्मांड दिग्गज कमठ अहि महि सिंधु भूधर डगमगे॥ 


दो०-सोभा देखि हरषि सुर बरषहिं सुमन अपार। 
जय जय जय करुनानिधि छबि बल गुन आगार॥८६॥ 

एही बीच निसाचर अनी । कसमसात आई अति घनी॥ 
देखि चले सन्मुख कपि भट्टा । प्रलयकाल के जनु घन घट्टा॥ 
बहु कृपान तरवारि चमंकहिं । जनु दहँ दिसि दामिनीं दमंकहिं॥ 
गज रथ तुरग चिकार कठोरा । गर्जहिं मनहुँ बलाहक घोरा॥ 
कपि लंगूर बिपुल नभ छाए । मनहुँ इंद्रधनु उए सुहाए। 
उठइ धूरि मानहुँ जलधारा। बान बुंद भे बृष्टि अपारा॥ 
दुहुँ दिसि पर्बत करहिं प्रहारा । बज्रपात जनु बारहिं बारा॥ 
रघुपति कोपि बान झरि लाई । घायल भे निसिचर समुदाई॥ 
लागत बान बीर चिक्करहीं । घुर्मि घुर्मि जहेँ तहँ महि परहीं॥ 
स्त्रबहिं सैल जनु निर्झर भारी । सोनित सरि कादर भयकारी॥ 
छं०- कादर भयंकर रुधिर सरिता चली परम अपावनी। 

दोउ कूल दल रथ रेत चक्र अबर्त बहति भयावनी॥ 

जलजंतु गज पदचर तुरग खर बिबिध बाहन को गने। 

सर सक्ति तोमर सर्प चाप तरंग चर्म कमठ घने॥ 


दो०-बीर परहिं जनु तीर तरु मज्जा बहु बह फेन। 
कादर देखि डरहिं तहँ सुभटन्ह के मन चेन॥८७॥ 
मज्जहि भूत पिसाच बेताला। प्रमथ महा झोटिंग कराला॥ 
काक कंक लै भुजा उड़ाहीं। एक ते छीनि एक लै खाहीं॥ 
एक कहहिं ऐसिउ सौंघाई । सठहु तुम्हार दरिद्र न जाई॥ 
कहेरत भट घायल तट गिरे । जहे तहँ मनहुँ अर्धजल परे॥ 
खेंचहिं गीध आँत तट भए । जनु बंसी खेलत चित दए॥ 
बहु भट बहहि चढ़े खग जाहीं । जनु नावरि खेलहिं सरि माहीं॥ 
जोगिनि भरि भरि खप्पर संचहिँ । भूत पिसाच बधू नभ नंचहिं॥ 
भट कपाल करताल बजावहिँ । चामुंडा नाना बिधि गावहिं॥ 

जंबुक निकर कटक्कट कडहिं । खाहि हुआहिं अघाहिं दपट्टहिं॥ 
कोटिन्ह रुड मुंड बिनु डोल्लहिँ । सीस परे महि जय जय बोल्लहिं॥ 
छं०- बोल्लहिं जो जय जय मुंड रुंड प्रचंड सिर बिनु धावहीं। 
खप्परिन्ह खग्ग अलुज्झि जुज्झहिं सुभट भटन्ह ढहावहीं॥ 
बानर निसाचर निकर मर्दहिं राम बल दर्पित भए। 
संग्राम अंगन सुभट सोवहिं राम सर निकरन्हि हए॥ 


दो०-रावबन हृदय बिचारा भा निसिचर संघार। 
मैं अकेल कपि भालु बहु माया करौं अपार॥८८॥ 


देवन्ह प्रभुहि पयादें देखा । उपजा उर अति छोभ बिसेषा॥ 
सुरपति निज रथ तुरत पठावा । हरष सहित मातलि लै आवा॥ 
तेज पुंज रथ दिब्य अनूपा । हरषि चढ़े कोसलपुर भूपा॥ 
चंचल तुरग मनोहर चारी । अजर अमर मन सम गतिकारी॥ 
रथारूढ़ रघुनाथहि देखी । धाए कपि बलु पाइ बिसेषी॥ 
सही न जाइ कपिन्ह कै मारी । तब रावन माया निस्तारी॥ 
सो माया रघुबीरहि बाँची । लछिमन कपिन्ह सो मानी साँची ॥ 
देखी कपिन्ह निसाचर अनी । अनुज सहित बहु कोसलधनी॥ 
छं०-बहु राम लछिमन देखि मर्कट भालु मन अति अपडरे। 

जनु चित्र लिखित समेत लछिमन जहँ सो तहँ चितवहिं खरे॥ 

निज सेन चकित बिलोकि हसि सर चाप सजि कोसल धनी। 

माया हरी हरि निमिष महुँ हरघी सकल मर्कट अनी॥ 


दो०-बहुरि राम सब तन चितइ बोले बचन गँँभीर। 
इंदजुद्ध देखहु सकल श्रमित भए अति बीर॥८९॥ 


अस कहि रथ रघुनाथ चलावा । बिप्र चरन पंकज सिरु नावा॥ 
तब लंकेस क्रोध उर छावा। गर्जत तर्जत सन्मुख धावा॥ 

जीतेहु जे भट संजुग माहीं । सुनु तापस मैं तिन्ह सम नाहीं॥ 
राबन नाम जगत जस जाना । लोकप जाके बंदीखाना॥ 
खर दूषन बिराध तुम्ह मारा । बधेहु व्याध इव बालि बिचारा॥ 
निसिचर निकर सुभट संघारेहु । कुंभकरन घननादहि मारेहु॥ 
आजु बयरु सबु लेउँ निबाही । जौं रन भूप भाजि नहिं जाही॥ 
आजु करउँ खलु काल हवाले । परेहु कठिन रावन के पाले॥ 
सुनि दुर्बचन कालबस जाना । निहँसि बचन कह कृपानिधाना॥ 
सत्य सत्य सब तव प्रभुताई । जल्पसि जनि देखाउ मनुसाई। 
छं०- जनि जल्पना करि सुजसु नासहि नीति सुनहि करहि छमा। 

संसार महेँ पूरुष त्रिबिध पाटल रसाल पनस समा॥ 

एक सुमनप्रद एक सुमन फल एक फलइ केवल लागहीं। 

एक कहहिं कहहिं करहिं अपर एक करहिं कहत न बागहीं॥ 


दो०-राम बचन सुनि बिहँसा मोहि सिखावत ग्यान। 
बयरु करत नहिं तब डरे अब लागे प्रिय प्रान॥९०॥ 


कहि दुर्बचन क्रुद्ध दसकंधर । कुलिस समान लाग छाँड़े सर॥ 
नानाकार सिलीमुख धाए । दिसि अरु बिदिसि गगन महि छाए॥ 
पावक सर छाँड़ेठ रघुबीरा । छन महुँ जरे निसाचर तीरा॥ 
छाडिसि तीब्र सक्ति खिसिआई । बान संग प्रभु फेरि चलाई॥ 
कोटिन्ह चक्र त्रिसूल पबारै । बिनु प्रयास प्रभु काटि निवारै॥ 
निफल होहि रावन सर कैसे । खल के सकल मनोरथ जेसें॥ 
तब सत बान सारथी मारेसि। परेउ भूमि जय राम पुकारेसि॥ 
राम कृपा करि सूत उठावा । तब प्रभु परम क्रोध कहुँ पावा॥ 
छं०- भए क्रुद्ध जुद्ध बिरुद्ध रघुपति त्रोन सायक कसमसे। 

कोदंड धुनि अति चंड सुनि मनुजाद सब मारुत ग्रसे॥ 

मंदोदरी उर कंप कंपति कमठ भू भूधर त्रसे। 
चिक्करहिं दिग्गज दसन गहि महि देखि कौतुक सुर हँसे॥ 
दो०-तानेड चाप श्रबन लगि छाँडे बिसिख कराल। 
राम मारगन गन चले लहलहात जनु ब्याल॥९१॥ 


चले बान सपच्छ जनु उरगा । प्रथमहिं हतेउ सारथी तुरगा॥ 
रथ बिभंजि हति केतु पताका । गर्जा अति अंतर बल थाका॥ 
तुरत आन रथ चढि खिसिआना । अस्त्र सस्त्र छाँड्रेसि बिधि नाना॥ 
बिफल होहि सब उद्यम ताके । जिमि परद्रोह निरत मनसा के॥ 
तब रावन दस सूल चलावा । बाजि चारि महि मारि | ॥ 
तुरग उठाइ कोपि रघुनायक । खैँचि सरासन छाँड़े सायक॥ 
रावन सिर सरोज बनचारी । चलि रघुबीर सिलीमुख धारी॥ 
दस दस बान भाल दस मारे । निसरि गए चले रुधिर पनारे॥ 
स्त्रवत रुधिर धायउ बलवाना । प्रभु पुनि कृत धनु सर संधाना॥ 
तीस तीर रघुबीर पबारे। भुजन्हि समेत सीस महि पारे॥ 
काटतहीं पुनि भए नबीने। राम बहोरि भुजा सिर छीने॥ 
प्रभु बहु बार बाहु सिर हए । कटत झटिति पुनि नूतन भए॥ 
पुनि पुनि प्रभु काटत भुज सीसा । अति कौतुको कोसलाधीसा॥ 
रहे छाइ नभ सिर अरु बाहू । मानहुँ अमित केतु अरु राहू॥ 
छं०— जनु राहु केतु अनेक नभ पथ स्रवत सोनित धानहीं। 

रघुबीर तीर प्रचंड लागहिं भूमि गिरन न पावहीं॥ 

एक एक सर सिर निकर छेदे नभ उडत इमि सोहहीं। 

जनु कोपि दिनकर कर निकर जहाँ तहँ बिधुंतुद पोहहीं॥ 


दो०-जिमि जिमि प्रभु हर तासु सिर तिमि तिमि होहिँ अपार। 
सेवत बिषय बिबर्ध जिमि नित नित नूतन मार॥९२॥ 

दसमुख देखि सिरन्ह कै बाढी । बिसरा मरन भई रिस गाढ़ी॥ 
गर्जेउ मूढ़ महा अभिमानी । धायउ दसहु सरासन तानी॥ 
समर भूमि दसकंधर कोप्यो । बरषि बान रघुपति रथ तोप्यो॥ 
दंड एक रथ देखि न परेऊ। जनु निहार महुँ दिनकर दुरेऊ॥ 
हाहाकार सुरन्ह जब कीन्हा । तब प्रभु कोपि कारमुक लीन्हा॥ 
सर निवारि रिपु के सिर काटे । ते दिसि बिदिसि गगन महि पाटे॥ 
काटे सिर नभ मारग धावहिं । जय जय धुनि करि भय उपजावहि॥ 
कहँ लछिमन सुग्रीव कपीसा । कहँ रघुबीर कोसलाधीसा॥ 
छं०- कहँ रामु कहि सिर निकर धाए देखि मर्कट भजि चले। 

संधानि धनु रघुबंसमनि हौँसि सरन्हि सिर बेधे भले॥ 

सिर मालिका कर कालिका गहि बृंद बृंदन्हि बहु मिलीं। 

करि रुधिर सरि मज्जनु मनहुँ संग्राम बट पूजन चलीं॥ 


दो०-पुनि दसकंठ क्रुद्ध होइ छाँडी सक्ति प्रचंड। 

चली बिभीषन सन्मुख मनहुँ काल कर दंड॥९३॥ 
आवत देखि सक्ति अति घोरा । प्रनतारति भंजन पन मोरा॥ 
तुरत बिभीषन पाछे मेला । सन्मुख राम सहेउ सोइ सेला॥ 
लागि सक्ति मुरुछा कछु भई। प्रभु कृत खेल सुरन्ह बिकलई॥ 
देखि बिभीषन प्रभु श्रम पायो । गहि कर गदा क्रुद्ध होइ धायो॥ 
रे कुभाग्य सठ मंद कुबुद्धे । तैं सुर नर मुनि नाग बिरुद्धे॥ 
सादर सिव कहुँ सीस चढ़ाए। एक एक के कोटिन्ह पाए॥ 
तेहि कारन खल अब लगि बाँच्यो । अब तव कालु सीस पर नाच्यो॥ 
राम बिमुख सठ चहसि संपदा । अस कहि हनेसि माझ उर गदा॥ 
छं०-उर माझ गदा प्रहार घोर कठोर लागत महि पर्‌यो। 

दस बदन सोनित स्रवत पुनि संभारि धायो रिस भर्‌यो॥ 

द्वौ भिरे अतिबल मल्लजुद्ध बिरुद्ध एकु एकहि हने। 
रघुबीर बल दर्पित बिभीषनु घालि नहिं ता कहुँ गनै॥ 


दो०-उमा बिभीषनु रावनहि सन्मुख चितव कि काउ। 
सो अब भिरत काल ज्यों श्रीरघुबीर प्रभाउ॥९४॥ 


देखा श्रमित बिभीषनु भारी । धायउ हनूमान गिरि धारी॥ 
रथ तुरंग सारथी निपाता । हृदय माझ तेहि मारेसि लाता॥ 
ठाढ़ रहा अति कंपित गाता । गयउ बिभीषनु जहेँ जनत्राता॥ 
पुनि रावन कपि हतेउ पचारी । चलेउ गगन कपि पूँछ पसारी॥ 
गहिसि पूँछ कपि सहित उड़ाना । पुनि फिरि भिरेउ प्रबल हनुमाना॥ 
लरत अकास जुगल सम जोधा । एकहि एकु हनत करि क्रोधा॥ 
सोहहिं नभ छल बल बहु करहीं । कज्जलगिरि सुमेरु जनु लरहीं॥ 
बुधि बल निसिचर परइ न पार्‌यो । तब मारुतसुत प्रभु संभारयो॥ 
छं०- संभारि श्रीरघुबीर धीर पचारि कपि रावनु हन्यो। 

महि परत पुनि उठि लरत देवन्ह जुगल कहुँ जय जय भन्यो॥ 

हनुमंत संकट देखि मर्कट भालु क्रोधातुर चले। 

रन मत्त रावन सकल सुभट प्रचंड भुज बल दलमले॥ 


दो०-तब रघुबीर पचारे धाए कोस प्रचंड। 

कपि बल प्रबल देखि तेहि कीन्ह प्रगट पाषंड॥ ९५॥ 
अंतरधान भयउ छन एका । पुनि प्रगटे खल रूप अनेका॥ 
रघुपति कटक भालु कपि जेते । जहे तहे प्रगट दसानन तेते॥ 
देखे कपिन्ह अमित दससीसा । जहे तहँ भजे भालु अरु कीसा॥ 
भागे बानर धरहि न धीरा। त्राहि त्राहि लछिमन रघुबीरा॥ 
दहँँ दिसि धावहिं कोटिन्ह रावन । गर्जहिं घोर कठोर भयावन॥ 
डरे सकल सुर चले पराई । जय कै आस तजहु अब भाई॥ 

सब सुर जिते एक दसकंधर । अब बहु भए तकहु गिरि कंदर॥ 
रहे बिरंचि संभु मुनि ग्यानी । जिन्हजिन्ह प्रभु महिमा कछु जानी॥ 
छ०- जाना प्रताप ते रहे निर्भय कपिन्ह रिपु माने फुरे। 
चले बिचलि मर्कट भालु सकल कपाल पाहि भयातुरे॥ 
हनुमंत अंगद नील नल अतिबल लरत रन बाँकुरे। 
मर्दहिं दसानन कोटि कोटिन्ह कपट भू भट अंकुरे॥ 


दो०-सुर बानर देखे बिकल हँस्यो कोसलाधीस। 
सजि सारंग एक सर हते सकल दससीस॥९६॥ 


प्रभु छन महुँ माया सब काटी । जिमि रबि उएँ जाहि तम फाटी॥ 
रावनु एकु देखि सुर हरषे। फिरे सुमन बहु प्रभु पर बरषे॥ 
भुज उठाइ रघुपति कपि फेरे । फिरे एक एकन्ह तब टेरे॥ 
प्रभु बलु पाइ भालु कपि धाए । तरल तमकि संजुग महि आए॥ 
अस्तुति करत देवतन्हि देखें । भयउँ एक मैं इन्ह के लेखें॥ 
सठहु सदा तुम्ह मोर मरायल । अस कहि कोपि गगन पर धायल॥ 
हाहाकार करत सुर भागे। खलहु जाहु कहेँ मोरें आगे॥ 
देखि बिकल सुर अंगद धायो । कूदि चरन गहि भूमि गिरायो॥ 
छं०-गहि भूमि पार्‌यो लात मार्‌यो बालिसुत प्रभु पहिं गयो। 

संभारि उठि दसकंठ घोर कठोर रव गर्जत भयो॥ 

करि दाप चाप चढाइ दस संधानि सर बहु बरषई। 

किए सकल भट घायल भयाकुल देखि निज बल हरषई॥ 


दो०-तब रघुपति रावन के सीस भुजा सर चाप। 
काटे बहुत बढ़े पुनि जिमि तीरथ कर पाप॥९७॥ 


सिर भुज बाढि देखि रिपु केरी । भालु कपिन्ह रिस भई घनेरी॥ 
मरत न | कटेहुँ भुज सीसा । धाए कोपि भालु भट कीसा॥ 

बालितनय मारुति नल नीला । बानरराज दुबिद बलसीला॥ 
बिटप महीधर करहि प्रहारा । सोइ गिरि तरु गहि कपिन्ह सो मारा॥ 
एक नखन्हि रिपु बपुष बिदारी । भागि चलहिं एक लातन्ह मारी ॥ 
तब नल नील सिरन्हि चढ़ि गयऊ । नखर्हि लिलार बिदारत भयऊ॥ 
रुधिर देखि बिषाद उर भारी। तिन्हहि धरन कहुँ भुजा पसारी॥ 
गहे न जाहि करन्हि पर फिरहीं । जनु जुग मधुप कमल बन चरहीं॥ 
कोपि कूदि द्वौ धरेसि बहोरी । महि पटकत भजे भुजा मरोरी॥ 
पुनि सकोप दस धनु कर लीन्हे । सरन्हि मारि घायल कपि कोन्हे॥ 
हनुमदादि मुरुछित करि बंदर। पाइ प्रदोष हरष दसकंधर॥ 
मुरुछित देखि सकल कपिबीरा । जामवंत धायउ रनधीरा॥ 
संग भालु भूधर तरु धारी । मारन लगे पचारि पचारी॥ 
भयउ क्रुद्ध रावन बलवाना । गहि पद महि पटकइ भट नाना॥ 
देखि भालुपति निज दल घाता। कोपि माझ उर मारेसि लाता॥ 
छं०- उर लात घात प्रचंड लागत बिकल रथ ते महि परा। 
गहि भालु बीसहुँ कर मनहुँ कमलन्हि बसे निसि मधुकरा॥ 
मुरुछित बिलोकि बहोरि पद हति भालुपति प्रभु पहिं गयो। 
निसि जानि स्यंदन घालि तेहि तब सूत जतनु करत भयो॥ 
दो०—मुरुछा बिगत भालु कपि सब आए प्रभु पास। 
निसिचर सकल रावनहि घेरि रहे अति त्रास॥९८॥ 
मासपारायण, छब्बीसवो विश्राम 
तेही निसि सीता पहि जाई । त्रिजटा कहि सब कथा सुनाई॥ 
सिर भुज बाढि सुनत रिपु केरी । सीता उर भइ त्रास घनेरी॥ 


मुख मलीन उपजी मन चिंता । त्रिजटा सन बोली तब सीता॥ 
होइहि कहा कहसि किन माता । केहि बिधि मरिहि बिस्व दुखदाता॥ 

रघुपति सर सिर कटेहुँ न मरई । बिधि बिपरीत चरित सब करई॥ 
मोर अभाग्य जिआवत ओही। जहिं हौं हरि पद कमल बिछोही॥ 
जेहिं कृत कपट कनक मृग झूठा । अजहुँ सो दैव मोहि पर रूठा॥ 
जेहिं बिधि मोहि दुख दुसह सहाए । लछिमन कहुँ कटु बचन कहाए॥ 
रघुपति बिरह सबिष सर भारी । तकि तकि मार बार बहु मारी॥ 
ऐसेहुँ दुख जो राख मम प्राना । सोइ बिधि ताहिजिआव न आना॥ 
बहु बिधि कर बिलाप जानको । करि करि सुरति कृपानिधान को॥ 
कह त्रिजटा सुनु राजकुमारी । उर सर लागत मरइ सुरारी॥ 
प्रभु ताते उर हतइ न तेही। एहि के हदयँ बसति बैदेही॥ 
छं०-एहि के हृदयँ बस जानकी जानकी उर मम बास है। 

मम उदर भुअन अनेक लागत बान सब कर नास है॥ 

सुनि बचन हरष बिषाद मन अति देखि पुनि त्रिजटाँ कहा। 

अब मरिंहि रिपु एहि बिधि सुनहि सुंदरि तजहि संसय महा॥ 


दो०--काटत सिर होइहि बिकल छुटि जाइहि तव ध्यान। 
तब रावनहि हृदय महुँ मरिहहिं रामु सुजान॥९९॥ 


अस कहि बहुत भाँति समुझाई । पुनि त्रिजटा निज भवन सिधाई॥ 
राम सुभाउ सुमिरि बैदेही। उपजी बिरह बिथा अति तेही॥ 
निसिहि ससिहि निंदति बहु भाँती । जुग सम भई सिराति न राती॥ 
करति विलाप मनहिं मन भारी । राम बिरहँ जानकी दुखारी॥ 
जब अति भयउ बिरह उर दाहू। फरकेउ बाम नयन अरु बाहू॥ 
सगुन बिचारि धरी मन धीरा । अब मिलिहहिं कृपाल रघुबीरा॥ 
इहो अर्धनिसि रावनु जागा । निज सारथि सन खीझन लागा॥ 
सठ रनभूमि छड़ाइसि मोही । धिग धिग अधम मंदमति तोही॥ 
तेहिं पद गहि बहु बिधि समुझावा । भोरु भएँ रथ चढ़ि पुनि धावा॥ 

सुनि आगवनु दसानन केरा । कपिदल खरभर भयउ घनेरा॥ 
जहँ तहँ भूधर बिटप उपारी । धाए कटकटाइ भट भारी॥ 
छे०- धाए जो मर्कट बिकट भालु कराल कर भूधर धरा। 
अति कोप करहिं प्रहार मारत भजि चले रजनीचरा॥ 
बिचलाइ दल बलवंत कोसन्ह घेरि पुनि रावनु लियो। 
चहुँ दिसि चपेटन्हि मारि नखन्हि बिदारि तनु ब्याकुल कियो॥ 


दो०-देखि महा मर्कट प्रबल रावन कीन्ह बिचार। 
अंतरहित होइ निमिष महेँ कृत माया बिस्तार॥ १००॥ 

छं०- जब कीन्ह तेहिं पाषंड । भए प्रगट जंतु प्रचंड। 
बेताल भूत पिसाच। कर धरें धनु नाराच॥ 
जोगिनि गहे करबाल । एक हाथ मनुज कपाल। 
करि सद्य सोनित पान । नाचहिं करहिं बहु गान॥ 
धरु मारु बोलहिं घोर । रहि पूरि धुनि चहुँ ओर। 
मुख बाइ धावहिं खान । तब लगे कोस परान॥ 
जहँ जाहिं मर्कट भागि । तहँ बरत देखहिं आगि। 
भए निकल बानर भालु । पुनि लाग बरषै बालु॥ 
जहुँ तहँ थकित करि कीस । गर्जेज बहुरि दससीस। 
लछिमन कपीस समेत । भए सकल बीर अचेत॥ 
हा राम हा रघुनाथ। कहि सुभट मीजहिं हाथ। 
एहि बिधि सकल बल तोरि । तेहिं कीन्ह कपट बहोरि॥ 
प्रगटेसि बिपुल हनुमान । धाए गहे पाषान। 
तिन्ह रामु घेरे जाइ | चहुँ दिसि बरूथ बनाइ॥ 
मारहु धरहु जनि जाइ । कटकटहिं पूँछ उठाइ। 
दहँँ दिसि लंगूर बिराज । तेहिं मध्य कोसलराज॥ 

छं०-तेहिं मध्य कोसलराज सुंदर स्याम तन सोभा लही। 
जनु इंद्रधनुष अनेक की बर बारि तुंग तमालही॥ 
प्रभु देखि हरष निषाद उर सुर बदत जय जय जय करी। 
रघुबीर एकहिं तीर कोपि निमेष महुँ माया हरी॥ 
माया बिगत कपि भालु हरषे बिटप गिरि गहि सब फिरे। 
सर निकर छाडे राम रावन बाहु सिर पुनि महि गिरे॥ 
श्रीराम रावन समर चरित अनेक कल्प जो गावहीं। 
सत सेष सारद निगम कबि तेउ तदपि पार न पावहीं॥ 


` दो०-ताके गुन गन कछु कहे जडमति तुलसीदास । 
जिमि निज बल अनुरूप ते माछी उड्इ अकास॥ १०१ (क)॥ 
काटे सिर भुज बार बहु मरत न भट लंकेस। 
प्रभु क्रोड़त सुर सिद्ध मुनि ब्याकुल देखि कलेस॥ १०१ (ख) ॥ 


काटत बढ़हिं सीस समुदाई । जिमि प्रति लाभ लोभ अधिकाई॥ 
मरइ न रिपु श्रम भयउ बिसेषा । राम बिभीषन तन तब देखा॥ 
उमा काल मर जाकों इंछा । सो प्रभु जन कर प्रीति परीछा॥ 
सुनु सरबग्य चराचर नायक । प्रनतपाल सुर मुनि सुखदायक ॥ 
नाभिकुंड पियूष बस यारके । नाथ जिअत रावनु बल तार्के॥ 
सुनत बिभीषन बचन कृपाला । हरषि गहे कर बान कराला॥ 
असुभ होन लागे तब नाना । रोवहिं खर सृकाल बहु स्वाना॥ 
बोलहिं खग जग आरति हेतू । प्रगट भए नभ जहे तहँ केतू॥ 
दस दिसि दाह होन अति लागा । भयउ परब बिनु रबि उपरागा॥ 
मंदोदरि उर कंपति भारी । प्रतिमा स्त्रवरहि नयन मग बारी॥ 
छं०-- प्रतिमा रुदहिं पबिपात नभ अति बात बह डोलति मही। 

बरषहिं बलाहक रुधिर कच रज असुभ अति सक को कही॥ 

उतपात अमित बिलोकि नभ सुर बिकल बोलहिं जय जए। 
सुर सभय जानि कृपाल रघुपति चाप सर जोरत भए॥ 


दो०-खैँचि सरासन श्रवन लगि छाडे सर एकतीस। 
रघुनायक सायक चले मानहुँ काल फनीस॥१०२॥ 


सायक एक नाभि सर सोषा । अपर लगे भुज सिर करि रोषा॥ 
लै सिर बाहु चले नाराचा । सिर भुज हीन रुंड महि नाचा॥ 
धरनि धसइ धर धाव प्रचंडा । तब सर हति प्रभु कृत दुइ खंडा॥ 
गर्जेड मरत घोर रव भारी । कहाँ रामु रन हतौं पचारी॥ 
डोली भूमि गिरत दसकंधर । छुभित सिंधु सरि दिग्गज भूधर॥ 
धरनि परेउ द्वौ खंड बढ़ाई । चापि भालु मर्कट समुदाई॥ 
मंदोदरि आगें भुज सीसा। धरि सर चले जहाँ जगदीसा॥ 
प्रबिसे सब निषंग महुँ जाई । देखि सुरन्ह दुंदुभी बजाई॥ 
तासु तेज समान प्रभु आनन। हरषे देखि संभु चतुरानन॥ 
जय जय धुनि पूरी ब्रह्ांडा । जय रघुबीर प्रबल भुजदंडा॥ 
बरषहिं सुमन देव मुनि बुँदा । जय कृपाल जय जयति मुकुंदा॥ 
छं जय कृपा कंद मुकुंद टंद हरन सरन सुखप्रद प्रभो। 
खल दल बिदारन परम कारन कारुनीक सदा बिभो॥ 
सुर सुमन बरषहिं हरष संकुल बाज दुंदुभि गहगही। 
संग्राम अंगन राम अंग अनंग बहु सोभा लही॥ 
सिर जटा मुकुट प्रसून बिच बिच अति मनोहर राजहीं। 
जनु नीलगिरि पर तडित पटल समेत उडुगन भ्राजहीं॥ 
भुजदंड सर कोदंड फेरत रुधिर कन तन अति बने। 
जनु रायमुनीं तमाल पर बैठी बिपुल सुख आपने॥ 
दो०--कृपादृष्टि करि बृष्टि प्रभु अभय किए सुर बंद। 
भालु कोस सब हरषे जय सुख धाम मुकुंद॥ १०३॥ 

पति सिर देखत मंदोदरी । मुरुछित बिकल धरनि खसि परी ॥ 
जुबति बृंद रोवत उठि धाई। तेहि उठाइ रावन पहिँ आई॥ 
पति गति देखि ते करहिं पुकारा । छूटे कच नहिं बपुष सँभारा॥ 
उर ताड़ना करहि बिधि नाना । रोवत करहि प्रताप बखाना॥ 
तव बल नाथ डोल नित धरनी । तेज हीन पावक ससि तरनी॥ 
सेष कमठ सहि सकहिं न भारा । सो तनु भूमि परेउ भरि छारा॥ 
बरुन कुबेर सुरेस समीरा । रन सन्मुख धरि काहुँ न धीरा॥ 
भुजबल जितेहु काल जम साई । आजु परेहु अनाथ की नाई॥ 
जगत विदित तुम्हारि प्रभुताई । सुत परिजन बल बरनि न जाई॥ 
राम विमुख अस हाल तुम्हारा । रहा न कोउ कुल रोवनिहारा॥ 
तव बस बिधि प्रपंच सब नाथा । सभय दिसिप नित नावहिं माथा॥ 
अब तव सिर भुज जंबुक खाहीं । राम बिमुख यह अनुचित नाहीं॥ 
काल बिबस पति कहा न माना । अग जग नाथु मनुज करि जाना॥ 
छं जान्यो मनुज करि दनुज कानन दहन पावक हरि स्वयं। 

जेहि नमत सिव ब्रह्मादि सुर पिय भजेहु नहिं करुनामयं॥ 

आजन्म ते परद्रोह रत पापौघमय तव तनु अयं। 

तुम्हहू दियो निज धाम राम नमामि ब्रह्म निरामयं॥ 


दो०- अहह नाथ रघुनाथ सम कृपासिंधु नहिं आन। 

जोगि बृंद दुर्लभ गति तोहि दीन्हि भगवान॥ १०४॥ 
मंदोदरी बचन सुनि काना । सुर मुनि सिद्ध सबन्हि सुख माना॥ 
अज महेस नारद सनकादी । जे मुनिबर परमारथबादी॥ 
भरि लोचन रघुपतिहि निहारी । प्रेम मगन सब भए सुखारी॥ 
रुदन करत देखीं सब नारी । गयउ बिभीषनु मन दुख भारी॥ 
बंधु दसा बिलोकि दुख कीन्हा । तब प्रभु अनुजहि आयसु दीन्हा॥ 

लछिमन तेहि बहु बिधि समुझायो । बहुरि बिभीषन प्रभु पहि आयो॥ 
कृपादृष्टि प्रभु ताहि बिलोका । करहु क्रिया परिहरि सब सोका॥ 
कीन्हि क्रिया प्रभु आयसु मानी । बिधिवत देस काल जियँ जानी ॥ 


दो०-मंदोदरी आदि सब देइ तिलांजलि ताहि। 
भवन गई रघुपति गुन गन बरनत मन माहि॥ १०५॥ 


आइ बिभीषन पुनि सिरु नायो । कृपासिंधु तब अनुज बोलायो॥ 
तुम्ह कपीस अंगद नल नीला । जामवंत मारुति नयसीला॥ 
सब मिलि जाहु बिभीषन साथा । सारेहु तिलक कहेउ रघुनाथा॥ 
पिता बचन मैं नगर न आवउे । आपु सरिस कपि अनुज पठावउँ॥ 
तुरत चले कपि सुनि प्रभु बचना । कीन्ही जाइ तिलक की रचना॥ 
सादर सिंहासन बेठारी । तिलक सारि अस्तुति अनुसारी॥ 
जोरि पानि सबहीं सिर नाए । सहित बिभीषन प्रभु पहि आए॥ 
तब रघुबीर बोलि कपि लीनऱ्हे । कहि प्रिय बचन सुखी सब कीन्हे॥ 
छं०— किए सुखी कहि बानी सुधा सम बल तुम्हारे रिपु हयो। 

पायो बिभीषन राज तिह पुर जसु तुम्हारो नित नयो॥ 

मोहि सहित सुभ कीरति तुम्हारी परम प्रीति जो गाइहैं। 

संसार सिंधु अपार पार प्रयास बिनु नर पाइहैं॥ 


दो०-प्रभु के बचन श्रवन सुनि नहिं अघाहिं कपि पुंज। 

बार बार सिर नावहिं गहहिं सकल पद कंज॥ १०६॥ 
पुनि प्रभु बोलि लियउ हनुमाना । लंका जाहु कहेउ भगवाना॥ 
समाचार जानकिहि सुनावहु। तासु कुसल लै तुम्ह चलि आवहु॥ 
तब हनुमंत नगर महुँ आए। सुनि निसिचरी निसाचर धाए॥ 
बहु प्रकार तिन्ह पूजा कोन्ही । जनकसुता देखाइ पुनि दीन्ही॥ 

दूरिहि ते प्रनाम कपि कौन्हा । रघुपति दूत जानकीं चौन्हा॥ 
कहहु तात प्रभु कृपानिकेता । कुसल अनुज कपि सेन समेता॥ 
सब बिधि कुसल कोसलाधीसा । मातु समर जीत्यो दससीसा॥ 
अबिचल राजु बिभीषन पायो । सुनि कपि बचन हरष उर छायो॥ 
छं०- अति हरष मन तन पुलक लोचन सजल कह पुनि पुनि रमा। 
का देउँ तोहि त्रैलोक महेँ कपि किमपि नहिं बानी समा॥ 
सुनु मातु मैं पायो अखिल जग राजु आजु न संसयं। 
रन जीति रिंपुदल बंधु जुत पस्यामि राममनामयं॥ 


दो०-सुनु सुत सदगुन सकल तव हृदये बसहुँ हनुमंत। 
सानुकूल कोसलपति रहहुँ समेत अनंत॥१०७॥ 


अब सोइ जतन करहु तुम्ह ताता । देखों नयन स्याम मृदु गाता॥ 
तब हनुमान राम पहि जाई । जनकसुता कै कुसल सुनाई॥ 
सुनि संदेसु भानुकुलभूषन । बोलि लिए जुबराज बिभीषन॥ 
मारुतसुत के संग सिधावहु। सादर जनकसुतहि लै आवहु॥ 
तुरतहिं सकल गए जहँ सीता । सेवहिं सब निसिचरीं बिनीता॥ 
बेगि बिभीषन तिन्हहि सिखायो । तिन्ह बहु बिधि मज्जन करवायो॥ 
बहु प्रकार भूषन पहिराए । सिबिका रुचिर साजि पुनि ल्याए॥ 
ता पर हरषि चढ़ी बेदेही सुमिरि राम सुखधाम सनेही॥ 
बेतपानि रच्छक चहु पासा । चले सकल मन परम हुलासा॥ 
देखन भालु कोस सब आए । रच्छक कोपि निवारन धाए॥ 
कह रघुबीर कहा मम मानहु। सीतहि सखा पयादें आनहु॥ 
देखहुँ कपि जननी की नाई। बिहसि कहा रघुनाथ गोसाई॥ 
सुनि प्रभु बचन भालु कपि हरषे । नभ ते सुरन्ह सुमन बहु बरषे॥ 
सीता प्रथम अनल महुँ राखी । प्रगट कीन्हि चह अंतर साखी॥ 

दो०-तेहि कारन करुनानिधि कहे कछुक दुर्बाद। 
सुनत जातुधानी सब लागीं करै बिषाद॥१०८॥ 


प्रभु के बचन सीस धरि सीता । बोली मन क्रम बचन पुनीता॥ 
लछिमन होहु धरम के नेगी। पावक प्रगट करहु तुम्ह बेगी॥ 
सुनि लछिमन सीता कै बानी । बिरह बिबेक धरम निति सानी॥ 
लोचन सजल जोरि कर दोऊ। प्रभु सन कछु कहि सकत न ओऊ॥ 
देखि राम रुख लछिमन धाए । पावक प्रगटि काठ बहु लाए॥ 
पावक प्रबल देखि बैदेही। हृदय हरष नहिं भय कछु तेही॥ 
जौँ मन बच क्रम मम उर माहीं । तजि रघुबीर आन गति नाहीं॥ 
तौ कृसानु सब कै गति जाना । मो कहुँ होउ श्रीखंड समाना॥ 


छं०- श्रीखंड सम पावक प्रबेस कियो सुमिरि प्रभु मैथिली। 
जय कोसलेस महेस बंदित चरन रति अति निर्मली॥ 
प्रतिबिंब अरु लौकिक कलंक प्रचंड पावक महुँ जरे। 
प्रभु चरित काहुँ न लखे नभ सुर सिद्ध मुनि देखहिं खरे॥ 
धरि रूप पावक पानि गहि श्री सत्य श्रुति जग बिदित जो। 
जिमि छीरसागर इंदिरा रामहि समर्पी आनि सो॥ 
सो राम बाम बिभाग राजति रुचिर अति सोभा भली। 
नव नील नीरज निकट मानहुँ कनक पंकज की कली॥ 


दो०-बरषहिं सुमन हरषि सुर बाजहिं गगन निसान। 
गावहिं किंनर सुरबधू नाचहिं चढी बिमान॥ १०९ (क)॥ 


जनकसुता समेत प्रभु सोभा अमित अपार। 
देखि भालु कपि हरषे जय रघुपति सुख सार॥ १०९ (ख) ॥ 

तब रघुपति अनुसासन पाई । मातलि चलेउ चरन सिरु नाई॥ 
आए देव सदा स्वारथी। बचन कहहिं जनु परमारथी॥ 
दीन बंधु दयाल रघुराया। देव कीन्हि देवन्ह पर दाया॥ 
बिस्व द्रोह रत यह खल कामी । निज अघ गयउ कुमारगगामी॥ 
तुम्ह समरूप ब्रह्मा अबिनासी । सदा एकरस सहज उदासी॥ 
अकल अगुन अज अनघ अनामय । अजित अमोघसक्ति करुनामय॥ 
मीन कमठ सूकर नरहरी। बामन परसुराम बपु धरी॥ 
जब जब नाथ सुरन्ह दुखु पायो । नाना तनु धरि तुम्हइँ नसायो॥ 
यह खल मलिन सदा सुरद्रोही । काम लोभ मद रत अति कोही॥ 
अधम सिरोमनि तव पद पावा । यह हमरें मन बिसमय आवा॥ 
हम देवता परम अधिकारी । स्वारथ रत प्रभु भगति बिसारी॥ 
भव प्रबाह संतत हम परे । अब प्रभु पाहि सरन अनुसरे॥ 
दो०-करि बिनती सुर सिद्ध सब रहे जहँ तहँ कर जोरि। 

अति सप्रेम तन पुलकि बिधि अस्तुति करत बहोरि॥ ११०॥ 


छँ०- जय राम सदा सुखधाम हरे । रघुनायक सायक चाप धरे॥ 
भव बारन दारन सिंह प्रभो । गुन सागर नागर नाथ बिभो॥ 
तन काम अनेक अनूप छबी । गुन गावत सिद्ध मुनींद्र कनी ॥ 
जसु पावन रावन नाग महा । खगनाथ जथा करि कोप गहा॥ 
जन रंजन भंजन सोक भयं । गतक्रोध सदा प्रभु बोधमयं॥ 
अवतार उदार अपार गुनं । महि भार बिभंजन ग्यानघनं॥ 
अज ब्यापकमेकमनादि सदा । करुनाकर राम नमामि मुदा॥ 
रघुबंस बिभूषन दूषन हा । कृत भूप बिभीषन दीन रहा॥ 
गुन ग्यान निधान अमान अजं । नित राम नमामि बिभुं बिरजं॥ 

भुजदंड प्रचंड प्रताप बलं। खल बृंद निकंद महा कुसलं॥ 
बिनु कारन दीन दयाल हितं । छबि धाम नमामि रमा सहितं॥ 
भव तारन कारन काज परं । मन संभव दारुन दोष हरं॥ 
सर चाप मनोहर त्रोन धरं । जलजारुन लोचन भूपबरं॥ 
सुख मंदिर सुंदर श्रीरमनं । मद मार मुधा ममता समनं॥ 
अनवद्य अखंड न गोचर गो । सबरूप सदा सब होइ न गो॥ 
इति बेद बदंति न दंतकथा । रबि आतप भिन्नमभिन्न जथा॥ 
कृतकृत्य बिभो सब बानर ए । निरखंति तवानन सादर ए॥ 
धिग जीवन देव सरीर हरे । तव भक्ति बिना भव भूलि परे॥ 
अब दीनदयाल दया करिएऐ । मति मोरि बिभेदकरी हरिएऐ॥ 
जेहि ते बिपरीत क्रिया करिऐ । दुख सो सुख मानि सुखी चरिऐ॥ 
खल खंडन मंडन रम्य छमा । पद पंकज सेवित संभु उमा॥ 
नृप नायक दे बरदानमिदं । चरनांबुज प्रेमु सदा सुभदं॥ 


दो०-बिनय कीन्हि चतुरानन प्रेम पुलक अति गात। 
सोभासिंधु बिलोकत लोचन नहीं अघात॥१११॥ 


तेहि अवसर दसरथ तहे आए । तनय बिलोकि नयन जल छाए॥ 
अनुज सहित प्रभु बंदन कीन्हा । आसिरबाद पिता तब दीन्हा॥ 
तात सकल तव पुन्य प्रभाऊ । जीत्यों अजय निसाचर राऊ॥ 
सुनि सुत बचन प्रीति अति बाढी । नयन सलिल रोमावलि ठाढ़ी॥ 
रघुपति प्रथम प्रेम अनुमाना । चितइ पितहि दीन्हेउ दृढ़ ग्याना॥ 
ताते उमा मोच्छ नहिं पायो । दसरथ भेद भगति मन लायो॥ 
सगुनोपासक मोच्छ न लेहीं। तिन्ह कहुँ राम भगति निज देहीं॥ 
बार बार करि प्रभुहि प्रनामा । दसरथ हरषि गए सुरधामा॥ 

दो०- अनुज जानकी सहित प्रभु कुसल कोसलाधीस। 
सोभा देखि हरषि मन अस्तुति कर सुर ईस॥११२॥ 


छं०-जय राम सोभा धाम। दायक प्रनत बिश्राम॥ 
धृत त्रोन बर सर चाप। भुजदंड प्रबल प्रताप॥ 
जय दूषनारि खरारिं। मर्दन निसाचर धारि॥ 
यह दुष्ट मारेउ नाथ। भए देव सकल सनाथ॥ 
जय हरन धरनी भार। महिमा उदार अपार॥ 
जय रावनारि कृपाल। किए जातुधान बिहाल॥ 
लंकेस अति बल गर्ब। किए बस्य सुर गंधर्ब॥ 
मुनि सिद्ध नर खग नाग। हठि पंथ सब कें लाग॥ 
परद्रोह रत अति दुष्ट। पायो सो फलु पापिष्ट॥ 
अब सुनहु दीन दयाल । राजीव नयन बिसाल॥ 
मोहि रहा अति अभिमान। नहिं कोउ मोहि समान॥ 
अब देखि प्रभु पद कंज। गत मान प्रद दुख पुंज॥ 
कोउ ब्रह्म निर्गुन ध्याव। अब्यक्त जेहि श्रुति गाव॥ 
मोहि भाव कोसल भूप। श्रीराम सगुन सरूप॥ 
बैदेहि अनुज समेत। मम हृदय करहु निकेत॥ 
मोहि जानिऐ निज दास। दे भक्ति रमानिवास॥ 

छं०-दे भक्ति रमानिवास त्रास हरन सरन सुखदायकं। 
सुख धाम राम नमामि काम अनेक छबि रघुनायकं॥ 
5 बृंद रंजन द्द भंजन मनुजतनु अतुलितबलं। 
ब्रह्मादि संकर सेब्य राम नमामि करुना कोमलं॥ 





दो०-अब करिं कृपा बिलोकि मोहि आयसु देहु कृपाल। 
काह करौं सुनि प्रिय बचन बोले दीनदयाल॥ ११३॥ 

सुनु सुरपति कपि भालु हमारे । परे भूमि निसिचरन्हि जे मारे॥ 
मम हित लागि तजे इन्ह प्राना । सकल जिआउ सुरेस सुजाना॥ 
सुनु खगेस प्रभु कै यह बानी । अति अगाध जानहिँ मुनि ग्यानी ॥ 
प्रभु सक त्रिभुअन मारि जिआई । केवल सक्रहि दीन्हि बड़ाई॥ 
सुधा बरषि कपि भालु जिआए । हरषि उठे सब प्रभु पहि आए॥ 
सुधाबृष्टि भे दुहु दल ऊपर । जिए भालु कपि नहिं रजनीचर॥ 
रामाकार भए तिन्ह के मन। मुक्त भए छुटे भव बंधन॥ 
सुर अंसिक सब कपि अरु रीछा । जिए सकल रघुपति कों ईछा॥ 
राम सरिस को दीन हितकारी । कीन्हे मुकुत निसाचर झारी॥ 
खल मल धाम काम रत रावन । गति पाई जो मुनिबर पाव न॥ 


दो०-- सुमन बरषि सब सुर चले चढ़ि चढ़ि रुचिर बिमान। 
देखि सुअवसर प्रभु पहि आयउ संभु सुजान॥ ११४ (क) ॥ 
परम प्रीति कर जोरि जुग नलिन नयन भरि बारि। 
पुलकित तन गदगद गिराँ बिनय करत त्रिपुरारि॥११४ (ख) ॥ 

छ०— मामभिरक्षय रघुकुल नायक । धृत बर चाप रुचिर कर सायक॥ 
मोह महा घन पटल प्रभंजन। संसय बिपिन अनल सुर रंजन ॥ 
अगुन सगुन गुन मंदिर सुंदर । भ्रम तम प्रबल प्रताप दिवाकर॥ 
काम क्रोध मद गज पंचानन। बसहु निरंतर जन मन कानन॥ 
बिषय मनोरथ पुंज कंज बन। प्रबल तुषार उदार पार मन॥ 
भव बारिंधि मंदर परमं दर | बारय तारय संसृति दुस्तर॥ 
स्याम गात राजीव बिलोचन। दीन बंधु प्रनतारति मोचन॥ 
अनुज जानको सहित निरंतर | बसहु राम नृप मम उर अंतर॥ 
मुनि रंजन महि मंडल मंडन । तुलसिदास प्रभु त्रास बिखंडन ॥ 

दो०-नाथ जबहिं कोसलपुरीं होइहि तिलक तुम्हार। 
कृपासिंधु मैं आउब देखन चरित उदार॥११५॥ 
करि बिनती जब संभु सिधाए । तब प्रभु निकट बिभीषनु आए॥ 
नाइ चरन सिरु कह मृदु बानी । बिनय सुनहु प्रभु सारेंगपानी॥ 
सकुल सदल प्रभु रावन मारयो । पावन जस त्रिभुवन बिस्तारयो॥ 
दीन मलीन हीन मति जाती। मो पर कृपा कीन्हि बहु भाँती॥ 
अब जन गृह पुनीत प्रभु कोजे । मज्जनु करिअ समर श्रम छीजे॥ 
देखि कोस मंदिर संपदा। देहु कृपाल कपिन्ह कहुँ मुदा॥ 
सब बिधि नाथ मोहि अपनाइअ । पुनि मोहि सहित अवधपुर जाइअ॥ 
सुनत बचन मृदु दीनदयाला । सजल भए द्वौ नयन बिसाला॥ 


दो०--तोर कोस गृह मोर सब सत्य बचन सुनु भ्रात। 
भरत दसा सुमिरत मोहि निमिष कल्प सम जात॥ ११६ (क) ॥ 


तापस बेष गात कुस जपत निरंतर मोहि। 
देखौं बेगि सो जतनु करु सखा निहोरउँ तोहि॥ ११६ (ख) ॥ 


बीते अवधि जाउँ जौं जिअत न पावउँ बीर। 
सुमिरत अनुज प्रीति प्रभु पुनि पुनि पुलक सरीर॥ ११६ (ग) ॥ 


करेहु कल्प भरि राजु तुम्ह मोहि सुमिरेह मन माहिं। 

पुनि मम धाम पाइहह जहाँ संत सब जाहिं॥ ११६ (घ) ॥ 
सुनत बिभीषन बचन राम के । हरषि गहे पद कृपाधाम के॥ 
बानर भालु सकल हरषाने । गहि प्रभु पद गुन बिमल बखाने॥ 
बहुरि बिभीषन भवन सिधायो । मनि गन बसन बिमान भरायो॥ 
लै पुष्पक प्रभु आगें राखा। हसि करि कृपासिंधु तब भाषा॥ 
चढ़ि बिमान सुनु सखा बिभीषन । गगन जाइ बरषहु पट भूषन॥ 

नभ पर जाइ बिभीषन तबही । बरषि दिए मनि अंबर सबही॥ 
जोइ जोइ मन भावइ सोइ लेहीं । मनि मुख मेलि डारि कपि देहीं॥ 
हँसे रामु श्री अनुज समेता । परम कौतुकी कृपा निकेता॥ 


दो०--मुनि जेहि ध्यान न पावहिं नेति नेति कह बेद। 
कुपासिंधु सोइ कपिन्ह सन करत अनेक बिनोद॥ ११७ (क) ॥ 


उमा जोग जप दान तप नाना मख ब्रत नेम। 

राम कृपा नहिं करहिं तसि जसि निष्केवल प्रेम ॥ ११७ (ख) ॥ 
भालु कपिन्ह पट भूषन पाए । पहिरि पहिरि रघुपति पहिं आए॥ 
नाना जिनस देखि सब कीसा । पुनि पुनि हसत कोसलाधीसा॥ 
चितइ सबन्हि पर कोन्ही दाया । बोले मृदुल बचन रघुराया॥ 
तुम्हें बल मैं रावनु मारयो । तिलक बिभीषन कहें पुनि सार्‌यो॥ 
निज निज गृह अब तुम्ह सब जाहू । सुमिरेहु मोहि डरपहु जनि काहू॥ 
सुनत बचन प्रेमाकुल बानर । जोरि पानि बोले सब सादर॥ 
प्रभु जोइ कहहु तुम्हहि सब सोहा । हमरें होत बचन सुनि मोहा॥ 
दीन जानि कपि किए सनाथा । तुम्ह त्रैलोक ईस रघुनाथा॥ 
सुनि प्रभु बचन लाज हम मरहीं । मसक कहूँ खगपति हित करहीं॥ 
देखि राम रुख बानर रीछा। प्रेम मगन नहिं गृह कै ईछा॥ 
दो०-- प्रभु प्रेरित कपि भालु सब राम रूप उर राखि। 

हरष निषाद सहित चले बिनय बिबिध बिधि भाषि॥ ११८ (क) ॥ 


कपिपति नील रीछपति अंगद नल हनुमान। 
सहित बिभीषन अपर जे जूथप कपि बलवान॥ ११८ (ख) ॥ 


कहि न सकहिं कछु प्रेम बस भरि भरि लोचन बारि। 
सन्मुख चितवहिं राम तन नयन निमेष निवारि॥ ११८ (ग) ॥ 

अतिसय प्रीति देखि रघुराई ह लीन्हे सकल बिमान चढ़ाई॥ 
मन महुँ बिप्र चरन सिरु नायो। उत्तर दिसिहि बिमान चलायो॥ 
चलत बिमान कोलाहल होई । जय रघुबीर कहइ सबु कोई॥ 
सिंहासन अति उच्च मनोहर । श्री समेत प्रभु बैठे ता पर॥ 
राजत रामु सहित भामिनी । मेरु सँग जनु घन दामिनी॥ 
रुचिर बिमानु चलेउ अति आतुर । कोन्ही सुमन बृष्टि हरषे सुर॥ 
परम सुखद चलि त्रिबिध बयारी । सागर सर सरि निर्मल बारी॥ 
सगुन होहि सुंदर चहुँ पासा । मन प्रसन्न निर्मल नभ आसा॥ 
कह रघुबीर देखु रन सीता । लछिमन इहाँ हत्यो इँद्रजीता॥ 
हनूमान अंगद के मारे । रन महि परे निसाचर भारे॥ 
कुंभकरन रावन द्वौ भाई। इहां हते सुर मुनि दुखदाई॥ 
दो०-इहाँ सेतु बाँध्यों अरु थापेउँ सिव सुख धाम। 

सीता सहित कृपानिधि संभुहि कीन्ह प्रनाम॥ ११९ (क) ॥ 

जहे जहेँ कृपासिंधु बन कीन्ह बास बिश्राम। 

सकल देखाए जानकिहि कहे सबन्हि के नाम॥ ११९ (ख) ॥ 


तुरत बिमान तहाँ चलि आवा । दंडक बन जहँ परम सुहावा॥ 
कुंभजादि मुनिनायक नाना । गए रामु सब के अस्थाना॥ 
सकल रिषिन्ह सन पाइ असीसा । चित्रकूट आए जगदीसा॥ 
तहँ करि मुनिन्ह केर संतोषा । चला बिमानु तहाँ ते चोखा॥ 
बहुरि राम जानकिहि देखाई । जमुना कलि मल हरनि सुहाई॥ 
पुनि देखी सुरसरी पुनीता । राम कहा प्रनाम करु सीता॥ 
De पुनि देखु प्रयागा । निरखत जन्म कोटि अघ भागा॥ 
देखु परम पावनि पुनि बेनी । हरनि सोक हरि लोक निसेनी॥ 
पुनि देखु अवधपुरी अति पावनि । त्रिविध ताप भव रोग नसावनि॥ 

दो०--सीता सहित अवध कहूँ कीन्ह कृपाल प्रनाम। 
सजल नयन तन पुलकित पुनि पुनि हरषित राम॥ १२० (क)॥ 


पुनि प्रभु आइ त्रिबेनीं हरषित मज्जनु कोन्ह। 
कपिन्ह सहित बिप्रन्ह कहुँ दान बिबिध बिधि दीन्ह॥ १२० (ख)॥ 
प्रभु हनुमंतहि कहा बुझाई । धरि बटु रूप अवधपुर जाई ॥ 
भरतहि कुसल हमारि सुनाएहु । समाचार लै तुम्ह चलि आएहु॥ 
तुरत पवनसुत गवनत भयऊ। तब प्रभु भरद्वाज पहिं गयऊ॥ 
नाना बिधि मुनि पूजा कीन्ही । अस्तुति करि पुनि आसिष दीन्ही ॥ 
मुनि पद बंदि जुगल कर जोरी । चढ़ि बिमान प्रभु चले बहोरी॥ 
इहाँ निषाद सुना प्रभु आए। नाव नाव कहँ लोग बोलाए॥ 
सुरसरि नाधि जान तब आयो । उतरेउ तट प्रभु आयसु पायो॥ 
तब सीता पूजी सुरसरी। बहु प्रकार पुनि चरनन्हि परी॥ 
दीन्हि असीस हरषि मन गंगा । सुंदरि तव अहिवात अभंगा॥ 
सुनत गुहा धायउ प्रेमाकुल । आयउ निकट परम सुख संकुल ॥ 
प्रभुहि सहित बिलोकि बैदेही। परेउ अवनि तन सुधि नहिं तेही॥ 
प्रीति परम बिलोकि रघुराई । हरषि उठाइ लियो उर लाई॥ 
छं०- लियो हृदय लाइ कृपा निधान सुजान राये रमापती। 
बैठारि परम समीप बूझी कुसल सो कर बीनती॥ 
अब कुसल पद पंकज बिलोकि बिरंचि संकर सेब्य जे। 
सुख धाम पूरनकाम राम नमामि राम नमामि ते॥ 
सब भाँति अधम निषाद सो हरि भरत ज्यों उर लाइयो। 
मतिमंद तुलसीदास सो प्रभु मोह बस बिसराइयो॥ 
यह रावनारि चरित्र पावन राम पद रतिप्रद सदा। 
कामादिहर बिग्यानकर सुर सिद्ध मुनि गावहिं मुदा॥ 

दो०- समर बिजय रघुबीर के चरित जे सुनहिं सुजान। 
बिजय बिबेक बिभूति नित तिन्हहि देहिं भगवान॥ १२१ (क) ॥ 
यह कलिकाल मलायतन मन करि देखु बिचार। 
श्रीरघुनाथ नाम तजि नाहिन आन अधार॥ १२१ (ख)॥ 
मासपारायण, सत्ताईसवाँ विश्राम 
इति श्रीमद्रामचरितमानसे सकलकलिकलुषविध्वंसने 


षष्ठः सोपानः समाप्तः । 
( लंकाकाण्ड समाप्त ) 

अमित रूप प्रगटे तेहि काला। 
जथा जोग मिले सबहि कृपाला॥ 










॥ श्रीगणेशाय नम; ॥ 
श्रीजानकीवल्लभो विजयते 


| श्रीरामचरितमानस _ 


SSO «मकर 


८_ उत्तरकाण्ड > उत्तरकाण्ड ) 


श्लोक 

केकीकण्ठाभनीलं सुरवरविलसद्रिप्रपादाब्जचिह्णं 
शोभाढ्यं पीतवस्त्रं सरसिजनयनं सर्वदा सुप्रसन्नम्‌। 
पाणौ नाराचचापं कपिनिकरयुतं बन्धुना सेव्यमानं 
नौमीड्यं जानकीशं रघुवरमनिशं पुष्पकारूढरामम्‌॥ १ ॥ 
कोसलेन्द्रपदकञ्जमञ्जुलौ कोमलावजमहेशवन्दितौ । 
जानकीकरसरोजलालितौ चिन्तकस्य मनभृङ्गसङ्गिनो॥ २ ॥ 
कुन्दइन्दुदरगौरसुन्दरं अम्बिकापतिमभीष्टसिद्द्रिदम्‌। 
कारुणीककलकञ्जलोचनं नौमि शङ्करमनङ्गमोचनम्‌॥ ३॥ 








दो०-रहा एक दिन अवधि कर अति आरत पुर लोग। 


जहँँ तहँ सोचहिं नारि नर कृस तन राम बियोग॥ 
सगुन होहिँ सुंदर सकल मन प्रसन्न सब केर। 
प्रभु आगवन जनाव जनु नगर रम्य चहुँ फेर॥ 
कौसल्यादि मातु सब मन अनंद अस होइ। 
आयउ प्रभु श्री अनुजजुत कहन चहत अब कोइ॥ 

भरत नयन भुज दच्छिन फरकत बारहिँ बार। 

जानि सगुन मन हरष अति लागे करन बिचार॥ 
रहेउ एक दिन अवधि अधारा । समुझत मन दुख भयउ अपारा॥ 
कारन कवन नाथ नहिं आयउ । जानि कुटिल किधौं मोहि बिसरायउ॥ 
अहह धन्य लछिमन बड़भागी । राम पदारबिंदु अनुरागी॥ 
कपटी कुटिल मोहि प्रभु चीन्हा । ताते नाथ संग नहिं लीन्हा॥ 
जौं करनी समुझै प्रभु मोरी । नहिं निस्तार कलप सत कोरी॥ 
जन अवगुन प्रभु मान न काऊ । दीन बंधु अति मृदुल सुभाऊ॥ 
मोरे जिये भरोस दूढ़ सोई । मिलिहहिँ राम सगुन सुभ होई॥ 
बीतें अवधि रहहिं जौ प्राना । अधम कवन जग मोहि समाना॥ 
दो०-राम बिरह सागर महे भरत मगन मन होत। 

बिप्र रूप धरि पवनसुत आइ गयउ जनु पोत॥ १ (क)॥ 


बैठे देखि कुसासन जटा मुकुट कुस गात। 
राम राम रघुपति जपत स्रवत नयन जलजात॥ १ (ख) ॥ 


देखत हनूमान अति हरषेउ। पुलक गात लोचन जल बरषेउ॥ 
मन महँ बहुत भाति सुख मानी । बोलेउ श्रवन सुधा सम बानी॥ 
जासु बिरह सोचहु दिन राती । रटहु निरंतर गुन गन पाँती॥ 
रघुकुल तिलक सुजन सुखदाता । आयउ कुसल देव मुनि त्राता॥ 
रिपु रन जीति सुजस सुर गावत । सीता सहित अनुज प्रभु आवत॥ 
सुनत बचन बिसरे सब दूखा । तृषावंत जिमि पाइ पियूषा॥ 
को तुम्ह तात कहाँ ते आए। मोहि परम प्रिय बचन सुनाए॥ 
मारुत सुत मैं कपि हनुमाना । नामु मोर सुनु कृपानिधाना॥ 
दीनबंधु रघुपति कर किंकर । सुनत भरत भेंटेउ उठि सादर॥ 
मिलत प्रेम नहिँ हृदये समाता । नयन स्त्रवत जल पुलकित गाता॥ 

कपि तव दरस सकल दुख बीते । मिले आजु मोहि राम पिरीते॥ 
बार बार बूझी कुसलाता । तो कहुँ देउँ काह सुनु भ्राता॥ 
एहि संदेस सरिस जग माहीं । करि बिचार देखेउँ कछु नाहीँ॥ 
नाहिन तात उरिन मैं तोही। अब प्रभु चरित सुनावहु मोही॥ 
तब हनुमंत नाइ पद माथा । कहे सकल रघुपति गुन गाथा॥ 
कहु कपि कबहुँ कृपाल गोसाई । सुमिरहिं मोहि दास की नाई॥ 
छं०-निज दास ज्यों रघुबंसभूषन कबहुँ मम सुमिरन कर्‌यो। 

सुनि भरत बचन बिनीत अति कपि पुलकि तन चरनन्हि पर्‌यो ॥ 

रघुबीर निज मुख जासु गुन गन कहत अग जग नाथ जो। 

काहे न होइ बिनीत परम पुनीत सदगुन सिंधु सो॥ 


दो०--राम प्रान प्रिय नाथ तुम्ह सत्य बचन मम तात। 
पुनि पुनि मिलत भरत सुनि हरष न हृदये समात॥ २ (क) ॥ 


सो०-- भरत चरन सिरु नाइ तुरित गयउ कपि राम पहिं। 
कही कुसल सब जाइ हरषि चलेउ प्रभु जान चढ़ि॥ २ (ख) ॥ 


हरषि भरत कोसलपुर आए । समाचार सब गुरहि सुनाए॥ 
पुनि मंदिर महँ बात जनाई। आवत नगर कुसल रघुराई॥ 
सुनत सकल जननीं उठि धाई । कहि प्रभु कुसल भरत समुझाई॥ 
समाचार पुरबासिन्ह पाए । नर अरु नारि हरषि सब धाए॥ 
दधि दुर्बा रोचन फल फूला । नव तुलसी दल मंगल मूला॥ 
भरि भरि हेम थार भामिनी । गावत चलि सिंधुरगामिनी॥ 
जे जैसेहिं तैसेहिं उठि धावहिं । बाल ब॒द्ध कहँ संग न लावहिं॥ 
एक एकन्ह कहँ बूझहिं भाई । तुम्ह देखे दयाल रघुराई॥ 
अवधपुरी प्रभु आवत जानी । भई सकल सोभा कै खानी॥ 
बहइ सुहावन त्रिबिध समीरा । भइ सरजू अति निर्मल नीरा॥ 

दो०--हरषित गुर परिजन अनुज भूसुर बृंद समेत। 
चले भरत मन प्रेम अति सन्मुख कुपानिकेत॥ ३ (क) ॥ 


बहुतक चढ़ी अटारिन्ह निरखहिं गगन बिमान। 
देखि मधुर सुर हरषित करहिं सुमंगल गान॥३ (ख)॥ 


राका ससि रघुपति पुर सिंधु देखि हरषान। 
बढ्यो कोलाहल करत जनु नारि तरंग समान॥ ३ (ग)॥ 


इहा भानुकुल कमल दिवाकर । कपिन्ह देखावत नगर मनोहर॥ 
सुनु कपीस अंगद लंकेसा । पावन पुरी रुचिर यह देसा॥ 
जद्यपि सब वैकुंठ बखाना । बेद पुरान बिदित जगु जाना॥ 
अवधपुरी सम प्रिय नहिं सोऊ । यह प्रसंग जानइ कोउ कोऊ॥ 
जन्मभूमि मम पुरी सुहावनि । उत्तर दिसि बह सरजू पावनि॥ 
जा मज्जन ते बिनहिँ प्रयासा । मम समीप नर पावहि बासा॥ 
अति प्रिय मोहि इहाँ के बासी । मम धामदा पुरी सुख रासी॥ 
हरषे सब कपि सुनि प्रभु बानी । धन्य अवध जो राम बखानी॥ 
दो०-आवत देखि लोग सब कृपासिंधु भगवान। 

नगर निकट प्रभु प्रेरेउ उतरेउ भूमि बिमान॥४ (क)॥ 


उतरि कहेउ प्रभु पुष्पकहि तुम्ह कुबेर पहिँ जाहु। 

प्रेरित राम चलेउ सो हरषु बिरहु अति ताहु॥४ (ख)॥ 
आए भरत संग सब लोगा । कुस तन श्रीरघुबीर बियोगा॥ 
बामदेब बसिष्ट मुनिनायक । देखे प्रभु महि धरि धनु सायक॥ 
धाइ धरे गुर चरन सरोरुह । अनुज सहित अति पुलक तनोरुह॥ 
भेटि कुसल बुझी मुनिराया। हमरें कुसल तुम्हारिहिं दाया॥ 
सकल द्विजन्ह मिलि नायउ माथा । धर्म धुरंधर रघुकुलनाथा॥ 

गहे भरत पुनि प्रभु पद पंकज । नमत जिन्हहि सुर मुनि संकर अज॥ 
परे भूमि नहिं उठत उठाए । बर करि कृपासिंधु उर लाए॥ 
स्यामल गात रोम भए ठाढ़े । नव राजीव नयन जल बाढ़े॥ 
छं०-राजीव लोचन स्रवत जल तन ललित पुलकावलि बनी। 
अति प्रेम हृदय लगाइ अनुजहि मिले प्रभु त्रिभुअन धनी॥ 
प्रभु मिलत अनुजहि सोह मो पहिं जाति नहिं उपमा कही। 
जनु प्रेम अरु सिंगार तनु धरि मिले बर सुषमा लही॥ 
बूझत कृपानिधि कुसल भरतहि बचन बेगि न आवई। 
सुनु सिवा सो सुख बचन मन ते भिन्न जान जो पावई॥ 
अब कुसल कौसलनाथ आरत जानि जन दरसन दियो। 
बूड़त बिरह बारीस कृपानिधान मोहि कर गहि लियो॥ 


दो०-पुनि प्रभु हरषि सत्रुहन भेटे हृदय लगाइ। 
लछिमन भरत मिले तब परम प्रेम दोउ भाइ॥५॥ 
भरतानुज लछिमन पुनि भेटे । दुसह बिरह संभव दुख मेटे॥ 
सीता चरन भरत सिरु नावा। अनुज समेत परम सुख पावा॥ 
प्रभु बिलोकि हरषे पुरबासी । जनित बियोग बिपति सब नासी॥ 
प्रमातर सब लोग निहारी । कोतुक कीन्ह कृपाल खरारी॥ 
अमित रूप प्रगटे तेहि काला । जथा जोग मिले सबहि कृपाला॥ 
कृपादृष्टि रघुबीर बिलोकी । किए सकल नर नारि बिसोको॥ 
छन महिं सबहि मिले भगवाना । उमा मरम यह काहुँ न जाना॥ 
एहि बिधि सबहि सुखी करि रामा । आगे चले सील गुन धामा॥ 
कौसल्यादि मातु सब धाई। निरखि बच्छ जनु धेनु लवाई॥ 
छ०--जनु धेनु बालक बच्छ तजि गृहँ चरन बन परबस गईं। 
दिन अंत पुर रुख स्रवत थन हुंकार करि धावत भई॥ 

अति प्रेम प्रभु सब मातु भेटीं बचन मृदु बहुबिधि कहे। 

गइ बिषम बिपति बियोगभव तिन्ह हरष सुख अगनित लहे॥ 
दो०--भेटेउ तनय सुमित्राँ राम चरन रति जानि। 

रामहि मिलत कैकई हृदये बहुत सकुचानि॥ ६ (क) ॥ 


लछिमन सब मातन्ह मिलि हरषे आसिष पाइ। 

कैकइ कहेँ पुनि पुनि मिले मन कर छोभु न जाइ॥ ६ (ख) ॥ 
सासुन्ह सबनि मिली बैदेही । चरनन्हि लागि हरषु अति तेही॥ 
देहि असीस बूझि कुसलाता । होइ अचल तुम्हार अहिवाता॥ 
सब रघुपति मुख कमल बिलोकहिं । मंगल जानि नयन जल रोकहिं॥ 
कनक थार आरती उतारहिं | बार बार प्रभु गात निहारहिं॥ 
नाना भाँति निछावरि करहीं । परमानंद हरष उर भरहीं॥ 
कौसल्या पुनि पुनि रघुबीरहि । चितवति कृपासिंधु रनधीरहि॥ 
हृदय बिचारति बारहिं बारा । कवन भाँति लंकापति मारा॥ 
अति सुकुमार जुगल मेरे बारे । निसिचर सुभट महाबल भारे॥ 


दो०-लछिमन अरु सीता सहित प्रभुहि बिलोकति मातु। 
परमानंद मगन मन पुनि पुनि पुलकित गातु॥७॥ 
लंकापति कपीस नल नीला । जामवंत अंगद सुभसीला॥ 
हनुमदादि सब बानर बीरा । धरे मनोहर मनुज सरीरा॥ 
भरत सनेह सील ब्रत नेमा । सादर सब बरनहिं अति प्रेमा॥ 
देखि नगरबासिन्ह कै रीती । सकल सराहहिँ प्रभु पद प्रीती॥ 
पुनि रघुपति सब सखा बोलाए । मुनि पद लागहु सकल सिखाए॥ 
गुर बसिष्ट कुलपूज्य हमारे । इन्ह की कृपा दनुज रन मारे॥ 
ए सब सखा सुनहु मुनि मेरे। भए समर सागर कहे बेरे॥ 
मम हित लागि जन्म इन्ह हारे । भरतहु ते मोहि अधिक पिआरे॥ 
सुनि प्रभु बचन मगन सब भए । निमिष निमिष उपजत सुख नए॥ 

दो०--कौसल्या के चरनन्हि पुनि तिन्ह नायउ माथ। 
आसिष दीन्हे हरषि तुम्ह प्रिय मम जिमि रघुनाथ ॥ ८ (क) ॥ 


सुमन बृष्टि नभ संकुल भवन चले सुखकंद। 

चढ़ी अटारिन्ह देखहिं नगर नारि नर बृंद॥८ (ख)॥ 
कंचन कलस बिचित्र सँवारे । सबहिं धरे सजि निज निज द्वारे॥ 
बंदनवार पताका केतू । सबन्हि बनाए मंगल हेतू॥ 
बीथीं सकल सुगंध सिंचाई । गजमनि रचि बहु चौक पुराई॥ 
नाना भाँति सुमंगल साजे । हरषि नगर निसान बहु बाजे॥ 
जहँ तहँ नारि निछावरि करहीं। देहि असीस हरष उर भरहीं॥ 
कंचन थार आरती नाना । जुबतीं सजे करहिं सुभ गाना॥ 
करहिं आरती आरतिहर कें । रघुकुल कमल बिपिन दिनकर कॅ ॥ 
पुर सोभा संपति कल्याना। निगम सेष सारदा बखाना॥ 
तेउ यह चरित देखि ठगि रहहीं । उमा तासु गुन नर किमि कहहीं॥ 


दो०-नारि कुमुदिनीं अवध सर रघुपति बिरह दिनेस। 

अस्त भएँ बिगसत भई निरखि राम राकेस॥९ (क)॥ 

होहिं सगुन सुभ बिबिधि बिधि बाजहिं गगन निसान। 

पुर नर नारि सनाथ करि भवन चले भगवान॥९ (ख)॥ 
प्रभु जानी कैकई लजानी। प्रथम तासु गृह गए भवानी॥ 
ताहि प्रबोधि बहुत सुख दीन्हा । पुनि निज भवन गवन हरि कीन्हा ॥ 
कृपासिंधु जब मंदिर गए । पुर नर नारि सुखी सब भए॥ 
गुर बसिष्ट द्विज लिए बुलाई । आजु सुघरी सुदिन समुदाई॥ 
सब द्विज देहु हरषि अनुसासन । रामचंद्र बैठहिं सिंघासन॥ 
मुनि बसिष्ट के बचन सुहाए । सुनत सकल विप्रन्ह अति भाए॥ 

कहहिं बचन मृदु बिप्र अनेका । जग अभिराम राम अभिषेका॥ 
अब मुनिबर बिलंब नहिं कीजै । महाराज कहँ तिलक करीजै॥ 
दो०-तब मुनि कहेउ सुमंत्र सन सुनत चलेउ हरषाइ। 

रथ अनेक बहु बाजि गज तुरत सँवारे जाइ॥ १० (क) ॥ 

जहँ तहँ धावन पठइ पुनि मंगल द्रब्य मगाइ। 

हरष समेत बसिष्ट पद पुनि सिरु नायउ आइ॥ १० (ख) ॥ 

नवाह्पारायण, आठवाँ विश्राम 

अवधपुरी अति रुचिर बनाई । देवन्ह सुमन बृष्टि झरि लाई॥ 
राम कहा सेवकन्ह बुलाई । प्रथम सखन्ह अन्हवावहु जाई॥ 
सुनत बचन जहे तहँ जन धाए । सुग्रीवादि तुरत अन्हवाए॥ 
पुनि करुनानिधि भस्तु हँकारे । निज कर राम जटा निरुआरे॥ 
अन्हवाए प्रभु तीनिउ भाई । भगत बछल कृपाल रघुराई॥ 
भरत भाग्य प्रभु कोमलताई । सेष कोटि सत सकहिँ न गाई॥ 
पुनि निज जटा राम बिबराए । गुर अनुसासन मागि नहाए॥ 
करि मज्जन प्रभु भूषन साजे । अंग अनंग देखि सत लाजे॥ 
दो०-सासुन्ह सादर जानकिहि मज्जन तुरत कराइ। 

दिब्य बसन बर भूषन अँग अंग सजे बनाइ॥११(क)॥ 

राम बाम दिसि सोभति रमा रूप गुन खानि। 

देखि मातु सब हरषीं जन्म सुफल निज जानि॥११(ख)॥ 

सुनु खगेस तेहि अवसर ब्रह्मा सिव मुनि बँद। 

चढि बिमान आए सब सुर देखन सुखकंद॥११(ग)॥ 


प्रभु बिलोकि मुनि मन अनुरागा । तुरत दिब्य सिंघासन मागा॥ 
रबि सम तेज सो बरनि न जाई । बैठे राम द्विजन्ह सिरु नाई॥ 
जनकसुता समेत रघुराई । पेखि प्रहरषे मुनि समुदाई॥ 

बेद मंत्र तब द्विजन्ह उचारे । नभ सुर मुनि जय जयति पुकारे॥ 
प्रथम तिलक बसिष्ट मुनि कीन्हा । पुनि सब बिप्रन्ह आयसु दीन्हा॥ 
सुत बिलोकि हरषीं महतारी । बार बार आरती उतारी॥ 
बिप्रन्ह दान बिबिधि बिधि दीन्हे। जाचक सकल अजाचक कोन्हे॥ 
सिंघासन पर त्रिभुअन साई । देखि सुरन्ह दुंदुभी बजाई॥ 
छं०-नभ दुंदुभीं बाजहिं बिपुल गंधर्न किंनर गावहीं। 
नाचहिं अपछरा बृंद परमानंद सुर मुनि -पावहीं॥ 
भरतादि अनुज बिभौषनांगद हनुमदादि समेत ते। 
गहेँ छत्र चामर ब्यजन धनु असि चर्म सक्ति निराजते॥ 
श्री सहित दिनकर बंस भूषन काम बहु छबि सोहई। 
नव अंबुधर बर गात अंबर पीत सुर मन मोहई॥ 
मुकुटांगदादि बिचित्र भूषन अंग अंगन्हि प्रति सजे। 
अंभोज नयन बिसाल उर भुज धन्य नर निरखंति जे॥ 


दो०-वह सोभा समाज सुख कहत न बनइ खगेस। 
बरनहिं सारद सेष श्रुति सो रस जान महेस॥ १२ (क) ॥ 


भिन्न भिन्न अस्तुति करि गए सुर निज निज धाम। 
बंदी बेष बेद तब आए जहाँ श्रीराम॥१२(ख)॥ 


प्रभु सर्बग्य कीन्ह अति आदर कुपानिधान। 

लखेउ न कहूँ मरम कछु लगे करन गुन गान॥ १२ (ग) ॥ 
छ०-जय सगुन निर्गुन रूप रूप अनूप भूप सिरोमने। 

दसकंधरादि प्रचंड निसिचर प्रबल खल भुजबल हने॥ 

अवतार नर संसार भार बिभंजि दारुन दुख दहे। 

जय प्रनतपाल दयाल प्रभु संजुक्त सक्ति नमामहे॥ 

तव बिषम माया बस सुरासुर नाग नर अग जग हरे। 
भव पंथ भ्रमत अमित दिवस निसि काल कर्म गुननि भरे॥ 
जे नाथ करि करुना बिलोके त्रिबिधि दुख ते निर्बहे। 
भव खेद छेदन दच्छ हम कहूँ रच्छ राम नमामहे॥ 
जे ग्यान मान बिमत्त तव भव हरनि भक्ति न आदरी। 
ते पाइ सुर दुर्लभ पदादपि परत हम देखत हरी॥ 
बिस्वास करि सब आस परिहरि दास तव जे होइ रहे। 
जपि नाम तव बिनु श्रम तरहिं भव नाथ सो समरामहे॥ 
जे चरन सिव अज पूज्य रज सुभ परसि मुनिपतिनी तरी । 
नख निर्गता मुनि बंदिता त्रैलोक पावनि सुरसरी॥ 
ध्वज कुलिस अंकुस कंज जुत बन फिरत कंटक किन लहे। 
पद कंज हंद मुकुंद राम रमेस नित्य भजामहे॥ 
अब्यक्तमूलमनादि तरु त्वच चारि निगमागम भने। 
षट कंध साखा पंच बीस अनेक पर्न सुमन घने॥ 
फल जुगल बिधि कटु मधुर बेलि अकेलि जेहि आश्रित रहे। 
पल्लवत फूलत नवल नित संसार बिटप नमामहे॥ 
जे ब्रह्म अजमद्वैतमनुभवगम्य मन पर ध्यावहीं। 
ते कहहुँ जानहुँ नाथ हम तव सगुन जस नित गावहीं॥ 
करुनायतन प्रभु सदगुनाकर देव यह बर मागहीं। 
मन बचन कर्म निकार तजि तव चरन हम अनुरागहीं॥ 


दो०-सब के देखत बेदन्ह बिनती कीन्हि उदार। 
अंतर्धान भए पुनि गए ब्रह्म आगार॥ १३ (क)॥ 


बैनतेय सुनु संभु तब आए जहँँ रघुबीर। 
बिनय करत गदगद गिरा पूरित पुलक सरीर॥ १३ (ख) ॥ 





| 

छं०-जय राम रमारमनं समनं । भवताप भयाकुल पाहि जनं। 
अवधेस सुरेस रमेस बिभो । सरनागत मागत पाहि प्रभो॥ 
दससीस बिनासन बीस भुजा । कृत दूरि महा महि भूरि रुजा। 
रजनीचर बंद पतंग रहे । सर पावक तेज प्रचंड दहे॥ 
महि मंडल मंडन चारुतरं । धृत सायक चाप निषंग बरं। 
मद मोह महा ममता रजनी । तम पुंज दिवाकर तेज अनी॥ 
मनजात किरात निपात किए । मृग लोग कुभोग सरेन हिए। 
हति नाथ अनाथनि पाहि हरे । बिषया बन पार्वेर भूलि परे॥ 
बहु रोग बियोगन्हि लोग हए । भवदंश्रि निरादर के फल ए। 
भव सिंधु अगाध परे नर ते । पद पंकज प्रेम न जे करते॥ 
अति दीन मलीन दुखी नितहीं । जिन्ह के पद पंकज प्रीति नहीं । 
अवलंब भवंत कथा जिन्ह कें । प्रिय संत अनंत सदा तिन्ह कें ॥ 
नहिं राग न लोभ न मान मदा । तिन्ह कें सम बैभव वा बिपदा। 
एहि ते तव सेवक होत मुदा । मुनि त्यागत जोग भरोस सदा॥ 
करिं प्रेम निरंतर नेम लिएँ । पद पंकज सेवत सुद्ध हिएँ। 
सम मानि निरादर आदरही । सब संत सुखी निचरंति मही ॥ 
मुनि मानस पंकज भृंग भजे । रघुबीर महा रनधीर अजे। 
तव नाम जपामि नमामि हरी । भव रोग महागद मान अरी॥ 
गुन सील कृपा परमायतनं । प्रनमामि निरंतर श्रीरमनं। 
रघुनंद निकंदय द्ंद्रघनं । महिपाल बिलोकय दीनजनं॥ 


दो०-बार बार बर मागउँ हरषि देहु श्रीरंग। 
पद सरोज अनपायनी भगति सदा सतसंग॥ १४ (क) ॥ 


बरनि उमापति राम गुन हरषि गए कैलास। 
तब प्रभु कपिन्ह दिवाए सब निधि सुखप्रद बास॥ १४ (ख) ॥ 

सुनु खगपति यह कथा पावनी । त्रिबिध ताप भव भय दावनी॥ 
महाराज कर सुभ अभिषेका । सुनत लहहिँ नर निरति बिबेका॥ 
जे सकाम नर सुनहि जे गावहिं । सुख संपति नाना बिधि पावहिं॥ 
सुर दुर्लभ सुख करि जग माहीं । अंतकाल रघुपति पुर जाहीं॥ 
सुनहिं बिमुक्त बिरत अरु बिषई । लहहिं भगति गति संपति नई॥ 
खगपति राम कथा मैं बरनी । स्वमति विलास त्रास दुख हरनी॥ 
बिरति बिबेक भगति दृढ़ करनी । मोह नदी कहें सुंदर तरनी॥ 
नित नव मंगल कोसलपुरी । हरषित रहहिं लोग सब कुरी॥ 
नित नइ प्रीति राम पद पंकज । सब कें जिन्हहि नमत सिव मुनि अज॥ 
मंगन बहु प्रकार पहिराए। द्विजन्ह दान नाना बिधि पाए॥ 
दो०-ब्रह्मानंदं मगन कपि सब कें प्रभु पद प्रीति। 

जात न जाने दिवस तिन्ह गए मास षट बीति॥ १५॥ 
बिसरे गृह सपनेहुँ सुधि नाहीं । जिमि परद्रोह संत मन माहां॥ 
तब रघुपति सब सखा बोलाए । आइ सबन्हि सादर सिरु नाए॥ 
परम प्रीति समीप बैठारे । भगत सुखद मृटु बचन उचारे॥ 
तुम्ह अति कीन्हि मोरि सेवकाई । मुख पर केहि बिधि करौं बड़ाई ॥ 
ताते मोहि तुम्ह अति प्रिय लागे । मम हित लागि भवन सुख त्यागे॥ 
अनुज राज संपति बेदेही । देह गेह परिवार सनेही॥ 
सब मम प्रिय नहिं तुम्हहि समाना । मृषा न कहउँ मोर यह बाना॥ 
सब कें प्रिय सेवक यह नीती । मोरे अधिक दास पर प्रीती॥ 
दो०-- अब गृह जाहु सखा सब भजेहु मोहि दृढ़ नेम। 

सदा सर्बगत सर्बहित जानि करेहु अति प्रेम॥१६॥ 
सुनि प्रभु बचन मगन सब भए । को हम कहाँ बिसरि तन गए॥ 
एकटक रहे जोरि कर आगे । सकहिं न कछु कहि अति अनुरागे॥ 

परम प्रेम तिन्ह कर प्रभु देखा । कहा बिबिधि बिधि ग्यान बिसेषा॥ 
प्रभु सन्मुख कछु कहन न पारहिं । पुनि पुनि चरन सरोज निहारहिं॥ 
तब प्रभु भूषन बसन मगाए। नाना रंग अनूप सुहाए॥ 
सुग्रीवहि प्रथमहिं पहिराए। बसन भरत निज हाथ बनाए॥ 
प्रभु प्रेरित लछिमन पहिराए । लंकापति रघुपति मन भाए॥ 
अंगद बैठ रहा नहिं डोला। प्रीति देखि प्रभु ताहि न बोला॥ 
दो०-जामवंत नीलादि सब पहिराए रघुनाथ। 

हियँ धरि राम रूप सब चले नाइ पद माथ॥ १७ (क) ॥ 


तब अंगद उठि नाइ सिरु सजल नयन कर जोरि। 
अति बिनीत बोलेउ बचन मनहुँ प्रेम रस बोरि॥ १७ (ख) ॥ 


सुनु सर्बग्य कृपा सुख सिंधो। दीन दयाकर आरत बंधो॥ 
मरती बेर नाथ मोहि बाली । गयउ तुम्हारेहि कोंछें घाली॥ 
असरन सरन बिरदु संभारी । मोहि जनि तजहु भगत हितकारी ॥ 
मोरें तुम्ह प्रभु गुर पितु माता । जाउँ कहाँ तजि पद जलजाता॥ 
तुम्हहि बिचारि कहहु नरनाहा । प्रभु तजि भवन काज मम काहा॥ 
बालक ग्यान बुद्धि बल हीना । राखहु सरन नाथ जन दीना॥ 
नीचि टहल गृह कै सब करिहउँ । पद पंकज बिलोकि भव तरिहउँ॥ 
अस कहि चरन परेउ प्रभु पाही । अब जनि नाथ कहहु गृह जाही॥ 
दो०-अंगद बचन बिनीत सुनि रघुपति करुना सींव। 

प्रभु उठाइ उर लायउ सजल नयन राजीव॥ १८ (क) ॥ 


निज उर माल बसन मनि बालितनय पहिराइ। 
बिदा कोन्हि भगवान तब बहु प्रकार समुझाइ॥ १८ (ख) ॥ 


भरत अनुज सौमित्रि समेता । पठवन चले भगत कृत चेता॥ 
अंगद हदये प्रेम नहिं थोरा । फिरिफिरिचितव राम कों ओरा॥ 

बार बार कर दंड प्रनामा । मन अस रहन कहहिं मोहि रामा॥ 
राम बिलोकनि बोलनि चलनी । सुमिरि सुमिरि सोचत हँसि मिलनी ॥ 
प्रभु रुख देखि बिनय बहु भाषी । चलेउ हृदये पद पंकज राखी॥ 
अति आदर सब कपि पहुँचाए । भाइन्ह सहित भरत पुनि आए॥ 
तब सुग्रीव चरन गहि नाना । भाँति बिनय कीन्हे हनुमाना॥ 
दिन दस करि रघुपति पद सेवा । पुनि तव चरन देखिहउँ देवा॥ 
पुन्य पुंज तुम्ह पवनकुमारा । सेवहु जाइ कृपा आगारा॥ 
अस कहि कपि सब चले तुरंता । अंगद कहइ सुनहु हनुमंता॥ 
दो०-कहेहु दंडवत प्रभु सैं तुम्हहि कहउँ कर जोरि। 

बार बार रघुनायकहि सुरति कराएहु मोरि॥ १९ (क) ॥ 


अस कहि चलेउ बालिसुत फिरि आयउ हनुमंत । 
तासु प्रीति प्रभु सन कही मगन भए भगवंत॥ १९ (ख)॥ 


कुलिसहु चाहि कठोर अति कोमल कुसुमहु चाहि । 
चित्त खगेस राम कर समुझि परइ कहु काहि॥ १९ (ग) ॥ 


पुनि कृपाल लियो बोलि निषादा । दीन्हे भूषन बसन प्रसादा॥ 
जाहु भवन मम सुमिरन करेहू । मन क्रम बचन धर्म अनुसरेह्‌॥ 
तुम्ह मम सखा भरत सम भ्राता । सदा रहेहु पुर आवत जाता॥ 
बचन सुनत उपजा सुख भारी । परेड चरन भरि लोचन बारी॥ 
चरन नलिन उर धरि गृह आवा । प्रभु सुभाउ परिजनन्हि सुनावा॥ 
रघुपति चरित देखि पुरबासी । पुनि पुनि कहहिं धन्य सुखरासी॥ 
राम राज बैठे त्रैलोका। हरषित भए गए सब सोका॥ 
बयरु न कर काहू सन कोई । राम प्रताप बिषमता खोई॥ 


दो०-बरनाश्रम निज निज धरम निरत बेद पथ लोग। 
चलहिं सदा पावहि सुखहि नहिं भय सोक न रोग॥२०॥ 

दैहिक दैविक भौतिक तापा । राम राज नहिं काहुहि ब्यापा॥ 
सब नर करहिं परस्पर प्रीती । चलहिं स्वधर्म निरत श्रुति नीती॥ 
चारिउ चरन धर्म जग माहीं । पूरि रहा सपनेहुँ अध नाहीं॥ 
राम भगति रत नर अरु नारी । सकल परम गति के अधिकारी॥ 
अल्पमृत्यु नहिं कवनिउ पीरा । सब सुंदर सब विरुज सरीरा॥ 
नहिं दरिद्र कोउ दुखी न दीना । नहिं कोउ अबुध न लच्छन हीना॥ 
सब निद॑भ धर्मत पुनी। नर अरु नारि चतुर सब गुनी॥ 
सब गुनग्य पंडित सब ग्यानी । सब कृतग्य नहिं कपट सयानी॥ 


दो०-राम राज नभगेस सुनु सचराचर जग माहिं। 
काल कर्म सुभाव गुन कृत दुख काहुहि नाहिं॥२१॥ 


भूमि सस सागर मेखला। एक भूप रघुपति कोसला॥ 
भुअन अनेक रोम प्रति जासू । यह प्रभुता कछु बहुत न तासू॥ 
सो महिमा समुझत प्रभु केरी । यह बरनत हीनता घनेरी॥ 
सोउ महिमा खगेस जिन्ह जानी । फिरि एहिं चरित तिन्हहुँ रति मानी॥ 
सोउ जाने कर फल यह लीला । कहहिं महा मुनिबर दमसीला॥ 
राम राज कर सुख संपदा | बरनि न सकइ फनीस सारदा॥ 
सब उदार सब पर उपकारी । बिप्र चरन सेवक नर नारी॥ 
एकनारि ब्रत रत सब झारी । ते मन बच क्रम पति हितकारी ॥ 
दो०-- दंड जतिन्ह कर भेद जहाँ नर्तक नृत्य समाज। 
जीतहु मनहि सुनि अस रामचंद्र कें राज॥२२॥ 
फूलहिं फरहिं सदा तरु कानन । रहहिं एक सँग गज पंचानन॥ 
खग मृग सहज बयरु बिसराई । सबन्हि परस्पर प्रीति बढ़ाई॥ 
कूजर्हि खग मृग नाना बंदा । अभय चरहिं बन करहिं अनंदा॥ 
सीतल सुरभि पवन बह मंदा । गुंजत अलि लै चलि मकरंदा॥ 

लता बिटप मागें मधु चवहीं । मनभावतो धेनु पय स्त्रवहीं॥ 
ससि संपन्न सदा रह धरनी। त्रेताँ भइ कृतजुग कै करनी॥ 
प्रगटीं गिरिन्ह बिबिधि मनि खानी । जगदातमा भूप जग जानी॥ 
सरिता सकल बहहिं बर बारी । सीतल अमल स्वाद सुखकारी॥ 
सागर निज मरजादाँ रहहीं । डारहिँ रत्न तटन्हि नर लहहीं॥ 
सरसिज संकुल सकल तड़ागा । अति प्रसन्न दस दिसा बिभागा॥ 
दो०--बिधु महि पूर मयूखन्हि रबि तप जेतनेहि काज। 

मागें बारिद देहिं जल रामचंद्र कें राज॥२३॥ 
कोटिन्ह बाजिमेध प्रभु कीन्हे । दान अनेक द्विजन्ह कहूँ दीन्हे॥ 
श्रुति पथ पालक धर्म धुरंधर गुनातीत अरु भोग पुरंदर॥ 
पति अनुकूल सदा रह सीता । सोभा खानि सुसील बिनीता॥ 
जानति कृपासिंधु प्रभुताई । सेवति चरन कमल मन लाई॥ 
जद्यपि गृहे सेवक सेवकिनी । बिपुल सदा सेवा बिधि गुनी॥ 
निज कर गृह परिचरजा करई । रामचंद्र आयसु अनुसरई॥ 
जेहि बिधि कृपासिंधु सुख मानइ । सोइ कर श्री सेवा बिधि जानइ॥ 
कौसल्यादि सासु गृह माहीं । सेवइ सबन्हि मान मद नाहीं॥ 
उमा रमा ब्रह्मादि बंदिता। जगदंबा संततमनिंदिता ॥ 
दो०-जासु कृपा कटाच्छु सुर चाहत चितव न सोइ। 

राम पदारबिंद रति करति सुभावहि खोइ॥२४॥ 
सेबहिं सानकूल सब भाई । राम चरन रति अति अधिकाई॥ 
प्रभु मुख कमल बिलोकत रहहीं । कबहुँ कृपाल हमहि कछु कहहीं॥ 
राम करहिं भ्रातन्ह पर प्रीती । नाना भाति सिखावहिं नीती॥ 
हरषित रहहिं नगर के लोगा। करहिं सकल सुर दुर्लभ भोगा॥ 
अहनिसि बिधिहि मनावत रहहीँ । श्रीरघुबीर चरन रति चहहीं॥ 

दुइ सुत सुंदर सीताँ जाए । लव कुस बेद पुरानन्ह गाए॥ 
दोउ बिजई बिनई गुन मंदिर । हरि प्रतिबिंब मनहुँ अति सुंदर॥ 
दुइ दुइ सुत सब भ्रातन्ह केरे। भए रूप गुन सील घनेरे॥ 
दो०-ग्यान गिरा गोतीत अज माया मन गुन पार। 
सोइ सच्चिदानंद घन कर नर चरित उदार॥२५॥ 


प्रातकाल सरऊ करि मजन । बैठहिं सभा संग द्विज सज्जन॥ 
बेद पुरान बसिष्ट बखानहिं । सुनहि राम जद्यपि सब जानहिं॥ 
अनुजन्ह संजुत भोजन करहीं । देखि सकल जननीं सुख भरहीं॥ 
भरत सत्रुन दोनउ भाई । सहित पवनसुत उपबन जाई॥ 
बूझहिं बैठि राम गुन गाहा । कह हनुमान सुमति अवगाहा॥ 
सुनत बिमल गुन अति सुख पावहिं । बहुरि बहुरि करि बिनय कहावहिं॥ 
सब कें गृह गृह होहिं पुराना । रामचरित पावन बिधि नाना॥ 
नर अरु नारि राम गुन गानहिं । करहिं दिवस निसि जात न जानहिं॥ 


दो०- अवधपुरी बासिन्ह कर सुख संपदा समाज। 
सहस सेष नहिं कहि सकहिं जहाँ नृप राम बिराज॥ २६॥ 


नारदादि सनकादि मुनीसा । दरसन लागि कोसलाधीसा॥ 
दिन प्रति सकल अजोध्या आवहिं । देखि नगरु बिरागु बिसरावहिं॥ 
जातरूप मनि रचित अटारी । नाना रंग रुचिर गच ढारीं॥ 
पुर चहुँ पास कोट अति सुंदर । रचे कँगूरा रंग रंग बर॥ 
नव ग्रह निकर अनीक बनाई । जनु घेरी अमरावति आई॥ 
महि बहु रंग रचित गच कांचा । जो बिलोकि मुनिबर मन नाचा॥ 
धवल धाम ऊपर नभ चुंबत । कलस मनहुँरबि ससि दुति निंदत॥ 
बहु मनि रचित झरोखा भ्राजहिं । गृह गृह प्रति मनि दीप बिराजहिं॥ 

छं०- मनि दीप राजहिं भवन भ्राजहिं देहरी निद्रुम रची। 
| मनि खंभ भीति निरंचि बिरची कनक मनि मरकत खची॥ 

सुंदर मनोहर मंदिरायत अजिर रुचिर फटिक रचे। 
प्रति द्वार द्वार कपाट पुरट बनाइ बहु बग्रन्हि खचे॥ 


दो०--चारु चित्रसाला गृह गृह प्रति लिखे बनाइ। 
राम चरित जे निरख मुनि ते मन लेहिँ चोराइ॥ २७॥ 


सुमन बाटिका सबहिं लगाई । बिबिध भाँति करि जतन बनाई ॥ 
लता ललित बहु जाति सुहाई । फूलहिं सदा बसंत कि नाई॥ 
गुंजत मधुकर मुखर मनोहर । मारुत त्रिबिधि सदा बह सुंदर॥ 
नाना खग बालकन्हि जिआए । बोलत मधुर उड़ात सुहाए॥ 
मोर हंस सारस पारावत । भवननि पर सोभा अति पावत॥ 
जहेँ तहेँ देखहिं निज परिछाहीं । बहु बिधि कूजहिं नृत्य कराहां॥ 
सुक सारिका पढ़ावरहि बालक । कहहु राम रघुपति जनपालक॥ 
राज दुआर सकल बिधि चारू । बीथीं चौहट रुचिर बजारू॥ 
छं०- बाजार रुचिर न बनइ बरनत बस्तु बिनु गथ पाइए। 

जहँ भूप रमानिवास तहँ को संपदा किमि गाइए॥ 

बैठे बजाज सराफ बनिक अनेक मनहुँ कुबेर ते। 

सब सुखी सब सच्चरित सुंदर नारि नर सिसु जरठ जे॥ 


दो०-उत्तर दिसि सरजू बह निर्मल जल गंभीर। 

बाँधे घाट मनोहर स्वल्प पंक नहिं तीर॥२८॥ 
दूरि फराक रुचिर सो घाटा । जहे जल पिअहिँ बाजि गज ठाटा॥ 
पनिघट परम मनोहर नाना । तहाँ न पुरुष करहि अस्नाना॥ 
राजघाट सब बिधि सुंदर बर । मज्जहिं तहाँ बरन चारिउ नर॥ 
तीर तीर देवन्ह के मंदिर | चहुँ दिसि तिन्ह के उपबन सुंदर॥ 
कहुँ कहूँ सरिता तीर उदासी । बसहिं ग्यान रत मुनि संन्यासी ॥ 
तीर तीर तुलसिका सुहाई । बृंद बंद बहु मुनिन्ह लगाई॥ 

पुर सोभा कछु बरनि न जाई । बाहेर नगर परम रुचिराई॥ 
देखत पुरी अखिल अघ भागा । बन उपबन बापिका तड़ागा॥ 
छं०-बापी तड़ाग अनूप कूप मनोहरायत सोहहीं। 
सोपान सुंदर नीर निर्मल देखि सुर मुनि मोहहीं॥ 
बहु रंग कंज अनेक खग कूजहिं मधुप गुंजारहीं। 
आराम रम्य पिकादि खग रव जनु पथिक हंकारहीं॥ 
दो०-रमानाथ जहँ राजा सो पुर बरनि कि जाइ। 
अनिमादिक सुख संपदा रहीं अवध सब छाइ॥२९॥ 
जहँ तहँँ नर रघुपति गुन गावहिं । बैठि परसपर इहह सिखावहिं॥ 
भजहु प्रनत प्रतिपालक रामहि । सोभा सील रूप गुन धामहि॥ 
जलज बिलोचन स्यामल गातहि । पलक नयन इव सेवक त्रातहि॥ 
धृत सर रुचिर चाप तूनीरहि। संत कंज बन रबि रनधीरहि॥ 
काल कराल ब्याल खगराजहि । नमत राम अकाम ममता जहि॥ 
लोभ मोह मृगजूथ किरातहि । मनसिज करि हरि जन सुखदातहि॥ 
संसय सोक निबिड तम भानुहि । दनुज गहन घन दहन कृसानुहि॥ 
जनकसुता समेत रघुबीरहि । कस न भजहु भंजन भव भीरहि॥ 
बहु बासना मसक हिम रासिहि । सदा एकरस अज अबिनासिहि॥ 
मुनि रंजन भंजन महि भारहि। तुलसिदास के प्रभुहि उदारहि॥ 
दो०-एहि बिधि नगर नारि नर करहिं राम गुन गान। 
सानुकूल सब पर रहहिं संतत कृपानिधान॥३०॥ 
जब ते राम प्रताप खगेसा । उदित भयउ अति प्रबल दिनेसा॥ 
पूरि प्रकास रहेउ तिहुँ लोका । बहुतेन्ह सुख बहुतन मन सौका॥ 
जिन्हहि सोक ते कहउँ बखानी । प्रथम अविद्या निसा नसानी॥ 
अघ उलूक जहँँ तहाँ लुकाने । काम क्रोध कैरव सकुचाने॥ 

बिबिध कर्म गुन काल सुभाऊ । ए चकोर सुख लहहिं न काऊ॥ 
मत्सर मान मोह मद चोरा । इन्ह कर हुनर न कवनिहुँ ओरा॥ 
धरम तड़ाग ग्यान विग्याना । ए पंकज निकसे निधि नाना॥ 
सुख संतोष बिराग बिबेका । बिगत सोक ए कोक अनेका॥ 


दो०-यह प्रताप रबि जाक उर जन करइ प्रकास। 
पछिले बाढ़हिं प्रथम जे कहे ते पावहिं नास॥३१॥ 


भ्रातन्ह सहित रामु एक बारा । संग परम प्रिय पवनकुमारा॥ 
सुंदर उपबन देखन गए । सब तरु कुसुमित पल्लव नए॥ 
जानि समय सनकादिक आए । तेज पुंज गुन सील सुहाए॥ 
ब्रह्मानंद सदा लयलीना । देखत बालक बहुकालीना॥ 
रूप धरें जनु चारिउ बेदा। समदरसी मुनि बिगत बिभेदा॥ 
आसा बसन व्यसन यह तिन्हहीं । रघुपति चरित होइ तहँ सुनहीं॥ 
तहाँ रहे सनकादि भवानी । जहेँ घटसंभव मुनिबर ग्यानी॥ 
राम कथा मुनिबर बहु बरनी । ग्यान जोनि पावक जिमि अरनी॥ 


दो०-देखि राम मुनि आवत हरषि दंडवत कीन्ह। 
स्वागत पूँछि पीत पट प्रभु बैठन कहाँ दीन्ह॥३२॥ 


कीन्ह दंडवत तीनिउँ भाई । सहित पवनसुत सुख अधिकाई॥ 
मुनि रघुपति छबि अतुल निलोकी । भए मगन मन सके न रोकी॥ 
स्यामल गात सरोरुह लोचन । सुंदरता मंदिर भव मोचन॥ 
एकटक रहे निमेष न लावहिँ । प्रभु कर जोरें सीस नवावहिँ॥ 
तिन्ह कै दसा देखि रघुबीरा । स्त्रवत नयन जल पुलक सरीरा॥ 
कर गहि प्रभु मुनिबर बैठारे । परम मनोहर बचन उचारे॥ 
आजु धन्य मैं सुनहु मुनीसा । तुम्हें दरस जाहि अघ खीसा॥ 
बड़े भाग पाइब सतसंगा। बिनहिं प्रयास होहि भव भंगा॥ 

दो०-संत संग अपबर्ग कर कामी भव कर पंथ। 
कहहिं संत कबि कोबिद श्रुति पुरान सदग्रंथ॥ ३२ ॥ 
सुनि प्रभु बचन हरषि मुनि चारी । पुलकित तन अस्तुति अनुसारी॥ 
जय भगवंत अनंत अनामय । अनघ अनेक एक करुनामय॥ 
जय निर्गुन जय जय गुन सागर । सुख मंदिर सुंदर अति नागर॥ 
जय इंदिरा रमन जय भूधर । अनुपम अज अनादि सोभाकर॥ 
ग्यान निधान अमान मानप्रद । पावन सुजस पुरान बेद बद॥ 
तग्य कृतग्य अग्यता भंजन । नाम अनेक अनाम निरंजन॥ 
सर्ब सर्बगत सर्ब उरालय । बससि सदा हम कहुँ परिपालय॥ 
द्द बिपति भव फंद बिभंजय । हृदि बसि राम काम मद गंजय॥ 


दो०-परमानंद कृपायतन मन परिपूरन काम। 
प्रेम भगति अनपायनी देहु हमहि श्ीराम॥३४॥ 


देहु भगति रघुपति अति पावनि । त्रिबिधि ताप भव दाप नसावनि॥ 
प्रनत काम सुरधेनु कलपतरु । होइ प्रसन्न दीजै प्रभु यह बरु॥ 
भव वारिधि कुंभज रघुनायक । सेवत सुलभ सकल सुख दायक ॥ 
मन संभव दारुन दुख दारय । दीनबंधु समता निस्तारय॥ 
आस त्रास इरिषादि निवारक । बिनय बिबेक बिरति बिस्तारक ॥ 
भूप मौलि मनि मंडन धरनी । देहि भगति संसृति सरि तरनी॥ 
मुनि मन मानस हंस निरंतर । चरन कमल बंदित अज संकर॥ 
रघुकुल केतु सेतु श्रुति रच्छक । काल करम सुभाउ गुन भच्छक॥ 
तारन तरन हरन सब दूषन । तुलसिदास प्रभु त्रिभुवन भूषन॥ 


दो०-बार बार अस्तुति करि प्रेम सहित सिरु नाइ। 
ब्रह्म भवन सनकादि गे अति अभीष्ट बर पाइ॥३५॥ 

सनकादिक बिधि लोक सिधाए । भ्रातन्ह राम चरन सिर नाए॥ 
पूछत प्रभुहि सकल सकुचाहीं । चितवहि सब मारुतसुत पाहीं॥ 
सुनी चहहिँ प्रभु मुख के बानी । जो सुनि होइ सकल भ्रम हानी॥ 
अंतरजामी प्रभु सभ जाना । बूझत कहहु काह हनुमाना॥ 
जोरि पानि कह तब हनुमंता । सुनहु दीनदयाल भगवंता॥ 
नाथ भरत कछु पूँछन चहहीं । प्रस्न करत मन सकुचत अहहीं॥ 
तुम्ह जानहु कपि मोर सुभाऊ । भरतहि मोहि कछु अंतर काऊ॥ 
सुनि प्रभु बचन भरत गहे चरना । सुनहु नाथ प्रनतारति हरना॥ 
दो०-नाथ न मोहि संदेह कछु सपनेहुँ सोक न मोह। 
केवल कृपा तुम्हारिंहि कृपानंद संदोह॥ ३६॥ 
करउँ कृपानिधि एक ढिठाई। मैं सेवक तुम्ह जन सुखदाई॥ 
संतन्ह कै महिमा रघुराई । बहु बिधि बेद पुरानन्ह गाई॥ 
श्रीमुख तुम्ह पुनि कीन्हि बड़ाई । तिन्ह पर प्रभुहि प्रीति अधिकाई॥ 
सुना चहउं प्रभु तिन्ह कर लच्छन । कृपासिंधु गुन ग्यान बिचच्छन॥ 
संत असंत भेद बिलगाई । प्रनतपाल मोहि कहहु बुझाई॥ 
संतन्ह के लच्छन सुनु भ्राता । अगनित श्रुति पुरान बिख्याता॥ 
संत असंतन्हि कै असि करनी । जिमि कुठार चंदन आचरनी॥ 
काटइ परसु मलय सुनु भाई । निज गुन देइ सुगंध बसाई॥ 
दो०-ताते सुर सीसन्ह चढ़त जग बल्लभ श्रीख्रंड। 
अनल दाहि पीटत घनहिं परसु बदन यह दंड॥ ३७॥ 
बिषय अलंपट सील गुनाकर । पर दुख दुख सुख सुख देखे पर॥ 
सम अभूतरिपु बिमद बिरागी । लोभामरष हरष भय त्यागी॥ 
कोमलचित दीनन्ह पर दाया । मन बच क्रम मम भगति अमाया ॥ 
सबहि मानप्रद आपु अमानी । भरत प्रान सम मम ते प्रानी॥ 
बिगत काम मम नाम परायन । सांति बिरति बिनती मुदितायन॥ 

सीतलता सरलता मयत्री । द्विज पद प्रीति धर्म जनयत्री॥ 
ए सब लच्छन बसहिं जासु उर । जानेहु तात संत संतत फुर॥ 
सम दम नियम नीति नहिं डोलहिँ । परुष बचन कबहूँ नहिं बोलहिं॥ 
दो०-निंदा अस्तुति उभय सम ममता मम पद कंज। 

ते सज्जन मम प्रानप्रिय गुन मंदिर सुख पुंज॥३८॥ 
सुनहु असंतन्ह केर सुभाऊ। भूलेहुँ संगति करिअ न काऊ॥ 
तिन्ह कर संग सदा दुखदाई । जिमि कपिलहि घालइ हरहाई॥ 
खलन्ह हदय अति ताप बिसेषी । जरहिं सदा पर संपति देखी॥ 
जहँ कहुँ निंदा सुनहिं पराई । हरषहिं मनहुँ परी निधि पाई॥ 
काम क्रोध मद लोभ परायन । निर्दय कपटी कुटिल मलायन॥ 
बयरु अकारन सब काहू सों । जो कर हित अनहित ताहू सों॥ 
झूठइ लेना झूठइ देना । झूठइ भोजन झूठ चबेना॥ 
बोलहिं मधुर बचन जिमि मोरा । खाइ महा अहि हृदय कठोरा॥ 
दो०-पर द्रोही पर दार रत पर धन पर अपबाद। 

ते नर पावर पापमय देह धरें मनुजाद॥३९॥ 


लोभइ ओढन लोभइ डासन । सिस्नोदर पर जमपुर त्रास न॥ 
काहू को जौ सुनहिं बड़ाई। स्वास लेहिं जनु जूड़ी आई॥ 
जब काहू कै देखहिं बिपती । सुखी भए मानहुँ जग नृपती॥ 
स्वाथ रत परिवार बिरोधी । लंपट काम लोभ अति क्रोधी॥ 
मातु पिता गुर बिप्र न मानहिं। आपु गए अरु घालहिं आनहिं॥ 
करहि मोह बस द्रोह परावा । संत संग हरि कथा न भावा॥ 
अवगुन _ सिंधु मंदमति कामी । बेद बिदूषक परधन स्वामी॥ 
बिप्र द्रोह पर द्रोह बिसेषा | दंभ कपट जियँ धरें सुबेषा॥ 
दो०-एऐसे अधम मनुज खल कृतजुग त्रेता नाहिं। 

द्वापर कछुक बृंद बहु होइहहिं कलिजुग माहिं॥ ४०॥ 

पर हित सरिस धर्म नहिं भाई । पर पीड़ा सम नहिं अधमाई॥ 
निर्नय सकल पुरान बेद कर । कहेउँ तात जानहिं कोबिद नर॥ 
नर सरीर धरि जे पर पीरा । करहिँ ते सहहिँ महा भव भीरा॥ 
करहिँ मोह बस नर अघ नाना । स्वारथ रत परलोक नसाना॥ 
कालरूप तिन्ह कहे मैं भ्राता । सुभ अरु असुभ कर्म फल दाता॥ 
अस बिचारि जे परम सयाने । भजहिं मोहि संसृत दुख जाने॥ 
त्यागहि कर्म सुभासुभ दायक । भजहिं मोहि सुर नर मुनि नायक ॥ 
संत असंतन्ह के गुन भाषे। तेन परहिं भव जिन्ह लखि राखे॥ 
दो०-सुनहु तात माया कृत गुन अरु दोष अनेक। 

गुन यह उभय न देखिअहिं देखिअ सो अबिबेक॥ ४१॥ 
श्रीमुख बचन सुनत सब भाई । हरषे प्रेम न हदये समाई॥ 
करहिं बिनय अति बारहिं बारा | हनूमान हियें हरष अपारा॥ 
पुनि रघुपति निज मंदिर गए । एहि बिधि चरित करत नित नए॥ 
बार बार नारद मुनि आवहिं । चरित पुनीत राम के गावहि॥ 
नित नव चरित देखि मुनि जाहीं । ब्रालोक सब कथा कहाहीं॥ 
सुनि बिरंचि अतिसय सुख मानहिं । पुनि पुनि तात करहु गुन गानहि॥ 
सनकादिक नारदहि सराहहिँ । जद्यापि ब्रह्म निरत मुनि आहरहि॥ ` 
सुनि गुन गान समाधि बिसारी । सादर सुनहि परम अधिकारी॥ 
दो०- जीवनमुक्त ब्रह्मपर चरित सुनहि तजि ध्यान। 

जे हरि कथाँ न करहिं रति तिन्ह के हिय पाषान॥ ४२॥ 
एक बार रघुनाथ बोलाए । गुर द्विज पुरबासी सब आए॥ 
बैठे गुर मुनि अरु द्विज सज्जन । बोले बचन भगत भव भंजन॥ 
सुनहु सकल पुरजन मम बानी । कहउँ न कछु ममता उर आनी॥ 
नहिं अनीति नहिं कछु प्रभुताई । सुनहु करहु जो तुम्हहि सोहाई॥ 

सोइ सेवक प्रियतम मम सोई । मम अनुसासन माने जोई॥ 
जौं अनीति कछु भाषौं भाई । तौ मोहि बरजहु भय बिसराई॥ 
बड़े भाग मानुष तनु पावा | सुर दुर्लभ सब ग्रंथन्हि गावा॥ 
साधन धाम मोच्छ कर द्वारा । पाइ न जेहि परलोक सँवारा॥ 
दो०-सो परत्र दुख पावइ सिर धुनि धुनि पछिताइ। 
कालहि कर्महि ईस्वरहि मिथ्या दोस लगाइ॥४३॥ 


एहि तन कर फल बिषय न भाई । स्वर्गउ स्वल्प अंत दुखदाई॥ 
नर तनु पाइ बिषयँ मन देहीं । पलटि सुधा ते सठ बिष लेहीं॥ 
ताहि कबहुँ भल कहइ न कोई । गुंजा ग्रहह परस मनि खोई॥ 
आकर चारि लच्छ चौरासी । जोनि भ्रमत यह जिव अबरिनासी॥ 
फिरत सदा माया कर प्रेरा। काल कर्म सुभाव गुन घेरा॥ 
कबहुँक करि करुना नर देही। देत ईस बिनु हेतु सनेही॥ 
नर तनु भव बारिधि कहुँ बेरो सन्मुख मरुत अनुग्रह मेरो॥ 
करनधार सदगुर दृढ़ नावा । दुर्लभ साज सुलभ करि पावा॥ 


दो०-जो न तरै भव सागर नर समाज अस पाइ। 

सो कृत निंदक मंदमति आत्माहन गति जाइ॥४४॥ 
जौं परलोक इहाूँ सुख चहहू । सुनि मम बचन हृदयँ दृढ़ गहहू॥ 
सुलभ सुखद मारग यह भाई । भगति मोरि पुरान श्रुति गाई॥ 
ग्यान अगम प्रत्यूह अनेका । साधन कठिन न मन कहुँ टेका ॥ 
करत कष्ट बहु पावइ कोऊ । भक्ति हीन मोहि प्रिय नहिं सोऊ॥ 
भक्ति सुतंत्र सकल सुख खानी । बिनु सतसंग न पावहि प्रानी॥ 
पुन्य पुंज बिनु मिलहि न संता । सतसंगति संसृति कर अंता॥ 
पुन्य एक जग महुँ नहिं दूजा । मन क्रम बचन बिप्र पद पूजा॥ 
सानुकूल तेहि पर मुनि देवा । जो तजि कपटु करइ द्विज सेवा॥ 

दो०--औरउ एक गुपुत मत सबहि कहउँ कर जोरि। 
संकर भजन बिना नर भगति न पावइ मोरि॥४५॥ 
कहहु भगति पथ कवन प्रयासा । जोग न मख जप तप उपवासा ॥ 
सरल सुभाव न मन कुटिलाई । जथा लाभ संतोष सदाई॥ 
मोर दास कहाइ नर आसा । करइ तौ कहहु कहा बिस्वासा ॥ 
बहुत कहउँ का कथा बढ़ाई। एहि आचरन बस्य मैं भाई॥ 
बैर न विग्रह आस न त्रासा । सुखमय ताहि सदा सब आसा॥ 
अनारंभ अनिकेत अमानी । अनघ अरोष दच्छ बिग्यानी॥ 
प्रीति सदा सज्जन संसर्गा । तून सम बिषय स्वर्ग अपबर्गा॥ 
भगति पच्छ हठ नहिं सठताई। दुष्ट तर्क सब दूरि बहाई॥ 


दो०-मम गुन ग्राम नाम रत गत ममता मद मोह। 
ता कर सुख सोइ जानः परानंद संदोह॥४६॥ 


सुनत सुधासम बचन राम के। गहे सबनि पद कृपाधाम के॥ 
जननि जनक गुर बंधु हमारे । कृपा निधान प्रान ते प्यारे॥ 
तनु धनु धाम राम हितकारी । सब बिधि तुम्ह प्रनतारति हारी ॥ 
असि सिख तुम्ह बिनु देइ न कोऊ । मातु पिता स्वारथ रत ओऊ॥ 
हेतु रहित जग जुग उपकारी । तुम्ह तुम्हार सेवक असुरारी॥ 
स्वारथ मीत सकल जग माहीं । सपनेहुँ प्रभु परमारथ नाहीं॥ 
सब के बचन प्रेम रस साने । सुनि रघुनाथ हृदये हरषाने॥ 
निज निज गृह गए आयसु पाई । बरनत प्रभु बतकही सुहाई॥ 
दो०-उमा अवधबासी नर नारि कृतार्थ रूप। 

ब्रह्म सच्चिदानंद घन रघुनायक जह भूप॥४७॥ 
एक बार बसिष्ट मुनि आए । जहाँ राम सुखधाम सुहाए॥ 
अति आदर रघुनायक कीन्हा । पद पखारि पादोदक लीन्हा॥ 

राम सुनहु मुनि कह कर जोरी । कृपासिंधु बिनती कछु मोरी॥ 
देखि देखि आचरन तुम्हारा । होत मोह मम हृदय अपारा॥ 
महिमा अमिति बेद नहिँ जाना । मैं केहि भाँति कहउँ भगवाना॥ 
उपरोहित्य कर्म अति मंदा । बेद पुरान सुमृति कर निंदा॥ 
जब न लेउँ मैं तब बिधि मोही । कहा लाभ आगें सुत तोही॥ 
परमातमा ब्रह्म नर रूपा । होइहि रघुकुल भूषन भूपा॥ 
दो०--तब मैं हृदयँ बिचारा जोग जग्य ब्रत दान। 

जा कहुँ करिअ सो पैहउँ धर्म न एहि सम आन॥४८॥ 
जप तप नियम जोग निज धर्मा । श्रुति संभव नाना सुभ कर्मा॥ 
ग्यान दया दम तीरथ मज्जन । जहँ लगि धर्म कहत श्रुति सज्जन ॥ 
आगम निगम पुरान अनेका । पढ़े सुने कर फल प्रभु एका॥ 
तव पद पंकज प्रीति निरंतर । सब साधन कर यह फल सुंदर॥ 
छूटइ मल कि मलहि के धोएँ। घृत कि पाव कोइ बारि बिलोएं॥ 
प्रेम भगति जल बिनु रघुराई । अभिअंतर मल कबहुँ न जाई॥ 
सोइ सर्बग्य तग्य सोइ पंडित । सोइ गुन गृह बिग्यान अखंडित ॥ 
दच्छ सकल लच्छन जुत सोई । जाके पद सरोज रति होई॥ 
दो०-नाथ एक बर मागउँ राम कृपा करि देहु। 

जन्म जन्म प्रभु पद कमल कबहुँ घटै जनि नेहु॥४९॥ 
अस कहि मुनि बसिष्ट गृह आए । कृपासिंधु के मन अति भाए॥ 
हनूमान भरतादिक भ्राता । संग लिए सेवक सुखदाता॥ 
पुनि कृपाल पुर बाहेर गए। गज रथ तुरग मगावत भए॥ 
हेखि कृपा करि सकल सराहे । दिए उचित जिन्ह जिन्ह तेइ चाहे॥ 
हरन सकल श्रम प्रभु श्रम पाई । गए जहाँ सीतल अर्वँराई॥ 
भरत दीन्ह निज बसन डसाई। बैठे प्रभु सेवहिं सब भाई॥ 

मारुतसुत तब मारुत करई । पुलक बपुष लोचन जल भरई॥ 
हनूमान सम नहिं बड़भागी । नहिं कोउ राम चरन अनुरागी॥ 
गिरिजा जासु प्रीति सेवकाई । बार बार प्रभु निज मुख गाई ॥ 


दो०--तेहिं अवसर मुनि नारद आए करतल बीन। 
गावन लगे राम कल कीरति सदा नबीन॥५०॥ 


मामवलोकय पंकज लोचन । कृपा बिलोकनि सोच बिमोचन॥ 
नील तामरस स्याम काम अरिं । हृदय कंज मकरंद मधुप हरि॥ 
जातुधान बरूथ बल भंजन । मुनि सज्जन रंजन अघ गंजन॥ 
भूसुर ससि नव बूंद बलाहक । असरन सरन दीन जन गाहक॥ 
भुज बल बिपुल भार महि रब्रंडित । खर दूषन बिराध बध पंडित॥ 
रावनारि सुखरूप भूपबर । जय दसरथ कुल कुमुद सुधाकर॥ 
सुजस पुरान बिदित निगमागम । गावत सुर मुनि संत समागम॥ 
कारुनीक ब्यलीक मद खंडन । सब बिधि कुसल कोसला मंडन॥ 
कलि मल मथन नाम ममताहन । तुलसिदास प्रभु पाहि प्रनत जन॥ 


दो०- प्रेम सहित मुनि नारद बरनि राम गुन ग्राम। 
सोभासिंधु हृदये धरि गए जहाँ बिधि धाम॥५१॥ 
गिरिजा सुनहु बिसद यह कथा । मैं सब कही मोरि मति जथा॥ 
राम चरित सत कोटि अपारा । श्रुति सारदा न बरने पारा॥ 
राम अनंत अनंत गुनानी। जन्म कर्म अनंत नामानी॥ 
जल सीकर महि रज गनि जाहीं । रघुपति चरित न बरनि सिराहीं॥ 
बिमल कथा हरि पद दायनी । भगति होइ सुनि अनपायनी॥ 
उमा कहिउं सब कथा सुहाई । जो भुसुंडि खगपतिहि सुनाई॥ 
कछुक राम गुन कहेउँ बखानी । अब का कहां सो कहहु भवानी ॥ 
सुनि सुभ कथा उमा हरषानी । बोली अति बिनीत मृदु बानी॥ 
धन्य धन्य मैं धन्य पुरारी। सुनेउँ राम गुन भव भय हारी॥ 

दो०--तुम्हरी कपाँ कृपायतन अब कृतकृत्य न मोह। 
जानेउँ राम प्रताप प्रभु चिदानंद संदोह॥ ५२ (क)॥ 
नाथ तवानन ससि स्रवत कथा सुधा रघुबीर। 
श्रवन पुटन्हि मन पान करि नहिं अघात मतिधीर॥ ५२ (ख) ॥ 


राम चरित जे सुनत अधघाहीं। रस बिसेष जाना तिन्ह नाहीं॥ 
जीवनमुक्त महामुनि जेऊ। हरि गुन सुनहिं निरंतर तेऊ॥ 
भव सागर चह पार जो पावा । राम कथा ता कहेँ दृढ़ नावा॥ 
बिषइन्ह कहेँ पुनि हरि गुन ग्रामा । श्रवन सुखद अरु मन अभिरामा॥ 
श्रवनवंत अस को जग माहीं । जाहि न रघुपति चरित सोहाहीं॥ 
ते जड़ जीव निजात्मक घाती । जिन्हहि न रघुपति कथा सोहाती॥ 
हरिचरित्र मानस तुम्ह गावा । सुनि मैं नाथ अमिति सुख पावा ॥ 
तुम्ह जो कही यह कथा सुहाई । कागभसुंडि गरुड़ प्रति गाई॥ 
दो०-बिरति ग्यान बिग्यान दृढ़ राम चरन अति नेह। 
बायस तन रघुपति भगति मोहि परम संदेह॥५३॥ 


नर सहस्त्र महेँ सुनहु पुरारी । कोउ एक होइ धर्म ब्रतधारी॥ 
धर्मसील कोटिक महँ कोई । बिषय बिमुख बिराग रत होई॥ 
कोटि बिरक्त मध्य श्रुति कहई । सम्यक ग्यान सकृत कोउ लहई॥ 
ग्यानवंत कोटिक महेँ कोऊ । जीवनमुक्त सकृत जग सोऊ॥ 
तिन्ह सहस्त्र महुँ सब सुख खानी । दुर्लभ ब्रह्मा लीन बिग्यानी॥ 
धर्मसील बिरक्त अरु ग्यानी । जीवनमुक्त ब्रह्मपर प्रानी॥ 
सब ते सो दुर्लभ सुरराया। राम भगति रत गत मद माया॥ 
सो हरिभगति काग किमि पाई । निस्वनाथ मोहि कहहु बुझाई ॥ 
दो०-राम परायन ग्यान रत गुनागार मति धीर। 

नाथ कहहु केहि कारन पायउ काक सरीर॥५४॥ 

यह प्रभु चरित पवित्र सुहावा । कहहु कृपाल काग कहँ पावा॥ 
तुम्ह केहि भाँति सुना मदनारी । कहहु मोहि अति कौतुक भारी॥ 
गरुड़ महाग्यानी गुन रासी । हरि सेवक अति निकट निवासी ॥ 
तेहिं केहि हेतु काग सन जाई। सुनी कथा मुनि निकर बिहाई॥ 
कहहु कवन बिधि भा संबादा । दोउ हरिभगत काग उरगादा॥ 
गौरि गिरा सुनि सरल सुहाई । बोले सिव सादर सुख पाई॥ 
धन्य सती पावन मति तोरी । रघुपति चरन प्रीति नहिँ थोरी॥ 
सुनहु परम पुनीत इतिहासा । जो सुनि सकल लोक भ्रम नासा ॥ 
उपजइ राम चरन बिस्वासा । भव निधि तर नर बिनहिँ प्रयासा॥ 
दो०-एऐसिअ प्रस्न बिहंगपति कोन्हि काग सन जाइ। 

सो सब सादर कहिहउँ सुनहु उमा मन लाइ॥५५॥ 
में जिमि कथा सुनी भव मोचनि । सो प्रसंग सुनु सुमुखि सुलोचनि॥ 
प्रथम दच्छ गृह तव अवतारा । सती नाम तब रहा तुम्हारा॥ 
दच्छ जग्य तव भा अपमाना । तुम्ह अति क्रोध तजे तब प्राना॥ 
मम अनुचरन्ह कीन्ह मख भ॑ंगा । जानहु तुम्ह सो सकल प्रसंगा॥ 
तब अति सोच भयउ मन मोरें । दुखी भयउँ बियोग प्रिय तोरें॥ 
सुंदर बन गिरि सरित तड़ागा । कौतुक देखत फिरउं बेरागा॥ 
गिरि सुमेर उत्तर दिसि दूरी । नील सैल एक सुंदर भूरी॥ 
तासु कनकमय सिखर सुहाए । चारि चारु मोरे मन भाए॥ 
तिन्ह पर एक एक बिटप बिसाला । बट पीपर पाकरी रसाला॥ 
सैलोपरि सर सुंदर सोहा। मनि सोपान देखि मन मोहा॥ 
दो०- सीतल अमल मधुर जल जलज बिपुल नहुरंग। 

कूजत कल रव हंस गन गुंजत मंजुल भृंग॥५६॥ 
तेहि गिरि रुचिर बसइ खग सोई । तासु नास कल्पांत न होई॥ 
माया कृत गुन दोष अनेका । मोह मनोज आदि अबिबेका॥ 

रहे ब्यापि समस्त जग माहीं । तेहि गिरि निकट कबहु नहिं जाहीं॥ 
तहँ बसि हरिहि भजइ जिमि कागा । सो सुनु उमा सहित अनुरागा॥ 
पीपर तरु तर ध्यान सो धरई । जाप जग्य पाकरि तर करई॥ 
आँब छाँह कर मानस पूजा । तजि हरि भजनु काजु नहिं दूजा॥ 
बर तर कह हरि कथा प्रसंगा । आवहिं सुनहि अनेक बिहंगा॥ 
राम चरित बिचित्र बिधि नाना । प्रेम सहित कर सादर गाना॥ 
सुनहि सकल मति बिमल मराला । बसहिं निरंतर जे तेहि ताला॥ 
जब मैं जाइ सो कौतुक देखा । उर उपजा आनंद बिसेषा॥ 


दो०-तब कछु काल मराल तनु धरि तहँ कीन्ह निवास। 

सादर सुनि रघुपति गुन पुनि आयउँ कैलास॥५७॥ 
गिरिजा कहेउँ सो सब इतिहासा । मैं जेहि समय गयउँ खग पासा॥ 
अब सो कथा सुनहु जेहि हेतू । गयउ काग पहि खग कुल केतू॥ 
जब रघुनाथ कीन्हि रन क्रीड़ा । समुझत चरित होति मोहि ब्रीड़ा॥ 
इंद्रजीत कर आपु बॅधायो। तब नारद मुनि गरुड़ पठायो॥ 
बंधन काटि गयो उरगादा। उपजा हदये प्रचंड बिषादा॥ 
प्रभु बंधन समुझत बहु भाँती। करत बिचार उरग आराती॥ 
ब्यापक ब्रह्म निरज बागीसा। माया मोह पार परमीसा॥ 
सो अवतार सुनेउँ जग माहीं । देखेउँ सो प्रभाव कछु नाहीं॥ 
दो०-भव बंधन ते छूटहिं नर जपि जा कर नाम। 

खर्ब निसाचर बाँधेउ नागपास सोइ राम॥५८॥ 
नाना भाति मनहि समुझावा । प्रगट न ग्यान हृदय भ्रम छावा॥ 
खेद खिन्न मन तर्क बढ़ाई । भयउ मोहबस तुम्हरिहिं नाई॥ 
ब्याकुल गयउ देवरिषि पाहीं । कहेसि जो संसय निज मन माहीं॥ 
सुनि नारदहि लागि अति दाया । सुनु खग प्रबल राम कै माया॥ 

जो ग्यानिन्ह कर चित अपहरई । बरिआई विमोह मन करई॥ 
जेहि बहु बार नचावा मोही । सोइ ब्यापी बिहंगपति तोही॥ 
महामोह उपजा उर तोरें। मिटिहि न बेगि कहें खग मोरें॥ 
चतुरानन पहि जाहु खगेसा । सोइ करेहु जेहि होइ निदेसा॥ 


दो०-अस कहि चले देवरिषि करत राम गुन गान। 
हरि माया बल बरनत पुनि पुनि परम सुजान॥५९॥ 


तब खगपति बिरंचि पहि गयऊ । निज संदेह सुनावत भयऊ॥ 
सुनि बिरंचि रामहि सिरु नावा । समुझि प्रताप प्रेम अति छावा॥ 
मन महुँ करइ बिचार विधाता । माया बस कबि कोबिद ग्याता॥ 
हरि माया कर अमिति प्रभावा । बिपुल बार जेहि मोहि नचावा॥ 
अग जगमय जग मम उपराजा । नहिं आचरज मोह खगराजा॥ 
तब बोले बिधि गिरा सुहाई। जान महेस राम प्रभुताई॥ 
बैनतेय संकर पहि जाहू। तात अनत पूछहु जनि काहू॥ 
तहँ होइहि तव संसय हानी । चलेउ निहंग सुनत बिधि बानी॥ 


दो०-परमातुर बिहंगपति आयउ तब मो पास। 

जात रहेउँ कुबेर गृह रहिहु उमा कैलास॥६०॥ 
तेहि मम पद सादर सिरु नावा । पुनि आपन संदेह सुनावा॥ 
सुनि ता करि बिनती मृदु बानी । प्रेम सहित में कहेउँ भवानी॥ 
मिलेहु गरुड़ मारग महँ मोही । कवन भाँति समुझावौं तोही॥ 
तबहिं होइ सब संसय भंगा । जब बहु काल करिअ सतसंगा॥ 
सुनिअ तहाँ हरिकथा सुहाई । नाना भाँति मुनिन्ह जो गाई॥ 
जेहि महुँ आदि मध्य अवसाना । प्रभु प्रतिपाद्य राम भगवाना॥ 
नित हरि कथा होत जहे भाई । पठवउँ तहाँ सुनहु तुम्ह जाई॥ 
जाइहि सुनत सकल संदेहा । राम चरन होइहि अति नेहा॥ 

दो०--बिनु सतसंग न हरि कथा तेहि बिनु मोह न भाग। 

मोह गएँ बिनु राम पद होइ न दृढ़ अनुराग॥६१॥ 
मिलहि न रघुपति बिनु अनुरागा । किए जोग तप ग्यान बिरागा॥ 
उत्तर दिसि सुंदर गिरि नीला । तहँ रह काकभुसुंडि सुसीला॥ 
राम भगति पथ परम प्रबीना । ग्यानी गुन गृह बहु कालीना॥ 
राम कथा सो कहइ निरंतर । सादर सुनहि बिबिध बिहंगबर॥ 
जाइ सुनहु तहँ हरि गुन भूरी । होइहि मोह जनित दुख दूरी॥ 
मैं जब तेहि सब कहा बुझाई । चलेउ हरषि मम पद सिरु नाई॥ 
ताते उमा न मैं समुझावा। रघुपति कृपा मरमु मैं पावा॥ 
होइहि कीन्ह कबहुँ अभिमाना । सो खोवै चह कृपानिधाना॥ 
कछु तेहि ते पुनि मैं नहिं राखा । समुझइ खग खगही कै भाषा॥ 
प्रभु माया बलवंत भवानी । जाहि न मोह कवन अस ग्यानी॥ 
दो०-ग्यानी भगत सिरोमनि त्रिभुवनपति कर जान! 

ताहि मोह माया नर पार्वेर करहिं गुमान॥६२ (क) ॥ 


मासपारायण, अद्ठाईसवाँ विश्राम 


सिव बिरंचि कहूँ मोहइ को है बपुरा आन। 
अस जिय जानि भजहिं मुनि माया पति भगवान॥ ६२ (ख) ॥ 


गयउ गरुड़ जहे बसइ भुसुंडा । मति अकुंठ हरि भगति अखंडा॥ 
देखि सैल प्रसन्न मन भयऊ। माया मोह सोच सब गयऊ॥ 
करि तड़ाग मज्जन जलपाना । बट तर गयउ हृदये हरषाना॥ 
बुद्ध बृद्ध बिहंग तहँ आए । सुने राम के चरित सुहाए॥ 
कथा अरंभ करै सोइ चाहा । तेही समय गयउ खगनाहा॥ 
आवत देखि सकल खगराजा । हरषे उ बायस सहित समाजा॥ 

अति आदर खगपति कर कीन्हा । स्वागत पूछि सुआसन दीन्हा॥ 
करि पूजा समेत अनुरागा। मधुर बचन तब बोलेउ कागा॥ 
दो०- नाथ कृतारथ भयउँ मैं तव दरसन खगराज। 

आयसु देहु सो करौं अब प्रभु आयहु केहि काज॥ ६३ (क) ॥ 


सदा कृतारथ रूप तुम्ह कह मृदु बचन खगेस। 
जेहि कै अस्तुति सादर निज मुख कोन्हि महेस॥ ६३ (ख) ॥ 


सुनहु तात जेहि कारन आयउँ । सो सब भयउ दरस तव पायउँ॥ 
देखि परम पावन तव आश्रम । गयउ मोह संसय नाना भ्रम॥ 
अब श्रीराम कथा अति पावनि । सदा सुखद दुख पुंज नसावनि॥ 
सादर तात सुनावहु मोही । बार बार बरिनवउँ प्रभु तोही॥ 
सुनत गरुड़ कै गिरा बिनीता । सरल सुप्रेम सुखद सुपुनीता॥ 
भयउ तासु मन परम उछाहा । लाग कहै रघुपति गुन गाहा॥ 
प्रथमहिं अति अनुराग भवानी । रामचरित सर कहेसि बखानी॥ 
पुनि नारद कर मोह अपारा । कहेसि बहुरि रावन अवतारा॥ 
प्रभु अवतार कथा पुनि गाई । तब सिसु चरित कहेसि मन लाई॥ 


दो०-बालचरित कहि बिबिधि बिधि मन महँ परम उछाह। 
रिषि आगवन कहेसि पुनि श्रीरघुबीर बिबाह॥ ६४॥ 


बहुरि राम अभिषेक प्रसंगा । पुनि नृप बचन राज रस भंगा॥ 
पुरबासिन्ह कर बिरह बिषादा । कहेसि राम लछिमन संबादा॥ 
बिपिन गवन केवट आनुरागा । सुरसरि उतरि निवास प्रयागा॥ 
बालमीक प्रभु मिलन बखाना। चित्रकूट जिमि बसे भगवाना॥ 
सचिवागवन नगर नृप मरना । भरतागवन प्रेम बहु बरना॥ 
करि नृप क्रिया संग पुरबासी । भरत गए जहे प्रभु सुख रासी॥ 
पुनि रघुपति बहुबिधि समुझाए । लै पादुका अवधपुर आए॥ 
भरत रहनि सुरपति सुत करनी । प्रभु अरु अत्रि भेंट पुनि बरनी॥ 





अंक 

दो०-कहि बिराध बध जेहि बिधि देह तजी सरभंग। 
बरनि सुतीछन प्रीति पुनि प्रभु अगस्ति सतसंग॥ ६५॥ 
कहि दंडक बन पावनताई । गीध मइत्री पुनि तेहिं गाई॥ 
पुनि प्रभु पंचबटीं कृत बासा । भंजी सकल मुनिन्ह की त्रासा॥ 
पुनि लछिमन उपदेस अनूपा । सूपनखा जिमि कोन्हि कुरूपा॥ 
खर दूषन बध बहुरि बखाना । जिमि सब मरमु दसानन जाना॥ 
दसकंधर मारीच बतकही । जेहि बिधि भई सो सब तेहि कही॥ 
पुनि माया सीता कर हरना। श्रीरघुबीर बिरह कछु बरना॥ 
पुनि प्रभु गीध क्रिया जिमि कीन्ही । बधि कबंध सबरिहि गति दीन्ही ॥ 
बहुरि बिरह बरनत रघुबीरा । जेहि बिधि गए सरोबर तीरा॥ 


दो०-प्रभु नारद संबाद कहि मारुति मिलन प्रसंग। 
पुनि सुग्रीव मिताई बालि प्रान कर भंग॥६६(क)॥ 





कपिहि तिलक करि प्रभु कृत सैल प्रबरषन बास। 
बरनन बर्षा सरद अरु राम रोष कपि त्रास॥ ६६ (ख)॥ 


जेहि बिधि कपिपति कोस पठाए । सीता खोज सकल दिसि धाए॥ 
बिबर प्रबेस कीन्ह जेहि भाती । कपिन्ह बहोरि मिला संपाती॥ 
सुनि सब कथा समीरकुमारा । नाघत भयउ पयोधि अपारा॥ 
लंकाँ कपि प्रबेस जिमि कीन्हा । पुनि सीतहि धीरजु जिमि दीन्हा॥ 
बन उजारि रावनहि प्रबोधी । पुर दहि नाघेउ बहुरि पयोधी॥ 
आए कपि सब जहे रघुराई । बैदेही को कुसल सुनाई॥ 
सेन समेति जथा रघुबीरा । उतरे जाइ बारिनिधि तीरा॥ 
मिला बिभीषन जेहि बिधि आई । सागर निग्रह कथा सुनाई॥ 


दो०-सेतु बाँधि कपि सेन जिमि उतरी सागर पार। 
गयउ बसीठी बीरबर जेहि बिधि बालिकुमार॥ ६७ (क) ॥ 

निसिचर कोस लराई बरनिसि बिबिध प्रकार। 
कुंभकरन घननाद कर बल पौरुष संघार॥ ६७ (ख) ॥ 


निसिचर निकर मरन बिधि नाना । रघुपति रावन समर बखाना॥ 
रावन बध मंदोदरि सोका । राज बिभीषन देव असोका॥ 
सीता रघुपति मिलन बहोरी । सुरन्ह कीन्हि अस्तुति कर जोरी॥ 
पुनि पुष्पक चढ़ि कपिन्ह समेता । अवध चले प्रभु कृपा निकेता॥ 
जेहि बिधि राम नगर निज आए । बायस बिसद चरित सब गाए॥ 
कहेसि बहोरि राम अभिषेका । पुर बरनत नृपनीति अनेका॥ 
कथा समस्त भुसुंड बखानी । जो में तुम्ह सन कही भवानी॥ 
सुनि सब राम कथा खगनाहा । कहत बचन मन परम उछाहा॥ 


सो०--गयउ मोर संदेह सुनेउँ सकल रघुपति चरित। 
भयउ राम पद नेह तव प्रसाद बायस तिलक ॥ ६८ (क) ॥ 


मोहि भयउ अति मोह प्रभु बंधन रन महेँ निरखि। 
चिदानंद संदोह राम निकल कारन कवन॥ ६८ (ख) ॥ 


देखि चरित अति नर अनुसारी । भयउ हदये मम संसय भारी॥ 
सोइ भ्रम अब हित करि मैं माना । कीन्ह अनुग्रह कृपानिधाना॥ 
जो अति आतप व्याकुल होई । तरु छाया सुख जानइ सोई॥ 
जौं नहिं होत मोह अति मोही । मिलतेउँ तात कवन बिधि तोही॥ 
सुनतेउँ किमि हरि कथा सुहाई । अति बिचित्र बहु बिधि तुम्ह गाई॥ 
निगमागम पुरान मत एहा। कहहिं सिद्ध मुनि नहिं संदेहा॥ 
संत बिसुद्ध मिलहि परि तेही । चितवहिँ राम कृपा करि जेही॥ 
राम कृपाँ तव दरसन भयऊ। तव प्रसाद सब संसय गयऊ॥ 
दो०-सुनि बिहंगपति बानी सहित बिनय अनुराग। 

पुलक गात लोचन सजल मन हरषेउ अति काग॥ ६९ (क) ॥ 

श्रोता सुमति सुसील सुचि कथा रसिक हरि दास। 

पाइ उमा अति गोप्यमपि सज्जन करहिं प्रकास॥ ६९ (ख)॥ 
बोलेउ काकभसुंड बहोरी । नभग नाथ पर प्रीति न थोरी॥ 
सब बिधि नाथ पूज्य तुम्ह मेरे । कृपापात्र रघुनायक केरे॥ 
तुम्हहि न संसय मोह न माया । मो पर नाथ कीन्हि तुम्ह दाया॥ 
पठइ मोह मिस खगपति तोही । रघुपति दीन्हि बड़ाई मोही॥ 
तुम्ह निज मोह कही खग साई । सो नहिं कछु आचरज गोसाई॥ 
नारद भव बिरंचि सनकादी। जे मुनिनायक आतमबादी॥ 
मोह न अंध कीन्ह केहि केही । को जग काम नचाव न जेही॥ 
तृस्ना केहि न कीन्ह बौराहा । केहि कर हदय क्रोध नहिं दाहा॥ 
दो०-ग्यानी तापस सूर कबि कोबिद गुन आगार। 

केहि कै लोभ बिडंबना कीन्हि न एहिं संसार॥ ७० (क) ॥ 

श्री मद बक्र न कोन्ह केहि प्रभुता बधिर न काहि। 

मृगलोचनि के नैन सर को अस लाग न जाहि॥ ७० (ख) ॥ 


गुन कृत सन्यपात नहिं केही । कोउ न मान मद तजेउ निबेही॥ 
जोबन ज्वर केहि नहिं बलकावा । ममता केहि कर जस न नसावा ॥ 
मच्छर काहि कलंक न लावा । काहि न सोक समीर डोलावा॥ 
चिंता साँपिनि को नहिं खाया । को जग जाहि न व्यापी माया॥ 
कोट मनोरथ दारु सरीरा। जेहि न लाग घुन को अस धीरा॥ 
सुत बित लोक ईषना तीनी । केहि कै मति इन्ह कृत न मलीनी॥ 
यह सब माया कर परिवारा । प्रबल अमिति को बरनै पारा॥ 
सिव चतुरानन जाहि डेराहीं । अपर जीव केहि लेखे माहीं॥ 


दो०-ब्यापि रहेउ संसार महँ माया कटक प्रचंड। 
सेनापति कामादि भट दंभ कपट पाषंड॥७१ (क)॥ 

सो दासी रघुबीर कै समुझें मिथ्या सोपि। 
छूट न राम कृपा बिनु नाथ कहउँ पद रोपि॥७१ (ख) ॥ 


जो माया सब जगहि नचावा । जासु चरित लखि काहुँ न पावा ॥ 
सोइ प्रभु भू बिलास खगराजा । नाच नटी इव सहित समाजा॥ 
सोइ सच्चिदानंद घन रामा । अज बिग्यान रूप बल धामा॥ 
ब्यापक ब्याप्य अखंड अनंता । अखिल अमोघसक्ति भगवंता॥ 
अगुन अदश्नच गिरा गोतीता। सबदरसी अनवद्या अजीता॥ 
निर्मम निराकार निरमोहा। नित्य निरंजन सुख संदोहा॥ 
प्रकृति पार प्रभु सब उर बासी । ब्रह्म निरीह बिरज अबिनासी॥ 
इहा मोह कर कारन नाहीं । रबि सन्मुख तम कबहुँ कि जाहीं॥ 
दो०-- भगत हेतु भगवान प्रभु राम धरेउ तनु भूप। 

किए चरित पावन परम प्राकृत नर अनुरूप॥७२ (क) ॥ 

जथा अनेक बेष धरि नृत्य करइ नट कोइ। 

सोइ सोइ भाव देखावइ आपुन होइ न सोइ॥ ७२ (ख) ॥ 
असि रघुपति लीला उरगारी । दनुज बिमोहनि जन सुखकारी॥ 
जे मति मलिन बिषय बस कामी । प्रभु पर मोह धरहिं इमि स्वामी ॥ 
नयन दोष जा कहँ जब होई । पीत बरन ससि कहुँ कह सोई॥ 
जब जेहि दिसि भ्रम होइ खगेसा । सो कह पच्छिम उयउ दिनेसा॥ 
नौकारूढ़ चलत जग देखा । अचल मोह बस आपुहि लेखा ॥ 
बालक भ्रमर्हि न भ्रमहिं गहादी । कहहिं परस्पर मिथ्याबादी॥ 
हरि बिषइक अस मोह विहंगा । सपनेहुँ नहिं अग्यान प्रसंगा॥ 
मायाबस मतिमंद अभागी । हृदये जमनिका बहुबिधि लागी॥ 
ते सठ हठ बस संसय करहीं । निज अग्यान राम पर धरहीं ॥ 


दो०-काम क्रोध मद लोभ रत गृहासक्त दुखरूप। 
ते किमि जानहिं रघुपतिहि मूढ़ परे तम कूप॥ ७३ (क) ॥ 

निर्गुन रूप सुलभ अति सगुन जान नहिं कोइ। 

सुगम अगम नाना चरित सुनि मुनि मन भ्रम होइ॥ ७३ (ख) ॥ 
सुनु खगेस रघुपति प्रभुताई । कहउँ जथामति कथा सुहाई॥ 
जेहि बिधि मोह भयउ प्रभु मोही । सोउ सब कथा सुनावउे तोही॥ 
राम कृपा भाजन तुम्ह ताता । हरि गुन प्रीति मोहि सुखदाता॥ 
ताते नहिं कछु तुम्हहि दुरावउँ । परम रहस्य मनोहर गावउे॥ 
सुनहु राम कर सहज सुभाऊ । जन अभिमान न राखहिँ काऊ॥ 
संसृत मूल सूलप्रद नाना । सकल सोक दायक अभिमाना॥ 
ताते करहि कृपानिधि दूरी । सेवक पर ममता अति भूरी॥ 
जिमि सिसु तन ब्रन होइ गोसाई । मातु चिराव कठिन की नाई॥ 
दो०-जदपि प्रथम दुख पावइ रोबइ बाल अधीर। 

ब्याधि नास हित जननी गनति न सो सिसु पीर॥ ७४ (क) ॥ 

तिमि रघुपति निज दास कर हरहिं मान हित लागि। 

तुलसिदास ऐसे प्रभुहि कस न भजहु भ्रम त्यागि॥ ७४ (ख) ॥ 


राम कृपा आपनि जड़ताई। कहउँ खगेस सुनहु मन लाई॥ 
जब जब राम मनुज तनु धरहीं । भक्त हेतु लीला बहु करहीं॥ 
तब तब अवधपुरी मैं जाऊँ । बालचरित बिलोकि हरषाऊँ॥ 
जन्म महोत्सव देखउँ जाई । बरष पाँच तहँ रहउँ लोभाई॥ 
इष्टदेव मम बालक रामा । सोभा बपुष कोटि सत कामा॥ 
निज प्रभु बदन निहारि निहारी । लोचन सुफल करउँ उरगारी॥ 
लघु बायस बपु धरि हरि संगा । देखउँ बालचरित बहु रंगा॥ 
दो०-लरिकाई जहँ जहे फिरहिं तहँ तहँ संग उड़ाउँ। 

जूठनि परइ अजिर महँ सो उठाइ करि खाउँ॥ ७५(क)॥ 

एक बार अतिसय सब चरित किए रघुबीर। 

सुमिरत प्रभु लीला सोइ पुलकित भयउ सरीर॥ ७५(ख)॥ 

कहइ भसुंड सुनहु खगनायक । राम चरित सेवक सुखदायक॥ 
नृप मंदिर सुंदर सब भाती । खचित कनक मनि नाना जाती॥ 
बरनि न जाइ रुचिर अँगनाई । जहे खेलहिं नित चारिउ भाई॥ 
बालबिनोद करत रघुराई । बिचरत अजिर जननि सुखदाई॥ 
मरकत मृदुल कलेवर स्यामा । अंग अंग प्रति छबि बहु कामा॥ 
नव राजीव अरुन मृदु चरना । पदज रुचिर नख ससि दुति हरना॥ 
ललित अंक कुलिसादिक चारी । नूपुर चारु मधुर रवकारी॥ 
चारु पुरट मनि रचित बनाई । कटि किंकिनि कल मुखर सुहाई॥ 
दो०-रेखा त्रय सुंदर उदर नाभी रुचिर गँभीर। 

उर आयत भ्राजत बिबिधि बाल निभूषन चीर॥ ७६॥ 
अरुन पानि नख करज मनोहर । बाहु बिसाल बिभूषन सुंदर॥ 
कंध बाल केहरि दर ग्रीवा चारु चिबुक आनन छबि सींवा॥ 
कलबल बचन अधर अरुनारे। दुइ दुइ दसन बिसद बर बारे॥ 
ललित कपोल मनोहर नासा । सकल सुखद ससि कर सम हासा ॥ 
नील कंज लोचन भव मोचन । भ्राजत भाल तिलक गोरोचन॥ 
बिकट भृकुटि सम श्रवन सुहाए । कुंचित कच मेचक छबि छाए॥ 
पीत झीनि झगुली तन सोही । किलकनि चितवनि भावति मोही॥ 
रूप रासि नृप अजिर बिहारी । नाचहि निज प्रतिबिंब निहारी॥ 
मोहि सन करहिं बिबिधि बिधि क्रीड़ा । बरनत मोहि होति अति ब्रीड़ा॥ 
किलकत मोहि धरन जब धावहिं । चलउँ भागि तब पूप देखावहिं॥ 
दो०- आवत निकट हँसहिं प्रभु भाजत रुदन कराहिं। 

जाउँ समीप गहन पद फिरि फिरि चितइ पराहिं॥ ७७ (क) ॥ 

प्राकृत सिसु इव लीला देखि भयउ मोहि मोह। 

कवन चरित्र करत प्रभु चिदानंद संदोह॥ ७७ (ख)॥ 

एतना मन आनत खगराया । रघुपति प्रेरित ब्यापी माया॥ 
सो माया न दुखद मोहि काहीं । आन जीव इव संसृत नाहीं॥ 
नाथ इहाँ कछु कारन आना। सुनहु सो सावधान हरिजाना॥ 
ग्यान अखंड एक सीताबर। माया बस्य जीव सचराचर॥ 
जौं सब कें रह ग्यान एकरस । ईस्वर जीवहि भेद कहहु कस॥ 
माया बस्य जीव अभिमानी । ईस बस्य माया गुन खानी॥ 
परबस जीव स्वबस भगवंता । जीव अनेक एक श्रीकंता॥ 
मुधा भेद जद्यापि कृत माया । बिनु हरि जाइ न कोटि उपाया॥ 


दो०—रामचंद्र के भजन बिनु जो चह पद निर्बान। 
ग्यानवंत अपि सो नर पसु बिनु पूँछ बिषान॥ ७८ (क) ॥ 


राकापति षोडस उअहिं तारागन समुदाइ। 
सकल गिरिन्ह दव लाइअ बिनु रबि राति न जाइ॥ ७८ (ख) ॥ 


ऐसेहिं हरि बिनु भजन खगेसा । मिटइ न जीवन्ह केर कलेसा॥ 
हरि सेवकहि न ब्याप अविद्या । प्रभु प्रेरित ब्यापइ तेहि बिद्या॥ 
ताते नास न होइ दास कर। भेद भगति बाढ़इ बिहंगबर॥ 
भ्रम तें चकित राम मोहि देखा । बिहँसे सो सुनु चरित बिसेषा॥ 
तेहि कौतुक कर मरमु न काहूँ। जाना अनुज न मातु पिताहूँ॥ 
जानु पानि धाए मोहि धरना । स्यामल गात अरुन कर चरना॥ 
तब मैं भागि चलेउँ उरगारी । राम गहन कहँ भुजा पसारी॥ 
जिमि जिमि दूरि उड़ाउँ अकासा । तहँ भुज हरि देखउँ निज पासा॥ 
दो०—ब्रह्मलोक लगि गयउँ मैं चितयउँ पाछ उड़ात। 

जुग अंगुल कर बीच सब राम भुजहि मोहि तात॥ ७९ (क) ॥ 


सप्ताबरन भेद करि जहाँ लगें गति मोरि। 
गयउँ तहाँ प्रभु भुज निरखि ब्याकुल भयउँ बहोरि॥ ७९ (ख) ॥ 

मूदेउँ नयन त्रसित जब भयऊ । पुनि चितवत कोसलपुर गयऊँ॥ 
मोहि बिलोकि राम मुसुकाहीं । बिहँसत तुरत गयउँ मुख माहीं॥ 
उदर माझ सुनु अंडज राया। देखेउँ बहु ब्रह्मांड निकाया॥ 
अति बिचित्र तहँ लोक अनेका । रचना अधिक एक ते एका॥ 
कोटिन्ह चतुरानन गौरीसा । अगनित उडगन रबि रजनीसा॥ 
अगनित लोकपाल जम काला । अगनित भूधर भूमि बिसाला॥ 
सागर सरि सर बिपिन अपारा । नाना भाति सृष्टि विस्तारा॥ 
सुर मुनि सिद्ध नाग नर किंनर । चारि प्रकार जीव सचराचर॥ 
दो०-जो नहिं देखा नहिं सुना जो मनहूँ न समाइ। 

सो सब अद्भुत देखेउँ बरनि कवनि बिधि जाइ॥ ८० (क) ॥ 

एक एक ब्रह्मांड महँ रह बरष सत एक। 

एहि बिधि देखत फिरउँ मैं अंड कटाह अनेक॥ ८० (ख) ॥ 
लोक लोक प्रति भिन्न बिधाता। भिन्न बिष्नु सिव मनु दिसित्राता॥ 
नर गंधर्ब भूत बेताला । किंनर निसिचर पसु खग ब्याला॥ 
देव दनुज गन नाना जाती । सकल जीव तहे आनहि भाँती॥ 
महि सरि सागर सर गिरि नाना । सब प्रपंच तहँ आनइ आना॥ 
अंडकोस प्रति प्रति निज रूपा । देखेउँ जिनस अनेक अनूपा॥ 
अवधपुरी प्रति भुवन निनारी । सरजू भिन्न भिन्न नर नारी॥ 
दसरथ कौसल्या सुनु ताता । बिबिध रूप भरतादिक भ्राता॥ 
प्रति ब्रह्मांड राम अवतारा । देखउँ बालबिनोद अपारा॥ 
दो०--भिन्न भिन्न मैं दीख सबु अति बिचित्र हरिजान। 

अगनित भुवन फिरेउँ प्रभु राम न देखेजँ आन॥ ८१ (क)॥ 

सोइ सिसुपन सोइ सोभा सोइ कृपाल रघुबीर । 

भुवन भुवन देखत फिर प्रेरित मोह समीर॥ ८१ (ख) ॥ 

भ्रमत मोहि ब्रह्मांड अनेका । बीते मनहुँ कल्प सत एका॥ 
फिरत फिरत निज आश्रम आयउँ । तहँ पुनि रहि कछु काल गवाँयउँ॥ 
निज प्रभु जन्म अवध सुनि पायउँ । निर्भर प्रेम हरषि उठि धायउँ॥ 
देखउँ जन्म महोत्सव जाई । जेहि बिधि प्रथम कहा में गाई॥ 
राम उदर देखेउँ जग नाना । देखत बनइ न जाइ बखाना॥ 
तहँ पुनि देखेउँ राम सुजाना। माया पति कृपाल भगवाना॥ 
करउँ बिचार बहोरि बहोरी । मोह कलिल ब्यापित मति मोरी॥ 
उभय घरी महँ मैं सब देखा । भयउ भ्रमित मन मोह बिसेषा॥ 


दो०-देखि कृपाल बिकल मोहि बिहँसे तब रघुबीर। 
बिहँसतहीं मुख बाहेर आयउँ सुनु मतिधीर॥ ८२ (क)॥ 


सोइ लरिकाई मो सन करन लगे पुनि राम। 
कोटि भाँति समुझावउँ मनु न लहइ बिश्राम॥८२ (ख)॥ 


देखि चरित यह सो प्रभुताई । समुझत देह दसा बिसराई॥ 
धरनि परेउं मुख आव न बाता । त्राहि त्राहि आरत जन त्राता॥ 
प्रमाकुल प्रभु मोहि बिलोकी । निज माया प्रभुता तब रोकी॥ 
कर सरोज प्रभु मम सिर धरेऊ । दीनदयाल सकल दुख हरेऊ॥ 
कीन्ह राम मोहि बिगत बिमोहा । सेवक सुखद कृपा संदोहा॥ 
प्रभुता प्रथम विचारि बिचारी । मन महे होइ हरष अति भारी॥ 
भगत बछलता प्रभु कै देखी । उपजी मम उर प्रीति निसेषी॥ 
सजल नयन पुलकित कर जोरी । कीन्हिउं बहु बिधि बिनय बहोरी॥ 
दो०-सुनि सप्रेम मम बानी देखि दीन निज दास। 

बचन सुखद गंभीर मृदु बोले रमानिवास॥ ८३ (क)॥ 

काकभसुंडि मागु बर अति प्रसन्न मोहि जानि। 

अनिमादिक सिधि अपर रिंधि मोच्छ सकल सुख खानि॥ ८३ (ख) ॥ 

ग्यान बिबेक बिरति बिग्याना । मुनि दुर्लभ गुन जे जग नाना॥ 
आजु देउ सब संसय नाहीं मागु जो तोहि भाव मन माहीं॥ 
सुनि प्रभु बचन अधिक अनुरागेउँ । मन अनुमान करन तब लागेउँ॥ 
प्रभु कह देन सकल सुख सही । भगति आपनी देन न कही॥ 
भगति हीन गुन सब सुख ऐसे । लवन बिना बहु बिजन जेसे॥ 
भजन हीन सुख कवने काजा । अस बिचारि बोलेउँ खगराजा॥ 
जौ प्रभु होइ प्रसन्न बर देहू। मो पर करहु कृपा अरु नेहू॥ 
मन भावत बर मागउँ स्वामी । तुम्ह उदार उर अंतरजामी॥ 
दो०-- अबिरल भगति बिसुद्ध तव श्रुति पुरान जो गाव। 

जेहि खोजत जोगीस मुनि प्रभु प्रसाद कोउ पाव॥ ८४ (क) ॥ 

भगत कल्पतरु प्रनत हित कृपा सिंधु सुख धाम। 

सोइ निज भगति मोहि प्रभु देहु दया करि राम॥ ८४ (ख) ॥ 


एवमस्तु कहि रघुकुलनायक । बोले बचन परम सुखदायक ॥ 
सुनु बायस तें सहज सयाना । काहे न मागसि अस बरदाना॥ 
सब सुख खानि भगति तें मागी । नहिं जग कोउ तोहि सम बड़भागी॥ 
जो मुनि कोटि जतन नहिं लहहीं । जे जप जोग अनल तन दहहीं॥ 
रीझेउँ देखि तोरि चतुराई । मागेहु भगति मोहि अति भाई॥ 
सुनु निहंग प्रसाद अब मोरें। सब सुभ गुन बसिहहिँ उर तोरें॥ 
भगति ग्यान बिग्यान बिरागा । जोग चरित्र रहस्य बिभागा॥ 
जानब तैं सबही कर भेदा | मम प्रसाद नहिं साधन खेदा॥ 
दो०-माया संभव भ्रम सब अब न ब्यापिहहिं तोहि। 

जानेसु ब्रह्म अनादि अज अगुन गुनाकर मोहि॥ ८५ (क) ॥ 

मोहि भगत प्रिय संतत अस बिचारि सुनु काग। 

कार्य बचन मन मम पद करेसु अचल अनुराग॥ ८५ (ख) ॥ 

अब सुनु परम बिमल मम बानी । सत्य सुगम निगमादि बखानी॥ 
निज सिद्धांत सुनावउँ तोही । सुनु मन धरु सब तजि भजु मोही॥ 
मम माया संभव संसारा । जीव चराचर बिबिधि प्रकारा॥ 
सब मम प्रिय सब मम उपजाए । सब ते अधिक मनुज मोहि भाए॥ 
तिन्ह महँ द्विज द्विज महेँ श्रुतिधारी । तिन्ह महेँ निगम धरम अनुसारी ॥ 
तिन्ह महेँ प्रिय बिरक्त पुनि ग्यानी । ग्यानिहु ते अति प्रिय बिग्यानी॥ 
तिन्ह ते पुनि मोहि प्रिय निज दासा । जेहि गति मोरि न दूसरि आसा॥ 
पुनि पुनि सत्य कहउँ तोहि पाहीं । मोहि सेवक सम प्रिय कोउ नाहीं॥ 
भगति हीन बिरंचि किन होई । सब जीवहु सम प्रिय मोहि सोई॥ 
भगतिवंत अति नीचउ प्रानी । मोहि प्रानप्रिय असि मम बानी॥ 


दो०--सुचि सुसील सेवक सुमति प्रिय कहु काहि न लाग। 
श्रुति पुरान कह नीति असि सावधान सुनु काग॥८६॥ 


एक पिता के बिपुल कुमारा । होहि पृथक गुन सील अचारा॥ 
कोउ पंडित कोउ तापस ग्याता । कोउ धनवंत सूर कोउ दाता॥ 
कोउ सर्बग्य धर्मत कोई । सब पर पितहि प्रीति सम होई॥ 
कोउ पितु भगत बचन मन कर्मा। सपनेहुँ जान न दूसर धर्मा॥ 
सो सुत प्रिय पितु प्रान समाना । जद्यपि सो सब भाँति अयाना॥ 
एहि बिधि जीव चराचर जेते। त्रिजग देव नर असुर समेते॥ 
अखिल बिस्व यह मोर उपाया । सब पर मोहि बराबरि दाया॥ 
तिन्ह महेँ जो परिहरि मद माया । भजै मोहि मन बच अरु काया॥ 


दो०-- पुरुष नपुंसक नारि वा जीव चराचर कोइ। 

सर्ब भाव भज कपट तजि मोहि परम प्रिय सोइ ॥ ८७ (क) ॥ 
सो०- सत्य कहउँ खग तोहि सुचि सेवक मम प्रानप्रिय। 

अस बिचारि भजु मोहि परिहरि आस भरोस सब॥ ८७ (ख) ॥ 
कबहुँ काल न व्यापिहि तोही । सुमिरेसु भजेसु निरंतर मोही॥ 
प्रभु बचनामृत सुनि न अघाऊँ । तनु पुलकित मन अति हरषाऊँ॥ 

सो सुख जानइ मन अरु काना । नहिं रसना पहिं जाइ बखाना॥ 
प्रभु सोभा सुख जानहिं नयना । कहि किमि सकहिँ तिन्हहि नहिं बयना॥ 
बहु बिधि मोहि प्रबोधि सुख देई । लगे करन सिसु कोतुक तेई॥ 
सजल नयन कछु मुख करि रूखा । चितइ मातु लागी अति भूखा॥ 
देखि मातु आतुर उठि धाई। कहि मृदु बचन लिए उर लाई॥ 
गोद राखि कराव पय पाना । रघुपति चरित ललित कर गाना॥ 
सो०--जेहि सुख लागि पुरारि असुभ बेष कृत सिव सुखद। 

अवधपुरी नर नारि तेहि सुख महुँ संतत मगन॥ ८८ (क) ॥ 

सोई सुख लवलेस जिन्ह बारक सपनेहुँ लहेउ। 

ते नहिं गनहिं खगेस ब्रह्मसुखहि सज्जन सुमति॥ ८८ (ख) ॥ 
मैं पुनि अवध रहेउँ कछु काला । देखेउँ बालबिनोद रसाला॥ 
राम प्रसाद भगति बर पायउँ । प्रभु पद बंदि निजाश्रम आयउँ॥ 
तब ते मोहि न ब्यापी माया । जब ते रघुनायक अपनाया॥ 
यह सब गुप्त चरित मैं गावा । हरि मायाँ जिमि मोहि नचावा॥ 
निज अनुभव अब कहउँ खगेसा । बिनु हरि भजन न जाहिं कलेसा॥ 
राम कूपा बिनु सुनु खगराई। जानि न जाइ राम प्रभुताई॥ 
जानें बिनु न होइ परतीती । बिनु परतीति होइ नहिं प्रीती॥ 
प्रीति बिना नहिं भगति दिढ़ाई । जिमि खगपति जल कै चिकनाई॥ 
सो०-- बिनु गुर होइ कि ग्यान ग्यान कि होइ बिराग बिनु। 

गावहिं बेद पुरान सुख कि लहिअ हरि भगति बिनु ॥ ८९ (क) ॥ 

कोउ बिश्राम कि पाव तात सहज संतोष बिनु। 

चले कि जल बिनु नाव कोटि जतन पचि पचि मरिअ॥ ८९ (ख) ॥ 
बिनु संतोष न काम नसाहीं । काम अछत सुख सपनेहुँ नाहीं। 
राम भजन बिनु मिटहिं कि कामा । थल बिहीन तरु कबहुँ कि जामा ॥ 
बिनु बिग्यान कि समता आवइ । कोउ अवकास कि नभ बिनु पावइ॥ 
श्रद्धा बिना धर्म नहिं होई । बिनु महि गंध कि पावइ कोई॥ 

बिनु तप तेज कि कर विस्तारा । जल बिनु रस कि होइ संसारा॥ 
सील कि मिल बिनु बुध सेवकाई । जिमि बिनु तेज न रूप गोसाँई॥ 
निज सुख बिनु मन होइ कि थीरा । परस कि होइ बिहीन समीरा॥ 
कवनिउ सिद्धि कि बिनु बिस्वासा । बिनु हरि भजन न भव भय नासा॥ 
दो०--बिनु बिस्वास भगति नहिं तेहि बिनु द्रवहिं न रामु। 

राम कृपा बिनु सपनेहुँ जीव न लह बिश्रामु॥ ९० (क)॥ 
सो०- अस बिचारि मतिधीर तजि कुतर्क संसय सकल। 

भजहु राम रघुबीर करुनाकर सुंदर सुखद॥ ९० (ख)॥ 
निज मति सरिस नाथ में गाई । प्रभु प्रताप महिमा खगराई॥ 
कहेउँ न कछु करि जुगुति बिसेषी । यह सब मैं निज नयनन्हि देखी ॥ 
महिमा नाम रूप गुन गाथा । सकल अमित अनंत रघुनाथा॥ 
निज निज मति मुनि हरि गुन गावहिं । निगम सेष सिव पार न पावहि ॥ 
तुम्हहि आदि खग मसक प्रजंता । नभ उड़ाहिं नहिं पावहि अंता॥ 
तिमि रघुपति महिमा अवगाहा । तात कबहुँ कोउ पाव कि थाहा॥ 
रामु काम सत कोटि सुभग तन । दुर्गा कोटि अमित अरि मर्दन॥ 
सक्र कोटि सत सरिस विलासा । नभ सत कोटि अमित अवकासा॥ 


दो०-- मरुत कोटि सत बिपुल बल रबि सत कोटि प्रकास। 
ससि सत कोटि सुसीतल समन सकल भव त्रास॥ ९१ (क) ॥ 


काल कोटि सत सरिस अति दुस्तर दुर्ग दुरंत। 

धूमकेतु सत कोटि सम दुराधरष भगवंत॥ ९१ (ख) ॥ 
प्रभु अगाध सत कोटि पताला । समन कोटि सत सरिस कराला॥ 
तीरथ अमित कोटि सम पावन । नाम अखिल अघ पूग नसावन॥ 
हिमगिरि कोटि अचल रघुबीरा । सिंधु कोटि सत सम गंभीरा॥ 
कामधेनु सत कोटि समाना । सकल काम दायक भगवाना॥ 
सारद कोटि अमित चतुराई । बिधि सत कोटि सृष्टि निपुनाई॥ 

बिष्नु कोटि सम पालन कर्ता । रुद्र कोटि सत सम संहर्ता॥ 
धनद कोटि सत सम धनवाना । माया कोटि प्रपंच निधाना॥ 
भार धरन सत कोटि अहीसा । निरवधि निरुपम प्रभु जगदीसा॥ 
छ०-निरुपम न उपमा आन राम समान रामु निगम कहै। 

जिमि कोटि सत खद्योत सम रबि कहत अति लघुता लहै॥ 

एहि भाँति निज निज मति बिलास मुनीस हरिहि बखानहीं। 

प्रभु भाव गाहक अति कुपाल सप्रेम सुनि सुख मानहीं॥ 
दो०-रामु अमित गुन सागर थाह कि पावइ कोइ। 

संतन्ह सन जस किछु सुनेउँ तुम्हहि सुनायउँ सोइ॥ ९२ (क) ॥ 
सो०-- भाव बस्य भगवान सुख निधान करुना भवन। 

तजि ममता मद मान भजिअ सदा सीता रवन॥९२ (ख)॥ 
सुनि भुसुंडि के बचन सुहाए । हरषित खगपति पंख फुलाए॥ 
नयन नीर मन अति हरषाना । श्रीरघुपति प्रताप उर आना॥ 
पाछिल मोह समुझि पछिताना । ब्रह्म अनादि मनुज करि माना॥ 
पुनि पुनि काग चरन सिरु नावा । जानि राम सम प्रेम बढ़ावा॥ 
गुर बिनु भव निधि तरइ न कोई । जौँ निरंचि संकर सम होई॥ 
संसय सर्प ग्रसेउ मोहि ताता। दुखद लहरि कुतर्क बहु ब्राता॥ 
तव सरूप गारुड़ि रघुनायक । मोहि जिआयउ जन सुखदायक ॥ 
तव प्रसाद मम मोह नसाना । राम रहस्य अनूपम जाना॥ 
दो०--ताहि प्रसंसि बिबिधि बिधि सीस नाइ कर जोरि। 

बचन बिनीत सप्रेम मृदु बोलेउ गरुड़ बहोरि॥ ९३ (क)॥ 

प्रभु अपने अबिबेक ते बूझउे स्वामी तोहि। 

कृपासिंधु सादर कहहु जानि दास निज मोहि॥ ९३ (ख) ॥ 
तुम्ह सर्बग्य तग्य तम पारा । सुमति सुसील सरल आचारा॥ 
ग्यान बिरति बिग्यान निवासा । रघुनायक के तुम्ह प्रिय दासा॥ 

कारन कवन देह यह पाई । तात सकल मोहि कहहु बुझाई ॥ 
राम चरित सर सुंदर स्वामी । पायहु कहाँ कहहु नभगामी॥ 
नाथ सुना मैं अस सिव पाहीं । महा प्रलयहुँ नास तव नाहीं॥ 
मुधा बचन नहिँ ईस्वर कहई । सोउ मोरें मन संसय अहई॥ 
अग जग जीव नाग नर देवा । नाथ सकल जगु काल कलेवा॥ 
अंड कटाह अमित लय कारी । कालु सदा दुरतिक्रम भारी॥ 


सो०--तुम्हहि न ब्यापत काल अति कराल कारन कवन। 
मोहि सो कहहु कपाल ग्यान प्रभाव कि जोग बल॥ ९४ (क) ॥ 


दो०-प्रभु तव आश्रम आएँ मोर मोह भ्रम भाग। 

कारन कवन सो नाथ सब कहहु सहित अनुराग ॥ ९४ (ख) ॥ 
गरुड़ गिरा सुनि हरषेउ कागा । बोलेउ उमा परम अनुरागा॥ 
धन्य धन्य तव मति उरगारी । प्रस्व तुम्हारि मोहि अति प्यारी॥ 
सुनि तव प्रस्त सप्रेम सुहाई । बहुत जनम कै सुधि मोहि आई॥ 
सब निज कथा कहउँ मैं गाई । तात सुनहु सादर मन लाई॥ 
जप तप मख सम दम ब्रत दाना । बिरति बिबेक जोग बिग्याना॥ 
सब कर फल रघुपति पद प्रेमा तेहि बिनु कोउ न पावइ छेमा॥ 
एहिं तन राम भगति में पाई । ताते मोहि ममता अधिकाई॥ 
जेहि ते कछु निज स्वारथ होई । तेहि पर ममता कर सब कोई॥ 
सो०--पन्नगारि असि नीति श्रुति संमत सज्जन कहहिं । 

अति नीचहु सन प्रीति करिअ जानि निज परम हित॥ ९५ (क) ॥ 

पाट कोट तें होइ तेहि तें पाटंबर रुचिर। 

कृमि पालइ सबु कोइ परम अपावन प्रान सम॥ ९५ (ख) ॥ 


स्वाथ साँच जीव कहुँ एहा । मन क्रम बचन राम पद नेहा॥ 
सोइ पावन सोइ सुभग सरीरा । जो तनु पाइ भजिअ रघुबीरा॥ 
राम बिमुख लहि बिधि सम देही । कबि कोबिद न प्रसंसहिँ तेही॥ 

राम भगति एहिं तन उर जामी । ताते मोहि परम प्रिय स्वामी॥ 
तजउँ न तन निज इच्छा मरना । तन बिनु बेद भजन नहिं बरना॥ 
प्रथम मोहे मोहि बहुत बिगोवा । राम बिमुख सुख कबहुँ न सोवा॥ 
नाना जनम कर्म पुनि नाना । किए जोग जप तप मख दाना॥ 
कवन जोनि जनमेउँ जहे नाहीं । मैं खगेस भ्रमि भ्रमि जग माहीं॥ 
देखेउँ करि सब करम गोसाई । सुखी न भयउँ अबहिं की नाई॥ 
सुधि मोहि नाथ जन्म बहु केरी । सिव प्रसाद मति मोहे न घेरी॥ 
दो०- प्रथम जन्म के चरित अब कहउें सुनहु बिहगेस। 

सुनि प्रभु पद रति उपजइ जाते मिटहिं कलेस॥ ९६ (क) ॥ 

पूरुर कल्प एक प्रभु जुग कलिजुग मल मूल। 

नर अरु नारि अधर्मरत सकल निगम प्रतिकूल॥ ९६ (ख) ॥ 
तेहि कलिजुग कोसलपुर जाई । जन्मत भयउ सूद्र तनु पाई॥ 
सिव सेवक मन क्रम अरु बानी । आन देव निंदक अभिमानी॥ 
धन मद मत्त परम बाचाला । उग्रबुद्धि उर दंभ बिसाला॥ 
जदपि रहेउँ रघुपति रजधानी । तदपि न कछु महिमा तब जानी॥ 
अब जाना में अवध प्रभावा । निगमागम पुरान अस गावा॥ 
कवनेहुँ जन्म अवध बस जोई । राम परायन सो परि होई॥ 
अवध प्रभाव जान तब प्रानी। जब उर बसहिं रामु धनुपानी॥ 
सो कलिकाल कठिन उरगारी । पाप परायन सब नर नारी॥ 
दो०-कलिमल ग्रसे धर्म सब लुप्त भए सदग्रंथ। 

दंभिन्ह निज मति कल्पि करि प्रगट किए बहु पंथ॥ ९७ (क) ॥ 

भए लोग सब मोहबस लोभ ग्रसे सुभ कर्म। 

सुनु हरिजान ग्यान निधि कहउँ कछुक कलिधर्म ॥ ९७ (ख) ॥ 
बरन धर्म नहिं आश्रम चारी। श्रुति बिरोध रत सब नर नारी॥ 
द्विज श्रुति बेचक भूप प्रजासन । कोउ नहिं मान निगम अनुसासन॥ 

मारग सोइ जा कहूँ जोइ भावा । पंडित सोइ जो गाल बजावा॥ 
मिथ्यारंभ दंभ रत जोई। ता कहुँ संत कहइ सब कोई॥ 
सोइ सयान जो परधन हारी । जो कर दंभ सो बड़ आचारी॥ 
जो कह झूँठ मसखरी जाना । कलिजुग सोइ गुनवंत बखाना॥ 
निराचार जो श्रुति पथ त्यागी । कलिजुग सोइ ग्यानी सो बिरागी॥ 
जाके नख अरु जटा बिसाला । सोइ तापस प्रसिद्ध कलिकाला॥ 
दो०-असुभ बेष भूषन धरें भच्छाभच्छ जे खाहिं। 

तेइ जोगी तेइ सिद्ध नर पूज्य ते कलिजुग माहिं॥ ९८ (क) ॥ 


सो०-जे अपकारी चार तिन्ह कर गौरव मान्य तेइ। 
मन क्रम बचन लबार तेइ बकता कलिकाल महुँ॥ ९८ (ख)॥ _ 
नारि बिबस नर सकल गोसाई । नाचहिं नट मर्कट की नाई॥ 
सूद्र द्विजन्ह उपदेसहिं ग्याना। मेलि जनेऊ लेहिं कुदाना॥ 
सब नर काम लोभ रत क्रोधी । देव विप्र श्रुति संत बिरोधी॥ 
गुन मंदिर सुंदर पति त्यागी । भजहिं नारि पर पुरुष अभागी॥ 
सौभागिनीं बिभूषन हीना । बिधवन्ह के सिंगार नबीना॥ 
गुर सिष बधिर अंध का लेखा । एक न सुनइ एक नहिं देखा॥ 
हरइ सिष्य धन सोक न हरई। सो गुर घोर नरक महुँ परई॥ 
मातु पिता बालकन्हि बोलावहिं । उदर भरै सोइ धर्म सिखावहिं॥ 
_दो०-ब्रह्म ग्यान बिनु नारि नर कहहिं न दूसरि बात। 
कौड़ी लागि लोभ बस करहिं बिप्र गुर घात॥ ९९ (क) ॥ 


बादहिं सूद्र द्विजन्ह सन हम तुम्ह ते कछु घाटि। 

जानइ ब्रह्म सो बिप्रबर आखि देखावहिं डाटि॥ ९९ (ख) ॥ 
पर त्रिय लंपट कपट सयाने। मोह द्रोह ममता लपटाने॥ | 
तेइ अभेदबादी ग्यानी नर । देखा मैं चरित्र कलिजुग कर॥ 
आपु गए अरु तिन्हहू घालहिं । जे कहुँ सत मारग प्रतिपालहि॥ 

कल्प कल्प भरि एक एक नरका । परहिं जे दूषहिं श्रुति करि तरका ॥ 
जे बरनाधम तेलि कुम्हारा । स्वपच किरात कोल कलवारा॥ 
नारि मुई गृह संपति नासी। मूड़ मुड़ाइ होहि संन्यासी॥ 
ते बिप्रन्ह सन आपु पुजावहिं । उभय लोक निज हाथ नसावहिं॥ 
बिप्र निरच्छर लोलुप कामी । निराचार सठ बृषली स्वामी॥ 
सूद्र करहि जप तप ब्रत नाना | बैठि बरासन कहहिं पुराना॥ 
सब नर कल्पित करहि अचारा । जाइ न बरनि अनीति अपारा॥ 
दो०- भए बरन संकर कलि भिन्नसेतु सब लोग। 
करहिं पाप पावहिं दुख भय रुज सोक बियोग॥ १०० (क) ॥ 
श्रुति संमत हरि भक्ति पथ संजुत बिरति बिबेक। 
तेहिं न चलहिं नर मोह बस कल्पहिं पंथ अनेक ॥ १०० (ख) ॥ 
छं०-- बहु दाम सँवारहिं धाम जती । बिषया हरि लीन्हि न रहि निरती॥ 
तपसी धनवंत दरिद्र गृही । कलि कौतुक तात न जात कही ॥ 
कुलवंति निकारहिं नारि सती । गृह आनहिं चेरि निबेरि गती ॥ 
सुत मानहिं मातु पिता तब लौं । अबलानन दीख नहीं जब लौं ॥ 
ससुरारि पिआरि लगी जब तें । रिपुरूप कुटुंब भए तब तें॥ 
नृप पाप परायन धर्म नहीं । करि दंड बिडंब प्रजा नितहीं॥ 
धनवंत कुलीन मलीन अपी। द्विज चिन्ह जनेउ उघार तपी॥ 
नहिं मान पुरान न बेदहि जो । हरि सेवक संत सही कलि सो ॥ 
कबि बंद उदार दुनी न सुनी । गुन दूषक ब्रात न कोपि गुनी॥ 
कलि बारहिं बार दुकाल परै । बिनु अन्न दुखी सब लोग मरै ॥ 
दो०-सुनु खगेस कलि कपट हठ दंभ द्वेष पाषंड। 
मान मोह मारादि मद व्यापि रहे ब्रह्मंड॥ १०१ (क) ॥ 
तामस धर्म करहिं नर जप तप ब्रत मख दान। 
देव न बरषहिं धरनी बए न जामहिं धान॥ १०१ (ख)॥ 








न उत्तरकाण्ड * ५२२ 





छं०- अबला कच भूषन भूरि छुधा। धनहीन दुखी ममता बहुधा॥ 
सुख चाहहिं मूढ़ न धर्म रता । मति थोरि कठोरि न कोमलता ॥ 
नर पीडित रोग न भोग कहीं । अभिमान बिरोध अकारनहीं॥ 
लघु जीवन संबतु पंच दसा । कलपांत न नास गुमानु असा॥ 
कलिकाल निहाल किए मनुजा । नहिं मानत क्वौ अनुजा तनुजा ॥ 
नहिं तोष बिचार न सीतलता । सब जाति कुजाति भए मगता॥ 
इरिषा परुषाच्छर लोलुपता । भरि पूरि रही समता बिगता॥ 
सब लोग बियोग बिसोक हए । बरनाश्रम धर्म अचार गए॥ 
दम दान दया नहिं जानपनी । जड़ता परबंचनताति घनी॥ 
तनु पोषक नारि नरा सगरे । परनिंदक जे जग मो बगरे॥ 


दो०—सुनु ब्यालारि काल कलि मल अवगुन आगार। 
गुनउ बहुत कलिजुग कर बिनु प्रयास निस्तार ॥ १०२ (क) ॥ 


कृतजुग त्रेताँ द्वापर पूजा मख अरु जोग। 

जो गति होइ सो कलि हरि नाम ते पावहिं लोग॥ १०२(ख) ॥ 
कृतजुग सब जोगी बिग्यानी । करि हरि ध्यान तरहिं भव प्रानी॥ 
त्रेतो बिबिध जग्य नर करहीं। प्रभुहि समर्पि कर्म भव तरहीं॥ 
द्वापर करि रघुपति पद पूजा । नर भव तरहिं उपाय न दूजा॥ 
कलिजुग केवल हरि गुन गाहा । गावत नर पावहि भव थाहा॥ 
कलिजुग जोग न जग्य न ग्याना । एक अधार राम गुन गाना॥ 
सब भरोस तजि जो भज रामहि। प्रेम समेत गाव गुन ग्रामहि॥ 
सोइ भव तर कछु संसय नाहीं । नाम प्रताप प्रगट कलि माहीं॥ 
कलिं कर एक पुनीत प्रतापा । मानस पुन्य होहिं नहिं पापा॥ 


दो०--कलिजुग सम जुग आन नहिं जौं नर कर बिस्वास । 
गाइ राम गुन गन बिमल भव तर बिनहिं प्रयास ॥ १०३ (क) ॥ 

प्रगट चारि पद धर्म के कलि महेँ एक प्रधान। 

जेन केन निधि दीन्हें दान करइ कल्यान॥ १०३ (ख) ॥ 
नित जुग धर्म होहि सब केरे । हदये राम माया के प्रेरे॥ 
सुद्ध सत्व समता बिग्याना । कृत प्रभाव प्रसन्न मन जाना॥ 
सत्व बहुत रज कछु रति कर्मा । सब बिधि सुख त्रेता कर धर्मा॥ 
बहु रज स्वल्प सत्व कछु तामस । द्वापर धर्म हरष भय मानस॥ 
तामस बहुत रजोगुन थोरा। कलि प्रभाव बिरोध चहुँ ओरा॥ 
बुध जुग धर्म जानि मन माहीं । तजि अधर्म रति धर्म कराहीं॥ 
काल धर्म नहि ब्यापहिँ ताही । रघुपति चरन प्रीति अति जाही॥ 
नट कृत बिकट कपट खगराया । नट सेवकहि न ब्यापइ माया॥ 
दो०-- हरि माया कृत दोष गुन बिनु हरि भजन न जाहिं। 

भजिअ राम तजि काम सब अस बिचारि मन माहिं॥ १०४ (क) ॥ 

तेहि कलिकाल बरष बहु बसेउ अवध बिहगेस। 

परेउ दुकाल बिपति बस तब मैं गयउँ बिदेस॥ १०४ (ख) ॥ 
गयउँ उजेनी सुनु उरगारी। दीन मलीन दरिद्र दुखारी॥ 
गएँ काल कछु संपति पाई । तहे पुनि करउं संभु सेवकाई॥ 
बिप्र एक बैदिक सिव पूजा । करइ सदा तेहि काजु न दूजा॥ 
परम साधु परमारथ बिंदक । संभु उपासक नहिं हरि निंदक॥ 
तेहि सेवउँ मैं कपट समेता । द्विज दयाल अति नीति निकेता॥ 
बाहिज नग्न देखि मोहि साईं | बिप्र पढ़ाव पुत्र की नाई॥ 
संभु मंत्र मोहि द्विजवर दीन्हा । सुभ उपदेस बिबिध बिधि कीन्हा ॥ 
जपउँ मंत्र सिव मंदिर जाई । हृदय दंभ अहमिति अधिकाई॥ 
दो०--मैँ खल मल संकुल मति नीच जाति बस मोह। 

हरिजन द्विज देखें जरउँ करउँ बिष्नु कर द्रोह॥ १०५ (क) ॥ 
सो०--गुर नित मोहि प्रबोध दुखित देखि आचरन मम। 

मोहि उपजइ अति क्रोध दंभिहि नीति कि भावई॥ १०५ (ख) ॥ 

एक बार गुर लीह बोलाई । मोहि नीति बहु भाँति सिखाई॥ 
सिव सेवा कर फल सुत सोई । अबिरल भगति राम पद होई॥ 
रामहि भजहिँ तात सिव धाता । नर पावर कै केतिक बाता॥ 
जासु चरन अज सिव अनुरागी । तासु द्रोहे सुख चहसि अभागी॥ 
हर कहुँ हरि सेवक गुर कहेऊ । सुनि खगनाथ हृदय मम दहेऊ॥ 
अधम जाति मैं बिद्या पाएँ । भयउँ जथा अहि दूध पिआएँ॥ 
मानी कुटिल कुभाग्य कुजाती । गुर कर द्रोह करउँ दिनु राती॥ 
अति दयाल गुर स्वल्प न क्रोधा । पुनि पुनि मोहि सिखाव सुबोधा॥ 
जेहि ते नीच बड़ाई पावा। सो प्रथमहिं हति ताहि नसावा॥ 
धूम अनल संभव सुनु भाई । तेहि बुझाव घन पदवी पाई॥ 
रज मग परी निरादर रहई । सब कर पद प्रहार नित सहई॥ 
मरुत उड़ाव प्रथम तेहि भरई । पुनि नृप नयन किरीटच्हि परई॥ 
सुनु खगपति अस समुझि प्रसंगा । बुध नहिं करहि अधम कर संगा॥ 
कबि कोबिद गावहिं असि नीती । खल सन कलह न भल नहिं प्रीती ॥ 
उदासीन नित रहिअ गोसाई । खल परिहरिअ स्वान की नाई॥ 
मैं खल हृदये कपट कुटिलाई । गुर हित कहइ न मोहि सोहाई॥ 
दो०-एक बार हर मंदिर जपत रहेउँ सिव नाम। 

गुर आयउ अभिमान तें उठि नहिं कीन्ह प्रनाम॥ १०६ (क) ॥ 

सो दयाल नहिं कहेउ कछु उर न रोष लवलेस। 

अति अघ गुर अपमानता सहि नहिं सके महेस॥ १०६ (ख) ॥ 
मंदिर माझ भई नभबानी। रे हतभाग्य अग्य अभिमानी॥ 
जद्यपि तव गुर के नहिं क्रोधा । अति कृपाल चित सम्यक बोधा॥ 
तदपि साप सठ दैहउँ तोही । नीति बिरोध सोहाइ न मोही॥ 
जौं नहिं दंड करौं खल तोरा । भ्रष्ट होइ श्रुतिमारग मोरा॥ 
जे सठ गुर सन इरिषा करहीं । रौरव नरक कोटि जुग परहीं॥ 
त्रिजग जोनि पुनि धरहि सरीरा । अयुत जन्म भरि पावहि पीरा॥ 





५२६ * रामचरितमानस * 


बैठि रहेसि अजगर इव पापी । सर्प होहि खल मल मति ब्यापी॥ 
महा बिटप कोटर महुँ जाई । रहु अधमाधम अधगति पाई॥ 


दो०--हाहाकार कीन्ह गुर दारुन सुनि सिव साप। 
कंपित मोहि बिलोकि अति उर उपजा परिताप॥ १०७ (क) ॥ 


करि दंडवत सप्रेम द्विज सिव सन्मुख कर जोरि। 
बिनय करत गदगद स्वर समुझि घोर गति मोरि॥ १०७ (ख) ॥ 


छ नमामीशमीशान निर्वाणरूपं । विभुं व्यापकं ब्रह्म वेदस्वरूपं । 
निजं निर्गुणं निर्विकल्पं निरीहं । चिदाकाशमाकाशवासं भजेऽहं॥ 
निराकारमोंकारमूलं तुरीयं । गिरा ग्यान गोतीतमीशं गिरीशं। 
करालं महाकाल कालं कृपालं । गुणागार संसारपारं नतोऽहं॥ 
तुषाराद्रि संकाश गौरं गभीरं । मनोभूत कोटि प्रभा श्री शरीरं। 
स्फुरन्मौलि कल्लोलिनी चारु गंगा । लसद्धालबालेन्दु कंठे भुजंगा॥ 
चलत्कुंडलं श्रू सुनेत्रं विशालं । प्रसन्नाननं नीलकंठं दयालं। 
मृगाधीशचर्माम्बरं मुण्डमालं । प्रियं शंकरं सर्वनाथं भजामि॥ 
प्रचंड प्रकृष्टं प्रगल्भं परेशं । अखंडं अजं भानुकोटिप्रकाशं । 
त्रयः शूल निर्मूलनं शूलपाणिं । भजेऽहं भवानीपतिं भावगम्यं ॥ 
कलातीत कल्याण कल्पान्तकारी । सदा सञ्जनानन्ददाता पुरारी। 
चिदानंद संदोह मोहापहारी । प्रसीद प्रसीद प्रभो मन्मथारी॥ 
न यावद्‌ उमानाथ पादारविन्दं । भजंतीह लोके परे वा नराणां। 
न तावत्सुखं शान्ति सन्तापनाशं । प्रसीद प्रभो सर्वभूताधिवासं॥ 
न जानामि योगं जपं नैव पूजां । नतोऽहं सदा सर्वदा शंभु तुभ्यं। 
जरा जन्म दुःखौघ तातप्यमानं । प्रभो पाहि आपन्नमामीश शंभो॥ 

श्लोक - रद्राष्टकमिदं प्रोक्तं विप्रेण हरतोषये। 

ये पठन्ति नरा भक्त्या तेषां शम्भुः प्रसीदति॥ ९॥ 


दो०-सुनि बिनती सर्बग्य सिव देखि बिप्र अनुरागु। 
पुनि मंदिर नभबानी भइ द्विजबर बर मागु॥ १०८ (क) ॥ 

जौं प्रसन्न प्रभु मो पर नाथ दीन पर नेहु। 
निज पद भगति देइ प्रभु पुनि दूसर बर देहु॥ १०८ (ख) ॥ 


तव माया बस जीव जड़ संतत फिरइ भुलान। 
तेहि पर क्रोध न करिअ प्रभु कृपासिंधु भगवान॥ १०८ (ग)॥ 


संकर दीनदयाल अब एहि पर होहु कृपाल। 

साप अनुग्रह होइ जेहि नाथ थोरेहीं काल॥ १०८(घ) ॥ 
एहि कर होइ परम कल्याना । सोइ करहु अब कृपानिधाना॥ 
बिप्र गिरा सुनि परहित सानी । एवमस्तु इति भइ .नभबानी॥ 
जदपि कीन्ह एहिं दारुन पापा । मैं पुनि दीन्हि कोप करि सापा॥ 
तदपि तुम्हारि साधुता देखी । करिहउँ एहि पर कृपा बिसेषी॥ 
छमासील जे पर उपकारी | ते द्विज मोहि प्रिय जथा खरारी॥ 
मोर श्राप द्विज व्यर्थ न जाइहि । जन्म सहस अवस्य यह पाइहि॥ 
जनमत मरत दुसह दुख होई । एहि स्वल्पउ नहिं ब्यापिहि सोई॥ 
कवनेउँ जन्म मिटिहि नहिं ग्याना । सुनहि सूद्र मम बचन प्रवाना॥ 
रघुपति पुरीं जन्म तव भयऊ। पुनि तैं मम सेवां मन दयऊ॥ 
पुरी प्रभाव अनुग्रह मोरें। राम भगति उपजिहि उर तोरें॥ 
सुनु मम बचन सत्य अब भाई । हरितोषन ब्रत द्विज सेवकाई॥ 
अब जनि करहि बिप्र अपमाना । जानेसु संत अनंत समाना॥ 
इंद्र कुलिस मम सूल बिसाला । कालदंड हरि चक्र कराला॥ 
जो इन्ह कर मारा नहिं मरई। बिप्र द्रोह पावक सो जरई॥ 
अस बिबेक राखेहु मन माहीं । तुम्ह कहें जग दुर्लभ कछु नाहीं॥ 
औरउ एक आसिषा मोरी । अप्रतिहत गति होइहि तोरी॥ 
दो०- सुनि सिव बचन हरषि गुर एवमस्तु इति भाषि। 

मोहि प्रबोधि गयउ गृह संभु चरन उर राखि॥ १०९ (क)॥ 

प्रेरित काल बिधि गिरि जाइ भयउँ मैं ब्याल। 
पुनि प्रयास बिनु सो तनु तजेउँ गएँ कछु काल॥ १०९ (ख) ॥ 


जोइ तनु धरउँ तजउँ पुनि अनायास हरिजान। 
जिमि नूतन पट पहिरइ नर परिहरइ पुरान॥ १०९ (ग) ॥ 


सिर्व राखी श्रुति नीति अरु मैं नहिं पावा क्लेस। 
एहि बिधि धरेउँ बिबिधि तनु ग्यान न गयउ खगेस ॥ १०९ (घ) ॥ 


त्रिजग देव नर जोइ तनु धरऊँ। तहँ तहँ राम भजन अनुसरऊँ॥ 
एक सूल मोहि बिसर न काऊ । गुर कर कोमल सील सुभाऊ॥ 
चरम देह द्विज कै में पाई । सुर दुर्लभ पुरान श्रुति गाई॥ 
खेलउँ तहँ बालकन्ह मीला । करउँ सकल रघुनायक लीला॥ 
प्रौढ़ भएँ मोहि पिता पढ़ावा। समझउँ सुनउं गुनउँ नहिं भावा॥ 
मन ते सकल बासना भागी । केवल राम चरन लय लागी॥ 
कहु खगेस अस कवन अभागी । खरी सेव सुरधेनुहि त्यागी॥ 
प्रेम मगन मोहि कछु न सोहाई। हारेउ पिता पढाइ पढ़ाई॥ 
भए कालबस जब पितु माता । मैं बन गयउँ भजन जनत्राता॥ 
जहँँ जहँ बिपिन मुनीस्वर पावउँ । आश्रम जाइ जाइ सिरु नावउँ॥ 
बूझउँ तिन्हहि राम गुन गाहा । कहहिं सुनउँ हरषित खगनाहा॥ 
सुनत फिरडें हरि गुन अनुबादा । अब्याहत गति संभु प्रसादा॥ 
छूटी त्रिबिधि ईषना गाढ़ी। एक लालसा उर अति बाढ़ी॥ 
राम चरन बारिज जब देखौं । तब निज जन्म सफल करि लेखौं॥ 
जेहि पूँछउं सोइ मुनि अस कहई । ईस्वर सर्ब भूतमय अहई॥ 
निर्गुन मत नहिं मोहि सोहाई । सगुन ब्रह्म रति उर अधिकाई॥ 
दो०-गुर के बचन सुरति करि राम चरन मनु लाग। 

रघुपति जस गावत फिरउे छन छन नव अनुराग॥११० (क)॥ 

मेरु सिखर बट छायाँ मुनि लोमस आसीन। 
देखि चरन सिरु नायउँ बचन कहेउँ अति दीन॥ ११० (ख) ॥ 


सुनि मम बचन बिनीत मृदु मुनि कुपाल खगराज । 
मोहि सादर पूँछत भए द्विज आयहु केहि काज॥ ११० (ग) ॥ 


तब मैं कहा कुपानिधि तुम्ह सर्बग्य सुजान। 
सगुन ब्रह्म अवराधन मोहि कहहु भगवान॥ ११० (घ) ॥ 


तब मुनीस रघुपति गुन गाथा । कहे कछुक सादर खगनाथा॥ 
ब्रह्मग्यान रत मुनि बिग्यानी । मोहि परम अधिकारी जानी॥ 
लागे करन ब्रा उपदेसा। अज अद्रेत अगुन हृदयेसा॥ 
अकल अनीह अनाम अरूपा । अनुभव गम्य अखंड अनूपा॥ 
मन गोतीत अमल अबिनासी । निर्बिकार निरवधि सुख रासी॥ 
सो तें ताहि तोहि नहिं भेदा । बारि बीचि इव गावहिं बेदा॥ 
बिबिधि भाँति मोहि मुनि समुझावा । निर्गुन मत मम हृदये न आवा॥ 
पुनि मैं कहेउँ नाइ पद सीसा । सगुन उपासन कहहु मुनीसा॥ 
राम भगति जल मम मन मीना । किमि बिलगाइ मुनीस प्रबीना॥ 
सोइ उपदेस कहहु करि दाया । निज नयनन्हि देखौं रघुराया॥ 
भरि लोचन बिलोकि अवधेसा । तब सुनिहउं निर्गुन उपदेसा॥ 
मुनि पुनि कहि हरिकथा अनूपा । खडि सगुन मत अगुन निरूपा॥ 
तब मैं निर्गुन मत कर दूरी । सगुन निरूपउँ करि हठ भूरी॥ 
उत्तर प्रतिउत्तर मैं कीन्हा । मुनि तन भए क्रोध के चीन्हा॥ 
सुनु प्रभु बहुत अवग्या किए । उपज क्रोध ग्यानिन्ह के हिएँ॥ 
अति संघरषन जौं कर कोई । अनल प्रगट चंदन ते होई॥ 
दो०-बारंबार सकोप मुनि करइ निरूपन ग्यान। 

मैं अपने मन बैठ तब करउँ बिबिधि अनुमान॥ १११ (क) ॥ 

क्रोध कि द्वैतबुद्धि बिनु द्वैत कि बिनु अग्यान। 
मायाबस परिछिन्न जड़ जीव कि ईस समान॥ १११ (ख)॥ 


कबहुँ कि दुख सब कर हित ताकें । तेहि कि दरिद्र परस मनि जाके ॥ 
परद्रोही की होहि निसंका। कामी पुनि कि रहहिं अकलंका॥ 
बंस कि रह द्विज अनहित कीन्हें । कर्म कि होहिं स्वरूपहि चीन्हें॥ 
काहू सुमति कि खल सँग जामी । सुभ गति पाव कि परत्रिय गामी ॥ 
भव कि परहिं परमात्मा बिंदक । सुखी कि होहिं कबहुँ हरि निंदक ॥ 
राजु कि रहइ नीति बिनु जानें । अघ कि रहहिं हरिचरित बखानें॥ 
पावन जस कि पुन्य बिनु होई । बिनु अघ अजस कि पावइ कोई॥ 
लाभु कि किछु हरि भगति समाना । जेहि गावहिं श्रुति संत पुराना॥ 
हानि कि जग एहि सम किछु भाई । भजिअ न रामहि नर तनु पाई॥ 
अघ कि पिसुनता सम कछु आना । धर्म कि दया सरिस हरिजाना॥ 
एहि बिधि अमिति जुगुति मन गुनऊँ । मुनि उपदेस न सादर सुनऊँ॥ 
पुनि पुनि सगुन पच्छ मैं रोपा । तब मुनि बोलेउ बचन सकोपा॥ 
मूढ़ परम सिख देउ न मानसि । उत्तर प्रतिउत्तर बहु आनसि॥ 
सत्य बचन बिस्वास न करही । बायस इव सबही ते डरही॥ 
सठ स्वपच्छ तव हृदय बिसाला । सपदि होहि पच्छी चंडाला॥ 
लीन्ह श्राप मैं सीस चढाई । नहिं कछु भय न दीनता आई॥ 
दो०--तुरत भयउँ मैं काग तब पुनि मुनि पद सिरु नाइ। 

सुमिरि राम रघुबंस मनि हरषित चलेउँ उड़ाइ॥ ११२ (क) ॥ 

उमा जे राम चरन रत बिगत काम मद क्रोध। 

निज प्रभुमय देखहिं जगत केहि सन करहिं बिरोध॥ ११२ (ख) ॥ 
सुनु खगेस नहिं कछु रिषि दूषन । उर प्रेरक रघुबंस बिभूषन॥ 
कृपासिंधु मुनि मति करि भोरी। लीन्ही प्रेम परिच्छा मोरी॥ 
मन बच क्रम मोहि निज जन जाना । मुनि मति पुनि फेरी भगवाना॥ 











* उत्तरकाण्ड * ५३१ 


रिषि मम महत सीलता देखी । राम चरन बिस्वास बिसेषी॥ 
अति बिसमय पुनि पुनि पछिताई । सादर मुनि मोहि लीन्ह बोलाई॥ 
मम परितोष बिबिधि बिधि कीन्हा । हरषित राममंत्र तब दीन्हा॥ 
बालकरूप राम कर ध्याना । कहेउ मोहि मुनि कृपानिधाना॥ 
सुंदर सुखद मोहि अति भावा । सो प्रथमहिं मैं तुम्हहि सुनावा॥ 
मुनि मोहि कछुक काल तहँ राखा । रामचरितमानस तब भाषा॥ 
सादर मोहि यह कथा सुनाई । पुनि बोले मुनि गिरा सुहाई॥ 
रामचरित सर गुप्त सुहावा। संभु प्रसाद तात मैं पावा॥ 
तोहि निज भगत राम कर जानी । ताते मैं सब कहेउँ बखानी॥ 
राम भगति जिन्ह के उर नाहीं । कबहुँ न तात कहिअ तिन्ह पाहीं॥ 
मुनि मोहि बिबिधि भाँति समुझावा । मैं सप्रेम मुनि पद सिरु नावा॥ 
निज कर कमल परसि मम सीसा । हरषित आसिष दीन्ह मुनीसा॥ 
राम भगति अबिरल उर तोरें। बसिहि सदा प्रसाद अब मोरें॥ 


दो०-सदा राम प्रिय होहु तुम्ह सुभ गुन भवन अमान। 
कामरूप इच्छामरन ग्यान बनिराग निधान॥ ११३ (क) ॥ 





जेहिं आश्रम तुम्ह बसब पुनि सुमिरत श्रीभगवंत। 

ब्यापिहि तह न अबिद्या जोजन एक प्रजंत॥११३ (ख) ॥ 
काल कर्म गुन दोष सुभाऊ। कछु दुख तुम्हहि न ब्यापिहि काऊ॥ 
राम रहस्य ललित बिधि नाना । गुप्त प्रगट इतिहास पुराना॥ 
बिनु श्रम तुम्ह जानब सब सोऊ। नित नव नेह राम पद होऊ॥ 
जो इच्छा करिहहु मन माहीं । हरि प्रसाद कछु दुर्लभ नाहीं॥ 
सुनि मुनि आसिष सुनु मतिधीरा । ब्रह्मगिरा भइ गगन गॅभीरा॥ 
एवमस्तु तव बच मुनि ग्यानी । यह मम भगत कर्म मन बानी॥ 
सुनि नभगिरा हरष मोहि भयऊ । प्रेम मगन सब संसय गयऊ॥ 
करि बिनती मुनि आयसु पाई । पद सरोज पुनि पुनि सिरु नाई॥ 

हरष सहित एहिं आश्रम आयउँ । प्रभु प्रसाद दुर्लभ बर पायउँ॥ 
इहाँ बसत मोहि सुनु खग ईसा । बीते कलप सात अरु बीसा॥ 
करउँ सदा रघुपति गुन गाना । सादर सुनहि निहंग सुजाना॥ 
जब जब अवधपुरी रघुबीरा । धरहि भगत हित मनुज सरीरा॥ 
तब तब जाइ राम पुर रहऊँ । सिसुलीला बिलोकि सुख लहऊँ॥ 
पुनि उर राखि राम सिसुरूपा । निज आश्रम आवउँ खगभूपा॥ 
कथा सकल में तुम्हहि सुनाई । काग देह जेहि कारन पाई॥ 
कहिउँ तात सब प्रस्न तुम्हारी राम भगति महिमा अति भारी॥ 


दो०--ताते यह तन मोहि प्रिय भयउ राम पद नेह। 
निज प्रभु दरसन पायउँ गए सकल संदेह॥ ११४ (क) ॥ 


मासपारायण, उनतीसवाँ विश्राम 


भगति पच्छ हठ करि रहेउँ दीन्हि महारिषि साप। 
मुनि दुर्लभ बर पायउँ देखहु भजन प्रताप॥ ११४ (ख) ॥ 


जे असि भगति जानि परिहरहीं । केवल ग्यान हेतु श्रम करहीं॥ 
ते जड़ कामधेनु गृह त्यागी । खोजत आकु फिरहिं पय लागी॥ 
सुनु खगेस हरि भगति बिहाई । जे सुख चाहहिं आन उपाई॥ 
ते सठ महासिंधु बिनु तरनी । पैरि पार चाहहिं जड़ करनी॥ 
सुनि भसुंडि के बचन भवानी । बोलेउ गरुड़ हरषि मृदु बानी॥ 
तव प्रसाद प्रभु मम उर माहीं । संसय सोक मोह भ्रम नाहीं॥ 
सुनेउँ पुनीत राम गुन ग्रामा । तुम्हरी कृपा लहेउँ बिश्रामा॥ 
एक बात प्रभु पूँछउँ तोही । कहहु बुझाइ कृपानिधि मोही॥ 
कहहिं संत मुनि बेद पुराना । नहिं कछु दुर्लभ ग्यान समाना॥ 
सोइ मुनि तुम्ह सन कहेउ गोसाई । नहिं आदरेहु भगति की नाई॥ 
ग्यानहि भगतिहि अंतर केता । सकल कहहु प्रभु कृपा निकेता॥ 
सुनि उरगारि बचन सुख माना । सादर बोलेउ काग सुजाना॥ 

भगतिहि ग्यानहि नहिं कछु भेदा । उभय हरहि भव संभव खेदा॥ 
नाथ मुनीस कहहिं कछु अंतर । सावधान सोउ सुनु बिहंगबर॥ 
ग्यान विराग जोग बिग्याना । ए सब पुरुष सुनहु हरिजाना॥ 
पुरुष प्रताप प्रबल सब भाँती । अबला अबल सहज जड़ जाती॥ 
दो०-- पुरुष त्यागि सक नारिहि जो बिरक्त मति धीर। 

न तु कामी बिषयाबस बिमुख जो पद रघुबीर॥ ११५ (क) ॥ 
सो०- सोड मुनि ग्याननिधान मृगनयनी बिधु मुख निरखि। 

बिबस होइ हरिजान नारि बिष्नु माया प्रगट॥ ११५ (ख) ॥ 
इहाँ न पच्छपात कछु राखउँ। बेद पुरान संत मत भाषउँ॥ 
मोह न नारि नारि कें रूपा । पन्नगारि यह रीति अनूपा॥ 
माया भगति सुनहु तुम्ह दोऊ। नारि बर्ग जानइ सब कोऊ॥ 
पुनि रघुबीरहि भगति पिआरी । माया खलु नर्तकी बिचारी॥ 
भगतिहि सानुकूल रघुराया । ताते तेहि डरपति अति माया॥ 
राम भगति निरुपम निरुपाधी । बसइ जासु उर सदा अबाधी॥ 
तेहि बिलोकि माया सकुचाई । करि न सकइ कछु निज प्रभुताई॥ 
अस बिचारि जे मुनि बिग्यानी । जाचहिं भगति सकल सुख खानी॥ 


दो०--यह रहस्य रघुनाथ कर बेगि न जानइ कोइ। 

जो जानइ रघुपति कृपाँ सपनेहुँ मोह न होइ॥ ११६ (क) ॥ 

औरउ ग्यान भगति कर भेद सुनहु सुप्रबीन। 

जो सुनि होइ राम पद प्रीति सदा अनिछीन॥ ११६ (ख)॥ 
सुनहु तात यह अकथ कहानी । समुझत बनइ न जाइ बखानी॥ 
ईस्वर अंस जीव अबिनासी । चेतन अमल सहज सुखरासी॥ 
सो मायाबस भयउ गोसाई । बँध्यो कीर मरकट को नाई॥ 
जड़ चेतनहि ग्रंथि परि गई । जदपि मृषा छूटत कठिनई॥ 
तब ते जीव भयउ संसारी । छूट न ग्रंथि न होइ सुखारी॥ 

श्रुति पुरान बहु कहेउ उपाई । छूट न अधिक अधिक अरुझाई॥ 
जीव हृदयँ तम मोह बिसेषी। ग्रंथि छूट किमि परइ न देखी॥ 
अस संजोग ईस जब करई। तबहु कदाचित सो निरुअरई॥ 
सात्विक श्रद्धा धेनु सुहाई । जौं हरि कृपाँ हृदय बस आई॥ 
जप तप ब्रत जम नियम अपारा । जे श्रुति कह सुभ धर्म अचारा॥ 
तेइ तृन हरित चरै जब गाई । भाव बच्छ सिसु पाइ पेन्हाई॥ 
नोइ निबत्ति पात्र बिस्वासा । निर्मल मन अहीर निज दासा॥ 
परम धर्ममय पय दुहि भाई । अवटै अनल अकाम बनाई॥ 
तोष मरुत तब छमाँ जुड़ावै। धृति सम जावनु देइ जमावै॥ 
मुदितो मथे बिचार मथानी । दम अधार रजु सत्य सुबानी॥ 
तब मथि काहि लेइ नवनीता । बिमल बिराग सुभग सुपुनीता॥ 
दो०- जोग अगिनि करिं प्रगट तब कर्म सुभासुभ लाइ। 

बुद्धि सिरावै ग्यान घृत ममता मल जरि जाइ॥ ११७ (क) ॥ 

तब बिग्यानरूपिनी बुद्धि निसद घृत पाइ। 

चित्त दिआ भरि धरै दृढ़ समता दिअटि बनाइ॥ ११७ (ख) ॥ 

तीनि अवस्था तीनि गुन तेहि कपास तें काढ़ि। 

तूल तुरीय सँवारि पुनि बाती करै सुगाढ़ि॥ ११७ (ग) ॥ 
सो०-एहि बिधि लेसै दीप तेज रासि बिग्यानमय। 

जातहिं जासु समीप जरहिं मदादिक सलभ सब॥ ११७ (घ) ॥ 
सोहमस्मि इति बत्ति अखंडा । दीप सिखा सोइ परम प्रचंडा॥ 
आतम अनुभव सुख सुप्रकासा । तब भव मूल भेद भ्रम नासा॥ 
प्रबल अविद्या कर परिवारा । मोह आदि तम मिटइ अपारा॥ 
तब सोइ बुद्धि पाइ उँजिआरा । उर गुहे बैठि ग्रंथि निरुआरा॥ 
छोरन ग्रंथि पाव जौ सोई। तब यह जीव कृतारथ होई॥ 
छोरत ग्रंथि जानि खगराया। निश्च अनेक करइ तब माया॥ 

रिद्धि सिद्धि प्रेरइ बहु भाई । बुद्धिहि लोभ दिखावहिं आई॥ 
कल बल छल करि जाहिं समीपा । अंचल बात बुझावहिं दीपा॥ 
होइ बुद्धि जौं परम सयानी । तिन्ह तन चितव न अनहित जानी॥ 
जौं तेहि बिघ्न बुद्धि नहिं बाधी । तौ बहोरि सुर करहि उपाधी॥ 
इंद्री द्वार झरोखा नाना । तहँ तहँ सुर बैठे करि थाना॥ 
आवत देखहिं बिषय बयारी। ते हठि देहि कपाट उघारी॥ 
जब सो प्रभंजन उर गृह जाई । तबहिं दीप बिग्यान बुझाई॥ 
ग्रंथि न छूटि मिटा सो प्रकासा । बुद्धि विकल भइ बिषय बतासा॥ 
इंद्रि्ह सुरन्ह न ग्यान सोहाई । बिषय भोग पर प्रीति सदाई॥ 
बिषय समीर बुद्धि कृत भोरी। तेहि बिधि दीप को बार बहोरी॥ 
दो०-- तब फिरि जीव बिबिधि बिधि पावइ संसृति क्लेस। 

हरि माया अति दुस्तर तरि न जाइ बिहगेस॥ ११८ (क) ॥ 


कहत कठिन समुझत कठिन साधत कठिन बिबेक । 

होइ घुनाच्छर न्याय जों पुनि प्रत्यूह अनेक॥ ११८ (ख) ॥ 
ग्यान पंथ कृपान कै धारा। परत खगेस होइ नहिं बारा॥ 
जो निर्बिश्च पंथ निर्बहई । सो कैवल्य परम पद लहई॥ 
. अति दुर्लभ कैवल्य परम पद । संत पुरान निगम आगम बद॥ 
राम भजत सोइ मुकुति गोसाई । अनइच्छित आवइ बरिआई॥ 
_ जिमि थल बिनु जल रहि न सकाई । कोटि भाँति कोउ करै उपाई॥ 
तथा मोच्छ सुख सुनु खगराई । रहि न सकइ हरि भगति बिहाई॥ 
अस विचारि हरि भगत सयाने। मुक्ति निरादर भगति लुभाने॥ 
भगति करत बिनु जतन प्रयासा । संसृत्ति मूल अविद्या नासा॥ 
भोजन करिअ तृपिति हित लागी । जिमि सो असन पचवै जठरागी॥ 
असि हरि भगति सुगम सुखदाई । को अस मूढ़ न जाहि सोहाई॥ 

दो०-- सेवक सेब्य भाव बिनु भव न तरिअ उरगारि। 
भजहु राम पद पंकज अस सिद्धांत निचारि॥ ११९ (क) ॥ 


जो चेतन कहँ जड़ करइ जड़हि करइ चैतन्य। 

अस समर्थ रघुनायकहि भजहिं जीव ते धन्य॥ ११९ (ख) ॥ 
कहेउँ ग्यान सिद्धांत बुझाई । सुनहु भगति मनि कै प्रभुताई॥ 
राम भगति चिंतामनि सुंदर। बसइ गरुड़ जाके उर अंतर॥ 
परम प्रकास रूप दिन राती । नहिं कछु चहिअ दिआ घृत बाती॥ 
मोह दरिद्र निकट नहिं आवा । लोभ बात नहिं ताहि बुझावा॥ 
प्रबल अबिद्या तम मिटि जाई । हारहिं सकल सलभ समुदाई॥ 
खल कामादि निकट नहिं जाहीं । बसइ भगति जाके उर माहीं॥ 
गरल सुधासम अरि हित होई । तेहि मनि बिनु सुख पाव न कोई॥ 
ब्यापहिं मानस रोग न भारी । जिन्ह के बस सब जीव दुखारी॥ 
राम भगति मनि उर बस जाके । दुख लवलेस न सपनेहुँ ताके ॥ 
चतुर सिरोमनि तेइ जग माहीं । जे मनि लागि सुजतन कराहीं॥ 
सो मनि जदपि प्रगट जग अहई । राम कृपा बिनु नहिं कोउ लहई॥ 
सुगम उपाय पाइबे केरे । नर हतभाग्य देहि भटभेरे॥ 
पावन पर्बत बेद पुराना । राम कथा रुचिराकर नाना॥ 
मर्मी सज्जन सुमति कुदारी। ग्यान बिराग नयन उरगारी॥ 
भाव सहित खोजइ जो प्रानी । पाव भगति मनि सब सुख खानी ॥ 
मोरें मन प्रभु अस बिस्वासा । राम ते अधिक राम कर दासा॥ 
राम सिंधु घन सज्जन धीरा । चंदन तरु हरि संत समीरा॥ 
सब कर फल हरि भगति सुहाई । सो बिनु संत न काहुँ पाई॥ 
अस विचारि जोइ कर सतसंगा । राम भगति तेहि सुलभ बिहंगा॥ 
दो०-ब्रह्म पयोनिधि मंदर ग्यान संत सुर आहिं। 

कथा सुधा मथि काढ्हिं भगति मधुरता जाहिं॥ १२०(क) ॥ 

बिरति चर्म असि ग्यान मद लोभ मोह रिपु मारि। 
जय पाइअ सो हरि भगति देखु खगेस बिचारि॥ १२०(ख) ॥ 


पुनि सप्रेम बोलेउ खगराऊ । जौं कृपाल मोहि ऊपर भाऊ॥ 
नाथ मोहि निज सेवक जानी । सप्त प्रस्त मम कहहु बखानी॥ 
प्रथमहिं कहहु नाथ मतिधीरा । सब ते दुर्लभ कवन सरीरा॥ 
बड़ दुख कवन कवन सुख भारी । सोउ संछेपहिं कहहु बिचारी॥ 
संत असंत मरम तुम्ह जानहु। तिन्ह कर सहज सुभाव बखानहु॥ 
कवन पुन्य श्रुति बिदित बिसाला । कहहु कवन अघ परम कराला॥ 
मानस रोग कहहु समुझाई । तुम्ह सर्बग्य कृपा अधिकाई॥ 
तात सुनहु सादर अति प्रीती। मैं संछेप कहउँ यह नीती॥ 
नर तन सम नहिं कवनिउ देही । जीव चराचर जाचत तेही॥ 
नरक स्वर्ग अपबर्ग निसेनी । ग्यान बिराग भगति सुभ देनी॥ 
सो तनु धरि हरि भजहिँ न जे नर । होहि बिषय रत मंद मंद तर॥ 
काच किरिच बदलें ते लेहीं। कर ते डारि परस मनि देहीं॥ 
नहिँ दरिद्र सम दुख जग माहीं । संत मिलन सम सुख जग नाहीं॥ 
पर उपकार बचन मन काया । संत सहज सुभाउ खगराया॥ 
संत सहहिं दुख पर हित लागी । पर दुख हेतु असंत अभागी॥ 
भूर्ज तरू सम संत कृपाला । परहित निति सह बिपति बिसाला॥ 
सन इव खल पर बंधन करई । खाल कढ़ाइ बिपति सहि मरई॥ 
खल बिनु स्वारथ पर अपकारी । अहि मूषक इव सुनु उरगारी॥ 
पर संपदा बिनासि नसाहीं । जिमि ससि हति हिम उपल बिलाहीं॥ 
दुष्ट उदय जग आरति हेतू । जथा प्रसिद्ध अधम ग्रह केतू॥ 
संत उदय संतत सुखकारी । बिस्व सुखद जिमि इंदु तमारी ॥ 
परम धर्म श्रुति बिदित अहिंसा । पर निंदा सम अघ न गरीसा॥ 
हर गुर निंदक दादुर होई । जन्म सहस्त्र पाव तन सोई॥ 

द्विज निंदक बहु नरक भोग करि । जग जनमइ बायस सरीर धरि॥ 
सुर श्रुति निंदक जे अभिमानी । रौरव नरक परहिं ते प्रानी॥ 
होहि उलूक संत निंदा रत । मोह निसा प्रिय ग्यान भानु गत॥ 
सब कै निंदा जे जड़ करहीं। ते चमगादुर होइ अवतरहीं॥ 
सुनहु तात अब मानस रोगा। जिन्ह ते दुख पावहि सब लोगा॥ 
मोह सकल ब्याधिन्ह कर मूला । तिन्ह ते पुनि उपजहिँ बहु सूला॥ 
काम बात कफ लोभ अपारा । क्रोध पित्त नित छाती जारा॥ 
प्रीति करहिं जौ तीनिउ भाई । उपजइ सन्यपात दुखदाई॥ 
बिषय मनोरथ दुर्गम नाना । ते सब सूल नाम को जाना॥ 
ममता दादु कंडु इरषाई। हरष विषाद गरह बहुताई॥ 
पर सुख देखि जरनि सोइ छई । कुष्ट दुष्टता मन कुटिलई॥ 
अहंकार अति दुखद डमरुआ । दंभ कपट मद मान नेहरुआ॥ 
तृस्रा उदरबृद्द्रि अति भारी। त्रिबिधि ईषना तरुन तिजारी॥ 
जुग बिधि ज्वर मत्सर अबिबेका । कहेँ लगि कहां कुरोग अनेका॥ 
दो०-- एक ब्याधि बस नर मरहिं ए असाधि बहु ब्याधि। 

पीड़हि संतत जीव कहुँ सो किमि लहै समाधि॥ १२१(क ) ॥ 

नेम धर्म आचार तप ग्यान जग्य जप दान। 

भेषज पुनि कोरिन्ह नहिं रोग जाहिं हरिजान॥ १२१(ख) ॥ 
एहि बिधि सकल जीव जग रोगी । सोक हरष भय प्रीति वियोगी ॥ 
मानस रोग कछुक में गाए। हहिँ सब कें लखि बिरलेन्ह पाए॥ 
जाने ते छीजहिं कछु पापी । नास न पावहि जन परितापी॥ 
बिषय कुपथ्य पाइ अंकुरे । मुनिहु हृदये का नर बापुरे॥ 
राम कुपाँ नासहिं सब रोगा । जौं एहि भाँति बने संजोगा॥ 
सदगुर बैद बचन विस्वासा । संजम यह न बिषय कै आसा॥ 
रघुपति भगति सजीवन मूरी । अनूपान श्रद्धा मति पूरी॥ 

एहि बिधि भलेहिँ सो रोग नसाहीं । नाहिँ त जतन कोटि नहिँ जाहीँ॥ 
जानिअ तब मन बिरुज गोसाँई । जब उर बल बिराग अधिकाई॥ 
सुमति छुधा बाढूइ नित नई । बिषय आस दुर्बलता गई॥ 
बिमल ग्यान जल जब सो नहाई । तब रह राम भगति उर छाई॥ 
सिव अज सुक सनकादिक नारद । जे मुनि ब्रह्म बिचार बिसारद॥ 
सब कर मत खगनायक एहा । करिअ राम पद पंकज नेहा॥ 
श्रुति पुरान सब ग्रंथ कहाहीं । रघुपति भगति बिना सुख नाहीं॥ 
कमठ पीठ जामहिँ बरु बारा । बंध्या सुत बरु काहुहि मारा॥ 
फूलहिं नभ बरु बहुबिधि फूला । जीव न लह सुख हरि प्रतिकूला॥ 
तृषा जाइ बरु मृगजल पाना । बरु जामहिं सस सीस बिषाना॥ 
अंधकारु बरु रबिहि नसावै । राम बिमुख न जीव सुख पावै॥ 
हिम ते अनल प्रगट बरु होई । विमुख राम सुख पाव न कोई॥ 


दो०-बारि मरथे घृत होइ बरु सिकता ते बरु तेल। 
बिनु हरि भजन न भव तरिअ यह सिद्धांत अपेल॥ १२२ (क) ॥ 





मसकहि करइ निरंचि प्रभु अजहि मसक ते हीन। 
अस बिचारि तजि संसय रामहि भजहिं प्रबीन॥ १२२ (ख) ॥ 


श्लोक विनिश्चितं वदामि ते न अन्यथा वचांसि मे। 
हरिं नरा भजन्ति येऽतिदुस्तरं तरन्ति ते॥ १२२ (ग)॥ 


कहेउँ नाथ हरि चरित अनूपा । व्यास समास स्वमति अनुरूपा॥ 
श्रुति सिद्धांत इहइ उरगारी । राम भजिअ सब काज बिसारी॥ 
प्रभु रघुपति तजि सेइअ काही । मोहि से सठ पर ममता जाही॥ 
तुम्ह खिग्यानरूप नहिं मोहा । नाथ कीन्हि मो पर अति छोहा॥ 
पूँछिहु राम कथा अति पावनि । सुक सनकादि संभु मन भावनि॥ 
सत संगति दुर्लभ संसारा । निमिष दंड भरि एकउ बारा॥ 

देखु गरुड़ निज हृदये बिचारी । मैं रघुबीर भजन अधिकारी॥ 
सकुनाधम सब भाति अपावन । प्रभु मोहि कीन्ह बिदित जग पावन॥ 
दो०-- आजु धन्य मैं धन्य अति जद्यपि सब बिधि हीन। 

निज जन जानि राम मोहि संत समागम दीन॥ १२३ (क) ॥ 

नाथ जथामति भाषेउे राखेउ नहिं कछु गोइ। 

चरित सिंधु रघुनायक थाह कि पावइ कोइ॥ १२३ (ख)॥ 


सुमिरि राम के गुन गन नाना । पुनि पुनि हरष भुसुंडि सुजाना॥ 
महिमा निगम नेति करि गाई । अतुलित बल प्रताप प्रभुताई॥ 
सिव अज पूज्य चरन रघुराई । मो पर कृपा परम मृदुलाई॥ 
अस सुभाउ कहुँ सुनउँ न देखउँ । केहि खगेस रघुपति सम लेखउँ॥ 
साधक सिद्ध विमुक्त उदासी । कबि कोबिद कृतग्य संन्यासी॥ 
जोगी सूर सुतापस ग्यानी । धर्म निरत पंडित बिग्यानी॥ 
तरहिं न बिनु सेएँ मम स्वामी । राम नमामि नमामि नमामी॥ 
सरन गएँ मो से अघ रासी। होहिं सुद्ध नमामि अबिनासी॥ 
दो०-जासु नाम भव भेषज हरन घोर त्रय सूल। 

सो कृपाल मोहि तो पर सदा रहउ अनुकूल॥ १२४ (क) ॥ 

सुनि भुसुंडि के बचन सुभ देखि राम पद नेह। 

बोलेउ प्रेम सहित गिरा गरुड बिगत संदेह॥ १२४ (ख) ॥ 
मैं कृतकृत्य भयउँ तव बानी । सुनि रघुबीर भगति रस सानी॥ 
राम चरन नूतन रति भई। माया जनित बिपति सब गई॥ 
मोह जलधि बोहित तुम्ह भए । मो कहँ नाथ बिबिध सुख दए॥ 
मो पहि होइ न प्रति उपकारा। बंदउँ तव पद बारहिं बारा॥ 
पूरन काम राम अनुरागी । तुम्ह सम तात न कोउ बड़भागी॥ 
संत बिटप सरिता गिरि धरनी । पर हित हेतु सबन्ह कै करनी॥ 
संत हदय नवनीत समाना । कहा कबिन्ह परि कहै न जाना॥ 

निज परिताप द्रबइ नवनीता । पर दुख द्रवहिं संत सुपुनीता॥ 
जीवन जन्म सुफल मम भयऊ । तव प्रसाद संसय सब गयऊ॥ 
जानेहु सदा मोहि निज किंकर । पुनि पुनि उमा कहइ बिहंगबर ॥ 
दो०--तासु चरन सिरु नाइ करि प्रेम सहित मतिधीर। 

गयउ गरुड बैकुंठ तब हदये राखि रघुबीर॥ १२५ (क) ॥ 

गिरिजा संत समागम सम न लाभ कछु आन। 

बिनु हरि कृपा न होइ सो गावहिं बेद पुरान॥ १२५ (ख) ॥ 


कहेउँ परम पुनीत इतिहासा । सुनत श्रवन छूटहि भव पासा॥ 
प्रनत कल्पतरु करुना पुंजा । उपजइ प्रीति राम पद कंजा॥ 
मन क्रम बचन जनित अघ जाई । सुनहिं जे कथा श्रवन मन लाई॥ 
तीर्थाटन साधन समुदाई । जोग बिराग ग्यान निपुनाई॥ 
नाना कर्म धर्म ब्रत दाना। संजम दम जप तप मख नाना॥ 
भूत दया द्विज गुर सेवकाई। बिद्या बिनय बिबेक बड़ाई॥ 
जहँँ लगि साधन बेद बखानी । सब कर फल हरि भगति भवानी ॥ 
सो रघुनाथ भगति श्रुति गाई । राम कृपाँ काहँ एक पाई ॥ 
दो०-मुनि दुर्लभ हरि भगति नर पावहिं बिनहिं प्रयास। 

जे यह कथा निरंतर सुनहिं मानि बिस्वास ॥ १२६ ॥ 
सोइ सर्बग्य गुनी सोइ ग्याता | सोइ महि मंडित पंडित दाता॥ 
धर्म परायन सोइ कुल त्राता । राम चरन जा कर मन राता॥ 
नीति निपुन सोइ परम सयाना । श्रुति सिद्धांत नीक तेहि जाना॥ 
सोइ कबि कोबिद सोइ रनधीरा । जो छल छाडि भजइ रघुबीरा॥ 
धन्य देस सो जहे सुरसरी। धन्य नारि पतिब्रत अनुसरी॥ 
धन्य सो भूपु नीति जो करई । धन्य सो द्विज निज धर्म न टरई॥ 
सो धन धन्य प्रथम गति जाकी । धन्य पुन्य रत मति सोइ पाको॥ 
धन्य घरी सोइ जब सतसंगा । धन्य जन्म द्विज भगति अभंगा॥ 

दो०-सो कुल धन्य उमा सुनु जगत पूज्य सुपुनीत। 

श्रीरघुबीर परायन जेहिं नर उपज बिनीत॥ १२७॥ 
मति अनुरूप कथा में भाषी । जद्यपि प्रथम गुप्त करि राखी॥ 
तव मन प्रीति देखि अधिकाई । तब मैं रघुपति कथा सुनाई॥ 
यह न कहिअ सठही हठसीलहि । जो मन लाइ न सुन हरि लीलहि॥ 
कहिअ न लोभिहि क्रोधिहि कामिहि । जो न भजइ सचराचर स्वामिहि॥ 
द्विज द्रोहिहि न सुनाइअ कबहुँ । सुरपति सरिस होइ नृप जबहूँ॥ 
राम कथा के तेइ अधिकारी । जिन्ह कें सत संगति अति प्यारी ॥ 
गुर पद प्रीति नीति रत जेई। द्विज सेवक अधिकारी तेई॥ 
ता कहे यह बिसेष सुखदाई । जाहि प्रानप्रिय श्रीरघुराई॥ 
दो०-राम चरन रति जो चह अथवा पद निर्बान। 

भाव सहित सो यह कथा करउ श्रवन पुट पान॥ १२८॥ 


राम कथा गिरिजा मैं बरनी । कलि मल समनि मनोमल हरनी ॥ 
संसृति रोग सजीवन मूरी। राम कथा गावहिं श्रुति सूरी॥ 
एहि महँ रुचिर सप्त सोपाना । रघुपति भगति केर पंथाना॥ 
अति हरि कृपा जाहि पर होई । पाउँ देइ एहिं मारग सोई॥ 
मन कामना सिद्धि नर पावा । जे यह कथा कपट तजि गावा॥ 
कहहिं सुनहिं अनुमोदन करहीं । ते गोपद इव भवनिधि तरहीं॥ 
सुनि सब कथा हृदय अति भाई । गिरिजा जोली गिरा सुहाई॥ 
नाथ कृपो मम गत संदेहा । राम चरन उपजेउ नव नेहा॥ 
दो०— मैं कुतकृत्य भइउँ अब तव प्रसाद बिस्वेस। 
उपजी राम भगति दृढ़ बीते सकल कलेस॥१२९॥ 
यह सुभ संभु उमा संबादा। सुख संपादन समन बिषादा॥ 
भव भंजन गंजन संदेहा । जन रंजन सज्जन प्रिय एहा॥ 
राम उपासक जे जग माहीं । एहि सम प्रिय तिन्ह कें कछु नाहीं॥ 

रघुपति कृपाँ जथामति गावा । मैं यह पावन चरित सुहावा॥ 
एहिं कलिकाल न साधन दूजा । जोग जग्य जप तप ब्रत पूजा॥ 
रामहि सुमिरिअ गाइअ रामहि । संतत सुनिअ राम गुन ग्रामहि॥ 
जासु पतित पावन बड़ बाना । गावहिं कबि श्रुति संत पुराना॥ 
ताहि भजहि मन तजि कुटिलाई । राम भजें गति केहिं नहिं पाई॥ 
छं०--पाई न केहिं गति पतित पावन राम भजि सुनु सठ मना। 
गनिका अजामिल ब्याध गीध गजादि खल तारे घना॥ 
आभीर जमन किरात खस स्वपचादि अति अघरूप जे। 
कहि नाम बारक तेपि पावन होहिं राम नमामि ते॥ 
रघुबंस भूषन चरित यह नर कहहिं सुनहिं जे गावहीं। 
कलि मल मनोमल धोइ बिनु श्रम राम धाम सिधावहीं॥ 
सत पंच चौपाई मनोहर जानि जो नर उर धरै। 
दारुन अबिद्या पंच जनित बिकार श्री रघुबर हरै॥ 
सुंदर सुजान कृपा निधान अनाथ पर कर प्रीति जो। 
सो एक राम अकाम हित निर्बानप्रद सम आन को॥ 
जाकी कृपा लवलेस ते मतिमंद तुलसीदासहुँ। 
पायो परम बिश्रामु राम समान प्रभु नाहीं कहूँ॥ 


दो०--मो सम दीन न दीन हित तुम्ह समान रघुबीर । 
अस बिचारि रघुबंस मनि हरहु निषम भव भीर॥ १३० (क)॥ 


कामिहि नारि पिआरि जिमि लोभिहि प्रिय जिमि दाम। 
तिमि रघुनाथ निरंतर प्रिय लागहु मोहि राम॥ १३० (ख)॥ 
श्लोक-यत्पूर्व॑ प्रभुणा कृतं सुकविना श्रीशम्भुना दुर्गमं 
श्रीमद्रामपदाब्जभक्तिमनिशं प्राप्त्यै तु रामायणम्‌ । 
मत्वा तद्रघुनाथनामनिरतं स्वान्तस्तमःशान्तये 
भाषाबद्धमिदं चकार तुलसीदासस्तथा मानसम्‌ ॥ १॥ 

पुण्यं पापहरं सदा शिवकरं विज्ञानभक्तिप्रदं 
मायामोहमलापहं सुविमलं प्रेमाम्बुपूरं शुभम्‌ । 


श्रीमद्रामचरित्रमानसमिदं 


भक्त्यावगाहन्ति ये 


ते संसारपतङ्गघोरकिरणैर्दह्यन्ति नो मानवाः॥२॥ 


मासपारायण, तीसवाँ विश्राम 
नवाह्वपारायण, नवाँ विश्राम 


«सपथ (0 सकर 


इति श्रीमद्रामचरितमानसे सकलकलिकलुषविध्वंसने 
सप्तमः सोपानः समाप्तः । 


( उत्तरकाण्ड समाप्त ) 


SSO Sa 


| श्रीरामायणजीको आरती | 


आरति श्रीरामायनजी की 
गावत ब्रह्मादिक मुनि नारद 
सुक सनकादि सेष अरु सारद 
गावत बेद पुरान अष्टदस 
मुनि जन धन संतन को सरबस 
गावत संतत संभु भवानी 
ब्यास आदि कबिबर्ज बखानी 
कलिमल हरनि बिषय रस फीकी 
दलन रोग भव मूरि अमी को 


कीरति कलित ललित सिय पी को ॥ 
बालमीक बखिग्यान बिसारद। 
बरनि पवनसुत कीरति नीको॥ 
छओ सास्त्र सब ग्रथन को रस। 
सार अंस संमत सबही को॥ 
अरु घटसंभव मुनि निग्यानी। 
कागभुसुंडि गरुड के ही की॥ 
सुभग सिंगार मुक्ति जुबती को। 
तात मात सब बिधि तुलसी को॥ 


~~ Sa 





र 

